
Capitolul I 


Credinciosul Soroka îşi duse polcovnicul prin păduri 
neumblate; nici el nu ştia unde să meargă, ce să facă, 
încotro s-o apuce. 

Pe lângă că era rănit, Kmicic mai era şi asurzit de 
împuşcătură. Din când în când, Soroka muia cârpa în 
găleata agăţată de targă şi îi spăla faţa; la răstimpuri se 
oprea să ia apă proaspătă din pâraiele şi bălțile pădurii, 
dar nici apa, nici popasurile, nici umbletul cailor nu-l 
readuseră la viaţă pe jupân Andrzej, zăcea ca un mort, 
aşa că oştenii care-l însoțeau, mai puţin pricepuţi în răni 
decât Soroka, se arătară foarte îngrijoraţi de viaţa lui. 

— Trăieşte, răspunse Soroka, peste trei zile o 
să meargă călare ca oricare dintre noi. 

Într-adevăr, după vreun ceas, Kmicic deschise ochii 
şi printre buze îi scăpă un singur cuvânt: 

— Apă! 

Soroka îi lipi de buze plosca de tinichea cu apă 
curată, dar jupân Andrzej nu putu să deschidă gura din 
pricina durerii şi rămase însetat. Nu-şi mai pierdu 
cunoştinţa, însă nu întrebă nimic, ca şi când nu-şi mai 
aducea aminte de nimic; ţinea ochii larg deschişi şi 
privea fără gânduri la adâncurile pădurii, la fâşiile 
cerului albastru, care se vedeau printre ramuri 
deasupra capului şi la însoțitorii săi; privea ca un om 
trezit din somn sau din mahmureala beţiei, lăsându-l 

Nu gemu nici când îi desfăcu legăturile, dimpotrivă, apa 
rece cu care vagmistrul îi spăla rana, părea să-i facă 
plăcere, fiindcă, din vreme în vreme, ochii îi râdeau de 
mulţumire. 

Soroka îl mângâie: 

— Jupâne  polcovnic, mâine o să treacă 
ameţeala. Cu ajutorul lui Dumnezeu scăpăm noi şi din 
asta. 

Vorbele i se adeveriră, căci spre seară ameţeala 
începu să-i treacă; înainte de scăpătatul soarelui, Kmicic 
privi în jur cu mai multă înţelegere şi întrebă deodată: 

— Ce-i zgomotul ăsta? 

— Care zgomot? Nu se aude nimic, răspunse 
Soroka. 

Pesemne că zgomotul răsuna numai în capul lui 
jupân Andrzej, pentru că seara era liniştită. Soarele care 
apunea, străpungând desişul cu raze piezişe, umplea 
mohoreala pădurii de  luciri aurii,  chenăruind 
trunchiurile roşietice ale pinilor. Nu bătea vântul, doar 
ici şi colo tufele de aluni, mesteceni şi carpeni îşi 
scuturau frunzele pe pământ sau vreun animal sălbatic 
foşnea abia auzit, fugind speriat dinaintea călăreţilor 
spre bungetul pădurii. 

Seara era răcoroasă, cu toate acestea, se vede că 
fierhinţeala începea să-l cuprindă iarăşi pe jupân 
Andrzej, fiindcă repetă de câteva ori: 

— Luminăţia ta, între noi, de-acum, pe viaţă şi 
pe moarte! 

În cele din urmă, se întunecă de-a binelea, şi Soroka 
se gândi să poposească undeva, dar pentru că pământul 

mustea de apă şi copitele fleşcăiau prin noroi, merseră 
mai departe, vrând să ajungă la un loc mai ridicat şi mai 
uscat. 

Călăriră vreun ceas, două, fără a izbuti să iasă din 
mlaştină. Între timp, răsărise luna plină şi cerul se 
luminase. Deodată, vagmistrul care mergea în frunte 
sări din şa şi se uită cu luare-aminte pe jos: 

— Pe aici au trecut cai, spuse. Se văd urmele în 
noroi. 

— Cine putea să treacă pe aici, de vreme ce nu 
se află nici un drum? rosti unul dintre oştenii care-l 
sprijineau pe jupân Kmicic. 

— Dar urme sunt şi încă o mulţime! Uite, colo 
printre pini se văd ca-n palmă. 

— Poate că a fost vreun tamazlâc de vite. 

— Nu cred. Vitele nu mai stau în pădure acum, 
copitele se văd destul de bine; pe aici au trecut oameni. 
Bine-ar fi dacă am găsi măcar o colibă în pădure. 

— Să ne luăm după urme. 

sai Înainte! 

Soroka încălecă din nou şi porniră. Urmele de 
copite continuau să se vadă destul de bine în clisa de 
turbă, iar unele, după cât se putea desluşi la lumina 
lunii, păreau foarte proaspete. Totuşi, caii se afundau 
până la genunchi şi mai sus în noroi. Oştenii începeau să 
se teamă că nu vor mai putea ieşi din aceste mlaştini, că 
înaintea lor se află ochiuri de apă şi mai adânci, dar 
după vreo jumătate de ceas simţiră în nări mirosul de 
fum şi răşină. 

— Trebuie să fie vreo smolărie prin apropiere! 

zise Soroka. 

— Uite, colo, se văd scântei! întări un oştean. 

Şi, într-adevăr, în depărtare se arătă o dâră de fum 
roşietică, străpunsă de limbile flăcărilor, în jurul căreia 
săreau scânteile focului, care ardea într-o groapă. Când 
se apropiară, oştenii zăriră o colibă, fântâna şi un 
şopron mare, durat din bârne de pin. Caii, trudiţi de 
drum, începură să necheze; din şopron le răspunseră 
alţii, mulţi la număr. În acelaşi timp, înaintea călăreţilor 
se ivi o făptură îmbrăcată într-un cojoc întors pe dos. 

— Aveţi cai mulţi? întrebă cel cu cojocul pe 
umeri. 

— Omule, a cui e smolăria? spuse Soroka. 

— Cine sunteţi? De unde-aţi răsărit? întrebă 
iarăşi păcurarul cu un glas în care se simţea spaima şi 
uimirea. 

— Nu te teme! răspunse Soroka. Nu suntem 
tâlhari! 

— Vedeţi-vă de drum, n-aveţi ce căuta aici! 

— Tacă-ţi gura şi du-ne la colibă cât te rugăm 
cu binele. Nu vezi, necioplitule, că avem un rănit! 

— Cine sunteţi? 

— Vezi să nu-ţi răspund cu flinta. Oricum, nu 
suntem de-o seamă cu tine, argatule. Du-ne la colibă, că 
de nu, te fierbem în propria smoală. 

— De unul singur nu pot să vă vin de hac, dar 
vom fi mai mulţi. Aici veţi muri. 

— Şi noi vom fi mai mulţi. Hai odată! 

— Putem să mergem, nu-i treaba mea. 

— Dacă ai ceva de mâncare, dă-ne mai repede 

şi adu şi horilcă. Ducem un şleahtic rănit, care-ţi va 
plăti. 

— Numai să plece viu de aici. 

Tot împungându-se cu vorba, intrară în colibă, pe 
vatra căreia ardea focul, iar din oalele aşezate pe 
pirostrii ieşea miros de carne înăbuşită. Înăuntru era 
destulă lărgime. Soroka băgă de seamă de la început că 
pe lângă pereţi se aflau şase laviţe aşternute din belşug 
cu piei de oaie. 

— Aici stă o ceată întreagă! mormăi spre 
însoțitori. Încărcaţi flintele şi staţi de veghe! Aveţi grijă 
de necioplitul ăsta, să nu spele putina. În noaptea asta, 
gazdele vor trebui să doarmă afară, fiindcă noi nu mai 
ieşim de aici. 

— Stăpânii nu mai vin astăzi! zise păcurarul. 

— Cu atât mai bine, n-o să ne mai batem 
pentru cvartir, iar mâine plecăm, răspunse Soroka. 
Acum răstoarnă carne în strachină, că suntem tare 
flămânzi, şi nu te zgârci la ovăz pentru cai. 

— Păi de unde ovăz aici, la smolărie, înălţimea 
ta! 

— Am auzit caii nechezând în şopron; trebuie 
să fie şi ovăz, că doar nu le dai smoală să mănânce. 

— Nu sunt caii mei. 

— Ai tăi sau ai altuia, mănâncă şi ei tot ce 
mănâncă şi ai noştri. Repede, necioplitule, repede, dacă 
ţii la pielea ta. 

Păcurarul nu mai zise nimic. În acest timp, oştenii îl 
întinseră pe laviţă pe jupân Andrzej care adormise, apoi 
se aşezară la cină şi mâncară pe săturate carnea 

înăbuşită şi tocătura de varză din oala uriaşă pe care o 
găsiră pe vatră. Avură la masă şi fiertură de mei, iar în 
hruba alăturată Soroka găsi şi un urcior pântecos plin 
de horilcă. 

Trase însă numai o înghiţitură şi nu le îngădui nici 
oştenilor să bea, deoarece hotărâse să fie cu ochii în 
patru în timpul nopţii. Coliba asta goală, cu laviţe pentru 
şase bărbaţi şi şopronul în care necheza o întreagă 
herghelie de cai, i se părea ciudată şi-i stârnea tot felul 
de bănuieli. Credea că e vreun adăpost de tâlhari, cu 
atât mai mult cu cât în hruba din care adusese urciorul, 
văzuse o mulţime de arme agăţate pe pereţi, un butoiaş 
de pulbere şi felurite gioarse, jefuite pesemne din 
conacele şleahticilor. În cazul că stăpânii colibei se 
întorceau, nu se puteau aştepta din partea lor să fie 
bucuroşi de oaspeţi; mai mult, nu se puteau aştepta nici 
măcar la milă, aşa că Soroka hotări să ocupe coliba cu 
puterea armelor şi să rămână în ea cu forţa sau cu 
ajutorul negocierilor. 

Era silit să facă astfel din pricina sănătăţii lui 
Kmicic pentru care călătoria putea deveni primejdioasă, 
dar şi pentru siguranţa tuturor. Soroka era un oştean 
trecut prin ciur şi prin dârmon, care nu se temea de 
nimic. Cu toate acestea, acum când îşi amintea de 
prinţul Bogustaw, îl cuprindea spaima. Slujindu-l de 
multă vreme pe Kmicic, ajunsese să creadă orbeşte nu 
numai în vitejia, ci şi în norocul tânărului stăpân; de 
nenumărate ori fusese martor la fapte nemaipomenite, a 
căror cutezanţă se învecina cu nebunia; în toate izbutise 
şi scăpase nevătămat, îl însoţise pe Kmicic în toate 


8 


harţurile cu Chowafski, luase parte la toate încăierările, 
atacurile, încălcările şi răpirile lui şi ajunsese la 
convingerea că nimic nu e prea greu pentru tânăru-i 
stăpân, că scapă din orice bucluc, biruind pe oricine-i 
stă împotrivă. Pentru el, Kmicic întruchipa puterea 
neînfrântă şi norocul, dar se vede că acum nimerise 
peste unul pe măsura lui. Îşi găsise şi el naşul. Cum era 
cu putinţă? Un singur bărbat, care se aflase în mâinile 
lui Kmicic, răpit, fără apărare, izbutise să-i scape şi, mai 
mult, să-l doboare pe însuşi Kmicic, să-i căsăpească 
oamenii şi să-i înfricoşeze într-atâta încât fugiseră de 
teamă să nu se întoarcă asupra lor? Era mai mare 
minunea şi Soroka îşi pierdea capul gândindu-se la cele 
întâmplate, deoarece s-ar fi aşteptat la orice pe lumea 
asta, dar să se afle cineva care să-l doboare pe jupân 
Kmicic nu; asta n-ar fi crezut-o în ruptul capului. 

— Să se fi sfârşit oare norocul nostru? mormăi 
de unul singur, uitându-se mirat împrejur. 

Aşadar, cu toate că nu o dată îl urmase cu ochii 
închişi pe Kmicic, când hărţuiau tabăra lui Chowański, 
înconjurată de o armie de optzeci de mii de oameni, 
acum, când îi venea în minte prinţul acesta cu părul 
lung, cu ochi de jupâniţă şi faţa trandafirie, îl cuprindea 
o spaimă superstiţioasă. Nu mai ştia nici el ce să facă. Îl 
înfricoşa gândul că mâine sau poimâine va fi nevoit să 
meargă pe drumurile umblate, pe care putea să se 
întâlnească oricând cu înspăimântătorul prinţ sau cu 
urmăritorii lui. Tocmai de aceea pornise prin păduri, iar 
acum dorea să rămână în această colibă, până ce 
prigonitorii aveau să le piardă urma şi să-i lase în plata 

Domnului. 

Dar, din alte pricini, nici adăpostul acesta nu i se 
părea lipsit de primejdii. Voia să ştie ce are de făcut, aşa 
că dădu poruncă oştenilor săi să stea de strajă la uşă şi 
la ferestrele colibei, iar el se adresă păcurarului: 

— Ia un felinar şi hai cu mine. 

— Înălţimea ta, iau o aşchie aprinsă, pentru că 
n-avem felinar. 

— Fă cum vrei, dar ai să dai foc la şopron şi la 
cai, mie mi-e totuna! 

La asemenea dictum’ felinarul se găsi numaidecât 
în hruba ce ţinea loc de cămară. Soroka îi porunci 
păcurarului să meargă înainte, iar el porni în urma lui 
cu pistolul în mână. 

— Cine locuieşte în colibă? Îl întrebă pe drum. 

— Stăpânii mei; sunt şleahtici. 

— Cum îi cheamă? 

— Asta nu mi-e îngăduit să spun. 

— Mi se pare că vrei să te pocnesc în scăfârlie! 

— Înălţimea ta, răspunse păcurarul, aş putea 
să-ţi spun alt nume şi ai fi prea mulţumit. 

— Adevărat! sunt mulţi şleahticii ăştia? 

— Păi, e stăpânul mai în vârstă cu cei doi fii şi 
doi slujitori. 

— Şi zici că sunt şleahtici? 

— Sigur că sunt. 

— Şi locuiesc aici? 

— Şi aici şi în altă parte. Dumnezeu ştie unde! 

— Dar caii de unde sunt? 


1 Cuvinte, vorbă (lat.). 

= Îi aduc stăpânii, dar nu ştiu de unde. 

— Spune drept, nu cumva stăpânii tăi jefuiesc 
la drumul mare? 

— Ştiu şi eu, înălţimea ta? Mi se pare şi mie că 
trebuie să ia caii de undeva, dar de unde, nu e treaba 
mea. 

— Şi ce fac cu caii? 

— Câteodată îi iau pe toţi câţi sunt, zece- 
doisprezece şi-i mână de aici, da nu ştiu unde-i duc. 

Vorbind astfel, ajunseră la şopronul în care se 
auzeau caii sforăind şi intrară înăuntru. 

— Luminează! porunci Soroka. 

Păcurarul ridică felinarul şi lumină caii legaţi la 
rând lângă perete. Soroka îi privi unul după altul, cu 
ochi de cunoscător, clătină din cap, ţâţâi din limbă şi 
mormăi: 

— Ce s-ar mai fi bucurat răposatul Zend... sunt 
cai polonezi, moscoviți... iar ăsta scopit e nemţesc... ca 
şi iapa de colo... Buni cai! Ce le daţi să mănânce? 

— Înălţimea ta, ca să nu mint, de cu primăvară 
am semănat două tarlale cu ovăz. 

— Stăpânii tăi aduc caii primăvara? 

— Nu, dar mi-au trimis poruncă printr-un 
slujitor. 

— Tu eşti de-al lor? 

— Am fost, înainte de a pleca la război. 

— La care război? 

— Ştiu eu, înălţimea ta! Au plecat de anul 
trecut undeva departe şi s-au întors astă-vară. 

— Şi acum al cui eşti? 


11 


— Aici e pădurea regelui. 

— Cine te-a pus la smolărie? 

— Pădurarul regal, rudă cu stăpânii, aduceau 
caii împreună, dar odată, când a plecat, nu s-a mai 
întors. 

— Stăpânii tăi n-au primit oaspeţi niciodată? 

— Nimeni nu nimereşte aici, fiindcă de jur 
împrejur sunt mlaştini, nu e decât un loc de trecere. Mă 
şi mir, înălţimea ta, cum aţi nimerit drumul cel bun, că 
cine nu-l află e înghiţit de mlaştină. 

La început, Soroka vru să-i răspundă că şi pădurea, 
şi locul de trecere le cunoaşte foarte bine, dar după o 
clipă de gândire, se hotărî să tacă mai bine şi întrebă: 

— Pădurea e mare? 

Păcurarul nu pricepu întrebarea. 

— Cum vine asta? 

— Se întinde până departe? 

— Oho, păi cine a ajuns la capătul ei! Se 
sfârşeşte una şi începe alta, numai Dumnezeu ştie până 
unde se întinde, că eu n-am ajuns până acolo. 

— Bine! zise Soroka. 

Şi îi porunci păcurarului să se întoarcă, după care 
reveni şi el la colibă. Pe drum se gândea ce se cuvine să 
facă şi stătea la îndoială. Pe de o parte, îl încerca 
dorinţa să se folosească de lipsa gazdelor, să ia caii şi să 
fugă cu prada. Câştigul ar fi fost destul de mare, căci 
caii îi plăcuseră tare mult oşteanului, dar îşi învinse 
ispita. De luat, era uşor să-i ia, dar pe urmă? De jur 
împrejur mlaştina, numai un loc de trecere cum să dea 
peste el? O dată îi slujise norocul, dar a doua oară putea 

să se întâmple altfel. N-avea nici un rost să meargă pe 
urmele copitelor, fiindcă, mai mult ca sigur, cei de aici 
avuseseră şi ei atâta minte, încât să lase la vedere 
drumuri înşelătoare care duceau de-a dreptul în locurile 
adânci. Soroka cunoştea prea bine tertipurile oamenilor, 
care furau caii sau îi luau pradă de luptă. 

Se gândea, dar, şi chibzuia în toate felurile; deodată 
se lovi cu pumnul în cap: 

— Nătărău mai sunt! murmură. Am să-l leg pe 
păcurar şi am să-i poruncesc să ne scoată la drumul 
mare. 

Dar se cutremură numaidecât. 

— La drumul mare? Acolo ne aşteaptă prinţul 
şi urmăritorii... 

„Trebuie să pierd cincisprezece cai! îşi spuse în 
gând oşteanul cu atâta jale, de parcă el îi crescuse de 
mici. Altfel nu se poate, s-a sfârşit cu norocul nostru. 
Trebuie să stăm în colibă până se înzdrăveneşte jupân 
Kmicic, cu voia sau fără voia stăpânilor, iar ce-o fi pe 
urmă, îl priveşte pe polcovnic.” 

Tot cumpănind astfel, ajunse la colibă. Oştenii 
păzeau la uşă şi, deşi văzuseră de departe felinarul 
licărind în întuneric, acelaşi cu care plecaseră Soroka şi 
păcurarul, le cerură să spună cine sunt, înainte de a le 
da drumul înăuntru. Soroka le porunci să se schimbe la 
miezul nopţii, iar el se lungi pe laviţă lângă Kmicic. 

În colibă se lăsă liniştea, numai greierii îşi începură 
ţârâiala obişnuită, iar în cămara alăturată şoarecii se 
zbenguiau prin grămada de lucruri. Din vreme în vreme, 
rănitul se trezea şi se vede că visa cuprins de 

fierbinţeală, pentru că Soroka îi auzea vorbele 
învălmăşite: 

— Măria ta, iartă... Ceilalţi trădători... Am să-ţi 
spun toate tainele lor... Republica e o bucată de postav 
roşu... Aha, acum eşti în mâna mea, luminăţia ta... Ține- 
l!... Măria ta!... Pe aici, fiindcă acolo e trădare! 

Soroka se ridică în capul oaselor pe laviţă şi 
ascultă, dar bolnavul mai strigă o dată, de două ori şi 
adormi, apoi se trezi iarăşi şi ţipă: 

— Oleńka! Oleńka, nu te supăra!... 

Abia spre miezul nopţii se linişti cu totul şi căzu 
într-un somn adânc. Soroka începu şi el să moţăie, dar îl 
trezi o bătaie înceată în uşa colibei. Oşteanul deschise 
ochii îndată şi, sărind în picioare, ieşi afară, 

— Ce s-a întâmplat? întrebă. 

— Jupâne vagmistru, a fugit păcurarul. 

— O sută de diavoli! O să vină cu tâlharii 
asupra noastră. Cine l-a păzit? 

— Bilous. 

— L-am luat să adăpăm caii, se dezvinovăţi 
Bilous. l-am poruncit să scoată apă din fântână, eu 
tineam caii de căpăstru... 

— Ei şi! A sărit în fântână? 

— Nu, jupâne vagmistru, s-a repezit printre 
trunchiurile aruncate claie peste grămadă lângă fântână 
şi pe urmă a pierit în gropile rămase de la copacii scoşi. 
Am lăsat caii, chiar dacă s-ar fi rătăcit, am fi găsit alţii 
aici, şi am dat fuga după el, dar m-am împiedicat şi am 
căzut în prima groapă. Cum era noapte şi întuneric 
beznă, iar el ştia locul, a şters-o... Lovi-l-ar ciuma! 

— O să ne aducă lotrii pe cap, asta-i... Trăsni-l- 
ar!... 

Vagmistrul se opri, iar după un timp scurt zise: 

— Nu ne mai culcăm, trebuie să stăm de veghe 
până la ziuă; pot să sosească în orice clipă. 

Şi, vrând să slujească drept pildă pentru ceilalţi, se 
aşeză pe pragul colibei, cu muscheta în mână, iar oştenii 
şezură şi ei în jurul lui, sporovăind încet, îngânând cu 
jumătate de glas vreun cântec sau ascultând cu sufletul 
la gură să desluşească printre zgomotele pădurii 
tropotitul şi sforăitul cailor care se apropiau. 

Era o noapte senină şi cu lună, dar plină de larmă. 
În bungetele codrului clocotea viaţa. Era vremea 
boncăluitului şi pădurea răsuna împrejur de mugetele 
amenințătoare ale cerbilor. Sunetele groase, scurte şi 
răguşite, pline de mânie şi îndârjire, se auzeau din toate 
părţile, departe în adâncurile pădurii şi mai aproape, 
uneori atât de aproape, încât păreau la o sută de paşi de 
colibă. 

— Dacă vin, o să boncăluiască şi ei, ca să ne 
înşele, zise Bilous. 

— E, în noaptea asta n-au când să mai vie. 
Înainte de a ajunge păcurarul la ei, se face ziuă! spuse 
alt oştean. 

— Jupâne vagmistru, la lumina zilei n-ar fi rău 
să cotrobăim prin colibă şi să săpăm pe lângă pereţi, că 
dacă stăpânii ei sunt tâlhari de drumul mare, trebuie să 
aibă şi niscaiva lucruri de preţ. 

— Cea mai mare comoară e în grajdul de colo, 
răspunse Soroka, arătând cu mâna spre şopron. 

— O s-o luăm cu noi? 

— Prost mai eşti, şi pe unde mai ieşim, că 
împrejur sunt numai mlaştini. 

— Pe unde am venit. 

— Ne-a călăuzit Dumnezeu. Până aici nu 
pătrunde şi nu iese nici picior de om, dacă nu cunoaşte 
drumul. 

— O să-l găsim, când s-o lumina de ziuă. 

— N-o să-l găsim, fiindcă au lăsat înadins urme 
înşelătoare. Nu trebuia să-l lăsaţi pe păcurar să fugă. 

— Ştiu că până la tractul cel mare e o zi de 
mers, zise Bilous. Uite, într-acolo. Apoi arătă cu mâna 
spre partea de răsărit a pădurii. 

— Mergem drept, până ajungem, asta e! 

— Şi crezi că dacă ai să ajungi la tractul cel 
mare, ai să scapi? E mai bine să mori aici de plumbul 
tâlharului, decât să atârni acolo în ştreang. 

— Cum aşa, tătucule? se miră Bilous. 

— Bine, pentru că acolo ne caută. 

— Cine, tătucule? 

— Prinţul. 

Soroka tăcu deodată, iar după el tăcură şi ceilalţi, 
înfioraţi de spaimă. 

— Of Doamne! se văită Bilous. Aici e rău şi nici 
acolo nu-i mai bine, încearcă şi scapă, dacă mai poţi! 

— Am căzut ca nişte lupi în capcană; aici 
tâlharii, iar acolo prinţul! spuse alt oştean. 

— Aprinde-i-ar trăsnetul! Mai bine să am de-a 
face cu nişte tâlhari decât cu un diavol împieliţat, 
răspunse Bilous. Că prinţul ăsta nu e om ca toţi oamenii. 

Zawratylski se lua la trântă cu ursul, şi el i-a smuls 
sabia din mâna ca la un copil. Altfel nu se poate, cred că 
l-a vrăjit, fiindcă am mai văzut că atunci când s-a 
aruncat asupra lui Witkowski, a crescut în ochii mei cât 
un pin. Dacă nu era aşa, nu l-aş fi lăsat eu să-mi scape. 

— Şi aşa ai fost un mare prost că n-ai sărit 
asupra lui. 

— Ce era să mai fac, jupâne vagmistru? M-am 
gândit şi eu: are cel mai bun cal, aşa că dacă vrea, fuge, 
iar dacă mă atacă, nu sunt în stare să mă apăr, pentru 
că un om nu se poate măsura cu puterea necuratului. Îţi 
piere dinaintea ochilor sau se învăluie în nori de 
pulbere... 

— Adevărat, întări Soroka. Când am tras în el, 
parcă l-a acoperit ceața... şi nu l-am nimerit... De pe cal 
oricine poate să dea greş, dar de jos nu mi s-a mai 
întâmplat de zece ani. 

— Ce să mai vorbim! zise Bilous. Mai bine să 
facem socoteala: Lubieniec, Witkowski, Zawratynski şi 
polcovnicul pe toţi i-a doborât un singur om, care nici 
măcar nu era înarmat; şi toţi oşteni de nădejde, fiecare 
în stare să ţină piept la patru inşi. Prinţul nu putea să 
facă asemenea ispravă fără ajutorul diavolului. 

— Să ne încredinţăm sufletul lui Dumnezeu, 
pentru că dacă prinţul e în cârdăşie cu necuratul, acesta 
o să-i arate drumul încoace. 

— Şi aşa are mâna lungă. Un magnat ca el... 

— Tăcere! porunci Soroka deodată. Se aude 
ceva foşnind. 

Oştenii tăcură şi ascultară cu luare-aminte. Nu 

departe se auziră într-adevăr paşi greoi sub care 
frunzele căzute foşneau desluşit. 

— Se aud cai, şopti Soroka. 

Dar paşii se depărtară de colibă şi curând după 
aceea răsună mugetul răguşit şi ameninţător al cerbului. 

— Sunt cerbi! Căpriorul îşi vesteşte suratele 
sau încearcă să-l înfricoşeze pe vreun nechemat. 

— Toată pădurea nunteşte, ca şi când s-ar fi 
însurat diavolul. 

Tăcură iarăşi şi începură să moţăie, doar vagmistrul 
îşi înălța capul la răstimpuri, asculta o clipă, apoi îl lăsa 
să cadă greoi pe piept. Aşa se scurse un ceas, două, 
până când pinii din apropiere se făcură cenuşii, iar 
vârfurile albeau tot mai mult, de parcă le tivea cineva cu 
argint topit. Boncăluitul cerbilor conteni şi liniştea 
deplină se înstăpâni în adâncurile pădurii. Treptat 
începură să se reverse zorile, lumina albă şi palidă se 
întări cu luciri aurii şi roşietice până când se făcu ziuă 
de-a binelea, arătând feţele trudite ale oştenilor, care 
dormeau tun înaintea colibei. 

Deodată, uşa se deschise, Kmicic se ivi în prag şi 
strigă: 

— Soroka, la mine! 

Oştenii zvâcniră în sus... 

— Pentru Dumnezeu! înălţimea ta, te-ai şi 
sculat din pat? se miră Soroka. 

— Iar voi aţi dormit ca nişte butuci; puteau să 
vă taie capetele la toţi şi să vă arunce peste gard, până 
să vă treziţi voi. 

— Am stat de veghe până în zori, jupâne 

polcovnic; am aţipit abia când s-a crăpat de ziuă. 

Kmicic îşi aruncă privirile împrejur. 

— Unde suntem? 

— În pădure, jupâne polcovnic. 

— Asta văd şi eu. A cui e coliba? 

— Nu ştim nici noi. 

— Vino la mine! spuse jupân Andrzej. 

Şi se retrase înăuntru. Soroka intră în urma lui. 

— Ascultă, zise Kmicic aşezându-se pe laviţă. 
Prinţul a tras în mine? 

= Întocmai. 

— Şi ce s-a întâmplat cu el? 

— A scăpat. 

Urmă o clipă de tăcere. 

— Asta nu e bine! zise Kmicic. E chiar foarte 
rău. Era mai bine să-l fi omorât, decât să-l lăsaţi să 
scape. 

— Aşa am vrut şi noi, dar... 

— Dar ce? 

Soroka îi povesti pe scurt ce se întâmplase. Kmicic 
îl ascultă peste măsură de liniştit, doar ochii începură 
să-i ardă şi în cele din urmă rosti: 

— Acum a ieşit el deasupra, dar o să ne mai 
întâlnim noi. De ce te-ai abătut de la drumul mare? 

— M-am temut de urmărire. 

— Bine ai făcut, cred că ne-au căutat şi ei. 
Acum suntem prea puţini pentru puterea lui Bogustaw... 
Al dracului de puţini!... Pe de altă parte, el a luat-o spre 
ţinuturile prusiene şi acolo nu-l putem urmări, trebuie 
să mai aşteptăm. 

Soroka răsuflă uşurat. Se vede că jupân Kmicic nu 
se temea chiar atât de mult de prinţul Bogustaw, de 
vreme ce vorbea de urmărire. Încrederea lui îl înrâuri pe 
dată şi pe vechiul oştean învăţat să gândească cu mintea 
polcovnicului său şi să simtă cu inima lui. Jupân Andrzej, 
care se cufundase în gânduri, se trezi deodată şi începu 
să caute ceva cu mâinile pe lângă el. 

— Unde sunt scrisorile mele? întrebă. 

— Care scrisori? 

— Scrisorile pe care le aveam la mine... Erau 
băgate în cingătoare. Unde-i cingătoarea? întrebă iar 
jupân Andrzej în grabă. 

— Înălţimea ta, cingătoarea ţi-am descheiat-o 
chiar eu, ca să răsufli mai uşor. Uite-o colo! 

— Dă-o încoace! 

Soroka îi dădu brâul de piele, căptuşit cu iră, în 
care erau cusute cu aţă câteva buzunare mici. Kmicic le 
cotrobăi şi scoase toate hârtiile. 

— Uite ţidulele de trecere pentru căpeteniile 
suedeze, dar unde sunt scrisorile? spuse cu glasul plin 
de îngrijorare. 

— Care scrisori? repetă Soroka. 

— Mii de tunete! Scrisorile hatmanului către 
regele suedez, către jupân Lubomirski şi toate celelalte 
pe care le aveam la mine. 

— Dacă nu sunt în cingătoare, apoi nu mai sunt 
nicăieri. Le-am pierdut pe drum. 

— Încălecaţi şi căutaţi-le! strigă Kmicic cu glas 
înfricoşător. 

Înainte ca Soroka, uluit de-a binelea, să părăsească 

încăperea, jupân Andrzej se prăbuşi pe laviţă, ca şi când 
l-ar fi lăsat puterile, şi luându-şi capul în mâini, începu 
să repete gemând: 

— Vai mie... scrisorile, scrisorile mele!... 

În acest timp, oştenii plecară, afară de unul, căruia 
Soroka îi poruncise să stea de pază lângă colibă. Kmicic 
rămase singur înăuntru şi începu să se gândească la 
starea lui de acum, care nu era vrednică de invidiat. 
Bogusław scăpase. Asupra lui jupân Andrzej avea să se 
abată negreşit răzbunarea înfricoşătoare a puternicilor 
Radziwitti. Şi nu numai asupra lui, ci asupra tuturor 
fiinţelor care-i erau dragi, pe scurt, asupra Olenkăi. 
Kmicic ştia că prinţul Bogustaw nu va şovăi să-l lovească 
acolo unde rana putea să-l doară mai tare, adică să se 
răzbune pe jupâniţă. lar Oleńka se afla la Kiejdany, la 
bunul plac al înspăimântătorului magnat, a cărui inimă 
nu cunoştea nici o milă. Pe măsură ce se gândea la 
situaţia lui, ajungea tot mai mult la convingerea că era 
pur şi simplu îngrozitoare. După răpirea lui Bogusław, 
Radziwitii aveau să-l socotească drept trădător; 
sprijinitorii lui Jan Kazimierz, oamenii lui Sapieha şi 
confederaţii răzvrătiți din Podlasie îl credeau şi ei tot 
trădător din cauza sufletului blestemat al lui Radziwill. 
Printre numeroasele tabere, facţii şi oştiri străine care 
se aflau în această clipă pe pământurile Republicii, nu 
era nici una care să nu-l socotească drept cel mai mare 
şi mai îndârjit vrăjmaş. Chowański pusese un preţ mare 
pe capul lui, acum vor pune şi Radziwiltii şi suedezii, şi 
cine ştie dacă nu vor face acelaşi lucru şi partizanii 
nefericitului Jan Kazimierz. 

„Am semănat vânt şi acum trebuie să culeg 
furtună!” cugetă Kmicic. Îl răpise pe prinţul Bogusław, 
ca să-l arunce la picioarele confederaţilor, să-i convingă 
astfel că s-a lepădat de Radziwilti, să se răscumpere şi 
să dobândească dreptul de a lupta pentru rege şi ţară. 
Pe de altă parte, Bogusław; în mâinile lui era chezăşia 
siguranţei  Oleikăi. Acum însă, când Bogusław îl 
doborâse pe Kmicic şi fugise, nu numai că Oleńka se 
găsea în mare primejdie, dar tânărul polcovnic pierduse 
şi dovada că-l părăsise definitiv pe hatman. Fără 
îndoială, avea drumul deschis spre confederați; dacă 
nimerea peste steagul lui Wołodyjowski şi al 
polcovnicilor, prietenii lui, poate că aveau să-l lase în 
viaţă, dar îl vor privi oare ca tovarăş de luptă, îl vor 
crede, nu se vor gândi că a venit să-i cerceteze pe furiş 
sau să descurajeze oamenii şi să-i atragă de partea lui 
Radziwilt? Aici îşi aduse aminte că asupra lui apasă 
sângele confederaţilor; că el fusese primul care-i biruise 
pe ungurii şi dragonii răsculați la Kiejdany; că risipise 
steagurile răzvrătite sau le silise să se predea; că 
împuşcase căpeteniile îndărătnice şi tăiase oştenii, că 
înconjurase şi întărise Kiejdany cu şanţuri de apărare, 
asigurându-i astfel izbânda lui Radziwiłł în Samogiţia... 

„Cum să mă mai duc acolo? se gândi. Ciuma le-ar fi 
un oaspete mai drag decât mine!... Cu Bogustaw, legat 
cu arcanul lângă şa, ar fi fost altceva, dar aşa, numai cu 
vorbe şi cu mâinile goale!...” 

Dacă măcar ar fi avut scrisorile acelea, cu toate că 
nu s-ar fi putut răscumpăra cu ele faţă de confederati, l- 
ar fi avut cel puţin în mână pe prinţul Janusz, deoarece 

scrisorile i-ar fi făcut până şi pe suedezi să-şi piardă 
încrederea în hatman... Cu preţul lor putea s-o scape pe 
Oleńka... 

Dar parcă un duh rău îşi băgase coada, şi scrisorile 
se pierduseră. Când şi le închipui în minte pe toate, 
Kmicic îşi luă din nou capul în mâini. 

— Sunt un trădător pentru Radziwilt, un 
trădător pentru Oleńka, pentru confederați, trădător 
pentru rege... Mi-am pierdut faima şi cinstea, m-am 
pierdut pe mine şi pe Olenka!... 

Rana de la faţă îl ardea şi acum, dar iadul din suflet 
era de o sută de ori mai dureros. Pentru că, în ciuda 
tuturor aşteptărilor, mai suferea şi din pricina ambiţiei 
lui de oştean. Fusese bătut în chip ruşinos de Bogustaw. 
Crestăturile pe care i le făcuse la Lubicz jupân 
Wołodyjowski nu mai însemnau nimic. Acolo îl biruise un 
bărbat înarmat, pe care îl chemase în luptă dreaptă în 
vreme ce prinţul era un ostatic fără arme, pe care-l avea 
în puterea lui. 

Cu fiecare clipă care trecea, Kmicic înţelegea tot 
mai bine cât de ruşinoasă era situaţia lui. Cu cât se 
gândea mai mult, cu atât vedea mai bine grozăvia; tot 
mai multe erau ungherele întunecate din care îl priveau 
ruşinea, ocara, pierzania lui şi a Oleikăi, paguba ţării; în 
cele din urmă fu cuprins de spaimă şi uluire. 

— Eu am făcut oare toate acestea? se întrebă. 
Şi părul i se ridică vâlvoi în vârful capului. 

— Nu se poate! Se vede că încă n-am scăpat de 
febris’! strigă. Maică Preacurată, nu e cu putinţă!... 

„Zvânturat neghiob şi orb! îi spunea conştiinţa. Nu 
era mai bine să lupţi pentru rege şi ţară, nu era mai bine 
s-o asculţi pe Oleńka!” 

Şi-l năpădeau amare păreri de rău. Ehei, dacă şi-ar 
fi putut spune: 

„Suedezii sunt duşmanii ţării şi eu al lor; Radziwiłł e 
duşmanul regelui, aşa că voi fi împotriva lui.” Şi-ar fi 
simţit sufletul uşurat şi mintea limpede. Şi-ar fi adunat o 
ceată de ucigaşi înrăiţi şi s-ar fi zbenguit cu ei ca ţiganul 
la iarmaroc, i-ar fi hărțuit pe suedezi şi i-ar fi tăiat cu 
inima şi conştiinţa curată, iar când ar fi ajuns să se 
scalde în slavă, ca în lumina soarelui, s-ar fi dus înaintea 
Olenkăi şi i-ar fi spus: 

— Nu mai sunt un blestemat, ci defensor 
patriae, îndrăgeşte-mă şi tu, cum te-am îndrăgit şi eu! 

Acum însă? 

Sufletu-i mândru se obişnuise să se arate 
îngăduitor, aşa că nu voia să-şi recunoască vina dintr-o 
dată. Radziwiłii erau vinovaţi, ei îl duseseră la 
pierzanie, îl acoperiseră de ruşine, îi legaseră mâinile 
prin jurământ, îi mânjiseră cinstea şi dragostea. 

Jupân Kmicic scrâşni din dinţi, întinse braţele spre 
Samogiţia, deasupra căreia Janusz, hatmanul, ca lupul 
pe stârv, şi începu să strige cu glasul înăbuşit de 
turbare: 

— Răzbunare. Răzbunare! 

Se aruncă deznădăjduit în genunchi în mijlocul 
odăii şi începu să vorbească: 

— Isuse, mă jur înaintea ta să-i asupresc pe 
aceşti vânzători, să-i calc!... să-i urmăresc cu legea, 

focul şi sabia până la ultima suflare, cât oi trăi pe lumea 
asta! Aşa să-mi ajuţi, Rege din Nazaret! Amin! 

Un glas dinăuntru îi spuse în aceeaşi clipă: 

„Slujeşte-ţi ţara, răzbunarea după aceea!... 

Ochii lui jupân Andrzej ardeau de fierbinţeală, avea 
buzele uscate şi tremura tot ca de friguri; dădea din 
mâini şi, vorbind tare de unul singur, mergea sau mai 
degrabă alerga prin odaie, se lovea de laviţe până când, 
în cele din urmă, căzu încă o dată în genunchi: 

— Trimite-mi, Doamne, gândul cel bun şi 
călăuzeşte-mi paşii, ca să nu înnebunesc! 

Deodată auzi o împuşcătură pe care ecoul pădurii o 
zvârli din pin în pin, până când ajunse ca un tunet în 
colibă. 

Kmicic sări în picioare şi, înhăţând sabia, ieşi afară. 

— Ce-a fost asta? îl întrebă pe oşteanul care 
stătea lângă uşă. 

— O împuşcătură, jupâne polcovnic. 

— Unde-i Soroka? 

— S-a dus să caute scrisorile. 

= În care parte s-a tras? 

Oşteanul arătă spre răsărit, unde printre copaci 
creşteau tufărişuri dese. 

— Acolo! 

În clipa aceea se auzi tropot de copite; caii nu se 
vedeau. 

— Păzea! strigă Kmicic. 

Dar dintre tufe se ivi Soroka gonind din răsputeri, 
urmat de încă un oştean. 

Amândoi ajunseră în faţa colibei şi, descălecând în 

grabă de pe cai, îşi îndreptară muschetele dinapoia lor, 
ca dinapoia unui val de apărare, spre tufe. 

— Ce-i acolo? întrebă Kmicic. 

— O ceată de oameni vine asupra noastră 
răspunse Soroka. 


Capitolul II 


Se aşternu liniştea, dar curând, în tufele din 
apropiere, se auziră zgomote, de parcă trecea o turmă 
de mistreți; pe măsură ce se apropiau, trosnetele 
înaintau tot mai mult. 

Apoi iarăşi se înstăpâni liniştea. 

— Câţi sunt? întrebă Kmicic. 

— Să tot fie vreo şase sau poate chiar opt; că n- 
am putut să-i număr bine, răspunse Soroka. 

— Atunci e bine! Nu pot să ne ţină piept! 

— Nu pot, jupâne polcovnic, dar trebuie să 
prindem unul viu şi să-l încălzim la tălpi, ca să ne arate 
drumul. 

— Avem vreme destulă. Păzea! 

Abia apucă Kmicic să rostească: „păzea!”, când o 
dâră de fum. albicios înflori în tufe şi parcă un stol de 
păsări fâşâiră prin iarba din apropiere, la vreo treizeci 
de paşi de colibă. 

— Au tras cu sfărâmături de fier! zise Kmicic. 
Dacă nu au muschete, nu pot să ne facă nici un rău, 
pentru că sfărâmăturile nu ajung până aici. 

Ţinând cu o mână muscheta rezemată de şaua 


calului înaintea lui, Soroka şi-o duse pe cealaltă pâlnie la 

gură şi strigă: 

— Arată-te careva din tufe şi te răstorn cu 
picioarele în sus! 

Urmă o clipă de linişte, după care în tufe răsună o 
voce amenințătoare: 

— Cine sunteţi? 

— Unii mai presus decât cei care tâlhăresc la 
drumul mare. 

— Cu ce drept ne-aţi ocupat coliba? 

— Lotrul vorbeşte de drepturi! O să vă înveţe 
călăul ce-i dreptatea, duceţi-vă la el! 

— O să vă afumăm ca pe bursuci! 

— N-ai decât! Dar vezi să nu te înăbuşi singur! 

Glasul din tufe tăcu; se vede că atacatorii se 
sfătuiau. Soroka îi şopti lui Kmicic: 

— Trebuie să-l atragem pe vreunul încoace şi 
să-l legăm; o să avem astfel un ostatic şi o călăuză. 

— Ba nu! se împotrivi Kmicic. Pentru că va veni 
numai după ce ne dăm cuvântul. 

— A, avem de-a face cu nişte hoţi, aşa că putem 
să ne călcăm cuvântul. 

— Mai bine să nu-l dăm! spuse Kmicic. 

Întrebările porniră iarăşi dinspre tufe: 

— Ce vreţi? 

De astă dată răspunse Kmicic: 

— Cum am venit, aşa am fi şi plecat, dacă ştiai 
să te porţi, bădărane, şi nu începeai să tragi în noi. 

— N-ai să faci purici aici, diseară vom fi peste o 
sută de inşi. 

— Înaintea lor vor ajunge aici două sute de 

dragoni şi n-o să te apere nici mlaştinile, fiindcă sunt 
printre ei oameni care le vor trece, cum le-am trecut şi 
noi. 

— Sunteţi oşteni? 

— Doar nu tâlhari. 

— Din ce steag? 

— Da' ce, tu eşti hatman? N-o să-ţi dăm ţie 
socoteală! 

— O să vă roadă lupii oasele pe-aici. 

— Iar pe voi o să vă ciugulească corbii. 

— Pe o sută de draci, spuneţi odată ce vreţi! De 
ce-aţi dat buzna în coliba noastră? 

— Vino să afli singur! N-o să-ţi mai spargi 
pieptul zbierând din desiş. Vino mai aproape! 

Ai Îţi dai cuvântul că... 

— Cuvântul e pentru cavaleri, nu pentru nişte 
tâlhari ca voi. Dacă vrei, crede, dacă nu vrei, nu crede!! 

— Putem să venim doi inşi? 

— Puteți! 

În curând, din tufele aflate la vreo sută de paşi de 
colibă ieşiră la vedere doi oameni înalţi şi spătoşi. Unul 
dintre ei, puţin aplecat, trebuia să fie un om în vârstă, 
dar celălalt mergea drept, întinzându-şi curios gâtul 
spre colibă; amândoi aveau cojoace fără mâneci 
îmbrăcate cu postav cenuşiu, cum purtau şleahticii mai 
mărunți, cizme înalte din piele de căprioară şi căciuli 
îndesate pe ochi. 

— Ba pe dracu! mormăi Kmicic, uitându-se cu 
luare-aminte la cei doi bărbaţi. 

— Jupâne polcovnic, strigă Soroka, mai mare 

minunea, ăştia sunt oamenii noştri! 

În acest timp, ceilalţi se apropiară la câţiva paşi, 
dar nu puteau să-i recunoască pe cei dinaintea colibei, 
fiindcă erau acoperiţi de cai. 

Deodată Kmicic ieşi înainte. 

Dar nu-l recunoscură nici acum din pricina feţei 
oblojite. Se opriră totuşi şi începură să-l măsoare, 
curioşi şi neliniştiţi. 

— Unde-ţi este celălalt fiu, jupâne Kiemlicz? 
întrebă jupân Andrzej. Nu cumva s-a prăpădit? 

— Cine-i? Ce va să zică asta? Cine vorbeşte? 
îngăimă bătrânul cu un glas ciudat, înspăimântat parcă. 

Şi încremeni cu gura căscată şi ochii holbaţi. 
Deodată fiul care fiind mai tânăr avea privirea mai 
ageră, îşi smulse căciula de pe cap. 

— O, Doamne, lIsuse!... Tată, e jupânul 
polcovnic! strigă. 

— Isuse, o dulce Isuse! repetă bătrânul, păi 
ăsta e jupân Kmicic! 

Şi amândoi rămaseră nemişcaţi, ca nişte oşteni care 
întâmpină căpetenia; pe chipurile lor se citea spaima, 
uimirea fără margini. 

— Aşa, împieliţaţilor! le spuse jupân Andrzej 
zâmbind. Îmi uraţi bun venit cu flinta? 

Bătrânul îşi reveni şi începu să strige: 

— Hei, veniţi cu toţii aici? Veniţi aici! 

Din tufe ieşiră câţiva oameni, printre care al doilea 
fiu al bătrânului şi păcurarul; toţi veneau în goană, cu 
armele pregătite, deoarece nu ştiau ce se întâmplase, 
dar bătrânul strigă iarăşi la ei: 

— În genunchi, nemernicilor, în genunchi! Asta 
e jupân Kmicic! Care-i prostălăul care a tras? Aduceţi-l 
aici! 

— Tu ai tras, tată, spuse tânărul Kiemlicz. 

— Minţi! Minţi ca un câine! Jupâne polcovnic, 
cine putea să ştie că înălţimea ta eşti în coliba noastră! 
Pe legea mea, nu-mi vine să-mi cred ochilor! 

— Eu sunt, chiar eu însumi! zise Kmicic, 
întinzându-i mâna. 

— O, Isuse! se cruci bătrânul, asemenea 
oaspete în pădure! Nu-mi cred ochilor! Cu ce să te 
primim noi aici, înălţimea ta? Dacă ştiam, dacă ne-am fi 
aşteptat!... 

Aici se întoarse spre cei doi feciori. 

— Să se ducă unul din voi să aducă mied din 
beci! 

— Dă-mi cheia de la încuietoare! se rugă unul 
dintre ei. 

Bătrânul începu să se caute la brâu, privindu-l în 
acelaşi timp bănuitor pe cel care vorbise. 

— Cheia de la încuietoare. Păi, cum! Te cunosc 
eu, fiu de ţigan; mai mult ai să gâlgâi singur, decât ai să 
aduci aici. Ce? Mai bine mă duc eu; hm, i s-a făcut poftă 
de cheia de la încuietoare! Haideţi să daţi trunchiurile la 
o parte, că deschid eu şi aduc miedul! 

— După cum văd, Jupâne Kiemlicz, ai un beci 
acoperit cu trunchiuri! zise Kmicic. 

— Păi, mai pot să păstrez ceva cu tâlharii ăştia! 
răspunse bătrânul, arătând spre fiii lui. Sunt în stare să-l 
mănânce şi pe tatăl lor. Mai sunteţi aici?! Duceţi-vă şi 

daţi trunchiurile la o parte. Aşa-l ascultați pe cel care v- 
a dat viaţă? 

Flăcăii se repeziră în spatele colibei, spre grămezile 
de trunchiuri. 

— Tot în gâlceavă cu feciorii, ca şi mai înainte? 
întrebă Kmicic. 

— Cine poate să trăiască în pace cu ei... Se 
pricep să se bată, să ia pradă, dar când e vorba să 
împartă cu tatăl lor, sunt nevoit să le smulg cu de-a sila 
partea mea... Asta mi-e mângâierea! Au crescut ca nişte 
tauri! Pe legea mea, asemenea oaspete, asemenea 
oaspete! Când te-am slujit pe înălţimea ta, am luat mai 
multă pradă decât am strâns acum într-un an întreg... 
Pică slab, vremurile sunt tot mai grele, iar bătrâneţea 
nu-i nici ea vreo bucurie!... Pofteşte înăuntru, înălţimea 
ta. Pe viul Dumnezeu, la una ca asta nu m-aş fi 
aşteptat!... 

Bătrânul Kiemlicz vorbea foarte repede cu un glas 
plângător, aruncând totodată priviri hoţeşti şi neliniştite 
în toate părţile. Era un bătrân osos şi uriaş, cu faţa 
veşnic strâmbată de nemulţumire. Avea ochii piezişi, ca 
şi cei doi fii ai lui, sprâncene stufoase şi mustăţi pe 
aceeaşi măsură, de sub care îi ieşea mult înainte buza 
de jos; când vorbea, îi ajungea aproape până la nas, ca 
la oamenii care nu mai au dinţi. Bătrâneţea feţei nu se 
potrivea deloc cu sprinteneala trupului care trăda o 
putere neobişnuită şi multă îndemânare. Se mişca 
repede, de parcă era împins de arcuri, şi îşi rotea mereu 
capul, străduindu-se să cuprindă cu privirile tot ce-l 
înconjura, oamenii şi lucrurile. Lui Kmicic îi arăta tot 

mai multă umilinţă, pe măsură ce-i revenea ascultarea 
faţă de fosta căpetenie, teama ori poate admiraţia şi 
dragostea. 

Kmicic îl cunoştea bine pe Kiemlicz şi pe feciorii lui, 
deoarece slujiseră în steagul lui pe vremea când se 
războise pe socoteala lui Chowafski în Biata Rus. Erau 
oşteni viteji şi la fel de îndârjiţi. Unul dintre cei doi fii, 
Kosma, purtase o vreme steagul în adunătura lui Kmicic, 
dar renunţase repede la această însărcinare de cinste, 
fiindcă îl împiedica să ia pradă. Printre săbierii şi chefliii 
care alcătuiau ceata lui Kmicic, oameni fără căpătâi, 
care beau ziua tot ce dobândiseră noaptea prin trudă 
sângeroasă de la vrăjmaş, cei trei Kiemliczi se 
deosebeau printr-o lăcomie fără margini. Strângeau 
prada şi se ascundeau prin păduri. Luau mai ales caii, 
pe care îi vindeau mai târziu pe la curţile magnaţilor şi 
prin târguri. Tatăl lupta tot atât de bine ca şi cei doi fii 
gemeni, dar după fiecare bătălie le smulgea cea mai 
mare parte din pradă, văietându-se în gura mare că-l 
nedreptăţeau, ameninţându-i cu blestemul de părinte, 
gemând şi plângând. Feciorii se împotriveau, dar destul 
de mărginiţi la minte, îi îngăduiau să-i asuprească. Cu 
toate că se sfădeau fără încetare, în luptă se apărau 
unul pe altul cu înverşunare, fără să-şi cruţe sângele. 
Ceilalţi oşteni nu se aveau bine cu ei şi se temeau, 
deoarece în certurile cu alţii deveneau înfricoşători. 
Până şi căpeteniile îi lăsau în pace. Doar Kmicic stârnea 
în ei o spaimă de nedescris, iar după Kmicic, jupân 
Ranicki, înaintea căruia tremurau până şi Kiemliczii 
când i se umplea faţa de pete. Cinsteau în amândoi fala 

neamului, fiindcă alde Kmicic se bucurau de multă 
vreme de mare trecere în Orsza, iar în Ranicki curgea 
sânge de senator. 

Printre oşteni se spunea că adunaseră comori 
nenumărate, dar nimeni nu ştia prea bine dacă era 
adevărat. Într-o bună zi, Kmicic îi trimisese cu câţiva 
slujitori să aducă o herghelie de cai de pradă şi de 
atunci dispăruseră. Kmicic credea că muriseră, iar 
oştenii ziceau că au fugit cu caii, fiindcă era o ispită 
prea mare pentru sufletele lor. Acum, când îi vedea 
sănătoşi, când în şopronul de lângă colibă se auzea 
nechezatul cailor, iar bucuria si umilinţa bătrânului se 
amestecau cu neliniştea, jupân Andrzej se gândi că 
oştenii avuseseră dreptate. 

De aceea, după ce intrară în colibă, se aşeză pe 
laviţă şi punându-şi mâinile în şolduri, îl privi în albul 
ochilor pe bătrân şi-l întrebă: 

— Kiemlicz, unde sunt caii mei? 

— O, Isuse, dulce Isuse! gemu bătrânul. I-au 
luat oamenii lui Zoltareńko, ne-au bătut, ne-au rănit, ne- 
au împrăştiat şi ne-au gonit şaisprezece mile; abia am 
scăpat cu viaţă. O, Maică Precestă! N-am mai putut să 
te găsim nici pe înălţimea ta, nici pe oşteni. Ne-au gonit 
până aici, în pădurile astea, în mlaştinile astea, unde 
trăim în sărăcie şi foame în coliba asta. Dumnezeu e 
milostiv că înălţimea ta trăieşti şi eşti sănătos, deşi văd 
că eşti rănit. Poate că ar fi bine să oblojim rana cu 
ierburi care să tragă umflătura... Feciorii mei s-au dus 
să dea trunchiurile la o parte şi duşi au fost. Ce fac 
nemernicii ăştia acolo? sunt în stare să scoată uşa din 

ţâţâni, ca să ajungă la mied. Aici e numai foame şi 
sărăcie, altceva nimic! Noi ne hrănim cu ciuperci, dar 
pentru înălţimea ta o să găsim ceva de mâncare şi 
băuturică!... Caii aceia ni i-au răpit, ne-au jefuit... Ce să 
mai vorbim! Ne-au lipsit astfel şi de slujba la înălţimea 
ta; am ajuns să n-am o bucăţică de pâine la bătrâneţe, 
poate că înălţimea ta ai să te înduri de noi şi ai să ne 
primeşti iarăşi în slujbă. 

— S-ar putea întâmpla! răspunse Kmicic. 

În clipa aceea intrară feciorii bătrânului, Kosma şi 
Damian, gemeni, flăcăi ca bradul, cam neciopliţi, cu 
capetele mari, acoperite cu un păr des şi ţepos care 
stătea înfoiat pe lângă urechi şi se răvăşea în vâlvoaie 
nemaipomenite în creştet. Intrară şi se opriră lângă uşă, 
pentru că nu cutezau să stea jos în faţa lui Kmicic, şi 
Damian zise: 

— Intrarea e slobodă. 

— Bine, răspunse bătrânul Kiemlicz, mă duc să 
aduc miedul. Şi îşi privi feciorii într-un fel anume. lar 
caii aceia i-au luat oamenii lui Zoltarefko spuse apăsat. 

Şi ieşi afară. 

Kmicic se uită la cele două matahale care stăteau 
lângă uşă, cioplite parcă din topor, şi întrebă deodată: 

— Ce faceţi voi acum? 

— Luăm cai! răspunseră într-un glas gemenii. 

— De la cine? 

— De la cine se nimereşte. 

— Dar de cele mai multe ori? 

— De la oamenii lui Zoltareiko. 

— Asta-i bine, de la vrăjmaşi puteţi să luaţi, dar 

dacă luaţi şi de la ai noştri, atunci sunteţi nişte tâlhari, 
nu şleahtici. Şi ce faceţi cu caii? 

— li vinde tata în Prusia’. 

— Dar de la suedezi s-a întâmplat să luaţi 
vreodată? Pentru că nu prea departe de aici sunt 
garnizoane suedeze. l-ați pândit? 

— I-am pândit. 

— Şi aţi năvălit asupra lor când erau câte unul 
singur sau în grupuri mici. Dar când s-au apărat, ce-aţi 
făcut? 

— I-am pocnit. 

— Aha, i-aţi pocnit! Asta înseamnă că sunteţi 
trecuţi pe răboj şi la oamenii lui Zoltarenko şi la suedezi, 
şi mai mult ca sigur că n-aţi scăpa cu faţa curată, dacă 
aţi cădea în mâinile lor. 

Kosma şi Damian tăcură. 

— Duceţi o viaţă plină de primejdii şi mai 
potrivită pentru nişte tâlhari decât pentru şleahtici. Pe 
de altă parte, nu se poate să nu vă ameninte şi niscaiva 
osândiri mai vechi?! 

— Cum nu, chiar aşa e! răspunseră Kosma şi 
Damian. 

— Aşa am crezut şi eu. De unde sunteţi? 

3 Prusia — stat apărut prin unirea Brandenburgului, Prusiei 
ducale şi a posesiunilor de pe Rin sub domnia Hohenzollernilor. 
Creatorul Prusiei a fost electorul de Brandenburg Fr. Wilhelm. 
Statul capătă numele de Prusia abia după încoronarea urmașşului 
său, Frederic I, ca rege al Prusiei în 1701. Teritoriul a crescut 
ulterior pe seama Poloniei împărţite din 1795 între Prusia, Austria 
şi Rusia. În 1871 Prusia a intrat în alcătuirea imperiului german. 
Pentru epoca în care se petrece acţiunea termenul potrivit este 
ținuturile prusiene; pentru evitarea repetiţiilor am folosit însă şi 
Prusia, lucru pe care-l face şi Sienkiewicz. 

— De aici. 

— Unde trăia tatăl vostru mai înainte? 

— La Borowiczek. 

— Era satul lui? 

— Jumătate al lui, jumătate al lui KopystyAski. 

— Şi ce s-a întâmplat cu el? 

— L-am tăiat. 

— Şi a trebuit să fugiţi de judecată. E rău de 
voi, flăcăi, o să sfârşiţi agăţaţi de crengile copacilor. De 
mâna călăului, altfel nu se poate! 

Uşa colibei se deschise, scârţâind şi bătrânul intră 
aducând un urcior de mied şi două pahare. Privi 
neliniştit la feciori şi la jupân Kmicic, apoi spuse: 

— Duceţi-vă şi puneţi trunchiurile la loc. 

Gemenii ieşiră numaidecât, iar bătrânul turnă mied 
într-un pahar, aşteptând îngăduinţa lui Kmicic de a bea 
cu el. 

Dar Kmicic nu putea să bea nici el, căci şi de vorbit, 
vorbea cu mare greutate din pricina rănii care-ldurea. 
Văzând aceasta, bătrânul zise: 

— Miedul nu e bun pentru rană, poate numai 
dacă am turna peste ea, ca să treacă mai repede. 
Înălţimea ta, îngăduie-mi să mă uit şi să te oblojesc, că 
mă pricep la fel de bine ca şi un doftor. 

Kmicic se învoi şi Kiemlicz îi desfăcu legăturile şi 
începu să-l cerceteze cu grijă. 

— Numai pielea e ruptă, o nimica toată! 
Plumbul a trecut pe deasupra osului, s-a umflat rana. 

— Tocmai de aceea mă şi doare. 

— Nu sunt nici două zile de când s-a întâmplat. 

Maică Precestă! Trebuie să fi tras cineva în înălţimea ta 
foarte de aproape. 

— Ce te face să crezi asta? 

— Păi n-a apucat să ardă toată pulberea şi 
grăunţele au intrat în piele. Asta n-o să mai treacă. 
Acum trebuie să punem deasupra miez de pâine 
amestecat cu pânză de păianjen. Grozav de aproape a 
tras, bine că nu te-a omorât înălţimea ta. 

— Se vede că mi-e scris să mai trăiesc. Jupâne 
Kiemlicz, amestecă pâinea cu pânză de păianjen şi pune- 
mi-o mai repede pe rană, pentru că am de vorbit cu tine 
şi mă dor fălcile. 

Bătrânul se uită bănuitor la polcovnic, pentru că în 
inima lui se temea că acesta vrea să aducă iarăşi vorba 
despre caii luaţi chipurile de cazaci, şi se apucă de 
treabă; frământă mai întâi miezul de pâine umezit cu 
apă şi, pentru că nu era prea greu să adune pânzele de 
păianjeni de prin colţuri, îl obloji pe Kmicic cât ai bate 
din palme. 

— Acum mi-e mai bine, zise jupân Andrzej. 
Şezi, jupâne Kiemlicz! 

— La poruncă, jupâne polcovnic! răspunse 
bătrânul, aşezându-se pe marginea laviţei şi plecându-şi 
neliniştit capul cărunt şi lăţos spre Kmicic. 

Kmicic însă în loc să-l întrebe sau să vorbească cu 
el, îşi luă capul în mâini şi căzu adânc pe gânduri. După 
un răstimp, se sculă din pat şi începu să umble prin 
încăpere; din când în când, se oprea înaintea lui 
Kiemlicz şi se uita la el cu privirea goală, chibzuia ceva 
pesemne, se lupta cu gândurile. Se scurse astfel ca la o 

jumătate de ceas; bătrânul nu mai putea sta locului de 
teamă. 

Deodată, Kmicic se opri în faţa lui. 

— Jupâne Kiemlicz spuse, care din steagurile 
răzvrătite împotriva prinţului voievod de Wilno se află 
mai aproape de aici şi unde? 

Bătrânul începu să clipească bănuitor din ochi. 

— Înălţimea ta vrei să te duci la ele? 

— Eu nu te poftesc să mă întrebi, ci să-mi 
răspunzi. 

— Oamenii vorbesc că un steag e cartiruit la 
Szczuczyn, acela care a trecut nu demult pe aici venind 
din Samogiţia. 

— Cine ţi-a spus? 

— Chiar oştenii din acel steag. 

— Cine-i conducea? 

— Jupân Wołodyjowski. 

— Bine. Cheamă-l pe Soroka! 

Bătrânul ieşi şi se întoarse îndată cu vagmistrul. 

— Au găsit scrisorile? întrebă Kmicic. 

— Nu le-am găsit, jupâne polcovnic, răspunse 
Soroka. 

Kmicic îşi trosni degetele. 

— Ehei, ăsta-i necazul! Poţi să pleci, Soroka. 
Meritaţi ştreangul pentru, că aţi pierdut scrisorile. Poţi 
să pleci. Jupâne Kiemlicz, ai ceva pe ce să scriu? 

— Cred că se găseşte, răspunse bătrânul. 

— Măcar vreo două foi şi pene. 

Bătrânul dispăru pe uşa de la cămară, care se vedea 
că e un fel de magazie pentru tot felul de lucruri, şi 

căută multă vreme. Între timp, Kmicic umbla prin 
încăpere şi vorbea cu el însuşi. 

— Hatmanul, îşi spunea, n-are de unde şti dacă 
am pierdut scrisorile, dacă le mai am, şi se va teme să 
nu le dau în vileag. E în mâna mea... Viclenie contra 
viclenie! O să-l ameninţ că le voi trimite voievodului de 
Witebsk. Asta e! Trag nădejde că se va înfricoşa. 

Gândurile îi fură întrerupte de bătrânul Kiemlicz 
care, ieşind din cămară, spuse: 

— Am găsit trei foi de hârtie, dar pene şi 
cerneală n-am. 

— Nu sunt pene? Dar păsări nu sunt în pădurea 
asta? Am putea să împuşcăm vreuna cu muscheta. 

— E un erete mort pe acoperişul şopronului. 

— Adu-mi aripa, repede! 

Kiemlicz alergă într-un suflet, deoarece în glasul lui 
Kmicic răsuna nerăbdarea şi parcă fierbinţeala. În 
curând se întoarse cu aripa eretelui. Kmicic o luă în 
mână, smulse pana din vârf şi începu s-o ascută cu 
jungherul. 

— O să meargă! zise privind-o în lumină, dar e 
mai lesne să retezi capetele oamenilor, decât să ascuţi o 
pană! Acum mai trebuie doar cerneală. 

Spunând acestea, îşi suflecă mâneca, se înţepă cu 
vârful jungherului şi muie pana în sânge. 

— Jupâne Kiemlicz, poţi să pleci! porunci. Lasă- 
mă singur! 

Bătrânul ieşi din colibă, iar jupân Andrzej începu 
îndată să scrie. 

„Mă lepăd de slujba luminăţiiei tale, fiindcă nu mai 

vreau să slujesc nişte trădători şi netrebnici. Dumnezeu 
o să mă ierte că am jurat pe cruce să nu te părăsesc 
niciodată; chiar dacă nu se va îndura de mine, mai bine 
să ard în focul iadului pentru greşeala mea, decât 
pentru trădarea pe faţă şi cu bună ştiinţă a ţării şi a 
regelui meu. Luminăţia ta m-ai înşelat şi am fost în 
mâna luminăţiei tale ca un paloş orb, gata să verse 
oricând sângele de frate. De aceea te chem, luminăţia 
ta, la judecata lui Dumnezeu, ca să ne judece şi să se 
afle care dintre noi a trădat şi care a fost mânat de 
gânduri bune. lar dacă ne vom mai întâlni, atunci, cu 
toate că neamul Radziwił este preaputernic şi poate să 
muşte de moarte nu numai un om de rând ca mine, ci 
întreaga Republică, cu toate că eu n-am decât sabia în 
mână, îmi voi cere drepturile şi te voi urmări, luminăţia 
ta, până în pânzele albe, lucru pentru care părerea de 
rău şi necazurile mele îmi vor da puterea de care am 
nevoie. Iar luminăţia ta ştii dacă sunt în stare sau nu să 
te păgubesc; chiar fără steaguri, fără castele şi fără 
tunuri. Voi căuta să mă răzbun până la ultima suflare, 
aşa că nu vei mai cunoaşte nici o zi, nici un ceas de 
linişte. Aşa va fi, după cum cerneala cu care scriu este 
sângele meu. Am scrisorile luminăţiei tale, care pot să te 
piardă nu numai înaintea regelui Poloniei, ci chiar a 
suedezilor, pentru că din ele se vede limpede trădarea 
Republicii, precum şi că eşti gata să-i părăseşti pe 
suedezi la caz de cumpănă. De-aţi fi de două ori mai 
puternici, pierzania voastră este la voia mea, deoarece 
cu toții vor fi siliți să dea crezare iscăliturilor şi 
peceţilor. Îţi spun dar, luminăţia ta, că dacă măcar un fir 

de păr se va clinti din capetele care-mi sunt dragi şi care 
au rămas la Kiejdany, atunci voi trimite scrisorile şi 
actele jupânului Sapieha, iar copiile voi da poruncă să le 
scrie în tiparniţă şi să le răspândească în toată țara. Aşa 
că, luminăţia ta, faci cum vrei: fie că mi-i dai înapoi pe 
Billewiczi după război, când se va instăpâni liniştea în 
Republică, iar eu am să-ţi întorc scrisorile, fie că, în caz 
că voi auzi vreo veste proastă, jupân Sapieha le va arăta 
lui Pontus. Luminăţia ta pofteşti la coroană, dar nu ştiu 
dacă vei mai avea pe ce s-o aşezi, atunci când capul iţi 
va cădea retezat de securea poloneză sau de cea 
suedeză. Gândesc că tot e mai bine să facem schimbul, 
fiindcă deşi voi căuta să mă răzbun mai departe, ne vom 
răfui numai privatim?. Te-aş încredința, luminăţia ta, lui 
Dumnezeu, dacă n-aş şti că preţuieşti mai mult auxilia 
diavolului. 

Kmicic.” 

„P.S. Luminăţia ta n-ai să-i otrăveşti pe confederati, 
pentru că se vor găsi oameni care, trecând din slujba 
diavolului într-a lui Dumnezeu, îi vor preveni să nu bea 
bere nici la Orzet, nici la Zabludow.” 

Jupân Kmicic sări în picioare şi începu să se plimbe 
prin încăpere. Faţa îi ardea, se încălzea la focul 
propriilor cuvinte. Scrisoarea aceasta era un fel de 
declaraţie de război împotriva Radziwittilor, dar Kmicic 
simţea în el o putere neobişnuită şi era gata, fie şi în 
această clipă, să înceapă lupta cu puternicul neam al 
magnaţilor, care făcea să se cutremure întreaga ţară. El, 
un şleahtic de rând şi un războinic neînsemnat, un 


+ În probleme particulare (lat.). 

nelegiuit blestemat şi urmărit de lege, el care nu aştepta 
ajutor de la nimeni, întrucât pretutindeni era socotit ca 
un vrăjmaş; el, învinsul de ieri, simţea acum în el 
asemenea forţă, încât vedea înaintea ochilor ca un 
proroc umilirea prinților Janusz şi Bogusław şi propria 
izbândă. Cum va duce lupta, unde va afla sprijinitori, în 
ce chip va birui — nu ştia; mai mult, nici nu se gândea la 
asta. Era atât de convins că va face tot ce trebuie să 
facă, încât dreptatea şi Dumnezeu aveau să fie de partea 
lui. Asta îl umplea de o încredere nemărginită. Parcă i se 
luase o povară de pe inimă. Parcă se deschideau 
înaintea lui ţinuturi noi şi întinse. Trebuia doar să 
încalece pe cal şi să plece acolo unde îl aşteptau cinstea, 
slava şi Oleńka. 

— Nu i se va întâmpla nimic, îşi repeta cu o 
bucurie febrilă; o vor apăra scrisorile... Hatmanul o va 
păzi ca pe ochii din cap... cum aş păzi-o eu însumi. Da' 
ştiu că am întors-o bine! Nu sunt decât un vierme 
neputincios, dar se vor teme de muşcătura mea. 

Deodată îi trecu prin cap: 

„Ce-ar fi să-i scriu şi ei? Trimisul care va duce 
scrisoarea hatmanului poate să i-o dea şi ei în taină. 
Cum să n-o vestesc că am rupt-o cu Radziwiltii şi îmi 
caut altă slujbă?” 

Gândul acesta îi umplu inima de bucurie. 
Înţepându-se iarăşi în mână cu vârful jungherului, muie 
pana în sânge şi începu să scrie: 

„Oleńka, eu nu mai sunt al lui Radziwi# pentru că 
am pătruns în sfârşit adevărul...” Se întrerupse însă 
brusc, se gândi o clipă, apoi îşi spuse: 

— N-am să-i scriu; de acum înainte să 
vorbească faptele pentru mine, nu cuvintele! 

Şi rupse hârtia. 

Pe a treia foaie îi scrise pe scurt lui Wotodyjowski 
cele ce urmează: 

„Jupâne polcovnic! Mai jos iscălitul prieten vă 
previne să aveţi mare grijă, atât domnia ta, cât şi ceilalţi 
polcovnici. Hatmanul i-a scris prințului Bogusław şi lui 
jupân Harasimowicz să vă otrăvească ori să dea poruncă 
țăranilor să vă ucidă în cvartirul unde veţi poposi. 
Harasimowicz nu mai e acolo, fiindcă a plecat cu prinţul 
Bogusław în Prusia, la Tylza, dar se prea poate ca şi 
ceilalţi vechili să fi primit asemenea porunci. Domniile 
voastre păziți-vă dar, nu primiţi nimic de la ei şi nu 
dormiţi noaptea fără strajă. Cunosc de asemenea că 
hatmanul va porni în curând cu oastea asupra domniilor 
voastre; aşteaptă doar venirea celor o mie cinci sute de 
călăreţi pe care-i va trimite ghinărarul de la Gardie. 
Aveţi grijă, deci, să nu vă ia pe neaşteptate şi să vă 
zdrobească pe rând. Cel mai bine ar fi să repeziţi 
oameni siguri la voievodul de Witebsk, ca să vină în 
persoană cât mai repede şi să vă fie tuturor căpetenie. 
Este sfatul unui binevoitor, daţi-i crezare! Până atunci 
țineţi-vă laolaltă, cartiruiţi steagurile nu prea departe 
unul de altul, ca să vă puteți ajuta la nevoie. Hatmanul 
are prea puțină călărime, ceva dragoni şi oamenii lui 
Kmicic, care nu sunt prea siguri. Pe Kmicic nu-l mai are; 
se vede că hatmanul l-a împovărat cu altă însărcinare, 
fiindcă nu mai are încredere în el. Kmicic nu este un 
trădător, cum se spune, ci un înşelat. Vă încredințează 

lui Dumnezeu, 
Babinicz. ” 

Jupân Andrzej nu se iscăli la sfârşit cu propriul 
nume, gândind că va stârni scârba şi neîncrederea 
tuturor. „Dacă vor înţelege, îşi spuse, că ar fi mai bine 
pentru ei să se retragă dinaintea hatmanului, decât să-i 
ţie calea cu toate steagurile, atunci, văzându-mi numele, 
vor bănui îndată că vreau să-i strâng laolaltă doar 
pentru ca hatmanul să-i poată nimici dintr-o lovitură: o 
să creadă că e vorba de cine ştie ce şiretlic, pe când 
sfatul unui oarecare Babinicz va fi primit mai degrabă.” 

Jupân Andrzej îşi luase numele de Babinicz de la 
târgul Babinicz. care se afla nu departe de Orsza, 
aparţinând din moşi strămoşi neamului Kmicic. 

Scriind deci această scrisoare, la sfârşitul căreia 
adăugase câteva cuvinte nu prea îndrăzneţe în apărarea 
sa, încerca o nouă bucurie la gândul că în acest fel va fi 
de folos nu numai lui jupân Wotodyjowski şi prietenilor 
săi, ci tuturor polcovnicilor care nu voiseră să se lepede 
de ţară pentru Radziwilt. Pe de altă parte, presimţea că 
firicelul acesta va continua. Se afla într-o situaţie 
deosebit de trudnică, aproape deznădăjduită, dar 
trebuia să existe vreo cale de ieşire, vreo cărare oricât 
de îngustă care să-l scoată la drumul mare. 

Acum însă, când, după toate probabilitățile, Oleńka 
era ferită de răzbunarea prinţului voievod, iar 
confederaţii de un atac prin surprindere, jupân Andrzej 
îşi puse întrebarea ce s-ar cuveni să facă de acum 
înainte. 

Îi părăsise pe trădători, distrusese toate punţile de 

legătură în urma lui, iar acum voia să-şi slujească ţara, 
să-i aducă jertfă puterea, sănătatea şi viaţa lui, dar ce 
trebuia să facă, cum să înceapă, unde să pună mâna să 
ajute? 

Şi iarăşi îi trecu prin minte: 

„Mă duc la confederați... 

Dar dacă nu mă vor primi, dacă mă vor declara 
trădător şi mă vor ucide sau, şi mai rău, mă vor izgoni 
cu ruşine?” 

— Mai bine să mă ucidă! strigă jupân Andrzej 
şi se făcu stacojiu de ruşine la gândul propriei ruşini. 
Era mai uşor s-o scape pe Oleńka şi pe confederati, 
decât bunul său renume. 

Abia acum începeau chinurile şi deznădejdea. Şi 
iarăşi sufletu-i nestăpânit începu să clocotească. 

— Nu pot oare să fac ce-am făcut cu 
Chowafski? îşi zise. Strâng o ceată de oşteni şi am să-i 
hăituiesc pe suedezi, am să-i tai şi am să le dau foc. 
Pentru mine nu e ceva nou! Nu le-a stat nimeni 
împotrivă, am să le stau eu, până ce va veni timpul când 
toată Republica se va întreba, cum s-a întrebat şi 
Lituania: cine-i viteazul care cutează să intre de unul 
singur în gura lupului? Atunci am să-mi scot căciula şi 
am să spun: „lată-mă, eu sunt, Kmicic!” 

Şi îl cuprinse o dorinţă atât de arzătoare de a se 
apuca de această muncă sângeroasă, încât era cât pe ce 
să iasă afară, să poruncească Kiemliczilor, slujitorilor şi 
oştenilor să încalece şi să pornească. 

Dar înainte de a ajunge la uşă, simţi deodată că 
parcă îl izbi ceva în piept şi îl întoarse din prag. Se opri 

în mijlocul odăii şi privi uimit înaintea lui. 

— Cum aşa? Nu-mi voi şterge oare în acest 
chip toate vinile? 

Şi începu îndată să discute cu propria conştiinţă. 

„Unde-i este căinţa pentru toate vinile tale? întrebă 
conştiinţa. Aici e nevoie de altceva!” 

„De ce e nevoie?” întrebă Kmicic. 

„Cum poţi să-ţi speli vinovăția, dacă nu printr-o 
slujbă grea şi însemnată, în acelaşi timp cinstită şi 
curată ca lacrima?... Ce slujbă mai e şi asta să strângi o 
adunătură de tâlhari şi să baţi cu ei întinderile şi 
pădurile ca vijelia? Nu cumva vrei să faci acest lucru, 
fiindcă ţi-a venit poftă de nelegiuiri, ca şi câinelui de 
friptură? Asta-i zbenguială, nu slujbă, petrecere, nu 
război, jaf, nu apărarea ţării! Ai mai luptat aşa împotriva 
lui Chowański şi ce-ai făcut? Lotrii care bântuie prin 
păduri sunt gata şi ei să dea năvală asupra 
garnizoanelor suedeze, iar tu de unde ai să iei alţi 
oameni? Ai să-i sfâşii pe suedezi, dar ai să-i sfâşii şi pe 
şleahtici, ai să atragi răzbunarea asupra lor şi ce ai să 
izbândeşti? Nătărăule, cu asemenea înşelăciune vrei să 
scapi de trudă şi căinţă!” 

Aşa-l certa conştiinţa, iar jupân Kmicic vedea că are 
dreptate şi îl cuprindea mânia şi jalea faţă de propriu-i 
cuget care-i strigase în faţă un adevăr atât de amar. 

— Ce să mă fac? rosti în sfârşit. Cine să-mi dea 
un sfat, cine să mă scape? 

Genunchii începură să i se îndoaie până când 
îngenunche lângă laviţă şi începu să se roage cu voce 
tare din toată inima: 

— Isuse Christoase, stăpâne iubit, zise, îndură- 
te şi de mine, cum te-ai îndurat şi de tâlharul de pe 
cruce! Vreau să-mi spăl păcatele, să încep o viaţă nouă 
şi să-mi slujesc ţara cu credinţă, dar nu ştiu cum să fac, 
că sunt tare mărginit. Doamne, dacă i-am slujit pe 
trădători, am făcut-o mai mult din prostie decât din 
răutate;  luminează-mă, Doamne, mângâie-mă în 
deznădejdea mea şi scapă-mă în marea ta milostivire, că 
am să pier!... 

Glasul lui jupân Andrzej începu să tremure, se bătu 
cu pumnii în pieptu-i larg de răsună încăperea şi repetă: 

— Îndură-te, Doamne, de mine păcătosul! 
îndură-te de mine păcătosul! îndură-te de mine 
păcătosul! 

După care îşi împreună mâinile şi, întinzându-le în 
sus, vorbi astfel mai departe: 

— lar tu, Maică Preasfântă, pângărită de 
eretici în ţara ta, apără-mă înaintea fiului tău, ajută-mă 
să scap, nu mă părăsi în durerea şi zbuciumul meu, ca 
să te pot sluji, să-ţi răzbun insulta şi în ceasul morţii să 
te pot avea ca apărătoare a sufletului meu nefericit! 

În timp ce implora astfel îndurarea cerului, 
lacrimile îi curgeau şiroaie din ochi; în cele din urmă, îşi 
sprijini capul pe marginea laviţei şi încremeni în tăcere, 
aşteptând parcă rezultatul rugii sale fierbinţi. În odaie 
se lăsă liniştea şi doar fâşâitul pinilor apropiaţi se auzea 
afară. Deodată, vreascurile trozniră la fereastră sub paşi 
grei şi două glasuri începură să vorbească: 

— Ce crezi, jupâne vagmistru, încotro o s-o 
apucăm? 


47 


— Ştiu şi eu?! răspunse Soroka. O să plecăm 
undeva departe, poate hăt! la regele care geme sub 
asuprirea suedeză. 

— Să fie oare adevărat că l-au părăsit toţi? 

— Dumnezeu nu l-a părăsit. 

Kmicic se ridică în picioare, avea faţa luminoasă şi 
liniştită; se duse drept la uşă şi deschizând-o, porunci 
oştenilor: 

— Caii să fie gata, e timpul să plecăm! 


Capitolul III 


Oştenii începură să se pregătească de drum; erau 
prea bucuroşi să plece din pădure în lumea largă, 
fiindcă se temeau de urmărirea lui Bogusław Radziwilt. 

Bătrânul Kiemlicz intră în colibă, socotind că Kmicic 
va avea trebuinţă de el. 

= Înălţimea ta, vrei să pleci? întrebă. 

— Aşa-i. Trebuie să mā călăuzeşti prin pădure. 
Cunogşti toate dâlmele? 

— Le cunosc, că eu sunt din partea locului... Şi 
unde vrei, înălţimea ta, să te duci? 

— La măria sa regele. 

Bătrânul se dădu înapoi uimit. 

— Maică Precestă! exclamă. La care rege, 
înălţimea ta? 

= În orice caz, nu la cel suedez. 

Kiemlicz nu numai că nu-şi reveni din uimire, dar 
începu să-şi facă semnul crucii. 

— Poate că înălţimea ta nu ştii ce vorbeşte 
lumea, se spune că regele şi-a găsit adăpost în Slask, 
fiindcă l-au părăsit cu toţii, iar Cracovia e împresurată. 

— Atunci plecăm în Slask. 

— Da, dar cum o să ne strecurăm printre 
suedezi? 

— Mi-e totuna, ca nişte şleahtici ori ca ţărani, 
călare sau pe jos, numai să ne strecurăm! 

— E nevoie de timp mai mult... 

— Timp avem destul... Dar m-aş bucura să fie 
cât mai repede... Kiemlicz încetă să se mai mire. Era 
prea viclean, ca să nu ghicească îndată că în hotărârea 
lui jupân Kmicic se afla vreo pricină tainică, aşa că 
începură să i se îmbulzească în cap o mulţime de 
presupuneri. Dar cum oştenii lui Kmicic, cărora jupân 
Andrzej le poruncise să tacă, nu suflaseră nici o vorbă 
nimănui despre răpirea prinţului Bogustaw, bătrânul 
Kiemlicz se gândi că este mai aproape de adevăr 
crezând că prinţul voievod de Wilno îl trimitea pe 
tânărul polcovnic cu vreo însărcinare la rege. Asemenea 
presupunere era întărită mai ales de credinţa că jupân 
Kmicic era un partizan înflăcărat al hatmanului, căruia îi 
adusese mari foloase; o ştia toată lumea, deoarece 
steagurile răzvrătite răspândiseră vestea în tot ţinutul 
Podlasie, unde îl socoteau cu toţii drept nelegiuit şi 
trădător. 

„Hatmanul îşi trimite omul de încredere la rege, se 
gândi bătrânul, asta înseamnă că vrea să se împace cu 


49 


el şi să-i părăsească pe suedezi. Trebuie să i se fi urât cu 
domnia lor. Altminteri de ce l-ar mai trimite?...” 

Bătrânul Kiemlicz nu-şi bătu capul prea multă 
vreme, ca să-şi răspundă la această întrebare, întrucât 
pe el îl interesa cu totul altceva, vroia să ştie anume ce 
foloase avea să tragă el din aceste împrejurări. Dacă îl 
slujea pe Kmicic, îl slujea în acelaşi timp pe hatman şi 
pe rege, aşa că răsplata putea fi destul de însemnată. 
Bunăvoinţa unor stăpâni ca aceştia avea să-i prindă bine 
mai târziu, când avea să dea socoteală de păcatele sale. 
Pe deasupra, ţara avea să fie cuprinsă de vâlvătaia 
războiului şi atunci şi prada îi va cădea singură în mână. 
Toate acestea îl ademeneau pe bătrânul Kiemlicz care şi 
aşa se învățase să-l asculte pe Kmicic, temându-se 
totodată de el ca de foc; jupân Andrzej se pricepea să-şi 
câştige subordonații, care ţineau mult la el. 

— Înălţimea ta, spuse, trebuie să străbaţi toată 
Republica pentru a ajunge la măria sa regele. 
Garnizoanele suedeze nu înseamnă nimic, fiindcă putem 
să ocolim oraşele, mergând prin păduri... Dar şi 
pădurile, cum se întâmplă de obicei în vremuri 
neliniştite, sunt înţesate de cete prădalnice, care-i atacă 
pe călători, iar înălţimea ta ai oameni cam puţini... 

— Jupâne Kiemlicz, dacă ai să mergi cu mine 
împreună cu feciorii şi oamenii pe care îi ai, atunci o să 
fim mai mulţi. 

— Dacă înălţimea ta porunceşte, eu merg, dar 
sunt un om sărac. La noi e numai sărăcie lucie. Cum am 
să-mi las de izbelişte bruma de avere şi să-mi părăsesc 
singurul adăpost pe care-l am deasupra capului? 

— Vei fi răsplătit pentru tot ce vei face, e mai 
bine şi pentru voi să plecaţi de aici, câtă vreme aveţi 
capetele încă pe umeri. 

— Pe toţi sfinţii părinţi!... Ce spui, înălţimea 
ta?... Ce?... Cum aşa?... Ce primejdie poate să ameninte 
aici pe un nevinovat ca mine? Că doar nu stăm în calea 
nimănui!... 

La acestea, jupân Andrzej: 

— Vă cunoaşte toată lumea, tâlharilor! Aţi avut 
o proprietate cu Kopystyiski şi l-aţi omorât, apoi aţi 
fugit de judecată şi aţi intrat în slujba mea, furându-mi o 
herghelie de cai dobândiţi prin luptă... 

— Pentru Dumnezeu! Maică Sfântă! strigă 
bătrânul. 

— Aşteaptă şi taci! După aceea v-aţi întors la 
vechiul bârlog şi aţi început să jefuiţi împrejurimile ca 
nişte lotri, luând caii de unde se nimerea. Nu te apăra, 
fiindcă eu nu sunt judecătorul tău şi tu ştii cel mai bine 
dacă spun adevărul sau nu... Luaţi caii de la oamenii lui 
Zoltarenko, foarte bine, îi luaţi de la suedezi, nici asta 
nu e rău. Când o să vă prindă, o să vă jupoaie de piele, 
dar asta e treaba lor. 

— E bine, înălţimea ta, e bine pentru că luăm 
numai de la duşmani, răspunse bătrânul. 

— Nu-i adevărat, fiindcă îi atacați şi pe oamenii 
noştri, mi-au spus-o chiar feciorii tăi, iar asta Înseamnă 
jaf la drumul mare şi ocară adusă stării de şleahtic. 
Ruşine să vă fie, tâlharilor!... Nu meritaţi să fiţi şleahtici, 
ci nişte neciopliţi... 

Vulpoiul bătrân roşi ca focul şi spuse: 

— Înălţimea ta, ne judeci strâmb, pentru că 
noi, având în vedere starea noastră de şleahtici, nu 
furăm ca nişte neciopliţi de rând. Noi nu scoatem caii 
noaptea din grajdul nimănui. E altceva să pui mâna pe 
zece cincisprezece cai, gonindu-i de pe locul de păşunat 
sau prin luptă. Asta este îngăduit oricărui şleahtic în 
vreme de război fără ca să-şi păteze numele. Pentru noi, 
calul din grajd e lucru sfânt şi numai ţiganii, ovreii sau 
ţăranii pot să-l fure, şleahticii nu! Noi, înălţimea ta, nu 
facem una ca asta. Dar războiul e război! 

— Pot să fie şi zece războaie, prada e îngăduit 
s-o iei numai bătându-te cu vrăjmaşul; dacă o cauţi la 
drumul mare, eşti un tâlhar! 

— Dumnezeu e martorul nevinovăţiei noastre. 

— V-aţi făcut de cap pe aici. Ce mai vorbă 
lungă, e mai bine să părăsiţi locurile acestea, pentru că 
mai devreme sau mai târziu vi se va pune juvăţul de gât 
Haideţi cu mine, o să va răscumpăraţi vinovăția prin 
slujbă cu credinţă şi o să vă recăpătaţi bunul renume. Vă 
iau în slujba mea şi folosul va fi mai mare decât caii pe 
care mi i-aţi furat. 

— Cu înălţimea ta mergem oriunde, o să te 
călăuzim printre suedezi şi printre tâlhari, fiindcă, la 
drept vorbind, grozav ne mai asupreşte aici răutatea 
oamenilor, şi pentru ce? Pentru ce?... Pentru sărăcia 
noastră... Poate că Dumnezeu va avea milă de noi şi ne 
va scăpa de necazuri! 

Bătrânul Kiemlicz îşi frecă mâinile fără voie şi ochii 
îi sticliră. 

„Din toate astea, se gândi, o să iasă o fierbere 

nemaipomenită în toată ţara şi numai un prost poate să 
nu profite de prilej." 

Kmicic se uita la ei cu priviri aprige. 

— Numai să nu încerci să mă trădezi! rosti 
ameninţător, că n-ai s-o mai scoţi la capăt de astă dată; 
nici Dumnezeu nu te mai scapă din mâna mea! 

— Până acum n-am trădat pe nimeni, răspunse 
Kiemlicz întunecat, şi să mă bată Dumnezeu, dacă mi-a 
trecut prin minte una ca asta! 

— Te cred, zise Kmicic după un răstimp de 
tăcere, fiindcă trădarea nu e totuna cu tâlhăria; mulţi 
tâlhari nu sunt în stare să trădeze. 

— Acum ce porunceşti, înălţimea ta? întrebă 
Kiemlicz. 

— Mai întâi, am două scrisori care trebuie 
trimise fără întârziere. Ai la îndemână oameni care să se 
descurce? 

— Unde trebuie să meargă? 

— Unul să se ducă la prinţul voievod, dar nu e 
nevoie să-l vadă. Să dea scrisoarea primului steag pe 
care-l va întâlni şi să se întoarcă fără să aştepte răspuns. 

— Să se ducă păcurarul, e om cu minte şi 
umblat. 

— Bine. A doua scrisoare trebuie dusă în 
Podlasie; trimisul să întrebe de steagul de laudanieni ai 
lui jupân Wołodyjowski şi să i-o dea polcovnicului în 
mână... 

Bătrânul începu să clipească viclean şi îşi spuse în 
sinea lui: „Ehe, după câte văd, ne punem bine în toate 
părţile, de vreme ce ne înţelegem şi eu confederaţii; ce 

mai vorbă, va fi un clocot!...” După care rosti cu glas 
tare: 

— Înălţimea ta, dacă treaba nu e prea 
grabnică, am putea s-o dăm cuiva pe drum, după ce 
ieşim din pădure. Pe aici o mulţime de şleahtici sunt de 
partea confederaţilor şi oricine va fi bucuros să le-o 
înmâneze; în acest fel ne rămâne un om la îndemână. 

— Ai chibzuit bine, răspunse Kmicic, pentru că 
tot e mai bine ca cel ce va duce scrisoarea să nu ştie de 
la cine este. O să dureze mult până vom ieşi din pădure? 

— Cum doreşti, înălţimea ta. Putem să mergem 
şi două săptămâni, dar am putea să ieşim şi mâine. 

— O să mai vorbim despre asta, acum, 
Kiemlicz, ascultă-mă cu luare-aminte! 

— Sunt numai ochi şi urechi, înălţimea ta! 

— În toată Republica, zise Kmicic, sunt socotit 
sluga nelegiuită a hatmanului sau mai bine zis a 
suedezilor. Dacă regele ar şti cine sunt, n-ar mai avea 
încredere în mine şi mi-ar dispreţui dorinţa de a-l sluji 
care, Dumnezeu mi-e martor, porneşte din adâncul 
inimii. Bagă de seamă, Kiemlicz! 

— Ascult, înălţimea ta. 

— De acum înainte nu mă mai cheamă Kmicic, 
ci Babinicz, pricepi? Nimeni nu trebuie să-mi cunoască 
numele adevărat. Să nu scape nimeni o vorbă. Dacă te 
întreabă cineva cine sunt, îi spui că te-ai alăturat de noi 
pe drum şi nu ştii; poţi să-i mai spui că, dacă ţine să afle 
neapărat, să mă întrebe pe mine. 

— E limpede, înălţimea ta. 

— Aşa să le porunceşti şi feciorilor şi 

slujitorilor. De-ar fi să-i jupoaie de piele, să spună că mă 
cheamă Babinicz. Răspundeţi cu capul pentru asta! 

— Aşa voi face, înălţimea ta. Mă duc să-mi 
lămuresc feciorii, pentru că nemernicilor ăstora trebuie 
să le bag mintea în cap cu lopata. De asemenea 
mângâiere am parte de la ei... Asta e... Înălţimea ta îmi 
îngăduie să mai spun o vorbă? 

— Vorbeşte cu îndrăzneală. 

— Mi se pare că e mai bine să nu le spunem 
slujitorilor şi oştenilor unde ne ducem. 

— N-o să le spunem. 

— Ajunge să ştie că sunt conduşi de jupân 
Babinicz, nu de jupân Kmicic. În al doilea rând, pornind 
la un drum ca ăsta, e mai bine ca Înălţimea ta să-ţi 
ascunzi rangul. 

— Cum aşa? 

— Suedezii dau scrisori de liberă trecere 
oamenilor de seamă, iar cine n-are, îl duc îndată la 
căpetenia lor. 

— Eu am hârtiile de trebuinţă pentru 
garnizoanele suedeze! 

Uimirea luci în ochii vicleni ai lui Kiemlicz, dar 
gândindu-se un timp, zise: 

— Înălţimea ta, îngăduie-mi să-ţi spun ce cred 
eu! 

— Numai să mă sfătuieşti de bine şi să nu 
pierdem vremea degeaba; vorbeşte, că văd că eşti om cu 
scaun la cap. 

— De vreme ce avem scrisori, le putem arăta la 
nevoie, dar dacă înălţimea ta ai asemenea însărcinare, 


55 


care trebuie să rămână ascunsă, ar fi mai bine să nu le 
arătăm. Nu ştiu dacă sunt scrise cu numele lui Babinicz 
sau al lui Kmicic, dar dacă le arătăm, vom lăsa urme 
după noi şi ne pot urmări cu uşurinţă. 

— Ai nimerit-o cum nu se poate mai bine! 
exclamă Kmicic. Mai bine să păstrăm scrisorile pentru 
altă dată, dacă putem să ne descurcăm fără ele! 

— Se poate, înălţimea ta, o să ne dăm drept 
ţărani sau şleahtici fără avere, ceea ce nu va fi prea 
greu, întrucât eu am ceva lucruri de îmbrăcăminte, 
căciuli şi cojoace săine din cele de care poartă şleahticii. 
Luăm o herghelioară de cai şi colindăm chipurile 
iarmaroacele, pătrunzând tot mai departe, până hăt! la 
Łowicz şi la Varşovia. Lucru pe care, cu îngăduinţa 
înălţimii tale, l-am făcut nu o dată în vremuri de linişte, 
aşa că ştiu toate drumurile. Chiar acum se nimereşte să 
fie un iarmaroc la Sobota, la care vine multă lume de 
departe. La Sobota o să aflăm alte locuri în care se ţin 
iarmaroace şi aşa ne ducem din ce în ce mai departe. 
Suedezii îi bagă şi ei mai puţin în seamă pe nişte 
şleahtici prăpădiţi, pentru că aceştia mişună ca furnicile 
prin toate iarmaroacele. Dacă ne întreabă vreo 
căpetenie, îi spunem cine suntem, pe când cetele mai 
mici putem să le nimicim cu ajutorul lui Dumnezeu şi al 
Maicăi Precesta... 

— Şi ce facem dacă ne iau caii, fiindcă 
rechiziţia e un lucru prea obişnuit în timp de război... 

— Îi iau sau îi cumpără. Dacă ni-i cumpără, 
atunci ne ducem la Sobota după cai, iar dacă ni-i iau, 
pornim cu jalba în proţap până la Varşovia şi la 

Cracovia. 

— Ai minte isteaţă, spuse Kmicic, şi văd că-mi 
vei fi de folos. Chiar dacă suedezii ne iau caii, o să se 
găsească vreunul care să ne plătească. 

— Tot vroiam eu să plec cu cei pe care-i am în 
Prusia, la Ełk, se potriveşte cum nu se poate mai bine, 
fiindcă drumul nostru trece pe acolo. De la Etk mergem 
pe hotar, apoi o luăm drept spre Ostroteka, iar de acolo 
prin păduri până la Pułtusk şi Varşovia. 

— Şi Sobota unde se află? 

— Nu departe de Piątek”, înălţimea ta. 

= Îţi baţi joc de mine, Kiemlicz! 

— Cum aş îndrăzni? răspunse bătrânul, 
încrucişându-şi braţele pe piept şi înclinându-şi capul. 
Aşa se numesc târgurile pe acolo. Înălţimea ta, de la 
Lowicz mai e o bucată bună de drum. 

— Şi e iarmaroc mare la Sobota? 

— Nu ca la Łowicz, dar este unul acum la care 
se strânge multă lume, aducând cai până şi din Prusia. 
Nu încape îndoială că şi anul acesta o să fie mare 
strânsură, deoarece pe acolo e linişte. Suedezii 
stăpânesc pretutindeni şi au garnizoane în toate oraşele. 
Chiar dacă vreunul ar avea poftă să se mişte, nu poate. 

— Atunci să facem aşa! Plecăm cu caii pe care 
ti-i plătesc de la început, ca să nu ai nici o pagubă. 

— Înălţimea ta, îţi mulţumesc că m-ai scăpat de 
bucluc. 

— Pregăteşte cojoacele, păturile pentru cai şi 


5 în lb. polonă sobota = sâmbăta, iar piątek = vineri; de aici 
aparenţa de zeflemea. 

săbii drepte, fiindcă plecăm îndată. Şi spune-le feciorilor 
şi slujitorilor cine sunt, cum mă cheamă şi că plec cu 
caii la iarmaroc, iar voi veţi fi ajutoarele mele. 

Iar când bătrânul porni spre uşă, jupân Andrzej mai 
zise: 

— Nici unul din voi să nu-mi zică înălţimea ta, 
căpetenie sau polcovnic, ci numai domnia ta şi Babinicz! 

Kiemlicz ieşi, iar după vreun ceas se aflau toţi 
călare, gata să pornească la drum. Jupân Kmicic, 
îmbrăcat într-un cojoc săin şi cu o căciulă de miel cu 
lâna roasă, cu faţa oblojită ca după o bătaie la cârciumă, 
era greu de recunoscut, căci arăta într-adevăr ca un 
şleahtic care colinda iarmaroacele. Era înconjurat de 
oameni îmbrăcaţi ca şi el, înarmaţi cu săbii drepte şi 
bice lungi pentru mânatul cailor şi arcane cu care 
prindeau caii răzleţiţi. 

Oştenii îşi priveau cu mirare  polcovnicul, 
împărtăşindu-şi în şoaptă tot felul de păreri. Li se părea 
ciudat că acum nu se mai numea Kmicic, ci Babinicz, că 
de acum încolo aveau să-i spună domnia ta; cel mai mult 
înălța din umeri şi îşi muşca mustaţa bătrânul Soroka; 
se uita ca la un soare la înfricoşătorul polcovnic şi 
mormăia spre Bilous: 

— Cel mai greu o să-mi iasă din gură acel 
domnia ta. N-are decât să mă omoare, că eu o să-i spun 
ca şi înainte, cum se cuvine! 

— Porunca e poruncă! răspunse Bilous. Dar 
polcovnicul s-a schimbat grozav. Oştenii nu ştiau că 
jupân Andrzej îşi schimbase şi sufletul, nu numai 
înfăţişarea. 

— La drum! strigă deodată jupân Babinicz. 
Bicele plezniră, călăreţii înconjurară caii care se 
strânseseră grămadă, şi porniră. 


Capitolul IV 


Înaintând pe hotarul dintre ţinutul Troki şi Prusia, 
străbătură păduri uriaşe şi locuri sălbatice, ştiute numai 
de Kiemliczi, până când intrară în Prusia şi ajunseră la 
Leg sau Ełk, cum îi zicea bătrânul Kiemlicz, unde aflară 
noutăţi despre treburile publice de la şleahticii care 
fugiseră de suedezi şi se adăpostiseră cu nevestele, 
copiii şi avutul în pământurile electorului. 

Leg arăta ca o tabără ori, mai bine zis, ca un târg, 
unde avea loc o adunare. Şleahticii beau prin cârciumi 
bere prusiană şi sporovăiau vrute şi nevrute; care cum 
venea, aducea alte veşti. Neîntrebând de nimic şi 
ascultând doar cu luare-aminte, jupân Babinicz află că 
oraşele bogate din Prusia regală au trecut de partea lui 
Jan Kazimierz şi s-au înţeles cu electorul să se apere 
împreună împotriva oricărui vrăjmaş. Cu toate acestea, 
se spunea că oraşele mai însemnate n-au vrut să 
primească garnizoanele electorului, de teamă că prinţul 
viclean, după ce-şi va aşeza oştenii înarmaţi în ele, va 
pofti să le supună pentru totdeauna sau va trăda şi se va 
uni în clipa hotărâtoare cu suedezii, lucru foarte cu 
putinţă dată fiind şiretenia-i înnăscută. 

Şleahticii nu vedeau cu ochibuni neîncrederea 
orăşenilor, dar jupân Andrzej, care cunoştea uneltirile 

spună ce ştia. Se stăpânea gândindu-se că nu era lipsit 
de primejdie să vorbeşti în Prusia electorului împotriva 
acestuia, iar în al doilea rând pentru că un şleahtic 
neînsemnat, care se ducea cu caii la iarmaroc, nu se 
cădea să se amestece în încurcatele treburi politiceşti cu 
care-şi băteau capul în zadar cârmuitorii iscusiţi. 

Aşadar, după ce vândură o pereche de cai şi 
cumpărară alta la loc, plecară mai departe de-a lungul 
hotarului prusian pe drumul de la Leg spre Szczuczyn, 
un târg care se afla într-un colţ al ținutului Mazowsze, 
între Prusia şi ţinutul Podlasie. Jupân Andrzej nu voia să 
ajungă până la Szczuczyn, deoarece aflase că acolo este 
încartiruit unul din steagurile confederaţilor, pe care-l 
conducea jupân Wotodyjowski. 

Se vede că Wołodyjowski fusese nevoit să meargă 
mai mult sau mai puţin pe acelaşi drum, pe care mergea 
Kmicic, şi se oprise la Szczuczyn, fie pentru o odihnă 
scurtă înainte de a trece hotarul Podlasiei, fie pentru un 
popas mai îndelung, având în vedere că aici putea să 
facă rost mai uşor de hrana oamenilor şi a cailor, decât 
în vlăguita Podlasie. 

Jupân Kmicic nu dorea să-l întâlnească pe faimosul 
polcovnic, întrucât socotea că, neavând alte dovezi afară 
de vorbe, nu va izbuti să-l convingă de îndreptarea lui şi 
de sinceritatea gândurilor pe care le nutrea. De aceea, 
la două mile de Szczuczyn, porunci să cotească spre 
apus, către Wasosza. Cât priveşte scrisoarea pe care o 
avea pentru Wołodyjowski, hotărî să i-o trimită cu 
primul prilej. 

Înainte de a ajunge la Wasosza, se opriră în drum la 

cârciuma „Pokrzyk” şi se pregătiră pentru popasul de 
noapte, care făgăduia să fie mai mult decât mulţumitor, 
deoarece alţi oaspeţi în afară de crâşmarul prusian nu 
se aflau. 

Dar abia apucă Kmicic să se aşeze la cină cu Soroka 
şi cei trei Kiemliczi, când afară se auzi uruit de roţi şi 
tropotul cailor. 

Cum soarele nu scăpătase încă, Kmicic ieşi înaintea 
cârciumii să vadă cine vine; voia să ştie dacă nu e cumva 
vreun podghiaz suedez, dar în locul suedezilor zări o 
brişcă, urmată de două care înconjurate de oameni 
înarmaţi. 

De la prima aruncătură de ochi puteai să-ţi dai 
seama că noul sosit era un om de vază. La brişcă erau 
înhămaţi patru  telegari prusieni ciolănoşi şi cu 
grumazurile ascuţite, iar pe unul din cei dinainte călărea 
un flăcăiandru care ţinea de frânghie doi câini frumoşi; 
pe capră stătea vizitiul lângă un haiduc îmbrăcat în 
mundir unguresc, iar pe scaunul din spate se afla însuşi 
stăpânul cu mâna-n şold, într-o haină de piele de lup 
fără mâneci, încheiată cu o mulţime de nasturi auriţi. 

Înapoia briştei veneau două care încărcate cu 
calabalâc, păzite fiecare de câte patru slujitori înarmaţi 
cu săbii şi pistoale. Stăpânul era şi el încă foarte tânăr, 
deşi om însemnat, abia trecuse de douăzeci şi ceva de 
ani. Avea faţa bucălată şi din toată înfăţişarea lui se 
vedea cât de colo că nu se zgârceşte cu mâncarea. 

Când brişca se opri, haiducul sări să-i dea mâna 
stăpânului care, văzându-l pe Kmicic în prag, îi făcu 
semn cu mănuşa şi strigă: 

— Ia vino încoace, prietene! 

În loc să se apropie, Kmicic intră înăuntru, cuprins 
de mânie. Nu se obişnuise cu scurta cenuşie şi nu-i 
plăcea să i se facă semn cu mănuşa. Se întoarse la masă, 
se aşeză şi începu iarăşi să mănânce. Necunoscutul veni 
în urma lui. 

Intrând, îşi miji ochii, deoarece în încăpere era cam 
întuneric, nu lumina decât focul care troznea pe vatră. 

— De ce nu vine nimeni să mă întâmpine? 
întrebă necunoscutul. 

— Pentru că hangiul s-a dus în cămară, 
răspunse Kmicic, iar noi suntem nişte călători, ca şi 
domnia ta. 

— Mulţumesc de lămurire, dar ce fel de călător 
eşti domnia ta? 

— Sunt şleahtic, duc caii la iarmaroc. 

— Iar ceilalţi sunt tot şleahtici? 

— Deşi săraci, sunt şi ei şleahtici. 

= Atunci mă închin domniilor voastre. Încotro 
mergeţi? 

— Batem şi noi drumurile de la un iarmaroc la 
altul, până când scăpăm de cai. 

— Dacă înnoptaţi aici, mâine vreau să-i văd şi 
eu, poate aleg vreunul. Acum însă, îngăduiţi-mi, 
domniile voastre, să mă aşez şi eu la masă. 

Necunoscutul întrebă într-adevăr, dacă-i îngăduie 
să se aşeze, dar cu asemenea ton, de parcă nu se îndoia 
nici o clipă de încuviințarea lor; nu se înşela, deoarece 
tânărul negustor de cai îi răspunse cuviincios: 

— Pofteşte, domnia ta, deşi nu prea ai la ce, 

fiindcă numai cu mazăre şi cârnaţi te putem cinsti. 

— Am la mine bunătăţi mai alese, răspunse nu 
fără semeţie tinerelul, dar am gusturi de oştean şi 
mazărea cu cârnaţi îmi place mai mult decât orice, 
numai să fie stropită din belşug cu băutură. 

Spunând acestea — vorbea foarte rar, deşi avea 
privirea ageră şi isteaţă — se aşeză pe laviţă, iar când 
Kmicic se trase mai la o parte, să-i facă loc, adăugă 
binevoitor: 

— Domnia ta, nu vreau să te stânjenesc. Când 
călătoreşti, nu prea ţii seama de ranguri, iar dacă o să 
mă atingi cu cotul, n-o să-mi cadă coroana din cap. 

Kmicic care tocmai îi întindea necunoscutului 
farfuria cu mazăre şi care, cum spuneam, nu era 
obişnuit cu asemenea purtare, ar fi făcut-o ţăndări în 
capul trufaşului tinerel, dacă în semeţia acestuia n-ar fi 
fost ceva care-l înveselea, aşa că îşi înfrânse pornirea şi 
spuse: 

— Domnia ta, trăim astfel de vremuri, când 
coroanele cad şi din capetele celor suspuşi, exemplum 
regele nostru Jan Kazimierz pe care legea îl 
învredniceşte să poarte două şi nu are nici una, afară 
poate de cea de spini... 

Necunoscutul privi cu luare-aminte la Kmicic, apoi 
oftă şi zise: 

— E, despre asemenea lucruri se poate vorbi 
doar între prieteni. 

Iar după un răstimp adăugă: 

— Dar bine le-ai mai adus din condei, domnia 
ta. Pesemne că ai slugărit la niscaiva magnați cu 

creştere aleasă, pentru că vorbirea domniei tale nu se 
potriveşte deloc cu starea în care te afli. 

— Tot umblând printre oameni, am mai învăţat 
şi eu una-alta, dar n-am slugărit pe nimeni. 

— Din ce loc te tragi? 

— Dintr-o aşezare de şleahtici din ţinutul Troki. 

— Lucrul de căpetenie e să fii şleahtic. Ce se 
mai aude prin Lituania? 

— Ca şi mai înainte, nu ducem lipsă de 
trădători. 

— De trădători zici, domnia ta? Ce fel de 
trădători, rogu-te? 

— Din aceia care s-au lepădat de rege şi de 


Republică. 
— Dar prinţul voievod de Wilno ce face? 
— Lumea vorbeşte că e bolnav, îl îneacă astma. 
— Să-i dea Dumnezeu sănătate, e un stăpân 
vrednic! 


— Pentru suedezi e tare vrednic, fiindcă le-a 
deschis porţile la perete. 

— Văd că domnia ta nu eşti de partea lui?! 

Kmicic băgă de seamă că necunoscutul îl cerceta, 
deşi se prefăcea nepăsător. 

— Ce-mi pasă mie! răspunse. Alţii să-şi bată 
capul cu treburile astea... Mie mi-e frică să nu-mi ia 
suedezii caii. 

— Trebuia să scapi de ei mai demult. În 
Podlasie se află steagurile care s-au răsculat împotriva 
hatmanului şi care mai mult ca sigur că au nevoie de 
cai. 


64 


— Asta nu ştiu, că n-am fost acolo, cu toate că 
un şleahtic mi-a dat pe drum o scrisoare, ca s-o înmânez 
la cel dintâi prilej unuia dintre polcovnici. 

— Cum putea acel călător să-ţi dea scrisoarea, 
când domnia ta nu te duci în Podlasie? 

— La Szczuczyn se află unul din steagurile 
confederaţilor, aşa că şleahticul acela mi-a spus: „Îl duci 
domnia ta sau îl dai vreunuia care trece pe la Szczuczyn. 

— Se nimereşte bine, pentru că eu mă duc la 
Szczuczyn, 

— Şi domnia ta fugi de suedezi? 

În loc să-i răspundă, necunoscutul se uită la Kmicic 
şi întrebă cu nepăsare: 

— De ce şi eu, de vreme ce domnia ta nu numai 
că nu fugi de ei, dar te şi duci să le vinzi caii, dacă nu ţi-i 
vor lua cu de-a sila? 

Kmicic ridică din umeri. 

— Am spus şi domnia ta, pentru că la Łeg am 
văzut o mulţime de şleahtici care au fugit acolo din 
pricina lor, iar în ce mă priveşte, n-au decât să-i 
slujească toţi, cum vreau să-i slujesc eu, ca să nu 
încălzească locul prea multă vreme pe aici... 

— Nu te temi să vorbeşti aşa? întrebă 
necunoscutul. 

— Nu mă tem, că nu sunt prea sperios din fire, 
iar în al doilea rând, domnia ta mergi spre Szczuczyn, 
prin părţile acelea toată lumea spune ce gândeşte, aşa 
că să dea Dumnezeu să treacă mai repede de la vorbă la 
faptă. 

— Hm, văd că domnia ta eşti mai ager la minte 

decât arăţi! repetă necunoscutul. Dar dacă-i urăşti atât 
de mult pe suedezi, de ce te depărtezi de steagurile care 
s-au răzvrătit împotriva hatmanului? Că doar nu s-au 
pus în poară cu hatmanul pentru leafă sau din 
samavolnicie, ci pentru că n-au vrut să-l slujească pe 
hatman şi pe suedezi. Bieţii oşteni, pentru ei era mai 
bine să rămână sub ocrotirea hatmanului, dar au 
preferat să fie numiţi răzvrătiți, au preferat să îndure 
foamea, truda şi tot felul de încercări grele, decât să 
lupte împotriva regelui. Nici vorbă că se va ajunge la 
luptă între ei şi suedezi şi poate că s-ar fi ajuns până 
acum, dacă ar fi pătruns până acolo... Stai să-i calce pe 
coadă şi atunci ai să vezi, domnia ta! 

— Tot aşa cred şi eu că de aici va începe 
războiul! zise Kmicic. 

— Dacă crezi aşa şi nu-i poţi suferi pe suedezi 
— ţi se citeşte în ochi că spui adevărul, fiindcă eu mă 
pricep la asta — de ce nu te alături acestor oşteni 
vrednici? Nu e oare timpul cel mai potrivit, n-au oare 
nevoie de braţe şi de săbii? Nu sunt puţini şleahtici care 
slujesc acum acolo, care au preferat să rămână cu 
domnul lor, şi vor fi din ce în ce mai mulţi. Domnia ta vii 
din acele părţi, unde oamenii încă nu i-au cunoscut pe 
suedezi, dar cei care au văzut ce le poate pielea plâng 
cu lacrimi cât pumnul. În Wielkopolska, cu toate că li s- 
au supus de bunăvoie, au început să le răsucească 
degetele şleahticilor la cocoaşele muschetelor, să ia cu 
japca, să rechiziţioneze tot ce le cade în mână... Şi nu se 
poartă mai bine nici în ţinutul acesta. De la ghinărarul 
Steinbok a ieşit poruncă scrisă că oricine va sta liniştit 

la casa lui nu se va atinge nimeni de el şi de avutul lui. 
Aş, ţi-ai găsit! Ghinărarul cu ale lui, căpeteniile mai mici 
cu ale lor, aşa că nimeni nu mai e sigur dacă va mai 
apuca ziua de mâine sau dacă nu-i vor lua tot ce are. Tot 
omul vrea să se bucure de ceea ce are în linişte, vrea să- 
i fie bine. Dar poate? Că vine primul venetic şi-i cere: 
„Dă-mi”! Dacă nu dai, îţi găsesc ei vreo vină, ca să te 
lase în sapă de lemn, sau îţi taie gâtul chiar şi fără nici o 
pricină. Sunt destui care plâng cu lacrimi amare, 
aducându-şi aminte de vechiul stăpân, şi toţi cei asupriţi 
cată spre confederați, aşteptând scăparea ţării şi a 
şleahticilor de la ei... 

— Domnia ta, rosti Kmicic, văd că nu le doreşti 
suedezilor mai bine ca mine. 

Necunoscutul se uită împrejur cu anume teamă, dar 
se linişti repede şi vorbi mai departe: 

— Le doresc să moară de ciumă până la unul şi 
nu mă ascund faţă de domnia ta, fiindcă mi se pare că 
eşti un om cinstit şi, la urma urmei, chiar dacă n-ai fi, n- 
ai să mă duci legat suedezilor, fiindcă n-am să-ţi îngădui 
una ca asta, atâta vreme cât am sabia la şold şi slujitori 
înarmaţi 

— Domnia ta, poţi să fii sigur că n-am să fac 
aşa ceva; dimpotrivă, curajul domniei tale este pe gustul 
meu. Îmi mai place că n-ai şovăit să-ţi părăseşti avutul 
pe care vrăjmaşul îl va jefui, ca să se răzbune. 
Asemenea dragoste de ţară e vrednică de toată lauda. 

Fără să vrea, Kmicic vorbea cu un ton proteguitor, 
cum ar fi vorbit cu unul dintre oştenii lui; nu se gândea 
că asemenea cuvinte puteau să pară ciudate în gura 

unui negustor de cai, dar se vede că nici tinerelul nu-şi 
dădea seama de schimbare, deoarece începu să 
clipească din ochi cu viclenie şi răspunse: 

— Păi, ce sunt prost? La mine porunca dintâi e 
să nu-mi pierd avutul, fiindcă darul lui Dumnezeu 
trebuie păzit cu sfinţenie. Mi-am văzut liniştit de treburi 
până când am sfârşit cu bătutul grâielor. Abia după ce 
am vândut în Prusia toată recolta, vitele şi lucrurile mai 
mari, mi-am zis: Acum e timpul s-o iau din loc! N-au 
decât să se răzbune, să ia tot ce le place. 

— Oricum, domnia ta ai lăsat pământul şi 
acareturile. 

— Ba nu, fiindcă am luat în arendă starostia de 
la Wasosza de la voievodul de Mazowsze, iar înţelegerea 
dintre noi a luat sfârşit tocmai acum. N-am apucat să 
plătesc rata din urmă şi nici n-am s-o mai plătesc, 
pentru că, după câte am auzit, şi voievodul de Mazowsze 
s-a dat cu suedezii. De aceea, o să-l păgubesc de suma 
ce i-o datorez, fiindcă şi eu am nevoie de bani gheaţă. 

Kmicic izbucni în râs. 

— Bătu-te-ar să te bată, domnia ta! Văd că nu 
eşti numai un cavaler viteaz, ci şi un om prevăzător. 

— Cum altfel? răspunse necunoscutul. 
Prevederea e temelie! Dar nu despre asta vorbeam cu 
domnia ta... Te întrebam de ce, dacă te doare suferinţa 
ţării şi a milostivului nostru stăpân, nu te duci să te 
înrolezi alături de oştenii din Podlasie? Astfel îl slujeşti 
pe Dumnezeu şi, cine ştie, poate să fie şi spre folosul 
domniei tale, întrucât s-a întâmplat de multe ori ca un 
pârlit de şleahtic să iasă din război un om de seamă. Se 

vede cât de colo că domnia ta eşti un om cutezător şi 
hotărât, iar dacă naşterea nu-ţi stă împotrivă, poţi să 
ajungi repede la oarecare avere cu prada pe care ai s-o 
agoniseşti cu ajutorul lui Dumnezeu. Dacă nu risipeşti 
nimic din tot ce-ţi cade în mână, se umflă punga. Nu ştiu 
dacă ai vreo nevoie sau nu, dar ai putea să ai; cu o 
pungă plină nu e prea greu să capeţi o arendă, iar de la 
arendă la proprietate nu e prea departe. Pe când aşa, 
începând de la slujitor, poţi să mori oştean de elită sau 
în vreo dregătorie la oraş, numai să nu te arăţi leneş, 
fiindcă pe cine dă din mâini, şi Dumnezeu îl ajută. 

Kmicic îşi rodea mustaţa, pentru că era gata să 
izbucnească în hohote de râs; faţa îi tremura, dar din 
când în când i se strâmba şi de durere de la rana care 
nu se vindecase de tot. Necunoscutul vorbi mai departe: 

— De primit, o să te primească, deoarece au 
mare nevoie de oameni; află, domnia ta, că mi-ai plăcut 
şi te iau sub oblăduirea mea, aşa că poţi să fii sigur că ai 
să înaintezi repede. 

Tinerelul îşi înălţă cu semeţie faţa bucălată şi 
începu să-şi mângâie mustăţile; în sfârşit, spuse: 

— N-ai vrea să fii scutierul meu? Ai să-mi duci 
sabia în urma mea şi vei fi mai-mare peste slujitori. 

Kmicic nu se mai putu stăpâni şi îşi arătă toţi dinţii 
într-un hohot de râs molipsitor. 

— De ce râzi, domnia ta? îl întrebă 
necunoscutul, încruntându-şi sprâncenele. 

— De bucurie pentru slujba pe care mi-o oferi. 

Dar tinerelul se simţi adânc jignit şi spuse: 

— Domnia ta, acela care te-a învăţat să te porţi 

astfel a fost un prostănac şi bagă de seamă cu cine stai 
de vorbă, să nu întreci măsura. 

— lartă-mă, domnia ta! răspunse Kmicic cu 
veselie, dar nici măcar nu ştiu înaintea cui mă aflu. 

— Sunt jupân Rzedzian de Wasosza, spuse cu 
mândrie. 

Kmicic deschise gura, ca să-şi spună numele de 
împrumut, dar în aceeaşi clipă Bilous intră repede în 
încăpere. 

= Înălțimea... 

Oşteanul se întrerupse, oprit de privirea 
amenințătoare a lui Kmicic, se fâstâci şi în cele din urmă 
bâigui cu greutate: 

— Domnia ta, se apropie nişte călăreţi. 

— Dincotro? 

— Dinspre Szczuczyn. 

Acum fu rândul lui jupân Kmicic să se sperie, dar îşi 
ascunse repede încurcătura şi răspunse: 

— Aveţi grijă! sunt mulţi? 

— Să tot fie vreo zece. 

— Pregătiţi-vă pistoalele. Du-te! 

Apoi, după ce oşteanul ieşi, se întoarse spre jupân 
Rzedzian de Wasosza şi întrebă: 

— N-or fi cumva suedezi? 

— Păi, domnia ta parcă te duceai la ei! 
răspunse Rzedzian — care de la o vreme se uita cu 
mirare la tânărul şleahtic — aşa că mai devreme sau mai 
târziu trebuia să-i întâlneşti. 

— Mai bine să fie suedezi decât niscaiva tâlhari 
de care sunt pline drumurile... Cine are cai, trebuie să 

călătorească înarmat şi cu mare grijă, pentru că acum 
caii sunt la mare preţ. 

— Dacă e adevărat că la Szczuczyn se află 
jupân Wołodyjowski, răspunse Rzędzian, trebuie să fie 
un podghiaz de-al lui. Înainte de a se încartirui, vor să se 
convingă dacă nu-i ameninţă vreo primejdie, întrucât în 
vecinătatea suedezilor nu e prea greu să dai de bucluc. 

Auzind acestea, jupân Andrzej se învârti prin 
încăpere şi se aşeză în colţul cel mai întunecat, acolo 
unde acoperişul vetrei arunca o fâşie de umbră peste 
colţul mesei, în acest timp, de afară se auziră tropotele 
şi sforăitul cailor şi în curând intrară înăuntru câţiva 
oameni. 

Cel care păşea în frunte, un bărbat de statură 
uriaşă, bocănea cu piciorul de lemn în scândurile cu 
care era podită odaia. Kmicic se uită la el şi inima 
începu să-i bată cu putere. 

Era Jozwa Butrym, zis Beznogi. 

— Unde-i cârciumarul? întrebă, oprindu-se în 
mijlocul încăperii. 

— Aici sunt! răspunse acesta. La porunca 
domniei voastre. 

— Ovăz pentru cai! 

— Eu n-am ovăz, numai dacă domniile lor ar 
binevoi să dea cu împrumut. Spunând acestea, 
cârciumarul arătă spre Rzedzian şi spre negustorii de 
cai. 

— Cine sunteţi? întrebă Rzedzian. 

— Dar domnia ta cine eşti? 

— Starostele de Wasosza. 

De obicei slujitorii îl numeau pe Rzedzian staroste, 
având în vedere că era arendaşul stărostiei, şi tot aşa îşi 
spunea şi el în împrejurări deosebite. 

Jozwa Butrym se zăpăci, când auzi cu ce persoană 
însemnată avea de-a face, aşa că îşi scoase căciula şi 
spuse cu glasul îmblânzit: 

— Închinăciune, domnia ta... Pe întuneric nu se 
pot deosebi rangurile. 

— Cine sunteţi? repetă Rzedzian, punându-şi 
mâinile în şolduri. 

— Laudanieni din steagul lui  jupân 
Wołodyjowski, mai demult al polcovnicului Billewicz. 

— Pentru Dumnezeu! jupân Wołodyjowski e la 
Szczuczyn? 

— Este, împreună cu polcovnicii care au venit 
din Samogiţia. 

— Slavă Domnului, slavă Domnului! repetă 
starostele bucuros. Şi care polcovnici sunt acuma cu 
jupân Wotodyjowski? 

— A fost jupân Mirski, dar l-a lovit damblaua pe 
drum, răspunse Butrym, aşa că au rămas jupân 
Oskierko, jupân Kowalski şi cei doi Skrzetuski... 

— Oare Skrzetuski? strigă Rzedzian. Nu cumva 
unul din ei este jupân Skrzetuski de la Burzec? 

— Nu ştiu de unde este, răspunse Butrym, dar 
ştiu că unul a fost la Zbaraż. 

= Aoleu! Ăsta-i jupânul meu! 

Rzedzian înţelese însă, cât de ciudate păreau aceste 
cuvinte în gura unui staroste şi adăugă: 

— Am vrut să spun cumătrul meu. 

Starostele nu înflorea lucrurile, fiindcă fusese a 
doua pereche la botezul lui Jaremka, primul băiat al lui 
Skrzetuski. În acest timp, lui Kmicic, care stătea în 
colţul întunecat al încăperii, începură să i se 
îmbulzească în cap tot felul de gânduri. La început, îl 
cuprinse mânia la vederea groaznicului şleahtic şi mâna 
i se aşeză fără voie pe mânerul săbiei. Kmicic ştia prea 
bine că îndeosebi Jozwa era vinovat de căsăpirea 
însoţitorilor săi, tot el fiind şi duşmanul lui cel mai 
îndârjit. Kmicic, cel de altădată, ar fi poruncit 
numaidecât să pună, mâna pe el şi să-l târască legat de 
şa, dar Babinicz, cel de acum, se stăpâni. Mai mult, îl 
năpădiră temerile la gândul că dacă şleahticii îl 
recunoşteau, ar putea să iasă de aici felurite primejdii 
pentru planurile lui... Se hotărî, aşadar, să nu se lase 
recunoscut şi se trase şi mai în umbră; în cele din urmă, 
îşi sprijini coatele pe masă, îşi luă capul în mâini şi se 
prefăcu că doarme. 

În acelaşi timp, însă, îi şopti vagmistrului care sta 
lângă el: 

— Dă fuga la grajd, caii să fie gata. Plecăm în 
noaptea asta! 

Soroka se ridică şi ieşi. 

Kmicic se prefăcea mai departe că doarme. Tot felul 
de amintiri i se buluciră în minte. Oameniiaceştia îi 
aduceau aminte de Lauda, de Wodokty şi de trecutul 
scurt care se spulberase ca un vis. Când Jozwa spusese 
mai înainte că fac parte din steagul mai demult al lui 
Billewicz, jupân Andrzej, la auzul acestui nume, îşi 
simţise inima bătându-i cu putere în piept. Îşi aduse 

aminte că într-o seară ca asta focul ardea pe vatră, ca şi 
aici, când sosise pe neaşteptate la Wodokty şi o văzuse 
prima oară pe Oleńka în odaia slujitorilor înconjurată de 
torcătoare. 

O vedea acum aievea pe jupâniţa luminoasă şi 
liniştită; îşi aminti de tot ce se întâmplase, cum vroise ea 
să-i fie înger păzitor, să-l întărească pe calea cea bună, 
să-l apere de rău şi să-i arate drumul drept şi cinstit. 
Dacă ar fi ascultat-o atunci... Ea ştia de care parte să 
treacă; ştia unde se află cinstea şi datoria, l-ar fi luat de 
mână şi l-ar fi călăuzit, dacă ar fi vrut să-i dea ascultare. 

Dragostea stârnită de aduceri aminte irumpse 
deodată în inima lui jupân Andrzej şi ar fi fost gata să-şi 
verse tot sângele, ca să cadă la picioarele jupâniţei, iar 
în această clipă n-ar fi şovăit să-l ia în braţe până şi pe 
ursul ăsta din Lauda, care-i tăiase însoțitorii numai 
pentru că era de prin partea locului, îl ţinea minte pe 
Billewicz şi o vedea din când în când pe Oleńka. 

Se trezi din îngândurare la auzul numelui său 
repetat de câteva ori de Jozwa Butrym. Arendaşul de la 
Wasosza îl întrebase de cunoscuţii lui, aşa că Jozwa îi 
povestea ce se petrecuse la Kiejdany după faimoasa 
înţelegere a hatmanului cu suedezii. Vorbi dar de 
împotrivirea  oştirii, de întemnițarea  polcovnicilor, 
trimiterea la Birze şi scăparea lor. Fireşte, numele lui 
Kmicic fu rostit nu o dată cu acest prilej, acoperit de 
ruşinea trădării şi de cruzime. Jozwa nu ştia că jupân 
Wołodyjowski, cei doi Skrzetuski şi Zagłoba îi datorau 
viaţa lui Kmicic, în schimb, relată după cum urmează 
cele ce se întâmplaseră la Billewicze: 

— Polcovnicul nostru l-a prins pe acest trădător 
la Billewicze ca pe o vulpe în vizuină şi a poruncit 
numaidecât să fie dus la moarte; l-am însoţit chiar eu, 
bucurându-mă că l-a ajuns braţul lui Dumnezeu, şi-i 
luminam mereu faţa să văd dacă nu arată căinţă. Dar 
nici pomeneală! Mergea înainte cu îndrăzneală, fără să 
ia aminte că avea să se înfăţişeze la judecata lui 
Dumnezeu. Atât era de îndrăcit. Iar când l-am sfătuit să- 
şi facă măcar semnul crucii, mi-a răspuns: „lacă-ţi 
fleanca, slujitorule, nu-i treaba ta!” L-am dus afară din 
sat sub un păr şi începusem să dau porunca, dar a venit 
jupân Zagtoba şi a poruncit să-l căutăm prin buzunare, 
că s-ar putea să aibă vreo scrisoare. Aşa a şi fost. S-a 
găsit asupra lui o scrisoare, jupân Zagłoba mi-a zis: 
„Luminează-mi!” şi s-a apucat să citească. Abia a 
început însă, că s-a şi luat cu mâinile de cap: „Isuse, 
Marie! înapoi cu el la conac!” A încălecat pe cal şi a 
plecat, iar noi l-am condus înapoi, gândind că vor să-l 
ardă înainte de moarte, ca să-i stoarcă cine ştie ce 
destăinuiri. Când colo, ce să vezi! l-au dat drumul 
trădătorului. Nu mă ajută mintea să ghicesc ce-au aflat 
din scrisoare, dar eu nu l-aş fi lăsat slobod. 

— Păi ce scria? întrebă arendaşul de la 
Wasosza. 

— Nu ştiu nici eu ce scria; bănuiesc însă că mai 
multe căpetenii se aflau în puterea prinţului voievod 
care ar fi poruncit să fie împuşcate, dacă Kmicic ar fi 
fost omorât. Sau poate că polcovnicul nostru s-a 
milostivit de lacrimile jupâniţei Billewicz, fiindcă se pare 
că a leşinat, de au trebuit s-o readucă la viaţă... Ce mai 

tura-vura, nu cutez să-mi dau cu părerea, dar n-au făcut 
bine; cât rău a putut să facă omul ăsta, nici Lucifer nu s- 
ar simţi ruşinat, dacă ar fi în locul lui. Toată Lituania 
plânge din pricina lui, şi câte văduve, orfani şi sărmani îl 
blestemă, numai unul Dumnezeu poate să ştie! Cine-i va 
stinge viaţa, acela va fi răsplătit în cer şi pe pământ, ca 
unul care va ucide un câine turbat. 

Apoi veni iarăşi vorba de jupân Wołodyjowski, de 
jupân Skrzetuski şi de steagurile din Podlasie. 

— E mare lipsă de pământ, spuse Butrym, 
fiindcă moşiile prinţului hatman au fost pustiite cu totul, 
nici oamenii şi nici caii n-au ce pune în gură, iar 
şleahticii îşi văd de sărăcie pe la casele lor, ca şi la noi 
în  Samogiţia.  Polcovnicii au hotărât să împartă 
steagurile în cete mai mici de câte o sută de oameni 
care să stea la o milă, două, una de alta. Când o veni 
iarna, nu ştiu cum o să ne descurcăm. 

Kmicic, care ascultase cu răbdare câtă vreme se 
vorbise despre el, se mişcă şi deschise gura să spună din 
colţul lui întunecat: 

— Dacă sunteţi împrăştiaţi, hatmanul o să vă 
culeagă câte unul ca pe racii dintr-un sac. 

Dar în clipa aceea se deschise uşa şi în prag se ivi 
vagmistrul pe care Kmicic îl trimisese să pregătească 
repede caii de drum. Lumina focului cădea drept pe 
chipul aspru al lui Soroka. Jozwa Butrym se uită la el, îl 
cercetă mai îndelung, apoi se întoarse spre Rzedzian şi 
întrebă: 

— E omul domniei tale?... Parcă-l cunosc de 
undeva! 

— Nu, răspunse Rzedzian, sunt şleahtici care 
umblă cu caii pe la iarmaroace. 

— Unde vă duceţi? întrebă Jozwa. 

— La Sobota, răspunse bătrânul Kiemlicz. 

— Pe unde vine asta? 

— Nu departe de Piątek. 

Jozwa, ca şi Kmicic înaintea lui, socoti răspunsul 
drept o glumă nepotrivită şi zise, încruntându-şi 
sprâncenele: 

— Răspunde, când te întreb! 

— Cu ce drept mă întrebi? 

— Pot să-ţi spun şi asta, pentru că am fost 
trimis să văd dacă nu se află oameni care dau de bănuit 
prin împrejurimi. După câte văd, am dat peste unii care 
nu vor să spună unde se duc. 

Temându-se să nu iasă vreo gâlceavă, Kmicic spuse 
din colţul lui întunecat: 

— Nu te supăra jupâne oştean, pentru că 
Piątek şi Sobota sunt nişte târguri ca oricare altele, în 
care se ţin totdeauna iarmaroace de cai. Dacă nu crezi, 
întreabă-l şi pe jupân staroste, care trebuie să ştie. 

— Aşa-i! întări Rzędzian: 

La acestea, Butrym: 

— Dacă-i aşa, se schimbă socoteala. Dar de ce 
să vă duceţi până acolo? Puteţi să vindeţi caii şi la 
Szczuczyn, fiindcă ducem mare lipsă; cei pe care am pus 
mâna la Pilwiszki nu mai sunt buni de nimic, pentru că i- 
a ros şaua. 

— Fiecare se duce unde-i convine, iar noi ne 
cunoaştem drumul, răspunse Kmicic. 

— Nu ştiu ce-ţi convine domniei tale, dar nouă 
nu ne convine să vinzi caii suedezilor şi să le duci veşti 
despre noi. 

— Mi se pare ciudat, zise arendaşul de la 
Wasosza, că oamenii aceştia îi vorbesc de rău pe 
suedezi, dar se grăbesc să ajungă la ei. 

Aici se întoarse spre Kmicic: 

— lar domnia ta nu prea semeni a negustor de 
cai, fiindcă am văzut că ai în deget un inel de preţ, de 
care nu s-ar ruşina nici un magnat... 

— Dacă domniei tale îţi place atât de mult, poţi 
să-l cumperi, am dat două orte? pe el la Leg, răspunse 
Kmicic. 

— Două orte?... Te pomeneşti că e fals, dare 
foarte frumos... Arată-mi-l, domnia ta! 

— Vino să-l vezi, domnia ta. 

— Dar ce, domnia ta nu poţi să te mişti din 
loc?... Eu să vin? 

— Sunt tare trudit. 

— Ei, frăţioare, s-ar zice că nu vrei să-ţi arăţi 
faţa! 

Auzind acestea, Jozwa se apropie fără o vorbă de 
vatră, luă un retevei aprins şi, ţinându-l sus deasupra 
capului, veni drept la Kmicic şi-i lumina chipul. 

Jupân Andrzej se ridică într-o clipă cât era de înalt 
şi un răstimp se priviră în lumina ochilor; deodată, 
reteveiul căzu din mâna lui Jozwa, împrăştiind mii de 
scântei pe podea. 

— Isuse, Marie! strigă Butrym, ăsta e Kmicic!... 


5 Monedă din epoca respectivă. 

— Eu sunt! răspunse jupân Andrzej, văzând că 
nu mai poate să se ascundă. 

Jozwa strigă la oştenii care rămăseseră afară: 

— Veniţi aici! Puneţi mâna pe el! 

După care se întoarse către jupân Andrzej: 

— Tu eşti, făptură a iadului, vânzătorule?! Tu 
eşti, diavole împieliţat?! Mi-ai căzut o dată din mână, iar 
acum ţi-ai schimbat hainele şi te duci la suedezi? Tu 
eşti, iudă, ucigaş de bărbaţi şi femei, te-am prins! 

Spunând acestea, îl înhaţă de gât pe jupân Andrzej, 
iar jupân Andrzej îl înşfacă pe el; mai înainte însă 
feciorii lui Kiemlicz, Kosma şi Damian, se ridicară de pe 
laviţă, atingând tavanul cu capetele lăţoase, şi Kosma 
întrebă: 

= Îl pocnim, tată? 

— Pocniţi-l!  îngădui  Kiemlicz,  scoţându-şi 
sabia. 

În aceeaşi clipă, uşa fu trântită de perete şi oştenii 
lui JOzwa se năpustiră înăuntru urmaţi de aproape de 
slujitorii lui Kiemlicz. 

Jozwa îl luă de gât cu stânga pe jupân Andrzej, iar 
cu dreapta în care ţinea rapiera începu să împrăştie 
fulgere în jurul lui. Kmicic însă, deşi nu avea tot atâta 
putere, îl apucă şi el de beregată, strângându-l ca într- 
un cleşte. Lui Jozwa îi ieşiră ochii din orbite, vru să-i 
zdrobească braţul lui Kmicic cu mânerul rapierei, dar nu 
mai avu când, fiindcă acesta îl pocni în moalele capului 
cu garda săbiei. Degetele lui Jozwa, care strângeau 
grumazul potrivnicului, slăbiră şi uriaşul se dădu înapoi, 
clătinându-se. Kmicic îl îmbrânci, ca să-şi facă loc, şi îl 

izbi cu toată puterea cu sabia peste gură. Jozwa căzu pe 
spate, ca un stejar, lovindu-se cu capul de podea. 

— Loveşte! strigă Kmicic în care se trezi dintr- 
o dată vechiul săbier. 

Dar nu mai era nevoie de îndemnul lui, pentru că în 
încăpere era o îmbulzeală grozavă. Feciorii lui Kiemlicz 
mânuiau avan săbiile, împungând din când în când cu 
capul înainte, ca doi tauri, şi culcând cu fiecare lovitură 
câte un om la pământ; în urma lor venea bătrânul, 
chircindu-se mereu, mijindu-şi ochii şi străpungând cu 
vârful săbiei pe sub braţele feciorilor. 

Soroka însă, învăţat cu încăierările prin cârciumi şi 
la îmbulzeală, făcea cel mai mare prăpăd. Îi înghesuia 
atât de tare pe potrivnici, încât aceştia nu mai puteau 
să-l lovească cu săbiile; îşi descărcase mai întâi 
pistoalele în grămadă, iar acum izbea cu mânerul în 
capete, zdrobind nasuri, scoțând dinţi şi ochi. Slujitorii 
Kiemliczilor şi cei doi oşteni al lui Kmicic îşi ajutau cu 
sârg stăpânii. De la masă, vâltoarea se mută în celălalt 
colţ al încăperii. Laudanienii se apărau cu înverşunare, 
dar din clipa în care Kmicic, doborându-l pe Józwa, se 
repezi în învălmăşeală şi culcă la pământ pe al doilea 
Butrym, izbânda începu să încline de partea lui. 

Slujitorii lui Rzedzian dădură şi ei buzna înăuntru 
înarmaţi cu săbii şi sâneţe”, dar cu toate că stăpânul le 
porunci: „Loveşte!” se opriră descumpăniţi, deoarece nu 
puteau să-i deosebească pe potrivnici, căci laudanienii 
nu purtau mundire ostăşeşti. Totuşi, în îmbulzeală, îşi 
căpătară şi ei partea lor şi de la unii şi de la ceilalţi. 


7 Puşti. 

Rzedzian se ţinea prevăzător în afara luptei, 
căznindu-se să-l vadă pe Kmicic şi să-l arate vreunui 
slujitor, ca să-l împuşte, dar, la lumina slabă a 
vreascurilor, Kmicic îi pierea mereu dinaintea ochilor; 
aci se ivea ca un diavol plin de sânge, aci dispărea în 
întuneric. 

Împotrivirea laudanienilor slăbea cu fiecare clipă, 
căderea lui Jozwa şi numele înfricoşător al lui Kmicic îi 
făcuseră să-şi piardă curajul. Luptau însă cu turbare mai 
departe. În acest timp, cârciumarul se strecură pe lângă 
luptători şi stinse focul cu o găleată de apă. Încăperea 
se cufundă în beznă; luptătorii se strânseră grămadă, de 
se puteau lovi cu pumnii; un răstimp strigătele 
conteniră, se auzeau gâfâituri şi tropote învălmăşite. 
Deodată, prin uşa scoasă din ţâţâni, ţâşniră afară 
slujitorii lui Rzędzian, urmaţi de laudanieni şi de 
oamenii lui Kmicic. 

Începu urmărirea în tindă, prin urzicile dinaintea 
cârciumii şi prin şopron. Răsunară câteva împuşcături, 
apoi strigăte şi nechezatul cailor. Lupta se încinse lângă 
carele lui Rzedzian, sub care se adăpostiseră slujitorii 
acestuia; laudanienii fugiră şi ei tot acolo, dar oamenii 
lui Rzedzian, luându-i drept duşmani, traseră de câteva 
ori în ei. 

— Predaţi-vă! strigă bătrânul  Kiemlicz, 
băgându-şi vârful săbiei printre spițele roții şi 
împungând orbeşte oamenii ascunşi sub car. 

— Stai, ne predăm! răspunseră câteva glasuri. 

Slujitorii de la Wasosza aruncară săbiile şi sâneţele, 
apoi fură scoşi de sub care de feciorii lui Kiemlicz, până 

când bătrânul strigă: 

— Suiţi-vă în care şi luaţi tot ce găsiţi! Haide, 
mai iute! 

Tinerii nu aşteptară să li se repete porunca a doua 
oară şi se repeziră să dezlege prelata care acoperea tot 
calabalâcul lui Rzedzian. Începuseră să arunce desagii 
jos, când răsună glasul lui Kmicic: 

— Stai! 

Şi Kmicic, sprijinindu-şi vorba cu fapta, începu să-i 
lovească cu latul săbiei pline de sânge. 

Kosma şi Damian săriră în lături. 

— Înălţimea ta!... nu se poate? întrebă bătrânul 
cu umilinţă. 

— Nu! strigă Kmicic. Caută-l pe staroste! 

Kosma şi Damian pieriră cât ai bate din palme, 
urmaţi de tatăl lor, şi se întoarseră după un sfert de 
ceas cu Rzedzian care, văzându-l pe Kmicic, îi făcu o 
plecăciune adâncă şi zise: 

— Să-mi fie cu iertare, domnia ta, mi se face o 
nedreptate, fiindcă eu n-am căutat ceartă cu nimeni; mă 
duceam să vizitez nişte prieteni şi asta îi este îngăduit 
oricui... 

Kmicic, rezemat în sabie, răsufla greu şi tăcea, aşa 
că Rzedzian vorbi mai departe: 

— Eu nu le-am făcut nici o stricăciune, nici 
suedezilor şi nici prinţului hatman, mă duceam numai la 
jupân Wołodyjowski pe care-l cunosc demult şi cu care 
am făcut războiul în Rutenia... De ce să caut eu nod în 
papură?! Eu n-am fost la Kiejdany şi nu mă priveşte ce s- 
a întâmplat acolo... Eu n-am altă grijă, decât să scap cu 

faţa curată şi să nu-mi pierd averea... Pentru că n-am 
furat-o, ci am câştigat-o cu sudoarea frunţii... N-am 
nimic cu povestea asta! Aşa că domnia ta să mă lase să- 
mi văd de drum... 

Kmicic răsufla greu, uitându-se întruna la Rzedzian, 
dar parcă cu gândurile în altă parte. 

— Te rog cu umilinţă, domnia ta! începu iarăşi 
starostele. Domnia ta ai văzut că nu-i cunosc pe oamenii 
aceştia şi nu sunt prietenul lor. Au năvălit asupra 
domniei tale şi au căpătat ce li se cuvine, dar eu de ce să 
sufăr, de ce să-mi pierd avutul? Ce vină am eu? Dacă nu 
se poate altfel, am să mă răscumpăr de la oştenii 
domniei tale, deşi ca om sărac ce mă aflu, nu pot să le 
dau prea mult... Am să le dau câte un taler, ca să nu le 
fie osteneala degeaba... Le dau şi câte doi... iar domnia 
ta vei primi de la mine... 

— Acoperiţi carele la loc cu prelatele! porunci 
Kmicic deodată, iar domnia ta ia răniții şi du-te dracului! 

— Mulţumesc cu umilinţă, domnia ta, se 
ploconi arendaşul de la Wasosza. 

Bătrânul Kiemlicz se apropie, scoţându-şi înainte 
buza de jos cu dinţii care-i mai rămăseseră, şi spuse 
gemând: 

— Înălţimea ta... carele sunt ale noastre... Aşa 
e cu dreptate... sunt ale noastre... 

Kmicic îl privi în aşa fel, încât bătrânul se îndoi 
până la pământ şi nu cuteză să mai scoată nici un 
cuvânt. 

Slujitorii lui Rzedzian se repeziră să înhame caii, iar 
Kmicic se întoarse iarăşi spre staroste: 

— Ia toţi morţii şi răniții de aici, du-i lui jupân 
Wołodyjowski şi spune-i din partea mea că nu-i sunt 
duşman, ci poate chiar un prieten mai bun decât crede... 
Am vrut să-l ocolesc, fiindcă nu e timpul să ne întâlnim. 
Poate va veni şi vremea aceea odată, dar acum el nu mi- 
ar da crezare, iar eu n-aş avea cu ce să-l conving... Mai 
târziu, însă... Bagă de seamă, domnia ta! Să-i spui că 
oamenii lui m-au atacat şi am fost nevoit să mă apăr. 

— Ce e drept, aşa a şi fost! adeveri Rzedzian. 

— Aşteaptă... mai spune-i lui jupân 
Wołodyjowski să stea cu toţi laolaltă, pentru că Radziwił 
aşteaptă doar venirea călărimii făgăduite de Pontus, ca 
să pornească asupra lor, dacă n-a şi pornit până acum. 
Împreună cu prinţul comis? uneltesc cu electorul şi e 
prea primejdios să stea aproape de hotar. Înainte de 
toate, să se strângă toţi la un loc, altfel vor pieri fără 
nici un folos. Voievodul de Witebsk vrea să răzbească în 
Podlasie... Să-i iasă în întâmpinare şi să-l ajute la nevoie. 

— Voi spune totul întocmai, ca şi cum aş fi 
plătit să fac asta. 

— Cu toate că cel care-l previne este Kmicic, 
să-i dea crezare, să chibzuiască împreună cu ceilalţi 
polcovnici şi să se gândească dacă nu sunt mai puternici 
laolaltă. 

Repet, hatmanul a pornit încoace, iar eu, nu-i vreau 
răul lui jupân Wołodyjowski. 

— Dacă aş avea vreun semn de la domnia ta, ar 
fi mai uşor, zise Rzedzian. 


3 Iniţial răspundea de grajdurile domnului; ulterior titlu 

— Ce nevoie ai de semn? 

— Jupân Wołodyjowski s-ar încrede mai lesne 
în dragostea domniei tale şi ar gândi că trebuie să fie 
ceva adevărat, de vreme ce-i trimiţi un semn de 
recunoaştere. 

— Uite inelul ăsta cu pecete, spuse Kmicic, 
deşi oamenii pe care ai să-i duci la jupân Wotodyjowski 
poartă destule semne de la mine. 

Spunând acestea, îşi scoase inelul din deget. 
Rzedzian îl primi în grabă şi zise: 

— Mulţumesc cu umilinţă domniei tale! 

Un ceas mai târziu, Rzedzian, cu carele încărcate şi 
cu slujitorii, ce-i drept, cam pleoştiţi, mergea liniştit 
spre Szczuczyn, ducând cu ei trei morţi şi pe ceilalţi 
răniţi printre care se afla şi Jozwa Butrym cu faţa 
spintecată şi cu capul spart. Privea la inelul a cărui 
piatră strălucea de minune la lumina lunii şi se gândea 
la omul acesta ciudat şi înspăimântător care, deşi făcuse 
atâta rău confederaţilor şi atâta bine suedezilor şi lui 
Radziwilt, vroia acum să scape de la pierzanie steagurile 
răzvrătite. 

„Sfaturile lui porneau din inimă, îşi spuse Rzedzian. 
Totdeauna e mai bine când sunt mai mulţi la un loc. Dar 
de ce-i previne el? Poate că din dragoste pentru jupân 
Wołodyjowski, fiindcă l-a lăsat în viaţă la Billewicze. 
Chiar aşa, din prietenie! Da, dar prietenia asta poate fi 
în paguba prinţului hatman. Ce om ciudat, îl slujeşte pe 
Radziwilt, dar vrea binele oamenilor noştri... Şi se duce 
la suedezi... Asta n-o mai pricep... 

Iar după o clipă adăugă: 

„E un şleahitic darnic, dar nu trebuie să-i stai în 
drum.” 

Tot aşa de greu îşi bătea capul şi bătrânul Kiemlicz, 
vrând să afle răspunsul la” întrebarea: pe cine slujeşte 
Kmicic? 

„Merge la rege, dar îi bate pe confederaţii care au 
rămas alături de el. 

Ce înseamnă asta? N-are încredere nici în suedezi, 
pentru că se ascunde de ei... Ce se va întâmpla cu noi?” 

Neputând ajunge la vreo încheiere mulţumitoare, se 
adresă cu răutate feciorilor: 

— Netrebnicilor! O să muriţi fără 
binecuvântarea mea! Nu puteaţi măcar morţii să-i 
cotrobăiţi? 

— Ne-a fost frică! răspunseră Kosma şi 
Damian. 

Numai Soroka era mulţumit; călărea în urma 
polcovnicului său. 

„A trecut ceasul rău, gândea, de vreme ce i-am 
bătut. Sunt curios pe cine o să mai batem acum?” 

Lui îi era totuna, aşa cum nu-i păsa nici unde 
merge. Nimeni nu îndrăznea să se apropie de Kmicic şi 
să-l întrebe ceva, deoarece tânărul polcovnic călărea 
posomorât ca noaptea. Se chinuia grozav că fusese silit 
să-i omoare pe oamenii aceştia, alături de care ar fi 
luptat cu mare bucurie. Chiar dacă s-ar fi predat în 
mâinile lor şi le-ar fi îngăduit să-l ducă la jupân 
Wotodyjowski, ce-ar fi gândit micul viteaz când ar fi aflat 
că se strecura spre suedezi în haine şi cu scrisori de 
liberă trecere către căpeteniile garnizoanelor? 

„Mă urmăresc vechile păcate şi nu-mi dau pace... 
Îşi spuse în gând. Trebuie să fug cât mai departe, 
călăuzeşte-mă, Doamne!...” 

Şi începu să se roage fierbinte şi să-şi liniştească 
conştiinţa care-i repeta: 

„larăşi ai lăsat oameni morţi în urma ta, şi nu erau 
suedezi...” 

„Doamne, îndură-te de mine!... răspundea Kmicic, 
mă duc la stăpânul meu şi acolo îmi voi începe slujba...” 


Capitolul V 


Rzedzian nu vroia să rămână pentru noapte la 
Pokrzyk, fiindcă de la Wasosza nu era departe până la 
Szczuczyn; dorea numai să lase caii să se odihnească, 
mai ales pe cei care trăgeau carele încărcate. Aşa că 
atunci când Kmicic îi îngădui să plece mai departe, 
Rzedzian nu mai pierdu vremea şi după un ceas intră pe 
întuneric în Szczuczyn; vestind străjile cine este, poposi 
în piaţă, întrucât casele erau toate ocupate de oştenii 
care şi aşa nu încăpuseră toţi. Szczuczyn era socotit 
drept oraş, dar în fapt nu era, căci pe atunci nu avea nici 
valuri de apărare, nici casa obştei, nici tribunal şi nici 
catedrala piarilor, care a fost ridicată abia în timpul 
domniei lui Jan al III-lea”; case erau destul de puţine şi 
arătau mai mult a colibe, dar aşezarea era numită oraş 

” Jan al II-lea Sobieski (1629—1696), staroste de Jaw6r, mare 
stegar al coroanei din 1656, hatman de câmp şi mare mareşal din 
1665, mare hatman al coroanei din 1667, rege al Poloniei între 


1674 — 1698. A învins în 1687 la Viena pe marele vizir Kara 
Mustafa, despresurând oraşul. 

pentru că erau aşezate în formă de pătrat şi alcătuiau 
un fel de piaţă la mijloc, aproape tot atât de plină de 
noroi ca şi iazul pe marginea căruia se afla târgul. 

Dormind sub blana călduroasă de lup, Rzedzian se 
trezi cu noaptea în cap şi se duse îndată la jupân 
Wotodyjowski care, nevăzându-l de multă vreme, îl primi 
cu bucurie şi porunci să-i cheme la cvartirul lui pe cei 
doi Skrzetuskişi pe jupân Zagtoba. Rzedzian izbucni în 
plâns la vederea fostului stăpân pe care slujindu-l cu 
credinţă atâţia ani şi trecând împreună prin atâtea 
peripeții, ajunsese în cele din urmă să facă avere. Fără 
să se ruşineze de vechea slujbă, începu să-i sărute 
mâinile lui Jan şi să repete cu înduioşare: 

— Stăpâne... stăpâne... În ce vremuri ne e dat 
să ne întâlnim iarăşi!... 

Începură cu toţii să se plângă de vremurile grele, 
până când jupân Zagtoba zise: 

— Ehei, Rzedziene, băiete, tu stai mereu la 
sânul norocului şi, cum văd, ai ajuns cineva. Mai ţii tu 
minte prorocirea mea? Nu ţi-am spus eu că, dacă nu te 
spânzură, ai să ajungi om mare. Ce se întâmplă cu tine 
acum? 

— De ce să mă spânzure, domnia ta, dacă n-am 
făcut nimic împotriva lui Dumnezeu şi a legii. Am slujit 
cu credinţă, iar dacă am trădat pe cineva, apoi acela a 
fost vrăjmaşul nostru, faptă pe care o socotesc un merit. 
Dacă ici şi colo am omorât câte un tâlhar prin viclenie, 
vreun răzvrătit sau pe vrăjitoarea aceea — îţi aduci 
aminte, domnia ta — nici acesta nu e un păcat şi, chiar 
dacă ar fi, nu e al meu, ci al domniei tale, fiindcă de la 

domnia ta am învăţat tot felul de vicleşuguri. 

— Oho, nu se poate!... Ia uitaţi-vă la el! se miră 
jupân, Zagtoba. Dacă vrei ca după moarte să urlu eu 
pentru păcatele tale, atunci dă-mi fructa lor în timpul 
vieţii. Tu te lăfăieşti singur în bogăţiile pe care le-ai 
adunat printre cazaci, aşa că tot singur ai să te 
perpeleşti şi în tigaia iadului! 

— Dumnezeu e milostiv, domnia ta, cu toate că 
nu-i adevărat că m-am bucurat de avere, fiindcă mai 
întâi i-am adus în sapă de lemn pe vecini şi am avut grijă 
de părinţi. Acum stau liniştiţi la Rzedziany, fără să mai 
fie supăraţi de nimeni, căci alde Jaworski au plecat cu 
traista-n băț, iar eu mă descurc şi eu cum pot, nu prea 
departe de ei. 

— Nu mai stai la Rzedziany? întrebă Jan 
Skrzetuski. 

— La Rzedziany trăiesc părinţii mei, ca şi mai 
înainte, iar eu stau la Wasosza şi nu mă pot plânge, 
fiindcă Dumnezeu m-a ajutat. Dar când am aflat că 
domniile voastre sunteţi la Szczuczyn, n-am mai putut 
sta locului, pentru că mi-am zis:,,Se vede că a venit 
timpul să mă călătoresc! Dacă-i război, război să fie!” 

— Recunoaşte, îl încolţi Zagłoba, că ai dat bir 
cu fugiţii de la Wasosza de frica suedezilor... 

— Suedezii n-au pus încă piciorul în olatul 
acela, afară de podghiazurile care vin cu mare grijă şi 
pleacă îndată, deoarece ţăranii sunt grozav de porniţi 
împotriva lor. 

— Mi-aduci o veste bună. se bucură 
Wołodyjowski, fiindcă ieri am trimis înadins o ceată de 

oşteni, ca să afle ştiri despre suedezi; nu ştiam dacă pot 
să fac popas la Szczuczyn fără primejdie. Ei te-au adus 
aici, nu-i aşa? 

— Ceata domniei tale pe mine? Din contră, eu 
i-am adus sau mai degrabă i-am cărat, pentru că nici 
unul dintre oamenii aceia nu mai e în stare să stea 
singur pe cal! 

— Cum aşa?... Ce tot vorbeşti?... Ce s-a 
întâmplat? întrebă Wołodyjowski. 

— Au mâncat o chelfăneală zdravănă! lămuri 
Rzedzian. 

— De la cine? 

— De la jupân Kmicic. 

Cei doi Skrzetuski şi Zagłoba mai că zvâcniră de pe 
laviţă, întrebând toţi deodată: 

— Jupân Kmicic? Ce să caute el pe aici?... Să-l 
fi trimis oare prinţul hatman? Haide, spune odată ce s-a 
întâmplat? 

Wotodyjowski se năpusti ca o furtună afară, vrând 
să vadă cu ochii lui grozăvia nenorocirii şi să cerceteze 
oamenii, aşa că Rzedzian zise: 

— Gândesc că e mai bine să aşteptăm 
întoarcerea lui jupân Wołodyjowski, pentru că pe el îl 
priveşte cel mai mult şi e păcat să-mi bat gura de două 
ori. 

— L-ai văzut pe Kmicic cu ochii tăi? întrebă 
jupân Zagłoba. 

— Aşa cum te văd şi pe domnia ta! 

— Şi ai vorbit cu el? 

— Cum să nu vorbesc, când ne-am întâlnit la 

Pokrzyk, nu departe de aici; eu îmi odihneam caii, iar el 
poposise pentru noapte. Am stat de vorbă mai bine de 
un ceas, fiindcă n-aveam altceva de făcut. Eu i-am ocărit 
pe suedezi, dar i-a ocărât şi el... 

— Pe suedezi? l-a ocărât şi el? întrebă 
Skrzetuski. 

— Ca pe nişte răufăcători, deşi se ducea 
printre ei. 

— Avea mulţi oşteni cu el? 

— N-avea nici unul, numai vreo câțiva slujitori, 
e adevărat, înarmaţi şi cu asemenea chipuri, aspre şi 
hâde, cum nu cred să fi avut nici cei care au tăiat 
pruncii din porunca lui Irod. Mi-a spus că e un şleahtic 
fără avere, care duce caii la iarmaroc. Eu nu l-am 
crezut, deşi aveau vreo cincisprezece cai de vânzare, 
pentru că înfăţişarea şi purtările nu erau ale unui 
negustor de cai, iar în deget avea un inel de preț... Uite 
ăsta! 

Aici Rzedzian le arătă ascultătorilor piatra scumpă, 
iar jupân Zagtoba se lovi peste pulpă şi strigă: 

— I l-a şi cerut! Rzedziene, băiete, după asta 
te-aş cunoaşte şi la capătul lumii! 

— Ba să-mi fie cu iertăciune, domnia ta, nu l- 
am cerut, că sunt şi eu şleahtic ca oricare altul, un 
ţigan, cu toate că trăiesc din arendă până când mi-o 
ajuta Dumnezeu să am moşia mea. Inelul acesta mi l-a 
dat Kmicic în semn că, ce mi-a spus, e adevărat. Am să-i 
repet vorbele, pentru că mi se pare că e vorba de pielea 
noastră. 

— Cum aşa? întrebă Zagtoba. 

Tocmai atunci intră şi Wołodyjowski, cătrănit şi 
palid de mânie, îşi zvârli căciula pe masă şi strigă: 

— Asta întrece orice închipuire! Trei morţi şi 
Józwa Butrym cu faţa tăiată, abia mai răsuflă! 

— Jozwa Butrym?... Păi ăsta are o putere de 
urs! se miră Zagłoba. 

— A fost primul pe care jupân Kmicic l-a 
doboriît sub ochii mei, se amestecă Rzędzian. 

— M-am săturat de Kmicic ăsta, strigă 
Wotodyjowski furios. Unde se arată omul acesta, lasă 
numai morţi în urma lui, ca ciuma. Ajunge! Sânge 
pentru sânge, viaţă pentru viaţă... Acum însă e altă 
socoteală... Mi-a tăiat oamenii, a atacat nişte oşteni de 
treabă... Asta am să i-o trec pe răboj, până când am să-l 
întâlnesc... 

— La drept vorbind, nu i-a atacat el, ci ei au 
început, pentru că el se aşezase în cel mai întunecat 
colţ, ca să nu-l recunoască, zise Rzedzian. 

— După ce că n-ai sărit în ajutorul oamenilor 
mei, acum îl mai şi aperi! îl certă cu asprime 
Wotodyjowski. 

— Eu spun ce-a fost... cât despre ajutor, 
slujitorii mei au vrut să-i ajute, dar n-au avut cum, 
pentru că în învălmăşeală nu ştiau nici ei pe cine să 
lovească şi pe cine să cruţe; dealtminteri şi-au primit şi 
ei porţia. Numai lui jupân Kmicic am a-i mulţumi că am 
plecat de acolo nevătămat şi cu calabalâcul neatins, 
fiindcă ascultați şi domniile voastre ce s-a întâmplat. 

Şi Rzedzian începu să povestească în amănunt 
despre încăierarea de la Pokrzyk, fără a lăsa nimic la o 

parte, iar când le spuse şi ce-i poruncise Kmicic să le 
aducă la cunoştinţă, rămaseră cu toţii uimiţi. 

— Chiar el ţi-a spus asta? întrebă Zagłoba. 

— Chiar el, răspunse Rzedzian. „Eu, zice, nu 
sunt duşmanul lui jupân Wołodyjowski şi nici al 
confederaţilor, cu toate că ei cred altfel. Mai târziu se va 
arăta cine are dreptate, dar acum, pe viul Dumnezeu, să 
stea toţi la un loc, că altfel voievodul de Wilno o să-i 
culeagă câte unul, cum alegi racii dintr-un sac.” 

— Şi a spus că voievodul a pornit încoace? 
întrebă Jan Skrzetuski. 

— El a zis că aşteaptă doar ajutoarele suedeze 
şi va pleca îndată spre Podlasie. 

— Ce gândiţi, domniile voastre, despre toate 
acestea? întrebă Wotodyjowski, privindu-şi tovarăşii. 

— De mirare lucru! răspunse Zagtoba. Omul 
ăsta ori îl trădează pe Radziwilt, ori ne întinde vreo 
capcană. Dar ce fel? Ne sfătuieşte să stăm laolaltă, ce 
pagubă putem avea din asta? 

— Vom muri de foame, răspunse Wotodyjowski. 
Am primit veste că-şi Zeromski, şi Kotowski, şi Lipnicki 
îşi vor împărţi steagurile în cete de câteva zeci de 
oameni şi le vor risipi în tot ţinutul, pentru că toţi la un 
loc n-au ce mânca. 

— Şi dacă Radziwilt se apropie într-adevăr? 
întrebă Stanistaw Skrzetuski, cine îi va ieşi înainte? 

Nimeni nu era în stare să răspundă la asemenea 
întrebare, pentru că era limpede ca lumina zilei că, dacă 
venea marele hatman şi găsea forţele confederaţilor 
împrăştiate, avea să le nimicească foarte uşor. 

— Lucru de mirare! repetă Zagtoba. 

Iar după o clipă de tăcere adăugă: 

— Totuşi, Kmicic a arătat că ne vrea binele cu 
adevărat. Aş crede că l-a părăsit pe Radziwilt... Atunci 
de ce fuge în haine schimbate şi unde? La suedezi... 

Aici se întoarse spre Rzedzian: 

— Ţi-a spus el că se duce la Varşovia? 

— Întocmai! dădu răspuns Rzedzian. 

— E, păi acolo sunt suedezii. 

— Dacă a mers toată noaptea, până acum 
trebuie să se fi întâlnit cu ei, zise Rzedzian. 

— Aţi mai văzut vreodată un astfel de om? 
întrebă Zagłoba, uitându-se la cei de faţă. 

— Nu mai încape vorbă că în el binele se 
amestecă cu răul, cum se amestecă grăunţele cu pleava, 
zise Jan Skrzetuski, dar nu cred că în sfatul pe care ni-l 
dă acum să se ascundă vreo înşelăciune. Nu ştiu unde se 
duce şi de ce se furişează în straie schimbate, mi-aş bate 
capul degrabă să aflu, pentru că aici e o taină la mijloc... 
Dar ne sfătuieşte de bine, ne previne cu gânduri bune, 
pot să jur; singura noastră scăpare e să-i dăm ascultare. 
Cine ştie dacă nu-i datorăm iarăşi sănătatea şi viaţa 
noastră. 

— Pentru Dumnezeu! strigă Wotodyjowski, cum 
poate Radziwił să vie încoace, când îi ţin calea oamenii 
lui Zoltareńko şi pedestrimea lui Chowanski? Cu noi e 
altceva! Un steag se strecoară mai uşor, cu toate că la 
Pilwiszki şi noi am fost nevoiţi să ne deschidem drum cu 
săbiile. Tot aşa e şi cu Kmicic care fuge cu câţiva 
oameni, dar cum poate să treacă de ei prinţul hatman cu 

toată oastea? Numai dacă-i nimiceşte pe ei mai întâi... 

Wołodyjowski nu apucă să-şi sfârşească vorba, că 
uşa se deschise şi intră un slujitor: 

— A venit un trimis cu o scrisoare către 
înălţimea ta, spuse. 

— Adu-l aici! porunci Wotodyjowski. 

Slujitorul ieşi, iar după o clipă se întoarse cu 
scrisoarea. Jupân Michat rupse repede pecetea şi începu 
să citească: 

„Ce n-am apucat să-i spun ieriarendaşului din 
Wasosza, vă scriu aici. Hatmanul are şi aşa destulă 
oaste, ca să lupte impotriva voastră, dar aşteaptă 
înadins întăririle suedeze, ca să pornească asupra 
voastră în numele regelui suedez. Pentru că, dacă în 
asemenea împrejurare l-ar lovi septentrionii, i-ar lovi şi 
pe suedezi, ceea ce ar însemna războiul cu regele 
Suediei. Lucru pe care nu va cuteza să-l facă fără 
poruncă anume, întrucât se tem de suedezi şi nu vor lua 
asupra lor răspunderea izbucnirii războiului. Și-au dat 
seama că Radziwił se acoperă peste tot cu suedezii; 
numai să împuşte sau să taie vreunul şi războiul e gata. 
Acum, când Lituania s-a predat, nici septentrionii nu 
prea ştiu ce să facă; stau pe loc şi aşteaptă să vadă ce se 
va întâmpla. Din această pricină îl vor lăsa în pace pe 
Radziwiłł, care va veni drept asupra voastră şi vă va 
zdrobi pe rând, dacă nu vă veţi aduna laolaltă. Pe legea 
mea, faceţi cum vă spun şi chemaţi degrabă pe 
voievodul de Witebsk, pentru că şi lui îi este mai lesne 
să vie acum, când septentrionii stau ca prostiți. Vroiam 
să vă previn sub alt nume, ca să mă credeţi mai uşor, 

dar pentru că s-a aflat cine vă trimite ştirea, mă iscălesc 
cu numele-mi adevărat. Veţi pieri, de nu-mi veţi da 
crezare, pentru că nici eu nu mai sunt cel care am fost 
şi, cu ajutorul lui Dumnezeu, o să auziţi alte lucruri 
despre mine. Kmicic”. 

— Doreai să ştii cum o să ajungă Radziwilt la 
noi, iată răspunsul! zise Jan Skrzetuski. 

— E adevărat... Lămuririle lui sunt întemeiate! 
răspunse Wołodyjowski. 

— Ce-i asta, întemeiate?! sunt sfinte! strigă 
Zagłoba. Nu mai e nici o îndoială. Am fost cel dintâi care 
mi-am dat seama ce zace în omul ăsta şi, cu toate că nu 
e blestem care să nu fi fost rostit asupra capului său, eu 
vă spun că va trebui să-l binecuvântăm. Mie îmi ajunge 
să mă uit o dată la om, ca să văd câte parale face. Vă 
aduceţi aminte cum mi-a căzut cu tronc la Kiejdany? Şi 
el ţine la noi, ca la nişte oşteni de ispravă, iar când a 
auzit prima dată de numele meu, cât pe ce să mă 
înăbuşe în braţe şi prin mine v-a scăpat pe toţi. 

— Nu te-ai schimbat deloc, domnia ta, observă 
Rzedzian, de ce să te ridice Kmicic în slăvi pe domnia ta 
mai mult decât pe stăpânul meu sau pe jupân 
Wołodyjowski? 

— Eşti un mare prost! răspunse Zagłoba. A 
priceput de la început ce-ţi poate pielea şi dacă-ți zice 
arendaşul şi nu nătărăul de la Wasosza, o face numai din 
pricina creşterii alese. 

— Atunci poate că şi cu domnia ta s-a întâmplat 
la fel? răspunse Rzedzian. 

— la te uită cum se repede cu coarnele în 

pâine; însoară-te, jupâne arendaş, şi vei împunge şi mai 
bine... Las-pe mine! 

— Toate sunt bune, zise Wotodyjowski, dar 
dacă sfatul lui porneşte din inimă, de ce n-a venit el 
însuşi aici, în loc să se furişeze ca lupul pe lângă noi şi 
să ne muşte oamenii? 

— Las-o baltă, jupâne Michał, îl dojeni Zagłoba. 
Tu să faci ce socotim noi că e bine şi n-ai să ieşi în 
pagubă. Dacă mintea ti-ar fi pe măsura săbiei, ai fi ajuns 
mare hatman în locul lui Rewera Potocki’. De ce trebuia 
Kmicic să vie aici?... Ca să nu-l crezi nici pe el, aşa cum 
nu crezi în scrisoarea lui; s-ar fi ajuns îndată la bătaie, 
pentru că ştii că se supără repede. Dar să zicem că tu l- 
ai fi crezut, ce-ar fi spus ceilalţi polcovnici, Kotowski, 
Zeromski sau Lipnicki?... Ce-ar fi gândit oamenii tăi din 
Lauda? N-ar fi sărit să-l taie cu săbiile, când nu te-ai fi 
uitat la ei? 

— Tătuca are dreptate, zise Skrzetuski, nu 
putea să vie aici. 

— Atunci de ce se duce la suedezi? repetă 
jupân Michat cu îndărătnicie. 

— Dracu să-l ştie, dacă s-a dus la suedezi sau în 
altă parte, cine ştie ce i-a mai trăznit prin mintea-i 
înfierbântată! Nu ne priveşte, noi să profităm de sfatul 
lui, dacă vrem să scăpăm cu viaţă. 

— Asta-i, ce să mai stăm pe gânduri! spuse 
Stanistaw Skrzetuski. 

— Trebuie să-i vestim degrabă pe Kotowski, 

10 Stanislaw Potocki (1579—1667), poreclit „Rewera", pe rând 


voievod de Braclaw, Podole, Kiev şi Cracovia, hatman de câmp din 
1652 şi mare hatman al coroanei din 1654. 

Zeromski, Lipnicki şi pe celălalt Kmicic! interveni Jan 
Skrzetuski. Michat, dă-le de ştire cât poţi de repede, dar 
să nu le scrii cine ne-a prevenit, pentru că mai mult ca 
sigur că n-au să se încreadă în el. 

— O să ştim numai, noi al cui e meritul şi la 
vremea potrivită n-o să întârziem s-o spunem! strigă 
Zagtoba. Haide, Michat, mai iute! 

— lar noi să pornim spre Białystok, hotărând 
acolo locul de strânsură. De l-ar aduce Dumnezeu mai 
repede pe voievodul de Witebsk! rosti Jan. 

— La Białystok va trebui să-i trimitem o 
deputăţie din partea oştenilor. Cu ajutorul Celui de Sus, 
zise Zagłoba, îl vom întâmpina pe hatmanul de Lituania 
cu o putere tot atât de mare ca şi a lui, dacă nu şi mai 
mare. Noi nu ne putem măsura cu el, dar voievodul de 
Witebsk e altă socoteală. E un stăpân cinstit şi plin de 
virtuţi, cum nu mai găseşti altul în Republică! 

— Domnia ta îl cunoşti pe jupân Sapieha? 
întrebă Stanislaw Skrzetuski. 

— Dacă-l cunosc? îl ştiu de copil, nu era mai 
mare decât sabia mea. Dar era un înger. 

— Şi-a jertfit nu numai moşiile, nu numai 
argintăria şi podoabele de preţ, dar a topit până şi 
cataramele de la harnaşamentele cailor, ca să facă bani 
şi să strângă cât mai multă oştire împotriva vrăjmaşului, 
spuse Wołodyjowski. 

— Slavă Domnului că mai avem măcar unul ca 
el! răspunse Stanisław. Vă aduceţi aminte câtă 
încredere am avut în Radziwilt? 

— Nu huli, domnia ta! îl certă Zagłoba. 

Voievodul de Witebsk? Nu şi iar nu! Să trăiască 
voievodul de Witebsk!... Iar tu, Michał, du-te şi repede 
gonacii! N-au decât să rămâie nevătămaţi toţi ţiparii de 
la Szczuczyn, noi să mergem la Białystok, unde poate o 
să găsim alt soi de peşte... Ovreii coc acolo de sabat 
nişte colăcei grozavi. Ehei, bine că începe războiul. Mi 
se făcuse dor... După ce-l vom îmbrânci pe Radziwilt, o 
să ne aruncăm asupra suedezilor. Le-am mai arătat noi 
de ce suntem în stare!... Haide, Michał, pentru că 
periculum in mora. 

— lar eu mă duc să adun steagul şi să-l 
pregătesc de drum! zise Jan. 

Un ceas mai târziu, peste zece olăcari goneau din 
răsputeri spre Podlasie; puţin în urma lor porni şi 
steagul laudanian. Căpeteniile călăreau în frunte, 
sfătuindu-se asupra celor ce aveau de făcut, în timp ce 
oştenii erau conduşi de jupân Roch Kowalski. Se 
îndreptară spre Osowiec şi Goniadz, scurtând drumul 
spre Biatystok, unde aveau să aştepte venirea celorlalte 
steaguri ale confederaţilor. 


Capitolul VI 


Scrisorile în care Wotodyjowski îi vestea de marşul 
lui  Radziwitt găsiră ascultare la toţi  polcovnicii 
împrăştiaţi în ţinutul Podlasie. Unii îşi împărţiseră 
steagurile în cete mai mici, ca să ierneze mai uşor, alţii 
îngăduiseră şleahticilor să plece pe la casele lor, aşa că 
sub fiecare flamură mai rămăseseră numai zece- 


cincisprezece oşteni de elită şi câteva zeci de călăreţi de 

rând. Polcovnicii consimţiseră, pe de o parte, de teama 
foametei, iar pe de altă parte, din pricina greutăţii de a 
păstra disciplina în steagurile care, o dată răzvrătite 
împotriva fostei căpetenii, erau gata la cel dintâi prilej 
să nu-şi mai asculte nici conducătorii de acum. Dacă s-ar 
fi găsit o căpetenie de rang mare care să le ducă în lupta 
împotriva oricăruia dintre cei doi vrăjmaşi sau chiar 
împotriva lui Radziwił, ascultarea lor ar fi fost 
pilduitoare. Aşa însă, lâncezind în Podlasie, unde îşi 
petreceau vremea cucerind cetăţuile lui Radziwitt, 
jefuind bunurile prinţului voievod şi negociind cu prinţul 
Bogusław, disciplina  slăbise mult. În asemenea 
împrejurări, oştenii se învățau cu samavolniciile şi 
asuprirea locuitorilor liniştiţi. O parte dintre ei, nu prea 
mulţi, mai ales cei de rând, şi dintre slujitori, fugiseră şi 
alcătuiseră cete prădalnice care se îndeletniceau cu 
jaful la drumul mare. În felul acesta, oştirea care nu se 
alăturase nici unui duşman, rămânând singura nădejde a 
regelui şi a iubitorilor, de ţară, se destrăma din ce în ce 
mai mult. Împărţirea steagurilor în grupuri mai mici 
adâncise şi mai mult delăsarea. Sigur că laolaltă le era 
mai greu să găsească hrană, dar poate că teama de 
foame era umflată înadins, pentru că era vreme de 
toamnă şi recoltele fuseseră bogate, mai ales că nici un 
vrăjmaş nu trecuse ţinutul prin foc şi sabie. Îl sărăciseră 
întrucâtva tocmai jafurile confederaţilor, aşa cum 
trândăvia slăbise ascultarea oştenilor. 

Deşi părea ciudat, întâmplarea făcuse ca duşmanul 
să nu se atingă până acum de aceste steaguri. 
Revărsându-se dinspre apus şi îndreptându-se spre 

miazăzi, suedezii nu ajunseseră încă în intrândul pe 
care-l forma ţinutul Podlasie între Mazowsze şi Lituania. 
Pe de altă parte, hoardelelui Chowafski, Trubecki şi 
Srebrny stăteau liniştite în pământurile ocupate, şovăind 
sau mai degrabă neştiind ce să facă. În Rutenia, Buturlin 
şi Chmielnicki luptau caşi mai înainte şi tocmai atunci 
zdrobiseră la Grodek un pâlc de oaste condus de marele 
hatman al coroanei, jupân Potocki!!. Iar Lituania se afla 
sub oblăduirea suedezilor. Pustiirea ei însemna, cum 
bine scria Kmicic, începutul războiului cu spăimoşii 
suedezi de care tremura o lume. „Septentrionii îşi 
îngăduiau deci o clipă de răgaz”, şi unii oameni cu 
experienţă povesteau că în curând se vor întoarce ca 
aliaţi ai lui Jan Kazimierz şi ai Republicii împotriva 
regelui suedez, a cărui putere, dacă ar fi cucerit toată 
Republica, ar fi fost cea mai mare din Europa. 

Aşa că Chowański nu năvălea în Podlasie şi nu 
căuta pricină steagurilor confederate care, la rândul lor, 
fără căpetenie şi împrăştiate, nu atacau şi nu erau în 
stare să atace pe nimeni ori să întreprindă ceva mai de 
soi decât jefuirea moşiilor lui Radziwitt. În schimb, 
scădeau în putere. Cu toate acestea, scrisorile lui 
Wołodyjowski şi vestea despre marşul ameninţător al lui 
Radziwilt îi treziră pe polcovnici din amorţeală. Începură 
să-şi adune steagurile şi să trimită în toate părţile 
porunci scrise care chemau oştenii sub steag, 
ameninţându-i cu pedepse aspre pe cei care nu se vor 


1 Mikolaj Potocki (1595—1651) — castelan al Cracoviei şi 
mare hatman al coroanei din anul 1616. A luptat cu turcii, tătarii şi 
suedezii. A vrut să înăbuşe prin forţă şi teroare răscoalele cazacilor 
şi ţăranilor din Ucraina. 

înfăţişa. Cel dintâi care porni fără întârziere spre 
Białystok fu Zeromski, cel mai însemnat dintre 
polcovnici, al cărui steag se afla în cea mai bună stare; 
la o săptămână după el sosi Jakub Kmicic, ce-i drept, 
numai cu o sută douăzeci de oameni, după care începură 
să se adune oştenii lui Kotowski şi Lipnicki. Câte unul 
sau în grupuri; veniră de bunăvoie şi şleahticii din 
aşezările de prin împrejurimi, ca alde Ziecinek, 
Swiderski, Jaworski, Rzedzian şi Mazowiecki; veniră 
volintiri până şi din ţinutul Lublinului, neamurile 
Karwowski sau Tur; din când în când îşi făcea apariţia şi 
câte un şleahtic mai răsărit cu ceata de slujitori bine 
înarmaţi. Steagurile trimiseră împuterniciţi să ridice 
bani şi hrană cu iscălitură, într-un cuvânt, oamenii 
începură să se frământe pretutindeni şi să se 
pregătească de luptă, astfel că atunci când sosi 
Wotodyjowski cu steagul din Lauda, la Biatystok se aflau 
sub arme câteva mii de oşteni, cărora numai căpetenia 
le mai lipsea. 

Peste tot domnea încă neorânduiala şi neascultarea, 
dar nici una, nici cealaltă nu mai erau atât de mari ca 
printre şleahticii care, cu câteva luni în urmă, trebuiau 
să apere trecerea de la Ujście, în Wiekopolska, 
împotriva suedezilor. Oştenii din Podlasie, Lublin şi 
Lituania erau oameni învăţaţi cu războiul şi nici măcar 
printre volintiri nu se afla nici unul, afară de copilandri, 
care să nu fi mirosit praful de puşcă şi „să nu fi tras 
tutun pe nas din tabacherea lui Marte.” Luptaseră cu 
toţii împotriva cazacilor, a turcilor sau a tătarilor; unii 
dintre ei ţineau minte şi războaiele cu suedezii. Mai 

presus de toţi, prin experienţa în luptă şi vorba iscusită, 
era jupân Zagłoba care se bucura din toată inima că se 
află în mijlocul atâtor oşteni; aici nici un sfat nu se ţinea 
cu gâtlejul uscat. Faima lui întrecea cu mult pe a celor 
mai însemnați dintre polcovnici. 

Laudanienii povesteau că, dacă nu era el, 
Wotodyjowski, cei doi Skrzetuski, Mirski şi Oskierko ar fi 
pierit de mâna lui Radziwiłł care-i trimisese să-i omoare 
la Birze. Nici el nu-şi ascundea meritele şi îşi făcea 
partea leului, ca să ştie cu toţii cu cine stau de vorbă. 

— Nu-mi place să mă laud, spunea, şi nici să 
înfloresc lucrurile, pentru că la mine adevărul e temelie, 
ceea ce poate întări şi nepotul meu. 

Aici se întorcea spre jupân Roch Kowalski care se 
ivea dinapoia lui jupân Zagłoba şi rostea apăsat: 

— Unchiul... nu... minte! 

Şi răsuflând adânc, îşi rostogolea privirile peste cei 
de faţă, căutându-l pe îndrăzneţul care ar fi cutezat să 
se împotrivească. 

Dar nu se împotrivea nimeni niciodată, aşa că jupân 
Zagtoba începea să-şi istorisească isprăvile de demult: 
cum încă pe vremea când trăia jupân Koniecpolski 
contribuise de două ori la înfrângerea lui Gustav Adolf, 
cum după aceea îl lăsase cu buzele umflate pe 
Chmielnicki, ce făptuise la Zbaraz, cum i se supunea şi-l 
asculta în toate prinţul Jeremi, cum îi încredința 
conducerea ieşirilor din întărituri asupra vrăjmaşului... 

— Şi după fiecare năvală, spunea, când tăiam 
vreo cinci sau zece mii de nemernici, Chmielnicki se 
lovea cu capul de pereţi şi repeta: „Numai diavolul acela 

de Zagłoba a putut s-o facă”, iar după ce s-a încheiat 
înţelegerea de la Zbârow, hanul însuşi s-a uitat la mine 
ca la o minune şi mi-a cerut portretul, vrând să i-l 
trimită în dar sultanului. 

— Acum avem mai multă nevoie ca oricând 
astfel de oameni! repetau ascultătorii. 

Or, cum nu erau puţini cei care auziseră dinainte de 
isprăvile neobişnuite ale lui jupân Zagtoba, despre care 
se dusese buhul în toată Republica, când întâmplările 
proaspete de la Kiejdany — eliberarea polcovnicilor şi 
ciocnirea de la Klewany cu suedezii — întăriră vechea 
faimă a viteazului, slava lui crescu şi mai mult; jupân 
Zagłoba se fălea ca un soare în văzul tuturor, mai 
luminos şi mai vajnic decât toţi ceilalţi. 

— Dacă Republica avea o mie de oameni ca el, 
nu se ajungea la cele întâmplate! repetau prin tabără. 

— Să-i mulţumim lui Dumnezeu că avem măcar 
unul printre noi! 

— El a fost primul care l-a făcut trădător pe 
Radziwilt. 

— Şi a scăpat nişte oameni destoinici din mâna 
lui, iar pe drum i-a nimicit pe suedezi la Klewany, de n-a 
mai rămas niciunul în viaţă. 

— El a obţinut prima biruinţă! 

— Cu ajutorul lui Dumnezeu, nu şi ultima! 

Polcovnicii Żeromski, Kotowski, Jakub Kmicic şi 
Lipnicki se purtau şi ei cu mult respect faţă de jupân 
Zagłoba. Şi-l smulgeau unul altuia şi-i cereau sfatul în 
toate, minunându-se de înţelepciunea lui, care era pe 
măsura vitejiei. 

Acum tocmai stăteau la sfat într-o treabă 
însemnată.  Trimiseseră într-adevăr o  deputăţie 
lavoievodulde Witebsk, ca să vie să ia conducerea 
asupra lor, dar pentru că nu ştia nimeni unde se află 
voievodul în clipa aceea, solii plecaseră şi parcă 
intraseră în pământ. Se zvonea că au fost prinşi de 
podghiazurile lui Zoltareńko, care ajungeau până la 
Wotkowysk, jefuind pe socoteala lor. 

În astfel de împrejurări, polcovnicii hotărâseră să 
aleagă la Białystok o căpetenie peste întreaga tabără, 
care să ţină locul lui jupân Sapieha. Nu mai e nevoie să 
spunem că, afară de Wołodyjowski, fiecare polcovnic se 
gândea la el însuşi. 

Începură tot felul de lucrături pentru câştigarea 
oamenilor. Oştenii se arătară dornici să ia parte la 
alegeri, dar nu prin delegaţi, ci în adunarea cea mare 
care se alcătui îndată în acest scop. 

Wotodyjowski, după ce se sfătui cu prietenii săi, îl 
propuse pe jupân Zeromski, un om cinstit şi cu mare 
trecere, care impunea prin frumuseţea şi barba-i de 
senator până la brâu. Pe deasupra, era un războinic 
ager şi cu experienţă. Acesta însă, drept recunoştinţă, îl 
propuse pe Wotodyjowski, dar Kotowski, Lipnicki şi 
Jakub Kmicic se arătară împotrivă, spunând că nu pot să 
aleagă pe cel mai tânăr dintre ei, deoarece înlocuitorul 
căpeteniei trebuie să reprezinte puterea supremă şi 
înaintea marilor magnați. 

— Dar cine-i cel mai vârstnic aici? întrebară 
glasuri numeroase. 

— Unchiul e cel mai vârstnic! strigă deodată 

jupân Roch Kowalski cu glasul tunător şi toţi îşi 
întoarseră capetele spre el. 

— Păcat numai că n-are nici un steag, spuse 
Jachowicz care-l înlocuia pe Zeromski. Alţii începură să 
strige şi ei. 

— Şi ce-i cu asta?! E neapărată nevoie să 
alegem un polcovnic?... Nu stă oare numai în puterea 
noastră? Nu alegem oare in liberis suffragiis? De vreme 
ce orice şleahtic poate să ajungă rege, ce să mai vorbim 
de înlocuitorul marii căpetenii... 

Atunci jupân Lipnicki, care nu-l suferea pe 
Zeromski şi nu-l vroia ales în ruptul capului, luă 
cuvântul: 

— Aşa-i, pe legea mea! Domniile voastre 
sunteţi liberi să alegeţi pe cine vă place! Ba, e chiar mai 
bine să nu alegeţi un polcovnic, fiindcă nu va mai fi nici 
unul nedreptăţit şi invidios. 

Se iscă o larmă grozavă. Glasuri numeroase 
strigară: 

— Să punem la vot, să punem la vot! 

— Cine-l întrece în slavă pe jupân Zagtoba? 

— Cine-i cel mai viteaz? 

— Cine are mai multă experienţă? 

— Pe jupân Zagtoba îl vrem... 

— Să trăiască jupân Zagłoba! Trăiască 
locțiitorul căpeteniei! 

— Trăiască, trăiască! răcneau tot mai multe 
gâtlejuri. 

— Să-i luăm în săbii pe cei ce se împotrivesc!... 
strigară cei mai înflăcăraţi. 

— Nu se împotriveşte nimeni, unanimitate! 
răspunse mulţimea. 

— Să ne trăiască! El l-a biruit pe Gustav Adolf! 
El i-a tăbăcit pielea lui Chmielnicki! 

— Şi i-a scăpat pe polcovnici! 

— I-a bătut pe suedezi la Klewany! 

— Vivat, vivat! Zagłoba dux! Vivat, vivat! 

Şi oştenii începură să-şi arunce căciulile în sus şi să 
alerge prin tabără în căutarea lui jupân Zagtoba. 

El însă rămase uimit şi descumpănit la început, 
pentru că nu vroise rangul, pentru el, ci pentru 
Skrzetuski; la asemenea întorsătură de lucruri nu se 
aştepta. De aceea, când mulţimea de câteva mii de 
oameni începu să-i strige numele, roşi ca sfecla. 

Oştenii îlinconjurară şi, văzându-i încurcătura, o 
socotiră drept semn al modestiei şi începură să strige: 

— Ia te uită, s-a îmbujorat ca o jupâniţă! E tot 
atât de modest, pe cât e de viteaz! Să trăiască şi să ne 
conducă la izbândă! 

În acest timp, sosiră şi polcovnicii şi vrând-nevrând 
îl firitisiră pentru alegere; unii dintre ei din toată inima, 
întrucât nu fusese ales un rival. Numai Wołodyjowski 
mişca din mustăcioară, tot atât de uluit ca şi jupân 
Zagłoba, în vreme ce Rzędzian, cu gura căscată şi ochii 
holbaţi, se uita cu îndoială, dar şi cu anume respect la 
jupân Zagtoba care îşi revenea treptat din tulburare; în 
cele din urmă, îşi puse mâinile în şolduri şi îşi înălţă 
capul, primind cum se cuvine urările. 

Cel dintâi îl firitisi Żeromski din partea 
polcovnicilor, apoi vorbi în numele oştenilor un cavaler 

din steagul lui Kotowski, jupân Zymirski, folosind 
sentinţe din marii înţelepţi ai lumii. 

Zagłoba asculta, încuviinţând din cap; în cele din 
urmă, când vorbitorul sfârşi, înlocuitorul marii căpetenii 
spuse cele ce urmează: 

— Domniile voastre! Chiar dacă cineva ar vrea 
să înece meritul adevărat în oceanul nemărginit sau să-l 
îngroape sub Carpaţii înalţi până la cer, el tot va ieşi la 
suprafaţă, din apă şi din pământ, ca să spună oamenilor: 
„Eu sunt acela care nu mă cutremur la lumină, nu mă 
tem de judecată şi-mi aştept răsplata.” Dar pentru că 
virtutea se cuvine să fie înrămată în modestie, ca piatra 
scumpă în aur, vă întreb, domniile voastre: m-am lăudat 
eu vreodată cu meritele mele? Nu le-am păzit 
întotdeauna ca pe ochii din cap? M-am lăsat oare ispitit 
de rangul cu care m-aţi împodobit? Domniile voastre mi- 
aţi aflat singuri meritele, fiindcă eu sunt gata să le neg 
şi să vă spun: aici se află mulţi mai vrednici decât mine, 
cum e jupân Żeromski, jupân Kotowski, jupân Lipnicki, 
jupân Kmicic, jupân Oskierko, jupân Skrzetuski sau 
Jupân Wołodyjowski, toţi războinici de frunte cu care nu 
s-ar ruşina nici vremurile de altădată... De ce dar m-aţi 
ales pe mine şi nu pe oricare dintre ei? Încă nu e timpul 
pierdut... Luaţi această mare cinste de pe umerii mei şi 
împodobiţi cu această mantie pe unul mai vrednic! 

— Nu se poate, nu se poate! răcniră sute de mii 
de glasuri. 

— Nu se poate! repetară polcovnicii, bucuroşi 
de laudă în auzul tuturor, vrând să-şi arate şi ei 
modestia înaintea oştirii. 

— Văd şi eu că altfel nu se poate! răspunse 
Zagłoba. Să se împlinească atunci voia domniilor 
voastre. Vă mulţumesc din toată inima, fraţii mei, şi trag 
nădejde că mă va ajuta Dumnezeu să nu vă dezamăgesc 
în încrederea pe care mi-o arătaţi. Vă făgăduiesc că voi 
fi alături de domniile voastre până în clipa din urmă şi, 
dacă drumurile necercetate ale sorții ne vor aduce 
izbânda sau pieirea, nici moartea nu ne va despărţi, 
pentru că slava ne va uni pe toţi şi după aceea. 

O însufleţire grozavă se înstăpâni în adunare. Unii 
puseră mâna pe săbii, alţii începură să lăcrimeze; chelia 
lui jupân Zagtoba se acoperi de broboane de sudoare, 
dar înflăcărarea îi crescu şi mai mult. 

— Vom lupta pentru regele nostru legiuit, pe 
care l-am ales, şi pentru ţară! strigă. Pentru rege şi 
pentru ţară vom trăi şi vom muri! Domniile voastre, de 
când e ţara asta, niciodată nu s-au abătut asupra ei 
asemenea nenorociri. Trădătorii au deschis porţile şi nu 
mai e nici o palmă de pământ, afară de ţinutul acesta, în 
care să nu fi pătruns vrăjmaşul. În domniile voastre este 
nădejdea ţării, iar în mine nădejdea domniilor voastre, 
toată Republica are ochii îndreptaţi asupra noastră! Să-i 
arătăm că nu degeaba îşi întind braţele spre noi. Aşa 
cum domniile voastre îmi cereţi mie vitejie şi credinţă, 
tot aşa vă cer şi eu supunere şi ascultare; dacă vom fi 
uniţi, pilda noastră va deschide ochii acelora care au 
fost înşelaţi de vrăjmaş şi jumătate din Republică va 
veni la noi! Toţi acei care cred în Dumnezeu vor fi 
alături de noi, puterile cerului ne vor ajuta şi cine va mai 
putea să ne ţină piept?! 

— Aşa va fi, pe legea mea, aşa va fi! Solomon 
înțeleptul vorbeşte prin gura lui!... Loveşte, ucide! 
strigară glasuri tunătoare. 

lar jupân Zagłoba îşi întinse mâinile spre 
miazănoapte şi începu să strige: 

— Acum poţi să vii, fârtate Radziwil! Pofteşte, 
jupâne hatman, ereticule, voievod al lui Lucifer! Te 
aşteptăm cu toţii, laolaltă, nu fărâmiţaţi în grupuri, nu 
împărţiţi de discordie, ci în bună înţelegere, nu cu 
hârţoage şi negocieri, ci cu paloşul în mână! Te aşteaptă 
oastea vitează şi eu, conducătorul ei. Haide, arată-te, 
ieşi înaintea lui Zagłoba! Cheamă-ţi diavolii într-ajutor şi 
vino să ne încercăm puterile!... Haide! 

Se întoarse apoi spre oşteni şi continuă să strige cu 
glas mare, de se auzea în toată tabăra: 

— Pentru Dumnezeu, domniile voastre! Simt în 
mine duhul prorociei! Numai să fim uniţi şi îi vom bate 
pe nemermnicii ăştia de nădrăgari, ciorăpari, mâncători 
de peşte şi alţi păduchioşi, bărboşi şi cojocari care 
umblă vara cu sania!... O să le tragem o chelfăneală, de 
n-o să mai ştie pe unde să scoată cămaşa. Să-i nimicim 
pe câinii ăştia, haidem cu toţii, cine crede în Dumnezeu, 
cui i-e dragă virtutea şi ţara, să mă urmeze! 

Câteva mii de săbii străluciră deodată. Mulţimile îl 
înconjurară pe  jupân Zagłoba,  îmbulzindu-se, 
îmbrâncindu-se şi răcnind: 

— Călăuzeşte-ne, călăuzeşte-ne! 

— Mâine să fiţi gata! porunci Zagłoba 
înflăcărat. 

Alegerea avu loc de dimineaţă, iar după-amiază 


110 


căpetenia trecu în revistă oştirea. Toate steagurile se 
aflau aliniate pe întinderea de la Choroszcz, unul lângă 
altul în mare rânduială cu polcovnicii şi steagarii în 
frunte, iar pe dinainte trecea călare jupân Zagłoba, sub 
tui, cu buzduganul aurit în mână şi cu pana de stârc la 
căciulă. Părea hatman înnăscut! Şi aşa cercetă pe rând 
toate steagurile, cum îşi cercetează păstorul turma, iar 
oştenilor le creştea inima la vederea acestei staturi 
impunătoare. Polcovnicii veneau pe rând înaintea lui, iar 
el vorbea cu fiecare, lăuda şi dojenea în acelaşi timp, 
aşa că până şi aceia care la început nu se arătaseră prea 
mulţumiţi de alegere fură nevoiţi să recunoască în sinea 
lor că noua căpetenie se pricepe la treburile ostăşeşti, 
iar îndatoririle de conducător nu sunt o noutate pentru 
el. 

Numai Wołodyjowski îşi mişcă în chip ciudat 
mustăcioara, când jupân Zagtoba îl bătu pe umeri faţă 
de ceilalţi polcovnici, şi-i zise: 

— Jupâne Michat, sunt mulţumit de domnia ta, 
fiindcă steagul arată mai bine decât oricare altul. Dă-ţi 
silinţa şi de acum înainte şi poţi fi sigur că n-am să te 
uit! 

— Pe legea mea! îi şopti Wołodyjowski lui 
Skrzetuski pe când se întorceau de la cercetarea oştilor, 
ce altceva putea să-mi spună un hatman adevărat? 

În aceeaşi zi, jupân Zagtoba trimise podghiazuri în 
toate părţile, iar când se întoarseră a doua zi de 
dimineaţă, ascultă cu grijă toate ştirile, după care se 
duse la cvartirul lui Wotodyjowski care sta împreună cu 
cei doi Skrzetuski. 

— Faţă de oşteni trebuie să mă port potrivit 
rangului meu, spuse cu bunăvoință, dar între noi putem 
să rămânem ca şi înainte... Aici suntem prieteni, nu 
căpetenie şi supuşi! N-am să mă ruşinez să primesc 
chiar sfaturi de la voi, cu toate că am şi eu mintea mea, 
pentru că ştiu că sunteţi oameni cu experienţă, cum 
puţini se află în Republică. 

Îl primiră deci ca şi mai înainte şi în curând orice 
deosebire se şterse; doar Rzedzian nu mai cuteza să se 
arate tot atât de îndrăzneţ şi stătea pe un colţ de laviţă. 

— Ce ai de gând să faci, tătucă? întrebă Jan 
Skrzetuski. 

— Înainte de toate vreau să păstrez rânduiala 
şi ascultarea; oştenii trebuie să aibă ceva de făcut, 
altminteri îşi face loc delăsarea. Jupâne Michał, am 
văzut eu prea bine că mormăiai în barbă, când am 
repezit podghiazurile în cele patru părţi ale lumii, dar 
trebuia s-o fac, ca să învăţ oamenii cu truda, pentru că 
au lâncezit destul. Asta o dată, iar în al doilea rând, de 
ce avem noi nevoie? De oameni, nu, fiindcă avem destui 
şi o să se strângă şi mai mulţi. Şleabhticii care au fugit 
din ţinutul Mazowsze în Prusia, de frica suedezilor, vor 
veni şi ei tot aici. De oameni şi de săbii nu vom duce 
lipsă, hrana însă nu va ajunge, iar fără hrană nici o 
oştire din lume nu poate să dureze. De aceea, am de 
gând să poruncesc podghiazurilor să ia şi să aducă aici 
tot ce le cade în mână: vite, oi, porci, grâie şi fân, din 
Podlasia ca şi din Mazowsze, căci nici acolo n-a călcat 
vrăjmaşul şi au de toate din belşug. 

— Da, dar şleahticii vor face mare tărăboi, 

băgă de seamă Skrzetuski, dacă li se vor lua vitele şi 
recolta. 

— Pentru mine oştirea înseamnă mai mult 
decât şleahticii. N-au decât să ţipe cât poftesc! La urma 
urmei, nu le vor lua degeaba, am să poruncesc să le dea 
hârtie la mână; am iscălit atâtea azi-noapte, încât ar 
ajunge pentru jumătate din Republică. N-am bani, dar 
după război şi după alungarea suedezilor, Republica va 
plăti. Ce-mi spuneţi voi mie! Şleahticii o păţesc mai rău, 
când sunt jefuiţi de oşteni înfometați. Mă gândesc, de 
asemenea, să cercetez pădurile, am auzit că mulţi ţărani 
au fugit cu vitele prin codri. Oştirea să-i mulţumească 
lui Dumnezeu că i-a dat gândul cel bun să mă aleagă pe 
mine căpetenie, pentru că nimeni altul nu s-ar fi 
descurcat mai bine. 

— Ce să mai vorbim, domnia ta ai o minte de 
senator! zise Rzedzian. 

— Ce, cum! se bucură Zagtoba de laudă. Lasă, 
împieliţatule, că nici cu tine nu mi-e frică. Că mâine am 
să te fac porucinic, numai să se ivească vreun vacans”. 

— Mulţumesc cu umilinţă, domnia ta... 
răspunse Rzedzian. 

— Iată planul meu!. vorbi mai departe Zagłoba. 
Mai întâi să strângem atâta proviant, ca şi când ar 
trebui să facem faţă la o împresurare, apoi o să ridicăm 
întărituri şi după aceea n-are decât să vină Radziwilt cu 
suedezii sau cu diavolii lui. Nemernic să fiu, dacă n- am 
să fac aici un al doilea Zbaraz! 

— Pe viul Dumnezeu, ar fi grozav! strigă 


12 Loc liber (lat.). 

Wotodyjowski. Dar de unde o să luăm tunuri? 

— Jupân Kotowski are două săcăluşe, Kmicic 
un treasc, la Biatystok sunt patru tunuri mici pe care 
trebuiau să le trimită la castelul de la Tykocin; fiindcă 
domniile voastre nu ştiţi că jupân Wiesiotowski a hotărât 
ca cei din Biatystok să întreţină cetatea de la Tykocin, 
iar tunurile astea le-au cumpărat din dările strânse anul 
trecut, mi-a spus jupân Stepalski, ajutorul de staroste. 
Au şi pulbere pentru o sută de ghiulele fiecare. O să ne 
descurcăm noi, domniile voastre, dar sprijiniţi-mă din 
toată inima, fără a-mi uita nici trupul care ar primi 
bucuros o băuturică; ar fi timpul, nu-i aşa? 

Wołodyjowski porunci să se aducă de băut şi 
sporovăiră mai departe la un pahar. 

— Aţi crezut că veţi avea o căpetenie de paie, 
zise Zagłoba, sorbind încet miedul vechi. Nunquam”?! N- 
am poftit la rangul ăsta, dar dacă mi-aţi făcut cinstea să 
mi-l daţi, trebuie să fie rânduială şi ascultare. Eu ştiu ce 
înseamnă asemenea însărcinări şi veţi vedea că am să le 
fac faţă. Am să fac aici al doilea Zbaraz, asta-i, al doilea 
Zbaraż! O să le rămân în gât lui Radziwilt şi suedezilor, 
dacă vor încerca să mă înghită. Aş vrea să se lase ispitit 
şi Chowafski, l-aş îngropa atât de adânc, de nu l-ar mai 
găsi nici la judecata de apoi. N-au decât să vie, că nu 
sunt prea departe, să încerce! Mied, jupâne Michal! 

Wołodyjowski îi umplu paharul, jupân Zagłoba îl 
bău dintr-o dată, se încruntă şi rosti, ca şi când şi-ar fi 
adus aminte de ceva: 

— Despre ce vorbeam? Ce vroiam?.. Aha, mied, 

jupâne Michat!Wotodyjowski îi turnă din nou. 

— Am auzit, zise Zagłoba, că şi lui jupân 
Sapieha îi cam place să tragă la măsea, când are cu 
cine. Nu e de mirare, cărui om vrednic nu-i place. 
Numai vânzătorii care se gândesc la pierzania ţării se 
tem de vin, ca să nu se trădeze. Radziwilt bea o fiertură 
din coajă de mesteacăn, iar după moarte o să bea 
smoală. Aşa să-mi ajute Dumnezeu! Cred că o să ne 
împrietenim, fiindcă semănăm ca două picături de apă 
sau ca o pereche de cizme. Şi unde mai pui că e şi el tot 
căpetenie, ca şi mine; am să le rânduiesc pe toate, ca 
atunci când vine, să găsească totul gata. Am o groază de 
treburi pe cap, dar ce să fac. Dacă nu se mai află altul 
care să gândească în ţara asta, fă-o tu, bătrâne Zagtoba, 
cât te mai ţin puterile. Ce e mai rău, e că n-am 
cancelarie. 

— Ce-ţi trebuie cancelarie, tătucă? întrebă 
Skrzetuski. 

— Păi, regele de ce îşi are cancelarul său? De 
ce fiecare oştire are un pisar al ei? Şi aşa voi fi nevoit să 
trimit să-mi facă o pecete la oraş. 

— Pecete?... repetă Rzędzian cu încântare, 
uitându-se la jupân Zagtoba cu tot mai mult respect. 

— Şi ce-o să pecetluieşti, domnia ta? întrebă 
Wołodyjowski. 

— Jupâne Michał, când suntem între prieteni, 
poţi să-mi spui ca şi mai înainte „domnia ta”... N-am să 
pun eu pecetea, ci cancelarul meu... Asta s-o ţineţi minte 
în primul rând! 

Şi Zagłoba se uita cu semeţie la cei de faţă; 

Rzędzian sări de pe laviţă, iar Stanisław Skrzetuski 
murmură: 

— Honores mutant mores'4! 

— Auzi, ce-mi trebuie cancelarie? urmă 
Zagtoba. Mai întâi aflaţi că nenorocirile care s-au abătut 
asupra ţării noastre nu se datoresc decât destrăbălării, 
samavolniciei şi risipei — mied, Jupâne Michat — şi 
risipei, zic, care ne macină pe dinăuntru ca ciuma. 
Înainte de toate însă, ereticilor care terfelesc din ce în 
ce mai mult credinţa cea adevărată în dauna Preasfintei 
noastre Apărătoare, care putea să se îmbolnăvească de 
dreaptă mânie... 

— Aşa este! adeveriră toţi în cor. Ei s-au dus 
cei dintâi la duşmani şi cine ştie dacă nu i-au adus tot ei. 

— Exemplum marele hatman de Lituania! 

— Dar cum şi în acest ţinut, unde mă aflu 
căpetenie, sunt destui eretici, la Tykocin sau în alte 
locuri, pentru a dobândi binecuvântarea cerului în cele 
ce vom întreprinde, am să poruncesc ca toţi cei care 
trăiesc în rătăcire, să se îndrepte în trei zile; cei care nu 
vor asculta, li se vor lua averile în folosul oştirii. 

Cavalerii se uitară miraţi unul la altul. Cunoşteau 
iscusinţa şi viclenia lui jupân Zagłoba, dar nu se 
aşteptau să se priceapă tot atât de bine şi la judecarea 
treburilor publice. 

— Şi voi mă întrebaţi, spuse Zagłoba 
triumfător, de unde am să iau banii pentru oaste?... Dar 
averile luate pe acest temei, dar toate bunurile lui 
Radziwit, care vor deveni proprietatea oştirii? 


14 Onorurile schimbă obiceiurile, purtarea (lat.). 


116 


— Legea va fi de partea noastră? strecură 
Wołodyjowski. 

— În vremurile pe care le trăim, cel care are 
sabia, acela are şi legea de partea lui! Ce drept au 
suedezii şi ceilalţi neprieteni să hălăduiască în hotarele 
Republicii? 

— Asta aşa-i! răspunse convins jupân Michał. 

— Dar nu numai atât! strigă Zagłoba 
înflăcărându-se. A doua poruncă scrisă va chema la 
oaste pe şleahticii din Podlasie şi din judeţele ținuturilor 
învecinate care nu se află în puterea duşmanului. 
Trebuie să-şi înarmeze şi slujitorii, ca să nu ducem lipsă 
de pedestraşi. Ştiu că nu puţini sunt aceia care ar veni 
bucuroşi, dar nu ştiu de cine să asculte mai întâi. Acum 
au să aibă şi stăpânire şi poruncă... 

— Domnia ta ai într-adevăr tot atâta minte câtă 
are marele cancelar al coroanei! strigă Wołodyjowski. 

— Mied, Jupâne Michat!... A treia scrisoare am 
să i-o trimit lui Chowański, să se ducă dracului, că de 
nu, o să-i facem vânt din toate oraşele şi cetăţile. E 
adevărat că acum stă liniştit în Lituania şi nu mai atacă 
nici o fortăreață, dar cazacii lui Zoltarenko jefuiesc cu 
miile. Să facă bine să-i strunească, altfel n-o să mai 
rămână nici picior din ei. 

— Asta am putea s-o facem, spuse Jan 
Skrzetuski. Oştenii n-ar mai trândăvi prin tabără. 

— Mă gândesc şi eu la asta, chiar astăzi am să 
trimit alte podghiazuri spre Wotkowysk, dar et haec 
facienda, et haec non omittenda”. A patra scrisoare 


15 Si pe acestea trebuie să le facem, şi pe acestea nu trebuie să 

vreau să i-o trimit regelui, bunul nostru stăpân, ca să-i 
aduc mângâiere în urgia care s-a abătut asupra lui, 
vestindu-l că nu l-au părăsit chiar toţi, că mai sunt inimi 
şi săbii gata să-l urmeze. Să aibă şi el o bucurie printre 
străini, părintele nostru, stăpânul nostru iubit, sângele 
Jagielttonilor noştri, care a ajuns pribeag prin... Jupân 
Zagłoba se înecă, fiindcă se ameţise bine, şi îl podidi 
plânsul de mila regelui, iar jupân Michał îi ţinu isonul cu 
glasu-i subţirel. Rzędzian lacrimă şi el sau se prefăcea 
că lăcrimează, în vreme ce Jan şi Stanisław Skrzetuski 
îşi sprijiniseră capetele în mâini şi tăceau. 

Un răstimp domni liniştea. Deodată, jupân Zagtoba 
se înfurie. 

— Ce-mi pasă mie de elector! strigă. Dacă s-a 
înţeles cu oraşele prusiene, n-are decât să pornească 
lupta împotriva suedezilor, să nu uneltească mereu cu 
amândouă părţile, să facă ce trebuie să facă un vasal 
credincios, venind în ajutorul stăpânului său. 

— Cine poate şti, dacă nu vă trece alături de 
suedezi? zise Stanistaw Skrzetuski. 

— Să treacă alături de suedezi? Am să-i arăt 
eu! Hotarul cu Prusia nu e prea departe, iar eu am 
câteva mii de săbii la îndemână! Pe Zagtoba n-o să-l 
ducă el de nas! Aşa cum mă vedeţi, căpetenie a unei 
oştiri vrednice, am, să-l vizitez cu focul şi sabia. N-avem 
proviant, prea bine! O să găsim destul în hambarele 
prusiene! 

— Maică Sfântă! exclamă Rzędzian uluit. 
Înălţimea ta eşti în stare să înfrunţi şi capetele 

încoronate. 

— Am să-i scriu numaidecât: „Jupâne elector! 
Destul ai tras mâţa de coadă! Destul cu viclenia şi 
zăbava! Porneşte împotriva suedezilor, altminteri te 
vizitez eu în Prusia. Altfel nu poate fi...” Cerneală, pene 
şi hârtie! Rzedzian tu ai să duci scrisoarea! 

— Am s-o duc! răspunse arendaşul de la 
Wasosza; bucuros de noua însărcinare. 

Dar înainte de a-i aduce lui jupân Zagłoba cerneală, 
pene şi hârtie, se iscă larmă înaintea casei şi mulţimea 
oştenilor înnegri la ferestre. Unii strigau „Vivat!”, alţii 
„Allah! Allah!” Zagłoba şi tovarăşii săi ieşiră să vadă ce 
se petrece. 

Se arătă că tocmai atunci aduceau cele patru tunuri 
mici despre care vorbise jupân Zagłoba; la vederea lor 
se bucurau acum inimile oştenilor. Jupân Stepalski, 
ajutorul starostelui de Białystok, se apropie de jupân 
Zagtoba şi-i zise: 

— Prea mărită căpetenie! De pe vremea când 
neuitatul mareşal al Marelui Principat al Lituaniei a 
hotărât ca din veniturile Biatystokului să se înzestreze 
castelul Tykocin, eu, ca ajutor de staroste peste aceste 
venituri, am adunat cu credinţă şi cinste toate dările şi 
le-am cheltuit în folosul numitei cetăţi, lucru pe care pot 
să-l dovedesc înaintea întregii Republici cu răboajele 
mele. Aşa s-au scurs douăzeci de ani, timp în care am 
trimis la Tykocin pulbere, tunuri şi proviant, respectând 
îndatorirea sfântă ca fiecare para să meargă acolo unde 
a poruncit preamăritul mareşal al Marelui Principat al 
Lituaniei. Dar, atunci când în curgerea sorții 

schimbătoare cetatea Tykocin a devenit cel mai puternic 
sprijin al vrăjmaşului din acest ţinut, l-am întrebat pe 
Dumnezeu şi propria conştiinţă dacă trebuie să-i sporesc 
puterea mai departe, dacă nu se cuvine ca hrana şi 
armele cumpărate cu dările din acest an să le dau în 
mâna înălţimii tale... 

— Ba aşa se cuvine... îl întrerupse jupân 
Zagtoba. 

— Rog dar pe înălţimea ta ca în faţa întregii 
oştiri să-mi dea în schimb hârtie iscălită, cum că nimic 
din acele venituri n-am cheltuit în folosul meu, dând 
totul Republicii înfăţişate aici cu vrednicie de puterea 
preamăritei căpetenii. 

Zagłoba dădu din cap în semn că îi va îndeplini 
rugămintea şi începu să cerceteze socotelile. Se arătă 
că, în afară de tunuri, în podurile hambarelor erau 
ascunse şi trei sute de muschete nemţeşti în bună stare, 
două sute de bardişe moscovite pentru pedestraşi, bune 
la apărarea zidurilor şi a şanţurilor, şi şase mii de zloți 
bani gheaţă. 

— Banii vor fi împărţiţi oştenilor, spuse 
Zagłoba, iar muschetele şi bardişele... 

— Jupâne Oskierko, zise, ai să le iei domnia ta 
şi ai să întocmeşti un steag de pedestrime... Avem şi aici 
ceva pedestraşi, cei care au fugit de la Radziwilt, ce nu- 
ţi ajunge, ai să împlineşti dintre morari. 

După care se întoarse către cei de faţă: 

— Domniile voastre! Avem bani, avem tunuri, 
vom avea pedestrime şi proviant... Acesta e doar 
începutul! 

— lar acum, domniile voastre, toţi oştenii de 
rând să dea fuga prin sate şi să vie cu hârleţe, lopeţi şi 
sape. Trebuie să ridicăm întărituri, ca la Zbaraż. 
Şleahtic sau nu, să nu se ruşineze de lopată şi de 
muncă! 

Apoi căpetenia plecă la cvartirul său însoţită de 
uralele mulţimii. 

— Pe legea mea, omul acesta are totuşi capul 
pe umeri, îi spuse Wołodyjowski lui Jan Skrzetuski, 
treburile încep să meargă mai bine. 

— Numai să nu vie Radziwilt prea repede, se 
amestecă Stanistaw, fiindcă un conducător ca el nu mai 
afli în toată Republica. Jupân Zagtoba e bun să strângă 
proviantul, dar nu se poate măsura cu asemenea 
războinic. 

— Adevărat! răspunse Jan. La o adică o să-l 
ajutăm, cu sfaturile noastre, pentru că se pricepe mai 
puţin în treburile războiului. Dealtfel, însărcinarea lui va 
lua sfârşit, când va veni jupân Sapieha. 

— Între timp însă, poate să facă multe lucruri 
bune, spuse Wotodyjowski. 

Oştirea avea nevoie într-adevăr de o căpetenie, fie 
aceasta chiar jupân Zagłoba, deoarece din ziua alegerii 
lui, în tabără începu să se înstăpânească rânduiala. A 
doua zi începu săparea şanţurilor pe marginea bălților 
de la Białystok. Jupân Oskierko, care slujise în oştirea 
străină şi cunoştea meşteşugul ridicării valurilor de 
apărare, conducea munca tuturor. În trei zile apăru o 
întăritură care semăna întrucâtva cu cea de la Zbaraz, 
pentru că laturile şi spatele erau apărate de smârcuri. 

La vederea ei, inimile oştenilor tresăltară de bucurie; 
întreaga oaste se simţea acum mai apărată. Curajul 
crescu şi mai mult, odată cu ivirea primelor rezerve de 
hrană aduse de podghiazuri puternice. În fiecare zi 
mânau în întărituri boi, oi şi porci, în fiecare zi intrau 
care încărcate cu grâie şi fân. Unele veneau tocmai din 
pământul Lukowului, altele de la Widzka. Soseau de 
asemenea tot mai mulţi şleahtici, mai mărunți sau mai 
răsăriţi, deoarece de când se răspândise vestea că a luat 
fiinţă o oştire care are o căpetenie, oamenii deveniseră 
mai încrezători. Locuitorilor le venea greu să întreţie 
toată armia, dar jupân Zagłoba nu-i întreba pe ei, iar în 
al doilea rând, tot era mai bine să dea oştenilor jumătate 
din ce aveau, păstrându-şi cealaltă jumătate în linişte, 
decât să fie jefuiţi de cetele samavolnice care se 
înmulţiseră ca ciupercile şi pe care jupân Zagłoba 
poruncise podghiazurilor să le urmărească şi să le 
nimicească. 

— Dacă se va arăta un hatman tot atât de bun, 
pe cât e de gospodar — se vorbea prin tabără despre 
noua căpetenie — Republica nu ştie încă ce mare bărbat 
are. 

Şi jupân Zagłoba se gândea cu anume nelinişte la 
sosirea lui Radziwił. Îşi aducea aminte de toate 
biruinţele voievodului şi atunci făptura hatmanului 
creştea uriaşă în închipuirea noii căpetenii care-şi 
spunea: „Ehei, cine poate să i se împotrivească acestui 
balaur!... Ziceam că o să-i rămân în gât, dar o să mă 
înghită cum înghite somnul răţuşca sălbatică.” 

Şi îşi făgăduia sub jurământ să nu primească lupta 


122 


pe viaţă şi pe moarte cu Radziwił. „Mă va împresura, 
gândea, dar asta durează multă vreme. Şi pe urmă, voi 
încerca să negociez, iar în acest timp va veni şi jupân 
Sapieha”. 

În cazul când n-avea să vie, jupân Zagłoba hotărî să- 
l asculte în toate pe Jan Skrzetuski, deoarece îşi amintea 
cât de mult preţuia Jeremi iscusinţa războinică a acestui 
oştean. 

— Tu, Jupâne Michał, îi spuse jupân Zagłoba lui 
Wołodyjowski, eşti făcut anume pentru atac şi pot să te 
trimit şi cu vreun podghiaz mai acătării, pentru că te 
pricepi să te repezi la vrăjmaş ca lupul în turmă; dacă 
te-ar pune însă hatman peste întreaga oştire, n-ai fi în 
stare de nimic, fiindcă nu te ajută mintea, pe când Jan 
are cap de conducător şi, dacă n-aş fi eu, numai el ar 
putea să-mi ţină locul. 

În acest timp, veştile se băteau cap în cap; o dată se 
zvoni că vine prin Prusia electorului, a doua oară că a 
zdrobit armia lui Chowafski şi a cucerit Grodno, de 
unde se apropie cu toată puterea; mai erau şi din aceia 
care susțineau că nu Radziwił, ci Sapieha îl biruise pe 
Chowański cu ajutorul prinţului Michał Radziwilt. Cu 
toate acestea, podghiazurile nu aduseră alte ştiri sigure, 
afară de aceea că la Wołkowysk se aflau două mii dintre 
cazacii lui Zoltareiko, care amenințau oraşul. Pârjolul 
cuprinsese împrejurimile. 

A doua zi, după întoarcerea podghiazurilor, 
începură să sosească şi fugarii care întăriră ştirile, 
adăugând că orăşenii trimiseseră solie la Chowafski şi 
la  Zoltarefko, rugându-l să aibă milă de oraş. 

Chowanski înapoiase răspuns că e vorba de o ceată fără 
căpătâi, care nu are nici o legătură cu oastea lui. Cât 
despre Zoltarefko, acesta îi sfătuia pe orăşeni să se 
răscumpere, dar aceştia, sărăciţi de pojarul care trecuse 
nu demult peste ei şi de jafuri, nu mai aveau cu ce. 

Implorau deci mila căpeteniei, rugându-l să le sară 
într-ajutor câtă vreme se târguiau pentru banii de 
răscumpărare, căci pe urmă nu va mai fi timp. Jupân 
Zagłoba alese o mie cinci sute de oşteni de nădejde, 
printre care şi steagul din Lauda, şi chemându-l pe 
Wołodyjowski, îi spuse: 

— Ei, jupâne Michał, e timpul să arăţi ce ştii! 
Te duci la Wotkowysk şi-mi ştergi de pe faţa pământului 
pe tâlharii aceia care ameninţă un oraş fără apărare. Nu 
e prima oară când faci asemenea ispravă şi cred că 
socoteşti drept o dovadă de bunăvoință însărcinarea pe 
care ţi-o dau. 

Se întoarse apoi spre ceilalţi polcovnici: 

— Eu trebuie să rămân în tabără, pentru că 
întreaga răspundere apasă pe umerii mei, iar în al doilea 
rând, nu se potriveşte cu rangul meu să pornesc asupra 
unor tâlhari. Să vie Radziwilt şi atunci se va vedea care 
e mai bun în luptă, hatmanul sau căpetenia domniilor 
voastre... 

Wołodyjowski plecă bucuros, pentru că i se ura în 
tabără şi i se făcuse dor de vânzoleala bătăliei. 
Steagurile alese ieşiră cântând din tabără, trecură prin 
faţa căpeteniei care sta călare pe valul de apărare şi îi 
binecuvânta pe cei care plecau la drum, făcând asupra 
lor semnul crucii. Unii se mirau că jupân Zagtoba trimite 

cu atâta alai podghiazul, dar el îşi aducea aminte că şi 
ZOtkiewski!6 şi alţi hatmani aveau obiceiul să facă 
semnul crucii asupra steagurilor care porneau la luptă. 
Pe de altă parte, îi plăcea să facă totul sărbătoreşte, ca 
să crească în ochii oştenilor. 

Totuşi, abia pieriră steagurile în ceața depărtării, că 
începu să se neliniştească din pricina lor. 

— Jane, întrebă, poate n-ar fi rău să-i mai trimit 
lui Wotodyjowski o mână de oameni? 

— E, dă-i pace, tătucă, răspunse Skrzetuski. A-i 
da lui Wotodyjowski asemenea însărcinare, e ca şi când 
l-ai pune să înfulece o strachină de ouă prăjite. Doamne 
sfinte, păi toată viaţa n-a făcut altceva. 

— Da, dar dacă năvăleşte asupra lui o putere 
prea mare?... Nec Hercules contra plures. 

— Ce să mai vorbim, un oştean ca el va cerceta 
totul înainte de a lovi, iar dacă va întâlni o putere prea 
mare, va rupe si el ce va putea şi se va întoarce sau va 
cere ajutoare. Poţi să dormi liniştit, tătucă. 

— Aha, am ştiut eu pe cine să trimit; gândesc 
că Michał ăsta m-a vrăjit în vreun fel, de ţin la el atât de 
mult. Afară de răposatul jupân Podbipieta şi de tine, n- 
am îndrăgit pe nimeni în asemenea măsură... Nu se 
poate, prizăritul ăsta mi-a făcut ceva. 

Se scurseră trei zile. 

În tabără intrau mereu carele cu proviant, soseau 
volintiri, dar jupân Michat parcă intrase în pământ. 


16 Stanislaw Zolkiewski (1547—1620) — hatman de câmp al 
coroanei din 1538, mare hatman al coroanei din 1613, mare 
cancelar al coroanei din 1617. A pierit la Cecora, nevrând să fugă 
învins de pe câmpul de bătaie. 

Neliniştea lui Zagtoba creştea din ce în ce mai mult şi, 
cu toate lămuririle lui Skrzetuski, cum că Wotodyjowski 
n-avea cum să se întoarcă de la Wołkowysk, jupân 
Zagtoba trimise o sută de călăreţi din piatihorenii lui 
Kmicic să-i aducă veşti. 

Dar podghiazul plecă şi iarăşi trecură două zile fără 
nici o ştire. 

În sfârşit, abia a şaptea zi, spre seară, oştenii trimişi 
după hrană la Bobrowniki se întoarseră degrabă în 
tabără cu vestea că văzuseră o oştire care ieşea din 
pădurea de dincolo de Bobrowniki. 

— E jupân Michal! strigă Zagłoba cu bucurie. 

Dar oştenii tăgăduiră. Nu le ieşiseră în întâmpinare 
tocmai pentru că zăriseră flamuri străine pe care jupân 
Wotodyjowski nu le avea. Pe de altă parte, oastea era 
mai numeroasă. Oştenii de rând, ca oştenii de rând, nu 
erau în stare să spună cam câte polcuri erau; unii ziceau 
că vreo trei mii de oameni, alţii văzuseră cinci mii sau şi 
mai mulţi. 

— lau douăzeci de călăreţi şi mă duc în 
întâmpinarea lor, se oferi rotmistrul Lipnicki. 

Şi plecă. 

Se scurse un ceas, două până când se dădu de ştire 
că se apropie nu numai podghiazul, ci întreaga oştire. 

Şi nu se ştie de ce, vestea căzu ca un trăznet asupra 
taberei: 

— Vine Radziwit! 

Întreaga tabără se cutremură şi începu să fiarbă; 
oştenii se repeziră pe întărituri, pe chipurile unora se 
citea spaima; nu se mai respecta nici o rânduială; doar 

pedestraşii lui Oskierko îşi ocupară locurile lor. În 
schimb, la început, printre volintiri se iscă panică. Veşti 
dintre cele mai felurite zburau din gură în gură. 

— Radziwitt l-a zdrobit cu totul pe 
Wołodyjowski, iar celălalt a împrăştiat podghiazul lui 
Kmicic, spuneau unii. 

— N-a scăpat nici picior de om, ziceau alţii. 

Iar jupân Lipnicki parcă a intrat în pământ. 

— Unde-i căpetenia, unde-i căpetenia? 

Polcovnicii veniră în grabă să facă ordine şi pentru 
că, afară de prea puţini volintiri, ceilalţi erau oşteni cu 
experienţă, rânduială se înstăpâni repede, tot aşteptând 
să vadă ce se va întâmpla. 

Când auzi strigătul „Vine Radziwilt!”, jupân Zagłoba 
se sperie de-a binelea, deşi la început nu prea-i venea să 
creadă. Ce să se fi întâmplat cu Wotodyjowski? Să se fi 
lăsat învăluit în aşa chip, încât să nu mai poată scăpa 
nici un om? Dar podghiazul celălalt? Dar jupân Lipnicki? 

„Nu se poate! îşi repetă jupân Zagłoba, ştergându-şi 
fruntea care i se îmbrobonase de sudoare. Diavolul ăsta, 
balaurul ăsta mâncător de oameni, să fi izbutit oare să 
ajungă de la Kiejdany până aici? Se apropie oare ceasul 
din urmă?!” 

În acest timp, tot mai numeroase erau glasurile 
care strigau: „Radziwilt! Radziwilt!” jupân Zagłoba 
încetă să se mai îndoiască. Sări în picioare şi dădu 
buzna în cvartirul lui Skrzetuski. 

— Scapă-mă, Jane, acum e timpul! 

— Ce s-a întâmplat? întrebă Skrzetuski. 

— Vine Radziwit! Las totul în seama ta, fiindcă 

prinţul Jeremi spunea că eşti o căpetenie înnăscută. O să 
am şi eu grijă, dar tu sfătuieşte-mă şi preia conducerea! 

— Nu se poate să fie Radziwił, rāspunse 
Skrzetuski. Dincotro vine oştirea? 

— Dinspre Wołkowysk. Se vorbeşte că l-a prins 
pe Wołodyjowski, iar podghiazul celălalt, pe care l-am 
trimis pe urmă, a păţit-o la fel. 

— Wołodyjowski să se lase prins? Nu-l cunoşti, 
tătucă. El trebuie să fie cel care vine, altcineva nu poate 
fi. 

— Da, dar se spune că oștirea e mult mai mare. 

— Slavă Domnului, se vede că a sosit jupân 
Sapieha. 

— Pentru Dumnezeu, ce vorbeşti? Ne-ar fi 
trimis vreo veste, Lipnicki a plecat să-l întâmpine... 

— Tocmai asta e o dovadă că nu Radziwił este 
cel care vine. Şi-au dat seama cine este, i s-au alăturat şi 
se întorc împreună. Să mergem, să mergem! 

— Am spus eu! strigă Zagłoba. Toţi şi-au 
pierdut cumpătul, dar eu mi-am zis: nu se poate! De la 
bun început. Haidem repede, Jane, repede! Ceilalţi s-au 
speriat... Hm! 

leşiră amândoi în grabă şi, urcându-se pe valul de 
apărare, care gemea de oşteni, o luară de-a lungul lui. 
Faţa lui Zagtoba era luminoasă, se oprea des şi striga în 
gura mare, ca să-l audă cu toţii: 

— Domniile voastre, avem musafiri, să nu vă 
pierdeţi cumpătul! Dacă e Radziwit, am să-i arăt drumul 
înapoi spre Kiejdany! 

— O să i-l arătăm! strigară oştenii. 


128 


— Aprindeţi bobotăile pe valul de apărare! Să 
nu ne ascundem, n-au decât să ne vadă, suntem gata! 
Aprindeţi bobotăile! 

Se aduseră îndată vreascuri, şi, după un sfert de 
ceas, întreaga tabără se lumină şi cerul se înroşi ca în 
revărsatul zorilor. Întorcându-şi faţa de la lumină, 
oştenii priveau în întuneric spre Bobrowniki. Unii 
spuneau, că aud clinchetul fierului şi tropote. 

În întuneric răsunară în depărtare împuşcături de 
muschetă. Jupân Zagłoba îl trase de pulpana straiului pe 
Jan Skrzetuski. 

— Încep să tragă! spuse neliniştit. 

— Nu, trag de bucurie, răspunse Skrzetuski. 
Împuşcăturile fură urmate într-adevăr de strigăte de 
bucurie. Nu mai era nici o îndoială; după o clipă sosi pe 
caii înspumaţi o ceată de vreo cincisprezece călăreţi. 

— Jupân Sapieha, voievodul de Witebsk! 

Abia auziră oştenii, că se revărsară de pe întărituri, 
cum se revarsă râul umflat peste maluri, şi alergară 
înainte lărmuind; cine i-ar fi auzit, ar fi crezut că are de- 
a face cu strigătele locuitorilor din vreun târg măcelăriți 
de duşmani. 

Zagłoba încălecă şi ieşi în fruntea polcovnicilor 
înaintea valului de apărare cu toate însemnele puterii 
sale: sub tui, cu buzduganul de căpetenie şi cu pana de 
stârc la căciulă. 

După o clipă, voievodul de Witebsk apăru în cercul 
de lumină în fruntea căpeteniilor sale, avându-l alături şi 
pe jupân Wołodyjowski. Era un om în puterea vârstei, de 
statură mijlocie, cu faţa nu prea frumoasă, dar 

înţeleaptă şi blajină. Avea mustaţa cărunţie, tăiată scurt 
deasupra buzei de sus, şi o barbă nu prea mare care-l 
făcea să semene cu un străin, deşi se purta în haine 
poloneze. Cu toate că era vestit prin faptele-i războinice, 
arăta mai mult ca un cârmuitor de stat, decât ca un 
luptător; cei care-l cunoşteau mai de aproape spuneau şi 
ei că pe chipul voievodului precumpăneşte Minerva 
asupra lui Marte. Dar, pe lângă Minerva şi Marte, faţa îi 
mai era împodobită şi de o floare rară în acele vremuri, 
cinstea, care, izvorând din suflet, i se răsfrângea în ochi, 
cum se răsfrânge lumina soarelui în apă. De la prima 
aruncătură de ochi, cunoscură cu toţii că era un bărbat 
virtuos şi drept. 

— Te-am aşteptat ca pe un părinte! strigau 
oştenii. 

— A venit, în sfârşit conducătorul nostru! 
repetau alţii cu înduioşare. 

— Vivat, vivat! 

Jupân Zagłoba se repezi în fruntea polcovnicilor 
spre voievodul care îşi struni calul şi începu să se încline 
în toate părţile cu calpacul de râs în mână. 

— Preamărite voievod! îşi începu Zagłoba 
cuvântarea. De-aş fi tot atât de iscusit la vorbă ca vechii 
romani, ca însuşi Cicero sau, gândindu-mă la timpuri şi 
mai vechi, ca acel atenian vestit, Demostene, tot nu m-aş 
pricepe să dau glas bucuriei care ne umple inimile la 
vederea luminăţiei tale. Prin noi tresaltă de bucurie 
întreaga Republică, întâmpinându-l pe cel mai înţelept 
senator şi pe cel mai vrednic fiu, bucurie cu atât mai 
mare, cu cât este neaşteptată. Stăteam în aceste 

întărituri cu mâna pe arme, pregătiţi de luptă, nu de 
urale... Ne aşteptam să auzim bubuitul tunurilor, nu 
strigăte de bucurie... Să ne vărsăm sângele, nu 
lacrimile!... Aşadar, când faima cea cu o sută de limbi 
ne-a dat de ştire că nu se apropie un trădător, ci 
apărătorul patriei, nu marele hatman de Lituania, ci 
voievodul de Witebsk, nu Radziwit, ci Sapieha... 

Dar pesemne că jupân Sapieha se grăbea să intre în 
tabără, pentru că dădu din mână cu o nepăsare 
binevoitoare de mare magnat şi spuse: 

— O să vie şi Radziwilt în două zile o să fie aici! 

Jupân Zagłoba se poticni, mai întâi pentru că îi 
întrerupse firul vorbirii, iar în al doilea rând, fiindcă 
vestea despre Radziwiłł făcu o impresie adâncă asupra 
lui. Rămase deci o clipă descumpănit înaintea lui jupân 
Sapieha, neştiind ce să mai spună, dar îşi reveni repede 
şi, scoțând repede buzduganul de la cingătoare, spuse 
cu glas mare, aducându-şi aminte cum se petrecuseră 
lucrurile la Zbaraz: 

— Pe mine oştirea m-a ales căpetenia ei, dar 
încredinţez acest însemn în mâini mai vrednice decât ale 
mele, dând astfel pildă celor mai tineri cum trebuie să 
se lepede de măriri pro publico bono. 

Oştenii începură să strige, dar jupân Sapieha se 
mulţumi să zâmbească şi rosti: 

— Jupâne şi frate, numai să nu creadă 
Radziwilt că-mi dai buzduganul de frica lui... Ce s-ar mai 
bucura! 

— Mă cunoaşte el prea bine, răspunse Zagtoba, 
şi nu mă poate bănui de una ca asta, pentru că la 

Kiejdany am fost cel dintâi care i-am strigat în faţă ce i 
se cuvenea, îndemnându-i astfel şi pe ceilalţi. 

— Dacă-i aşa, călăuzeşte-mă în tabără, zise 
Sapieha. Wotodyjowski mi-a spus pe drum că domnia ta 
eşti un gospodar grozav şi ai hrană destulă, iar noi 
suntem trudiţi şi flămânzi. 

Spunând acestea, îşi îmboldi calul cu pintenii şi 
porni urmat de ceilalţi, intrând în tabără într-o bucurie 
de nedescris. Jupân Zagtoba îşi aduse aminte că despre 
jupân Sapieha se spunea că-i cam plac chefurile şi 
băutura, aşa că hotărî să cinstească ziua venirii lui cum 
se cuvine. Într-adevăr, puse la cale un ospăț, cum nu 
mai fusese niciodată în tabără. Mâncară şi băură cu 
toţii. La masă, Wotodyjowski povesti ce se petrecuse la 
Wotkowysk, cum îl înconjuraseră deodată forţe cu mult 
mai mari, pe care le trimisese în ajutor vânzătorul 
Zoltareńko, cum se îngroşase gluma până când sosise pe 
neaşteptate jupân Sapieha şi schimbase apărarea 
deznădăjduită într-o mare biruinţă. 

— Ştiu că i-am învăţat minte, spuse. De acum 
încolo, n-o să mai scoată nasul din tabără. 

După care veni vorba despre Radziwilt. Voievodul 
de Witebsk avea veşti proaspete şi ştia prin oameni de 
încredere tot ce se întâmplă la Kiejdany. Printre altele, 
spuse că hatmanul de Lituania îl trimisese pe un oare 
care Kmicic cu scrisori la regele suedez şi cu 
rugămintea de a porni în acelaşi timp din două părţi 
asupra Podlasiei. 

— Minune a minunilor! strigă jupân Zagłoba. 
Dacă n-ar fi fost acest Kmicic, nu ne-am mai fi adunat 

laolaltă şi dacă ar fi venit Radziwilt, ne-ar fi ronţăit unul 
după altul, ca pe covrigii de Siedlce. 

— Am aflat de la Jupân Wołodyjowski, răspunse 
Sapieha. Gândesc că ţine foarte mult la domniile 
voastre. Păcat că nu ţine tot atâta şi la Republică. Dar 
oamenii de teapa lui, care nu mai văd nimic în afara lor, 
nu slujesc pe nimeni cu credinţă şi sunt gata să trădeze 
pe oricine, cum îl trădează Kmicic pe Radziwił. 

— Printre noi nu se află trădători şi toţi suntem 
gata să ne jertfim viaţa alături de luminăţia ta! spuse 
Zeromski. 

— Cred că aici sunt numai oşteni de nădejde, 
răspunse voievodul, şi nu mă aşteptam să găsesc 
asemenea rânduială şi îndestulare, lucru pentru care 
trebuie să-i fiu recunoscător lui jupân Zagłoba. 

Jupân Zagłoba aproape că roşi de mulţumire, 
deoarece i se părea că, deşi voievodul îi arăta destulă 
bunăvoință, nu-l trata totuşi cu seriozitatea pe care şi-ar 
fi dorit-o fosta căpetenie. Începu deci să istorisească ce 
făcuse, câte rezerve adunase, cum adusese tunurile şi 
alcătuise steagul de pedestraşi, în sfârşit, câte scrisori 
trebuise să scrie. 

Şi nu fără anume semeţie, aminti de scrisorile pe 
care le trimisese regelui alungat, lui Chowafski şi 
electorului. 

— În urma scrisorii mele, electorul va fi nevoit 
să spună limpede de partea cui este, spuse cu mândrie. 

Voievodul de Witebsk avea însă o fire veselă, poate 
că se şi afumase puţin, aşa că îşi mângâie mustata, 
zâmbi cu răutate şi întrebă: 

— Frăţioare, dar împăratului nemţesc nu i-ai 
scris? 

— Nu! răspunse Zagtoba uimit. 

— Mare păcat! făcu voievodul. Ar fi avut de-a 
face cu unul de o seamă cu el. 

Polcovnicii izbucniră în hohote puternice, dar jupân 
Zagłoba le arătă îndată că dacă voievodul voia să 
glumească, apoi îşi găsise naşul. 

— Luminăţia ta, spuse, electorului pot să-i 
scriu, pentru că eu însumi, ca şleahtic, sunt alegător şi 
nu prea demult am votat pentru Jan Kazimierz. 

— Ai ticluit-o bine, domnia ta! răspunse 
voievodul de Witebsk. 

— Dar unei mărimi ca împăratul nemţesc, îşi 
urmă vorba Zagtoba, nu pot să-i scriu, ca să nu mi se 
spună şi mie proverbul pe care l-am auzit în Lituania... 

— Care proverb? 

— „Orice cap de prostălău e numai din 
Witebsk, zău!” răspunse Zagłoba fără să-şi piardă 
cumpătul. 

La auzul acestor vorbe cutezătoare, polcovnicii 
îngheţară, dar voievodul de Witebsk se rezemă de 
spătarul scaunului şi îşi puse mâinile în şolduri 
izbucnind în râs: 

— Da ştiu că mi-ai zis-o!... Domnia ta, vino să te 
strâng în braţe!... când o să vreau să-mi rad barba, o să 
împrumut limba domniei tale! 

Ospăţul se prelungi până noaptea târziu; se 
întrerupse abia după venirea câtorva şleahtici de la 
Tykocin care aduseră vestea că podghiazurile lui 


134 


Radziwilt au ajuns până acolo. 


Capitolul VII 


Radziwilt ar fi încălcat demult Podlasie, dacă n-ar fi 
fost reţinut la Kiejdany din diferite pricini. Înainte de 
toate aştepta întăririle suedeze cu trimiterea cărora 
Pontus de la Gardie întârzia înadins. Cu toate că 
ghinărarul suedez era unit prin legături de rudenie cu 
însuşi regele, nu putea sta alături de magnatul Lituaniei 
nici prin strălucirea neamului, nici prin rangul său, nici 
prin legăturile de sânge, iar în ceea ce priveşte averea, 
deşi acum visteria lui Radziwilt era goală, dacă 
ghinărarilor suedezi li s-ar fi împărţit numai jumătate 
din moşiile prinţului, s-ar fi socotit destul de bogaţi. De 
aceea, când soarta rânduise ca Radziwilt să depindă de 
Pontus, ghinărarul nu putuse renunţa la mulţumirea de 
a-i da să înţeleagă acestui magnat că este mai însemnat 
decât el. 

Radziwilt n-avea nevoie de întăriri, ca să-i învingă 
pe confederați, pentru aceasta avea şi singur destule 
forţe, avea însă trebuinţă de ei din pricinile pe care le 
amintise Kmicic în scrisoarea către jupân Wotodyjowski. 
În calea lui Radziwilt spre Podlasie se aflau hoardele lui 
Chowafski, care puteau să-l împiedice; dacă Radziwilt 
ar fi fost însoţit de oştile suedeze, ar fi venit aşadar în 
numele regelui Suediei, orice întreprindere duşmănoasă 
din partea lui Chowanski, ar fi fost socotită ca o jignire 
adusă lui Carol Gustav. În adâncul sufletului, Radziwilt 

nerăbdare sosirea măcar a unui steag suedez şi, 
mâniindu-se pe Pontus, le spunea adesea curtenilor săi: 

— Cu câţiva ani în urmă ar fi fost foarte 
măgulit să primească o scrisoare de la mine şi ar fi 
lăsat-o moştenire urmaşilor, iar acum face pe căpetenia 
cu mine! 

La care un şleahtic, cunoscut prin împrejurimi ca 
bun de gură şi dintr-o bucată, îşi îngădui să-i răspundă: 

— Luminăţia ta, cum zice şi proverbul: „Cum îţi 
aşterni, aşa dormi!” 

Radziwilt răbufni înfuriat şi porunci să-l închidă în 
turn, dar a doua zi îi dădu drumul şi-i dărui un nasture 
aurit, pentru că auzise că şleahticul are bani gheaţă şi 
vroia să împrumute de la el cu iscălitură. Şleahticul 
primi nasturele, dar nu-i dădu bani. 

Ajutoarele suedeze sosiră în cele din urmă; vreo opt 
sute de raitieri. Trei sute de pedestraşi şi o sută de 
călăreţi uşori îi trimise Pontus la castelul Tykocin, vrând 
să-şi aibă acolo garnizoana lui pentru orice împrejurare. 

Oştile lui Chowanski lăsară să treacă fără nici o 
stricăciune cetele suedeze, care ajunseră astfel la 
Tykocin; toate acestea se întâmplau în timp ce 
steagurile confederate erau risipite prin toată Podlasie 
şi se îndeletniceau numai cu jefuirea bunurilor lui 
Radziwilt. 

Toţi se aşteptau ca, după sosirea întăriturilor, 
prinţul să pornească îndată, dar el îşi mai amâna o 
vreme plecarea. Pricina erau ştirile din Podlasie despre 
neorânduiala care domnea în acest ţinut, despre lipsa de 
unire dintre confederați şi neînțelegerile care 

izbucniseră între Kotowski, Lipnicki şi Jakub Kmicic. 

— Trebuie să-i las să se încaiere, spunea 
prinţul. Îşi vor veni de hac unul altuia şi puterea lor se 
va spulbera fără luptă; în acest timp, noi îl vom lovi pe 
Chowafski. 

De la o vreme însă, începură să sosească veşti 
potrivnice; polcovnicii nu numai că nu se mai ciorovăiau 
între ei, dar se adunaseră cu toţii la Biatystok. Prinţul se 
da de ceasul morţii să afle pricina acestei schimbări. În 
cele din urmă, numele lui Zagtoba, căpetenia aleasă, 
ajunse la urechile prinţului. Află şi de ridicarea 
întăriturilor şi strângerea proviantului, de tunurile pe 
care Zagłoba şi le însuşise la Białystok, de sporirea 
puterii confederaţilor şi de volintirii care soseau din 
afară. Prinţul Janusz fu cuprins de o mânie năprasnică şi 
Ganchof, un oştean neînfricat, nu cuteză o zi şi o noapte 
să se apropie de el. 

În sfârşit, steagurile primiră porunca să se 
pregătească de drum. Într-o singură zi întreaga armie 
era gata de plecare; un polc de pedestraşi nemți, două 
de scoțieni şi unul lituanian; jupân Korf conducea 
artileria; Ganchof luase conducerea călărimii. Afară de 
dragonii lui Chartamp şi de raitierii suedezi, mai era 
steagul de călărime uşoară a lui Niewiarowski şi un 
steag de elită al prinţului, al cărui porucinic era Slizien. 
Era o putere destul de mare, alcătuită numai din 
veterani. Cu o oştire mai mică, în timpul războiului cu 
Chmielnicki, prinţul repurtase acele izbânzi care-i 
împodobiseră numele cu o faimă nemuritoare; cu o 
putere mai mică îl nimicise pe PoOtksieZyc, pe Nebaba; 

zdrobise armia de câteva zeci de mii de oameni ai 
faimosului Krzeczowski, cucerise Mozyrz, Turów, luase 
cu asalt Kiev şi îl îmbulzise într-atâta pe Chmielnicki în 
stepă, încât acesta fusese nevoit să-şi caute scăparea în 
negocieri. 

Dar se vede că steaua acestui puternic luptător 
apusese, deoarece nici el nu avea presimţiri bune. Îşi 
aţintea privirile în viitor şi nu vedea nimic limpede. Va 
pleca în Podlasie şi va călca în picioarele cailor pe 
răzvrătiți, va porunci să-l jupoaie de piele pe nemernicul 
de Zagtoba şi apoi? Ce va urma? Care-i va fi soarta? Îl va 
lovi oare atunci pe Chowafski, va răzbuna înfrângerea 
de la Cybichów şi îşi va încununa fruntea cu alţi lauri? 
Prinţul spunea că aşa se va întâmpla, dar se îndoia şi el, 
deoarece începuse să umble zvonul că hoardele de la 
miazănoapte, temându-se de creşterea prea mare a 
puterii suedezilor, aveau să înceteze lupta, unindu-se 
chiar cu Jan Kazimierz. Sapieha mai lupta încă şi le 
distrugea pe unde putea, dar în acelaşi timp începuse 
negocierile. Planuri asemănătoare avea şi jupân 
Gosiewski. 

În cazul că Chowanski avea să cedeze, Radziwiłł 
pierdea şi acest din urmă prilej de a-şi arăta puterea; iar 
dacă Jan Kazimierz izbutea să se alieze cu duşmanii de 
până acum şi să-i împingă împotriva suedezilor, atunci 
balanţa norocului ar fi înclinat spre partea lui, în dauna 
suedezilor şi totodată a lui Radziwilt. 

Din Republică prinţul primise într-adevăr cele mai 
bune veşti.  Izbânzile suedezilor  întreceau orice 
aşteptări. Ținuturile se supuneau unele după altele; în 

Wielkopolska domneau ca şi în Suedia; iar la Varşovia 
tăia şi spânzura Radziejowski; Matopolska nu opunea 
nici o rezistenţă; Cracovia avea să cadă de la o zi la alta; 
regele părăsit de oştire şi de şleahtici, pierzându-și 
încrederea în poporul său, fugise în Slask şi însuşi Carol 
Gustav se mira de uşurinţa cu care îngenunchease acea 
putere care până atunci ieşise întotdeauna biruitoare în 
luptele cu suedezii. 

Radziwilt vedea însă tocmai în această uşurinţă o 
primejdie pentru ele, fiindcă presimţea că suedezii, 
orbiţi de biruinţă, nu vor mai conta pe el, nu-l vor mai 
lua în seamă, mai ales că nu se arătase atât de puternic 
şi de ascultat nici măcar în Lituania, cum crezuseră cu 
toţii şi chiar el însuşi. 

Aşadar, regele suedez avea să-i dea lui Lituania sau 
măcar Biała Rus?! Nu se va mulţumi oare să închidă 
gura unui vecin veşnic flămând cu vreo fâşie de pământ 
în răsărit, ca să aibă mâinile slobode în restul Poloniei? 

Erau întrebări care-l chinuiau pe prinţul Janusz. Se 
zbuciuma zile şi nopţi în şir. Se gândea că nici Pontus de 
la Gardie n-ar fi îndrăznit să se poarte cu el cu atâta 
semeţie, aproape dispreţuitor, dacă n-ar fi crezut că 
regele nu-l va dojeni pentru asemenea purtare, sau mai 
rău, dacă n-ar fi primit chiar porunci anume. 

„Câtă vreme mă aflu în fruntea câtorva mii de 
oameni, cugeta Radziwitl, o să trebuiască să le pese de 
mine, dar când nu voi mai avea bani şi când polcurile de 
lefegii se vor împrăştia, ce va fi?” 

Şi, ca un făcut, tocmai acum veniturile moşiilor 
uriaşe întârziau; o mare parte din proprietăţi, risipite 

prin Lituania întreagă până hăt în Polesia Kievului, 
zăceau în părăsire, iar pe cele din Podlasie le pustiiseră 
confederaţii. 

Erau clipe când prinţului i se părea că se 
prăbuşeşte într-o prăpastie. Din toată osteneala şi 
uneltirile lui n-avea să-i rămână decât denumirea de 
trădător — altceva nimic. 

Pe deasupra, îl mai înfricoşa şi spectrul morţii. 
Aproape în fiecare noapte i se arăta înaintea 
baldachinului de la pat şi îi făcea semn cu mâna, de 
parcă ar fi vrut să-i spună: Haide în întuneric, de 
cealaltă parte a râului necunoscut... 

Dacă s-ar fi aflat în culmea gloriei, dacă şi-ar fi pus 
coroana râvnită cu atâta ardoare pe cap măcar pentru o 
zi sau pentru un ceas, ar fi privit cu ochi neînfricat 
vedenia tăcută şi amenințătoare. Dar să mori şi să laşi 
după tine doar ruşinea şi disprețul oamenilor, însemna 
pentru acest magnat trufaş să îndure iadul în timpul 
vieţii. 

Nu o dată, când se afla singur sau numai cu 
astrologul său, în care avea toată încrederea, îşi lua 
capul în mâini şi repeta cu glas înăbuşit: 

— Vai mie, mă prăpădesc, vai mie! 

În aceste împrejurări, se pregătea să pornească în 
Podlasie, când, cu o zi înainte de plecare, i se aduse 
ştirea că prinţul Bogustaw plecase la Taurogi. 

Numai la auzul acestei veşti, înainte de a-şi vedea 
vărul, prinţul Janusz parcă îşi recăpătă puterile, 
deoarece Bogustaw aducea cu el tinereţea şi credinţa 
oarbă în viitor. Prin el avea să renască ramura de la 

Birze şi numai pentru el se străduia prinţul Janusz. 

Aflând că soseşte, vroia neapărat să-i iasă înainte. 
Dar pentru că obiceiurile de la curte nu-i îngăduiau să 
întâmpine pe unul mai tânăr ca el, trimise o caleaşcă 
aurită şi întreg steagul lui Niewiarowski să-l aducă, iar 
din şanţurile săpate de Kmicic şi de la castel porunci să 
tragă mortierele!” întocmai ca la venirea regelui. 

Cei doi rămaseră, în sfârşit, singuri; Janusz îl luă pe 
Bogusław în braţe şi începu să repete cu glasul 
înduioşat: 

— Parcă mi s-a întors iarăşi tinereţea şi 
sănătatea! 

Dar prinţul Bogustaw îl privi cu luare-aminte şi 
rosti: 

— Ce ai, luminăţia ta? 

— Să nu ne mai luminăţim atâta, de vreme ce 
nu ne aude nimeni... Ce am? Mă roade boala şi am să 
mă prăbuşesc ca un copac scorburos... Dar să nu mai 
vorbim de asta! Cum se simte soţia mea şi Maryska? 

— Au plecat de la Taurogi la Tylza. Sunt 
sănătoase amândouă, iar Marie e ca un boboc de 
trandafir; va fi un trandafir minunat când va înflori... Ma 
foi! nimeni pe lume n-are un picior atât de frumos, iar 
cosiţele îi ajung până la pământ... 

— Aşa de frumoasă ţi s-a părut? Bine că ţi-a 
trimis Dumnezeu gândul să vii aici. Mă simt mai bine 
când te văd!... Dar ce noutăţi îmi aduci?... Ce-i cu 
electorul? Ştii că s-a aliat cu oraşele prusiene? 

— Ştiu. 


17 'Tunuri de calibru mare cu ţeava scurtă şi neghintuită. 

— Numai că nu prea au încredere în el. Oraşul 
Gdansk n-a vrut să-i primească garnizoana... Nemţii au 
nas bun. 

— Şi asta ştiu. Nu i-ai scris? Ce gândeşte 
despre noi? 

— Despre noi? repetă prinţul Bogusław cu 
nepăsare. 

Şi începu să se uite prin încăpere, după care se 
ridică; prinţul Janusz se gândi că vărul lui caută ceva, 
dar acesta alergă la oglinda care se afla în colţ şi, 
mişcând-o până se văzu, începu să-şi pipăie faţa cu 
degetele mâinii drepte, în sfârşit, spuse: 

— Mi s-a cam umflat pielea pe drum, dar până 
mâine o să-mi treacă... Ce gândeşte electorul despre 
noi? Nimic... Mi-a scris că nu ne va uita. 

— Cum adică nu ne va uita? 

— Am scrisoarea la mine, o să ţi-o arăt... Scrie 
că orice s-ar întâmpla, el nu ne va uita... Eu îl cred, 
pentru că aşa îi cere folosul lui. Electorul se îngrijeşte 
de Republică, aşa cum mă îngrijesc eu de o perucă 
veche, ar da-o cu plăcere suedezilor, dacă astfel ar pune 
mâna pe ţinuturile prusiene; dar puterea suedeză începe 
să-l neliniştească, aşa că şi-ar pregăti bucuros un aliat 
pentru viitor şi îl va avea, dacă tu vei urca pe tronul 
Lituaniei. 

— Măcar de s-ar întâmpla aşa!... Nu vreau 
acest tron pentru mine! 

— Poate că la început n-o să putem căpăta 
toată Lituania, ar fi bine dacă am dobândi, o bucată 
bună pe care s-o împlinim cu Biała Rus şi Samogitia. 


142 


— Şi suedezii? 

— Suedezii vor fi şi ei bucuroşi să ne aşeze 
între ei şi răsărit. 

= Îmi torni balsam pe rană... 

— Balsam! Aha... La Taurogi, un vrăjitor a vrut 
să-mi vândă un balsam despre care spunea că cine se 
unge cu el nu mai poate fi rănit de sabie şi de suliță. Am 
poruncit să-l ungā numaidecât şi să-l împungă un 
trabant cu sulița. Ei bine, închipuieşte-ţi că l-a străpuns 
dintr-o parte în alta!... 

Prinţul Bogustaw începu să râdă, arătându-şi dinţii 
albi ca fildeşul. Dar lui Janusz nu-i plăceau asemenea 
vorbe, aşa că începu iarăşi de publicis. 

— l-am scris regelui suedez şi altor mari 
dregători de-ai noştri, spuse. Cred că ai primit şi tu 
scrisoarea mea prin Kmicic. 

— Ia stai! Întrucâtva am venit până aici şi din 
pricina lui. Tu ce crezi despre Kmicic? 

— Se aprinde repede, e un om primejdios care 
nu poate să rabde zābala, dar e unul din acei oameni 
rari care ne slujesc cu credință. 

— Mai încape vorbă, răspunse Bogusław. Pe 
mine era cât pe ce să mă trimită în împărăţia cerului. 

— Cum aşa? întrebă Janusz neliniştit. 

— Vere, se spune că te înăbuși la cea mai mică 
supărare. Făgăduieşte-mi că vei asculta cu răbdare şi 
vei rămâne liniştit, iar eu am să-ţi povestesc ceva despre 
Kmicic al tău, după care ai să-l cunoşti mai bine decât l- 
ai cunoscut până acum. 

— Bine, voi avea răbdare, dar începe odată. 

— Numai printr-o minune am scăpat din 
mâinile acestui diavol, răspunse prinţul Bogustaw. 

Şi începu să istorisească despre toate câte se 
întâmplaseră la Pilwiski. 

Printr-o minune la fel de mare prinţul Janusz nu se 
înecă din pricina astmei, în schimb era cât pe-aci să 
moară de apoplexie. Tremura tot, scrâşnea din dinţi şi 
îşi apăra ochii cu degetele; în cele din urmă, începu să 
strige cu glasul răguşit: 

— Aşa?!... prea bine!... A uitat se vede că 
jupâniţa e în mâinile mele... 

— Pe viul Dumnezeu, stăpâneşte-te şi ascultă 
mai departe! îl dojeni Bogusław. M-am purtat cu el 
destul de cavalereşte şi, dacă n-am să trec în jurnal 
această întâmplare şi n-am să mă laud cu ea, e numai 
pentru că mi-e ruşine că m-am lăsat dus de nas ca un 
copil de acest necioplit, eu, despre care Mazarin spunea 
că în intrigi şi viclenie nu mă întrece nimeni la curtea 
din Franţa. Dar să lăsăm asta... La început am crezut că 
l-am ucis pe Kmicic al tău, dar acum am dovada că s-a 
vindecat. 

— Nu-i nimic, o să-l găsim, o să-l scoatem fie şi 
din pământ! între timp, am să-i dau aici o lovitură mai 
dureroasă decât dacă aş porunci să-l jupoaie de viu. 

— N-ai să faci nimic, îţi primejduieşti doar 
sănătatea. Ascultă! Venind încoace, am văzut un 
prăpădit pe un cal bălţat care se ţinea mereu nu prea 
departe de caleaşca mea. Am băgat de seamă tocmai 
pentru că fugarul era bălţat şi, în cele din urmă, am dat 
poruncă să-l cheme. „Unde te duci?” „La Kiejdany.” „Ce 

duci acolo?” „O scrisoare către prinţul voievod.” l-am 
spus să-mi dea mie scrisoarea şi, pentru că între noi nu 
este nici o taină, am citit-o... Iat-o! 

Spunând acestea, îi înmână prinţului Janusz 
scrisoarea lui Kmicic, pe care acesta o scrisese înainte 
de a porni la drum eu cei trei Kiemliczi. 

Prinţul îşi aruncă ochii peste ea, mototolind-o cu 
turbare, apoi începu să strige: 

— Adevărat, pe legea mea, e prea adevărat! El 
are scrisorile mele, iar acolo sunt lucruri pentru care 
regele suedez nu numai că va intra la bănuială, dar se 
va simţi jignit de moarte... 

Îl apucă sughiţul şi criza de astm începu. Deschise 
gura largă, înghițind aerul repede, şi îşi rupse 
veşmântul la gât; văzând acestea, prinţul Bogusław bătu 
din palme, iar când veniră slujitorii, le spuse: 

— Ajutaţi-l pe stăpânul vostru, iar când îşi va 
recăpăta răsuflarea, rugaţi-l să vină în odaia mea; în 
acest timp, am să mă odihnesc puţin. 

Şi ieşi. 

După două ceasuri, Janusz, cu ochii năpădiţi de 
sânge, cu pleoapele lăsate şi faţa vânătă, ciocăni la uşa 
lui Bogustaw. Acesta îl primi culcat în pat cu faţa unsă 
cu lapte de migdale, care avea să-i redea pielii 
prospeţimea şi luciul. Fără perucă, fără pomadă şi cu 
sprâncenele neînnegrite, arăta mult mai în vârstă, dar 
prinţul Janusz nu băgă de seamă. 

— M-am gândit totuşi, spuse, că Kmicic nu 
poate să publice scrisorile acelea, întrucât, dacă ar face- 
o, ar iscăli astfel osânda la moarte a jupâniţei. A 

priceput şi el că numai aşa mă are la mână, dar nici eu 
nu pot să mă răzbun şi asta mă roade, de parcă aş avea 
un câine turbat în piept. 

— Scrisorile trebuie să le căpătăm neapărat 
înapoi! zise Bogustaw. 

— Da, dar quo modo” ’ 

Trebuie să trimiţi la el un om îndemânatic; să lege 
prietenie cu el şi la cel dintâi prilej să pună mâna pe 
scrisori şi să-l înjunghie. Să-i făgăduim o răsplată 
mare... 

— Cine să facă una ca asta? 

— La Paris sau la nemti, într-o singură zi ți-aş fi 
găsit o sută de amatori, dar-în această ţară asemenea 
marfă lipseşte. 

— E nevoie de un om de-al nostru, fiindcă de 
străini se fereşte şi el. 

— Las' pe mine, poate că am să găsesc eu pe 
cineva potrivit în Prusia. 

— Ehei, dacă l-ai prinde viu şi mi l-ai da pe 
mână! l-aş plăti pentru toate o dată. Îţi spun eu, 
cutezanţa acestui om a întrecut orice măsură. Tocmai de 
aceea l-am trimis cu scrisorile, începuse să mă încurce, 
se repezea la mine din te miri ce, ca un câine, vrând să- 
mi impună voinţă lui în tot ce făceam... Pe puţin de o 
sută de ori mi-a stat pe limbă să poruncesc să-l 
împuşte... Dar n-am putut, n-am putut... 

— Spune-mi, e adevărat că se înrudeşte cu 
noi?... 

— Se înrudeşte cu neamul Kiszka, iar prin el şi 

cu noi. 

— E un diavol împieliţat... şi un potrivnic foarte 
primejdios! 

— El? Puteai să-i porunceşti să se ducă la 
Țarigrad şi să-l dea jos de pe tron pe sultan sau să-i 
smulgă barba regelui suedez şi să-l aducă la Kiejdany! 
Câte n-a făptuit în timpul războiului! 

— Aşa şi arată. A făgăduit să lupte împotriva 
noastră până la ultima suflare. Din fericire, a învăţat de 
la mine că nu-i va fi prea uşor să se pună în poară cu 
noi. Recunoaşte că m-am purtat cu el ca un Radziwi; 
dacă vreun cavaler din Franţa s-ar putea lăuda cu 
asemenea faptă, ar înflori lucrurile zile întregi, afară de 
ceasurile de somn, de masă şi de sărutat; pe acolo, când 
se adună mai mulţi la un loc, mint de îngheaţă apele... 

— E drept că l-ai cam strâns cu uşa, dar aş 
vrea mai bine să nu se fi întâmplat. 

— Iar eu aş dori să-ţi alegi mai bine oamenii de 
încredere dintre cei care nutresc mai mult respect 
pentru stirpea Radziwittilor. 

— Ah, scrisorile, scrisorile acelea 

Cei doi tăcură un răstimp, apoi Bogustaw întrebă 
cel dintâi: 

— Cine-i jupâniţa aceea? 

— Billewiczowna. 

— Billewiczowna ori Mieleszkowna, amândouă- 
mi sunt totuna. la aminte că mi-e tot atât de uşor să 
alcătuiesc stihuri, cum îi e altuia să scuipe. Eu însă nu te 
întreb cum o cheamă, ci dacă e frumoasă? 

— Eu nu mai iau seama la astfel de lucruri, dar 

un lucru e sigur, nici regina Poloniei nu s-ar ruşina, dacă 
ar fi tot atât de frumoasă. 

— Regina Poloniei? Maria Ludovica? Pe vremea 
lui Cinq-Mars poate că era într-adevăr frumoasă, dar 
acum urlă câinii la vederea ei. Dacă Billewiczowna ta e 
la fel, păstreaz-o pentru tine... Dar dacă e cu adevărat 
frumoasă, dă-mi-o la Taurogi, ca să ne gândim împreună 
să-l pedepsim pe Kmicic. 

Janusz căzu pe gânduri. 

— Nu ţi-o dau, răspunse în sfârşit, pentru că tu 
ai s-o iei cu forţa şi atunci Kmicic va face cunoscute 
scrisorile. 

— Eu să folosesc forţa împotriva ciocârliei 
voastre?... Fără să mă laud, am avut de-a face cu altele 
mai de soi şi tot nu le-am luat cu de-a sila... Doar o dată, 
în Flandra... Era o proastă... fiica unui aurar... Au venit 
pe urmă pedestraşii spanioli şi am pus totul pe seama 
lor. 

— Tu n-o cunoşti pe fata asta... E dintr-o 
familie aleasă, întruparea virtuţii, parcă e călugăriţă. 

— Mă pricep eu şi la călugăriţe... 

— Şi unde mai pui că ne şi urăşte, fiindcă hic 
mulier? e patrioată înfocată... Ea l-a convertit şi pe 
Kmicic... Printre femeile noastre nu se află prea multe 
ca ea... Are minte cât un bărbat... şi-l sprijină din toată 
inima pe Jan Kazimierz. 

— Atunci o să-i înmulţim apărătorii. 

— Nu e cu putinţă, pentru că Kmicic va arăta 
scrisorile... Trebuie s-o păzesc ca pe ochii din cap... 

până când i se va împlini sorocul. După aceea, am să ţi-o 
dau ţie ori dragonilor tăi, mi-e totuna! 

— Atunci îţi dau cuvântul de cavaler că nu voi 
folosi forţa, iar cuvântul pe care mi-l dau în particular 
mi-l ţin întotdeauna. În treburile politiceşti e altă 
socoteală... Mi-ar fi şi ruşine, dacă n-aş ajunge la nimic 
numai prin mine însumi. 

— N-ai să ajungi. 

= În cel mai rău caz, am să primesc un 
bobârnac, dar, cum vine de la o femeie, nu-i nimic 
înjositor... Tu tot pleci în Podlasie, ce-ai să faci cu ea? 
Doar n-o s-o iei cu tine şi n-o s-o laşi nici aici, pentru că 
vor veni suedezii şi e nevoie ca fata să rămână comme 
otage” în mâinile noastre... Nu-i mai bine oare s-o iau la 
Taurogi... iar la Kmicic să trimit nu un ucigaş, ci un sol 
cu o scrisoare în care să-i propun: dă-mi scrisorile şi-ţi 
dau fata. 

— E adevărat! consimţi prinţul Janusz. Mijlocul 
e bun. 

— Iar dacă, vorbi mai departe Bogusław, am să 
i-o înapoiez nu tocmai cum a fost, acesta va fi începutul 
răzbunării noastre. 

— Mi-ai dat cuvântul că n-ai să te foloseşti de 
forţă! 

— Ţi l-am dat şi repet încă o dată că mi-ar fi 
ruşine... 

— Atunci trebuie să-l iei şi pe unchiul ei, 
spătarul de Rosienie, care o însoţeşte. 

— Nu-mi convine. Mai mult ca sigur că 

şleahticul poartă cizme cu urechi, după obiceiul vostru, 
şi eu nu pot suferi aşa ceva. 

— Singură n-o să vrea să meargă. 

— O să mai vedem. Pofteşte-i pe amândoi astă- 
seară la cină, ca s-o văd şi să-mi dau seama dacă merită 
osteneala; între timp, eu mă voi gândi cum să mă port 
cu ea. Numai, pentru Dumnezeu,să nu-i spui nimic de 
îndrăzneala lui Kmicic, pentru că va creşte în ochii ei şi 
o va hotări să-i păstreze credinţă. Să nu negi nimic din 
ce voi spune eu. Ai să-mi cunoşti şiretlicurile şi ai să-ţi 
aduci aminte de anii tinereţii. 

Prinţul Janusz dădu din mână a lehamite şi ieşi, iar 
prinţul Bogustaw îşi împreună mâinile sub cap şi începu 
să se gândească. 


Capitolul VIII 


La cină, afară de spătarul de Rosienie şi de Olenka, 
fură poftiţi polcovnicii mai însemnați de la Kiejdany şi 
câţiva curteni ai prinţului Bogustaw. El însuşi veni în 
straie bogate şi atât de frumos, de lua ochii tuturor. 
Avea peruca pieptănată în bucle vălurite; culoarea şi 
moliciunea feței aminteau de lapte şi trandafiri; 
mustăcioara-i semăna cu firele de mătase, iar ochii cu 
stelele. Era îmbrăcat în negru, într-un caftan din fâşii de 
mătase şi catifea cu mânecile tăiate adânc şi încheiate 
de-a lungul braţului. La gât purta un guler lat din cea 
mai frumoasă dantelă de Brabant, de mare preţ, iar la 
mâini manşete de acelaşi fel. Un lanţ de aur îi cădea pe 

pieptului până la şoldul stâng cureaua de la spadă, din 
piele de Olanda, atât de des bătută cu diamante, încât 
părea o fâşie de lumina care făcea ape-ape. Şi mânerul 
spadei strălucea de diamante, iar pe cataramele 
încălţărilor îţi luau ochii două nestemate mari cât nişte 
alune. Întreaga înfăţişare era semeaţă şi tot atât de 
aleasă, pe cât de frumoasă. 

Într-o mână ţinea o batistă de dantelă, iar cu 
cealaltă pălăria agăţată de mânerul spadei, cum se 
purta pe atunci; pălăria era împodobită cu pene de struţ 
negre şi foarte lungi. 

Toţi, chiar şi prinţul Janusz, se uitau la el cu mirare 
şi admiraţie. Prințului voievod îi veniră în minte anii 
tinereţii, când îi lăsa în umbră prin frumuseţe şi bogăţie 
pe toţi cavalerii de la curtea franceză. Anii aceştia 
rămăseseră departe în urmă, dar acum hatmanului i se 
părea că reînviase în acest războinic care purta acelaşi 
nume. 

Prinţul Janusz se învioră şi, trecând pe lângă 
Bogustaw, atinse pieptul vărului cu degetul arătător. 

— Răspândeşti lumina în jurul tău ca un soare, 
îi spuse. Nu cumva te-ai gătit aşa pentru Billewiczowna? 

— Soarele ar putea pătrunde uşor pretutindeni, 
răspunse Bogusław fălos. 

Şi începu să vorbească cu Ganchof, alături de care 
se oprise poate înadins, ca să iasă şi mai mult în 
evidenţă, deoarece polcovnicul era un bărbat ciudat de 
urât; avea faţa negricioasă şi ciupită de vărsat, nasul 
coroiat, ca ciocul de erete, şi mustăţile răsucite în sus; 
arăta ca un duh al întunericului, iar Bogustaw, pe lângă 

el, ca un duh al luminii. 

Tocmai atunci intrară şi femeile, jupâneasa Korf şi 
Oleńka. Bogusław îi aruncă o privire ageră şi, 
înclinându-se înaintea jupânesei Korf, aproape că-şi 
duse degetele la gură, ca să-i trimită după obiceiul 
cavalerilor un sărut, dar văzându-i frumuseţea distinsă, 
mândră şi aşezată, îşi schimbă planul numaidecât. 
Apucă pălăria cu mâna dreaptă şi, apropiindu-se de 
jupâniţă, se înclină atât de adânc, încât aproape că se 
frânse în două, buclele perucii i se răsfirară pe amândoi 
umerii, spada se ridică drept în sus, iar el sta aşa 
înaintea  Olenkăi, mișcându-și pălăria şi măturând 
podeaua cu penele de struţ în semn de cinstire. O 
închinăciune mai aleasă n-ar fi putut face nici înaintea 
reginei Franţei. Billewiczowna, care ştia de sosirea lui, 
ghici numaidecât cine se afla în faţa ei şi, apucându-şi 
rochia cu vârfurile degetelor, îi făcu o plecăciune la fel 
de adâncă. 

Admirară cu toţii frumuseţea şi purtările alese ale 
celor doi tineri; asemenea obiceiuri nu erau prea 
cunoscute la Kiejdany, deoarece soţia prinţului Janusz 
era o moldoveancă şi punea mai mare preţ pe luxul 
oriental, decât pe curtenie, iar fiica lor era încă prea 
mică. 

Bogusław îşi înălţă capul, îşi îndreptă cârlionţii 
perucii pe umeri şi se apropie repede de Oleńka cu paşi 
de dant; în acelaşi timp, îi aruncă pajului pălăria şi-i 
oferi braţul jupâniţei. 

— Nu pot să-mi cred ochilor... gândesc că 
visez, că ceea ce văd nu-i adevărat, îi spuse, conducând- 

o la masă. Spune-mi frumoasă zeiţă, prin ce minune ai 
coborât din Olimp la Kiejdany? 

— Cu toate că sunt o şlahtiancă de rând şi nu o 
zeiţă, răspunse Oleńka, nu sunt chiar atât de mărginită, 
încât să socotesc vorbele luminăţiei tale drept altceva 
decât o măgulire curtenitoare. 

— Chiar dacă aş fi cum nu se poate mai 
curtenitor, oglinda îţi va spune, jupâniţă, mai mult decât 
mine. 

— Mai mult nu, dar cu mai multă sinceritate 
da, răspunse, şnuruindu-şi buzele după obiceiul de 
atunci. 

— Dacă în încăperea asta ar fi măcar o oglindă, 
te-aş conduce înaintea ei... Acum însă priveşte în ochii 
mei şi cunoaşte dacă admiraţia lor porneşte din inimă! 

Bogusław îşi înclină capul şi Oleńka îi văzu ochii 
mari, lucioşi şi negri ca noaptea, dar dulci, pătrunzători 
şi totodată arzători. Sub înrâurirea căldurii lor, faţa 
jupâniţei se acoperi de rumeneală, îşi cobori pleoapele şi 
se depărtă puţin, pentru că simţi că Bogusław îi 
strângea braţul, lipindu-i cotul de şoldul lui. 

Ajunseră la masă. El se aşeză alături de ea şi se 
vedea cât de colo că frumuseţea ei îl fermecase. Fireşte, 
se aştepta să dea peste o şlahtiancă sprintenă ca o 
căprioară, roşie ca floarea de mac, care râdea şi 
sporovăia ca o coţofană, dar găsise o jupâniţă mândră, 
ale cărei sprâncene negre trădau o voinţă de neclintit; în 
ochi i se citeau înţelepciunea şi statornicia, iar pe chip o 
linişte  copilărească; avea o înfăţişare atât de 
încântătoare şi de minunată, încât, la curtea oricărui 

rege, cei mai vestiți cavaleri s-ar fi întrecut în măguliri 
curtenitoare. 

Frumuseţea-i neasemuită stârnea admiraţia şi 
poftele, dar măreţia pe care o răspândea în jurul ei le 
înfrâna, aşa că Bogusław se gândi aproape fără voie: 
„Prea devreme i-am strâns braţul... cu una ca asta 
trebuie să te porţi cu mănuşi, nu să dai de-a dreptul!” 

Dar cu atât mai mult se hotări să-i câştige inima şi 
încercă o bucurie sălbatică la gândul că va veni o vreme 
când această semeţie feciorelnică şi această frumuseţe 
neîntinată vor cădea pradă poftelor lui. Chipul 
ameninţător al lui Kmicic stătea de-a curmezişul acestor 
visuri, dar pentru tânărul îndrăzneţ, acesta era încă un 
îndemn. Sub înrâurirea acestor gânduri, se înflăcăra, 
sângele începu să fiarbă în el, ca într-un armăsar 
oriental, toate simţurile i se ascuţiră şi răspândea în jur 
lumina mai abitir ca diamantele cu care se împodobise. 

La masă, vorbeau cu toţii sau mai degrabă îl lăudau 
în cor pe Bogusław care îi asculta zâmbind, dar fără 
acea mulţumire de prisos, ca pe un lucru prea obişnuit. 
Se vorbi mai întâi de isprăvile-i războinice şi de dueluri. 
Numele prinților învinşi, ale margrafilor şi ale baronilor 
curgeau cu nemiluita. El însuşi mai adăuga cu nepăsare 
câte unul, din când în când. Ascultătorii se mirau, 
prinţul Janusz îşi mângâia mustaţa lungă cu mulţumire; 
în sfârşit, Ganchof zise: 

— Chiar dacă averea şi naşterea nu mi-ar sta 
împotrivă, n-aş vrea să mă aşez în calea luminăţiei tale, 
mă mir numai că se mai găsesc asemenea cutezători. 

— Ce să-i faci, Jupâne Ganchof! răspunse 

prinţul. Sunt unii oameni cu faţa împietrită şi cu privirea 
de râs, la vederea cărora se sperie cu toţii, dar pe mine 
nu m-a dăruit Dumnezeu cu asemenea chip... De obrazul 
meu nu se teme nici o jupâniţă. 

— Tot aşa cum nu se tem gângăniile de flacără, 
până când nu se ard, răspunse zâmbind şi înclinându-se 
jupâneasa Korf. 

Bogustaw izbucni în râs, iar jupâneasa Korf vorbi 
mai departe înclinându-se mereu: 

— Jupânii oşteni se arată interesaţi mai mult de 
dueluri, dar noi, femeile, am asculta bucuroase câte 
ceva în legătură cu dragostele luminăţiei tale, despre 
care a ajuns veste până aici. 

— Pe nedrept, jupâneasa, pe nedrept... Toate 
au fost înflorite pe drum... Că m-au peţit, e adevărat... 
Regina Franţei s-a arătat atât de bună cu mine... 

— Încât a vrut să te lege de prinţesa de Rohan, 
se amestecă Janusz. 

— Nu, cu alta, cu de la Force, adăugă 
Bogusław, dar, cum nici măcar regele nu poate porunci 
inimii să iubească, iar avuţii, slavă Domnului, n-am 
nevoie să caut în Franţa, nu s-a ajuns la nimic... Erau 
jupâniţe de neam, ce-i drept, şi peste măsură de 
frumoase, dar la noi sunt şi mai frumoase... şi n-aş avea 
nevoie să ies din această încăpere, ca să aflu una... 

Aici aruncă o privire lungă spre Olenka Billewicz 
care, prefăcându-se că nu aude, începu să-i spună ceva 
spătarului de Rosienie, iar jupâneasa Korf vorbi din nou: 

— Nu ducem lipsă nici aici de jupâniţe chipeşe, 
dar n-ai să găseşti nici una care să poată sta alături de 

luminăţia ta prin neam şi avere. 

— Jupâneasă şi binefăcătoare a mea, îngăduie- 
mi să mă împotrivesc, răspunse repede Bogustaw. Mai 
întâi, pentru că nu cred că o şlahtiancă poloneză poate fi 
mai prejos ca o de Rohan sau de la Force, iar în al doilea 
rând, nu ar fi prima dată când un Radziwilt s-ar căsători 
cu o fiică de şleahtic, istoria ne oferă destule pilde de 
acest fel. Apoi, te asigur, jupâneasă, că şlahtiancă aceea 
care ar ajunge soţia unui Radziwit, va fi cea dintâi şi 
printre prinţesele de la curtea Franţei. 

— E om bun!... îi şopti Olenkăi spătarul de 
Rosienie. 

— Aşa am gândit întotdeauna, îşi urmă vorba 
Bogusław, cu toate că nu o dată mi-a fost ruşine pentru 
şleahticii polonezi, când i-am pus alături cu cei străini; 
Acolo nu s-a întâmplat niciodată ce s-a întâmplat aici, 
unde şi-au părăsit, cu toţii stăpânul, fiind în stare chiar 
să ridice mâna asupra lui. Un şleahtic din Franţa face 
tot felul de rele, dar nu-şi trădează regele... 

Cei de faţă începură să privească miraţi unii la alţii 
şi toţi la prinţ. Prinţul Bogusław se încruntă, iar Oleńka 
îşi pironi ochii albaştri pe faţa lui Bogusław, cu 
admiraţie şi mulţumire în acelaşi timp. 

— lartă-mă, luminăţia ta! se întoarse Bogusław 
spre Janusz care nu izbutise să-şi vină în fire, ştiu că n-ai 
putut face altfel, că toată Lituania ar fi pierit, dacă mi-ai 
fi ascultat sfatul; cinstindu-te şi iubindu-te ca pe un frate 
mai mare, n-am să încetez să mă cert cu luminăţia ta 
pentru Jan Kazimierz. Suntem între noi, aşa că spun ce 
gândesc: e un stăpân bun, binevoitor şi cucernic, la care 

eu ţin mai mult decât alţii. Eu am fost primul dintre 
polonezi care l-am însoţit, când a ieşit din temniţă în 
Franţa. Pe atunci eram aproape un copil, dar n-am să uit 
niciodată şi mi-aş vărsa cu plăcere sângele, ca să-l apăr 
de cei care uneltesc să-l ucidă. 

Lui Janusz, care începea să înţeleagă jocul lui 
Bogusław, i se părea totuşi prea îndrăzneţ şi prea 
primejdios pentru un scop atât de neînsemnat, aşa că 
rosti fără să-şi ascundă nemulţumirea: 

— Pentru Dumnezeu, despre ce pregătiri 
împotriva fostului nostru rege vorbeşti, luminăţia ta? 
Cine le întreprinde? Unde s-a putut afla un asemenea 
monstrum în poporul polonez?... Pe legea mea, aşa ceva 
nu s-a mai întâmplat niciodată în Republică! 

Bogusław îşi lăsă capul pe piept. 

— Nu mai demult decât cu o lună în urmă, 
spuse cu tristeţe în glas, când veneam din Podlasie în 
Prusia electorului la Taurogi, s-a înfăţişat la mine un 
şleahtic... de neam... Acel şleahtic, necunoscându-mi 
pesemne adevăratele simţăminte pentru  milostivul 
nostru stăpân, m-a crezut duşmanul lui şi s-a oferit 
pentru o răsplată însemnată să se ducă în Slask, să-l 
răpească pe Jan Kazimierz şi să-l predea suedezilor viu 
sau mort... 

Cu toţii încremeniră de groază. 

— lar când eu am respins cu mânie şi scârbă 
asemenea propunere, sfârşi Bogusław, omul acela cu 
fruntea arămie mi-a spus: „Am să mă duc la 
Radziejowski, acesta mă va plăti cu aur...” 

— Eu nu sunt prietenul fostului rege, zise 

Janusz, dar dacă mi-ar fi făcut mie asemenea propunere, 
aş fi dat poruncă să-l pună la zid fără nici o judecată cu 
şase muşchetari înarmaţi dinainte. 

— La început am vrut să fac şi eu tot aşa, 
răspunse Bogustaw, dar nu mai fusese nimeni de faţă la 
vorba noastră, aşa că pe urmă s-ar fi ridicat cu toţii 
împotriva tiraniei şi samavolniciei Radziwittilor. Am 
încercat să-l înfricoşez, spunându-i că şi Radziejowski, şi 
regele suedez, ba chiar Chmielnicki, nu vor întârzia să-i 
taie capul; într-un cuvânt, l-am convins pe acel ucigaş să 
renunţe la planu-i ticălos. 

— Asta nu înseamnă nimic, un astfel de om nu 
trebuia lăsat slobod, pentru că merita cel puţin să fie 
tras în ţeapă! strigă Korf. 

Bogustaw se întoarse brusc spre Janusz. 

— Trag şi eu nădejdea că nu va scăpa de 
pedeapsă; voi fi cel dintâi care va cere să nu moară de 
moarte obişnuită. Numai luminăţia ta poţi să-l 
pedepseşti, fiindcă e curteanul şi polcovnicul luminăţiei 
tale... 

— Pentru Dumnezeu, e curteanul meu?... 
Polcovnicul meu? Cine-i acela?!... Cine?... Spune, 
luminăţia ta! 

— Se numeşte Kmicic! zise Bogustaw. 

— Kmicic?!... repetară toţi îngroziţi. 

— Nu-i adevărat! strigă deodată Billewiczowna, 
ridicându-se de pe scaun cu ochii scânteietori. 

Se aşternu o tăcere surdă. Unii încă nu-şi 
reveniseră după înspăimântătoarea veste adusă de 
Bogusław, alţii se mirară de cutezanţa acestei jupâniţe 

care îndrăznea să-i strige tânărului prinţ minciuna în 
faţă; spătarul de Rosienie începu să bâlbâie; „Oleńka, 
Olenka!”, iar Bogusław îşi luă o înfăţişare tristă şi spuse 
fără mânie: 

— Dacă e ruda sau logodnicul domniei tale, îmi 
pare tare rău că ţi-am adus asemenea noutate, dar 
leapădă-l din inimă, pentru că nu e vrednic de domnia 
ta... 

Jupâniţa rămase o clipă îndurerată, cu obrajii în 
flăcări şi înfricoşată, dar faţa i se linişti treptat, 
devenind rece şi palidă; se lăsă să cadă în scaun şi zise: 

— Mă rog de iertare, luminăţia ta... N-am avut 
dreptate să mă împotrivesc... Omul acesta e în stare de 
orice... 

— Să mă pedepsească Dumnezeu, dacă simt 
altceva pentru el afară de milă, răspunse blând prinţul 
Bogustaw. 

— A fost logodnicul acestei jupâniţe, spuse 
prinţul Janusz, şi chiar eu i-am peţit-o. Era tânăr, 
viforos, îşi cam făcuse de cap... L-am scăpat de judecată, 
pentru că era un oştean destoinic. Ştiam că este un 
zvânturat şi aşa avea să rămână... Dar nu mă aşteptam 
în ruptul capului ca un şleahtic să se încumete la 
asemenea nelegiuire. 

— Era un om rău, mi-am dat seama demult! 
adăugă Ganchof. 

— Şi nu m-ai prevenit? De ce? întrebă cu 
dojana în glas Janusz. 

— Pentru că m-am temut că luminăţia ta ai să 
crezi că-l pizmuiesc, fiindcă mi-o lua totdeauna înainte. 

— Horribile dictu et auditu”, rosti Korf. 

— Domniile voastre, strigă Bogustaw, să nu 
mai vorbim despre asta! Dacă domniilor voastre vă vine 
greu să ascultați asemenea lucruri, ce să mai zic de 
jupâniţa Billewicz! 

— Luminăţia ta, binevoieşte şi nu lua seama la 
mine, răspunse Oleńka. Acum pot să ascult orice. 

Dar şi cina se apropia de sfârşit; se aduse apă 
pentru spălatul mâinilor, după care prinţul Janusz se 
ridică primul şi-i dădu braţul jupânesei Korf, iar prinţul 
Bogusław Olefkăi. 

— Trădătorul a fost pedepsit de Dumnezeu, îi 
spuse, fiindcă cine te-a pierdut pe domnia ta, a pierdut 
raiul... Nu sunt nici două ceasuri de când te cunosc, 
frumoasă jupâniţă, dar aş face orice să nu te mai văd 
îndurerată şi cu lacrimi în ochi; aş vrea să te bucuri şi să 
fii fericită... 

— Mulţumesc, luminăţia ta! răspunse Oleńka. 

După ce se despărţiră de jupânese, bărbaţii se 
întoarseră la masă spre a-şi căuta mângâierea în 
paharele pe care le goliră cu sârg. Prinţul Bogustaw bea 
cu sete, fiindcă era tare mulţumit de sine, în timp ce 
prinţul Janusz vorbea cu spătarul de Rosienie. 

— Mâine eu am să plec cu oastea în Podlasie, îi 
spuse. La Kiejdany va sosi o garnizoană suedeză. 
Dumnezeu ştie când mă voi întoarce... Aşa că domnia ta 
nu poţi să rămâi aici cu jupâniţa; nici nu se cuvine să 
stea printre atâţia oşteni. O să vă duceţi amândoi la 
Taurogi cu prinţul Bogustaw; acolo o să-şi găsească un 


2 Groaznic de rostit şi de auzit (lat.). 

loc printre jupâniţele soţiei mele. 

— Luminăţia ta! răspunse spătarul de Rosienie. 
Avem şi noi adăpostul nostru, de ce să pribegim prin ţări 
străine. Luminăţia ta dai dovadă de multă bunăvoință, 
amintindu-ţi de noi... Nu se cade să profităm prea mult 
de bunătatea luminăţiei tale, de aceea am vrea să ne 
întoarcem la casa noastră. 

Prinţul nu putea să-i destăinuie spătarului toate 
pricinile pentru care nu vroia nicidecum s-o scape din 
mâna pe Oleńka, dar o parte tot i le împărtăşi cu 
îndrăzneala obraznică a magnatului: 

— Dacă domnia ta vrei s-o iei ca o dovadă de 
bunăvoință, cu atât mai bine... Dar eu îţi spun domniei 
tale că e vorba şi de altceva; acolo vei fi un fel de ostatic 
şi vei răspunde pentru toţi cei din neamul Billewicz, care 
ştiu prea bine că nu se numără printre prietenii mei şi 
sunt gata să ridice toată Samogiţia în lipsa mea... 
Domnia ta sfătuieşte-i să stea liniştiţi şi să nu-i supere 
pe suedezi, fiindcă vei răspunde cu capul domniei tale şi 
al jupâniţei. 

Se vede că spătarul îşi pierduse răbdarea, pentru că 
răspunse repede: 

— Gândesc că e zadarnic să mai amintesc de 
drepturile mele de şleahtic. Puterea se află de partea 
luminăţiei tale aşa că mi-e totuna în ce temniţă am să 
lâncezesc; e chiar mai bine acolo decât aici! 

— Destul! rosti prinţul ameninţător. 

— Dacă-i destul, destul să fie! răspunse 
spătarul. Cu ajutorul lui Dumnezeu se vor sfârşi odată şi 
samavolniciile şi va domni iarăşi legea. Pe scurt, 


161 


luminăţia ta să nu mă ameninţi, că nu mă tem. 

Pesemne că Bogustaw văzu fulgere de mânie pe faţa 
lui Janusz, astfel că se apropie repede. 

— Despre ce e vorba? întrebă, venind între ei. 

— Tocmai îi spuneam hatmanului, răspunse 
spătarul aţâţat, că prefer temniţa de la Taurogi celei de 
la Kiejdany. 

— La Taurogi nu e nici o temniţă, e doar casa 
mea în care domnia ta n-ai să fii un străin. Ştiu că 
hatmanul e înclinat să te socotească un ostatic, eu însă 
te socotesc un oaspete prea plăcut. 

— Mulţumesc luminăţiei tale! răspunse 
spătarul. 

— Eu îţi mulţumesc domniei tale! Hai să 
ciocnim şi să bem împreună, căci se spune că prietenia 
trebuie udată numaidecât, ca să nu se ofilească abia 
încolţită. 

Spunând acestea Bogustaw îl conduse pe spătar la 
masă şi începură să dea de duşcă paharele, unul după 
altul. 

După vreun ceas, spătarul se întoarse clătinându-se 
în odaia lui repetând cu jumătate glas: 

— E un stăpân bun şi cinstit! Poţi să cauţi cu 
lumânarea şi unul mai bun n-ai să găseşti... Aur, aur 
curat... Mi-aş vărsa şi sângele pentru el. 

În acest timp, cei doi veri rămaseră singuri. Mai 
aveau multe să-şi spună, mai ales că veniseră şi nişte 
scrisori, aşa că trimiseră un fecior să le aducă de la 
Ganchof. 

— Fireşte, spuse Janusz, nu e nici o boabă de 

adevăr în tot ce ai spus despre Kmicic? 

— Fără îndoială... Ştii doar prea bine cum stau 
lucrurile. Dar, haide, recunoaşte, n-a avut dreptate 
Mazarin? Dintr-o lovitură să te răzbuni cumplit pe 
vrăjmaş şi să faci şi o spărtură în această fortăreață 
minunată... Ei, cine-ar mai fi în stare de una ca asta?... 
Asta se cheamă uneltire vrednică de cel mai 
îndemânatic curtean din lume! Iar Billewiczowna asta e 
o adevărată frumuseţe; şi semeaţă de parcă ar fi de 
sânge princiar! cât pe ce să-mi pierd cumpătul. 

— Ţine minte că ţi-ai dat cuvântul... Ţine minte 
că amândoi vom fi pierduţi, dacă celălalt va arăta 
scrisorile. 

— Ce sprâncene! Ce privire regească, îţi 
impune respect de la început... De unde măreţia asta 
aproape regească la o jupâniţă ca ea?... La Antwerpia 
am văzut-o o dată cusută cu măiestrie pe un gobelin pe 
Diana asmuţindu-şi câinii pe curiosul Acteon... Seamănă 
ca două picături de apă! 

— Ai grijă să nu arate Kmicic scrisorile, că 
atunci o să ne muşte câinii de moarte. 

— Nu-i adevărat! Eu am să-l preschimb pe 
Kmicic în Acteon şi am să las câinii să-l sfâşie. L-am 
întrecut în două rânduri cu un cap şi gândesc că ne vom 
mai întâlni. 

Vorbirea le fu întreruptă de un fecior care aduse o 
scrisoare. 

Voievodul de Wilno luă scrisoarea în mână şi făcu 
semnul crucii asupra ei. Aşa făcea întotdeauna, ca să 
gonească veştile rele; apoi, în loc s-o deschidă, începu s- 

o cerceteze cu luare-aminte. 

Deodată se schimbă la faţă. 

— Pecetea poartă însemnele lui Sapieha! 
strigă. E de la voievodul de Witebsk. 

— Deschide-o odată! îl grăbi Bogustaw. 

Hatmanul  despături scrisoarea şi începu să 
citească, întrerupându-se din când în când şi strigând: 

— Se duce în Podlasie!... Întreabă dacă n-am 
să-i dau vreo poruncă s-o ducă la TIykocin!... Mă 
sfidează!... Şi mai rău, ascultă ce scrie mai departe: 

„Luminăţia ta vrei război civil, vrei să înfigi încă un 
jungher în pieptul Republicii? Atunci vino în Podlasie, te 
aştept acolo şi cred că Dumnezeu mă va ajuta şi-ţi va 
pedepsi trufia cu mâinile mele... Dar dacă ai milă de ţară 
şi conştiinţa a început să te mustre, dacă luminăţia ta te 
lepezi de nelegiuirile de până acum şi vrei să te îndrepți, 
calea ţi-e deschisă. În loc să începi războiul civil, 
cheamă şleahticii la arme, ridică-i pe ţărani şi loveşte-i 
pe suedezi, atâta vreme cât Pontus nu se aşteaptă la 
nimic şi nu se pregăteşte. Chowański nu te va împiedica, 
fiindcă am auzit de la moscoviți că ei înşişi se gândesc 
să pornească spre Letonia, cu toate că se pregătesc în 
mare taină. În sfârşit, dacă Chowanski ar vrea să 
întreprindă ceva, îl voi ţine eu în frâu şi te voi ajuta, 
numai să fiu sigur că luminăţia ta vei lupta cu toată 
puterea pentru scăparea ţării. Totul atârnă de voia 
luminăţiei tale, fiindcă mai ai vreme să te întorci din 
drum şi să-ţi răscumperi vinovăția. Atunci se va arăta 
limpede că luminăţia ta n-ai primit proteguirea 
suedezilor pentru propriul folos, ci pentru a scăpa 

Lituania de nenorocire. Mă rog lui Dumnezeu în fiecare 
zi să-ți trimită gândul cel bun, cu toate că luminăţia ta 
mă învinuieşti de invidie. 

P.S. Am auzit că vrăjmaşul nu mai împresoară 
Nieswiez şi că prinţul Michał vrea să ni se alăture îndată 
după ce-şi reface pagubele. la aminte cum se poartă cei 
mai vrednici din neamul luminăţiei tale şi urmează-le 
pilda; oricum, gândeşte-te că acum ai prilejul să te 
îndrepți. ” 

— Ei, ai auzit? întrebă prinţul Janusz după ce 
sfârşi de citit. 

— Am auzit... şi ce-i cu asta? răspunse 
Bogustaw, uitându-se cu luare-aminte la vărul său. 

— Ar trebui să renunţ la toate, să-mi sfărâm 
lucrarea cu propriile mâini... 

— Şi să te pui în poară cu Carol Gustav, iar 
pribeagului Kazimierz să-i îmbrăţişezi picioarele, ca să 
binevoiască să te ierte şi să te primească iarăşi în 
slujbă... Ba vei fi nevoit să-i cerşeşti îndurarea şi lui 
jupân Sapieha... 

Sângele năvăli în obrajii prinţului Janusz. 

— Bagă de seamă cum îmi scrie: „îndreaptă-te 
şi am să te iert”, ca o căpetenie unui supus! 

— Altfel ar scrie dacă şase mii de săbii i-ar 
ameninţa grumazul. 

— Cu toate că... prinţul Janusz se posomori şi 
căzu pe gânduri. 

— Cu toate că ce? 

— Pentru ţară ar fi mai bine să fac cum mă 
sfătuieşte Sapieha. 

— Dar pentru tine, pentru mine? Pentru 
neamul Radziwitt?.... 

Janusz nu răspunse nimic, îşi sprijini capul în pumni 
îngândurat. 

— Fie şi aşa! rosti după un răstimp. N-are 
decât să se împlinească... 

— Ce-ai hotărât? 

— Mâine plec în Podlasie, iar peste o 
săptămână îl atac pe Sapieha. 

— Ilată-l pe Radziwił! se bucură Bogusław. 

Şi îşi strânseră mâinile. 

În curând, Bogusław se duse să se odihnească. 
Janusz rămase de unul singur. Străbătu de câteva ori 
încăperea cu paşi grei, apoi bătu din palme. 

Slujitorul intră. 

— Peste un ceas să vie astrologul la mine cu 
horoscopul pregătit! porunci. 

Feciorul ieşi, iar prinţul începu să se plimbe din nou 
şi să-şi rostească rugăciunile lui calvineşti. După care 
începu să îngâne cu jumătate de glas un psalm, 
întrerupându-se deseori, pentru că i se oprea răsuflarea, 
şi privind din când în când pe fereastră la stelele care 
licăreau pe bolta cerească. 

La castel, luminile se stingeau una după alta, dar 
afară de prinţ şi de astrolog mai era o fiinţă care veghea 
fără somn în odaia ei — Oleńka Billewicz. Îngenunchind 
înaintea patului, îşi împreunase mâinile pe cap şi şoptea 
cu ochii închişi: 

— Ai milă de noi... Ai milă de noi! 

Era pentru prima oară după ce plecase Kmicic, 

când nu vroia, nu putea să se roage şi pentru el. 


Capitolul IX 


Kmicic avea într-adevăr scrisorile lui Radziwilt către 
toate căpeteniile suedeze şi înlocuitorii lor, ca să-l lase 
să treacă pretutindeni fără stricăciune, dar nu cuteza să 
se folosească de ele. Se temea că prinţul Bogustaw 
repezise gonaci în toate părţile, încă de la Pilwiski, 
prevenindu-i pe suedezi de cele întâmplate şi 
poruncindu-le să-l prindă. Tocmai de aceea jupân 
Andrzej îşi luase alt nume şi îşi schimbase şi rangul. 
Ocolind deci Lomza şi Ostroteka, unde puteau să ajungă 
mai întâi olăcarii prinţului, îşi mâna caii spre Przasnysz, 
de unde vroia să răzbată la Varşovia prin Pułtusk. 

Cu toate acestea, înainte de a ajunge la Przasnysz, 
făcu un ocol pe la hotarul prusian, trecând prin Wasosz, 
Kolno şi Myszyniec, deoarece Kiemliczii, cunoscând bine 
pădurile din acele locuri, ştiau toate potecile şi, afară de 
asta, îşi aveau prietenii lor printre kurpieni,care i-ar fi 
putut ajuta în caz de nevoie. 

În cea mai mare parte, ţinuturile de la hotar erau 
cotropite de suedezi, care se mulţumiseră să ocupe 
oraşele mai însemnate, neîndrăznind să se afunde în 
pădurile fără margini, locuite de oameni înarmaţi, 
vânători, care nu-şi părăsiseră niciodată sălaşele, trăind 
aproape ca nişte sălbatici. Abia cu un an în urmă Maria 
Ludovica poruncise să se zidească o biserică la 
Myszyniec şi adusese aici călugări iezuiţi, care aveau să 
îmblânzească pe pădureni şi să-i înveţe obiceiurile 

creştineşti. 

— Câtă vreme n-o să ne întâlnim cu suedezii, 
spuse bătrânul Kiemlicz, n-o să ne doară capul. 

— Până la urmă tot va trebui să dăm ochii cu 
ei, răspunse jupân Andrzej. 

— Dacă se întâlnesc cu cineva în apropierea 
unui oraş mai acătării, se tem să-i facă vreun rău, 
deoarece acolo se află o stăpânire şi o căpetenie mai 
mare la care s-ar putea plânge. Am întrebat oamenii şi 
mi-au spus că regele suedez a dat porunci care nu 
îngăduie samavolnicia şi prădăciunile. Dar podghiazurile 
mai mici, scăpate de sub supraveghere, nu mai respectă 
asemenea porunci şi jefuiesc pe oricine. 

Ţinură deci drumul prin păduri, neîntâlnindu-se 
nicăieri cu suedezii şi înnoptând pe la păcurării sau prin 
aşezările pădurenilor. Printre kurpieni, cu toate că nici 
unul din ei nu văzuse până, atunci vreun suedez, se 
zvonea în fel şi chip despre încălcarea ţării. Se spunea 
că a venit un norod de peste mare, care pricepe graiul 
oamenilor, nu crede în Christos şi e grozav de prădalnic. 
Unii vorbeau că vrăjmaşii se lăcomeau din cale-afară la 
vite, piei, nuci, miere şi ciuperci uscate, şi dacă li se 
refuzau, dădeau foc la pădure. Alţii ziceau, dimpotrivă 
că sunt un neam de vârcolaci care se hrăneau bucuroşi 
cu carne de om, mai ales de fecioare. 

Sub înrâurirea acestor ştiri amenințătoare, care 
răzbiseră până în adâncurile codrilor, kurpienii 
începuseră să se cheme şi să se strângă prin păduri. Cei 
care trăgeau pucioasă şi smoală, cei care se 
îndeletniceau cu culesul hameiului, lemnarii, pescarii, 

care îşi aşezau vârşele în apele năpădite de verdeață ale 
Rosogăi, şi păsărarii, vânătorii, crescătorii de albine şi 
cei care prindeau castori se adunau deci prin aşezările 
mai mari, împărtăşindu-şi noutăţile şi chibzuind cum să-l 
zdrobească pe vrăjmaş, dacă acesta s-ar fi arătat în 
pădure. 

Kmicic întâlni de mai multe ori cete mai mici sau 
mai mari de pădureni îmbrăcaţi în cămăşi de tort şi piei 
de lup de vulpe sau de urs. Nu o dată îi tăiau calea pe la 
trecători şi-l întrebau: 

— Cine eşti? Nu cumva eşti suedez? 

— Nu! răspundea jupân Andrzej. 

— Dumnezeu să te aibă în pază! 

Jupân Andrzej se uita curios la aceşti oameni care 
trăiau în desişurile umbroase ale pădurii; faţa lor nu 
fusese văzută niciodată de soarele dogoritor al câmpiei; 
le admira statura, îndrăzneala privirii, curăţenia graiului 
şi curajul neobişnuit. 

Kiemliczii, care-i cunoşteau, îl asigurau pe jupân 
Andrzej că sunt cei mai buni ţintaşi din Republică. 
Kmicic vedea şi el că toţi aveau flinte bune pe care le 
plăteau cu piei în Prusia. Le poruncea să-şi arate 
îndemânarea şi rămânea uimit. 

„Dacă aş avea nevoie de oameni, aici ar trebui să 
viu,” îşi spunea. 

La Myszyniec, găsi o strânsură destul de mare. 
Peste o sută de puşcaşi străjuiau biserica, fiindcă se 
temeau că suedezii aveau să se arate în primul rând aici, 
mai ales că starostele de Ostroteka poruncise să taie 
copacii ca să deschidă „drum spre lume” preoţilor. 

Culegătorii de hamei, care îşi duceau marfa 
cunoscuţilor berari din Przasnysz şi din această pricină 
treceau drept oameni umblaţi, povesteau că la Lomza, la 
Ostroteka şi la Przasnysz mişună suedezii care se 
gospodăresc acolo ca la ei acasă, strângând şi dările. 

Kmicic încercă să-i convingă pe kurpieni să nu mai 
aştepte să vie suedezii la ei în pădure, ci să atace 
Ostroteka şi să înceapă războiul; se oferi să-i conducă 
chiar el. S-ar fi găsit destui amatori, dar cei doi preoţi 
nu le îngăduiră asemenea faptă nesăbuită, spunându-le 
să aştepte până când se va ridica toată ţara şi să nu 
atragă prea devreme asupra lor răzbunarea cumplită a 
vrăjmaşului. Jupân Andrzej plecă, deşi îi părea tare rău 
că pierduse prilejul. Se mângâia totuşi cu convingerea 
că dacă răscoala va porni, Republica şi regele nu vor 
duce lipsă de apărători prin aceste părţi. „Dacă şi prin 
alte părţi e tot aşa, am putea să începem”, se gândea. Şi 
firea-i năvalnică îl îndemna spre fapte grabnice, dar 
judecata îi spunea: „Numai kurpienii nu pot să-i înfrângă 
pe suedezi... Ai să străbaţi câteva ţinuturi, ai să vezi cum 
stau lucrurile şi ai să asculţi porunca regelui.” 

Aşa că mergea mai departe când ajunse la marginea 
pădurii, în locuri cu aşezări mai dese, văzu prin toate 
satele o forfotă neobişnuită. Drumurile gemeau de 
şleahtici în brişte, şarete, căleşti sau călare. Toţi se 
îndreptau spre oraşele şi târgurile apropiate, ca să 
depună jurământ de credinţă noului stăpân. Căpătau, în 
schimb, o hârtie la mână, care avea să le apere viaţa şi 
avutul. În oraşele mai mari din plăşi şi judeţe, se 
vestiseră condiţiile supunerii, care asigurau libertatea 

credinţei şi privilegiile cuvenite stării şleahticilor. 

Se duceau cu toţii să rostească jurământul nu atât 
de bunăvoie, cât de teama pedepselor care-i amenințau 
pe cei îndărătnici; cel mai adesea confiscarea sau 
jefuirea averii. Se vorbea că ici şi colo suedezii 
începuseră să-şi facă de cap, ca şi în Wielkopolska, 
ţintuind degetele celor  bănuiţi sub  cocoaşele 
muschetelor. Se spunea cu teamă că aruncau bănuiala 
înadins asupra celor mai bogaţi, ca să-i prade. 

În asemenea împrejurări, era lucru cu primejdie să 
rămâi în sat. De aceea, cei mai căpătuiţi se mutau la 
oraş, unde, aflându-se sub privegherea căpeteniilor 
suedeze, nu mai puteau fi bănuiţi de uneltiri împotriva 
noului rege. 

Jupân Andrzej trăgea cu urechea la ce spuneau 
şleahticii şi, cu toate că nu prea vroiau să stea de vorbă 
cu el, din pricina „sărăciei” lui, înţelese că nici măcar 
vecinii de mejdină, cunoscuţii sau prietenii nu-şi arătau 
unul altuia gândurile adevărate pe care le nutreau faţă 
de suedezi şi noua stăpânire. Se văicăreau într-adevăr în 
gura mare împotriva „rechiziţionărilor” şi aveau şi de 
ce, fiindcă fiecare târg, fiecare sat primise poruncile 
căpeteniilor de a aduce multe grâie, pâine, sare, vite şi 
bani. Deseori poruncile  întreceau posibilitățile 
şleahticilor, mai ales atunci când lipseau unele rezerve, 
cereau altele, iar cine nu-şi achita datoriile prevăzute, 
veneau împuterniciţii şi-i luau de trei ori pe atâta. 

Nu mai erau timpurile de altădată! Fiecare se 
străduia cât putea, îşi lua de la gură şi plătea, 
văietându-se şi gemând, spunându-şi în gând că mai 

demult era altfel. Se mângâiau întrucâtva cu gândul că, 
atunci când se va sfârşi războiul, nu li se va mai lua cu 
japca avutul. Aşa făgăduiau şi suedezii, spunând că, 
după ce regele va cuceri toată ţara, va stăpâni ca un 
părinte. 

Şleahticilor care se lepădaseră de regele legiuit şi 
de ţară, care până nu de mult îl numeau tiran pe bunul 
Jan Kazimierz, bănuindu-l că vrea absolutum dominium, 
care i se împotriveau în toate, protestând la adunările 
mari şi mici, iar în dorinţa de noutate şi schimbare 
ajunseseră până acolo că îl recunoscuseră pe năvălitor 
aproape fără împotrivire, le era ruşine acum să se mai 
plângă. Li se împliniseră voile; Carol Gustav îi scăpase 
de tiran, ei îşi părăsiseră regele nesiliţi de nimeni şi 
aveau acum schimbarea pe care o râvniseră atâta. 

lată de ce nici cei mai apropiaţi nu spuneau ce 
gândeau cu adevărat despre schimbarea petrecută, 
ascultându-i cu plăcere pe cei care spuneau că 
încălcările, rechiziţiile, jafurile şi confiscările sunt 
onera” trecătoare şi necesare, care se vor sfârşi atunci 
când Carolus Gustavus va urca pe tronul Poloniei. 

— E greu, frăţioare, tare greu, îşi spuneau 
adesea şleahticii, dar şi aşa ar trebui să ne bucurăm de 
noul stăpân. E un rege puternic şi un mare războinic; îi 
va scurta de cap pe cazaci, va pune zăbală turcului şi-i 
va izgoni din ţară pe septentrioni, iar noi vom înflori 
alături de Suedia. 

— Chiar dacă nu ne-am bucura, răspundea câte 
unul, ce putem face împotriva unei asemenea puteri? Nu 

putem lupta cu săpăliga împotriva soarelui... 

Uneori venea vorba şi de jurământul pe care abia îl 
rostiseră. Kmicic fierbea în el, ascultându-i, iar o dată, 
când un şleahtic de lângă el spuse într-un han că trebuie 
să fii credincios celui ce i-ai jurat, jupân Andrzej sări în 
sus şi-i zise: 

— Domnia ta trebuie să ai două guri, una 
pentru jurăminte drepte şi alta pentru cele strâmbe, 
fiindcă şi lui Jan Kazimierz i-ai jurat! 

Erau de faţă destui şleahtici, deoarece întâmplarea 
se petrecea nu departe de Przasnysz. Auzind vorbele lui 
Kmicic, începură să se ferească; pe chipurile unora se 
citea admiraţia pentru cutezanţa lui jupân Andrzej, alţii 
se făcură stacojii, iar cel mai aşezat dintre ei rosti: 

— Nimeni nu şi-a călcat jurământul faţă de 
fostul rege. El însuşi ne-a slobozit de el, când a fugit din 
ţară pe care nu se simţea în stare s-o apere. 

— Bătu-v-ar să vă bată! strigă Kmicic. Dar 
regele Lokietek de câte ori a fost nevoit să fugă din ţară, 
dar s-a întors, pentru că norodul nu l-a părăsit, 
temându-se de Dumnezeu? Nu Jan Kazimierz a fugit, ci 
vânzătorii s-au îndepărtat de el, iar acum muşcă în 
dreapta şi-n stânga, ca să-şi şteargă vina în faţa lui 
Dumnezeu şi a oamenilor. 

— Flăcăule, vorbeşti cu prea multă 
îndrăzneală. De unde eşti tu care vrei să ne înveţi pe 
noi, oamenii din partea locului, ce e frica lui Dumnezeu? 
Ai grijă să nu te audă suedezii! 

— Dacă vreţi să ştiţi, apoi aflaţi că sunt din 
Prusia electorului... Dar îmi curge în vine sânge de 

şleahtic, ţin la ţara asta şi mi-e ruşine pentru 
îndărătnicia norodului. 

Uitând de mânie, şleahticii făcură cerc în jurul lui 
şi-l năpădiră cu întrebări: 

— Domnia ta eşti din Prusia electorului?... 
Haide, spune ce ştii! Ce face prinţul elector? Nu se 
gândeşte să ne scape de asuprire? 

— De care asuprire?... Dacă vă bucuraţi de 
noul stăpân, nu mai vorbiţi de asuprire. Cum v-aţi 
aşternut, aşa dormiţi. 

— Ne bucurăm, pentru că n-avem încotro. Stau 
cu paloşele asupra capetelor noastre. Dar domnia ta 
vorbeşte ca şi când nu ne-am bucura. 

— Daţi-i ceva să bea, să i se dezlege limba. 
Spune cu curaj, printre noi nu se află nici un trădător. 

— Toţi sunteţi nişte trădători! tună jupân. 
Andrzej, şi nu vreau să beau cu voi, slugoi suedezi! 

Spunând acestea, ieşi din încăpere trântind uşa, iar 
ei rămaseră ruşinaţi şi uluiţi; nici unul nu puse mâna pe 
sabie, nici unul nu plecă după Kmicic, ca să răzbune 
jignirea. 

Tânărul polcovnic porni drept spre Przasnysz. La 
câteva verste de oraş, fu înconjurat de un podghiaz 
suedez, care-l duse la căpetenia garnizoanei. Podghiazul 
era alcătuit numai din şase raitieri, la care se adăuga 
conducătorul, aşa că Soroka şi cei trei Kiemliczi 
începură să se uite cu lăcomie la ei, cum se uitau lupii la 
oi, apoi îl întrebară din ochi pe Kmicic dacă nu le 
porunceşte să se repeadă asupra lor. 

Jupân Andrzej era şi el ispitit să încerce, mai ales că 

nu departe curgea Wegierka cu malurile acoperite de 
stufărişuri, dar se stăpâni şi se lăsă condus fără 
împotrivire. 

Îi spuse căpeteniei că e din Prusia electorului şi 
vine în fiecare an cu caii la iarmarocul de la Sobota. 
Kiemliczii aveau şi ei hârtii la mână, de care făcuseră 
rost la Leg, unde aveau prieteni. Căpetenia, un neamţ 
din Prusia, nu le făcu nici o greutate, îi întrebă doar cu 
mare grijă ce cai au şi dori să-i vadă. 

Iar când slujitorii îi aduseră. Îi cercetă cu luare- 
aminte şi spuse: 

— Îi cumpăr eu. Dacă era altul, îi luam pe 
degeaba, dar pentru că eşti din Prusia, nu vreau să te 
păgubesc. 

Kmicic se cam sperie: dacă se ajungea la vânzare 
nu mai avea chipurile de ce să meargă mai departe şi 
trebuia să se întoarcă în Prusia. Aşa că ceru un preţ 
aproape de două ori mai mare decât făceau caii. În 
ciuda tuturor aşteptărilor, căpetenia nu se supără şi nu 
se târgui. 

— Bine, încuviinţă. Mânaţi caii în şopron, iar eu 
vă aduc banii numaidecât. 

Kiemliczii se bucurau în sinea lor, dar jupân Kmicic 
se mânie şi începu să înjure. Nu mai putea face altceva, 
decât să asculte porunca, altfel ar fi fost bănuit că face 
negoţ cu cai numai de formă. 

În acest timp căpetenia se întoarse şi-i dădu lui 
Kmicic o hârtie scrisă. 

— Ce-i asta? întrebă jupân Andrzej. 

— Bani sau aproape acelaşi lucru, o chitanţă 

— Şi unde-i voi primi? 

— La cvartirul ghinărarului. 

— Unde-i cvartirul ghinărarului? 

— La Varşovia, răspunse căpetenia, zâmbind cu 
răutate. 

— Noi vindem numai pe bani gheaţă... Cum 
aşa, ce va să zică asta?... începu să se văicărească 
bătrânul Kiemlicz. Poartă a raiului! 

Dar Kmicic se întoarse spre el, îl privi ameninţător 
şi-i spuse: 

— Pentru mine cuvântul căpeteniei înseamnă 
bani, peşin, aşa că ne ducem bucuroşi la Varşovia, 
pentru că la armenii de acolo o să găsim mărfuri de tot 
felul, care au multă căutare în Prusia. 

Apoi, după ce căpetenia plecă, jupân Andrzej îi 
mângâie pe Kiemlicz: 

— Tăcere, netrebnicule! Hârtia asta e cea mai 
bună scrisoare de trecere, putem să ajungem şi la 
Cracovia cu jalbă că nu vor să plătească. Mai repede 
storci apă din piatră, decât bani de la suedezi... Dar 
asta-mi convine şi mie. Nădrăgarul crede că ne-a tras pe 
sfoară, habar n-are ce ajutor ne-a dat... [ie am să-ţi 
plătesc caii din banii mei, ca să nu fii în pagubă. 

Bătrânul răsuflă uşurat şi numai din obişnuinţă se 
mai văicări o vreme: 

— Ne-au jecmănit, ne-au distrus, ne-au adus în 
sapă de lemn! 

Jupân Andrzej se bucura, văzând drumul deschis 
înaintea lui; înţelegea prea bine că nu va căpăta banii la 
Varşovia şi nici în alt loc, aşa că putea să meargă tot mai 

departe, chipurile căutându-şi dreptatea, fie şi până la 
regele suedez care se afla la Cracovia, ocupat cu 
asedierea fostului oraş de scaun. 

Prin urmare, se hotări să înnopteze la Przasnysz, să 
lase caii să se odihnească şi, fără a-şi schimba numele 
de împrumut, să-şi lepede îmbrăcămintea de şleahtic 
sărac. Băgase de seamă că un biet geambaş de cai era 
disprețuit de toţi şi nu s-ar fi dat nimeni în lături să-l 
asuprească, ştiind că nedreptăţirea unui sărăntoc nu se 
pedepseşte prea aspru. Pe de altă parte, ca neguţător de 
cai, îi era mai greu să se apropie de şleabhticii bogaţi şi 
să afle în ce ape se scaldă. 

Se îmbrăcă deci în haine potrivite cu rangul şi 
naşterea lui şi se duse la cârciumă să stea de vorbă cu 
fraţii şleahtici. Dar cele auzite nu-l bucurară deloc. Prin 
cârciumi şi hanuri şleahticii beau în sănătatea regelui 
Suediei;  ciocneau cu căpeteniile suedeze, urând 
proteguitorului şi râzând de glumele pe care aceştia şi 
le îngăduiau pe seama regelui Jan Kazimierz şi a lui 
Czarniecki. 

Frica pentru propria piele şi avere înjosise într- 
atâta oamenii, încât ajunseseră să-i linguşească pe 
năvălitori, ca să le întreţină voia bună. Dar şi umilinţele 
îşi aveau marginile lor. Şleahticii îi lăsau să-şi bată joc 
de ei, de rege, de hatmani şi de Czarniecki dar nu şi de 
credinţă. Când un hotnog? suedez spuse că religia lui 
Luter e tot atât de bună ca şi cea catolică, jupân 
Grabkowski, care şedea lângă el, nu mai putu răbda şi-l 
lovi cu baltagul în tâmplă, apoi, folosindu-se de 

învălmăşeală, se strecură afară şi pieri în mulţime. 

Începură să-l caute, dar sosiră veşti însemnate care 
atraseră luarea-aminte în altă parte. Olăcarii aduseră 
ştirea că şi Cracovia a căzut, că jupân Czarniecki se află 
în robie şi ultima stavilă împotriva stăpânirii suedeze 
era distrusă. 

Şleahticii încremeniră, dar suedezii începură să se 
veselească şi să strige: Trăiască! La biserica Sfintei 
Treimi, la cea a bernardinilor şi la cea a călugăriţelor 
bernardine, zidită nu demult de jupâneasa Mostowska, 
răsună dangătul clopotelor. Pedestrimea şi raitierii 
dădură buzna în piaţă, ieşind de prin cârciumi, se 
aşezară în ordine de bătaie şi începură să tragă cu 
tunurile şi muschetele. După care se aduseră butoiaşe 
cu horilcă, mied şi bere pentru oşteni şi târgoveţi, se 
aprinseră căldări cu smoală şi cheful tinu până noaptea 
târziu. Suedezii scoaseră fetele orăşenilor de prin case, 
ca să dănţuiască, să se veselească şi să-şi facă de cap cu 
ele. Printre oştenii dezlănţuiţi, rătăceau grupuri de 
şleahtici care beau cu raitierii, siliţi să se bucure şi ei de 
supunerea Cracoviei şi de înfrângerea lui jupân 
Czarniecki. 

Cuprins de scârbă, Kmicic se culcă devreme în 
cvartirul său de la marginea târgului, dar nu putu să 
închidă ochii. Toropit de fierbinţeală şi năpădit, de 
îndoieli, se întreba dacă nu se întorsese din drum prea 
târziu, acum când toată ţara se afla în puterea 
suedezilor. Îi trecu prin minte că totul e pierdut şi 
Republica nu se va mai ridica niciodată după asemenea 
prăbuşire. 

„Nu mai este vorba doar de un război nefericit, se 
gândea, care se poate sfârşi cu pierderea vreunei 
provincii, ci de pieirea întregii Republici care avea să 
devină o provincie suedeză... Noi înşine am pus umărul, 
iar eu mai mult decât oricare altul!” 

Gândul acesta îl chinuia, îl mustra conştiinţa. 
Somnul fugea de el... Nici el nu mai ştia ce să facă: să 
meargă mai departe, să rămână pe loc sau să se 
întoarcă?... Dacă ar strânge o ceată şi ar începe să-i 
hărţuiască pe suedezi, l-ar urmări ca pe un tâlhar, nu l- 
ar mai socoti un oştean îndreptăţit să lupte pentru ţara 
lui. Dealtminteri, se afla într-un ţinut în care nu-l 
cunoştea nimeni. Cine va veni alături de el? 

În Lituania, oamenii neînfricaţi alergaseră la 
chemarea lui, după ce se umpluse de faimă, pe când 
aici, chiar dacă cineva auzise de Kmicic, îl socotea un 
trădător şi prieten al suedezilor, iar pe Babinicz mai 
mult ca sigur că nu-l cunoştea nimeni. 

Nu mai avea nici un rost, tot aşa cum nu mai avea 
nici un rost să se ducă la rege, pentru că era prea 
târziu... sau în Podlasie, unde confederaţii îl socoteau 
drept trădător. Nu mai putea să se întoarcă în Lituania, 
pentru că acolo stăpânea Radziwit, aşa cum nu putea 
rămâne nici aici, unde nu mai era nimic de făcut. Cel 
mai bine ar fi fost să-şi dea duhul, ca să nu mai vadă 
lumea asta, şi să scape de zbucium. Dar oare pe lumea 
cealaltă avea să le fie mai bine acelora care, păcătuind, 
nu-şi răscumpăraseră vinovăția în nici un fel, care aveau 
să se înfăţişeze cu toate păcatele înaintea judecății 
dumnezeieşti? Kmicic se zvârcolea în aşternut, de parcă 

se afla pe patul de tortură. Asemenea chinuri cumplite 
nu încercase nici în coliba Kiemliczilor. 

Se simţea puternic şi sănătos, firea-i 
întreprinzătoare îl îndemna să facă ceva, dar aici toate 
drumurile erau închise; oricât şi-ar fi bătut capul, era 
zadarnic, altă ieşire, altă scăpare nu mai avea, orice 
nădejde se spulberase. 

Se zbuciumă toată noaptea, iar când se crăpă de 
ziuă, sări în picioare, îşi trezi oamenii şi plecară mai 
departe. Se ducea la Varşovia, dar nici el nu ştia prea 
bine în ce scop. Deznădăjduit, ar fi fugit la Sici, dacă 
timpurile nu s-ar fi schimbat şi Chmielnicki împreună cu 
Buturlin nu l-ar fi îmbulzit pe marele hatman al coroanei 
la Grodek, lăţind focul şi sabia în ţinuturile de miazăzi şi 
de răsărit ale Republicii şi  trimiţându-şi cetele 
prădalnice până aproape de Lublin. 

Pe drumul spre Pułtusk, jupân Andrzej întâlni 
pretutindeni podghiazuri suedeze care însoțeau carele 
cu hrană, grâie, pâine, bere şi ciurdele de vite de tot 
felul. Pe lângă care şi turme, mergeau grupuri de ţărani 
ori de şleahtici săraci, jeluindu-se, deoarece îi sileau să 
facă podvezi de multe mile. Cei cărora li se îngăduia să 
se întoarcă acasă cu carele, lucru care nu se întâmpla 
întotdeauna, se socoteau norocoşi, fiindcă după ce 
duceau proviantul, îi puneau de-a valma, ţărani şi 
şleahtici la munci felurite; refăceau întăriturile cetăților, 
înălţau şoproane, magazii... 

Jupân Kmicic văzu că, în apropiere de Pultusk, 
suedezii se purtau mai aspru cu oamenii, decât la 
Przasnysz şi, neputând înţelege pricina, ceru lămuriri 

şleahticilor pe care-i întâlni pe drum. 

— Domnia ta, cu cât ai să mergi mai departe 
spre Varşovia, îi răspunse unul, ai să vezi că asupritorii 
sunt cu atât mai răi. La început, când intră într-un ţinut 
şi nu sunt prea siguri pe ei, se arată mai blânzi, fac 
cunoscute tuturor poruncile regelui împotriva 
jefuitorilor. Acolo unde se simt puternici, unde şi-au 
lăsat garnizoanele în cetăţile de prin apropiere, îşi calcă 
toate  făgăduielile, nu mai ţin seama de nimic, 
nedreptăţesc, jefuiesc, fură, ridicându-şi mâinile până şi 
asupra bisericilor, a duhovnicilor şi a sfintelor fecioare. 
Aici nu e nimic pe lângă cele ce se întâmpla în 
Wielkopolska, limba omenească n-are destule cuvinte să 
le spună pe toate... 

Şi şleahticul începu să povestească ce se petrecea 
în Wielkopolska, ce jafuri, încălcări şi ucideri făptuia 
vrăjmaşul; cum ţintuia degetele cu cocoaşele flintelor şi 
cum ucidea oamenii în chinuri; cum îl omorâse pe 
preotul Branecki la Poznań şi cum punea la cazne atât 
de înfricoşătoare pe cei de jos, încât ţi se făcea părul 
măciucă în cap, numai când te gândeai. 

— Pretutindeni vor ajunge să facă la fel, spuse 
şleahticul. Pedeapsa lui Dumnezeu... Se apropie 
judecata de apoi... E din ce în ce mai rău şi scăparea nu 
se vede venind de nicăieri!... 

— Mă mir numai, spuse Kmicic, fiindcă eu nu 
sunt de pe aici şi nu cunosc obiceiurile oamenilor, cum 
de răbdaţi domniile voastre asemenea asupriri, ca 
şleahtici şi oameni de arme ce vă aflaţi? 

— Cum să ne ridicăm împotrivă? răspunse 

şleahticul. Cum?... Ei au castele, cetăţi şi tunuri, pulbere 
şi muschete, iar nouă ne-au luat până şi puştile de 
vânătoare. Ne pusesem nădejdea în jupân Czarniecki, 
dar câtă vreme el e în robie, iar regele în Slask, cine să 
se mai gândească la împotrivire?... Mâini ar fi, dar n- 
avem arme şi ne lipseşte şi o căpetenie... 

— V-aţi pierdut şi nădejdea! rosti Kmicic surd. 

Îşi întrerupseră vorba, pentru că ajunseră din urmă 
un podghiaz suedez, care însoțea care de povară, 
şleahtici mărunți şi lucruri „rechiziţionate”. Priveliştea 
era de-a dreptul ciudată. Raitierii mustăcioşi şi bărboşi 
călăreau pe cai puternici şi bine hrăniţi; fiecare avea 
mâna dreaptă în şold, pălăria pe o parte, zeci de gâște şi 
găini agăţate de oblâncul şeii şi înainta într-un nor de 
pene. Văzându-le feţele bătăioase şi semeţe, era lesne 
de înţeles cât de veseli erau şi ce bine se simțeau ca 
stăpâni, în vreme ce şleahticii săraci mergeau pe jos pe 
lângă care, mulţi desculți, cu capetele lăsate pe piept, 
înfricoşaţi şi nu o dată îndemnați cu biciul să se 
grăbească. 

Lui Kmicic începură să-i tremure buzele ca de 
fierbinţeală şi-i şopti de mai multe ori şleahticului cu 
care vorbea: 

— Ehei, mă mănâncă mâinile, mă mănâncă 
mâinile! 

— Tăcere, domnia ta, pentru mila lui 
Dumnezeu! îl domoli şleahticul. Ai să ne pierzi pe toţi; 
pe domnia ta, pe mine şi pe copiii mei! 

De mai multe ori jupân Andrzej întâlni privelişti şi 
mai ciudate. Ici şi colo, printre cetele de raitieri, văzu 

grupuri mai mici sau mai mari de şleabhtici, însoţiţi de 
slujitori înarmaţi, veselindu-se şi cântând ameţiţi de 
băutură laolaltă cu suedezii şi cu nemţii. 

— Cum aşa? întrebă Kmicic. Cu unii se poartă 
ca fraţii, iar pe alţii îi prigonesc cu toată asprimea? 
Gândesc că aceia pe care-i văd amestecați cu oştenii 
sunt vânzători de ţară, nu-i aşa? 

— Mai rău decât vânzători, pentru că sunt şi 
eretici! răspunse şleahticul. Ei se poartă şi mai urât cu 
noi, catolicii, decât suedezii; ei jefuiesc cel mai mult, 
dau foc la conace, răpesc jupâniţele şi îşi răzbună 
vechile ranchiune. Toată ţara se teme de ei, deoarece 
scapă întotdeauna nepedepsiţi; mai repede poţi să afli 
dreptate înaintea căpeteniilor suedeze împotriva 
oştenilor suedezi, decât împotriva ereticilor. Ajunge să 
murmuri o vorbă şi orice căpetenie îţi va răspunde: „N- 
am dreptul să-l pedepsesc, fiindcă nu e omul meu. 
duceţi-vă la tribunalele voastre.” Dar ce tribunale mai 
sunt acum, ce pedepse, când totul se află în mâna 
suedezilor? Pe unde suedezul nu nimereşte, singur, îl 
duc de mână ereticii, asmuţindu-l mai ales împotriva 
duhovnicilor şi a sfintelor lăcaşuri. Astfel îşi plătesc 
datoria aceluia care, în timp ce în alte ţări erau prigoniţi 
pe bună dreptate pentru obiceiurile lor pângărite, le-a 
oferit adăpost şi le-a îngăduit libertatea credinţei... 

Şleahticul se întrerupse şi privi neliniştit la jupân 
Kmicic. 

— Domnia ta spui că eşti din Prusia electorului, 
nu cumva eşti luteran? 

— Doamne fereşte! răspunse jupân Andrzej. 

Sunt din Prusia, dar mă trag din neam de catolici get- 
beget care au venit aici din Lituania. 

— Slavă celui prea înalt, începuse să-mi fie 
teamă. Domnia ta, quod attinet” Lituania, sunt şi acolo 
destui calvini care îşi au mai-marele în preaputernicul 
Radziwilt, iar acesta s-a arătat un trădător de teapa lui 
Radziejowski. 

— Scoate-i-ar diavolii sufletul pe gât înainte de 
Anul Nou! strigă Kmicic cu înverşunare. 

— Amin! întări şleahticul, şi la fel să paţă şi 
slugile, ajutoarele şi călăii lui despre care ajuns vestea 
până la noi, că fără ei n-ar fi cutezat el să pradă ţara. 

Kmicic păli şi nu răspunse nici un cuvânt. Nu mai 
întrebă, nu mai cuteză să întrebe, la care ajutoare, slugi 
şi călăi se referea şleahticul. 

Călărind la pas, ajunseră seara târziu la Pultusk, 
unde Kmicic fu chemat la palatul episcopal, alias castel, 
să se înfăţişeze înaintea căpeteniei. 

— Strâng cai pentru măria sa regele suedez, 
zise jupân Andrzej şi am hârtie la mână cu care mă duc 
la Varşovia să mi se dea banii. 

Polcovnicul Izrael — aşa se chema căpetenia — 
zâmbi pe sub mustață şi spuse: 

— Oho, grăbeşte-te, domnia ta, grăbeşte-te; la 
întoarcere să iei şi un car, ca să ai în ce duce banii! 

— Mulţumesc pentru sfat, răspunse jupân 
Andrzej, înţeleg prea bine că înălţimea ta îţi baţi joc de 
mine... Dar mă duc după dreptul meu, de-ar fi să ajung 
până la măria sa! 


24 în ceea ce priveşte (lat.). 

— Du-te, nu te lăsa nedreptăţit! făcu suedezul. 
Ţi se cuvine o sumuliţă frumoasă. 

— Va veni vremea când o să-mi plătiţi! spuse 
Kmicic la plecare. 

În oraş era sărbătoare, pentru că bucuria pricinuită 
de căderea Cracoviei avea să dureze trei zile. Află însă 
că la Przasnysz izbânda suedezilor fusese umflată cu 
bună ştiinţă; castelanul de Kiev nu căzuse în robie, ci 
căpătase dreptul de a ieşi din oraş cu oastea, armele şi 
fitilurile aprinse la tunuri. Se spunea că avea să 
pornească spre Slask. Nu era o mângâiere prea mare, 
dar oricum. 

La Pultusk se aflau oşti însemnate care aveau să 
plece sub conducerea lui Izrael spre hotarul cu Prusia, 
ca să-l sperie pe elector; aşa că nici oraşul, nici cetatea, 
deşi foarte încăpătoare, şi nici carele de, la margine nu 
puteau să adăpostească atâta amar de oşteni. Aici văzu 
Kmicic pentru prima oară oşteni cartiruiţi în biserică. În 
minunatul colegiu gotic al canonicilor, ridicat cu două 
sute de ani în urmă de episcopul Gizycki, se afla 
pedestrimea mercenarilor nemți. Lăuntrul sfântului 
lăcaş era luminat ca în noaptea învierii, deoarece la 
mijloc ardeau  bobotăi uriaşe. Cazanele fumegau 
deasupra focului. În jurul butoaielor cu bere, se 
buluceau  lefegii străini, jefuitori pricepuți, care 
călcaseră în picioare toată ţara nemţească şi mai mult 
ca sigur că nu înnoptau pentru prima dată în biserică. 
Înăuntru se auzeau larmă şi strigăte. Glasuri răguşite 
îngânau cântece ostăşeşti; răsunau ţipetele şi râsul 
femeilor care pe atunci însoțeau orice oştire. 

Kmicic se opri în uşa deschisă; prin fum, printre 
flăcările roşietice zări feţele mustăcioase şi aprinse de 
băutură ale simbriaşilor care şedeau pe butoaie şi beau 
bere; unii dau cu zarurile sau jucau cărţi, alţii vindeau 
odăjdii preoţeşti, iar câţiva strângeau în braţe târfele 
îmbrăcate în rochii ţipătoare. Zarva, râsetele, zgomotul 
halbelor şi al muschetelor, ecourile care se rostogoleau 
ca nişte tunete pe sub bolți îl asurziră. Capul i se 
întoarse, ochii nu vroiau să creadă ceea ce vedeau, 
răsuflarea îi muri în piept; iadul l-ar fi înfricoşat mai 
puţin. 

În cele din urmă, se apucă cu mâinile de păr şi fugi, 
repetând ca un nebun: 

— Doamne, ajută-ne! Scapă-ne, Doamne! 


Capitolul X 


La Varşovia, suedezii se aflau de multă vreme ca la 
ei acasă. Deoarece Wittemberg, adevăratul conducător 
al oraşului şi căpetenia garnizoanei, se afla la Cracovia, 
îl înlocuia Radziejowski. Nu mai puţin de două mii de 
oşteni stăteau în oraşul propriu-zis, înconjurat de ziduri 
de apărare, şi prin aşezările de alături, împodobite cu 
impunătoare clădiri bisericeşti şi laice. Cetatea şi oraşul 
erau în bună stare, deoarece jupân Wessel, starostele, le 
predase fără luptă, el însuşi dând bir cu fugiţii, odată cu 
garnizoana, de teama răzbunării lui Radziejowski, 
vrăjmaşul său. 

Dar când Kmicic se uită mai de aproape şi cu luare- 
aminte, văzu că multe case purtau urmele mâinilor 

oraş, nevrând să primească stăpânirea străină, sau ale 
celor care se împotriviseră când suedezii se căţărau pe 
zidurile de apărare. 

Dintre palatele magnaţilor, îşi păstraseră vechea 
strălucire doar acelea ai căror stăpâni se vânduseră cu 
trup şi suflet suedezilor. Printre acestea se aflau palatul 
Kazanowski, cruțat de Radziejowski, şi al acestuia, al 
stegarului Koniecpolski şi acela pe care îl înălţase 
Wladyslaw al IV-lea, dar care după aceea fusese numit 
al lui Kazimierz. În schimb, ale prelaţilor fuseseră 
distruse în cea mai mare parte. Palatul Denhof era pe 
jumătate dărâmat cel al cancelarului Ossotinski, de pe 
uliţa Reformacka, era jefuit în întregime. Prin ferestre 
se vedeau lefegiii nemți, iar acele mobile costisitoare, pe 
care răposatul cancelar le adusese din Italia cu atâta 
cheltuială, acele piei florentine, goblenuri olandeze, 
măsuţe de scris încrustate cu sidef, tablouri, statui de 
bronz şi de marmură, ceasuri venețiene şi de la Gdansk, 
sticlărie de preţ şi atâtea altele erau aruncate în curte 
claie peste grămadă sau aşteptau împachetate să fie 
trimise în Suedia, pe Vistula, cu cel dintâi prilej. Toate 
aceste bogății erau străjuite de oşteni, dar le stricau 
soarele şi ploaia. 

În multe alte locuri, priveliştea era asemănătoare şi, 
cu toate că oraşul de scaun se predase fără luptă, 
treizeci de cutere uriaşe aşteptau pe Vistula să încarce 
25 Wiadistaw al IV-lea de Waza (1595-1 648) — rege al Poloniei 
din anul 1632; fiul lui Zygmunt al II-lea de Waza şi fratele mai 
mare al lui Jan Kazimierz. A purtat războaie cu Moscova şi a 
pregătit războiul cu suedezii. A organizat flota. Spre sfârşitul vieţii 

prăzile. 

Parcă te aflai într-un oraş străin. Pe uliţe se vorbea 
mai mult în alte limbi, decât în cea polonă, peste tot 
întâlneai oşteni suedezi, nemți, mercenari francezi, 
englezi şi scoțieni, în uniforme felurite, cu pălării sau 
coifuri. În tunici şi platoşe, ori purtând ciorapi sau cizme 
cu carâmburi largi. Pretutindeni pestriţătură străină, 
haine străine, chipuri şi cântece străine. Până şi caii 
arătau altfel, decât cei cu care se obişnuiseră polonezii. 

Se adunaseră o mulţime de oameni cu feţe 
negricioase şi părul negru, acoperit cu tichii: aceştia 
veniseră să cumpere prăzile. 

Dar lumea se mira cel mai mult de numărul foarte 
mare de ţigani care, nu se ştie de ce, se grăbiseră să-i 
urmeze pe suedezi în oraşul de reşedinţă. Îşi ridicaseră 
şetrele de-a lungul palatului Ujazdowski şi în jurul 
colegiului canonicilor, alcătuind parcă un oraş aparte de 
corturi înăuntrul celui din piatră şi cărămidă. 

Printre aceste mulţimi care sporovăiau în alte limbi, 
orăşenii aproape că nu se mai vedeau; pentru că se 
temeau pentru viaţa lor, se închideau prin case, ieşind 
foarte rar şi strecurându-se grăbiţi pe uliţe. Arareori 
caleaşca vreunui magnat care trecea repede pe 
Krakowskie Przedmiescie spre cetate, înconjurată de 
haiduci, paici sau oşteni în straie poloneze, aducea 
aminte că Varşovia era un oraş polonez. 

Numai duminica şi în zilele de sărbătoare, când 
clopotele vesteau începutul slujbei, mulțimile ieşeau din 
case şi oraşul îşi relua vechea înfăţişare, cu toate că şi 
atunci înaintea bisericilor se îmbulzeau simbriaşii străini 

să se uite la femei, să le tragă de rochii, când treceau cu 
ochii plecaţi, să râdă şi câteodată să cânte măscări, 
tocmai atunci când înăuntru se ţinea sfânta slujbă. 

Toate acestea se perindară ca nişte vedenii prin 
faţa ochilor uimiţi ai lui jupân Andrzej care nu încălzi 
prea mult locul la Varşovia, deoarece necunoscând pe 
nimeni, n-avea cui să-şi deschidă sufletul. Kmicic nu legă 
prietenie nici măcar cu şleahticii polonezi care se aflau 
în oraş şi ocupau hanurile zidite în timpul regelui 
Zygmunt al III-lea pe uliţa Długa. Încercă să intre în 
vorbă cu unul şi cu altul, ca să afle noutăţi, dar nimeri 
peste sprijinitori înfocaţi ai suedezilor, care, aşteptând 
întoarcerea lui Carol Gustav, nu se mai dezlipeau de 
Radziejowski şi de căpeteniile suedeze, în nădejdea că 
vor căpăta vreo stărostie, moşiile confiscate de la 
magnați şi de la biserici sau vreuna din averile cu drept 
de răscumpărare. Toţi meritau să fie scuipaţi în albul 
ochilor, faptă de la care Kmicic nu se da în lături. 

Doar orăşenii, după câte auzi Kmicic, regretau 
timpurile de altădată, nenorocirea ţării şi soarta bunului 
rege. Suedezii îi prigoneau fără milă, le luau casele, îi 
puneau să plătească dări de tot felul, îi întemniţau. 

Se mai spunea că breslele aveau arme ascunse, mai 
ales armurierii, măcelarii, blănarii şi puternica breaslă a 
cizmarilor, că aşteptau mereu întoarcerea lui Jan 
Kazimierz, nu-şi pierdeau nădejdea şi la cel mai mic 
ajutor dinafară erau gata să-i lovească pe suedezi. 

Auzind toate acestea, lui Kmicic nu-i venea să-şi 
creadă urechilor şi nu putea să-şi închipuie că nişte 
oameni din stările de jos arătau mai multă dragoste de 

ţară şi credinţă pentru stăpânul legiuit; decât şleabhticii, 
care trebuiau să aibă din născare aceste simţăminte. 

Dar tocmai şleahticii şi marii magnati se alăturaseră 
suedezilor, în timp ce norodul de rând se arăta gata să 
se împotrivească. Se întâmpla nu o dată ca, atunci când 
suedezii mânau prostimea la tot felul de munci pentru 
întărirea Varşoviei, oamenii aceştia de rând vroiau mai 
bine să fie biciuiţi, întemnițați sau chiar omorâţi, decât 
să ajute la întărirea puterii suedeze. 

Dincolo de Varşovia, ţara întreagă era în mare 
fierbere. Toate drumurile, oraşele şi târgurile gemeau 
de oşteni, de cetele de magnați şi de şleahtici aflaţi în 
slujba suedezilor. Luau totul, jefuiau, ucideau şi se 
purtau de parcă Republica ar fi fost a lor dintotdeauna. 

Jupân Andrzej nu mai întâlnea alţi oameni afară de 
suedezi,  sprijinitori ai suedezilor sau  sărmani 
deznădăjduiţi, încredinţaţi în adâncul inimii că totul se 
sfârşise. Nimeni nu se gândea la împotrivire, grăbindu- 
se să îndeplinească în tăcere asemenea porunci care 
mai demult, pe jumătate sau măcar a zecea parte din 
ele, ar fi stârnit proteste înverşunate. Spaima era atât 
de mare, încât până şi cei care fuseseră nedreptăţiţi îl 
lăudau în gura mare pe milostivul proteguitor al 
Republicii. 

Altădată, se întâmpla de multe ori ca şleahticul să 
întâmpine cu flinta în mână în fruntea slujitorilor 
înarmaţi pe împuterniciţii obşteşti sau ai oştirii, care 
veneau să strângă dările de cuviinţă. Acum, suedezii 
hotărau birurile după bunul plac, iar şleahticii se lăsau 
jumuliţi ca supunere, cum se lasă oile tunse. Nu o dată, 


190 


aceeaşi dare era strânsă de două ori. Zadarnic mai arăta 
şleahticul chitanţele; totul se sfârşea cu bine dacă mai- 
marele oştenilor nu muia hârtia în vin şi nu-i poruncea s- 
o înghită. Dar treacă şi asta! Şleahticul striga „Vivat- 
protector!” iar după ce plecau oştenii, poruncea 
slujitorului să se urce pe acoperiş şi să vadă dacă nu 
veneau alţii. Şi dacă ar fi fost numai birurile suedezilor, 
tot ar fi fost bine, dar şi aici, la fel ca pretutindeni, mai 
răi decât vrăjmaşul se arătau vânzătorii. Îşi răzbunau 
vechile zavistii şi mutau movilele de hotar, însuşindu-şi 
luncile şi pădurile potrivnicului; fireşte, dacă erau 
prietenii suedezilor, habar nu aveau de pedeapsa legilor. 
Cei mai răi însă dintre toţi erau ereticii. Şi mai mult, 
oamenii loviți de nenorocire, deznădăjduiţi, 
samavolnicii, ucigaşii alcătuiau cete înarmate care 
atacau aşezările ţăranilor şi şleahticilor, ajutaţi de 
oştenii suedezi sau nemți, rămaşi în urmă, şi de tot felul 
de inşi fără căpătâi. Ţara era mistuită de pojaruri; 
oraşele gemeau sub pumnul înarmat al oşteanului, iar 
prin păduri îşi făceau de cap tunarii. Nimeni nu se 
gândea la îndreptarea şi scăparea Republicii, la 
sfărâmarea jugului... Nimeni nu mai avea nici o 


speranţă... 
La Sohaczew, o adunătură de suedezi şi nemți îl 
încercuise pe  jupân  Luszczewski, starostele, 


surprinzându-l la moşia lui de la Strugi. Acesta, fiind un 
om de mare curaj, deşi în vârstă, se apăra cu vitejie. 
Tocmai atunci nimeri şi jupân Kmicic şi, pentru că 
răbdarea îi tot copsese ca puroiul gata să spargă în 
orice clipă, sparse tocmai la Strugi. Le îngădui celor trei 

Kiemliczi să „dea la mir” şi îi lovi cu atâta putere pe 
atacatori, încât îi răzbi şi-i tăie, nelăsând pe nimeni în 
viaţă; porunci să fie înecaţi până şi prinşii. Starostele, 
căruia ajutorul îi picase ca din cer, îl primi pe izbăvitor 
cu multă mulţumire şi-l omeni îndată, iar jupân Andrzej, 
văzând că are înainte un dregător priceput la politicale 
şi pe deasupra şi un om mai în vârstă, îi mărturisi ura 
împotriva suedezilor şi-l întrebă ce gândea despre 
viitorul Republicii, în nădejdea că vorbele starostelui 
aveau să fie un balsam pentru rănile din sufletul lui. 

Starostele avea însă altă părere despre cele 
petrecute, aşa că spuse: 

— Domnia ta, nu ştiu ce ţi-aş fi răspuns, dacă 
m-ai fi întrebat pe vremea când aveam mustaţa 
roşcovană şi mintea întunecată de poftele trupului, dar 
acum am mustață căruntă şi duc în spate experienţa a 
şaptezeci de ani, prevăd întâmplările viitoare, fiindcă 
sunt aproape de mormânt, de aceea îţi spun că nu numai 
noi, chiar dacă ne-am îndrepta greşelile, dar nici toată 
Europa n-ar putea să frângă puterea suedezilor... 

— Cum se poate una ca asta? De ce? strigă 
Kmicic când a fost Suedia asemenea putere? Nu suntem 
oare mai mulţi ca ei, nu putem să strângem o oştire mai 
mare? S-au lăsat oare vreodată oştenii noştri mai prejos 
de suedezi? 

— Suntem de zece ori mai mult ca «i; 
Dumnezeu ne-a dat atâta belşug, că în stărostia mea 
creşte mai mult grâu decât în toată Suedia, iar în ceea 
ce priveşte vitejia, apoi eu am fost la Kircholm, unde trei 
mii de husari de ai noştri au călcat în picioare 

optsprezece mii din cei mai buni oşteni suedezi. 

— Păi dacă-i aşa, se înfierbântă Kmicic — 
căruia i se luminară ochii la amintirea bătăliei de la 
Kircholm — care sunt acele pricini pământeşti pentru 
care n-am putea să-i învingem şi acum? 

— Mai întâi, vorbi bătrânul cu glas domol, 
pentru că noi am scăzut, iar ei au crescut, pentru că pe 
noi ne-au înfrânt ajutaţi de ai noştri, aşa cum i-au înfrânt 
mai înainte pe nemti cu ajutorul nemților. Asta-i vrerea 
lui Dumnezeu şi, repet, nu se află putere care să le 
poată sta acum împotrivă! 

— Dar dacă şleahticii o să-şi vie în fire, şi o să 
se strângă în jurul regelui, dacă toţi vor pune mâna pe 
arme, domnia ta ce-ai să faci şi ce crezi că ar trebui să 
facă alţii? 

— Am să merg şi eu cu ceilalţi, am să pier şi pe 
oricine l-aş sfătui să facă la fel, pentru că pe urmă vor 
veni asemenea timpuri la care mai bine să nu ne 
gândim... 

— Mai rele decât cele de acum nu pot să fie, pe 
legea mea!... Asta nu se poate!... se oţări Kmicic, 

— Vezi, domnia ta, spuse starostele, înainte de 
sfârşitul lumii şi înaintea judecății de apoi va veni 
anticrist; stă scris că atunci cei răi îi vor asupri pe cei 
drepţi, iar diavolii vor umbla prin lume, propovăduind 
altă credinţă decât cea adevărată şi încercând să atragă 
oamenii de partea lor. Cu îngăduinţa lui Dumnezeu, răul 
va izbândi pretutindeni până în clipa în care îngerii vor 
trâmbiţa sfârşitul lumii... 

Starostele se rezemă de spătarul jilţului pe care 

şedea, închise ochii şi vorbi mai departe cu glasul moale 
şi tainic: 

— Stă scris, de asemenea, că vom cunoaşte şi 
semne prevestitoare... În soare s-au văzut semne în 
formă de mână şi paloş. Doamne, îndură-te de noi 
păcătoşii!... Cei răi vor fi deasupra celor drepţi, pentru 
că suedezii şi sprijinitorii lor vor învinge... Credinţa cea 
adevărată decade, fiindcă luteranii ridică fruntea... 
Oameni buni, oare nu vedeţi că dies irae, dies illa se 
apropie... Eu am şaptezeci de ani, mă aflu pe malul 
Styxului şi aştept luntraşul să vină... Eu văd!... 

Starostele tăcu, iar Kmicic privi cu frică la el, 
deoarece argumenta i se păreau întemeiate, iar 
judecăţile destul de îndreptăţite; cuprins de temeri, căzu 
adânc pe gânduri. 

Dar starostele nu se uita decât înaintea lui; într-un 
târziu zise: 

— Cum poţi să-i înfrângi pe suedezi, când asta 
e voinţa lui Dumnezeu, voinţă limpede, prevestită de 
proroci... Ehei, oameni buni, la Częstochowa, la 
Częstochowa... 

Şi starostele tăcu iarăşi. 

Soarele tocmai apunea, pătrunzând în încăpere cu 
ultimele raze care se răsfrângeau în curcubeie în 
geamurile în rame de plumb şi aşterneau pe podea fâşii 
în cele şapte culori. Restul odăii era cufundat în umbră. 
Kmicic era tot mai speriat şi în răstimpuri i se părea că, 
după lăsarea întunericului, îngerii vor vesti îndată 
începerea judecății. 


26 Ziua mâniei, ziua aceea (lat.). 

— Despre ce prevestiri vorbeşti, domnia ta? îl 
întrebă, în sfârşit, pe staroste, deoarece tăcerea i se 
părea şi mai greu de îndurat. 

În loc să-i răspundă, starostele se întoarse spre uşa 
de la odaia vecină şi strigă: 

— Oleńka, Oleńka! 

— Pentru Dumnezeu! sări Kmicic, pe cine 
chemi, domnia ta?... 

În aceeaşi clipă, crezu totul, crezu că Oleńka lui, 
adusă printr-o minune de la Kiejdany, se va ivi înaintea 
lui. 

Şi uită de toate, îşi pironi privirile pe uşă şi aşteptă 
cu răsuflarea tăiată. 

— Oleńka, Oleńka! repetă starostele. 

Uşa se deschise, dar nu intră Billewiczówna, ci o 
jupâniţă frumoasă, zveltă şi înaltă, a cărei faţă serioasă 
şi liniştită aducea puţin cu aceea a Olenkăi. Era palidă, 
poate bolnavă sau poate înspăimântată de atacul 
dinainte, şi mergea cu ochii plecaţi şi atât de uşor şi de 
lin, de parcă o purta o adiere molcomă. 

— Asta este fiica mea, spuse starostele. Feciorii 
nu sunt acasă. sunt alături de stăpânul Cracoviei şi luptă 
împreună pentru nefericitul nostru rege. 

După care se întoarse spre fiică: 

— Jupâniţă, mulţumeşte-i mai întâi acestui 
cavaler viteaz, pentru că ne-a scăpat de la necaz, iar 
după aceea citeşte-ne prorocia sfintei Brygida. 

Jupâniţa se înclină înaintea lui jupân Andrzej şi ieşi, 
înapoindu-se în curând cu câteva foi în mână; se aşeză 
apoi în lumina aceea de curcubeu şi începu sa citească 

cu glasul limpede şi dulce: 

— Prorocia sfintei Brygida: „Am să-ți arăt mai 
întâi cinci regi şi ţările lor: Gustav, fiul lui Erik, e un 
măgar leneş, deoarece, nepăsându-i de legea cea 
dreaptă, a trecut la cea strâmbă. Lepădându-se de 
credința apostolilor, a împământenit în ţară religia de la 
Augsburg, pătându-şi slava sa. Vezi Ecleziastul care 
spune despre Solomon că şi-a mânjit slava sa, rugându- 
se la chip cioplit”... 

— Auzi, domnia ta? întrebă starostele, 
arătându-i lui Kmicic degetul mare de la mâna stângă, 
cu celelalte aşteptând să urmeze socoteala. 

— Aud. 

„Eryk, fiul lui Gustav, e un lup din pricina lăcomiei 
neostoite, citi jupânița, cu care şi-a atras ura tuturor 
oamenilor şi a fratelui său Jan. Bănuindu-l de uneltiri cu 
danezul şi cu Polonia, l-a supărat cu război, apoi, 
prinzându-l împreună cu soția, l-a ţinut în temniţă patru 
ani. Ajutat de soarta schimbătoare şi scos în sfârşit din 
temniţă, Jan l-a învins pe Eryk, i-a smuls coroana şi l-a 
băgat în neagra pivniţă pe viaţă. lată ce întâmplare 
neaşteptată!” 

— Ia aminte, spuse starostele. Asta e al doilea! 

Jupâniţa citi mai departe: 

„Jan, fratele lui Eryk, e un vultur semeţ, de trei ori 
învingător asupra lui Eryk, a danezului şi a 
septentrionului. Fiul lui, Zygmunt, a fost ales pe tronul 
Poloniei; vrednicia şi virtutea sălăşluiesc în inima lui. 
Slavă urmaşilor lui!” 

— Pricepi? întrebă starostele. 

— Dumnezeu să sporească numărul anilor lui 
Jan Kazimierz! răspunse Kmicic. 

„Karol, prinţ de Sudermania, e un berbec, căci aşa 
cum berbecii conduc turma, aşa i-a condus şi el pe 
suedezi spre nelegiuire. Tot el şi-a făcut râs de 
dreptate.” 

— Al patrulea! o întrerupse starostele. 

„Al cincilea, Gustav Adolf citi jupâniţa, e un 
mieluşel impielițat dar nu fără pată, al cărui sânge a fost 
pricină de obidă şi neînțelegere.” 

— Aşa-i, ăsta e Gustav Adolf, zise starostele. 
Krystyna nu e pomenită, fiindcă aici scrie numai despre 
partea bărbătească. Acum, jupâniţă, citeşte încheierea 
care se leagă de timpurile pe care le trăim. 

Jupâniţa citi cele ce urmează: 

„Acum am să ţi-l arăt pe al şaselea, acela care va 
învrăjbi uscatul şi marea, întristându-i pe cei de jos... 
care va aduce pe pământ vremea mâniei mele. Dacă nu- 
şi va îndeplini menirea, se va abate asupra lui judecata 
mea şi va lăsa ţara în lacrimi, întâmplându-se cum stă 
scris: se va înstăpâni discordia, iar necazurile şi durerea 
vor scârbi lumea. Nu numai că voi veni în această țară 
cu oraşe bogate şi puternice, pentru că a fost chemat şi 
flămândul care le va prăda avutul. Nu va lipsi răul 
dinăuntru şi se vor înmulţi gâlcevile. Vor stăpânii 
proştii, iar înţelepții şi bătrânii nu vor putea ajunge la 
cuvânt. Cinstea şi adevărul vor decade, până când va 
veni cel care-mi va ostoi mânia şi nu-şi va cruța sufletul 
pentru dragostea de adevăr.” 

— Poftim, domnia ta! spuse starostele. 

— Toate se potrivesc atât de bine încât numai 
un orb s-ar mai putea îndoi! răspunse Kmicic. 

— Tocmai de aceea suedezii nu pot fi învinşi, 
adăugă starostele. 

— Până când nu va veni cel care nu-şi va cruța 
sufletul pentru dragostea de adevăr! strigă Kmicic. 
Prorocia ne lasă o speranţă! Aşa dar nu judecata, ci 
mântuirea ne aşteaptă!, 

— Sodoma ar fi fost cruţată, dacă s-ar fi găsit 
cel puţin zece oameni drepţi în ea, răspunse starostele, 
dar nici măcar atâţia nu s-au aflat. Tot aşa nu se va găsi 
nici aici acela care să nu-şi cruţe sufletul pentru 
dragostea de adevăr şi ceasul judecății va bate. 

— Nu se poate, jupâne staroste! zise Kmicic. 

Înainte ca starostele să răspundă, se deschise uşa şi 
intră un om care nu mai era tânăr, în platoşe şi cu 
muscheta în mână. 

— Jupân Szczerbicki? întrebă starostele. 

— Întocmai, răspunse noul sosit. Am auzit că 
înălţimea ta ai fost împresurat de netrebnici şi m-am 
grăbit să-ţi vin într-ajutor cu slujitorii. 

— Fără voia lui Dumnezeu nu se clinteşte nici 
un fir de păr din capul omului, zise starostele. Cavalerul 
ăsta m-a scăpat de la cumpănă... Domnia ta de unde vii? 

— De la Sochaczew. 

— Ai auzit vreo noutate? 

— Noutăţile nu pot fi decât proaste, jupâne 
staroste. O nouă nenorocire... 

— Ce s-a întâmplat? 

— Ţinutul Cracoviei, Sandomierz, Rutenia, 

Lublin, Belz, Wołynia şi Kievul s-au predat lui Carol 
Gustav. Pactul a fost iscălit de soli şi de Carol Gustav. 

Starostele clătină din cap şi se întoarse spre Kmicic 

— Vezi, spuse, şi domnia ta tot mai crezi că se 
va găsi acela care să nu-şi cruţe sufletul pentru 
dragostea de adevăr! 

Kmicic începu să-şi smulgă părul din cap. 

— Te apucă deznădejdea, deznădejdea! repetă 
în neştire. 

Iar jupân Szczerbicki urmă: 

— Se spune, de asemenea, că oştenii care i-au 
mai rămas hatmanului Potocki nu mai vor să-l asculte şi 
cer să treacă de partea suedezilor. Se pare că sănătatea 
şi viaţa hatmanului sunt în primejdie, aşa că musai să le 
facă pe voie. 

— Se va înstăpâni discordia, iar necazurile şi 
durerea vor scârbi lumea, spuse starostele. A venit 
vremea celor care vor să se căiască pentru păcatele 
făptuite. 

Dar Kmicic nu mai era în stare să asculte alte 
prorocii şi noutăţi; vroia să încalece cât mai repede şi să 
se răcorească în şuierul vântului. Se ridică dar şi începu 
să-şi ia rămas bun de la staroste. 

— Dar unde te grăbeşti aşa? îl întrebă 
bătrânul. 

— La Czestochowa, pentru că am şi eu destule 
păcate! 

— Atunci nu te mai întârzii, cu toate că aş fi 
bucuros de asemenea oaspete, dar treaba domniei tale 
nu suferă amânare, căci ziua judecății nu e prea 

departe. 

Kmicic ieşi urmat de jupâniţă care voia să conducă 
oaspetele în locul starostelui, deoarece pe acesta îl cam 
dureau picioarele. 

— Rămâi sănătoasă şi cu bine, jupâniţă! îi 
spuse Kmicic. Nici nu ştii cât de mult îţi doresc binele! 

— Dacă domnia ta îmi doreşti într-adevăr 
binele, răspunse jupâniţa, îndeplineşte-mi o rugăminte. 
Te duci la Czestochowa... uite un zlot de aur... ia-l şi să-l 
dai pentru o slujbă la capelă. 

— Pentru cine? întrebă Kmicic. 

Jupâniţa lăsă ochii în jos, tristeţea i se revărsă pe 
faţă, obrajii i se îmbujorară uşor şi răspunse cu un glas 
abia auzit, aidoma foşnetului frunzelor: 

— Pentru Andrzej, ca să-l întoarcă Dumnezeu 
pe drumul cel bun... 

Kmicic se dădu doi paşi înapoi, holbă ochii de 
uimire, o clipă nu mai fu în stare să rostească o vorbă. 

— Pe rănile lui Christos! exclamă în sfârşit. Ce 
casă-i asta? Unde mă aflu? Numai prorocii, prevestiri şi 
semne... Pe domnia ta te cheamă Oleńka şi plăteşti o 
slujbă pentru păcătosul Andrzej!.... Asta nu poate fi 
numai o întâmplare, aici e mâna lui Dumnezeu... 
Înnebunesc!... Pe legea mea că înnebunesc!... 

— Ce ai, domnia ta? 

Dar el îi apucă mâinile şi începu să le scuture. 

— Proroceşte-mi mai departe, vorbeşte până la 
capăt!... Dacă acel Andrzej se va îndrepta şi îşi va 
răscumpăra vinovăția, Oleńka îi va păstra credinţă?... 
Spune-mi, pentru că nu plec de aici fără răspuns!... 

— Ce ai, domnia ta? 

— Oleńka îi va păstra credinţă? repetă Kmicic. 

Jupâniţei i se umplură ochii de lacrimi. 

— Până la ultima suflare, până în ceasul din 
urmă! răspunse suspinând. 

Nu apucă să-şi sfârşească vorba, că Kmicic se 
prăpăstui cât era de lung la picioarele ei. Vru să fugă, 
dar cavalerul nu-i dădu drumul şi, sărutându-i 
încălţările, se destăinui: 

— Şi pe mine mă cheamă tot Andrzej, şi eu am 
păcătuit şi vreau să mă îndrept!... Şi eu am pe Oleńka 
mea dragă. Fie ca alesul domniei tale să se îndrepte, iar 
jupâniţa mea să-mi păstreze credinţă... Fie ca vorbele 
domniei tale să se împlinească... Balsam alinător şi 
nădejde ai turnat în sufletu-mi chinuit... Dumnezeu să te 
răsplătească! Dumnezeu să te răsplătească! 


Capitolul XI 


Cuvintele fiicei  starostelui de Sochaczew îl 
îmbărbătară mult pe jupân Kmicic şi timp de trei zile nu- 
i ieşiră din minte. Ziua pe cal şi noaptea în pat se 
gândea întruna la cele întâmplate, spunându-şi de 
fiecare dată că nu putea fi vorba numai de o întâmplare 
obişnuită, ci mai degrabă de un semn al lui Dumnezeu, 
de prevestirea că, dacă nu se va abate din drumul pe 
care i-l arătase Oleńka, jupâniţa avea să-i păstreze 

„Pentru că, dacă fiica starostelui, cugetă jupân 
Kmicic, îi va păstra credinţă lui Andrzej al ei, care încă 
nu începuse să se îndrepte, atunci putea să 
nădăjduiască şi el, fiindcă nutrea cele mai bune gânduri 
de a sluji ţara, virtutea şi regele!” 

Dar, pe de altă parte, jupân Andrzej era cuprins de 
îngrijorare. Era într-adevăr însufleţit de cele mai bune 
intenţii, dar nu era oare prea târziu? Mai există vreun 
mijloc, vreo cale de scăpare? Cu fiecare zi Republica 
părea că se prăbuşeşte tot mat mult şi-i era greu să 
închidă ochii în faţa groaznicului adevăr: nu mai era nici 
o scăpare. Kmicic nu-şi mai dorea decât să întreprindă 
ceva dar nu vedea oamenii care l-ar fi urmat. În timpul 
călătoriei, se perindaseră o mulţime de chipuri pe 
dinaintea lui, dar vederea lor, discuţiile pe care le auzise 
îi spulberaseră orice nădejde. 

Unii trecuseră cu trup şi suflet în tabăra suedezilor, 
urmărindu-şi propriul interes; aceştia beau, chefuiau şi 
se veseleau ca la parastas, înecându-şi în vin şi 
deşănţare ruşinea şi cinstea de şleahtic. 

Alţii trăncăneau într-o orbire de neînțeles despre 
puterea care va lua naştere din unirea Republicii cu 
Suedia sub sceptrul celui mai mare războinic din lume şi 
aceştia erau cei mai primejdioşi, deoarece erau sincer 
convinşi că orbis terrarum” trebuie să-şi plece grumazul 
în faţa unei asemenea puteri. 

Câte unii, cum era starostele de Sochaczew, oameni 
vrednici care vroiau binele Republicii, cercetau semnele 
de pe pământ şi de pe cer, repetau prorociile şi, văzând 


27 întreg pământul (lat.). 

în toate câte se întâmplaseră voinţa lui Dumnezeu şi a 
sorții neînduplecate, ajungeau la concluzia că nu mai e 
nici o speranţă, nici o scăpare, că se apropie sfârşitul 
lumii, aşa că ar fi curată nebunie să se gândească la 
izbăvirea pământească şi nu la cea din ceruri. În sfârşit 
alţii se ascundeau prin păduri sau treceau hotarul şi 
fugeau printre străini. 

lată de ce, jupân Kmicic nu întâlnise în drumul lui 
decât oameni certaţi cu legea, tâlhari, nebuni, 
înspăimântați sau disperaţi; nu întâlnise nici unul care 
să mai creadă în izbândă. 

În acest timp, suedezilor le surâdea mereu norocul. 
Vestea că rămăşiţele oştirii se răscoală, se unesc, 
ameninţă pe hatmani şi vor să treacă la suedezi, se 
adeverea tot mai mult. Zvonul că stegarul Koniecpolski 
se supusese lui Carol Gustav cu toate polcurile lui căzu 
ca trăznetul şi se răspândi în toate colţurile Republicii, 
izgonind şi bruma de încredere ce mai rămăsese în 
inimi, deoarece jupân Koniecpolski era luptător de la 
Zbaraż. Îi mai urmară pilda starostele de Jaworów şi 
prinţul Dymitr Wisniowiecki care nu se mai gândi la 
slava nepieritoare a numelui său. 

Oamenii începeau să se îndoiască şi de mareşalul 
Lubomirski. Cei care-l cunoşteau bine susțineau că 
ambiția îi întrecea înţelepciunea şi dragostea de ţară şi 
că stătuse până acum alături de rege numai pentru că se 
simţea măgulit că toţi ochii erau aţintiţi asupra lui; şi 
unii şi alţii trăgeau de el şi-l rugau să treacă de partea 
lor, spunându-i că soarta Republicii se află în mâinile lui. 
Faţă de norocul suedezilor, Lubomirski începu într- 

adevăr să şovăie, să amâne şi, împins de trufie, să-l facă 
să simtă pe nefericitul Jan Kazimierz că stă în puterea 
lui să-l scape sau să-l piardă cu totul. 

Regele pribeag stătea la Głogowa şi din mâna de 
oameni credincioşi, care-i împărtăşeau soarta, se 
desprindea mereu câte unul, alăturându-se suedezilor. 
Aşa se frâng cei slabi în clipele de cumpănă; chiar şi 
acela cărora primul imbold al inimii le porunceşte să 
aleagă drumul cinstit şi plin de spini. Carol Gustav îi 
primea cu braţele deschise, îi răsplătea, făgăduindu-le 
marea cu sarea, îi chema şi-i ademenea şi pe ceilalţi, 
lăţindu-şi stăpânirea din ce în ce mai mult; norocul îi 
îndepărta toate piedicile din cale, cucerea Polonia cu 
ajutorul oştilor polone, învingea fără luptă. 

Voievozi, castelani, dregători din Polonia şi din 
Lituania, mulţimi de şleahtici înarmaţi, steaguri întregi 
ale neîntrecutei călărimi polone se aflau în tabăra lui, 
privind în ochii noului stăpân, gata să pornească la un 
semn al lui. 

Oştile, coroanei îi strigau tot mai stăruitor 
hatmanului:,,Du-te şi pleacă-ţi capul cărunt înaintea 
măreției lui Carol... Du-te, pentru că vrem să fim ai 
suedezilor!” 

— La suedezi, la suedezi! 

Şi în sprijinul vorbelor străluceau mii de săbii. 

În acelaşi timp, prăpădul războiului se întindea 
mereu în răsărit. Înfricoşătorul Chmielnicki împresurase 
iarăşi Lwów, iar hoardele aliaţilor lui, trecând pe apă pe 
lângă zidurile necucerite ale cetăţii Zamosc, se revărsau 
peste ţinutul Lublinului, ajungând până la oraşul 

voievodal. 

Lituania se afla în mâinile suedezilor şi ale lui 
Chowafnski. Radziwiłł începuse războiul în Podlasie, iar 
electorul întârzia, întărindu-se între timp în Prusia 
regală; putea să dea oricând Republicii lovitura din 
urmă. 

Din toate părţile veneau solii la regele suedez să-l 
firitisească pentru cuceririle sale. 

Se apropia iarna, frunzele cădeau din copaci, 
cârduri de ciori, corbi şi stănci părăseau pădurile, 
ridicându-se deasupra satelor şi oraşelor Republicii. 

Dincolo de Piotrków, Kmicic intră iarăşi printre 
pâlcurile suedeze care înţesau toate şleahurile şi 
drumurile. Unele, după cucerirea Cracoviei, mărşăluiau 
spre Varşovia, deoarece se spunea că regele Carol 
Gustav, primind jurământul de credinţă al ținuturilor de 
la miazăzi şi răsărit şi iscălind supunerea lor, aştepta 
doar predarea oştilor de sub conducerea lui jupân 
Potocki şi Lanckoroński, după care avea să pornească 
îndată spre Prusia; tocmai de aceea îşi trimitea polcurile 
înainte. Jupân Andrzej nu fu oprit nicăieri din drum, 
fiindcă şleabhticii nu stârneau bănuieli şi o mulţime de 
călăreţi înarmaţi mergeau alături de suedezi; unii se 
duceau la Cracovia să se închine noului domn, ca să 
capete ceva de la el, aşa că nimeni nu era întrebat de 
scrisori de liberă trecere sau de alte hârtii doveditoare, 
cu atât mai mult, cu cât în apropierea lui Carol, care se 
prefăcea binevoitor cu toţi, nu cutezau să facă 
stricăciuni nimănui. 

Ultimul popas, înainte de a ajunge la Czestochowa, 

îl făcu jupân Andrzej la Kruszyna, dar nici nu apucă să 
se pregătească bine pentru noapte, că sosiră noi 
oaspeţi. Mai întâi veni o roată de suedezi, numărând 
vreo sută de călăreţi, conduşi de o căpetenie însemnată. 
Era un bărbat de vârstă mijlocie cu o-înfăţişare destul 
de arătoasă, înalt, puternic, spătos şi cu privirea ageră. 
Cu toate că purta veşminte străine şi părea de altă 
nație, când intră în cârciumă, i se adresă lui jupân 
Andrzej în cea mai curată polonă, întrebându-l cine este 
şi încotro se duce. 

De astă dată, jupân Andrzej se dădu drept şleahtic 
din Sochaczew, deoarece ar fi părut ciudat ca un supus 
al electorului să călătorească atât de departe. În schimb, 
aflând că jupân Andrzej se duce să se plângă regelui 
suedez că nu i se plătiseră banii cuveniţi pentru cai, 
căpetenia spuse: 

— Totdeauna e mai bine să te rogi la altarul cel 
mare şi domnia ta nu faci rău că te duci la rege. 
Deoarece, cu toate că are o mie de treburi pe cap, 
ascultă pe toată lumea, iar cu voi şleahticii se arată atât 
de îndatoritor, încât suedezii au ajuns să vă pizmuiască. 

— Numai să aibă bani în vistierie... 

— Carol Gustav nu e ca fostul vostru rege, Jan 
Kazimierz, care era silit să împrumute până şi de la 
ovrei, fiindcă dăruia tot ce avea primului venit. Dealtfel, 
vistieria nu va fi goală, dacă va izbuti planul nostru. 

— Despre care plan vorbeşti, domnia ta? 

— Jupâne cavaler, ne cunoaştem prea puţin, ca 
să-ţi dezvălui taina. Află că peste o săptămână sau două 
vistieria regelui suedez va fi tot atât de plină ca şi a 

sultanului. 

— Ehe, numai un alchimist i-ar putea face 
atâţia bani, fiindcă în ţara asta nu văd de unde i-ar putea 
lua. 

— În ţara asta? Ajunge să întinzi mâna cu 
îndrăzneală, iar noi nu ducem lipsă de aşa ceva. Dovadă 
că ne aflăm aici. 

— Adevărat, adevărat! consimţi Kmicic, suntem 
foarte bucuroşi, mai ales dacă ne învăţaţi şi pe noi cum 
să facem bani din nimic... 

— Asta puteaţi s-o faceţi şi voi, dar aţi fi vrut 
mai bine să muriţi de foame, decât să luaţi de acolo. 

Kmicic se uita cu vioiciune la căpetenie. 

— Pentru că sunt asemenea locuri, asupra 
cărora până şi tătarii se tem să ridice mâna! zise. 

— Eşti prea isteţ, jupâne cavaler, răspunse 
suedezul. Nu uita că la suedezi te duci să-ţi capeti banii 
nu la tătari. 

Vorbirea le fu întreruptă de sosirea altor călăreţi. 
Se vede că suedezul îi aştepta, fiindcă ieşi în grabă 
afară. Kmicic ieşi după el şi se opri în uşa de la tindă, ca 
să vadă cine venea. 

Înaintea cârciumii trase o caleaşcă închisă cu patru 
cai, înconjurată de o ceată de raitieri suedezi. Căpetenia 
cu care vorbise Kmicic se apropie repede şi, deschizând 
uşa, făcu o plecăciune adâncă celui care se afla 
înăuntru. 

„Trebuie să fie cineva de soi...”, se gândi Kmicic. 

În acest timp, din cârciumă se aduseră torţe 
aprinse. Din carâtă cobori o persoană însemnată, 

îmbrăcată în negru, în haine străine; purta o mantie 
lungă până la genunchi, căptuşită cu blană de vulpe, şi o 
pălărie cu pene. 

Căpetenia luă torţa din mâna unui raitier şi, 
înclinându-se încă o dată, spuse: 

— Pe aici, luminăţia ta! 

Kmicic se retrase cât putu de repede în cârciumă, 
iar ei intrară în urma lui. Căpetenia se ploconi a treia 
oară şi zise: 

— Luminăţia ta, sunt Weyhard Wrzeszczowicz, 
ordinarius proviant magister? măriei sale Carol Gustav; 
am fost trimis cu oşteni de pază în întâmpinarea 
luminăţiei tale. 

— Sunt bucuros să cunosc un cavaler atât de 
vrednic, rosti omul îmbrăcat în negru, răspunzându-i la 
fiecare plecăciune. 

— Luminăţia ta, vrei să te opreşti mai mult aici 
sau pleci îndată mai departe?... Măria sa doreşte să te 
vadă cât mai repede. 

— Aveam de gând să mă opresc la 
Czestochowa pentru slujbă, răspunse noul sosit, dar la 
Wieluń am primit veste că măria sa îmi porunceşte să 
mă grăbesc, aşa că mă odihnesc puţin şi pornesc mai 
departe. Domnia ta, mulţumeşte rotmistrului din partea 
mea şi trimite înapoi oştenii care m-au însoţit până aici. 

Căpetenia ieşi să dea poruncile de cuviinţă. Jupân 
Andrzej îl opri în drum. 

— Cine este? întrebă. 

— Baronul Lisola, trimisul împăratului, care 


28 Răspunzător de aprovizionare (lat.). 

vine la regele nostru de la curtea din Brandenburg, 
răspunse suedezul. 

Apoi ieşi, dar se întoarse curând. 

— Porunca luminăţiei tale a fost îndeplinită, îi 
spuse baronului. 

— Mulţumesc! răspunse Lisola. 

Şi cu mare bunăvoință, deşi nu fără anume semeţie, 
îi arătă lui Wrzeszczowicz un loc înaintea lui. 

— Afară a început să şuiere vântul şi ploaia s-a 
întețit, spuse. Poate că va trebui să poposim mai mult 
timp aici. Dar să mai stăm de vorbă înainte de cină. Ce 
se aude pe aici? Mi s-a spus că ţinuturile din Matopolska 
s-au supus regelui suedez. 

— Aşa este luminăţia ta. Măria sa aşteaptă să 
se predea şi oştile care au mai rămas, după care va 
pleca numaidecât la Varşovia şi spre Prusia. 

— E sigur oare că se vor preda? 

— Deputăţiile oştenilor au venit la Cracovia. 
Dealtminteri, nu pot să facă altfel fiindcă n-au de ales. 
Dacă nu trec de partea noastră, o să-i nimicească 
Chmielnicki până la unul. 

Lisola îşi lăsă capul în piept. 

— E nemaipomenit, îngrozitor! spuse. 

Vorbeau nemţeşte, dar lui Kmicic nu-i scăpă nici o 
vorbă. 

— Luminăţia ta, răspunse Wrzeszczowicz, s-a 
întâmplat ce trebuia să se întâmple. 

— E cu putinţă, dar nu se poate să nu 
compătimeşti această putere care s-a prăbuşit sub ochii 
noştri; afară de suedezi, toţi ceilalţi s-ar cuveni să se 

înduioşeze de soarta ei. 

— Eu nu sunt suedez, dar de vreme ce nici 
polonezii nu se lasă înduioşaţi, de ce m-aş lăsa eu? 
răspunse Wrzeszczowicz. 

Lisola îl privi cu luare-aminte. 

— E adevărat că numele domniei tale nu e 
suedez. De ce nație eşti, domnia ta? 

— Sunt ceh. 

— la te uită! aşadar, supus al împăratului 
nemţesc?... Slujim acelaşi stăpân. 

— Eu mă aflu în slujba măriei sale regele 
Suediei, răspunse Wrzeszczowicz cu o plecăciune. 

— Nici nu-mi trece prin minte să te dojenesc, 
zise Lisola, dar asemenea slujbe sunt trecătoare, aşa că 
fiind supusul milostivului nostru împărat, oriunde te-ai 
afla şi oricui ai sluji, nu poţi să-ţi nesocoteşti adevăratul 
stăpân. 

— Asta aşa-i. 

— Ţi-o spun dar din toată inima, domnia ta, 
stăpânului nostru îi pare rău de această Republică 
înfloritoare, de soarta regelui ei şi nu poate privi cu ochi 
binevoitori la aceia dintre supuşii lui care ajută la 
nimicirea unei ţări prietene. Ce ţi-au făcut polonezii 
domniei tale, de ce te arăţi atât de pornit împotriva 
lor?... 

— Luminăţia ta, aş putea să-ţi spun o mulţime 
de lucruri, dar mă tem să nu profit prea mult de 
răbdarea luminăţiei tale. 

— Domnia ta, îmi pari a fi nu numai o căpetenie 
destoinică, dar şi un om înţelept, iar însărcinarea mea 

îmi porunceşte să văd, să ascult şi să întreb; aşa că, 
domnia ta, vorbeşte cât mai pe larg şi nu te teme că ai 
să-mi pui răbdarea la încercare. Dimpotrivă, dacă ai să 
vrei să intri în slujba împăratului, ceea ce îţi doresc să 
se întâmple cât mai repede, ai să găseşti în mine un 
prieten de nădejde care te va sprijini şi va lămuri 
pricinile slujbei de acum, în caz că cineva ţi-ar lua-o în 
nume de rău. 

— Atunci am să spun tot ce-mi stă pe limbă. 
Asemenea multor şleahtici, fii mai mici la părinţii lor, am 
fost nevoit şi eu să-mi caut norocul printre străini. Am 
venit deci aici, unde poporul e înrudit cu al meu, iar 
străinii sunt primiţi în slujbe cu bucurie. 

— Pe domnia ta cum te-au primit? 

— La început mi s-au dat în grijă minele de 
sare. În felul acesta, am găsit drumul spre avere, spre 
oameni şi spre rege. Acum îi slujesc pe suedezi şi, cu 
toate acestea, dacă cineva m-ar socoti nerecunoscător, 
aş fi nevoit să mă împotrivesc. 

— Şi din care pricină, rogu-te? 

— Păi, din care pricină mi se poate cere mie 
mai mult decât polonezilor? Unde sunt polonezii acum! 
Unde se află senatorii acestui regat, prinții, magnații, 
şleahticii şi cavalerii, dacă nu în tabăra suedeză? Ei ar 
trebui să ştie cei dintâi ce se cuvine să facă, unde-i 
izbăvirea şi unde-i pierzania Republicii. Eu am făcut ce 
au făcut şi ei, aşa că nici unul dintre ei n-are dreptul să 
mă numească nerecunoscător. De ce eu, un străin, sunt 
dator să păstrez credinţă regelui polonez şi Republicii, 
iar ei nu? De ce-aş dispreţui o slujbă spre care ei înşişi 

dau buzna? 

Lisola nu răspunse nimic. Îşi sprijini capul în pumn 
şi căzu pe gânduri. Părea că ascultă şuierul vântului şi 
răpăiturile ploii de toamnă, care începuse să bată în 
ferestrele cârciumii. 

— Vorbeşte, domnia ta, vorbeşte mai departe, 
rosti în sfârşit. Spui lucruri vrednice de tot interesul. 

— Eu îmi caut norocul acolo unde pot să-l 
găsesc, zise Wrzeszczowicz, şi nu trebuie să-mi bat 
capul cu pieirea acestui popor mai mult decât polonezii. 
Dealtfel, ar fi zadarnic, fiindcă tot trebuie să piară! 

— Cum aşa? 

— Mai întâi, pentru că asta vor cu toţii, iar în al 
doilea rând, pentru că merită. Luminăţia ta, mai e vreo 
ţară, în care să domnească atâta neorânduială şi 
samavolnicie?... Ce fel de stăpânire mai e şi asta? 
Regele nu cârmuieşte, fiindcă nu-l lasă... Seimul nu 
poate face nimic, fiindcă-l întrerup mereu... Nu există 
oştire, pentru că nu vor să plătească dările; nu există 
ascultare, pentru că ascultarea stânjeneşte libertatea; 
nu există dreptate, pentru că n-are cine împlini 
hotărârile pe care le încalcă toţi cei avuti; în acest popor 
nu mai există credinţă, fiindcă iată că şi-au părăsit cu 
toţii regele; nu există dragoste de ţară, pentru că au 
supus-o suedezilor în schimbul făgăduielii că nu-i va 
împiedica să trăiască în samavolnicie, ca şi până acum... 

Unde s-a mai pomenit una ca asta? Care popor de 
pe lume ar putea ajuta vrăjmaşul să-i cucerească ţara? 
Cine şi-ar mai părăsi regele nu din pricina tiraniei şi a 
faptelor nesăbuite, ci pentru că a venit unul mai 

puternic? Unde-i acela care să aibă în vedere interesul 
propriu în dauna celui obştesc? Ce au ei, luminăţia ta?... 
Să-mi arate cineva măcar una dintre virtuţi; sunt oare 
statornici, înţelepţi,  îndemânatici,  stăruitori sau 
cumpătaţi? Ce au ei? Călărime bună? Aşa-i, nimic 
altceva... Dar şi Numidia era vestită prin călărimea ei, şi 
Galia, cum se poate citi în cărţile istoricilor romani, avea 
călăreţi neîntrecuţi, şi unde sunt? Au pierit, tot aşa cum 
vor pieri şi aceştia. Cine mai vrea să-i scape, îşi pierde 
vremea, fiindcă ei înşişi nu mai vor să se mântuie!... 
Numai nebunii, samavolnicii, răii şi vânzătorii mai 
locuiesc în ţara asta! 

Wrzeszczowicz rosti ultimele cuvinte cu o adevărată 
izbucnire de ură, neînţeleasă la un străin care mâncase 
din pâinea acestui popor, dar Lisola nu se miră. Priceput 
cum era în treburile diplomaticeşti, cunoştea lumea şi 
oamenii, ştia că cine nu-şi poate răsplăti binefăcătorul 
cu dragoste, acela îi caută cu lumânarea vinovăția cu 
care să-şi acopere nerecunoştinţa. Sau poate că îi da 
dreptate lui Wrzeszczowicz, pentru că nu se împotrivi, în 
schimb întrebă brusc: 

— Jupâne Weyhard, domnia ta eşti catolic? 

Wrzeszczowicz rămas descumpănit, 

— Sunt luminăţia ta! răspunse. 

— La Wieluń am aflat că unii îl îndeamnă pe 
măria sa Carol Gustav să ocupe mânăstirea de pe Jasna 
Gora... Să fie oare adevărat? 

— Luminăţia ta, mânăstirea e foarte aproape 
de hotarul silezian şi Jan Kazimierz poate primi ajutoare 
însemnate de aici. Suntem siliţi s-o ocupăm, ca să nu se 

întâmple una ca asta... Eu am fost cel dintâi care i-am 
deschis ochi măriei sale şi tocmai de aceea mi-a 
încredinţat mie această însărcinare. 

Aici Wrzeszczowicz se întrerupse dintr-o dată, 
aducându-şi aminte de Kmicic care stătea în celălalt colţ 
al încăperii; se apropie de el şi-l întrebă: 

— Jupâne cavaler, înţelegi nemteşte? 

— Nici o boabă, de m-ar jupui de viu! răspunse 
jupân Andrzej. 

— Mare păcat, fiindcă vroiam să te poftesc să 
stăm de vorbă împreună. 

Apoi se întoarse spre Lisola: 

— E un şleahtic străin, dar nu pricepe 
nemţeşte, aşa că putem să vorbim nestânjeniţi. 

— N-am nimic de ascuns, răspunse Lisola, dar 
pentru că sunt şi eu catolic, n-aş vrea ca sfântul lăcaş să 
cunoască vreo stricăciune... Şi fiindcă nu mă îndoiesc că 
şi împăratul nutreşte aceleaşi simţăminte, am să-l rog pe 
măria sa regele să-i cruţe pe călugări. Prin urmare, 
domnia ta să nu întreprinzi nimic până când nu afli noua 
hotărâre. 

— Deşi tainice, am porunci limpezi în această 
privinţă, pe care nu le ascund înaintea luminăţiei tale, 
întrucât doresc să slujesc cu credinţă pe stăpânul meu, 
împăratul. Luminăţia ta poţi să fii liniştit, sfântul lăcaş 
nu va fi pângărit. Eu sunt catolic şi... 

Lisola zâmbi şi, vrând să scoată tot adevărul de la 
un om mai puţin iscusit, îl întrebă în glumă: 

— Dar nu-i aşa că veţi goli vistieria călugărilor? 
Fără asta nu se va putea, ai? 

— S-ar putea întâmpla, răspunse 
Wrzeszczowicz. Sfânta Fecioară n-are trebuinţă de 
talerii din cufărul priorului. De vreme ce toţi plătesc, să 
plătească şi călugării. 

— Şi dacă se vor apăra? 

Wrzeszczowicz izbucni în râs: 

— În ţara asta nu se va apăra nimeni, astăzi nu 
mai poate nimeni să se apere, chiar dacă ar vrea. Au 
avut tot timpul, dar acum e prea târziu. 

— E, prea târziu! repetă Lisola. 

Şi cu acestea, vorbirea luă sfârşit. După cină 
plecară. Kmicic rămase singur. Petrecu aici cea mai 
cumplită noapte de când plecase de la Kiejdany. 

Ascultând cuvintele lui Weyhard Wrzeszczowicz, se 
străduise în fel şi chip să se stăpânească, să nu strige: 
„Minţi câine!” şi să nu se repeadă asupra lui cu sabia N- 
o făcuse pentru că, din nefericire, simţise şi cunoscuse 
că vorbele veneticului spuneau adevărul, înfricoşător şi 
dureros ca împunsătura de jungher, dar adevărul curat. 

„Ce-aş fi putut să-i răspund? se gândea, ce 
argumenta aş fi putut întrebuința în afară de pumni, 
cum i-aş fi dovedit că minte?... A spus adevărul în toată 
goliciunea lui... Trăzni-l-ar!... Până şi omul împăratului 
recunoscuse că e prea târziu pentru orice împotrivire.” 

Poate că jupân Kmicic suferea atâta tocmai pentru 
că acel „prea târziu” însemna nu numai pieirea ţării, ci 
şi spulberarea fericirii lui. Se chinuise destul; nu mai 
avea putere să îndure, fiindcă de săptămâni întregi nu 
auzea decât că totul e pierdut, că nu mai e timp, căe 
prea târziu. Nici o rază de nădejde nu-i înviora sufletul 

nicăieri. 

Călărind tot mai departe, se grăbise zi şi noapte, ca 
să scape de aceste văicăreli, să găsească un loc sau 
vreun om care să-i toarne măcar o picătură de încredere 
peste focul inimii. Pretutindeni nu aflase decât decădere 
şi descurajare. lar cuvintele lui  Wrzeszczowicz 
umpluseră paharul acesta de amărăciune şi fiere; îi 
arătaseră limpede ceea ce până atunci presimţise doar 
nedesluşit: nu atât suedezii, septentrionii şi cazacii 
pierduseră ţara, cât întregul popor. 

„Numai nebunii, samavolnicii, mişeii şi vânzătorii 
locuiesc în ţara asta, repeta jupân Kmicic după 
Wrzeszczowicz. Alţii nu mai sunt!... Nu ascultă de rege, 
întrerup adunările, nu-şi plătesc dările şi ajută duşmanul 
să cucerească Republica. Trebuie să piară! 

Pentru Dumnezeu, de-ar fi putut să-i dovedească 
măcar o singură minciună! Afară de călărime să nu mai 
fie oare nimic vrednic de laudă la noi, nici o virtute, 
numai rău pretutindeni?” 

Jupân Kmicic căuta răspunsul înlăuntrul lui. Era 
atât de trudit de drum şi de griji, de toate întâmplările 
prin care trecuse, încât începu să vadă negru înaintea 
ochilor. Simţi că e bolnav şi îl cuprinse o sfârşeală de 
moarte. Mintea i se învălmăşea tot mai mult. Vedea 
chipuri cunoscute şi necunoscute, unele pe care le ştia 
mai demult, altele pe care le întâlnise pe drum. 

Vedeniile acelea discutau ca în adunarea Seimului, 
rosteau sentinţe, prorocii şi toate se refereau la Oleńka. 
Ea aştepta s-o scape Kmicic, dar Wrzeszczowicz îl ţinea 
de mâini şi-i repeta, privindu-l în ochi: „Prea târziu, ce-i 

al suedezilor va rămâne al suedezilor! iar Bogustaw 
Radziwilt râdea şi-i ţinea isonul lui Wrzeszczowicz. După 
care începeau să strige cu toţii: „Prea târziu, prea 
târziu, prea târziu!” şi luând-o pe Oleńka, dispăreau cu 
ea în bezna nepătrunsă. 

Lui Kmicic i se părea că Oleńka e totuna cu ţara şi 
le pierduse pe amândouă, dându-le de bunăvoie 
suedezilor. Atunci îl cuprindea o jale nemărginită, de se 
trezea şi privea uimit împrejur sau asculta vântul care 
şuiera în horn, prin pereţi şi pe acoperiş pe multe 
glasuri, cântând prin toate crăpăturile ca la orgă. 

Vedeniile se întorceau. Oleńka şi Republica se 
contopeau iarăşi în mintea lui într-o singură fiinţă pe 
care Wrzeszczowicz o ducea cu el spunând: „Prea târziu, 
prea târziu!” 

Jupân Andrzej aiura aşa toată noaptea. În clipele 
când judecata i se limpezea, cugeta că va cădea la pat şi 
vroia să-l cheme pe Soroka să-i sloboadă sânge. Dar 
începu să se lumineze de ziuă; Kmicic zvâcni în picioare 
şi ieşi înaintea hanului. 

Primele luciri trandafirii împrăştiau întunericul, 
prevestind o zi senină; norii se clădăriseră în fâşii lungi 
spre apus, dar la răsărit cerul era curat; pe bolta care 
pălea cu încetul licăreau stelele neînceţoşate de 
abureala zilei. Kmicic îşi trezi oamenii, se îmbrăcă în 
veşminte de sărbătoare, pentru că era duminică, şi 
porniră la drum. 

După noaptea chinuitoare de nesomn, Kmicic îşi 
simţea trupul, istovit şi sufletul gol. 

Nici măcar dimineaţa de toamnă, palidă, dar 

proaspătă, înrourată şi senină, nu putea să împrăştie 
tristeţea care-i apăsa inima cavalerului. Nădejdile i se 
spulberaseră treptat, ca o lampă care se stinge cu 
încetul pentru că nu mai are gaz. Ce avea să-i aducă 
ziua de azi? Nimic! Aceeaşi mâhnire, aceleaşi griji care-l 
vor împovăra şi mai mult. 

Călărea, în tăcere cu privirile aţintite într-un punct 
care strălucea puternic la marginea zării. Caii sforăiau a 
vreme bună, oamenii începură să îngâne cu glasuri 
somnoroase rugăciunea de dimineaţă. 

Se lumina din ce în ce mai mult, din palid cerul se 
făcu verzui şi auriu, iar punctul acela de la marginea 
zării începu să strălucească atât de tare, încât ochii se 
mijeau, apărându-se de potopul de raze. 

Oamenii încetară litania şi priviră cu toţi spre 
lumina aceea; în sfârşit, Soroka zise: 

— Să fie oare o minune?... Acolo e apusul, dar 
parcă răsare soarele! 

Într-adevăr, lumina se mărea văzând cu ochii; 
punctul crescu cât o roată, apoi se făcu şi mai mare; de 
departe se putea crede că cineva aşezase deasupra 
pământului o stea uriaşă care răspândea raze 
nenumărate. 

Kmicic şi oamenii lui priveau cu uimire la apariţia 
aceea luminoasă, tremurătoare, neştiind ce să creadă. 

Dinspre Kruszyna se apropia un ţăran într-un car cu 
loitre lungi. când se întoarse, spre el, Kmicic văzu că 
ţăranul îşi ţinea căciula în mână şi, privind la lumina din 
depărtare, se ruga. 

— Omule întrebă jupân Andrzej ce luminează 

acolo? 

— Biserica de la Jasna Góra! răspunse ţăranul. 

— Slavă Sfintei Fecioare! strigă Kmicic şi îşi 
scoase căciula; ceilalţi făcură şi ei la fel. 

După atâtea zile de zbucium, de îndoieli şi 
dezamăgiri, jupân Andrzej înţelese deodată că se 
petrece un lucru de mirare. Abia îi răsunaseră în urechi 
cuvintele: „Biserica de la Jasna Góra!” şi mâhnirea lui 
pierise, de parcă i-o luase cineva cu mâna. 

O teamă nedesluşită puse stăpânire pe cavaler, 
teamă plină de respect pios, dar în acelaşi timp şi o 
bucurie, cum nu mai încercase. Dinspre biserica ce 
strălucea pe înălţime în primele raze ale soarelui venea 
speranţa, pe care jupân Kmicic n-o mai cunoscuse de 
multă vreme, curajul căutat în zadar, forţa de neînvins 
care avea să-i fie reazim. Parcă intrase în el o viaţă nouă 
care-i curgea prin vine odată cu sângele. Răsuflă adânc, 
ca un bolnav care se trezeşte din aiureala fierbinţelilor. 

Iar biserica strălucea tot mai puternic, ca şi când ar 
fi luat toată lumina soarelui. Câmpul i se întindea la 
picioare, iar ea privea de pe înălţime ca un străjer 
proteguitor. 

Multă vreme Kmicic nu putu să-şi desprindă ochii 
de la această lumină care îi ogoia rănile din suflet. 
Chipurile oamenilor erau serioase şi cuprinse de teamă. 

Deodată, dangătul clopotului răsună în aerul liniştit 
al dimineţii. 

— Descălecaţi! porunci jupân Andrzej. 

Săriră cu toţii din şa şi, îngenunchind în pulberea 
drumului, începură să se roage. Kmicic rostea cuvintele, 

iar oştenii repetau în cor. În acest timp, sosiră şi alte 
care; ţăranii, văzând oamenii care se rugau în mijlocul 
drumului, li se alăturară; grupul se făcea din ce în ce 
mai mare. 

După ce sfârşiră rugăciunea, jupân Andrzej se 
ridică urmat de oamenii săi şi porniră pe jos mai 
departe, ducând caii de frâu şi cântând: „Poarta cerului, 
lumina...” 

Jupân Andrzej mergea atât de sprinten, de parcă îi 
crescuseră aripi la umeri. Biserica aci dispărea, aci se 
ivea din nou la cotiturile drumului. Când n-o mai vedea 
din pricina colinelor sau a vreunei râpe, lui Kmicic i se 
părea că beznele se lasă peste pământ, dar când 
strălucea iarăşi, toate chipurile se luminau. 

Merseră aşa multă vreme. Biserica, mânăstirea şi 
zidurile înconjurătoare se vedeau tot mai limpede, 
apărând din ce în ce mai frumoase şi mai impunătoare. 
În cele din urmă, zăriră în depărtare şi oraşul, iar la 
poalele colinei şirurile de case şi colibe care păreau 
nişte cuiburi de păsări pe lângă biserica uriaşă. 

Era zi de duminică, aşa că atunci când soarele se 
ridică de-o suliță pe bolta cerească, drumul se umplu de 
căruţe şi de norodul care venea pe jos la sfânta slujbă. 
În turnurile înalte începură să bată clopotele mai mari şi 
mai mici şi văzduhul răsuna de dangăte sărbătoreşti. În 
această privelişte şi în aceste glasuri de bronz se simţea 
o putere neînţeleasă, o măreție fără seamăn, dar şi o 
tihnă alinătoare. Împrejurimile de la poalele Jasnei Góra 
nu semănau deloc cu restul ţării. 

Mulțimea norodului înnegrea în jurul zidurilor 


220 


bisericii. La picioarele colinei se aflau sute de căruţe, 
brişte, căleşti; glasurile oamenilor se amestecau cu 
nechezatul cailor priponiţi de părugeni. Mai încolo, spre 
dreapta, de-a lungul drumului care ducea în sus, se 
vedeau şiruri de tarabe în care se vindeau figurine de 
metal şi de ceară, lumânări, icoane şi scapularii. 
Oamenii mişunau pretutindeni. 

Porţile erau deschise la perete, intra şi ieşea 
oricine; pe ziduri şi la tunuri nu se vedea nici un oştean. 
Biserica şi mânăstirea erau păzite se vede de sfinţenia 
locului ori poate se încredeau cu toţii în scrisorile lui 
Carol Gustav care făgăduise că nu se va atinge nimeni 
de aşezământul călugărilor. 


Capitolul XII 


De la poarta zidului de apărare, ţărani şi şleabhtici, 
orăşeni de pretutindeni, oameni de toate vârstele şi din 
toate stările, bărbaţi şi femei, se apropiau de biserică 
mergând în genunchi şi îngânând cântece cucernice. 
Râul acesta de oameni înainta foarte încet şi se oprea 
întruna, atunci când îmbulzeala trupurilor era prea 
mare. Sfintele flamuri fluturau pe deasupra ca nişte 
curcubeie. La  răstimpuri, cântecele conteneau şi 
mulţimea începea să rostească rugăciuni, iar atunci 
tunetul vorbelor răsuna de la un cap la altul. După 
fiecare cântec şi după fiecare rugăciune, mulţimea tăcea 
şi bătea mătănii sau se prăpăstuia cu faţa la pământ în 
formă de cruce; atunci se auzeau doar glasurile 

amândouă marginile râului omenesc, îşi descopereau în 
văzul tuturor mădularele schiloade. Tânguirile lor se 
amestecau cu  clinchetul paralelor aruncate în 
străchinile de tinichea sau de lemn. Şi iarăşi râul de 
capete curgea mai departe şi iarăşi răsunau cântecele. 

Pe măsură ce valul de oameni se apropia de uşa 
bisericii, înflăcărarea creştea, preschimbându-se în 
patimă. Braţele şi ochii se înălţau spre cer, feţele păleau 
de emoție sau se îmbujorau de evlavie. 

Deosebirile dintre stări piereau; sumanele ţăranilor 
se amestecau cu contăşele şleahticilor, scurtele de piele 
ale oştenilor cu surtucele târgoveţilor. 

În uşa bisericii, îmbulzeala era şi mai mare. 
Trupurile oamenilor nu mai semănau cu un râu, cicu un 
pod peste care ai fi putut trece, călcând pe capete şi pe 
umeri, fără să atingi pământul cu picioarele. Piepturile 
simțeau nevoia de aer, trupurile se striveau, dar 
credinţa care-i însufleţea le dădea puterea să reziste. Se 
rugau cu toţii, nimeni nu se mai gândea la altceva; 
fiecare răbda înghesuiala şi greutatea tuturor, dar nici 
unul nu cădea şi, împins de miile de oameni, simţea în el 
puterea miilor de credincioşi cu care răzbea înainte, 
adâncit în rugăciune şi îmbătat de evlavie. 

Kmicic, care se târa în genunchi cu oştenii lui în 
primele rânduri, intră printre cei dintâi în biserică, apoi 
fu împins spre capela minunilor, unde mulţimea se 
prăbuşea cu faţa în jos, plângând şi sărutând lespezile 
cu înflăcărare. Jupân Andrzej făcu şi el la fel, iar când 
îndrăzni să-şi ridice capul, fu cuprins de un simţământ 
de încântare şi fericire, amestecat cu o spaimă de 

moarte, din pricina căruia era aproape să-şi piardă 
cunoştinţa. 

În capelă domnea un întuneric roşietic pe care 
flăcările lumânărilor aprinse înaintea altarului nu 
izbuteau să-l împrăştie cu totul. Lumina colorată 
pătrundea şi prin ferestre şi toate luciturile acelea roşii, 
albăstrui şi aurii tremurau pe pereţi, alunecau peste 
sculpturi şi adâncituri, pătrundeau în firidele întunecate, 
scoțând la iveală lucruri nedesluşite, cufundate parcă în 
somn. Licăririle tainice se pierdeau treptat, înfrăţindu-se 
cu întunericul pe nesimţite, în aşa fel, încât pierea orice 
deosebire între lumină şi umbră. Lumânările de la altar 
aveau nimburi aurii. Fumul cădelniţelor se închega într- 
o ceaţă purpurie; rantia albă a călugărului care făcea 
slujba juca în culori de curcubeu. Văzute numai pe 
jumătate, toate păreau nepământene; străluciri şi 
întuneric de pe altă lume, tainică, sărbătorească, 
binecuvântată, plină de evlavie, sfântă... 

Din naosul cel mare al bisericii, răzbătea murmurul 
nedesluşit al glasurilor omeneşti, asemenea talazurilor 
mării, dar aici domnea liniştea adâncă, întreruptă doar 
de călugărul care cânta liturghia. 

Icoana era şi acum tot acoperită, aşa că mulţimea 
aştepta cu răsuflarea tăiată. Se vedeau numai ochi 
pironiţi într-un loc anume, chipuri neclintite, desprinse 
parcă de viaţa pământească, şi mâini împreunate la 
gură, ca la îngerii zugrăviți pe icoane. 

Glasul călugărului era însoţit de orga care scotea 
sunete blânde şi dulci, asemenea unor flaute 
nepământene. Din când în când, aminteau susurul apei 

de izvor, apoi iarăşi răsunau blajine şi dese, ca o ploaie 
repezită de mai. 

Deodată, se auzi bubuitul tobelor şi sunetul 
trâmbiţelor; inimile se  înfiorară. Perdeaua care 
acoperea icoana alunecă în amândouă părţile şi un 
potop de lumină ţâşni de sus asupra credincioşilor. 

Gemete, plânsete şi strigăte răsunară în capelă. 

— Salve Regina, tunară şleahticii, monstra te 
esse matrem”, în timp ce ţăranii strigau şi ei: 

— Sfântă Fecioară! Regină a îngerilor, scapă- 
ne, ajută-ne, mângâie-ne în durerea noastră şi îndură-te 
de noi! 

Strigătele acestea, amestecate cu  suspinele 
femeilor, vaietele nefericiţilor şi rugăminţile bolnavilor 
sau ale schilozilor de a-i vindeca printr-o minune nu 
conteniră multă vreme. 

Kmicic aproape că nu mai ştia de el: simţea doar că 
are dinainte nemărginirea în faţa căreia totul piere şi pe 
care el nu putea s-o cuprindă şi s-o înţeleagă. Ce mai 
însemnau îndoielile lui faţă de această încredere pe care 
n-o putea cuprinde o lume; ce era suferinţa lui faţă de 
această bucurie; puterea suedeză faţă de această 
apărare; răutatea oamenilor faţă de asemenea 
oblăduire?.... 

Nu se mai gândi la nimic, lăsându-se în seama 
acestor simţăminte: uită de el, nu-şi mai dădu seama 
cine este şi unde se află... I se părea că murise şi 
sufletul îi zboară odată cu sunetele orgii, amestecându- 
se cu fumul cădelniţelor; mâinile, învăţate cu sabia şi 


29 Arată-te, fiindcă ne eşti mamă (lat.). 

vărsarea de sânge, şi le întinse în sus şi îngenunche 
îmbătat de fericire. 

În acest timp, slujba se sfârşi. Fără să-şi dea seama 
jupân Andrzej ajunse iarăşi în naosul cel mare. Preotul 
rostea predica, dar Kmicic nu auzi şi nu pricepu nimic 
multă vreme, ca omul care se trezeşte din somn şi nu 
înţelege de la început unde se termină visul şi unde 
începe lumea adevărată. 

Primele cuvinte pe care le auzi fură: „Aici se 
schimbă inimile şi sufletele se îndreaptă, deoarece nici 
suedezul nu poate înfrânge această putere, cum nici cei 
ce sălăşluiesc în întuneric nu pot să biruie lumina cea 
adevărată!” 

„Amin!” sfârşi Kmicic în gând şi începu să se bată 
cu pumnii în piept în semn de căinţă, fiindcă i se părea 
că păcătuise greu, socotind că nu mai e nimic de făcut, 
că nu mai e nici o scăpare de nicăieri. 

După ce se sfârşi predica, îl opri pe primul călugăr, 
pe care-l întâlni, şi-i spuse că vrea să-l vadă pe prior 
într-o treabă care privea biserica şi mânăstirea. 

Priorul îl chemă numaidecât. Era un om în vârstă, 
care începea să se încovoaie sub povara anilor. Avea 
faţa senină. Barba neagră şi deasă îi înrăma obrazul, iar 
ochii îi erau albaştri, liniştiţi şi pătrunzători. În rantia-i 
albă semăna cu un sfânt. Kmicic îi sărută mâneca, iar el 
îi luă capul în mâini şi-l întrebă cine este şi de unde 
vine? 

— Vin din Samogiţia, răspunse jupân Andrzej, 
ca să intru în slujba Sfintei Fecioare, a ţării urgisite şi a 
nefericitului nostru rege, împotriva cărora am păcătuit 

greu până acum; am să mărturisesc totul în amănunt la 
sfânta spovedanie, de aceea, îngăduie-mi, părinte, să mă 
spovedesc chiar astăzi sau mâine de dimineaţă, căci aşa 
îmi porunceşte căinţa pentru vinovăția mea. Am să-ţi 
spun, părinte, şi numele-mi adevărat, dar numai sub 
taina spovedaniei, fiindcă i-aş pune pe oameni împotriva 
mea şi asta m-ar putea împiedica să mă îndrept. În faţa 
oamenilor, vreau să mă cheme Babinicz, după o moşie a 
mea încălcată de vrăjmaşi. Acum îţi aduc părinte o veste 
însemnată pe care te rog s-o asculţi cu răbdare, fiindcă 
e vorba de acest sfânt aşezământ şi de mânăstire. 

— Dorinţa domniei tale de a-ţi îndrepta viaţa e 
vrednică de toată lauda, răspunse priorul Kordecki. Cât 
priveşte spovedania, nu mă voi arăta leneş în a-ţi 
îndeplini rugămintea, iar acum te ascult cu luare- 
aminte. 

— Am umblat mult, începu Kmicic, am văzut o 
mulţime de lume şi am suferit grozav... Pretutindeni s-a 
întărit vrăjmaşul, pretutindeni ereticii înalţă capul şi 
până şi catolicii se duc în tabăra duşmanului care, 
încurajat astfel, ca şi de cucerirea celor două oraşe de 
scaun, cutează acum să ridice mâna-i pângăritoare 
asupra Jasnei Gora. 

— De la cine ai domnia ta asemenea veste? 
întrebă preotul Kordecki. 

— În noaptea din urmă, am poposit la 
Kruszyna. Au venit acolo Weyhard Wrzeszczowicz şi 
Lisola, trimisul împăratului, care se întorcea de la 
curtea din Brandenburg, ducându-se la regele suedez. 

— Regele suedez nu mai e la Cracovia, îl 

întrerupse preotul, privindu-l cu vioiciune în ochi. 

Dar jupân Andrzej nu-şi plecă privirile şi vorbi astfel 
mai departe: 

— Eu nu ştiu dacă este sau nu mai este acolo... 
Ştiu doar că Lisola se ducea la el, iar Wrzeszczowicz a 
fost trimis cu oameni de pază, ca să-l însoţească mai 
departe. Amândoi au vorbit în faţa mea nemţeşte, fără 
să se ferească de mine, deoarece credeau că nu înţeleg 
nimic, dar eu, ştiind limba încă din copilărie, tot atât de 
bine ca şi pe cea polonă, am priceput tot: Weyhard l-a 
îndemnat pe rege să ocupe mânăstirea şi să pună mâna 
pe vistierie, iar acesta i-a dat chiar lui această 
însărcinare. 

— Ai auzit cu urechile domniei tale? 

— Întocmai, aşa cum mă aflu aici. 

— Se va face voia Domnului! rosti preotul 
liniştit. 

Kmicic începu să se teamă. Credea că preotul 
numeşte voia Domnului porunca regelui suedez şi nu se 
gândeşte să-i stea împotrivă, aşa că spuse descumpănit: 

— La Pultusk am văzut o biserică în mâna 
suedezilor, oşteni jucând cărţi în sfântul lăcaş, butoaie 
de bere în altare şi femei neruşinate, tăvălindu-se cu 
oştenii. 

Preotul se uita mereu în ochii cavalerului. 

— Lucru de mirare, spuse, în ochii domniei tale 
citesc adevărul... 

Kmicic se făcu stacojiu. 

— Să mor pe loc, dacă nu-i adevărat tot ce 
spun! 

— Oricum, sunt veşti însemnate, asupra cărora 
se cade să ne sfătuim. Domnia ta, îngăduie-mi să poftesc 
aici pe sfinţii părinţi mai în vârstă şi pe câţiva şleabhtici 
care se află acum la noi şi ne ajută cu sfatul în aceste 
vremuri de cumplire. Domnia ta ai să-mi îngădui... 

— Nu mă dau în lături să repet totul în faţa lor. 

Preotul Kordecki ieşi şi, după un sfert de ceas, se 
întoarse cu cei patru călugări. 

Curând după aceea intrară jupân Rozyc Zamoyski, 
spătarul de Sieradz, un om aşezat; jupân Okielnicki, 
stegarul de Wieluń; jupân Piotr Czarniecki, un cavaler 
tânăr cu faţa amenințătoare şi bătăioasă, puternic şi 
înalt ca un stejar, şi alţi câţiva şleahtici de vârste 
diferite. Preotul Kordecki îl prezentă pe jupân Babinicz 
din Samogiţia, după care repetă de faţă cu toţi ştirile 
aduse de Kmicic. Rămaseră foarte miraţi şi începură să-l 
măsoare din ochi pe jupân Andrzej, cercetător şi 
bănuitor în acelaşi timp; cum nimeni nu vroia să 
vorbească cel dintâi, preotul Kordecki spuse: 

— Să mă ferească Dumnezeu să-l bănuiesc pe 
acest cavaler de cine ştie ce uneltire sau de minciună, 
dar noutăţile pe care le-a adus par atât de ciudate, încât 
am crezut de cuviinţă să le cercetăm împreună. Chiar 
dacă ne doreşte numai binele, cavalerul putea să se 
înşele, să nu audă bine, să înţeleagă greşit sau să fie 
păcălit cu bună ştiinţă de niscaiva eretici. Să ne umple 
inimile de spaimă, să răspândească panică în sfântul 
lăcaş, şi să împiedice ţinerea slujbei — iată o mare 
bucurie pentru ei, de care, în răutatea lor, n-ar vrea să 
se lipsească nici unul. 

— Se prea poate, răspunse părintele 
Nieszkowski, cel mai bătrân dintre toţi. 

— Mai întâi ar trebui să aflăm dacă acest 
cavaler nu e şi el vreun eretic, se amestecă Piotr 
Czarniecki. 

— Sunt catolic, ca şi domnia ta! răspunse 
Kmicic. 

— S-ar cuveni să chibzuim asupra 
împrejurărilor, îşi dădu cu părerea jupân Zamoyski. 

— Trăim asemenea vremuri, răspunse preotul 
Kordecki, încât numai Dumnezeu şi Sfânta-i Familie 
puteau să-l orbească pe vrăjmaş într-atâta, încât să 
întreacă măsura nelegiuirilor. Altminteri nu s-ar fi 
încumetat niciodată să ridice paloşul asupra acestui 
sfânt aşezământ. N-a cucerit Republica numai cu forţele 
lui, ci ajutat fiind de fiii ei. Dar cu toate că poporul 
nostru a căzut atât de jos, cu toate că se bălăceşte în 
păcat, este şi aici o margine pe care n-ar îndrăzni s-o 
treacă. S-a lepădat de rege, s-a lepădat de Republică, 
dar n-a încetat să-şi cinstească pe Mama, Ocrotitoarea şi 
Stăpâna lui. Vrăjmaşul ne batţjocoreşte şi ne arată 
dispreţ, întrebând ce ne-a mai rămas din vechile virtuţi. 
Am să-i răspund aşa: Toate au pierit, dar tot a mai 
rămas ceva, fiindcă ne-a rămas credinţa în Sfânta 
Fecioară, iar pe această temelie putem să le înălţăm 
iarăşi pe toate celelalte. Văd limpede, dacă măcar un 
suedez va zgâria aceste ziduri sfinte, atunci până şi cei 
mai crânceni îi vor părăsi. Prietenii se vor preschimba în 
duşmani care vor ridica săbiile asupra lor. Dar şi 
suedezii ştiu şi înţeleg prea bine din ce parte le-ar putea 

veni pieirea... De aceea, chiar dacă Dumnezeu i-a orbit 
într-adins, nu vor cuteza niciodată să atace Jasna Gora, 
deoarece în ziua aceea norocul îi va părăsi, iar noi ne 
vom veni în fire. 

Kmicic asculta cu uimire vorbele preotului 
Kordecki, care erau totodată şi un răspuns la cele ce 
spusese Wrzeszczowicz despre poporul polonez. Se 
stăpâni însă şi cuvântă astfel: 

— Sfinte părinte, de ce n-am putea crede că 
însuşi Dumnezeu i-a orbit pe vrăjmaşii noştri? Dacă vom 
tine seamă de îngâmfarea lor, de lăcomia pentru 
bunurile pământeşti, de povara asupririi şi de birurile pe 
care le pun până şi asupra duhovnicilor, atunci vom 
înţelege cum nu se poate mai bine că nu se vor da în 
lături de la nimic. 

Preotul Kordecki nu răspunse de-a dreptul la 
întrebarea lui Kmicic, ci, întorcându-se către cei de faţă, 
le vorbi după cum urmează: 

— Cavalerul acesta spune că l-a văzut pe 
Lisola, ducându-se la regele suedez; cum se poate una 
ca asta, când eu am veste sigură de la călugării paulini 
din Cracovia că regele nu se mai află acolo şi nici în altă 
parte în Małopolska, deoarece a plecat, la Varşovia 
îndată după predarea oraşului... 

— Nu e cu putinţă, spuse Kmicic şi cea mai 
bună dovadă e că aşteaptă supunerea oştilor regale care 
se află sub conducerea lui jupân Potocki. 

— Actul de supunere va fi primit în numele 
regelui de ghinărarul Duglas, răspunse preotul, aşa mi 
s-a scris de la Cracovia. 

Kmicic tăcu; nu ştia nici el ce să zică. 

— Dar să presupunem, urmă preotul, că regele 
suedez n-a vrut să-l vadă pe trimisul împăratului şi s-a 
încrucişat înadins cu el pe drum. Lui Carol îi cam place 
să vie şi să plece pe nepusă masă; pe de altă parte, nu-i 
convine mijlocirea împăratului, aşa că socotesc mai 
degrabă că a plecat, prefăcându-se că n-are ştiinţă de 
venirea solului. Nu mă mir că l-a trimis în întâmpinarea 
lui Lisola pe graful Wrzeszczowicz, o persoană atât de 
suspusă, deoarece se prea poate să fi vrut să 
îndulcească dezamăgirea trimisului printr-o purtare 
aleasă, dar cum pot să cred că Wrzeszczowicz s-a grăbit 
să-i destăinuiască planurile regelui baronului Lisola, 
care-i catolic şi arată multă bunăvoință Republicii şi 
regelui nostru izgonit? 

— Nu e cu putinţă!  consimţi părintele 
Nieszkowski. 

— Nici eu nu pot să cred, adăugă spătarul de 
Sieradz. 

— lar Wrzeszczowicz e şi catolic şi ne-a făcut 
mult bine, spuse alt pater. 

— Cavalerul spune că a auzit cu urechile lui? 
întrebă jupân Piotr Czarniecki cu asprime. 

— Domniile voastre, adăugă priorul, mai 
gândiţi-vă că eu am hârtie la mână de la însuşi Carol 
Gustav, cum că mânăstirea şi biserica nu vor fi ocupate 
niciodată pentru folosul oştilor. 

— Trebuie să recunoaştem, spuse grav jupân 
Zamoyski, că veştile aduse nu se prea leagă între ele. În 
loc să câştige ceva, suedezii ar avea numai de suferit, 

dacă ar ataca Czestochowa, regele nu e la Cracovia, aşa 
că Lisola nu putea să se ducă la el, iar Wrzeszczowicz n- 
avea cum să i se destăinuiască; pe deasupra, nu e un 
eretic, ci catolic, aşadar nu vrea răul mânăstirii, ci e 
binefăcătorul ei şi, chiar dacă l-ar îndemna însuşi 
diavolul, n-ar cuteza să atace lăcaşul împotriva poruncii 
şt făgăduielii regelui. 

Aici se întoarse spre Kmicic: 

— Ce mai ai de spus cavalere, în ce scop vrei 
să-i sperii pe sfinţii părinţi şi pe noi cei de faţă? 

Kmicic stătea ca un osândit în faţa judecății. Pe de o 
parte, îl apuca deznădejdea, gândindu-se că dacă nu-i 
vor da crezare, mânăstirea va fi prădată de vrăjmaş, pe 
de altă parte, îi ardeau obrajii de ruşine, căci înţelegea 
şi el că toate se împotriveau veştilor aduse de el, aşa că 
nu era prea greu să fie socotit un mincinos. La gândul 
acesta se cutremură de furie, se trezeau în el vechile 
porniri nestăpânite, ambiția călcată în picioare, Kmicic 
cel de altădată. Dar se stăpânea din răsputeri şi făcea 
fete-feţe, chemându-şi în ajutor întreaga răbdare şi 
repetându-şi: „Pentru păcatele mele, pentru păcatele 


— Repet încă o dată ce-am auzit: Weyhard 
Wrzeszczowicz va ataca mânăstirea. Nu ştiu când, dar 
gândesc că va fi foarte curând... Eu vă previn, domniile 
voastre veţi purta răspunderea, dacă nu-mi veţi da 
ascultare!... 

La acestea, jupân Piotr Czarniecki răspunse apăsat: 

— Domol, cavalere, domol. Să nu ridici glasul! 

După care se întoarse către ceilalţi 

— Îngăduiţi-mi vrednici părinţi, să-i pun câteva 
întrebări acestui cavaler... 

— Domnia ta, n-ai dreptul să mă umileşti! 
strigă Kmicic. 

— Nici nu doresc, răspunse rece jupân Piotr. 
Dar aici e vorba de mânăstire şi despre Maica Precestă, 
despre lăcaşul ei. lată de ce domnia ta trebuie să laşi 
supărarea dacă nu la o parte, cel puţin pentru altă dată, 
pentru că te asigur că nu voi da înapoi. Domnia ta ai 
adus veşti, noi dorim să le cercetăm, iar dacă nu vrei să 
răspunzi, vom gândi că te temi să nu te încurci. 

— Prea bine, întreabă, domnia ta! consimţi 
Babinicz printre dinţii încleştaţi. 

— Aşa mai merge. Domnia ta zici că eşti din 
Samogiţia? 

= Întocmai. 

— Şi ai venit aici, pentru că nu vrei să slujeşti 
pe suedezi şi pe trădătorul Radziwiłł? 

a Întocmai. 

— Acolo mai sunt şi alții care nu-i slujesc şi 
luptă pentru ţară, sunt steagurile răzvrătite, e jupân 
Sapieha, de ce nu te-ai dus la ei? 

— Asta e treaba mea! 

— Aha, e treaba domniei tale! spuse 
Czarniecki. Atunci poate îmi vei răspunde la altă 
întrebare? 

Mâinile lui jupân Andrzej tremurau, îşi pironi ochii 
pe clopoţelul greu de aramă, care se afla pe masă în faţa 
lui, apoi şi-l mută pe capul celui care întreba. Avea o 
poftă nebună, nestăpânită, să ia clopoţelul şi să-l arunce 

în tigva lui jupân Czarniecki. Vechiul Kmicic ieşea iarăşi 
învingător în lupta cu piosul şi umilitul Babinicz. Dar se 
înfrânse încă o dată şi zise: 

= Întreabă! 

— Dacă eşti cu adevărat din Samogiţia, trebuie 
să ştii ce se petrece la curtea trădătorului. Spune-mi-i 
pe cei care l-au ajutat să piardă ţara, spune-mi numele 
polcovnicilor care au rămas alături de el. 

Kmicic păli ca ceara, înşiră totuşi câteva nume. 
Jupân Czarniecki ascultă spuse: 

— Am un prieten care se află alături de rege, 
jupân Tyzenhauz. El mi-a vorbit de încă unul, cel mai 
însemnat. Nu ştii nimic despre acest tâlhar? 

— Nu ştiu... 

— Cum se poate? N-ai auzit de acela care, 
asemenea lui Cain, a vărsat sânge de frate?... Vii din 
Samogiţia şi n-ai auzit de Kmicic? 

— Sfinţi părinţi! strigă deodată jupân Andrzej, 
tremurând ca de friguri. Îndur orice, numai să mă 
întrebe unul dintre voi... Dar, pe viul Dumnezeu, nu-i 
mai îngăduiţi acestui prăpădit de şleahtic să mă 
chinuiască!... 

— Dă-i pace, domnia ta! rosti preotul Kordecki, 
întorcându-se spre jupân Piotr. Acum nu e vorba de 
acest cavaler. 

— Doar o întrebare vreau să-i mai pun, zise 
spătarul de Sieradz şi întorcându-se spre Kmicic, îl 
întrebă: 

— Domnia ta nu te aşteptai să nu dăm crezare 
veştilor? 

— Fără îndoială! răspunse jupân Andrzej. 

— Şi ce răsplată gândeai că ai să capeţi? 

În loc să răspundă, jupân Andrzej îşi băgă 
amândouă mâinile în săculeţul de piele care-i atârna de 
cingătoare şi, scoţându-le, vărsă pe masă doi pumni de 
perle, smaragde, turcoaze şi alte pietre scumpe. 

— Uite ce e!... spuse gâfâind. N-am venit aici 
după bani!... Nu pentru răsplată!... lată perle şi alte 
pietricele... Toate sunt pradă de luptă, le-am smuls din 
calpacele boiereşti!... Acum vedeţi că n-am nevoie de 
răsplată?... Vroiam să le dăruiesc Sfintei Fecioare... 
după spovedanie... cu inima curată!... Luaţi-le... nu-mi 
trebuie răsplată... Mai am şi altele... Bătu-v-ar!... 

Tăcură cu toţii cuprinşi de uimire; vederea pietrelor 
de preţ, vărsate ca boabele de mei dintr-un sac, făcu o 
impresie adâncă asupra lor. Fiecare se întreba în sinea 
lui: ce pricină putea avea omul acesta să mintă, dacă nu 
vroia nici o răsplată? 

Jupân Piotr Czarniecki rămase descumpănit, ca tot 
omul uluit de puterea şi bogăţia altuia. În cele din urmă, 
se spulberară şi bănuielile lui; cum putea presupune că 
asemenea magnat, care risipea în dreapta şi-n stânga 
pietre scumpe, vroia să-i înfricoşeze pe călugări cu 
gândul la vreo răsplată? 

Cei de faţă se uitau unii la alţii, în timp ce el stătea 
cu capul sus, ca un vulturaş zădărât, cu flăcări în priviri 
şi rumeneala în obraji. Rana proaspătă, care-i brăzda 
tâmpla şi obrazul, se învineţi şi jupân Babinicz arăta 
înspăimântător cu privirea-i amenințătoare îndreptată, 
mai ales spre Czarniecki. 

— Prin mânia domniei tale răzbate adevărul, 
rosti preotul Kordecki. Ascunde pietrele astea, deoarece 
Sfânta Fecioară nu poate primi ce i se oferă la mânie şi, 
pe bună dreptate. Dealtfel, cum spuneam, nu e vorba de 
domnia ta, ci de veştile care ne-au umplut de groază. 
Dumnezeu, ştie dacă nu e vreo neînțelegere la mijloc 
sau vreo greşeală, fiindcă ai văzut şi domnia ta că nu 
prea se leagă una cu alta. Cum putem să-i gonim pe 
credincioşi, să ştirbim cinstirea Sfintei Fecioare şi să 
ţinem porţile închise ziua şi noaptea? 

— Închideţi porţile, pentru mila lui Dumnezeu! 
Închideţi porţile!... strigă Kmicic, frângându-şi mâinile, 
de-i trozniră degetele de la încheieturi. 

În glasul lui era atâta adevăr şi deznădejde 
neprefăcută, încât cei de faţă se înfiorară fără voie, de 
parcă primejdia era aproape, iar jupân Zamoyski zise: 

— Şi aşa veghem asupra împrejurimilor şi 
dregem zidurile. Ziua putem să lăsăm oamenii la slujbă, 
dar trebuie să fim prevăzători, fie şi pentru că regele 
Carolus a plecat, iar Wittemberg conduce cu mână de 
fier la Cracovia, asuprindu-i pe toţi deopotrivă. 

— Deşi nu cred într-un atac, n-am nimic 
împotriva prevederii! răspunse jupân Piotr Czarniecki. 

— lar eu am să trimit călugări la 
Wrzeszczowicz, adăugă preotul Kordecki, să-l întrebe 
dacă porunca scrisă a regelui mai înseamnă ceva? 

Kmicic răsuflă uşurat. 

— Slavă Domnului, slavă Domnului! strigă. 

— Jupâne cavaler! îi spuse preotul Kordecki. 
Dumnezeu să-i răsplătească gândurile bune... Dacă ne-ai 

prevenit cu temei, Sfânta Fecioară şi ţara îţi vor pomeni 
meritele în veci; să nu te miri că nu ţi-am dat crezare de 
la început. Nu o dată ne-au speriat degeaba; unii din 
vrăjmăşie faţă de credinţa noastră şi ca să-i împuţineze 
slava Sfintei Fecioare, alţii din lăcomie, pentru răsplată, 
iar câţiva numai ca să aducă şi ei vreo veste şi să capete 
însemnătate în ochii oamenilor. Poate că unii au fost 
înşelaţi, cum presupunem că s-a întâmplat şi cu domnia 
ta. Diavolul este grozav de pornit împotriva acestui lăcaş 
şi se străduieşte în fel şi chip să împiedice slujba şi să 
împuţineze numărul credincioşilor care vin să se roage. 
Nimic nu înfurie mai tare diavoleasca hoardă ca 
cinstirea aceleia care a zdrobit capul şarpelui... E timpul 
să începem vecernia. Să implorăm dar îndurarea ei, să 
ne încredinţăm milei ei şi fiecare să meargă liniştit la 
culcare, căci unde poate fi tihnă şi loc fără primejdie, 
dacă nu sub aripa-i ocrotitoare? 

Plecară cu toţii. 

După vecernie însuşi preotul Kordecki îl chemă pe 
jupân Andrzej şi-l spovedi îndelung în biserica pustie; 
apoi jupân Andrzej se întinse cu faţa în jos înaintea uşii 
de la capelă şi stătu aşa până la miezul nopţii. 

La miezul nopţii, se întoarse în chilia lui şi-i porunci 
lui Soroka să-l biciuiască înainte de culcare până când 
spinarea şi umerii i se umplură de sânge. 


Capitolul XIII 


A doua zi de dimineaţă, în toată mânăstirea domnea 


o mişcare neobişnuită. Porţile erau deschise într-adevăr 

şi credincioşii puteau să intre; slujba se ţinu ca de 
obicei, dar după predică toţi cei dinafară primiră 
poruncă să părăsească incinta mânăstirii. Însuşi preotul 
Kordecki, însoţit de spătarul de Sieradz şi de jupân Piotr 
Czarniecki,  cercetă în amănunt parapetele şi 
contraforturile dinăuntru şi dinafară zidurilor. Ici şi colo, 
porunciră să se facă îndreptările de cuviinţă; fierarii din 
oraş primiră poruncă să pregătească cârlige înfipte în 
vârful unor prăjini lungi, sulițe, coase întărite în 
prelungirea cozilor de lemn, măciuci şi ghioage grele 
ghintuite. Şi pentru că se ştia că la Jasna Góra sunt 
rezerve însemnate de asemenea arme, prin oraş se 
împrăştie zvonul că mânăstirea se aşteaptă să fie 
atacată în curând. Poruncile care veneau una după alta 
păreau să întărească aceste presupuneri 

Două sute de oameni trebăluiră toată noaptea de-a 
lungul zidurilor. Cele douăsprezece tunuri grele, trimise 
de jupân Warszycki, castelanul de Cracovia, înainte de 
împresurarea oraşului, fură întărite pe afete noi şi 
pregătite de tragere. 

Din magaziile mânăstirii, călugări şi slujitori cărară 
ghiulele, pe care le aşezară în grămezi lângă tunuri; se 
aduse pulberea şi se împărţiră muschete oamenilor. La 
turnuri şi la coturile zidurilor, urcară străjerii care 
aveau să vegheze zi şi noapte asupra împrejurimilor. În 
plus, oamenii trimişi în cercetare se răspândiră 
pretutindeni până la Przystajń, Kłobuck, Krzepice, 
Kruszyna şi Mstów. 

În cămările şi aşa destul de pline ale mânăstirii, se 
aduseră rezerve de hrană din oraş, de la Czestochowa şi 

din alte sate care ţineau de mânăstire. 

Zvonul se răspândi ca fulgerul în tot ţinutul. 
Târgoveţii şi ţăranii începură să se adune şi să 
chibzuiască ce-i de făcut. Multora nu le venea să creadă 
că vreun vrăjmaş ar cuteza să atace Jasna Gora. 

Se spunea că numai Czestochowa avea să fie 
ocupată, dar era de ajuns, ca să se răzvrătească cu toţii, 
mai ales când unii îşi aduseră aminte că suedezii sunt 
eretici şi nu se vor da în lături să pângărească altarul 
Sfintei Fecioare. 

Aşa că şovăiau, aci credeau, aci se îndoiau. Unii îşi 
frângeau mâinile, aşteptând prevestiri înfricoşătoare pe 
cer şi pe pământ, semne vădite ale mâniei dumnezeieşti, 
alţii se adânceau într-o disperare mută şi fără leac sau 
erau cuprinşi de o furie neomenească, de parcă luau foc. 
Şi, ca de fiecare dată când închipuirea omenească îşi ia 
zborul, începură să umble tot felul de zvonuri, care mai 
de care mai înfricoşătoare. 

Aşa cum mişună roiul de furnici, se învălătuceşte, 
răsfirându-se şi adunându-se neliniştit, atunci când 
cineva înfige băţul în muşuroi sau aruncă jar, tot aşa 
începură să fiarbă oraşul şi satele dimprejur. 

După-amiază, grupuri de târgoveţi şi ţărani cu 
neveste şi copii înconjurară zidurile mânăstirii, de parcă 
vroiau, să dea năvală asupra lor, plângând şi 
suspinând... În scăpatul soarelui, ieşi la ei preotul 
Kordecki şi, pierzându-se în mulţime, întrebă: 

— Ce căutaţi aici, oameni buni? 

— Vrem să luptăm pentru mânăstire, s-o 
apărăm pe Născătoarea lui Dumnezeu! strigară bărbaţii, 

înălţându-şi îmblăciele, furcile şi alte arme. 

— Vrem s-o mai vedem o dată pe Sfânta 
Fecioară! se văietară femeile. 

Preotul Kordecki se opri pe un colţ de stâncă mai 
ridicat şi spuse: 

— Urdiile iadului nu vor frânge puterile 
cerului. Liniştiţi-vă şi aveţi încredere că piciorul 
ereticilor nu va călca în acest sfânt lăcaş, iar eresurile 
luterane sau calvineşti nu vor răsuna în acest aşezământ 
al virtuţii şi credinţei. Nu ştiu dacă vrăjmaşul va cuteza 
să vie până aici, dar ştiu că dacă va veni, musai să plece 
cu ruşine şi umilinţă, pentru că puterea lui va fi 
sfărâmată de o putere mai mare, înverşunarea i se va 
frânge, va fi nimicit şi norocul lui se va schimba. 
Umpleţi-vă inimile de încredere! O veţi vedea şi altă 
dată pe Ocrotitoarea noastră înconjurată de o slavă şi 
mai mare. Veţi avea parte şi de alte minuni. Nu vă 
pierdeţi cu firea, ştergeţi-vă lacrimile şi întăriţi-vă în 
credinţă, deoarece vă zic vouă, iar prin mine vorbeşte 
Duhul Sfânt, suedezul nu va păşi nicicând înăuntrul 
acestor ziduri; va spori doar slava lui Dumnezeu, căci 
bezna nu poate întuneca lumina, aşa cum noaptea care 
se apropie nu poate împiedica venirea zilei de mâine. 

Tocmai amurgea. Mohoreala înserării acoperise 
împrejurimile, doar biserica lucea roşietic în ultimele 
raze ale soarelui. Văzând aceasta, oamenii 
îngenuncheară în jurul zidurilor şi încrederea umplu 
inimile. În acest timp, clopotele din turnuri începură să 
bată de Angelus. Preotul Kordecki începu să cânte 
Îngerul Domnului, iar mulţimea îi urmă pilda. Şleahticii 

şi oştenii de pe ziduri îşi uniră glasurile cu ale lor, 
clopotele cele mari şi cele mici răsunară, aşa că se 
părea că toată colina cântă ca o orgă uriaşă, auzindu-se 
până departe în cele patru părţi ale lumii. 

Cântară până târziu; preotul  Kordecki îi 
binecuvântă pe cei care plecau la drum, apoi spuse: 

— Aceia dintre bărbaţi care au fost la război 
ştiu să mânuiască armele şi îşi simt inima vitează să se 
înfăţişeze la mânăstire mâine dimineaţa. 

„Eu am fost!... Eu am slujit ca pedestraş!... Vin şi 
eu!” strigară glasuri numeroase. 

Şi mulțimile se împrăştiară cu încetul. Noaptea se 
scurse în linişte. Se treziră cu toţii în strigăte de 
bucurie: „N-au venit suedezii!” Cu toate acestea, 
meşteşugarii cărară toată ziua armele arvunite. 

Negustorii de mărunţişuri, care-şi ţineau tarabele 
mai ales în faţa zidului dinspre răsărit primiră şi ei 
poruncă să-şi aducă marfa înăuntrul mânăstirii, unde se 
muncea mereu la zidul de apărare. Se întăreau 
îndeosebi acele deschizături înguste numite „treceri”, 
care nu erau închise cu porţi şi puteau sluji la ieşiri 
împotriva duşmanului. Jupân Różyc Zamoyski porunci să 
fie astupate cu scânduri, cărămidă şi băligar în aşa fel, 
ca la nevoie să poată fi descoperite cu uşurinţă 
dinăuntru. 

Toată ziua veniră care încărcate cu proviant şi 
sosiră şi câteva familii de şleahtici speriaţi de vestea 
apropierii vrăjmaşului, 

Pe la amiază se întoarseră oamenii trimişi cu o zi 
înainte în cercetare, dar nici unul nu văzuse suedezi şi 

nici măcar nu auzise de alţii, afară de cei care stăteau la 
Krzepice. 

Cu toate acestea, la mânăstire pregătirile nu 
conteniră nici o clipă. La porunca preotului Kordecki, 
veniră târgoveţii şi ţăranii care slujiseră mai înainte ca 
pedestraşi şi cunoşteau  meşteşugul armelor. 
Conducerea lor i se încredința lui jupân Zygmunt 
Mosiński care avea în pază turnul dinspre miazănoapte 
şi răsărit. lar jupân Zamoyski îşi petrecu toată ziua 
aşezând oamenii la locurile lor, învăţându-l pe fiecare ce 
avea de făcut sau sfătuindu-se cu sfinţii părinţi la 
trapezărie. 

Kmicic privea cu bucurie la pregătirile de luptă, la 
muştrul oştenilor şi la tunuri, la grămezile de muschete, 
sulițe şi cuţitoaie. Asta era lumea lui. Printre gurile de 
foc amenințătoare, în vălmăşagul pregătirilor şi 
fierbinţeala luptei, se simţea cum nu se poate mai bine, 
era uşor şi vesel. Îşi uşurase sufletul la spovedanie de 
toate păcatele făptuite, ca tot omul înainte de a muri şi, 
în ciuda tuturor aşteptărilor, fusese iertat, deoarece 
duhovnicul avusese în vedere dorinţa lui sinceră de a se 
îndrepta şi hotărârea cu care păşise pe drumul cel bun. 

Jupân Andrzej scăpase astfel de povara care era cât 
pe ce să-l doboare. I se hotărâse caznă aspră şi în 
fiecare seară gârbaciul lui Soroka îi sângera spinarea; i 
se poruncise, de asemenea, să se arate umil, ceea ce era 
şi mai greu, deoarece inima lui era plină de trufie 
deşartă; îndeplinea mai lesne a treia poruncă, aceea de 
a-şi dovedi îndreptarea prin fapte bune. Nici el nu-şi 
dorea altceva. Sufletu-i tânăr îl îndemna la fapte pe care 

le înţelegea ca pe o luptă necurmată şi fără milă 
împotriva suedezilor. Spre asemenea isprăvi, vrednice 
de toată lauda, avea acum drumul deschis. Avea să-i 
bată pe suedezi nu numai pentru a-şi apăra ţara şi 
regele, căruia îi jurase credinţă, ci şi pentru a o apăra 
pe Regina îngerilor: era un noroc pe care nu-l merita. 

Unde era vremea când se afla parcă la o răspântie 
şi se întreba încotro s-o apuce, unde era vremea când nu 
ştia ce să facă, când întâlnea pretutindeni descurajarea 
şi începea să-şi piardă speranţa? 

Aici, călugării aceştia în rantii albe şi mâna de 
ţărani şi de şleahtici se pregăteau să se apere, să lupte 
pe viaţă şi pe moarte. Era singurul loc de acest fel în 
toată Republica şi jupân Andrzej nimerise tocmai aici, 
călăuzit parcă de steaua-i norocoasă. Chiar dacă 
suedezii aveau să împresoare aceste ziduri, credea cu 
sfinţenie în izbândă. De aceea, inima îi era plină de 
rugăciuni, bucurie şi recunoştinţă. 

În asemenea stare sufletească se preumbla pe 
ziduri, cerceta totul şi vedea că treaba merge bine. Cu 
ochi de cunoscător, îşi dădea seama dintr-o dată că 
pregătirile erau făcute de oameni cu experienţă, care 
abia la nevoie aveau să arate ce ştiau. Îi plăcea liniştea 
preotului Kordecki pe care îl admira din toată inima, îi 
plăcea statornicia spătarului de Sieradz şi nu-i întorcea 
spatele nici măcar lui jupân Czarniecki, deşi nu-l putea 
suferi. Acesta, în schimb, îl privea cu asprime şi, 
întâlnindu-l pe întărituri a doua zi după întoarcerea din 
cercetare a oamenilor, îi spuse: 

— Suedezii parcă nu s-ar vedea, jupâne 

cavaler, iar dacă nu vor veni deloc, bunul domniei tale 
renume va fi vrednic de dat la câini. 

— Decât să vie şi să aducă vreo pagubă 
sfântului lăcaş, mai bine să-mi mănânce mie câinii bunul 
renume! răspunse Kmicic. 

— Nu prea vrei să vezi cum miroase pulberea 
lor. Cunoaştem noi şi asemenea cavaleri care au cizmele 
căptuşite cu piele de iepure! 

Kmicic lăsă ochii în pământ ca o jupâniţă. 

— Haide, domnia ta, lasă cearta, spuse 
împăciuitor. Ce ţi-am făcut? Eu am uitat jignirea, uit-o şi 
domnia ta. 

— Ai spus că sunt un şleahtic prăpădit, se 
burzului jupân Piotr. Mă rog, domnia ta cine eşti? Cu ce 
e mai bun Babinicz decât Czarniecki?... Te tragi din 
vreun neam de senatori? 

— Domnia ta,răspunse vesel Kmicic, dacă n-ar 
fi umilinţa care mi s-a poruncit la spovedanie, dacă n-ar 
fi şfichiuiturile gârbaciului care-mi vrâstează spinarea în 
fiecare seară, ţi-aş mai spune şi altele, dar mi-e teamă să 
nu cad iarăşi în vechiul păcat. Cât priveşte întrebarea 
dacă Babinicz e mai bun decât Czarniecki, asta se va 
arăta, când vor veni suedezii. 

— Păi ce însărcinare crezi că ai să primeşti?... 
Gândeşti oare că vei fi una dintre căpetenii? 

Kmicic se posomori. 

— M-aţi bănuit că vreau răsplată, iar acum 
domnia ta vorbeşti de însărcinare. Află dar că n-am venit 
aici după ranguri, fiindcă în altă parte puteam sa ajung 
şi mai sus. Voi sluji ca oştean de rând, fie şi la porunca 

domniei tale. 

— De ce „fie şi”? 

— Pentru că domnia ta mă judeci strâmb şi m- 
ai putea prigoni. 

— Hm, ce să zic! Frumos din partea domniei 
tale că vrei să lupţi ca oştean de rând, văd că eşti grozav 
de isteţ şi nu-ţi vine prea uşor să te umileşti. Ai fi 
bucuros să te baţi? 

— Se va arăta, când vor veni suedezii, cum am 
spus. 

— Ei, şi dacă suedezii n-o să vină? 

— Atunci ştii ce, domnia ta? Vom merge să-i 
căutăm împreună! zise Kmicic. 

— A, da ştii că-mi placi! strigă jupân Piotr 
Czarniecki. Am putea aduna o ceată pe sprânceană... 
Aici nu suntem prea departe de Slask, aşa că oşteni s-ar 
găsi numaidecât. Căpeteniile şi-au dat cuvântul, ca şi 
unchiul meu, că nu vor mai lupta, dar oştenii nu s-au 
legat prin nimic. La cel dintâi semn s-ar aduna cu 
nemiluita! 

— Ar fi o bună pildă şi pentru alții! întări 
Kmicic cu înflăcărare. Am şi eu o mână de oameni... De 
i-ai vedea la treabă! 

— Pe legea mea! nu se mai putu stăpâni jupân 
Piotr. Lasă-mă să te îmbrăţişez! 

— Pofteşte, domnia ta! se bucură Kmicic. 

Şi fără să mai stea pe gânduri, se aruncară unul în 
braţele celuilalt. 

Tocmai trecea preotul Kordecki care, văzând ce se 
petrece, începu să-i binecuvânteze, iar ei îi mărturisiră 

legământul lor. Preotul se mulţumi să zâmbească şi 
plecă mai departe, vorbind de unul singur. 

— Bolnavul începe să se însănătoşească. 

Până seara sfârşiră toate pregătirile şi fortăreaţa 
era gata de apărare. Avea de toate din belşug; pulbere, 
tunuri, ziduri destul de puternice şi o mulţime de 
luptători. 

Częstochowa, mai degrabă Jasna Góra, cu toate că 
era greu de cucerit din pricina aşezării şi a întăriturilor, 
era socotită una dintre fortărețele mai mici şi mai slabe 
ale Republicii. Cât priveşte oştenii, putea să aibă oricâţi, 
dar preoţii nu chemaseră înadins prea mulţi, gândindu- 
se să le ajungă rezervele cât mai mult timp. 

Cu toate acestea, erau unii, mai ales printre tunarii 
nemți, care credeau că Częstochowa nu se va putea 
apăra. 

Proştii! Socoteau că mânăstirea nu e apărată decât 
de ziduri; nu ştiau ce înseamnă oamenii însufleţiţi de 
credinţă. Preotul Kordecki, temându-se să nu împrăştie 
îndoiala printre apărători, îi îndepărtă pe toţi, afară de 
unul care trecea drept meşter neîntrecut. 

În aceeaşi zi, veni la Kmicic bătrânul Kiemlicz cu cei 
doi feciori, rugându-l să-i sloboadă din slujbă. 

Jupân Andrzej fu cuprins de mânie. 

— Câinilor, îi certă, vă lepădaţi de bunăvoie de 
asemenea noroc şi nu vreţi s-o apăraţi pe Sfânta 
fecioară!... Prea bine, fie şi aşa! Plata pentru cai aţi 
primit-o, veţi căpăta îndată şi restul ce vi se cuvine. 

Scoase o pungă din sipet şi le-o zvârli la picioare, 

— lată-vă leafa! Credeţi că e mai bine să 

căutaţi prada în afara zidurilor! Vreţi mai degrabă să fiţi 
tâlhari decât apărătorii Mariei?!... Pieriţi din ochii mei! 
Nu sunteţi vrednici să staţi aici, nu sunteţi vrednici să 
vă' aflaţi printre creştini, nu meritaţi să muriţi de 
moartea care ne aşteaptă pe noi aici!... Afară, afară! 

— Nu suntem vrednici, răspunse bătrânul, 
desfăcându-şi braţele şi plecându-şi capul, nu suntem 
vrednici să vedem frumuseţile de la Jasna Góra. Poartă a 
raiului! Luceafăr de ziuă! Alinare a păcătoşilor! Nu 
suntem vrednici, nu suntem vrednici! Apoi făcu o 
plecăciune adâncă, atât de adâncă încât aproape că se 
frânse în două, şi în acelaşi timp cu mâna-i slabă, 
răşchirată, luă punga de jos. 

— Dar nici în afara zidurilor, adăugă, nu vom 
înceta să slujim... Înălţimea ta... La nevoie, o să te 
vestim de tot ce se întâmplă... Ne ducem unde trebuie.... 
Vom face tot ce trebuie. Înălţimea ta o să ai oameni gata 
să te slujească şi dincolo de ziduri. 

— Afară! repetă jupân Andrzej. 

leşiră toţi trei ploconindu-se până la pământ; 
spaima le tăia răsuflarea şi erau fericiţi că totul se 
sfârşise cu bine. În faptul serii nu mai erau în fortăreață. 

Se lăsă o noapte neagră şi ploioasă. Era ziua de opt 
noiembrie. Iarna începea de timpuriu şi odată cu stropii 
de ploaie cădeau pe pământ primii fulgi de zăpadă 
muiată. Liniştea era întreruptă doar de chemările 
prelungi ale străjilor care strigau de la un turn la altul: 
„Păzeaaa!” Ici şi colo se iţea, strecurându-se prin 
întuneric, rantia albă a preotului Kordecki. Kmicic nu 
dormea; se afla pe ziduri împreună cu jupân Czarniecki 

şi tăifăsuiau despre luptele la care luaseră parte. Kmicic 
povestea desfăşurarea ciocnirilor cu  Chowanski, 
nepomenind, fireşte, nici o vorbă despre isprăvile lui, iar 
jupân Piotr istorisea încăierările cu suedezii de la 
Przedborze, Zarnowce şi prin împrejurimile Cracoviei, 
cu care prilej se cam fălea spunând: 

— Am făcut şi eu ce-am putut. Când izbuteam 
să dobor un suedez, făceam un nod la eşarfa săbiei. 
Până acum am şase noduri şi cu ajutorul lui Dumnezeu 
vor fi şi mai multe! Tocmai de aceea port sabia din ce în 
ce mai sus... Nu peste multă vreme eşarfa nu va mai fi 
bună la nimic, dar nu voi dezlega nodurile, ci am să înfig 
în ele câte o turcoază şi am s-o duc în dar la icoana 
Maicii Domnului. Domnia ta, ai vreun suedez pe 
conştiinţă? 

— Nu! răspunse Kmicic ruşinat. Nu departe de 
Sochaczew am zdrobit o ceată, dar erau tâlhari de 
drumul mare... 

— În schimb, cred că ai doborit o groază de 
hiperborei? 

— E, din ăştia ar fi câţiva! 

— Cu suedezii e mai greu, fiindcă mai toţi sunt 
vrăjitori... Au învăţat de la finlandezi să se slujească de 
diavoli şi fiecare are câte doi-trei scrădiţi care-l ajută; 
sunt şi din aceia care au câte şapte. Grozav îi mai 
păzesc în timpul încăierărilor... Dar dacă vor veni aici, 
împieliţaţii nu le vor fi de nici un ajutor, deoarece 
puterea diavolească nu poate să facă nici un rău acolo 
unde se văd turnurile mânăstirii. Domnia ta, ai auzit de 
asta! 

Kmicic nu răspunse, clătină din cap şi începu să 
asculte cu luare-aminte. 

— Vin! spuse deodată. 

— Ce? Pentru Dumnezeu! Ce vorbeşti, domnia 
ta? 

— Aud călărimea. 

— E ropotul ploii învârtejite de vânt. 

— Pe rănile lui Christos, asta nu e ploaie, sunt 
cai! Nu mă înşală auzul. Vin mulţi călăreţi... şi sunt 
aproape, dar nu se aud din pricina ploii. Păzea, păzea!! 

Glasul lui Kmicic trezi străjile care moţăiau de frig 
prin apropiere, dar nici nu apucă să se stingă în ropotul 
ploii, când în întunericul din vale se auziră sunetele 
ascuţite ale trâmbiţelor care începură să ţiuie prelung, 
jalnic, înfricoşător. Zvâcniră cu toţii înspăimântați şi se 
întrebară unul pe altul: 

— Nu sunt cumva trâmbiţele care vestesc 
judecata de apoi în noaptea asta surdă?... 

Călugării, oştenii şi şleahticii începură să se strângă 
pe medean. Clopotarii alergară la turnuri şi în curând 
dangătul clopotelor umplu văzduhul; băteau toate, cele 
mari, mijlocii şi cele mici de tot, ca de foc, amestecându- 
şi gemetele cu glasul trâmbiţelor care sunau mereu. 

Aprinseră fitiluri în butoaiele cu smoală, pregătite 
înadins şi legate cu lanţuri, pe care le traseră după 
aceea în sus pe scripete. Lumina roşie se revărsă peste 
povârnişul stâncos şi cei de pe întărituri văzură la poale 
mai întâi grupul trâmbiţaşilor călări, care se aflau mai 
aproape cu trâmbiţele la gură, iar înapoia lor şirurile 
lungi ale raitierilor cu flamurile desfăşurate. 

Trâmbiţele mai răsunară o vreme, de parcă vroiau 
să arate prin aceste sunete de aramă toată puterea 
suedeză şi să înfricoşeze de moarte pe călugări. În cele 
din urmă, tăcură; unul din trâmbiţaşi se desprinse din 
rând şi se apropie de poartă, fluturând o năframă albă 
deasupra capului. 

— În numele măriei sale, strigă, prealuminatul 
rege al suedezilor, goților şi vandalilor, mare prinţ de 
Finlanda, Estonia, Carelia, Brema, Wereda, Szczecin, 
Pomerania, Caşubia şi Wandalia, prinţ de Rugia, stăpân 
peşte Ingria, Wismark şi Bavaria, graf palatin de Rin, 
Juliah, Kliwia,Berg... deschideţi! 

— Lăsaţi-l să intre! se auzi glasul preotului 
Kordecki. 

Se deschise doar uşiţa din poarta cea mare. 
Călărețul şovăi o clipă, apoi cobori de pe cal, intră în 
incinta zidurilor şi, văzând mai multe rantii albe, 
întrebă: 

— Care dintre voi este  mai-mare peste 
călugări? 

— Eu! răspunse preotul Kordecki. 

Călărețul îi dădu o scrisoare cu peceţi şi spuse: 

— Graful Wrzeszczowicz aşteaptă răspunsul la 
biserica Sfintei Barbara. 

Preotul Kordecki chemă îndată călugării şi şleahticii 
la sfat. 

Pe drum, jupân Czarniecki îi zise lui Kmicic: 

— Hai şi tu! 

— Merg, dar numai aşa, ca să văd ce este, 
consimţi jupân Andrzej, pentru că altminteri n-am ce 

căuta acolo! De-acum nu cu gura vreau s-o slujesc pe 
Sfânta Fecioară! 

Când se adunară cu toţii în trapezărie, preotul 
Kordecki rupse peceţile şi citi cele ce urmează: 

„Cinstiţi părinţi, cunoaşteţi prea bine ce gânduri 
bune am nutrit în inima mea pentru acest lăcaş şi pentru 
frăția voastră, ca şi statornicia cu care v-am ocrotit, 
copleşindu-vă cu binefaceri. De aceea, aş dori să fiți 
convinşi că bunăvoința şi dărnicia mea au rămas 
aceleaşi şi în timpurile de acum. Nu ca vrăjmaş vin 
astăzi la voi, ci ca prieten, lăsaţi deci fără teamă 
mânăstirea în grija mea, cum o cer vremurile şi 
împrejurările de acum. Astfel veţi dobândi liniştea pe 
care o doriţi şi veţi trăi fără primejdie. Vă făgăduiesc cu 
mâna pe inimă că nu se va atinge nimeni de lucrurile 
sfinte, bunurile voastre nu vor suferi stricăciune, 
dimpotrivă, voi spori avutul mânăstirii, luând toate 
cheltuielile asupra mea. Prin urmare, chibzuiţi bine câte 
foloase veţi avea, dacă mă veţi mulțumi şi-mi veți 
încredința mânăstirea. Mai luaţi aminte că vă paşte o 
nenorocire şi mai mare din partea ghinărarului Miller, 
ale cărui porunci vor fi cu atât mai apăsătoare, cu cât el 
este un eretic şi urăşte credința cea adevărată. De va 
veni el, veți fi siliți să vă supuneți şi să-i împliniți voile; 
atunci în zadar veţi arăta căinţă cu durerea în suflet că 
n-aţi dat ascultare sfatului meu.” 

Călugării fură adânc mişcaţi, aducându-şi aminte de 
binefacerile lui Wrzeszczowicz. Unii dintre ei aveau 
încredere în bunăvoința lui şi gândeau că, dacă-i vor 
urma sfatul, vor îndepărta nenorocirile viitoare. 

Dar nu îndrăznea nici unul să vorbească, aşteptând 
să vadă ce va spune preotul Kordecki; o vreme priorul 
tăcu, mişcându-şi buzele în şoapta rugăciunii, apoi rosti: 

— Un prieten adevărat ar veni oare pe timp de 
noapte şi ar speria cu glasul înfricoşător al surlelor şi al 
trâmbiţelor pe slugile lui Dumnezeu? Ar veni oare în 
fruntea miilor de oşteni înarmaţi care aşteaptă acum în 
faţa zidurilor? N-a venit de unul singur, n-a venit numai 
cu zece oameni, deşi ca binefăcător al nostru putea să 
se aştepte la o primire bucuroasă. Ce pot să însemne 
aceste cete năprasnice, dacă nu o ameninţare pentru 
împrejurarea când n-am vrea să predăm mânăstirea?... 
Fraţilor dragi, nu uitaţi că vrăjmaşul acesta nu şi-a 
respectat niciodată cuvântul dat, jurămintele şi 
făgăduielile. Deşi nu i-au cerut-o regele ne-a trimis 
hârtie în care stă scris negru pe alb că mânăstirea nu va 
fi ocupată, iar acum oştenii se află înaintea întăriturilor, 
trâmbiţându-şi minciuna cu uriaşe glasuri de aramă. 
Fraţilor dragi, înălţaţi-vă inimile spre cer, ca să vă 
lumineze Sfântul Duh, şi fiecare să-şi spună părerea 
după cum îi porunceşte conştiinţa şi binele sfântului 
aşezământ. 

Deodată, se auzi glasul lui Kmicic: 

— La Kruszyna, spuse, l-am auzit pe Lisola 
întrebând: „Dar nu-i aşa că veţi goli vistieria 
călugărilor?” la care Wrzeszczowicz, cel care stă acum 
înaintea zidurilor, a răspuns: „Maica Domnului n-are 
trebuinţă de talerii din cufărul priorului.” Acum acelaşi 
Wrzeszczowicz vă scrie, cinstiţi părinţi, că va lua toate 
cheltuielile asupra lui, sporindu-vă şi mai mult avutul. 

Vedeţi cât e de prefăcut! 

Îi răspunse preotul Mielecki, unul dintre cei mai 
vârstnici din adunare şi pe deasupra fost oştean: 

— Noi trăim în sărăcie, iar banii se păstrează în 
faţa altarului spre slava Sfintei Fecioare. Chiar dacă i- 
am lua de acolo, ca să răscumpărăm tihna sfântului 
lăcaş, cine ar pune chezăşie că-şi vor ţine făgăduiala, că 
nu vor smulge darurile şi sfintele odăjdii cu mâinile lor 
pângărite, că nu vor pune mâna pe lucrurile bisericii”? 
Ne putem încrede oare în nişte mincinoşi? 

— Nu putem hotărî nimic în lipsa episcopului, 
căruia îi suntem datori ascultare! spuse părintele 
Dobrosz. 

Iar preotul Tomicki adăugă: 

— Războiul nu e treaba noastră, să ascultăm, 
aşadar, ce spun cavalerii care s-au adăpostit la 
mânăstire. 

Ochii tuturor se îndreptară spre jupân Zamoyski, 
cel mai mare ca vârstă, bogăţie şi rang, care se ridică şi 
vorbi cele ce urmează: 

— E vorba de soarta voastră, cinstiţi părinţi. De 
aceea, puneţi alături puterea  vrăjmaşului cu 
împotrivirea de care sunteţi în stare cu forţele şi 
mijloacele avute la îndemână, şi faceţi cum credeţi de 
cuviinţă. Ce sfat putem să vă dăm noi, ca oaspeţi ce ne 
aflăm? Totuşi, de vreme ce ne întrebaţi şi pe noi ce-i de 
făcut, eu zic aşa:...departe de noi gândul de a ne preda, 
atâta timp cât nu suntem siliţi s-o facem. Nu ne putem 
îngădui să cumpărăm o pace nesigură printr-o supunere 
ruşinoasă de la un vrăjmaş care-şi calcă jurămintele. Ne- 

am adăpostit aici de bunăvoie cu femeile şi copiii noştri, 
lăsându-ne în grija Sfintei Fecioare, şi am hotărât cu 
nezdruncinată credinţă să trăim alături de voi, iar dacă 
asta va fi voia Domnului, să murim împreună cu voi. E 
mai bine aşa decât să primim o robie ruşinoasă şi să fim 
de faţă la pângărirea lucrurilor sfinte... Nu încape 
îndoială că Maica celui prea înalt, care ne-a înflăcărat 
inimile cu dorinţa de a o apăra împotriva ereticilor 
nemernici şi fără Dumnezeu, va veni în ajutorul slugilor 
sale cucernice şi va sprijini lupta noastră dreaptă!.., 

Spătarul de Sieradz tăcu; cumpăneau cu toţii 
vorbele lui întărindu-se în credinţă, iar Kmicic, care se 
gândea totdeauna după ce făcea, se repezi şi duse la 
buze mâna bătrânului. 

Cei de faţă căpătară curaj la această privelişte şi 
înflăcărarea tânărului fu socotită de toţi ca o prevestire 
bună aşa că dorinţa de apărare a mânăstirii crescu şi 
umplu inimile. 

Deodată, se arătă încă un semn bun; la fereastra 
trapezăriei răsună pe neaşteptate glasul tremurător al 
cerşetoarei Konstancja care îngâna un cântec pios: 


În zadar ameninţarea-ţi zvârli spre mine, husit 
aspru, 
În zadar chemi să te-ajute ale diavolului coarne. 
Arzând totul împrejuru-ţi, în zadar împroşti cu 
sânge, 
Pe mine nu mă vei frânge! 


De-ar veni aici păgânimea toată-n stoluri. 

Oştiri falnice şi fameni zburători pe cei balauri, 
Paloşul, focul şi truda şi vitejii n-au dobânda. 
A mea doar va fi izbânda! 


— lată sfatul, spuse preotul Kordecki, pe care 
ni-l trimite Dumnezeu prin gura bătrânei cerşetoare. Să 
ne apărăm, fraţilor, fiindcă nici o cetate împresurată n-a 
avut ajutorul pe care-l vom primi noi! 

— Suntem gata să ne dăm viaţa! strigă jupân 
Piotr Czarniecki. 

— Să nu ne încredem în aceşti călcători de 
jurăminte! Să nu ne încredem în eretici şi în acei catolici 
care au intrat în slujba necuratului! strigară alte glasuri, 
nelăsându-i să vorbească pe cei care vroiau să se 
împotrivească. 

Hotărâră să trimită doi preoţi la Wrzeszczowicz, 
care să-i aducă la cunoştinţă că porţile vor rămâne 
închise, iar asediaţii se vor apăra, îndreptăţiţi fiind de 
făgăduiala regelui. 

Pe de altă parte, trimişii aveau să-l roage cu 
umilinţă pe Wrzeszczowicz să se lase păgubaş sau 
măcar să amâne negocierile până când călugării vor 
cere îngăduinţa părintelui Teofil Broniewski, mai-marele 
ordinului, care se află în Slask. 

Trimişii, părintele Benedykt Jaraczewski şi Marceli 
Tomicki, ieşiră pe poartă, iar ceilalţi rămaseră să-i 
aştepte cu sufletul la gură în trapezărie. Neobişnuiţi cu 
războiul, călugării se temeau că le-a bătut ceasul de pe 
urmă şi a venit timpul când trebuiau să aleagă între 
datorie şi mânia şi răzbunarea vrăjmaşului. 

Nu se scursese decât o jumătate de ceas, când cei 
doi călugări se arătară iarăşi înaintea sfatului. Stăteau 
cu capetele în piept, iar pe chipurile palide se citea 
tristeţea. Îi întinseră în tăcere preotului Kordecki o nouă 
scrisoare de la Wrzeszczowicz, iar acesta o luă şi o citi 
cu glas tare. Erau cele opt puncte prin care 
Wrzeszczowicz le punea în vedere călugărilor să se 
supună. 

După ce sfârşi de citit, priorul se uită îndelung la 
cei de faţă, apoi rosti cu glas solemn: 

= În numele Tatălui, al Fiului şi al Sfântului 
Duh! În numele Preacuratei şi Sfintei Născătoare de 
Dumnezeu! Pe ziduri, fraţi iubiţi! 

— Pe ziduri, pe ziduri! îi răspunseră toţi în cor. 

Curând după aceea, flăcările luminară poalele 
povârnişului pe care se afla mânăstirea. Wrzeszczowicz 
dăduse foc la clădirile din jurul bisericii sfintei Barbara. 
Pojarul, cuprinzând acareturile vechi, se întindea cu 
fiecare clipă. Spre cer se învălătuciră stâlpi de fum roşu, 
printre care jucau limbile focului. În cele din urmă, 
jariştea flăcărilor se revărsă asupra norilor. 

La lumina focului, se vedeau cetele de călăreţi, 
mişcându-se cu iuţeală dintr-un loc în altul. Începeau 
jafurile oştenilor. Raitierii scoteau din ocoale vitele care 
fugeau speriate, umplând văzduhul cu mugete jalnice; 
oile, strânse ciopor, se îmbulzeau orbeşte spre foc. 
Mirosul de ars se împrăştia în toate părţile, ajungând 
până la zidurile mânăstirii. Mulţi dintre apărători 
vedeau întâia oară faţa sângeroasă a războiului şi li se 
strângea inima la vederea oamenilor urmăriţi de oşteni 

şi hăcuiţi cu paloşele sau a femeilor târâte de păr pe 
medean. În strălucirile sângerii ale pârjolului, se vedea 
totul ca-n palmă. Strigăte şi vorbe răzlețe ajungeau la 
urechile asediaţilor. 

Deoarece tunurile mânăstirii nu trăseseră până 
acum, raitierii descălecară şi se apropiară până la 
piciorul praporului, scuturându-şi paloşele şi muschetele 
deasupra capului. 

În fiecare clipă, câte un vlăjgan în tunică verde de 
raitier se apropia şi, ducându-şi mâinile pâlnie la gură, îi 
ocăra şi-i ameninţa pe asediaţii care ascultau răbdători, 
stând lângă tunurile cu fitilurile aprinse. 

Jupân Kmicic se afla alături de jupân Czarniecki în 
dreptul bisericii şi vedea totul foarte bine. Obrajii i se 
rumeniseră ca para focului, iar ochii îi semănau cu două 
torţe aprinse; ţinea în mână un arc grozav, moştenit de 
la tatăl său, care-l cucerise la Hotin de la un agă faimos. 
Ascultă amenințările şi mascările, iar când, în cele din 
urmă, raitierul uriaş se apropie de stâncă şi începu să 
zbiere, jupân Andrzej se întoarse către Czarniecki: 

— Pentru Dumnezeu, huleşte împotriva Sfintei 
Fecioare... Eu înţeleg limba nemților... spune vorbe 
înfricoşătoare!... Nu mai pot să rabd! 

Şi cobori arcul, dar jupân Czarniecki îl lovi peste 
mână. 

— Dumnezeu îl va pedepsi pentru vorbele-i de 
ocară, spuse. Preotul Kordecki nu îngăduie să tragem 
noi cei dintâi, aşa că să-i lăsăm să deschidă ei focul. 

Abia sfârşi, că raitierul îşi lipi patul muschetei de 
faţă, împuşcătura porni, dar plumbul nu ajunse până la 

ziduri, pierzându-se printre crăpăturile stâncii. 

— Acum se poate? strigă Kmicic. 

— Se poate! răspunse Czarniecki. 

Ca un adevărat om al războiului, Kmicic se linişti 
într-o clipă. Raitierul, ducându-şi mâna streaşină la ochi, 
se uita pe urma plumbului. Tânărul încorda arcul şi 
ciupi coarda cu degetul, de ciripi ca o rândunică, apoi se 
aplecă şi strigă: 

— Moarte, moarte! 

În acelaşi timp, răsună şuierul jalnic al groaznicei 
săgeți; raitierul dădu drumul la muschetă, îşi ridică 
amândouă braţele, înălţă capul şi se prăbuşi pe spate. 
Un timp se zbătu ca peştele pe uscat, bătând pământul 
cu picioarele, apoi se încordă deodată şi rămase 
nemişcat. 

= Ăsta-i primul! spuse Kmicic. 

— Fă un nod la eşarfă! îl îndemnă jupân Piotr. 

— N-o să-mi ajungă nici frânghia din 
clopotniţă, dacă mi-o ajuta Dumnezeu! strigă jupân 
Andrzej. 

Tocmai atunci se apropie de raitierul doborât un 
altul, vrând să vadă ce are sau să-i ia punga, dar săgeata 
şuieră din nou şi vrăjmaşul nimerit căzu peste cel 
dinainte. 

În acest timp, bubuiră tunurile mici de câmp, pe 
care Wrzeszczowicz le adusese cu sine. Nu putea să 
dărâme fortăreaţa cu ele, tot aşa cum nu putea gândi s-o 
cucerească numai cu călărimea, dar porunci să se tragă, 
ca să-i sperie pe călugări. Începutul era făcut. 

Preotul Kordecki se ivi lângă jupân Czarniecki 

aducându-l şi pe părintele Dobrosz care avea în grijă 
tunurile mânăstirii în timp de pace şi trăgea cu ele de 
sărbători, faptă pentru care trecea drept cel mai bun 
tunar printre călugări. 

Priorul făcu semnul crucii asupra tunului şi i-o arătă 
părintelui Dobrosz, iar acesta îşi suflecă mânecile şi 
îndreptă ţeava spre locul dintre două clădiri, unde se 
aflau vreo cincisprezece călăreţi conduşi de o căpetenie 
cu rapiera în mână. Părintele Dobrosz ochi îndelung, 
fiindcă era în joc renumele-i de cel mai bun tunar în 
sfârşit, luă fitilul şi-l lipi de deschizătură. 

Bubuitura cutremură văzduhul şi fumul acoperi 
vederea. După o clipă îl împrăştie vântul. Între cele două 
case nu mai era nici un călăreț. Câţiva zăceau pe jos 
sfârtecaţi împreună cu caii, iar ceilalţi pieriseră. 

Călugării începură să cânte pe întărituri. Cântecul 
lor era însoţit de troznetele clădirilor care se prăbuşeau 
în jurul bisericii” sfintei Barbara. Întunericul se făcu şi 
mai negru, doar jerbele uriaşe de scântei împroşcate de 
bârnele care se prăvăleau se înălţau în văzduh. 

Trâmbiţele sunară iarăşi în rândurile suedezilor 
care începură să se depărteze. Pojarul se stingea. La 
picioarele colinei coborâră beznele. Ici şi colo, se mai 
auzea nechezatul cailor, dar tot mai departe şi din ce în 
ce mai slab. Wrzeszczowicz se retrăgea spre Krzepice. 

Preotul Kordecki îngenunche pe zidul de apărare. 

— Marie! Maică a lui Dumnezeu! rosti cu glas 
puternic. Fie ca cel ce va veni după ei să plece tot aşa cu 
ruşinea şi mânia deşartă în suflet. 

În timp ce se ruga, norii se desfăcură deasupra 

capului său şi strălucirea lunii albi turnurile, zidurile, pe 
priorul îngenuncheat; şi dărâmăturile arse ale clădirilor 
de lângă biserica Sfintei Barbara. 


Capitolul XIV 


În ziua următoare, la poalele Jasnei Góra domnea 
liniştea. Călugării se folosiră de acest prilej pentru a 
sfârşi pregătirile de apărare. Se făcură ultimele 
îndreptări pe ziduri şi la apărători şi se aduseră şi mai 
multe arme care aveau să slujească la respingerea 
năvălitorilor. 

De la Zdebow, Krowodrza, Lgota şi Grabówka 
veniră încă cincisprezece ţărani care slujiseră mai 
demult ca pedestraşi. Fură primiţi cu toţii şi amestecați 
printre ceilalţi apărători. Preotul Kordecki trebăluia cât 
doi-trei la un loc. Lua parte la slujbă şi la sfat, 
supraveghea corurile de zi şi de noapte, iar în clipele de 
răgaz umbla pe ziduri cu şleahticii şi sătenii. Pe faţă şi 
în toată înfăţişarea i se citea atâta linişte, cum numai 
chipurile cioplite din piatră pot să aibă. Privindu-i 
obrazul palid de neodihnă, se putea crede că omul 
acesta doarme somn dulce şi uşor, dar resemnarea 
tăcută şi veselia care-i ardeau în priviri, buzele care i se 
mişcau rostind rugăciuni spuneau că veghează şi 
cugetă, se roagă şi se jertfeşte pentru toţi. Din sufletul 
acesta cu puterile încordate spre Dumnezeu curgea 
izvorul adânc şi liniştit al credinţei; sorbeau cu toţii şi 
cine avea sufletul bolnav, acela se înzdrăvenea. Acolo 
unde albea rantia lui, tihna senină se aşeza pe chipuri, 

ochii râdeau şi buzele rosteau: „Bunul nostru părinte şi 
apărător, mângâierea şi speranţa noastră.” Îi sărutau 
mâinile, iar el zâmbea ca aurora dimineţii şi trecea mai 
departe, răspândind în juru-i încredere şi seninătate. 

Cu toate acestea, nu neglija nici mijloacele 
pământeşti de mântuire; călugării care intrau în chilia 
lui îl găseau fie în genunchi, fie aplecat peste scrisorile 
pe care le trimitea în toate părţile. Îi scrise astfel lui 
Wittemberg, căpetenia supremă de la Cracovia, 
rugându-l să aibă milă de sfântul lăcaş; lui Jan 
Kazimierz, care în ultima vreme făcea sforţări la Opole 
pentru scăparea norodului nerecunoscător; castelanului 
de Kiev, pe care propriul legământ îl ţinea înlănţuit la 
Siewierz; lui Wrzeszczowicz şi polcovnicului Sadowski, 
ceh şi luteran, care-l slujea pe Miller şi care, având un 
suflet ales, se străduia să abată gândul ghinărarului de 
la cucerirea mânăstirii. 

În preajma lui Miller se înfruntau doi sfetnici. 
Wrzeszczowicz, aţâţat de împotrivirea pe care o 
cunoscuse la opt noiembrie, se străduia în fel şi chip să-l 
convingă pe ghinărar să pornească asupra mânăstirii; 
făgăduia, în schimb, comori nenumărate, spunând că în 
toată lumea nu sunt decât câteva biserici care să-şi 
poată măsura bogăţiile cu cele de la Czestochowa vel 
Jasna Góra. Iar Sadowski se împotrivea astfel: 

— Luminăţia ta, îi spunea lui Miller, care ai 
cucerit atâtea cetăți însemnate, încât oraşele nemţeşti 
te-au numit cu drept cuvânt Poliocertes, ştii de câtă 
vărsare de sânge şi timp este nevoie pentru supunerea 
unei fortărețe oricât de slabe, dacă apărătorii vor să 

lupte pe viaţă şi pe moarte până la ultima suflare. 

— Călugării nu se vor împotrivi, nu-i aşa? 
întrebă Miller. 

— Eu cred că dimpotrivă. Bogaţi fiind, se vor 
apăra cu mai multă înverşunare, încrezători nu numai în 
puterea armelor, ci şi în sfinţenia locului, pe care eresul 
catolic din această ţară îl socoteşte ca inviolatum. 
Ajunge să ne aducem aminte de războiul cu nemţii; 
călugării au dovedit adesea curaj şi îndârjire, chiar 
atunci când oştenii, se îndoiau de izbândă. Se va 
întâmpla şi acum la fel, cu atât mai mult, cu cât 
fortăreaţa nu e chiar atât de neputincioasă, cum o 
socoteşte graful. E înălţată pe un povârniş stâncos în 
care nu se pot săpa tuneluri; spărturile zidurilor au fost 
şi ele astupate până acum, iar în ceea ce priveşte 
rezervele de arme, pulbere şi hrană, acestea trebuie să 
fie foarte mari la o mânăstire atât de bogată. Fanatismul 
va îmbărbăta inimile şi... 

— Şi crezi, jupâne polcovnic, că mă vor sili să 
fac cale-întoarsă? 

— Asta nu cred, dar sunt de părere că vom fi 
nevoiţi să pierdem prea multă vreme sub zidurile 
mânăstirii şi să trimitem după tunuri mai mari decât 
acelea pe care le avem, iar luminăţia ta musai să 
porneşti spre Prusia. Trebuie să socotim bine de cât 
timp avem nevoie la Czestochowa, pentru că, dacă 
măria sa ne va chema în Prusia pentru treburi mai 
grabnice, călugării nu vor întârzia să împrăştie vestea că 
te-au gonit. Atunci gândeşte-te şi luminăţia ta ce ştirbire 
va suferi faima luminăţiei tale de Poliocertes! Nu mai 


262 


vorbesc că potrivnicii din toată ţara vor afla o pildă de 
urmat! Şi aşa... Sadowski cobori glasul, când se va afla 
că împresurăm mânăstirea, vom ajunge de pomină. 
Luminăţia ta nu ştii, cum nu poate să ştie nici un străin 
care nu e catolic, ce înseamnă Czestochowa pentru 
acest popor. Avem tot interesul să nu ne punem rău cu 
şleahticii, care s-au predat atât de uşor, cu magnații şi 
oştile regale care au trecut de partea noastră odată cu 
hatmanii. Fără ei n-am fi făcut tot ce-am făcut. Am 
cuprins aceste pământuri pe jumătate sau chiar mai 
mult cu mâinile lor, dar când va răsuna prima 
împuşcătură la Czestochowa... cine ştie... poate că nici 
un polonez nu va mai rămâne alături de noi... atât de 
mare este puterea eresului!... S-ar putea să înceapă un 
alt război cumplit! 

În sinea lui, Miller îi da dreptate lui Sadowski; mai 
mult, pe toţi călugării, pe cei de la Czestochowa 
îndeosebi, îi socotea nişte vrăjitori, iar de vrăji 
ghinărarul suedez se temea mai mult decât de tunuri. 
Cu toate acestea, vrând să-l zădărască în glumă sau 
poate doar să lungească vorba, spuse: 

— Domnia ta vorbeşti, ca şi când ai fi priorul 
mânăstirii de la Czestochowa sau... ca şi când ar începe 
plata răscumpărării cu domnia ta... 

Sadowski era un războinic cutezător, iute din fire şi, 
pentru că ştia cât preţuieşte, se supăra foarte uşor: 

— Nu mai scot nici o vorbă! spuse cu semeţie. 

Miller se simţi şi el jignit de tonul cu care fuseseră 
rostite aceste cuvinte. 

— Nici eu nu te rog, domnia ta! răspunse. Îmi 

ajunge sfatul grafului Weyhard care cunoaşte mai bine 
ţara asta. 

— Rămâne de văzut! se împotrivi Sadowski şi 
ieşi din încăpere. 

Weyhard îi luă locul, într-adevăr. Aduse scrisoarea 
pe care o primi între timp de la Warszycki din Cracovia, 
care-l ruga să lase mânăstirea în pace; dar nepriceput 
cum era, socoti altfel cele scrise şi spuse: 

— Se roagă, aşadar ştiu prea bine că nu sunt în 
stare să se apere! 

În ziua următoare, la Wieluń, se hotărî marşul 
asupra Czestochowei. 

Cum nu făcea nimeni o taină din asta, părintele 
Jacek Rudnicki, călugăr de la mânăstirea din Wieluń, 
avu destul timp să ducă vestea la Czestochowa. Bietul 
călugăr nu credea nici el în ruptul capului că cei de la 
Jasna Góra aveau să se apere. Vroia doar să-i prevină, ca 
să ştie ce au de făcut şi să capete condiţii mai bune. 
Ştirea semăna într-adevăr descurajarea în inimile 
sfinţilor părinţi. Unii începură să şovăie. Dar preotul 
Kordecki îi îmbărbăta, pe cei abătuţi îi înflăcăra cu 
căldura inimii lui, vesti că se vor făptui adevărate 
minuni, făcând plăcută până şi vedenia morţii; îi 
convinse pe toţi cu puterea credinţei lui şi, aproape fără 
să ştie, începură să se pregătească de luptă cu 
năvălitorii, cum se pregăteau de obicei pentru 
sărbătorile bisericii, cu bucurie şi solemnitate. 

În acelaşi timp, căpeteniile mirene ale apărătorilor, 
spătarul de Sieradz şi jupân Piotr Czarniecki, făceau şi 
ei ultimele pregătiri. Dădură foc la toate tarabele lipite 

de-a lungul zidurilor, care puteau să înlesnească năvala 
vrăjmaşului; nu fură cruţate nici măcar clădirile mai 
apropiate de la poale, aşa că toată ziua un inel de foc 
învălui fortăreaţa; tarabele, bârnele şi scândurile se 
prefăcură în cenuşă, aşa că tunurile mânăstirii aveau 
acum înainte o întindere pustie, neîngrădită de nici o 
piedică. Gurile negre scrutau depărtarea, aşteptând 
parcă nerăbdătoare venirea duşmanului, pe care vroiau 
să-l întâmpine cu bubuituri înfricoşătoare. 

Iarna înainta cu paşi repezi. Dinspre miazănoapte 
sufla un vânt tăios care întărea noroaiele; dimineaţa 
băltoacele erau acoperite de pojghiţa de gheaţă; preotul 
Kordecki; mergând de-a lungul zidurilor, îşi freca 
mâinile învineţite de frig şi spunea: 

— Dumnezeu ne trimite gerul în ajutor! 
Vrăjmaşilor le va fi greu să sape locaşurile pentru tunuri 
şi şanţuri; în vreme ce voi o să vă lăfăiţi în încăperi 
călduroase, lor o să li se facă lehamite de împresurare. 

Tocmai de aceea Burchard Miller vroia să 
sfârşească totul cât se poate de repede. Aducea cu el 
nouă mii de oşteni, cei mai mulţi pedestraşi, şi 
douăsprezece tunuri. Mai avea şi două steaguri de 
călărime polonă, dar nu putea conta pe ea, mai întâi, 
fiindcă nu putea folosi călărimea pentru cucerirea unei 
fortărețe aşezate pe un povârniş stâncos, iar în al doilea 
rând, fiindcă oștenii se arătaseră împotrivă şi 
declaraseră de la început că nu vor lua parte la lupte. 
Veneau cu el mai degrabă pentru a feri mânăstirea de 
lăcomia învingătorilor, în caz că avea să fie cucerită; cel 
puţin aşa le spuseseră polcovnicii oştenilor; mai veneau 

şi pentru că cei care porunceau erau suedezii, fiindcă 
toată oştirea Republicii se afla în tabăra lor şi trebuia să 
se supună. 

De la Wieluń la Częstochowa nu era drum lung. În 
ziua de 18 noiembrie avea să înceapă împresurarea. Dar 
ghinărarul suedez socotea că nu va dura mai mult de 
câteva zile şi va ocupa fortăreaţa pe calea negocierilor. 

Între timp, preotul Kordecki îi pregătea sufleteşte 
pe apărători. Se ţinu o slujbă ca la sărbătorile de mare 
bucurie şi, dacă n-ar fi fost teama şi paloarea de pe 
feţele unora, s-ar fi putut crede că se apropie acel vesel 
şi solemn Aleluia. Însuşi priorul celebră liturghia, apoi 
bătură toate clopotele. După liturghie, slujba continuă 
cu o procesiune impunătoare care ieşi pe întărituri. 

Preotul Kordecki, care purta sfântul potir, era 
condus de braţ de spătarul de Sieradz şi de jupân Piotr 
Czarniecki. Înaintea lor păşeau copii în cămăşi albe cu 
cădelniţe în care fumega smirna şi tămâia. În faţa şi 
înapoia baldachinului mergeau călugări în rantii albe, cu 
ochii ridicaţi spre cer; oameni de vârste diferite, 
începând cu bătrâni încovoiaţi şi sfârşind cu tineri abia 
intraţi la noviciat. Flăcăruile galbene ale lumânărilor 
jucau în vânt, iar ei mergeau şi cântau adânciţi în 
credinţă, de parcă nu mai trăiau pe această lume. În 
urma lor se vedeau capetele tunse scurt ale şleahticilor 
şi feţele femeilor plânse, dar liniştite totuşi sub boabele 
lacrimilor şi însufleţite de credinţă. Veneau apoi ţăranii 
în sumane şi cu părul lung, asemenea primilor creştini; 
copii mici, fete şi flăcăi îşi uneau glasurile îngereşti cu 
ale celorlalţi. Şi Dumnezeu asculta acest cântec, această 

revărsare a inimilor, această fugă de sub poverile 
pământeşti la adăpostul aripilor dumnezeirii. Vântul 
stătu, văzduhul se linişti, cerul devenea tot mai albastru, 
iar soarele de toamnă îşi revărsa lumina blândă, palid 
aurie, caldă încă, peste pământ. 

Procesiunea făcu înconjurul întăriturilor, dar nu se 
întoarse şi nici nu se împrăştie, ci merse mai departe. 
Strălucirea sfântului potir cădea pe faţa priorului, care 
părea o auroră ce împrăştia raze. Preotul Kordecki ţinea 
ochii închişi, iar pe buze avea un zâmbet aproape 
nepământesc de fericire, dulceaţă şi încântare; sufletul 
lui era în ceruri, în lumină, veşnică veselie şi linişte 
netulburată. Dar, ca şi când acolo primea poruncă să nu 
uite de această biserică de pe pământ, de oameni şi de 
fortăreață, de ceasul încercării ce avea să vie, se oprea 
din când în când, deschidea ochii, înălța sfântul potir şi 
rostea binecuvântări. 

Blagoslovi norodul, oştenii şi flamurile ca nişte flori, 
care jucau în culori de curcubeie; apoi blagoslovi 
zidurile şi înălţimea care privea la întinderile depărtate, 
tunurile mici şi pe cele mari, ghiulelele de plumb şi de 
fier, cutiile cu pulbere, parapetele de lemn şi grămezile 
de arme care slujeau la respingerea atacurilor; după 
aceea blagoslovi satele din depărtare şi toate cele patru 
părţi ale lumii: răsăritul şi apusul, miazăzi şi 
miazănoapte, de parcă vroia să răspândească puterea 
dumnezeiască asupra împrejurimilor şi a pământului 
întreg.... 

Bătură ceasurile două după-amiază şi procesiunea 
se afla încă pe ziduri când deodată, la marginea zării, 

acolo unde cerul părea că se împreună cu pământul şi se 
întindeau ceţuri alburii, se ivi ceva şi începu să se mişte; 
forme nedesluşite se apropiau târâş, la început tulburi, 
se întăreau treptat şi deveneau tot mai limpezi. 

— Suedezii, vin suedezii! 

Apoi se întronă liniştea, de parcă inimile şi limbile 
încremeniseră; doar clopotele băteau mai departe. 
Glasul preotului Kordecki răsună puternic, deşi liniştit. 

— Fraţilor, să ne bucurăm, se apropie ceasul 
izbânzii şi al minunilor! 

Iar după aceea: 

— Sub ocrotirea ta alergăm, Maică, Stăpână şi 
Regină a noastră! 

În acest timp, norul suedez se preschimbase într-un 
şarpe fără sfârşit, care aluneca din ce în ce mai aproape. 
I se zăreau inelele înfricoşătoare. Se răsucea, se 
îndrepta la loc, în răstimpuri răsfrângea lumina în 
pojghiţa lucitoare a oţelelor sau se înnegrea, ieşind din 
abureala depărtării... 

În curând, cei care priveau de pe ziduri puteau să 
vadă totul în amănunt. În faţă venea călărimea, urmată 
de polcurile de pedestraşi; fiecare polc alcătuia un 
dreptunghi lunguieţ, deasupra căruia se înălţă unul mai 
mic, format din sulițe; mai departe, hăt! îndărătul 
pedestrimii, se târau tunurile cu ţevile întoarse înapoi şi 
aplecate spre pământ. 

Trupurile lor greoaie şi leneşe, negre sau gălbui, 
luceau amenințătoare în soare; în urma lor duruiau pe 
drumul cu hârtoape căruțele cu pulbere şi un şirag 
nesfârşit de care încărcate cu corturi şi tot felul de scule 

de război... 

Apropierea acestei oştiri regulate care trecea prin 
faţa apărătorilor, vrând parcă să-i sperie, oferea o 
privelişte de toată frumuseţea, deşi amenințătoare. 
Călărimea se desprinse de grosul trupelor şi porni la 
trap, tălăzuind ca un lan bătut de vânt. Se fărâmiţă 
repede în cete mai mici şi mai mari. Unele se apropiară 
de fortăreață, altele se risipiră cât ai clipi din ochi prin 
satele dimprejur după pradă, iar câteva porniră să 
înconjure zidurile, cercetând locul şi ocupând clădirile 
mai apropiate. Călăreţi singuratici se desprindeau 
mereu din grupele mai mari şi goneau spre pâlcurile de 
pedestraşi, vestind căpeteniile unde să se aşeze. 

Tropotele şi  nechezatul cailor, strigătele şi 
chemările, lărmuiala câtorva mii de glasuri şi huruitul 
surd al tunurilor ajungeau la urechile apărătorilor care 
stătuseră până atunci liniştiţi pe întărituri, privind uimiţi 
la alergătura şi foiala oştilor vrăjmaşe. 

În cele din urmă, ajunseră şi polcurile de 
pedestrime şi începură să umble de colo-colo în jurul 
fortăreței, căutând locurile cele mai potrivite pentru a se 
întări pe poziţii, între timp, loviră Czestochowka, o 
moşioară care ţinea de mânăstire, cu toate că aici nu se 
aflau oşteni; rămăseseră doar ţăranii încuiaţi prin colibe. 
Polcul de finlandezi, care ajunse primul acolo, se repezi 
cu înverşunare asupra prostimii neînarmate. Îi scoaseră 
din colibe, târându-i de păr, iar pe cei care se 
împotriveau îi hăcuiră cu săbiile. Toţi ceilalţi fură goniţi 
afară din conac, călărimea dădu năvală asupra lor şi-i 
risipi în cele patru vânturi. 

Solul lui Miller, care cerea mânăstirii să se supună, 
trâmbiţase mai dinainte în faţa porţilor, dar apărătorii, 
la vederea măcelului şi cruzimii  oştenilor la 
Czestochâwka, îi răspunseră cu focul tunurilor. 

Acum, când populaţia din partea locului fusese 
izgonită din toate aşezările mai apropiate, pe care le 
ocupaseră suedezii, se cuvenea să le dărâme cât mai 
repede, pentru ca vrăjmaşul adăpostit în ele să nu facă 
stricăciuni mânăstirii. Întăriturile se acoperiră de jur 
împrejur de fum, asemenea unei corăbii învăluite de 
furtună şi atacate de tâlhari. Bubuitul tunurilor 
cutremura văzduhul şi zidurile, la biserică şi prin 
clădirile apropiate zăngăneau geamurile. Ghiulele de 
foc, ca nişte  norişori alburii, înscriau arcuri 
amenințătoare, cădeau pe adăposturile suedezilor şi 
frângeau grinzile, dărâmând acoperişuri şi pereţi; în 
locurile în care nimereau, se înălţau îndată stâlpi de 
fum. 

Vâlvătaia cuprindea aşezările. 

Abia cartiruite, polcurile suedeze ieşeau în goană 
de prin case şi, nesigure de poziţiile lor, se împrăştiau în 
toate părţile. Neorânduiala începea să-şi facă loc. 
Tunurile neînţepenite în lăcaşuri de tragere, erau trase 
înapoi pentru a le feri de ghiulele. Miller rămase uimit, 
nu se aştepta la asemenea primire şi nici ca Jasna Góra 
să aibă astfel de tunari. 

Cum se lăsă întunericul şi trebuia să înstăpânească 
ordinea, trimise un trâmbiţaş cu propunerea de încetare 
a focului. 

Călugării căzură lesne la învoială. Cu toate acestea, 

în timpul nopţii aprinseră un hambar uriaş cu rezerve de 
proviant, unde se adăpostise polcul vestlandez. În timp 
ce ghiulele nimereau una după alta în locul ochit, 
flăcările  cuprinseră clădirea atât de repede, că 
vestlandezii nu mai avură vreme să scoată muschetele şi 
muniţia sări în aer, împrăştiind până departe în jur torţe 
aprinse. 

Suedezii nu închiseră ochii toată noaptea; se 
pregătiră în fel şi chip, săpară locaşuri pentru tunuri, 
umplură coşuri uriaşe cu pământ, pe scurt, îşi rânduiră 
tabăra. Deşi  oştenii bătuseră multe războaie şi 
căpătaseră multă experienţă, deşi răzbătători şi 
stăruitori din fire, nu aşteptau cu bucurie ziua de mâine. 
Prima zi însemnase cât o înfrângere. 

Tunurile mânăstirii făcură pagube atât de mari 
printre oameni, încât luptătorii mai vârstnici se 
îngrijorară foarte, punându-le pe seama împresurării 
lipsite de prevedere a fortăreței şi a apropierii prea mari 
de întărituri. 

Dar acel mâine, chiar dacă avea să aducă izbânda, 
nu făgăduia să aducă şi slava, pentru că ce putea să 
însemne supunerea unei fortărețe fără importanţă şi a 
unei mânăstiri pentru cuceritorii atâtor oraşe de seamă 
de o sută de ori mai puternice? Doar prada bogată şi 
lăcomia îi mai însufleţeau, fiindcă teama înăbuşitoare cu 
care steagurile poloneze aliate veniseră la faimoasa 
Jasna Gora se împărtăşise şi suedezilor. Numai că unii 
erau înspăimântați la gândul pângăririi, pe când ceilalţi 
se temeau din pricini nedesluşite, de care nici ei nu-şi 
dădeau seama prea bine şi pe care le numeau farmece. 

De vreme ce credea în ele Burchard Miller, cum puteau 
să nu creadă oştenii de rând? 

Doar văzură cu toţii că atunci când Miller se 
apropie de biserica sfintei Barbara, calul se opri deodată 
sub el, se trase îndărăt, ciuli urechile şi, sforăind cu 
frică pe nările fremătânde, nu mai vru să meargă 
înainte. Ghinărarul nu arătă că se teme, dar a doua zi îi 
porunci prinţului Weski să ocupe acest loc, iar el se 
mută cu tunurile în partea de miazănoapte a mânăstirii, 
spre satul Częstochowa. Acolo săpă şanţuri toată 
noaptea, ca să atace din ele a doua zi. 

Aşadar, îndată după răsăritul soarelui, începu sfada 
tunurilor; de astă dată începură să tragă tunurile 
suedeze. Deocamdată vrăjmaşul nu se gândea să facă 
spărturi în zid, prin care să dea năvală în întărituri; 
vroia doar să-i înfricoşeze pe apărători, să trimită o 
grindină de ghiulele asupra bisericii şi a mânăstirii, să 
işte pojaruri, să sfărâme tunurile, să omoare oamenii şi 
să răspândească panica. 

Pe zidurile mânăstirii se ivi iarăşi o procesiune, 
deoarece nimic nu-i întărea pe luptători ca vederea 
Sfântului Potir şi a călugărilor care-l însoțeau în linişte. 
Tunurile mânăstirii răspundeau pe cât puteau de fiecare 
dată cu bubuituri şi fulgere, tunarii zoreau din răsputeri. 
Pământul părea că se cutremură din temelie. Norii de 
fum acopereau mânăstirea şi biserica. 

Ce clipe de neuitat, ce privelişte pentru oamenii 
care nu  văzuseră niciodată chipul sângeros al 
războiului; în fortăreață erau mulţi din aceştia. 

Mugetul necontenit,  fulgerele, fumul, vuietul 

ghiulelelor care sfâşiau văzduhul, fâşâitul înfiorător al 
grenadelor, scrâşnetul ghiulelelor pe piatră, bufniturile 
surde în pereţi, zăngănitul geamurilor sparte, exploziile 
ghiulelelor aprinse, şuieratul schijelor, troznetele şi 
pârâiturile afetelor, vălmăşagul, prăpădul, iadul!... 

În această vânzoleală fără preget, fără pic de 
odihnă pentru oamenii înăbuşiţi de fum, stoluri întregi 
de ghiulele îşi luau zborul, iar strigătele învălmăşite şi 
îngrozite porneau din toate părţile fortăreței, ale 
bisericii şi ale mânăstirii. 

— Arde, apă, apă! 

— Pe acoperişuri cu securile!... Mai multe 
prelate! 

În vreme ce pe întărituri răsunau răcnetele 
oştenilor înfierbântaţi de luptă: 

— Ochiţi mai sus!... mai sus!... printre clădiri... 
foc!... 

Pe la amiază, nimicirea se înteţi. Se părea că atunci 
când fumul se va împrăştia, ochii suedezilor vor zări 
doar un morman de ghiulele şi grenade în locul 
mânăstirii. Pulberea de var, iscată din pereţii loviți de 
ghiulele; se amesteca cu fumul şi acoperea lumea. 
Preoţii ieşiră cu sfintele moaşte, ca să înlăture pulberea 
care îi împiedica pe apărători. Bubuitul tunurilor urmă 
cu întreruperi, dar atât de des, ca răsuflarea gâfâită a 
unui balaur. 

Deodată, în turnul abia refăcut după pojarul de anul 
trecut, răsună glasul înfiorător al trâmbiţelor în 
măsurile unui cântec cucernic. Melodia pornea de sus şi 
se auzea pretutindeni în împrejurimi, ajungând până la 

tunurile suedeze. 

La sunetele trâmbiţelor se adăugară în curând 
glasurile oamenilor şi printre mugete,  şuierături, 
troznete şi  pocnetele  muschetelor se  desluşeau 
cuvintele: 


Maica Domnului, Fecioară, 
De Dumnezeu slăvită Marie! 


Aici răbufniră mai multe grenade; troznetul şindrilei 
şi al grinzilor, apoi strigătul. „Apă!” împunse auzul şi... 
cântecul se scurse liniştit mai departe: 


Fiul tău, stăpânul nostru, 
Să ne dea şi să ne-aducă 
Roadă multă, grâie multe. 


Kmicic, stând pe întărituri lângă tunul dinspre satul 
Czestochowa, în care se afla poziţia lui Miller şi de unde 
trăgeau cele mai multe guri de foc, îl dădu la o parte pe 
tunarul nu prea îndemânatic şi-i luă locul. Şi trudi cu 
atâta înflăcărare, încât în curând, cu toate că era 
noiembrie şi ziua era friguroasă, se dezbrăcă de scurta 
de vulpe şi de ilic, rămânând numai în cămaşă şi 
nădragi. 

Oamenilor neînvăţaţi cu războiul le creştea inima la 
vederea acestui luptător de meserie, pentru care tot ce 
se întâmpla — mugetul tunurilor, stolurile de ghiulele, 
moartea — păreau să fie viaţa de toate zilele, aşa cum 
era focul pentru salamandră. 

Avea sprâncenele încruntate, flăcări în priviri, 
obrajii îmbujoraţi şi o bucurie sălbatică pe chip. Se pleca 
mereu asupra tunului, ochind cu  luare-aminte, 
preocupat numai de luptă, nevăzând nimic din cele ce se 
petreceau în jurul lui; ochea, cobora sau urca ţeava, în 
sfârşit striga „Foc!” iar când Soroka lipea fitilul de 
deschizătură, el fugea pe metereze, privea şi exclama 
din când în când: 

— La pământ, la pământ! 

Ochii-i vultureşti străpungeau fumul şi pulberea; 
când vedea printre clădiri mai multe pălării sau coifuri 
la un loc, le nimicea îndată sau le împrăştia cu câte o 
ghiulea bine ţintită. 

La răstimpuri, când prăpădul era mai mare, 
izbucnea în râs. Ghiulelele zburau deasupra şi în jurul 
lui, dar nu le lua în seamă; deodată, după ce 
împuşcătura porni, se repezi pe metereze, scrută 
depărtările şi strigă: 

— Un tun l-am sfărâmat! Au mai rămas doar 
trei!... 

Până la amiază nu avu nici o clipă de răgaz. 
Sudoarea îi șiroia pe frunte, cămaşa îi aburea; avea faţa 
înnegrită de funingine, iar ochii îi scânteiau. 

Însuşi jupân Piotr Czarniecki îi admira priceperea, 
spunându-i de câteva ori în clipele de acalmie: 

— Războiul nu e o noutate pentru domnia ta! 
Se vede numaidecât! Unde ai învăţat să lupţi atât de 
bine? 

Pe la trei ceasuri după-amiază tăcu al doilea tun 
suedez, sfărâmat de o lovitură bine ochită a lui Kmicic. 

Celelalte fură scoase din lăcaşuri puţin mai târziu. Se 
vede că suedezii socoteau această poziţie cu neputinţă 
de păstrat. 

Kmicic răsuflă uşurat. 

— Odihneşte-te! îl îndemnă Czarniecki. 

— Bine, mi-era şi foame, răspunse oşteanul. 
Soroka, dă-mi ce ai la îndemână! 

Bătrânul vagmistru se descurcă la repezeală. Îi 
aduse horilcă în plosca de tinichea şi peşte afumat. 
Jupân Kmicic începu să înfulece cu vrednicie, ridicând 
ochii din când în când şi privind la grenadele care 
zburau prin apropiere ca nişte ciori. 

Şi erau destul de multe, nu dinspre Czestochowa, ci 
dinspre partea opusă; mai ales acestea treceau peste 
mânăstire şi biserică. 

— Tunarii lor nu fac două parale, ridică ţeava 
prea sus, spuse jupân Andrzej mâncând înainte. Toate 
trec pe deasupra şi ajung până la noi. 

Îl auzi vorbind astfel un călugăraş tinerel, flăcău de 
vreo şaptesprezece ani, care abia începuse noviciatul. 
Mai înainte cărase ghiulele fără istov, cu toate că 
tremura tot de spaimă, pentru că vedea războiul pentru 
întâia oară. Kmicic îi impunea grozav prin liniştea lui; 
acum, auzindu-i vorbele, se ghemui fără să vrea lângă 
ei, vrând parcă să caute adăpost în apropierea acestui 
om puternic. 

— Ar putea oare să ajungă până la noi din 
cealaltă parte? întrebă. 

— De ce nu? întări jupân Andrzej. Dar ce, 
frăţioare dragă, şi ţie ţi-e teamă? 

— Domnia ta, răspunse flăcăiandrul tremurând, 
mi-am zis şi eu că războiul nu e floare la ureche, dar nu 
mi-am închipuit să fie atât de cumplit! 

— Nu orice ghiulea ucide, altfel, n-ar mai 
rămâne nimeni pe lume, căci mamele n-ar mai prididi să 
nască atâţia oameni. 

— Cel mai mult mă tem de ghiulelele acelea 
luminoase, de grenade. De ce se sparg cu atâta 
zgomot?... Sfântă Născătoare, scapă-mă!... şi rănesc 
atâţia oameni?... 

— Am să te lămuresc, părinţele, şi ai să capeţi 
experienţă. Pe deasupra ghiuleaua e de fier, dar 
înăuntru e scobită şi umplută cu pulbere. Într-un loc are 
o găurică în care se află o teacă de hârtie sau câteodată 
de lemn. 

— Isuse din Nazaret, o teacă? 

— Întocmai, iar în teacă sunt câlţi îmbibaţi cu 
pucioasă, care se aprind când porneşte lovitura. 
Ghiuleaua trebuie să cadă cu teaca în jos, ca să intre 
înăuntru şi focul să ajungă la pulberea care sparge 
învelişul de fier. Totuşi, o mulţime de ghiulele nu cad cu 
teaca în jos, dar asta nu înseamnă nimic, fiindcă şi aşa 
flacăra tot ajunge şi urmează explozia... 

Deodată, Kmicic întinse mâna şi începu să 
vorbească repede: 

— Uite, uite colo, acum ai să vezi! 

— Isuse! Marie! Sfinte Jozef! strigă călugăraşul 
la vederea grenadei care venea în zbor. 

În acest timp, grenada căzu pe medean şi, sfârâind 
şi troznind, începu să sară pe lespezi, lăsând în urmă o 

dâră de fum albăstrui; se rostogoli o dată, de două ori 
până la picioarele zidului pe care şedeau, se adânci în 
grămada de nisip, înălţată până aproape de podina de 
lemn şi, pierzându-şi iuţeala, rămase pe loc. 

Din fericire, căzu cu teaca în sus, dar fitilul nu se 
stinse, pentru că firicelul de fum se înălţă numaidecât. 

— La pământ!... Cu faţa la pământ!... strigară 
glasuri înspăimântate. La pământ, la pământ! 

Dar Kmicic alunecă în aceeaşi clipă pe grămada de 
nisip, apucă fitilul cu o mişcare fulgerătoare, trase, îl 
smulse şi, ridicând mâna cu câlţii care ardeau, începu să 
strige; 

— Ridicaţi-vă! Acum e ca un câine fără dinţi, 
nici o muscă nu mai e în stare să omoare! 

Spunând acestea, lovi ghiuleaua cu piciorul. Cei de 
faţă încremeniseră, văzând acest curaj nemaipomenit şi 
o vreme nu cuteză nici unul să scoată o vorbă; în cele 
din urmă, Czarniecki strigă: 

— Om nebun, dacă exploda, te făcea praf!! 

Jupân Andrzej izbucni în râs, arătându-şi dinţii ca 
de lup. 

— Păi nu tot avem nevoie de pulbere? Aţi fi 
încărcat tunul cu mine şi i-aş fi hărtănit pe suedezi şi 
după moarte! 

— Bătu-te-ar  ghiulelele! Unde ţi-e teama, 
omule? 

Călugăraşul îşi împreunase mâinile şi privea la 
Kmicic, mut de admiraţie. Preotul Kordecki, care tocmai 
se apropia, văzu şi el isprava. Veni la el, îi luă capul în 
mâini, apoi făcu semnul crucii asupra lui. 

— Asemenea luptători nu vor preda Jasna 
Gora! rosti, dar îţi poruncesc să nu-ţi mai pui viaţa în 
primejdie. Bubuiturile se răresc şi vrăjmaşul îşi ia 
tălpăşiţa; cât despre ghiulea, scoate-i pulberea, apoi du- 
o Maicii Domnului la capelă. Va fi pentru ea un dar mai 
plăcut decât perlele şi pietrele scumpe pe care i le-ai 
dăruit! 

— Părinte! se bâlbâi Kmicic înduioşat. Ce mare 
scofală!... Pentru Sfânta Fecioară eu aş... mi se-ncurcă 
limba în gură!... Aş îndura chinuri, moartea. Nici nu ştiu 
ce n-aş face, ca s-o slujesc... 

Şi lacrimile luciră în ochii lui jupân Andrzej, iar 
preotul Kordecki zise: 

— Du-i şi aceste lacrimi, până nu se usucă. 
Îndurarea ei va cobori asupră-ţi, te va linişti, te va 
mângâia şi te va împodobi cu cununa de slavă şi virtute! 

Îl luă de braţ şi porniră amândoi spre biserică, iar 
jupân Czarniecki privi în urma lor un răstimp, apoi 
spuse: 

— Am văzut o mulţime de cavaleri curajoşi la 
viaţa mea care-şi băteau joc de pericole, dar acest 
lituanian parcă ar fi diavo... 

Aici jupân Piotr se lovi cu palma peste gură, ca să 
nu rostească numele necuratului în acest loc sfânt. 


Capitolul XV 


Gâlceava tunurilor nu împiedica deloc negocierile. 


Sfinţii părinţi erau hotărâți să se folosească de fiecare 
279 


dată de ele, vrând să-l amăgească pe vrăjmaş şi să-l 
întârzie; între timp, puteau să primească vreun ajutor 
sau aveau să se pună gerurile. Cât despre Miller, el nu 
înceta să creadă că apărătorii vroiau doar să 
dobândească nişte condiţii mai bune. 

Aşa că seara, după ce bubuiturile conteniră, îl 
trimise din nou pe polcovnicul Kuklinowski la mânăstire 
să-i someze pe călugări să se supună. Priorul îi arătă 
acestui Kuklinowski hârtia iscălită de regele suedez, cu 
care-i închise gura numaidecât. Dar Miller avea porunca 
de acum a lui Carol Gustav de a ocupa Bolesław, Wieluń, 
Krzepice şi Czestochowa. 

— Domnia ta, du-le această poruncă, îi spuse 
lui Kuklinowski. Gândesc că acum n-o să mai găsească 
altă pricină de zăbavă. 

Greşea însă. 

Preotul Kordecki declară că, dacă porunca se 
referea la Czestochowa, ghinărarul nu are decât s-o 
ocupe; poate să fie sigur că nu va întâmpina nici o 
piedică din partea mânăstirii. Dar Czestochowa nu este 
Jasna Gora, iar aceasta din urmă nu este pomenită în 
porunca cea nouă. 

Auzind aceasta, Miller înţelese că are de-a face cu 
oameni mai iscusiţi decât el; el era cel care nu mai avea 
argumente, rămânându-i numai tunurile. 

Cu toate acestea, întreruperea focului se prelungi 
toată noaptea. Suedezii trudiră din greu la ridicarea 
unui parapet puternic, iar apărătorii Jasnei Gora 
cercetară pagubele de ieri, convingându-se cu mirare că 
nu prea aveau ce face. Doar, ici şi colo, un acoperiş 

spart şi grinzile frânte sau bucăţi de tencuială căzute de 
pe ziduri. Nu murise nici un om, nici unul nu era rănit. 
Preotul  Kordecki, în timp ce făcea înconjurul 
întăriturilor, le spuse apărătorilor zâmbind: 

— Ei, vedeţi că duşmanul nu e chiar, atât de 
înfricoşător pe cât se spune; şi nici bombardele lui! Nu o 
dată, după hram, sunt mai multe stricăciuni. Dumnezeu 
are grijă de noi şi ne păzeşte, să stăruim în credinţă şi 
vom vedea minuni şi mai mari! 

Veni şi duminica închinată Maicii Domnului. Slujba 
se ţinu ca de obicei, fiindcă Miller aştepta ultimul 
răspuns pe care călugării făgăduiseră să-l dea după- 
amiază. 

Aducându-şi aminte de slova scripturii: pentru 
înfricoşarea filistenilor, Izrael purtă arca lui Dumnezeu 
în jurul taberei, asediaţii ieşiră iarăşi cu Sfântul Potir pe 
ziduri. 

Scrisoarea o trimiseră pe la ceasurile două, dar nu 
era vorba de supunere; era acelaşi răspuns pe care-l 
căpătase Kuklinowski: biserica şi mânăstirea poartă 
numele de Jasna Gora, iar Czestochowa nu ţine de 
mânăstire. 

„De aceea, te rugăm, luminăţia ta, scria preotul 
Kordecki, să binevoieşti a da pace frăţiei noastre şi 
bisericii închinate lui Dumnezeu şi Sfintei Fecioare; 
cinstirea lui Dumnezeu să rămână neîntinată şi în viitor, 
iar noi ne vom ruga pentru sănătatea măriei sale. 
Socotindu-ne nevrednici să aducem rugăminţile noastre, 
ne lăsăm în seama bunăvoinţei tale, increzându-ne în 
bunătatea pe care gândim că ne-o vei arăta şi în viitor.. ” 

La citirea scrisorii, erau de faţă Wrzeszczowicz, 
Sadowski, Horn, mai-mare la Krzepice, de Fossis, 
priceput la inginerie, în sfârşit, prinţul Heski, un tânăr 
trufaş care, deşi asculta de Miller, îi făcea plăcere să-i 
arate ghinărarului că nu sunt de-o seamă. Zâmbind cu 
răutate, Heski repetă apăsat încheierea scrisorii: 

— Se încred în bunătatea pe care le-o vei arăta 
şi în viitor; e vorba de un dar, luminăţia ta. Domniile 
voastre, vă pun o întrebare: călugării se roagă oare mai 
bine decât trag? 

— Adevărat! întări Horn. În aceste zile am 
pierdut o groază de oameni, cât într-o bătălie în toată 
regula! 

— În ce mă priveşte, continuă prinţul Heski, n- 
am nevoie de bani, n-o să mă acopăr aici de slavă, iar pe 
deasupra o să-mi degere picioarele în colibele astea. Ce 
păcat că n-am plecat în Prusia; ţară bogată, veselă, 
oraşe îndestulate. 

Miller, al cărui braţ o lua întotdeauna înaintea 
judecății, abia acum înţelese tâlcul scrisorii, aşa că se 
roşi şi spuse: 

— Domniile voastre, călugării îşi bat joc de noi! 

— N-au vrut asta, dar totuna e! răspunse Horn! 

— Aşadar, în şanţuri! Nu le-au ajuns focul şi 
ghiulelele de ieri! 

Poruncile străbătură în zbor întăriturile suedeze de 
la un capăt la celălalt! Şanţurile se umplură de fumul 
albicios, iar mânăstirea răspunse numaidecât cu aceeaşi 
tărie. De astă dată, tunurile suedeze, aşezate mai bine, 
începură să facă stricăciuni mai mari. Trăgeau cu 

ghiulele încărcate cu pulbere, care lăsau în urma lor 
cozi de flăcări, dar aruncau şi torţe aprinse sau 
şomoioage de cânepă îmbibate cu răşină. 

Cârdurile acestor soli de foc cădeau pe turnurile 
bisericii şi pe acoperişurile de şindrilă ale clădirilor 
asemenea stolului de cocori călători care, istoviţi de 
drum, năpădesc câte o colină mai înaltă. Cei care nu 
luau parte la luptă nu se vânzoleau pe lângă tunuri, se 
aflau pe acoperişuri. Unii scoteau apă din fântâni, alţii 
trăgeau găleţile cu frânghii sau înăbuşeau focul cu 
prelate ude. Câte o ghiulea, rupând scândurile ori vreo 
grindă, cădea în pod, iar fumul şi mirosul de ars se 
răspândea în toate încăperile. Dar şi podurile erau 
supravegheate de apărători cu butoaie pline cu apă. 
Ghiulelele mai grele străpungeau până şi tavanele. Cu 
toate strădaniile  supraomeneşti, cu toată grija 
oamenilor, se părea că, mai devreme sau mai târziu, 
vâlvătaia va cuprinde mânăstirea. Torţele şi şomoiagele 
de cânepă, împinse cu prăjinile de pe acoperişuri, 
ardeau grămadă pe lângă pereţi. Geamurile plezneau 
din pricina căldurii, iar femeile şi copiii dinăuntru se 
înăbuşeau de fum şi dogoare. 

Abia apucau să stingă focul într-un loc, abia se 
scurgea apa, că veneau în zbor alte cârduri de ghiulele, 
ghemotoace aprinse, scântei şi foc viu. Toată mânăstirea 
era acoperită de această grindină de foc, de credeai că 
s-a deschis cerul deasupra şi ploua cu trăznete; cu toate 
acestea, lumina, dar nu ardea, se aprindea din loc în loc, 
dar nu se dărâma; mai mult, în marea de flăcări, 
fortăreaţa începu să cânte aidoma acelui tânăr în 

cuptorul încins. 

Ca şi în ziua dinainte, din turn răsună cântecul 
cucernic întovărăşit de glasul trâmbiţelor. Pentru 
apărătorii de pe întărituri şi cei de lângă tunuri, care 
puteau să creadă în fiecare clipă că înapoia lor totul 
arde şi se surpă, cântecul era un balsam alinător, 
deoarece le dădea de ştire că mânăstirea şi biserica se 
află în picioare, că focul nu învinsese încă strădania 
oamenilor. Se înstăpânea astfel obiceiul de a îndulci 
vitregia împresurării şi a feri auzul femeilor de răcnetele 
oştenilor înfierbântaţi prin asemenea cântece pioase. 

Zvonul cântecelor făcu o impresie puternică şi în 
tabăra suedeză. La început, oştenii din şanţuri ascultară 
cu mirare, apoi cu o teamă superstiţioasă. 

— Cum se poate? vorbeau între ei, am aruncat 
peste coteţul ăsta de, găini atâta fier şi foc, încât nu 
puţine fortărețe s-ar fi prefăcut în scrum până acum, ei 
însă cântă de bucurie... Ce va să zică asta?... 

— Farmece! răspundeau alţii. 

— Ghiulelele nu dărâmă zidurile. Grenadele se 
rostogolesc de pe acoperişuri ca nişte gogoloaie de 
pâine. Farmece! farmece! repetau. Nu ne aşteaptă nimic 
bun aici! 

Căpeteniile erau gata să creadă că sunetele acestea 
au şi alte rosturi tainice. Câte unii însă le tălmăceau 
altfel şi Sadowski rosti cu voce tare înadins, ca să-l 
poată auzi Miller: 

— Trebuie s-o ducă tare bine, de vreme ce se 
veselesc; cu alte cuvinte, până acum am risipit în zadar 
atâta pulbere. 

— Şi aşa n-aveam prea multă, adăugă prinţul 
Heski. 

— Îl avem în schimb pe Poliocertes, răspunse 
Sadowski pe asemenea ton, încât nu se putea înţelege 
dacă glumeşte sau vrea să-l linguşească pe Miller. 

Acesta socoti vorbele împotriva lui, deoarece îşi 
muşcă mustaţa. 

— O să vedem, dacă o să mai cânte peste un 
ceas! rosti întorcându-se spre ceilalţi şi porunci să se 
înteţească focul tunurilor. 

Dar poruncile fură îndeplinite cu prea multă 
înflăcărare; din pricina grabei, oştenii ridicară ţevile 
prea sus, aşa că ghiulelele începură să treacă pe 
deasupra tintei. Unele, zburând peste biserică şi 
mânăstire, ajungeau în şanţurile suedeze din cealaltă 
parte, rupând afetele, aruncând în văzduh parapetele 
îngrădite şi omorând oamenii. 

Se scurse un ceas, apoi al doilea. În turnul bisericii 
răsuna mereu cântecul de sărbătoare. 

Miller se uita cu ocheanul din Czestochowa. Privi 
îndelung. Cei de faţă băgară de seamă că mâna cu care 
ţinea ocheanul îi tremura tot mai tare; în cele din urmă, 
se întoarse spre celelalte căpetenii şi strigă: 

— Ghiulelele nu fac nici o stricăciune! 

Bătrânul războinic fu cuprins de o mânie cumplită. 
Dădu cu ocheanul de pământ, de se făcu ţăndări. 

— Cântecul ăsta mă înnebuneşte! zbieră. 

Tocmai atunci veni în galop de Fossis. 

— Luminăţia ta, zise, nu putem săpa tunelul. 
Sub stratul de pământ începe stânca. Aici e nevoie de 

mineri. 

Miller înjură, dar nici nu apucă să sfârşească bine, 
că sosi iarăşi în goana calului o căpetenie din şanţurile 
de la Czestochowa, salută ostăşeşte şi spuse: 

— Ne-au sfărâmat cel mai mare tun! Să 
aducem altul de la Lgota? 

Focul slăbise întrucâtva şi cântecul se auzea acum 
mai limpede. 

Miller se îndreptă fără o vorbă spre cvartirul său. 
Nu porunci să se oprească lupta. Era hotărât să-i 
istovească pe asediatori. Mânăstirea era apărată numai 
de două sute de oameni, pe când el avea destui oşteni 
de schimb. 

Se lăsă noaptea, dar tunurile bubuiau fără încetare; 
apărătorii răspundeau acum mai des decât în timpul 
zilei, fiindcă focurile suedezilor le arătau mai bine unde 
să ţintească. De multe ori, abia izbuteau oştenii să se 
aşeze în jurul bobotăii, deasupra căreia atârna cazanul, 
că din întuneric şi venea în zbor dinspre mânăstire 
ghiuleaua aducătoare de moarte. Focul împroşca 
văzduhul cu vreascuri şi snopi de scântei, iar oştenii se 
împrăştiau cu ţipete îngrozite, căutându-şi adăpost 
alături de alţi tovarăşi sau rătăcind îngheţaţi, flămânzi şi 
înfricoşaţi prin bezna nopţii. 

Pe la mijlocul nopţii, focul apărătorilor se înteţi atât 
de mult, încât nu mai era cu putinţă să aprinzi nici o 
mână de vreascuri în bătaia tunurilor. Se părea că cei 
împresuraţi vor să spună în graiul tunurilor: „Vreţi să ne 
obosiţi... Încercaţi, haideţi să ne luăm la întrecere!” 

Se scurse un ceas, apoi al doilea. Începu să cadă o 

ploaie măruntă, ca o ceaţă rece şi pătrunzătoare, care 
se îndesea pe alocuri, alcătuind parcă stâlpi, coloane şi 
poduri ce păreau roşii în lumina focului. 

Printre stâlpii aceia neobişnuiţi şi arcurile ploii se 
vedeau în  răstimpuri zidurile amenințătoare ale 
mânăstirii care se preschimba văzând cu ochii; o dată 
părea mai înaltă decât de obicei, apoi iarăşi parcă se 
prăbuşea într-o prăpastie. Între şanţuri şi ziduri se 
arcuiau parcă bolți nedesluşite şi coridoare, alcătuite 
din ceţuri şi întuneric, prin care veneau în zbor 
ghiulelele morţii. Uneori văzduhul se limpezea deasupra 
mânăstirii, ca luminat de fulgere. Atunci întăriturile, 
pereţii semeţi şi turnurile albeau strălucitor, apoi se 
stingeau. 

Oştenii începură să privească înaintea lor cu temeri 
mohorâte,  superstiţioase. Din când în când se 
înghionteau între ei şoptind: 

— Ai văzut? Mânăstirea asta apare şi dispare 
ca la poruncă... Nu e lucru curat! 

— Eu am văzut şi altceva, spuse altul. În timp 
ce ocheam cu tunul care a fost sfărâmat, fortăreaţa a 
început deodată să sară şi să dănţuiască, ca şi când o 
trăgea cineva cu frânghia când în sus, când în jos. Mai 
nimereşte, dacă eşti în stare! 

Spunând acestea, oşteanul zvârli peria tunului şi 
după o clipă adăugă: 

— Degeaba stăm aici!... Nu punem noi mâna pe 
bănuţii lor... Brr, da frig mai e! Aveţi acolo o căldare cu 
smoală, daţi-i foc, să ne încălzim măcar mâinile! 

Unul dintre oşteni se apucă să dea foc la smoală cu 

ajutorul unei feştile muiate în pucioasă. O aprinse mai 
întâi la un capăt, apoi începu s-o cufunde încet în 
smoală. 

— Stingeţi lumina! tună glasul căpeteniei. 

Dar aproape în acelaşi timp răsună explozia 
ghiulelei, un țipăt scurt, întrerupt, şi lumina se stinse. 

Noaptea aduse pagube mari suedezilor. Pieriră o 
mulţime de oameni pe lângă focuri; în câteva locuri se 
risipiră în toate părţile, astfel încât unele polcuri, o dată 
împrăştiate, nu se mai alcătuiră la loc până dimineaţa. 
Asediaţii, vrând parcă să arate că n-au nevoie de somn, 
trăgeau înainte cu sârg. 

Zorii luminară pe ziduri feţele supte, palide de 
nesomn, dar înviorate de fierbinţeală. Preotul Kordecki 
îşi petrecu toată noaptea în biserică întins în formă de 
cruce; odată cu ivirea zorilor, apăru pe întărituri şi 
glasu-i blajin se auzi lângă tunuri, la parapete şi la 
poartă: 

— Se-face dimineaţă, copii... Fie binecuvântată 
lumina Domnului! Nu sunt stricăciuni nici la biserică, 
nici la clădirile celelalte... Focul a fost stins şi n-a murit 
nimeni. Jupâne Mosiński, o ghiulea a căzut sub leagănul 
copilului domniei tale şi s-a stins fără să-i facă vreun 
rău. Mulţumeşte-i Sfintei Fecioare şi dă-ţi osteneala în 
semn de recunoştinţă. 

— Să-i fie numele cinstit în veci! răspunse 
Mosiński. Fac tot ce pot! 

Priorul porni mai departe. Când ajunse la 
Czarniecki şi la Kmicic, se luminase de-a binelea. Pe 
Kmicic nu-l văzu, pentru că acesta trecuse de cealaltă 

parte să cerceteze armătura de lemn, atinsă puţin de o 
ghiulea suedeză. Preotul întrebă numaidecât: 

— Dar Babinicz unde e? Nu cumva doarme? 

— Eu să dorm într-o noapte ca asta! răspunse 
jupân Andrzej, căţărându-se pe zid. Nu m-ar lăsa 
cugetul! Mai bine veghez la porunca Sfintei Fecioare. 

— E mai bine, e mai bine, slugă credincioasă! 
întări preotul Kordecki. 

Dar jupân Andrzej zări în aceeaşi clipă o luminiţă, 
care licărea departe în tabăra suedeză, şi strigă: 

— Uite colo un foc, ocheşte, saltă mai sus, 
trageţi în feciorii de câini! 

Preotul Kordecki zâmbi ca un arhanghel, văzând 
asemenea vrednicie, şi se întoarse la mânăstire, ca să le 
trimită celor trudiţi fiertură de bere amestecată din 
belşug cu bucăţi de brânză. 

După vreo jumătate de ceas, se apropiară femeile, 
călugării şi  cerşetorii bisericii, purtând în mâini 
străchini şi găleți aburinde. 

Oştenii le apucară în grabă şi în curând de-a lungul 
întăriturilor se auziră sorbituri lacome. Lăudară cu toţii 
fiertura, spunând: 

— Hrană pe cinste, nu răbdăm de foame în 
slujba Sfintei Fecioare! 

— Mai rău de suedezi! adăugară alţii. În 
noaptea asta nu şi-au putut fierbe ciorba, iar în cea 
următoare va fi şi mai rău. 

— S-au săturat până în gât, câinii! Mai mult ca 
sigur că o să ne lase să ne odihnim în timpul zilei. Cred 
că şi tunurile le-au răguşit de atâta strănutat. 

Oştenii se înşelau, fiindcă ziua nu avea să le aducă 
odihna râvnită. 

Când căpeteniile veniră dimineaţa cu rapoartele şi-i 
spuseră lui Miller că, deşi trăseseră toată noaptea, nu 
făcuseră nici o stricăciune, suferind, în schimb pagube 
însemnate în oameni, ghinărarul se îndârji şi porunci să 
continue focul. 

— Până la urmă tot trebuie sa obosească! îi 
spuse prinţului Heski. 

— Facem mare risipă de pulbere! răspunse 
acesta. 

— Şi ei nu fac? 

— Ei trebuie să aibă din belşug rezerve de 
silitră şi pucioasă, iar cărbuni o să le dăm noi, dacă 
izbutim să aprindem măcar o clădire. La adăpostul 
nopţii m-am furişat la picioarele zidului de apărare şi, cu 
tot zgomotul, am auzit uruitul unei mori; nu poate fi 
decât o moară care face pulbere. 

— Am să dau poruncă să se tragă până la 
asfinţitul soarelui cu aceeaşi tărie ca şi ieri. O să ne 
odihnim la noapte. Să vedem dacă nu trimit vreo solie. 

— Luminăţia ta, ştii că au trimis la 
Wittemberg? 

— Ştiu, o să trimit şi eu după balimezurile30 
cele mari. Dacă nu putem să-i înfricoşăm sau să iscăm 
pojarul în incinta zidurilor, va trebui să facem o 
spărtură. 

— Aşadar, luminăţia ta, gândeşti că 
feldmareşalul va încuviinţa împresurarea? 


30 Tunuri de asediu de mare calibru. 

— Feldmareşalul îmi cunoaşte planul şi n-a zis 
nimic, răspunse Miller cu asprime. Dacă nenorocul va 
continua să mă prigonească, feldmareşalul mă va certa, 
în loc să mă laude, şi va lăsa toată vina în spinarea mea. 
Iar regele, o ştiu prea bine, o să-i dea lui dreptate. Nu 
puţine am avut de suferit din pricina dispoziţiei proaste 
a feldmareşalului, de parcă eu sunt vinovat că-l chinuie 
mal francese, cum zic italienii. 

— Nu mă îndoiesc că va arunca toată vina în 
spinarea luminăţiei tale, mai ales când se va arăta că 
Sadowski a avut dreptate. 

— Ce fel de dreptate? Sadowski ţine partea 
călugărilor, ca şi când s-ar afla în slujba lor! Dar el ce 
spune? 

— Spune că aceste bubuituri se vor auzi în 
toată ţara, de la Marea Baltică până la pragul 
Carpaţilor. 

— În asemenea împrejurare, măria sa n-are 
decât să poruncească să-l jupoaie pe Wrzeszczowicz şi 
să-i trimită pielea în dar acestei mânăstiri, pentru că ela 
pus la cale împresurarea. 

Miller îşi luă capul în mâini. 

— Musai să sfârşim cât mai repede! Îmi spune 
mie ceva că la noapte vor trimite pe cineva să 
negocieze. Acum însă tunurile să vorbească! 

Ziua se scurse, aşadar, ca şi cea de ieri, plină de 
bubuituri, fum şi flăcări. Multe altele aveau să mai 
treacă la fel peste Jasna Gora. Apărătorii stingeau 
pojarul şi trăgeau şi ei cu tot atâta vrednicie. Jumătate 
din oşteni se odihneau, iar cealaltă jumătate se afla pe 

întărituri. 

Oamenii începură să se obişnuiască treptat cu 
bubuiturile care nu mai conteneau, mai ales când se 
convinseră că nu făceau pagube mari. Pe cei cu mai 
puţină experienţă îi întărea credinţa, dar erau printre ei 
şi oşteni, vechi, dedaţi cu războiul, care luptau ca nişte 
oameni de meserie. Aceştia îi înconjurau şi pe ţărani. 

Soroka se bucura de multă trecere printre ei, 
deoarece, petrecându-şi o mare parte din viaţă în război, 
se arăta atât de nepăsător faţă de zgomotele năprasnice, 
ca şi hangiul la ţipetele beţivilor. Seara, când 
bubuiturile conteneau, le povestea celorlalţi despre 
asediul de la Zbaraz. El nu fusese acolo, dar aflase totul 
de la oştenii care scăpaseră cu viaţă şi le istorisea: 

— La Zbaraz tăbărâseră atâţia cazaci, tătari şi 
turci, că numai bucătarii şi erau mai mulţi decât 
suedezii de aici. Şi ai noştri tot nu s-au supus. Afară de 
asta, duhurile rele n-au aici nici o putere, pe când acolo 
numai vinerea, sâmbăta şi duminica nu-i ajutau pe 
netrebnici, căci în celelalte zile îi înspăimântau pe 
apărători în fiecare noapte. Trimiteau moartea în 
întărituri, ca să se arate oştenilor şi să-i descurajeze. 
Ştiu asta de la unul care a văzut-o cu ochii lui. 

— Cum a văzut-o? întrebară sătenii curioşi, 
îngrămădindu-se în jurul vagmistrului. 

— Cu ochii lui! Tocmai se întorcea de la săpatul 
unei fântâni, fiindcă duceau mare lipsă de apă; bălțile 
miroseau îngrozitor. Merge el ce merge şi deodată 
zăreşte o făptură îmbrăcată în negru, care venea spre 
el. 

= În negru, nu în alb? 

— În negru; în timp de război moartea se 
îmbracă în negru. Se întuneca. Oşteanul se apropie şi 
întreabă: „Werdo?”3! dar ea nimic. Trage de linţoliu şi 
vede un... schelet.,,Ce cauţi aici?” întreabă. „Eu”- 
răspunde ea, „sunt moartea şi am să vin să te iau peste 
o săptămână.” Oşteanul a înţeles că nu-i a bună. „De ce, 
întreabă, abia peste o săptămână, mai repede nu poţi?” 
lar ea: „Nu pot să-ţi fac nimic înainte de a trece o 
săptămână, aşa sună porunca.” Oşteanul îşi spune 
atunci în gând: „De, n-am ce face, dar dacă acum nu 
poate să-mi facă nici un rău, măcar să-i plătesc cum se 
cuvine.” Şi unde nu mi ţi-o învăluie în linţoliu şi începe 
s-o trântească de pietre! Ea începe să strige şi să-l 
roage: „O să vin peste două săptămâni.” „Nu se poate!” 
„O să vin peste trei, peste patru, peste zece, când se va 
sfârşi asediul, peste un an, peste doi, peste 
cincisprezece!” „Nu se poate!” „Vin peste cincizeci de 
ani!” Oşteanul se opreşte şi cugetă: „Acum am cincizeci 
şi cu încă cincizeci ajung suta. E destul!” I-a dat drumul 
şi trăieşte şi astăzi; la bătălie se duce ca la nuntă, ce-i 
pasă! 

— Dacă-i era frică, se ducea pe copcă? 

— De moarte nu e bine să te temi niciodată! 
răspunse Soroka. Oşteanul acela a făcut bine şi la alţii, 
fiindcă atâta a sfărâmat-o şi a căznit-o, că nu şi-a venit 
în fire trei zile, iar în acest răstimp n-a mai murit nimeni 
în tabără, deşi au ieşit la năvală asupra duşmanului. 

— Nu ieşim şi noi în vreo noapte asupra 


31 Corect wer da = cine-i acolo (germ.). 

suedezilor? 

— Asta nu-i treaba noastră, răspunse Soroka. 
Întrebarea din urmă şi răspunsul le auzi şi Kmicic, care 
se afla nu prea departe, şi se lovi cu palma peste frunte. 
După aceea, se uită la şanţurile suedeze. Se lăsase 
întunericul. De vreun ceas se înstăpânise o linişte 
adâncă. Se vede că oştenii trudiţi adormiseră lângă 
tunuri. 

Departe, la două bătăi de tun, licăreau focurile, dar 
în şanţurile cele mari domneau beznele nopţii. 

— Nici nu le trece prin minte, nu bănuiesc 
nimic, n-au cum să bănuiască! şopti Kmicic de unul 
singur. 

Şi se duse drept la jupân Czarniecki care, stând 
lângă afet, număra boabele mătăniilor şi îşi lovea unul 
de altul picioarele îngheţate. 

— E un frig straşnic, rosti, văzându-l pe Kmicic, 
şi-mi plezneşte capul din pricina bubuiturilor; două zile 
şi o noapte fără întrerupere! îmi vâjâie urechile întruna. 

— Cui nu i-ar vâjâi de atâta zgomot! Azi însă ne 
vor da pace. Dorm cu toţii buştean. Am putea să-i 
prindem în bârlogul lor, ca pe urs; cred că nu i-ar trezi 
nici împuşcăturile flintelor. 

— Oho! făcu Czarniecki, ridicându-şi capul, la 
ce te gândeşti? 

— Mă gândesc la Zbaraż, acolo asediaţii au 
făcut multă stricăciune, dând năvală asupra gloatelor. 

— Tu eşti ca lupul noaptea, nu te gândeşti 
decât la sânge! 

— Pe viul Dumnezeu şi pe rănile lui, hai să 

năvălim asupra lor! O să-i tăiem cum se taie şi o să le 
ţintuim tunurile. Nu se aşteaptă la nimic. 

Jupân Czarniecki sări în picioare. 

— Şi mâine o să-şi piardă minţile de furie! Se 
gândesc pesemne că ne-au înfricoşat destul şi aşteaptă 
să ne supunem. Vor avea răspunsul. Pe legea mea, îmi 
place gândul tău, asta zic şi eu ispravă vrednică de nişte 
viteji. Cum de nu mi-a trecut şi mie prin cap! Trebuie să- 
l vestim pe părintele Kordecki. El porunceşte aici! 

Plecară. 

Preotul Kordecki se sfătuia în trapezărie cu spătarul 
de Sieradz. Auzind paşi, înălţă capul şi, dând la o parte 
lumânarea, întrebă: 

— Cine-i acolo? S-a întâmplat ceva? 

— Eu sunt, Czarniecki. răspunse jupân Piotr, şi 
cu mine se află şi Babinicz. Nu putem să dormim, pentru 
că grozav mai miros suedezii ăştia. Babinicz, părinte, e 
un zvânturat care nu poate sta locului. Se tot învârte şi 
se răsuceşte, pentru că tare ar vrea să se ducă la 
suedezi, să-i întrebe dacă mâine vor trage la fel sau ne 
vor lăsa liniştiţi. 

— Cum aşa? întrebă preotul Kordecki fără să-şi 
ascundă uimirea. Babinicz vrea să iasă din fortăreaţă?... 

— Însoţit, însoţit, se grăbi să adauge jupân 
Piotr, de mine şi de câteva zeci de oameni. Se pare că 
cei din şanţuri dorm somn de piatră; nu se văd focuri şi 
nici străji. Ne cred tare neputincioşi. 

— O să ţintuim tunurile! adăugă Kmicic cu 
înflăcărare. 

— Daţi-l încoace pe Babinicz ăsta! strigă 

spătarul, că vreau să-l îmbrăţişez. Te mănâncă acul, 
bărzăune, ai vrea să înţepi şi noaptea? Asta e o treabă 
nemaipomenită, care se poate sfârşi cu mare folos. 
Dumnezeu ne-a dat un singur lituanian, dar e turbat rău 
şi colţos. Eu încuviinţez asemenea ispravă; nimeni nu se 
va pune împotrivă şi sunt gata să merg şi eu! 

Preotul Kordecki, care se înspăimântase la început, 
temându-se de vărsarea-de sânge, mai ales că el nu-şi 
punea viața în primejdie, cercetă îndeaproape 
propunerea şi o socoti vrednică de apărătorii Mariei. 

— Lăsaţi-mă să mă rog! spuse. 

Şi, îngenunchind înaintea icoanei Maicii Domnului, 
se rugă o vreme cu braţele desfăcute, apoi se ridică 
înseninat. 

— Acum rugaţi-vă şi voi, le zise, iar după aceea 
duceţi-vă! 

Un sfert de ceas mai târziu, ieşiră tuspatru şi 
plecară pe întărituri. Şanţurile suedeze dormeau în 
depărtare. Noaptea era întunecoasă. 

— Câţi oameni vrei să iei, domnia ta? îl întrebă 
preotul Kordecki pe Kmicic. 

— Eu?... se miră jupân Andrzej. Eu nu sunt 
conducător şi nu cunosc locurile aşa de bine ca jupân 
Czarniecki. Merg şi eu cu sabia, dar oamenii să-i 
conducă jupân Czarniecki. Aş vrea să-l iau şi pe Soroka, 
fiindcă e tare priceput la treburi de astea. 

Lui jupân Czarniecki şi priorului le plăcu răspunsul, 
în care văzură limpede dovada umilinţei. Se apucară 
îndată de treabă. Aleseră oamenii, porunciră tuturor să 
păstreze tăcere deplină şi începură să dea la o parte 


296 


bulumacii, pietroaiele şi cărămizile care astupau locul 
de trecere. 

Toate acestea durară aproape un ceas. În sfârşit, 
deschizătura era gata şi oamenii începură să coboare în 
adâncul îngust. Aveau săbii, pistoale, unii flinte, iar 
câţiva dintre ţărani — coase cu ascuţişul în prelungirea 
cozii de lemn, arme pe care le mânuiau cu cea mai mare 
îndemânare. 

După ce ieşiră cu toţii în afara întăriturilor, se 
numărară; jupân Czarniecki trecu în frunte, Kmicic 
rămase la urmă şi porniră în tăcere de-a lungul zidului 
de apărare, ţinându-şi răsuflarea; ca lupii care se 
furişează la oi. 

Cu toate acestea, se auzea uneori zăngănitul 
coaselor lovite una de alta sau scrâşnetul pietrei sub 
picior, care vesteau că merg mai departe. Ajungând 
aproape de poale, jupân Czarniecki se opri. Lăsă aici o 
parte,din oameni, nu departe de şanţuri, sub conducerea 
lui Janicz, un oştean ungur priceput, poruncindu-le să se 
arunce la pământ, iar el o luă puţin spre dreapta şi, 
călcând peste pământul moale care înăbuşea zgomotul 
paşilor, porni mai repede în fruntea celorlalţi. Vroia să 
ocolească şanţul, să-i lovească din spate pe suedezii 
adormiţi şi să-i împingă spre mânăstire în locul în care 
aşteptau oamenii lui Janicz. Aşa îl sfătuise Kmicic care, 
mergând acum lângă el cu sabia scoasă, îi şopti: 

— Nu încape îndoială că între şanţ şi grosul 
taberei locul e pustiu. Străjile, dacă sunt, se află 
înaintea şanţului, nu de partea cealaltă... Aşa că îi 
înconjurăm nestingheriţi şi năvălim asupra lor dinspre 


297 


tabără, de unde se aşteaptă cel mai puţin la un atac. 

— Bine, răspunse jupân Piotr, nu trebuie să 
scape nici unul dintre ei! 

— Domnia ta, dacă strigă vreunul după ce 
ajungem în spatele lor, mai spuse jupân Andrzej, să-mi 
îngădui să răspund eu... Mă pricep să ciripesc nemţeşte 
ca şi în polonă, aşa că o să creadă că vine cineva de la 
ghinărar din tabără. 

— Numai să nu fie străji dincolo de şanţ. 

— Dacă sunt, tragem şi dăm năvală îndată. 
Până să înţeleagă ce şi cum, am ajuns la ei. 

— E timpul să cotim, se vede capătul şanţului, 
spuse jupân Czarniecki. 

Se întoarse şi porunci încet: 

— La dreapta, la dreapta! 

Şiragul îndeplini porunca în tăcere. Deodată, luna 
tivi cu aur marginea norilor şi văzduhul se lumina puţin. 
Văzură întinderea pustie dinafară şanţului. După cum 
prevăzuse Kmicic, nu erau străji; la ce bun să mai pună 
oameni de pază între propriile şanţuri şi tabără care se 
afla mai departe. Nici cea mai pătrunzătoare căpetenie 
nu putea să-şi închipuie că din această parte avea să vie 
vreo primejdie. 

— Acum să înaintăm în cea mai mare tăcere! 
porunci jupân Czarniecki. Se văd corturile. 

— În două din ele este lumină... Oamenii 
veghează încă... Trebuie să fie căpeteniile. 

— Intrarea din spate musai să fie destul de 
largă. 

— Fără îndoială, adeveri Kmicic. Pe acolo intră 

tunurile şi oştenii... Uite că începe valul de apărare. 
Aveţi grijă să nu zăngănească armele... Ajunseră la valul 
înălţat în spatele şanţurilor. Se aflau, aici căruțele cu 
care aduceau pulberea şi ghiulelele, Nu le păzea nimeni, 
aşa că trecură de ele şi începură să se caţere fără 
greutate pe valul de pământ; panta era lină, cum 
prevăzuseră şi bine bătătorită. Aşa ajunseră la corturi si 
se opriră cu armele pregătite în apropiere. În două 
licăreau într-adevăr luminiţe. Kmicic schimbă câteva 
cuvinte cu Czarniecki, apoi spuse: 

— Întâi mă duc eu la cei care nu s-au culcat 
încă... Aşteptaţi să trag cu pistolul şi vă repeziţi asupra 
lor! 

Spunând acestea, plecă. 

Izbânda atacului era asigurată, aşa că nu se mai 
strădui să meargă fără cel mai mic zgomot. Trecu pe 
lângă câteva corturi cufundate în întuneric; nu se trezi 
nimeni, nu-l întreba nimeni: „Werda?” 

Oştenii de la Jasna Gora auzeau hârşâitul paşilor 
îndrăzneţi şi bătaia propriilor inimi: Kmicic ajunse la 
cortul luminat, ridică pulpana care ţinea loc de uşă şi, 
intrând, se opri cu pistolul în mână şi cu sabia atârnând 
de lanţug. 

Se opri, deoarece îl orbi o lumina puternică; pe o 
măsuţă de campanie se afla un sfeşnic cu şase braţe în 
care ardeau lumânări strălucitoare. 

La măsuţă şedeau trei căpetenii aplecate deasupra 
hărților. Cea din mijloc lucra cu atâta râvnă, încât părul 
lung îi odihnea pe foile albe. Auzind că intra cineva, îşi 
înălţă capul şi întrebă cu glas liniştit: 

— Cine-i acolo? 

— Un oştean, răspunse Kmicic. 

Atunci şi celelalte două căpetenii îşi îndreptară 
privirile spre el. 

— Ce oştean, de unde? întrebă primul; era de 
Fossis care conducea lucrările de împresurare. 

— De la mânăstire, răspunse Kmicic. 

În glasul lui răsuna ameninţarea. 

De Fossis zvâcni în picioare şi îşi feri ochii de 
lumină. Kmicic sta drept şi neclintit ca o vedenie, doar 
chipu-i ameninţător, semănând cu capul unei păsări, de 
pradă, prevestea primejdia. 

Cu toate acestea, prin mintea lui de Fossis fulgeră 
gândul că poate să fie un fugar de la mânăstire, aşa că îl 
mai întrebă repezit: 

— Şi ce pofteşti de la noi?, 

— lată ce poftesc! tună Kmicic. 

Şi trase cu pistolul drept în pieptul suedezului. 

Atunci strigăte năprasnice, însoţite de Împuşcături, 
răsunară în întărituri. De Fossis se prăbuşi, cum se 
prăbuşeşte pinul lovit de trăznet, a doua căpetenie se 
repezi cu spada la Kmicic, dar acesta îl izbi cu sabia 
între ochi, de se auzi scrâşnetul oţelului sfărâmând osul; 
al treilea suedez se aruncă la pământ, vrând să se 
strecoare pe sub peretele cortului, dar Kmicic sări după 
el, îi puse piciorul pe spinare şi-l ţintui la pământ cu o 
împunsătură de sabie. 

În acest timp, noaptea liniştită se preschimbase în 
ziua judecății de apoi. Îndemnurile sălbatice: „Loveşte, 
ucide!” se amestecau cu urletul şi strigătele de ajutor 

ale suedezilor, înnebuniţi de spaimă, oştenii ieşeau afară 
din corturi, neştiind încotro s-o apuce şi pe unde să 
fugă. Unii, neînţelegând de la început din ce parte venea 
atacul, se repezeau orbeşte spre cei de la Jasna Góra şi 
piereau de săbii, coase şi securi, înainte de a izbuti să 
strige „pardon”. Alţii îşi străpungeau pe întuneric cu 
spadele proprii tovarăşii sau, neinarmaţi, îmbrăcaţi 
numai pe jumătate, fără pălării, încremeneau cu braţele 
ridicate; alţii, în sfârşit, cădeau la pământ printre 
corturile răsturnate. O mică parte vroiau să se apere, 
dar mulţimea înspăimântată îi împingea, îi răsturna şi-i 
călca în picioare. Gemetele muribunzilor, strigătele 
sfâşietoare ale suedezilor, care cerşeau îndurare, 
măreau şi mai mult învălmăşeala. 

În cele din urmă, când ţipetele arătară limpede că 
năvala nu venise dinspre mânăstire, ci din spate, 
dinspre partea în care se aflau suedezii, oştenii din 
şanţuri, fură cuprinşi de o adevărată nebunie. Credeau 
pesemne că steagurile polone aliate îi atacaseră pe 
neaşteptate. 

Pâlcuri întregi de pedestraşi săriră din şanţuri şi 
alergară spre mânăstire, de parcă vroiau să-şi afle 
adăpost între zidurile ei. Dar strigătele arătară că 
nimeriseră peste ceata ungurului Janicz, care-i tăie pe 
toţi la poalele fortăreței. 

Oştenii de la Jasna Gora, izbind, împingând şi 
călcând în picioare, ajunseră la tunuri. Oamenii cu 
piroanele pregătite se repeziră îndată la ele, iar ceilalţi 
îşi continuară truda sfâşietoare. Ţărani, care n-ar fi 
putut ţine piept luptătorilor muştruluiţi, se aruncau 


301 


acum câte patru-cinci inşi asupra unor grupuri mult mai 
mari. 

Viteazul polcovnic Horn, staroste de Krzepice, se 
strădui să adune în jurul lui oştenii risipiţi. Sări deci 
afară de şanţ şi începu să strige şi să facă semne cu 
spada. Suedezii îl recunoscură şi începură să se strângă 
din toate părţile, dar în spatele lor, şi odată cu ei, 
veneau şi atacatorii care nu puteau fi deosebiți în bezna 
nopţii. 

Deodată, se auzi şuieratul înfricoşător al coasei şi 
glasul lui Horn se frânse brusc. Oştenii se risipiră iarăşi 
ca frunzele bătute de vânt. Kmicic şi jupân Czarniecki se 
aruncară cu vreo cincisprezece oameni asupra lor şi-i 
hăcuiră până la cel din urmă. 

Întăritura era cucerită. 

Dar în tabăra suedeză trâmbiţele începură să sune 
de alarmă. Tunurile de la Jasna Góra bubuiră şi 
ghiulelele aprinse începură să zboare dinspre mânăstire, 
ca să lumineze drumul oştenilor. Aceştia se întorceau 
gâfâind şi năclăiţi de sânge, ca lupii care, făcând prăpăd 
printre oile de la stână, o iau la sănătoasa la auzul 
vânătorilor care se apropie. Jupân Czarniecki mergea în 
frunte, iar Kmicic încheia şirul. 

După o jumătate de ceas, se reîntâlniră cu ceata lui 
Janicz, care nu răspunse la chemare; era singurul om 
care plătise cu viaţa această ieşire, fiindcă se 
îndepărtase urmărind o căpetenie suedeză şi fusese 
nimerit de un plumb tras de oamenii lui. 

Oştenii intrară în incinta zidurilor de apărare în 
bubuitul tunurilor şi la lumina flăcărilor. La spărtură îi 


302 


aştepta preotul Kordecki care-i număra pe măsură ce se 
strecurau prin deschizătură. Nu lipsea nici unul, afară 
de Janicz. 

Doi oameni plecară să-l aducă şi, o jumătate de ceas 
mai târziu, se întoarseră cu trupul neînsufleţit; preotul 
Kordecki vroia să-l înmormânteze cu cinstea cuvenită. 

Liniştea nopţii, o dată întreruptă, nu se mai 
înstăpâni până în faptul zilei. Pe ziduri trăgeau tunurile, 
în timp ce printre suedezi domnea o neorânduială 
cumplită.  Vrăjmaşul,  necunoscându-şi pagubele şi 
neştiind dincotro putea veni năvala, părăsi şanţurile cele 
mai apropiate de mânăstire. Polcuri întregi rătăciră cu 
deznădejdea în suflet până dimineaţa, nu o dată luându-i 
pe ai lor drept duşmani şi deschizând focul. Până şi în 
tabăra suedeză oştenii şi căpeteniile ieşiră din corturi, 
aşteptând sub cerul liber să treacă această noapte de 
groaza. Zvonuri temătoare zburau din gură în gură. Unii 
spuneau că ajutorul sosise, alţii susțineau că toate 
şanţurile apropiate fuseseră cucerite. 

Miller, Sadowski, prinţul Heski, Wrzeszczowicz şi 
toate celelalte căpetenii făceau sforţări supraomeneşti 
să aducă la ordine polcurile înspăimântate. Totodată, 
tunurile suedeze începură să răspundă cu ghiulele 
aprinse, ca să împrăştie întunericul şi să îngăduie 
oştenilor risipiţi să-şi vie în fire. 

O ghiulea căzu pe capelă, dar lovind acoperişul 
înclinat, se întoarse sfârâind spre tabără, împrăştiind 
prin văzduh jerbe de flăcări. 

În cele din urmă, se sfârşi şi această noapte de 
pomină. Mânăstirea şi tabăra suedeză se liniştiră. 

Dimineaţa începu să albească acoperişurile bisericii, 
şindrila împrumută treptat ape roşietice, se lumina de 
ziuă. 

Miller, însoţit de celelalte căpetenii, veni la şanţul 
cucerit. Cei de la mânăstire puteau să-l vadă şi să tragă 
în el, dar bătrânul ghinărar nu mai lua seama la nimic. 
Vroia să cerceteze cu ochii lui toate stricăciunile, să 
numere morţii. Ajutoarele călăreau în urma lui; erau cu 
toţii descumpăniţi, cu chipurile triste şi posomorâte. 
Ajungând la întăritură, descălecară şi începură să urce. 
Urmele luptei se vedeau pretutindeni; mai jos, nu 
departe de tunuri, se aflau corturile răsturnate; unele 
erau încă în picioare, pustii, tăcute. 

Mormanele de morţi se înălţau mai ales prin 
corturi, trupurile pe jumătate goale, sfâșiate, cu ochii 
holbaţi şi spaima îngheţată în pupilele moarte, alcătuiau 
o privelişte cumplită. Se vede că toţi oamenii aceştia 
fuseseră surprinşi în timp ce dormeau adânc; unii nici 
nu erau încălţaţi, prea puţini strângeau spadele în 
mâinile înţepenite şi aproape nici unul nu avea coiful 
sau pălăria pe cap. Unii zăceau prin corturi, mai ales 
spre ieşire, se vede că aceştia abia izbutiseră să se 
trezească; alţii erau întinşi lângă aripile corturilor, 
omorâţi în clipa în care vroiau să scape prin fugă. Peste 
tot atâtea trupuri, iar în câteva locuri asemenea 
mormane, încât se putea crede că oştenii muriseră din 
pricina vreunui cataclism al naturii, dar rănile adânci de 
pe feţe şi piepturi, unele chipuri înnegrite de 
împuşcături atât de apropiate, încât nu mai apucase să 
ardă pulberea, vădeau cu prisosinţă că prăpădul fusese 

făcut de mâna omenească. 

Miller urcă mai sus, spre tunuri; stăteau surde, 
ţintuite cu piroane, tot atât de amenințătoare ca nişte 
biete trunchiuri de copaci; pe o ţeava atârna trupul unui 
tunar aproape retezat în două de o groaznică tăietură de 
coasă. Sângele se scursese peste afet, alcătuind sub el o 
băltoacă destul de întinsă. Miller cercetă totul în 
amănunt, în tăcere şi cu sprânceana încruntată. Nimeni 
nu cuteza să întrerupă această tăcere. 

Dealtminteri, cum puteau să ogoiască mânia 
bătrânului  ghinărar care, din pricina lipsei de 
prevedere, fusese bătut ca un începător. Nu era vorba 
numai de o înfrângere, ci şi de ruşine, pentru că el 
însuşi numise fortăreaţa coteţ de găini şi făgăduise s-o 
sfărâme între degete. El avea nouă mii de oşteni, iar 
garnizoana număra abia două sute. Pe de altă parte, 
ghinărarul era un războinic de meserie care lupta 
împotriva unor călugări. 

Ziua nu începea prea bine pentru Miller. 

Între timp, sosiră pedestraşii şi începură să care 
morţii. Patru dintre ei se opriră fără poruncă înaintea 
ghinărarului; pe năsălie se afla un trup omenesc. 

Miller se uită şi îşi acoperi ochi! 

— De Fossis... rosti surd. 

Abia plecară aceştia, că se apropiară alţii; de astă 
dată Sadowski porni spre ei şi strigă de departe: 

— E Horn! 

Horn mai trăia încă şi mai avea înainte multe zile de 
chinuri îngrozitoare. Țăranul care-l lovise îl ajunsese 
doar cu vârful coasei, dar tăietura îi deschise cuşca 

pieptului. Cu toate acestea, rănitul nu-şi pierduse 
cunoştinţa. Văzându-l pe Miller şi pe celălalt zâmbi, vru 
să spună ceva, dar, în locul glasului, îi ieşi din gură o 
spumă roşie, după care începu să clipească repede din 
ochi şi leşină. 

— Duceţi-l în cortul meu! porunci Miller, şi 
doftorul meu să-l oblojească numaidecât. 

Apoi căpeteniile îl auziră vorbind de unul singur: 

= Horn, Horn... L-am visat azi-noapte... Îndată 
după ce m-am culcat... Ciudat lucru... 

Şi, ațintindu-şi privirile în pământ, căzu adânc pe 
gânduri: deodată, glasul înfricoşat al lui Sadowski îl 
trezi din îngândurare: 

— Luminăţia ta, priveşte acolo... mânăstirea... 

Miller se uită şi încremeni uluit. 

Se luminase bine de ziuă, fâşiile de ceaţă se 
întindeau peste pământ, dar cerul era senin şi 
trandafiriu în lucirile dimineţii. O trâmbă alburie 
învăluia vârful Jasnei Gora şi după rânduială firii trebuia 
să acopere biserica; în pofida aşteptărilor însă, biserica 
şi turnul se înălţau nu numai deasupra stâncii, ci şi 
deasupra ceţurilor, sus, tot mai sus, ca şi când se 
desprindeau de temelie şi atârnau în tăriile albastre. 

Strigătele  oştenilor vestiră că şi ei văzuseră 
minunea. 

— Ceaţa înşeală ochii! strigă Miller. 

— Ceaţa e sub biserică! răspunse Sadowski. 

— Lucru de mirare, dar biserica se află acum 
de zece ori mai sus decât era ieri, şi atârnă în văzduh, 
întări prinţul Heski. 

— Şi urcă şi mai sus, din ce în ce mai sus! 
exclamară oştenii. Se pierde din ochi!... 

Într-adevăr, ceața care acoperea stânca începu să 
se ridice spre cer, asemenea unui stâlp de fum uriaş, iar 
biserica, înfiptă parcă în vârful acelui stâlp, părea că se 
înalţă tot mai sus. În acelaşi timp, sus de tot, aproape 
sub nori, turnul dispărea în abureala albicioasă; parcă 
se topea şi se tulbura, până când pieri cu totul. 

Miller se întoarse spre celelalte căpetenii; în ochi i 
se citea uimirea amestecată cu o spaimă superstiţioasă. 

—Domniile voastre, spuse, vă mărturisesc că în 
viaţa mea n-am văzut aşa ceva. E cu totul împotriva firii 
şi numai vrăjitoriile catolicilor pot să... 

— I-am auzit, îl întrerupse Sadowski, pe oşteni 
strigând: „Cum poţi să mai nimereşti o fortăreață ca 
asta!” Într-adevăr, nici eu nu ştiu cum! 

— Şi ce-o să se întâmple acum, domniile 
voastre? întrebă prinţul Heski. Biserica mai e acolo în 
ceaţă ori nu mai e? 

Stătură multă vreme uimiţi şi tăcuţi până când 
prinţul Heski spuse: 

— Chiar dacă întâmplarea este în firea 
lucrurilor, nu vesteşte nimic bun pentru noi. Uitaţi-vă şi 
domniile voastre, de când am venit aici, n-am făcut nici 
un pas mai departe! 

— Ehei, se amestecă Sadowski, dacă ar fi 
numai atât! La drept vorbind, am suferit o înfrângere 
după alta... iar noaptea care a trecut a fost cea mai rea 
din toate. Oştenii îşi pierd curajul şi încep să lupte fără 
tragere de inimă. Domniile voastre habar n-aveţi ce se 

vorbeşte prin polcuri. Pe de altă parte, se întâmplă şi 
alte lucruri de neînțeles; de la o vreme, nimeni nu mai 
poate să iasă din tabără de unul singur sau în doi, căci 
cine cutează parcă-l înghite pământul. Îţi vine să crezi 
că lupii dau târcoale Czestochowei. Am trimis nu demult 
un stegar cu trei oameni la Wieluń după îmbrăcăminte 
mai groasă şi de atunci n-am mai auzit nimic de ei!... 

— O să fie şi mai rău când se va aşeza iarna; de 
pe acum nopţile sunt destul de friguroase, adăugă 
prinţul Heski. 

— Se răreşte ceața! spuse deodată Miller. 

Într-adevăr, se iscase vântul şi începuse să se 
împrăştie abureala. În norii alburii, începu să licărească 
ceva, în sfârşit, răsări soarele şi văzduhul se limpezi. 

Zidurile mânăstirii se iviră treptat, apoi apăru 
biserica, mânăstirea întreagă. Toate se aflau la locul lor. 
Fortăreaţa era liniştită şi tăcută, ca şi când ar fi fost 
pustie. 

— Luminăţia ta, zise prinţul Heski repezit, mai 
încearcă să negociezi cu ei. Trebuie să sfârşim odată! 

— Şi dacă negocierile nu vor duce la nimic, 
domniile voastre sunteţi de părere să ridicăm asediul? 
întrebă Miller posomorât. 

Căpeteniile tăcură. Abia după o clipă, Sadowski 
începu să vorbească: 

— Luminăţia ta, ştii mai bine ce se cuvine să 
faci. 

— Ştiu, răspunse Miller trufaş, dar vă spun: 
blestem ziua şi ceasul în care am venit aici, ca şi pe 
sfetnicii care au pus la cale această împresurare, aici îl 

străpunse cu privirea pe Wrzeszczowicz. Aflaţi totuşi că, 
după cele întâmplate, nu voi pleca de aici, până când nu 
voi preface această fortăreață blestemată într-un 
morman de dărâmături sau voi muri eu însumi! 

Pe chipul prinţului Heski se răsfrângea supărarea. 
Niciodată nu-l respectase prea mult pe Miller, iar 
vorbele de mai înainte le socotea drept lăudăroşenie 
deşartă, nepotrivită cu întăritura nimicită, cu morţii şi 
tunurile ţintuite. Se întoarse deci spre el şi-i răspunse 
batjocoritor: 

— Luminăţia ta, nu poţi să făgăduieşti una ca 
asta, pentru că vei pleca la cea dintâi poruncă a regelui 
sau a mareşalului Wittemberg. Câteodată împrejurările 
ştiu să poruncească mai bine chiar decât regii şi 
mareşalii. 

Miller îşi  încruntă sprâncenele  stufoase; 
Wrzeszczowicz, care-l văzu întunecându-se, spuse în 
grabă: 

— Deocamdată să încercăm cu negocierile. O 
să se supună. Nu poate fi altfel! 

Vorbele îi fură acoperite de glasul vesel al 
clopotului care chema la slujba de dimineaţă în biserica 
de la Jasna Góra. Ghinărarul întovărăşit de celelalte 
căpetenii, porni încet spre Czestochowa, dar n-apucă să 
ajungă în tabără, când sosi un trimis pe calul plin de 
spumă. 

— Vine de la mareşalul Wittemberg! spuse 
Miller. 

Călărețul îi întinse o scrisoare. Ghinărarul rupse 
peceţile, îşi aruncă privirile pe scrisoare şi rosti 

încurcat: 

— Nu! E de la Poznań... veşti proaste. În 
Wielkopolska se ridică şleahticii şi norodul se uneşte cu 
ei... În fruntea mişcării se află Krzysztof Zegocki care 
vrea să vie în ajutorul Czestochowei. 

— Am spus eu că bubuiturile de aici se vor auzi 
din Carpaţi până la Marea Baltică, mormăi Sadowski. 
Poporul acesta e foarte schimbător. Nu-i cunoaşteţi încă 
pe polonezi, o să vedeţi mai târziu de ce sunt în stare. 

— Bine, bine, o să vedem! răspunse Miller. Mai 
bine un vrăjmaş pe faţă, decât un aliat prefăcut... S-au 
predat de bunăvoie, iar acuma pun mâna pe arme... Prea 
bine, o să cunoască şi ei puterea armelor noastre! 

— Şi noi pe a lor, se repezi Sadowski. 
Luminăţia ta, să sfârşim cu Częstochowa asta pe calea 
negocierilor; să primim orice condiţii... Nu mai e vorba 
de o fortăreață, ci de stăpânirea măriei sale în această 
ţară. 

— Călugării se vor supune, zise Wrzeszczowicz. 
Azi, mâine se vor supune! 

Astfel se sfădeau între ei, în vreme ce la mânăstire, 
după slujba de dimineaţă, domnea o bucurie 
nemărginită. Cei care nu luaseră parte la năvală îi 
întrebau pe cei ce se întorseseră cum a fost, iar aceştia 
se făleau grozav, ridicând în slavă vitejia lor şi pierderile 
duşmanului. 

Curiozitatea se înstăpâni până şi printre călugări şi 
femei. Rantiile albe şi veşmintele femeieşti înfloriră pe 
ziduri. Era o zi frumoasă, de bucurie deplină. Nevestele 
se îmbulziră în jurul lui jupân Czarniecki, strigând: 

— Izbăvitorul şi ocrotitorul nostru! 

El se apără din răsputeri, mai ales când vrură să-i 
sărute mâinile, şi le spuse, arătând spre Kmicic: 

— Mulţumiţi-i şi lui! El e Babinicz, dar nu 
seamănă deloc cu o babă! N-o să vă lase să-i sărutaţi 
mâinile pentru că sunt încă lipicioase de atâta sânge, 
dar dacă vreuna din cele mai tinerele va îndrăzni să-l 
sărute pe gură, gândesc că nu se va arăta scârbit. 

Cele mai tinere aruncau priviri ruşinate şi şăgalnice 
totodată spre jupân Andrzej, admirându-i boiul frumos: 
el însă nu răspunse din ochi la întrebările acelea mute, 
deoarece vederea acestor jupâniţe îi aduse aminte de 
Oleńka. 

„Ei, draga mea dragă, se gândi, dacă ai şti că mă 
aflu la porunca Sfintei Fecioare, că o apăr împotriva 
vrăjmaşilor pe care spre nenorocul meu i-am slujit mai 
demult...” 

Îşi făgădui să-i scrie lui Kiejdany îndată după 
ridicarea împresurării şi să-l trimită pe Soroka cu 
scrisoarea. „Acum nu-i trimit numai vorbe goale şi 
făgăduieli, fiindcă stau mărturie faptele mele pe care, 
fără laudă deşartă, am să le înfăţişez în amănunt. Să afle 
că e meritul ei şi să se bucure!” 

Îl cuprinse o bucurie atât de mare, încât nici nu 
băgă de seamă jupâniţele care-şi şopteau, depărtându- 
se: 

— E un cavaler vrednic, dar pesemne că nu-i 
stă gândul decât la război şi e tare posac... 

Capitolul XVI 


La cererea celorlalte căpetenii, Miller începu iarăşi 
negocierile. Din tabăra suedeză veni la mânăstire un 
şleahtic polonez de vază, mai în vârstă şi cu vorba 
aşezată. Apărătorii îl primiră cu bucurie, socotind că 
numai pro forma şi de nevoie va aduce vorba de 
supunerea mânăstirii, în fapt, îmbărbătându-i şi întărind 
noutăţile care ajunseseră până la ei despre răzvrătirea 
din Wielkopolska, neînțelegerile dintre oştile regale şi 
suedezi şi despre negocierile lui Jan Kazimierz cu 
cazacii care se arătau înclinați să se întoarcă la vechiul 
stăpân, în sfârşit, despre înfricoşătoarea ameninţare a 
hanului tătarilor că vor veni în, ajutorul regelui izgonit, 
urmărind cu foc şi sabie pe toţi vrăjmaşii lui. 

Dar mare fu dezamăgirea călugărilor, când 
şleahticul aduse într-adevăr noutăţi numeroase, însă 
care de care mai înspăimântătoare, în stare să reteze 
orice înflăcărare, să frângă orice hotărâre şi să clatine 
cea mai fierbinte credinţă. 

Tăcuţi şi plini de luare-aminte, călugării şi şleahticii 
se strânseră ciopor în jurul lui în trapezărie; tot ce-i 
ieşea din gură părea sinceritate şi durere pricinuită de 
soarta crudă a ţării. Adesea îşi lua capul alb în mâini, 
vrând parcă să stăpânească răbufnirea de deznădejde, 
privea la crucifix, îl podideau lacrimile şi spunea cu glas 
domol, întrerupt, cele ce urmează: 

— Ah ce vremuri a ajuns să trăiască biata ţară! 
Nu mai e nimic de făcut; trebuie să ne supunem regelui 
suedez... Cinstiţi părinţi şi fraţi şleahtici, pentru cine aţi 

pus mâna pe săbii? Pentru cine vă jertfiți odihna şi 
sângele? Pentru cine, printr-o împotrivire zadarnică, din 
nefericire, vă primejduiţi viaţa, abătând asupra sfântului 
lăcaş răzbunarea  înfricoşătoare a  oştilor suedeze 
neînfrânte? Pentru Jan Kazimierz? când el însuşi şi-a 
disprețuit domnia! Nu ştiţi oare că a ales belşugul, 
ospeţele vesele şi bucuria tihnită, în locul coroanei care- 
i dădea atâta bătaie de cap, abdicând în folosul lui Carol 
Gustav? 

Voi nu vreţi să-l părăsiţi, dar el s-a lepădat de voi; 
voi n-aţi vrut să vă călcaţi jurământul, dar el şi l-a 
călcat; voi sunteţi gata să muriţi pentru el, dar lui nu-i 
pasă de voi... Regele nostru legiuit este acum Carol 
Gustav! Vedeţi să nu atrageţi asupra capetelor voastre 
nu numai nimicirea, mânia şi răzbunarea suedezilor, ci 
şi pe aceea a cerului, păcătuind asupra crucii şi a Sfintei 
Fecioare, pentru că nu asupra năvălitorilor cutezaţi a 
ridica braţul înarmat, ci asupra propriului stăpân... 

Se aşternu o linişte adâncă, de parcă în trapezărie 
se simţea suflarea îngheţată a morţii. 

Ce puteţi fi mai rău decât ştirea despre abdicarea 
lui Jan Kazimierz? Era într-adevăr o veste înşelătoare, 
dar bătrânul şleahtic o spusese cu lacrimi în ochi 
înaintea crucii şi a icoanei Sfintei Fecioare. 

Dacă însă era adevărată, atunci orice împotrivire nu 
mai avea nici un rost. 

Şleabhticii îşi acoperiră ochii cu mâinile, iar călugării 
îşi traseră glugile peste cap şi tăcerea de mormânt 
continuă: doar preotul Kordecki începu să se roage în 
şoaptă fierbinte cu buzele palide, în timp ce ochii lui 

liniştiţi, adânci, luminoşi şi pătrunzători erau aţintiţi 
asupra şleahticului. 

Acesta simţi asupră-i privirea cercetătoare şi începu 
să se frământe; vru să-şi păstreze înfăţişarea serioasă de 
bunătate, virtute îndurerată şi bunăvoință, dar nu fu în 
stare; începu deci să arunce priviri neliniştite spre 
ceilalţi călugări, iar după o clipă, vorbi astfel mai 
departe: 

— Nimic nu poate fi mai rău decât să stârneşti 
înverşunarea cuiva, profitând de răbdarea lui. 
Împotrivirea voastră va duce la nimicirea sfintei biserici 
şi, Doamne fereşte! la impunerea unor condiţii aspre pe 
care veţi fi siliţi să le ascultați. Armele călugărilor 
trebuie să fie scârba şi depărtarea de treburile lumești. 
Ce legătură aveţi cu vâltoarea războiului voi, pe care 
îndatoririle de călugări vă îndeamnă la singurătate şi 
tăcere? Fraţilor cinstiţi şi dragi părinţi! Nu luaţi asupra 
voastră asemenea  înfricoşătoare răspundere!... Nu 
voiaţi ridicat acest sfânt aşezământ, nu e numai al 
vostru! Îngăduiţi să înflorească şi să binecuvânteze 
acest pământ veacuri de-a rândul spre bucuria copiilor 
şi a nepoților voştri! 

Trădătorul îşi împreună mâinile şi lacrimă din 
belşug; şleahticii şi călugării tăceau; îndoiala puse 
stăpânire pe toţi, sufletele erau trudite şi aproape de 
deznădejde, amintirea sforţărilor, irosite zadarnic apăsa 
inimile ca plumbul. 

— Aştept răspunsul vostru, sfinţi părinţi! spuse 
vânzătorul, plecându-şi capul pe piept. 

Deodată, preotul Kordecki se ridică şi cu un glas în 

care nu se simţea nici cea mai mică şovăială, rosti ca un 
prooroc: 

— Domnia ta spui că Jan Kazimierz ne-a părăsit 
şi s-a lepădat de tron în folosul lui Carol! E o minciună! 
În sufletul stăpânului nostru izgonit a încolţit nădejdea 
şi nicicând n-a trudit cu atâta înflăcărare să scape ţara, 
să recapete tronul şi să vină în ajutorul nostru! 

Masca pieri dintr-o dată de pe chipul vânzătorului, 
pe care se răsfrângeau acum mânia şi dezamăgirea, cei 
doi balauri ieşiţi din ungherele sufletului, unde stătuseră 
ascunşi. 

— De unde această veste? De unde această 
siguranţă? întrebă. 

— De aici! răspunse preotul  Kordecki, 
arătându-i crucea mare de pe perete. Haide, pune 
degetul pe picioarele rănite ale lui Christos şi repetă 
încă o dată ce-ai spus? 

Trădătorul începu să se încovoaie, ca sub apăsarea 
unui braţ de fier; din cotloanele sufletului îi urca în 
obraji un nou balaur: spaima. 

Dar preotul Kordecki aştepta ameninţător, ca 
Moise; capu-i părea încununat de raze. 

— Haide, repetă! îl îndemnă, fără să coboare 
mâna, cu glasul atât de puternic, de se cutremurară 
bolțile trapezăriei şi repetară parcă înfricoşate: 

— Haide, repetă... 

Urmă o tăcere surdă, în sfârşit, se auzi glasul 
înăbuşit al trimisului: 

— Eu mă spăl pe mâini... 

— Ca Pilat! sfârşi preotul Kordecki. 

Vânzătorul se ridică şi ieşi din trapezărie. Trecu 
repede prin curtea mânăstirii, iar când ajunse în afara 
porţilor, aproape că începu să fugă, ca şi când îl gonea 
cineva din urmă. 

În acest timp, jupân Zamoyski se apropie de 
Czarniecki şi Kmicic, care nu fuseseră la trapezărie, ca 
să le spună şi lor ce se petrecuse acolo. 

— Fi, a adus vreo veste bună? întrebă jupân 
Piotr. Avea o faţă cinstită... 

— Dumnezeu să ne păzească de asemenea 
cinste! răspunse spătarul de Sieradz. 

— Ce-a spus? întrebă şi Kmicic, ridicând puţin 
fitilul aprins pe care-l ţinea în mână. 

— A vorbit ca un vânzător plătit. 

— Poate că de aceea se grăbeşte aşa acum! 
zise Piotr Czarniecki. Ia uitaţi-vă, domniile voastre, mai 
că aleargă spre suedezi. Ei, ce-aş mai trimite o ghiulea 
după el... 

— Prea bine! spuse Kmicic pe neaşteptate. 

Şi lipi fitilul aprins de deschizătură. 

Tunul bubui înainte ca Zamoyski şi Czarniecki să 
priceapă ce se întâmpla. Zamoyski se luă cu mâinile de 
cap. 

— Pentru Dumnezeu! strigă, ce-ai făcut?... Era 
un sol! 

— Am făcut rău, răspunse Kmicic, privind în 
depărtare, pentru că nu l-am nimerit. S-a ridicat şi fuge 
mai departe. Ehei, cred că a tras o spaimă! 

Aici se întoarse spre Zamoyski: 

— Jupâne spătar, chiar dacă-l nimeream în 

şerteaţă, tot n-aveau cum dovedi că am tras înadins în 
el, pe legea mea, n-am mai putut să mă stăpânesc. 
Fitilul a coborât singur. N-aş trage niciodată într-un sol 
suedez, dar la vederea polonezilor vânzători, mi se-ntorc 
măruntaiele pe dos! 

— Ehei, caută să te stăpâneşti. Ar fi fost rău de 
tot; acum o să-i asuprească şi ei pe trimişii noştri. 

Jupân Czarniecki era prea mulţumit în inima lui, 
fiindcă Kmicic îl auzi mormăind pe sub nas: 

— Trădătorul ăsta nu va mai îndrăzni să vie a 
doua oară ca sol. 

Îl auzi şi Zamoyski şi răspunse: 

— Nu va fi ăsta, se vor găsi alţii, iar domniile 
voastre nu puneţi piedici negocierilor; nu trebuie să le 
întrerupeţi în chip samavolnic, fiindcă tărăgănarea lor e 
spre binele nostru. Oastea, dacă ne-o va trimite 
Dumnezeu în ajutor, va avea timp să se întocmească, iar 
pe deasupra se apropie şi gerul iernii, care va îngreuia 
şi mai mult asediul. Timpul se scurge în paguba lor şi în 
folosul nostru. 

Spunând acestea, plecă la trapezărie, unde sfatul 
continua şi după plecarea solului. Cuvintele trădătorului 
îi înspăimântaseră pe călugări şi stăteau cu toţii abătuţi. 
E adevărat că nu crezuseră în abdicarea lui Jan 
Kazimierz, dar trimisul le adusese, aminte de puterea 
suedeză de care zilele norocoase dinainte le îngăduiseră 
să uite. Acum se înfăţişa iarăşi în toată grozăvia ei, care 
înfricoşase cetăţi şi oraşe mult mai însemnate. Poznań, 
Varşovia şi Cracovia, fără să mai socotim o mulţime de 
castele, își deschiseseră porţile înaintea învingătorului; 

cum putea să se apere Jasna Gora, când potopul 
nenorocirilor se revărsase peste întreaga Republică? 

„O să ne mai apărăm o săptămână, două, trei, se 
gândeau unii dintre şleahtici şi călugări, dar pe urmă, 
care va fi sfârşitul acestor sforţări?” 

Toată ţara semăna cu o corabie cufundată în 
adâncuri; doar mânăstirea se mai înălța ca un catarg 
deasupra valurilor. Se mai puteau gândi oare 
naufragiaţii agăţaţi de acest catarg la scăparea lor, ca 
să nu mai vorbim de mântuirea întregii corăbii? 

După judecata oamenilor, nu mai puteau. 

Cu toate acestea, în clipa în care jupân Zamoyski 
intră în trapezărie, preotul Kordecki spunea: 

— Fraţii mei! Veghez şi eu alături de voi, mă 
rog şi eu odată cu voi de Ocrotitoarea noastră să ne 
apere. Osteneala, truda şi slăbiciunea mă încearcă şi pe 
mine, ca şi pe voi; răspunderea la fel apasă şi asupra 
mea, poate chiar mai mult decât asupra voastră! De ce 
dar eu cred, iar voi se pare că vă îndoiţi?... Veniţi-vă în 
fire; ochii voştri, orbiţi de puterea pământească, nu mai 
văd oare altă forţă mai mare decât a suedezilor? Credeţi 
oare că nici o apărare nu mai poate fi de folos, că nimic 
nu va înfrânge puterea lor? Dacă-i aşa, fraţii mei, 
păcătuiţi prin gândurile voastre şi huliţi împotriva 
milostivirii lui Dumnezeu, împotriva atotputerniciei 
stăpânului nostru, împotriva acestei Ocrotitoare, ale 
cărei slugi suntem. Cine dintre voi va cuteza să spună că 
Regina Sfântă nu e în stare să ne apere şi să ne trimită 
izbânda? Să ne rugăm dar, s-o implorăm zi şi noapte, 
până când prin statornicia noastră, prin umilinţa şi 

lacrimile noastre, prin jertfa trupurilor şi a vieţii 
noastre, îi vom îndupleca inima şi vom dobândi iertarea 
pentru păcatele noastre. 

— Părinte! spuse unul dintre şleahtici, nu ne 
gândim la viaţa noastră, la nevestele şi copiii noştri, dar 
ne cutremurăm la gândul că sfânta icoană va fi 
pângărită dacă duşmanul va cuceri fortăreaţa prin luptă. 

— Şi nu vrem să ne luăm asemenea 
răspundere! adăugă altul. 

— Pentru că nimeni nu are dreptul să şi-o ia, 
nici măcar priorul! aruncă al treilea. 

Şi împotrivirea creştea, câştigând sufletele, mai ales 
că mulţi călugări tăceau. 

În loc să răspundă de-a dreptul, priorul începu 
iarăşi să se roage: 

— Maică Precestă! rosti, înălţându-şi ochii şi 
braţele, dacă ne-ai învrednici cu harul sfânt, ca să dăm 
pildă altora în lăcaşul tău de statornicie, vitejie şi 
credinţă faţă de tine, faţă de ţară şi de rege... dacă ai 
ales acest loc, ca să trezeşti conştiinţa oamenilor şi să 
izbăveşti Republica — îndură-te de aceia care vor să 
oprească izvorul bunăvoinţei tale, să împiedice 
împlinirea minunilor şi să se împotrivească vrerii tale 
sfinte... 

Rămase o vreme în extaz, apoi se întoarse spre 
călugări şi şleahtici: 

— Cine va lua pe umerii lui asemenea 
răspundere? Cine vrea să împiedice minunile Mariei, 
bunăvoința ei, scăparea ţării şi a credinţei catolice? 

= În numele Tatălui, al Fiului şi al Sfântului 

Duh! se auziră câteva glasuri. Să ne ferească Dumnezeu 
de una ca asta! 

— Nimeni nu va cuteza! strigă jupân Zamoyski. 

Aceia dintre călugări, în inima cărora se strecurase 
îndoiala, începură să se bată cu pumnii în piept, cuprinşi 
de spaimă. Nici unul dintre cei care luau parte la sfat nu 
se mai gândi în seara aceea la supunere. 

Dar, cu toate că inimile vârstnicilor se întăriseră în 
credinţă, sămânţa aruncată de vânzător avea să dea 
roade otrăvite. 

Ştirea despre abdicarea lui Jan Kazimierz şi despre 
neputinţa de a primi vreun ajutor se răspândi printre 
şleahtici, de la aceştia ajunse la femei, apoi la slujitori 
care o împrăştiară în rândul oştenilor, descurajându-i. 

Ţăranii se speriară cel mai puţin, în schimb, oştenii 
de meserie, învăţaţi să judece mersul războiului numai 
după socotelile lor, începură să-şi piardă înflăcărarea, 
să-şi lămurească unul altuia neputinţa de a se apăra mai 
departe, să se plângă de îndărătnicia călugărilor 
nepricepuţi, în sfârşit, să se înţeleagă între ei şi să 
murmure. 

Un tunar neamţ, de credinţă îndoielnică, era de 
părere ca oştenii să hotărască singuri şi să negocieze cu 
suedezii supunerea fortăreței. Unii primiră propunerea 
cu bucurie, dar se găsiră şi din aceia care nu numai că 
se arătară împotriva trădării, ci îl vestiră îndată pe 
preotul Kordecki. 

Priorul, care ştia să  împletească încrederea 
neclintită în puterea cerului cu prevederea şi iscusinţa, 
înăbuşi în faţă răscoala care se lăţea pe ascuns. 

Mai întâi izgoni din fortăreață pe conducătorii 
răzvrătirii în frunte cu tunarul neamţ; nu se temea că 
vor arăta suedezilor părţile slabe ale întăriturilor. După 
aceea, îndoi leafa oştenilor, punându-i să jure că vor 
apăra mânăstirea până la ultima picătură de sânge. 

Îndoi, de asemenea, supravegherea, hotărând să-i 
cerceteze mai bine pe simbriaşi, ca şi pe şleahtici şi 
chiar pe călugări. Sfinţii părinţi mai vârstnici fură puşi 
să cânte în corurile de noapte, iar cei mai tineri, afară 
de slujba la biserică, primiră însărcinarea de a face 
slujba şi pe întărituri. A doua zi, avu loc cercetarea 
pedestrimii; toate turnurile căpătară spre apărare câte 
un şleahtic cu slujitorii săi, zece călugări şi doi tunari de 
nădejde. Toţi aceştia aveau datoria să stea zi şi noapte 
la posturile încredințate. 

Aşadar, în turnul dinspre răsărit şi miazănoapte se 
aşeză jupân Zygmunt Mosiński, oştean destoinic, acela 
al cărui copil scăpase nevătămat, ca prin minune, deşi 
ghiuleaua nimerise tocmai sub leagăn. Cu el se afla 
părintele Hilary Stawoszewski. La cel apusean se duse 
părintele Mielecki, însoțit de  şleahticul Mikołaj 
Krzysztoporski un om ursuz şi posomorât, dar neînfricat. 
Turnul dinspre răsărit şi miazăzi îl ocupară Piotr 
Czarniecki şi Kmicic, împreună cu părintele Adamus 
Stypulski care slujise mai demult într-un steag de 
husari. La nevoie, acesta îşi sufleca bucuros mânecile 
rantiei şi pregătea tunul pentru tragere, iar de 
ghiulelele care zburau pe sus nu se temea mai mult 
decât vagmistrul Soroka. În sfârşit, turnul dinspre apus 
şi miazăzi i se încredința lui jupân Skorzewski şi 

călugărului Daniel Rychtalski care putea să nu doarmă, 
două-trei nopţi la rând, fără să se simtă trudit. 

Mai-mari peste străjeri fură desemnaţi Dobrosz şi 
părintele Zachariasz Małachowski. Cei care nu erau în 
stare să lupte fură trimişi să vegheze acoperişurile, iar 
încăperile de arme şi toate sculele de război fură date în 
grija părintelui Lassota. Tot lui i se încredința şi 
conducerea focului de care se ocupa înainte părintele 
Dobrosz. În timpul nopţii, trebuia să lumineze 
întăriturile, ca să nu se poată apropia pedestrimea 
vrăjmaşă, şi să pregătească coşuri şi crăcane de fier pe 
turnuri, în care să aprindă noaptea vreascuri şi facle. 

Într-adevăr, în fiecare noapte toate turnurile 
semănau cu, nişte torţe uriaşe. Uşurau astfel tragerea 
suedezilor, dar slujeau şi ca semn că fortăreaţa se 
apără, în cazul în care vreo oştire ar fi venit în ajutorul 
asediaţilor. 

În acest fel, nu numai că planurile de supunere se 
spulberară, dar înflăcărarea oştenilor crescu şi mai 
mult. A doua zi, preotul Kordecki făcu ocolul 
întăriturilor, asemenea unui păstor care-şi cercetează 
turma, văzu că totul merge bine şi zâmbi blajin, aducând 
laude căpeteniilor şi oştenilor; când ajunse la jupân 
Czarniecki, îi spuse străluminat: 

— Şi spătarul de Sieradz, conducătorul nostru 
drag, se bucură în inima lui împreună cu mine; crede că 
acum suntem de două ori mai puternici decât la început. 
Curajul şi încrederea au coborât iarăşi în inimi, iar ce 
mai rămâne de făcut va împlini bunăvoința Sfintei 
Fecioare; voi relua negocierile. Vom căuta să întârziem, 

să tărăgănăm lucrurile cât mai mult, pentru că astfel 
vom cruța viaţa oamenilor. 

La acestea, Kmicic: 

— Ei, cinstite părinte, ce  dobândim cu 
negocierile!! Pierdem vremea de pomană! Mai bine să 
dăm iar năvală la noapte şi să-i căsăpim pe nemernici. 

Dar preotul Kordecki, care era bine dispus, zâmbi, 
cum zâmbeşte mama copilului care nu conteneşte cu 
hârjoana, apoi luă frânghia de lângă tun şi se prefăcu 
că-l bate cu ea pe spinare. 

— Lituanian neastâmpărat, lup nesăţios de 
sânge, îi spuse în glumă, iată-ţi plata pentru că vrei să 
dai pildă de nesupunere, na, na! 

lar Kmicic, înveselit ca un învățăcel, se ferea ba la 
stânga, ba la dreapta, repetând parcă înadins: 

— Să-i lovim pe suedezi, să-i batem, să-i batem! 

Asemenea bucurii îşi îngăduiau, având sufletele 
fierbinţi şi închinate ţării. Preotul Kordecki nu neglija 
negocierile, văzând că Miller le doreşte şi se foloseşte 
de orice prilej. Priorul se bucura, deoarece ghicea că 
vrăjmaşul nu se simţea prea în largul său, de vreme ce 
vroia atât de mult să sfârşească. 

Zilele începură să se scurgă una după alta; tunurile 
şi flintele răsunau mereu, dar cel mai mult lucrau 
penele. În acest fel, asediul întârzia, în timp ce iarna se 
apropia cu paşi repezi. Pe culmile munţilor Tatra, norii 
cloceau în cuiburile prăpăstioase viscolul, gerurile şi 
zăpada,  rostogolindu-se asupra ţării, urmaţi de 
progenitura îngheţată. Noaptea, suedezii se ghemuiau 
pe lângă focuri, preferând să piară de ghiulelele 

mânăstirii, decât să îngheţe de frig. 

Pământul tare îngreuia înălţarea valurilor de 
apărare şi săparea şanţurilor de apropiere. Asediul nu 
înainta. Nu numai căpeteniile, ci şi toţi oştenii n-aveau 
pe buze decât un cuvânt: „Negocieri.” 

Călugării se prefăcură mai întâi că vor să se 
supună. 

Trimiseră ca soli la Miller pe părintele Marceli 
Dobrosz şi pe învățatul călugăr Sebastian Stawicki. 
Aceştia îl făcură să creadă pe Miller că s-ar putea 
înţelege. 

Cum auzi una ca asta, ghinărarul mai să-i 
îmbrăţişeze de bucurie. Pentru că acum nu mai era 
vorba numai de Czestochowa, ci de întreaga Republică. 
Supunerea Jasnei Góra ar fi spulberat nădejdile 
patrioţilor şi ar fi îmbrâncit toată ţara în stăpânirea 
regelui suedez, pe când împotrivirea, şi încă una 
biruitoare, ar fi putut să îmbărbăteze inimile şi să 
pricinuiască un nou război. Prin împrejurimi, semnele 
erau vădite. Miller ştia şi el aceasta şi înţelegea în ce 
bucluc intrase, cât de mare era răspunderea care apăsa 
asupra lui; ştia că-l aşteaptă bunăvoința regelui, 
buzduganul de mareşal, ranguri şi titluri sau decăderea 
totală. Şi pentru că începea să se convingă şi el că nu 
„putea înghiţi această stâncă”, îi primi pe călugări cu 
mare cinste, ca pe nişte trimişi ai împăratului sau ai 
sultanului. Poftindu-i la ospăț, închină în sănătatea lor, a 
priorului şi a spătarului de Sieradz; le dărui peşte 
pentru mânăstire şi le oferi condiţii de supunere atât de 
blânde, încât nu se îndoia nici o clipă că se vor grăbi să 

le primească. 

Călugării îi mulţumiră cu umilinţa cuvenită unor 
purtători de rantie, luară hârtia şi plecară. La opt 
ceasuri de dimineaţă vesti deschiderea porţilor. 

În tabăra suedeză se iscă o bucurie de nedescris. 
Oştenii părăsiră şanţurile, se apropiară de ziduri şi 
începură să vorbească cu apărătorii. 

Dar de la mânăstire se dădu de ştire că într-o 
treabă atât de însemnată priorul trebuie să adune 
întregul sfat şi să-i ceară părerea, aşa că cer încă o zi de 
zăbavă. Miller consimţi fără să se gândească prea mult. 
În acest timp, în trapezărie, chibzuiră până noaptea 
târziu. 

Deşi Miller era un războinic trecut prin multe, deşi 
în toată armia suedeză poate că nu se mai găsea alt 
ghinărar care să fi negociat de atâtea ori cu felurite 
oraşe, ca acest Poliocertes, a doua zi dimineaţă inima 
începu să-i bată neliniştită, când văzu cele două rantii 
albe care se apropiau de cvartirul lui. 

Nu mai erau aceiaşi călugări; înainte păşea, 
părintele Maciej Błeszyński, dascăl de filozofie, care 
aducea o scrisoare cu peceti; în urma lui venea părintele 
Zachariasz Małachowski, cu braţele încrucişate pe 
piept, capul plecat şi faţa palidă. 

Ghinărarul îi primi înconjurat de toţi polcovnicii săi 
şi, răspunzând cu bunăvoință la plecăciunea adâncă a 
părintelui Błeszyński, îi luă repede scrisoarea din mână, 
rupse peceţile şi începu să citească. 

Se schimbă la faţă numaidecât; valul de sânge i se 
urcă la cap, ochii i se bulbucară, grumazul i se încordă 

şi o mânie înfricoşătoare îi ridică părul sub perucă. O 
vreme nu fu în stare să rostească nici o vorbă, îi arătă cu 
mâna scrisoarea prinţului Heski care se uită peste ea şi, 
întorcându-se spre polcovnici, spuse liniştit: 

— Călugării ne aduc la cunoştinţă că nu pot să 
se lepede de Jan Kazimierz, până când primatul nu va 
vesti pe noul rege, cu alte cuvinte, nu vor să-l 
recunoască pe Carol Gustav. 

Prinţul Heski izbucni în râs, Sadowski îşi aţinti 
privirea  batjocoritoare asupra lui Miller, iar 
Wrzeszczowicz începu să se tragă de barbă cu mânie. 
Un murmur ameninţător se iscă printre cei de faţă. 

Deodată, Miller se lovi cu palma peste genunchi şi 
începu să strige: 

— La mine, la mine! 

Cât ai bate din palme, patru muşchetari bărboşi se 
iviră în uşă. 

— Luaţi prăjinile astea rase în cap şi băgaţi-le 
la răcoare! porunci ghinărarul. 

— Domnia ta, Jupâne Sadowski, vei trâmbiţa la 
poarta mânăstirii că, la primul foc de tun de pe ziduri, 
voi porunci să-i spânzure numaidecât pe cei doi 
călugări! 

Părintele Błeszyński şi părintele Małachowski fură 
conduşi în râsetele şi batjocura oştenilor. Muşchetarii le 
puneau pălăriile lor pe cap, mai degrabă le înfundau 
până peste ochi, călăuzindu-i peste tot felul de piedici, 
iar când vreunul dintre călugări se poticnea sau cădea, 
atunci grupurile de oşteni izbucneau în hohote de râs; 
cel căzut era ridicat cu patul muschetei; sprijinindu-l, 

chipurile, îl înghionteau cu sârg în spinare. Unii aruncau 
în ei cu baligă de cal, alţii luau zăpadă în pumn şi le 
frecau creştetele rase sau le-o băgau pe sub rantie. 
Câţiva desfăcură cureluşele de la trâmbiţe şi, legându-i 
de gât, trăgeau de celălalt capăt; se prefăceau că duc 
vitele la iarmaroc şi strigau preţul în gura mare. 

Cei doi călugări mergeau tăcuţi, cu mâinile 
încrucişate pe piept şi rugându-se. În cele din urmă, 
îngheţaţi de frig şi batjocoriţi, fură închişi într-o şură 
păzită de străji cu muschete. 

Între timp, Sadowski trâmbiţase porunca sau mai 
degrabă ameninţarea lui Miller. 

Inimile sfinţilor părinţi se umplură de spaimă, 
întreaga oştire încremeni de groază. Tunurile tăcură; 
sfatul adunat nu mai ştia ce să facă. Nu puteau să-i lase 
pe călugări în mâinile barbarilor, iar dacă trimiteau alţii, 
Miller avea să-i închidă şi pe aceştia. Totuşi, după 
câteva ceasuri, ghinărarul repezi un sol să-i întrebe pe 
călugări ce-au de gând să facă... 

I se răspunse că atâta vreme cât nu va da drumul 
ostaticilor, nu vor avea loc nici un fel de negocieri. Cum 
mai puteau să creadă apărătorii că ghinărarul avea să-şi 
îndeplinească făgăduielile, când el, în ciuda legii tuturor 
popoarelor, arestuia trimişii respectaţi până şi de 
barbari. 

Răspunsul întârzia, inimile călugărilor se strânseră 
de teamă, iar înflăcărarea oştenilor scăzu. 

Suedezii, în schimb, feriţi de primejdia tunurilor de 
la mânăstire prin întemnițarea solilor, trudeau de zor, 
încercând să prelungească şanţurile spre fortăreaţa 

neînvinsă până atunci. Săpau în mare grabă alte şanţuri, 
înălţau îngrădituri pe care le umpleau cu pământ şi 
trăgeau tunurile în noile lăcaşuri. Oştenii obraznici se 
apropiau de ziduri la mai puţin de o bătaie de flintă, 
amenințând biserica şi pe apărători. Pe jumătate ameţiţi 
de băutură, strigau, înălţându-şi braţele spre întărituri: 

— Dacă nu vă supuneţi, călugării voştri vor fi 
spânzurați! 

Unii huleau cumplit împotriva Maicii Domnului şi a 
credinţei catolice.  Asediaţii, gândindu-se la viaţa 
ostaticilor, erau nevoiţi să asculte cu răbdare. Lui 
Kmicic i se tăia răsuflarea de furie. Îşi smulgea părul din 
cap, îşi rupea hainele şi, frângându-şi mâinile, îi repeta 
lui jupân Piotr Czarniecki: 

— Vezi, domnia ta, iată la ce duc negocierile cu 
nişte tâlhari, am spus eu! Acum stai şi rabdă, în timp ce 
ei ţi se bagă în ochi şi hulesc!... Sfântă Fecioară, îndură- 
te de mine şi dă-mi răbdare!... Pe legea mea, în curând o 
să se caţere şi pe ziduri!... Ţineţi-mă, legaţi-mă ca pe un 
hoţ, că nu mai pot! 

Vrăjmaşii veneau tot mai aproape, ocărând cu şi 
mai multă îndrăzneală. 

Cam în acest timp, avu loc o nouă întâmplare care 
spori şi mai mult deznădejdea apărătorilor. Castelanul 
de Kiev, predând Cracovia, hotărâse să plece cu toată 
oastea în Slask şi să rămână acolo până la sfârşitul 
războiului. Şapte sute de pedestraşi regali din această 
oştire, sub conducerea polcovnicului Wolf, se aflau în 
apropiere, la hotar; încrezători în puterea înțelegerilor 
încheiate nu se mai fereau de nimeni. 

Wrzeszczowicz însă îl convinse pe Miller să pună 
mâna pe ei. Acesta îl trimise chiar pe Wrzeszczowicz cu 
două mii de raitieri care, trecând hotarul în timpul 
nopţii, năvăliră asupra oştenilor adormiţi şi-i prinseră pe 
toţi. Aduşi în tabăra suedeză, ghinărarul porunci să fie 
plimbaţi în jurul zidurilor, ca să le arate călugărilor că 
oastea de la care aşteptau ajutor avea să lupte împotriva 
Czestochowei. 

La vederea acestor oşteni arătoşi din garda regală, 
împinşi de-a lungul zidurilor, asediaţii se înfricoşară; 
nimeni nu se îndoia că Miller îi va sili să pornească cei 
dintâi la atac. 

Printre apărători se iscă iarăşi panica; unii începură 
să-şi sfărâme armele, socotind că nu mai e nimic de 
făcut şi că trebuie să se predea cât mai repede. 
Descurajarea îşi făcu loc şi printre şleabhtici. 

Câţiva dintre ei se duseră iarăşi la Kordecki şi-l 
rugară să aibă milă de copiii lor, de sfântul lăcaş, de 
icoană şi de călugări. Cu toată hotărârea priorului şi a 
lui jupân Zamoyski, răzmeriţa fu potolită cu greutate. 

Preotul Kordecki, gândindu-se înainte de toate la 
eliberarea călugărilor, se folosi de cel mai bun mijloc, 
scriindu-i lui Miller că îi jertfeşte pe amândoi pentru 
binele bisericii. Aşa că ghinărarul n-are decât să-i 
osândească la moarte; vor afla astfel cu toţii la ce pot să 
se aştepte din partea lui şi câtă încredere trebuie să 
aibă în făgăduielile date. Miller era bucuros, socotind că 
se apropie sfârşitul. Cu toate acestea, nu dădu crezare 
cuvintelor lui Kordecki în privinţa jertfirii călugărilor. 
Aşa că trimise la mânăstire pe părintele Błeszyński, unul 

dintre ei, punându-l să jure înainte că se va întoarce de 
bunăvoie, oricare va fi răspunsul pe care îl va aduce. Îl 
sili să jure, de asemenea, că va lăuda puterea suedeză şi 
va încerca să convingă pe călugări de neputinţa de a se 
apăra până la capăt. 

Călugărul repetă totul potrivit făgăduielii, deşi ochii 
lui spuneau altceva, iar la sfârşit zise: 

— Viaţa mea preţuieşte mai puţin decât binele 
sfinţilor părinţi, aşa că aştept hotărârea sfatului. Voi 
repeta întocmai cererile voastre înaintea vrăjmaşului. 

I se porunci să spună că mânăstirea doreşte să 
negocieze, dar nu poate avea încredere într-un ghinărar 
care întemniţează solii. A doua zi, veni la mânăstire al 
doilea călugăr, Małachowski, şi se întoarse cu acelaşi 
răspuns. 

Amândoi îşi auziră condamnarea la moarte. 

Se aflau în cvartirul lui Miller, fiind de faţă şi 
celelalte căpetenii şi polcovnici mai însemnați. Priveau 
cu toţii cu luare aminte la chipurile călugărilor, dornici 
să vadă ce impresie va face asupra lor osândirea la 
moarte. Nu mică le fu uimirea, când citiră pe feţele lor o 
bucurie atât de mare şi nepământească, de parcă li se 
vestise cea mai mare fericire. Obrajii palizi ai 
călugărilor se rumeniră, ochii se umplură de lumină şi 
părintele Małachowski rosti mişcat: 

— Ah, de ce nu murim chiar astăzi, de vreme 
ce ne-a fost hărăzit să fim jertfiți pentru Dumnezeu şi 
pentru rege!... 

Miller porunci să fie scoşi afară numaidecât. 
Căpeteniile şi polcovnicii se uitau unii la alţii, până când 

unul cuteză: 

— E greu să luptăm cu astfel de înverşunare. 

Iar prinţul Heski: 

— Asemenea credință aveau numai primii 
creştini... Asta ai vrut să spui şi domnia ta, nu-i aşa? 

Apoi se întoarse spre Wrzeszczowicz. 

— Jupâne Weyhard, zise, aş fi bucuros să aflu 
ce gândeşti despre aceşti călugări? 

— Nu mai e nevoie să-mi bat şi eu capul cu ei, 
răspunse arţăgos Wrzeszczowicz, ajunge că s-a gândit 
ghinărarul. 

Deodată Sadowski veni la mijlocul încăperii şi se 
opri înaintea lui Miller. 

— Luminăţia ta, n-ai să porunceşti să-i piardă 
pe călugării aceştia! spuse hotărât. 

— Şi de ce mă rog? 

— Pentru că atunci nu mai poate fi vorba de 
nici un fel de negocieri, iar apărătorii fortăreței vor fi 
cuprinşi de dorinţa răzbunării şi vor prefera să moară cu 
toţii, decât să se supună... 

— Wittemberg o să-mi trimită tunurile cele 
mari. 

— Luminăţia ta, n-ai să faci una ca asta, stărui 
Sadowski. Sunt soli care au venit aici pe încredere! 

— Nici eu nu voi porunci să-i atârne de 
încredere ci de spânzurătoare. 

Se va duce buhul în toată ţara, inimile se vor 
răzvrăti şi se vor întoarce de la noi. 

— Mai dă-mi pace cu buhul domniei tale!... Am 
mai auzit asta de o sută de ori. 

— Luminăţia ta, n-ai să faci una ca asta fără 
ştirea măriei sale! 

— Domnia ta n-ai dreptul să-mi aduci aminte de 
datoria mea faţă de rege! 

— Am, în schimb, dreptul să cer scoaterea din 
slujbă şi să înfăţişez pricina măriei sale. Vreau să fiu 
oştean, nu călăul.. 

Prinţul Heski veni şi el la mijlocul încăperii şi spuse 
în auzul tuturor: 

— Jupâne Sadowski, dă-mi mâna. Domnia ta 
eşti un adevărat şleahtic şi un om cinstit! 

— Ce-i, ce va să zică asta?! mugi Miller, 
zvâcnind în picioare. 

— Luminăţia ta, răspunse prinţul Heski cu 
răceală, îmi îngădui să cred că Sadowski este un om 
cumsecade şi socotesc că asta nu ştirbeşte cu nimic 
ascultarea de oştean! 

Miller nu-l putea suferi pe prinţul Heski, dar felul 
acesta rece de a vorbi, propriu celor de neam ales, îi 
impunea şi lui, ca mai tuturor oamenilor care veneau de 
jos. Miller se străduia în fel şi chip să-şi însuşească 
asemenea purtare, dar nu izbutea. Se stăpâni totuşi să 
nu răbufnească şi zise liniştit: 

— Călugării să fie spânzurați mâine. 

— Asta nu mă priveşte, răspunse prinţul Heski, 
dar în acest caz, luminăţia ta porunceşte să-i lovească 
astăzi pe cei două mii de polonezi care se află în tabăra 
noastră, pentru că, dacă n-ai s-o faci, mâine vor veni ei 
asupra noastră... Şi aşa oştenii suedezi trec mai lesne 
prin mijlocul unei haite de lupi, decât printre corturile 

lor. Asta-i tot ce vroiam să spun, iar acum, luminăţia ta, 
îţi urez izbândă... 

Spunând acestea, ieşi. 

Miller înţelese că se avântase prea departe, dar nu 
schimbă poruncile şi în aceeaşi zi se înălţară 
spânzurătorile în văzul întregii mânăstiri. În acelaşi 
timp, oştenii, profitând de încetarea focului, se buluciră 
şi mai aproape de ziduri, sfidând, batjocorind şi hulind 
fără încetare. Foarte mulţi se căţărară pe povârniş, de 
parcă vroiau să dea năvală asupra întăriturilor. 

Atunci, jupân Kmicic, pe care nu-l legaseră, cum se 
rugase, nu se mai putu stăpâni şi trase cu tunul în plin 
cu atâta folos, încât culcă la pământ toţi oştenii care se 
aflau în dreptul lui. Ca la un semn, fără nici o poruncă şi 
împotriva hotărârilor luate, bubuiră toate tunurile şi 
pocniră muschetele şi flintele. 

Suedezii, descoperiţi din toate părţile, o luară la 
fugă urlând şi zbierând, presărând drumul cu trupurile 
lor. 

Czarniecki se repezi la Kmicic. 

— Ştii că pentru asta poţi să te alegi cu un 
plumb în scăfârlie? 

— Ştiu, dar mi-e totuna! Trăzni... 

— Atunci ţinteşte bine! 

Kmicic ţintea într-adevăr foarte bine. 

În curând, nu mai avea în cine să tragă. În acest 
timp, tabăra suedeză începu să se frământe, dar era atât 
de limpede că suedezii călcaseră înţelegerea, încât până 
şi Miller, în sinea lui, recunoştea că dreptatea era de 
partea celor de la Jasna Gora. 

Mai mult, Kmicic nu se aştepta ca ghiulelele lui să 
scape viaţa ostaticilor, dar Miller se convinse astfel că 
apărătorii sunt gata să-i jertfească pe cei doi călugări 
pentru binele bisericii şi al mânăstirii. Bubuiturile îi mai 
băgară în cap că, dacă va ridica mâna asupra solilor, 
atunci din partea mânăstirii n-avea să mai audă decât 
mugetul gurilor de foc. 

Aşa că a doua zi îi pofti la prânz pe cei doi ostatici, 
iar în ziua următoare le îngădui să plece înapoi. 

Preotul Kordecki plânse, când îi văzu; îi îmbrăţişară 
cu toţii şi rămaseră uimiţi, auzind din gura lor că 
scăpaseră cu viaţă tocmai datorită tunurilor. Priorul, 
care mai înainte se mâniase pe Kmicic, îl chemă îndată 
şi-i zise: 

— Eram tare supărat, gândindu-mă că va trebui 
să moară, dar se vede că Sfânta Fecioară ţi-a trimis 
gândul cel bun. E un semn al îndurării cereşti, bucură- 
tel... 

— Părinte scump şi iubit, nu-i aşa că acum s-a 
isprăvit cu negocierile? întrebă Kmicic, sărutându-i 
mâinile. 

Nu apucă să-şi sfârşească vorba, că la poartă 
răsună glasul trâmbiţei şi un nou trimis al lui Miller 
intră în incinta zidurilor. 

Era jupân Kuklinowski, polcovnicul steagului de 
volintiri, care se afla alături de suedezi. 

Steagul era alcătuit din cei mai mari zvânturaţi, 
fără cinste şi credinţă, şi în parte din luterani, arieni şi 
calvini. Aşa se lămurea prietenia lor cu suedezii, deşi se 
alăturaseră năvălitorilor mai ales din dorinţa de a jefui. 

Această adunătură, întocmită din şleahtici osândiţi de 
lege, oameni fugiţi din temnițe sau din mâinile călăului 
şi din slujitori scăpaţi de ştreang, semăna întrucâtva cu 
foştii ortaci ai lui Kmicic. Numai că aceia se băteau ca 
nişte lei, pe când aceştia preferau să prade, să ruşineze 
fetele prin conacele şleahticilor şi să spargă grajdurile şi 
cuferele cu lucruri de preţ. lar Kuklinowski semăna şi 
mai puţin cu Kmicic. Vârsta îi încărunţise părul, iar faţa 
îi era ofilită, trufaşă şi obraznică. Ochii, bulbucaţi şi 
cruzi, arătau o fire nestăpânită. Era unul din acei oşteni 
care, petrecându-şi viaţa în chefuri şi lupte necurmate, 
îşi pierduse conştiinţa. O mulţime de asemenea 
neisprăviţi rătăceau după războiul de treizeci de ani prin 
ţara nemţească şi Polonia. Erau gata să slujească oricui 
şi uneori simpla întâmplare hotăra de partea cui aveau 
să lupte. 

Se arătau cu totul nesimţitori faţă de patrie, 
credinţă, într-un cuvânt, faţă de lucrurile sfinte pentru 
orice om. Recunoşteau numai viaţa ostăşească, în care 
căutau petrecerile, destrăbălarea, câştigul şi uitarea. Cu 
toate acestea, atunci când alegeau o tabără, slujeau cu 
credinţă, pentru că nu vroiau să-şi strice faima şi un fel 
de cinste de oşteni. Aşa era şi Kuklinowski. Curajul 
nebun şi înverşunarea îi câştigaseră respectul acestor 
mişei. Strângea cu uşurinţă oamenii în jurul lui. Îşi 
trecuse viaţa, slujind în felurite tabere şi arme. Fusese 
ataman la Sici şi polcovnic în Moldova; în ţara 
nemţească înrolase volintiri în timpul războiului de 
treizeci de ani şi dobândise oarecare faimă ca polcovnic 
de călărime. Picioarele-i strâmbe, încovoiate asemeni 

cobiliţei, arătau că îşi petrecuse cea mai mare parte din 
viaţă pe cal. Pe deasupra, mai era şi slab ca un ţâr şi 
puţin cocoşat din pricina deşănţării. Avea mult sânge pe 
conştiinţă, pe care-l vărsase nu numai în războaie. 
Totuşi nu era prea rău din fire. Câteodată făptuia şi 
lucruri bune, era însă stricat până în măduva oaselor şi 
nu mai ţinea seamă de nimic. El însuşi obişnuia să spună 
adesea la beţie tovarăşilor de încredere: „Am făcut 
multe rele la viaţa mea, pentru care se cuvenea să, mă 
lovească trăznetul, dar uite că nu m-a lovit.” 

Din această pricină, nu mai credea în dreptatea şi 
pedeapsa lui Dumnezeu, nu numai în timpul vieţii, dar 
nici măcar după moarte, cu alte cuvinte, nu mai credea 
în Dumnezeu, crezând, în schimb, în diavol, vrăjitoare, 
astrologi şi alchimie. 

Purta veşminte poloneze, socotindu-le cele mai 
potrivite pentru călăreţi; numai mustaţa încă neagră şi-o 
tundea ca suedezii, răsucindu-i sfârcurile în sus. Când 
vorbea, folosea foarte mult diminutive, ca un copil, lucru 
de mirare în gura unui diavol împieliţat, care vărsase 
atâta sânge omenesc. Vorbea mult şi fălos, socotindu-se 
o persoană însemnată şi unul dintre cei mai buni 
polcovnici de călărime din lume. 

Miller care, deşi de altă mărime, făcea parte din 
acelaşi soi de oameni, îl preţuia mult şi-i plăcea mai ales 
să-l aibă la masa lui. De astă dată, Kuklinowski se 
oferise singur să-l ajute, făgăduind că vorba-i iscusită îi 
va ajuta pe călugări să-şi bage minţile în cap. 

Mai înainte, când după arestuirea călugărilor, jupân 
Zamoyski, spătarul de Sieradz, vroise să vie în tabăra lui 

Miller şi ceruse un ostatic, Miller îl trimisese pe 
Kuklinowski, dar spătarul şi preotul Kordecki nu-l 
primiseră, socotind că rangul lui era prea mic. 

De atunci, jignit în mândria lui, Kuklinowski îi ura 
de moarte pe apărătorii Jasnei Góra, împotriva cărora 
hotărâse să se răzbune. 

Plecă deci ca sol mai întâi pentru însărcinarea în 
sine, apoi pentru a vedea totul cu ochii lui şi a semăna 
ici şi colo sămânţa cea rea. Deoarece îl cunoştea de mult 
pe jupân Czarniecki, se apropie de poarta păzită de 
acesta; jupân Czarniecki dormea însă, aşa că-l înlocuia 
Kmicic care-l băgă înăuntru pe oaspete şi porni cu el 
spre trapezărie. 

Kuklinowski aruncă spre jupân Andrzej o privire de 
cunoscător şi rămase mirat nu numai de înfăţişarea 
tânărului, ci şi de hainele şi armele acestuia. 

— Un oştean adevărat cunoaşte dintr-o dată că 
are de-a face cu unul de-ai lui, spuse, ducându-şi mâna 
la calpac. Nu mă aşteptam ca părinţeii să aibă asemenea 
oameni. Care ţi-e numele, domnia ta?... 

Kmicic, care arăta râvna oricărui proaspăt convertit 
pe calea cea bună, era scârbit mai ales de polonezii 
care-i slujeau pe suedezi. Cu toate acestea, îşi aduse 
aminte de  supărarea preotului  Kordecki, de 
însemnătatea pe care o aveau negocierile pentru el, şi 
răspunse cu răceală, dar liniştit: 

— Babinicz mă cheamă, am fost polcovnic în 
oştirea lituaniană, iar acum sunt volintir în slujba Sfintei 
Fecioare. 

— Pe mine Kuklinowski. Şi eu sunt tot 

polcovnic. Gândesc c-ai auzit de mine, pentru că de 
multe ori s-a vorbit de numele meu şi de săbioara asta, 
aici puse mâna pe mâner, nu numai aici, în Republică, ci 
şi în alte ţări. 

— Închinăciune, domnia ta! spuse Kmicic, sigur 
că am auzit. 

— Ei, vezi... domnia ta eşti din Lituania!... Şi pe 
acolo sunt oşteni cu faimă... Noi ştim unii de alţii, 
fiindcă trâmbiţa slavei răsună în toată lumea... Domnia 
ta ai auzit de un oarecare Kmicic? 

Întrebarea căzu pe neaşteptate şi jupân Andrzej 
rămase împietrit. 

— Dar domnia ta de ce întrebi de el? 

— Fiindcă ţin la el, deşi nu-l cunosc; semănăm 
ca două picături de apă... de-aia şi spun întotdeauna, 
domnia ta să mă ierţi, că în Republică nu sunt decât doi 
războinici adevăraţi: eu în ţinuturile coroanei şi Kmicic 
în Lituania.. Straşnică pereche, nu-i aşa?! L-ai cunoscut, 
cumva? 

„Trăzni-te-ar!” gândi Kmicic. 

Dar amintindu-şi de însărcinarea de sol a lui 
Kuklinowschi, răspunse: 

— Personaliter, nu l-am cunoscut... Dar acum 
pofteşte, domnia ta, şi intră, că sfatul aşteaptă. 

Spunând acestea, îi arătă uşa pe care tocmai ieşea 
un călugăr în întâmpinarea oaspetelui. Kuklinowski se 
duse cu el la trapezărie; înainte însă se întoarse spre 
Kmicic: 

— Jupâne cavaler, aş fi bucuros ca la întoarcere 
să mă însoţeşti tot domnia ta. 

— Te voi aştepta aici, domnia ta, răspunse 
jupân Kmicic. Şi rămase singur. După un răstimp, 
începu să umble încoace şi încolo cu paşi repeziţi. 
Fierbea de mânie şi de ciudă. 

— Nici smoala nu se lipeşte de haine, ca pata 
de nume! mormăi. Lotrul şi şarpele ăsta, vânzătorul ăsta 
îndrăzneşte să mă socotească fratele şi tovarăşul lui. 
Uite ce-am ajuns! Toţi mişeii mă cred prietenul lor, dar 
nici un om de treabă nu-mi pomeneşte numele fără 
scârbă. N-am făcut destul bine, o, nu!... Măcar dacă aş 
putea să-l învăţ minte pe netrebnicul ăsta... Altfel nu se 
poate, las' pe mine... 

Sfatul din trapezărie dură multă vreme. Întunericul 
cobora treptat. 

Kmicic continua să aştepte. 

În cele din urmă, se ivi şi jupân Kuklinowski. Jupân 
Andrzej nu putu să-i vadă faţa, dar judecând după 
răsuflarea mânioasă, înţelese că nu izbutise să facă 
nimic, ba mai mult, solia lui nu fusese pe placul 
călugărilor, pricină pentru care nu prea mai avea chef 
de vorbă. Merseră un timp în tăcere. Kmicic se hotări să 
afle adevărul şi spuse, prefăcându-se că-l compătimeşte: 

— Nu încape îndoială că domnia ta te întorci cu 
mâna goală... Călugării noştri sunt încăpăţânaţi şi, între 
noi fie vorba, aici cobori glasul, nu fac bine, fiindcă nu 
ne putem apăra o veşnicie. 

Jupân Kuklinowski se opri şi-l trase de mânecă. 

— Domnia ta crezi cu adevărat că fac rău? Văd 
că-ţi umblă bine mintea! Părinţeii vor fi făcuţi harcea- 
parcea, asta o spun eu! Nu vor să-l asculte pe 

Kuklinowski, o să asculte de sabia lui. 

— Vezi, domnia ta, mie nu-mi pasă de ei, 
răspunse Kmicic, ci de locul ăsta sfânt, ce mai încoace 
şi-ncolo... care, cu cât se va supune mai târziu, cu atât 
condiţiile vor fi mai grele... Măcar de-ar fi adevărat ce se 
zvoneşte; aud că în ţară izbucnesc răzmeriţe, că ici şi 
colo încep să-i spârcuiască pe suedezi şi că hanul ne 
vine într-ajutor. Dacă-i aşa, apoi Miller musai să ridice 
asediul. 

— Domniei tale pot să-ţi spun; e adevărat că în 
ţară şi printre oşteni creşte pofta de sânge suedez... 
Despre han se vorbeşte, de asemenea, dar Miller nu va 
părăsi lupta. Peste câteva zile ne vin tunurile cele mari... 
O să scoatem vulpile astea din vizuină şi, pe urmă, fie 
ce-o fi!... Dar domnia ta eşti om cu scaun la cap! 

— Uite că am ajuns şi la poartă! zise Kmicic. 
Aici trebuie să-mi iau rămas bun de la domnia ta... Doar 
dacă vrei să te însoțesc şi pe povârniş? 

— Ba bine că nu! Acum câteva zile aţi tras 
după un sol!... 

— Ia te uită! Ce vorbeşti, domnia ta?! 

— Poate că din greșeală.. Hai cu mine, domnia 
ta... tot vroiam să-ţi spun câteva cuvinte. 

— Şi eu domniei tale. 

— Atunci e bine. 

leşiră pe poartă şi pieriră în întuneric. Kuklinowski 
se opri şi, apucându-l iarăşi pe Kmicic de mânecă, 
începu să vorbească: 

— Jupâne cavaler, domnia ta îmi pari un om cu 
mintea întreagă şi pe deasupra un oştean de meserie... 

La dracu, de ce trebuie să ţii cu preoţii şi nu cu oştenii, 
de ce să fii sluga călugărilor?... Alături de noi ai găsi o 
tovărăşie mai bună, vin, zaruri, femei... Pricepi, nu? 

Şi-i strânse braţul. 

— Casa asta, spuse, arătând fortăreaţa cu 
degetul, arde... Numai un prost nu fuge dintr-o casă 
cuprinsă de flăcări. Poate că domnia ta te temi să nu fii 
socotit trădător?... Scuipă pe toţi aceia care vor crede 
aşa ceva! Vino alături de noi... Îţi propun eu, 
Kuklinowski. Vrei, bine... nu vrei, iar bine... fără 
supărare. Ghinărarul te va primi cu braţele deschise, ţi-o 
spun eu, iar mie mi-ai căzut cu tronc şi-ţi vorbesc aşa 
numai pentru că-ţi vreau binele. A, ce tovarăşi veseli! 
Unde mai pui libertatea de a sluji cui vrei. Ce nevoie ai 
domnia ta de călugări? Dacă nu te lasă virtutea, dă-i cu 
piciorul! Nu uita la noi sunt şi oameni cinstiţi. O groază 
de şleahtici, magnati şi hatmani... De ce să fii mai bun 
decât ei? Cine-a mai rămas alături de Kazimierek al 
nostru? Nimeni. Doar Sapieha îl mai asupreşte pe 
Radziwilt. 

Kmicic deveni curios. 

— Domnia ta spui că Sapieha îl asupreşte pe 
Radziwitt? 

— Chiar aşa. I-a tras o chelfăneală zdravănă în 
Podlasie, iar acum îl asediază la Tykocin. Noi nu ne 
amestecăm! 

— Cum aşa? 

— Regele suedez vrea să se mănânce între ei. 
Radziwilt n-a fost niciodată prea sigur, se gândea numai 
la el... Pe de altă parte, s-aude că abia îşi mai trage 

sufletul. Cine se lasă împresurat, s-a zis cu el... 

— Şi suedezii nu-i dau ajutor? 

— Nu prea are cine! Regele se află în Prusia, 
ţinut acolo de treburi însemnate... Electorul s-a tot 
strecurat ca un ţipar până acum, dar i s-a înfundat. În 
Wielkopolska sunt lupte, de Wittemberg e nevoie la 
Cracovia, lui Duglas îi dau de furcă muntenii, aşa că l-au 
lăsat pe Radziwilt să se descurce singur. N-are decât să- 
l înghită Sapieha. Ce s-a mai umflat şi Sapieha ăsta!... 
Dar o să vină şi rândul lui. După ce va isprăvi cu 
prusienii, Carolică al nostru o să-i reteze coarnele şi lui 
Sapieha. Acum nu poate să-i facă nimic, fiindcă toată 
Lituania e alături de el. 

— Dar Samogiţia? 

— Samogiţia e-n labele lui Pontus de la Gardie, 
grele labe, că-l cunosc! 

— Să fi căzut oare Radziwilt atât de jos, el care 
era puternic ca un rege? 

— Acum nu mai e nimic, nimic... 

— Neînţelese sunt vrerile Domnului! 

— Soarta războiului e schimbătoare, dar să 
lăsăm asta! Ei, ai să te gândeşti la propunerea pe care 
ti-am făcut-o? N-o să-ți pară rău! Vino la noi! Dacă 
socoteşti că astăzi e prea curând, mai gândeşte-te până 
mâine sau poimâine, când o să vină tunurile cele mari. 
Pesemne că ei au încredere în domnia ta, de vreme ce 
poţi să ieşi în afara zidurilor, ca acum... Poţi să vii cu 
scrisori şi să nu te mai întorci... 

— Domnia ta mă tragi de partea suedezilor, 
fiindcă eşti trimisul lor, spuse Kmicic deodată, şi nu se 

cade să faci altfel, dar cine ştie ce e în sufletul domniei 
tale. Sunt unii care-i slujesc pe suedezi, deşi în inima lor 
le vor răul. 

— Ai cuvântul meu de cavaler, răspunse 
Kuklinowski, că nu-ţi ascund nimic şi nu pentru că aş fi 
sol. În afara întăriturilor nu mai sunt sol, dar dacă vrei, 
mă lepăd de însărcinare şi-ţi vorbesc ca din partea mea: 
lasă dracului fortăreaţa asta păcătoasă! 

— Asta mi-o spui ca din partea domniei tale? 

= Întocmai. 

— Şi pot să-ţi răspund şi eu tot aşa? 

— Fără îndoială, chiar te rog. 

— Atunci ascultă la mine Jupâne Kuklinowski, 
aici se aplecă şi-l privi pe ucigaş în albul ochilor, eşti un 
nemernic, un trădător, un tâlhar şi un câine nărăvit! Îţi 
ajunge sau vrei să te scuip şi în ochi? 

Kuklinowski rămase năuc şi o vreme se aşternu 
tăcerea. 

— Ce-i asta?... Cum aşa?... Am auzit bine? 

— Ţi-ajunge, câine, sau vrei să te mai scuip şi 
în ochi? 

Kuklinowski scoase sabia, dar Kmicic îi apucă 
pumnul în mâna-i de fier, îi răsuci braţul, îi smulse 
sabia, apoi îl plezni o dată peste obraz, de se auzi în 
întuneric, încă o dată de partea cealaltă, îl răsuci ca pe o 
sfârlează şi, dându-i un picior în spate, strigă: 

— Asta-i porţia domniei tale, nu a solului!... 

Kuklinowski se rostogoli în jos ca o piatră zvârlită 
din praştie, iar jupân Andrzej porni liniştit spre poartă. 
Toate acestea avură loc într-o adâncitură a povârnişului, 

aşa că de pe ziduri era greu să-i vadă cineva. La poartă, 
Kmicic se întâlni cu preotul Kordecki care-l aştepta; 
duhovnicul îl luă deoparte şi-l întrebă: 

— Ce-ai făcut atâta vreme cu Kuklinowski? 

— Ne-am făcut mărturisiri, răspunse jupân 
Andrzej. 

— Şi ce ţi-a spus? 

— Mi-a spus că-i adevărat ce se vorbeşte 
despre venirea hanului. 

— Slavă Domnului care ştie să schimbe inimile 
păgânilor şi să facă prieteni din duşmani! 

— Mi-a spus că Wielkopolska s-a ridicat... 

— Slavă Domnului! 

— Că oştile regale nu stau de plăcere alături de 
suedezi şi că voievodul de Witebsk l-a scuturat bine în 
Podlasie pe trădătorul Radziwilt, având pe toţi şleahticii 
cumsecade de partea lui. Toată Lituania se află alături 
de el, afară de Samogiţia, pe care a cucerit-o Pontus... 

— Slavă Domnului! Altceva n-aţi mai vorbit? 

— M-a îndemnat şi pe mine să trec de partea 
suedezilor. 

— Mă aşteptam la una ca asta, spuse preotul 
Kordecki. E un om rău. Şi tu ce i-ai răspuns? 

— Păi, să vezi, cinstite părinte, mi-a zis aşa: 
„Mă lepăd de însărcinare, care şi aşa se sfârşeşte în 
afara întăriturilor, şi-ţi vorbesc ca din partea mea.” Ca 
să fiu mai sigur, l-am întrebat dacă pot să-i răspund şi 
eu tot aşa. A zis: „Bine!” şi atunci... 

— Atunci ce? 

— Atunci l-am lovit peste bot de s-a dus de-a 

berbeleacul la vale. 

= În numele Tatălui, al Fiului şi al Sfântului 
Duh! 

— Nu te supăra, părinte... Am făcut-o cu multă 
gingăşie şi nu va scoate o vorbă faţă de nimeni! 

Preotul tăcu un răstimp. 

— Ştiu că eşti de bună-credinţă! spuse după o 
clipă. Sunt îngrijorat însă că ţi-ai făcut un nou duşman... 
E un om îngrozitor! 

— E, unul mai mult sau mai puţin, nu mai 
contează!... Îl linişti Kmicic. 

După care se aplecă la urechea preotului. 

— Prinţul Bogustaw da, ăsta duşman! Ce 
înseamnă pentru mine unul de teapa lui Kuklinowski! 
Nici nu mă uit la el. 


Capitolul XVII 


Cam în această vreme, veni veste de la groaznicul 
Arfuid Wittemberg. O căpetenie însemnată îi aduse 
scrisoarea la mânăstire cu porunca pentru sfinţii părinţi 
de a preda fortăreaţa lui Miller. „Dacă din contră, scria 
Wittemberg, nu veți înceta împotrivirea şi nu vă veţi 
supune ghinărarului pomenit, fiţi convinşi că aspră 
pedeapsă vă aşteaptă, care va sluji drept pildă şi altora. 
Vina însă va fi numai a voastră.” 

După primirea scrisorii, călugării hotărâră să 
tărăgăneze lucrurile ca şi mai înainte, înfăţişând mereu 
tot felul de piedici. Şi iarăşi începură să se scurgă zilele, 
în timpul cărora bubuitul tunurilor  întrerupea 

negocierile şi dimpotrivă. 

Miller declară că doreşte să-şi aşeze garnizoana la 
mânăstire numai pentru a o feri de primejdia cetelor 
samavolnice. 

Sfinţii părinţi răspunseră că, de vreme ce apărătorii 
dovediseră că pot să se apere împotriva unei căpetenii 
atât de puternice, cum era ghinărarul, se vor descurca şi 
mai bine cu nişte adunături samavolnice. Îl implorau 
deci pe Miller, chemând în ajutor toate cele sfinte, 
respectul pe care-l nutreşte poporul acestui lăcaş, pe 
Dumnezeu şi neîntinarea Mariei, să se întoarcă la 
Wieluń sau oriunde îi va plăcea. Dar suedezii ajunseseră 
şi ei la capătul răbdării. Umilinţa apărătorilor, care 
cerşeau îndurare şi în acelaşi timp înteţeau focul 
tunurilor, îi aduse în cele din urmă la disperare. 

La început, Miller nu putea să priceapă de ce se mai 
apără mânăstirea, când toată ţara se predase, ce forţă îi 
sprijină, în numele căror nădejdi nu vor să se supună 
aceşti călugări, unde voiau să ajungă şi ce mai aşteptau? 

Timpul care se scurgea aducea răspunsuri tot mai 
limpezi la aceste întrebări. Împotrivirea care începuse 
aici se lăţea ca pârjolul. 

Cu toată mintea-i mărginită, ghinărarul înţelese 
până la urmă ce vroia preotul Kordecki; dealtminteri îl 
lămuri cum nu se poate mai bine Sadowski. Era vorba, 
aşadar, nu de cuibul acesta stâncos, nu de Jasna Góra şi 
de bogăţiile călugărilor, nu de siguranţa lor, ci de soarta 
întregii Republici. Miller îşi dădu seama că preotul acela 
tăcut ştia prea bine ce făcea, având conştiinţa datoriei 
sale, că se ridicase asemenea unui proroc, ca să 

lumineze ţara cu pilda lui şi să strige cu glas puternic 
spre răsărit, spre apus, spre miazăzi şi miazănoapte: 
Sursum corda!*? Prin izbânda sau prin moartea şi jertfa 
lui avea să trezească pe cei adormiţi, să spele păcatele 
tuturor şi să facă lumină în întuneric. 

Înţelegând toate acestea, bătrânul războinic începu 
să se teamă de asemenea apărător şi de însărcinarea lui. 
Deodată, „coteţul de găini” de la Częstochowa crescu în 
mintea lui într-un munte uriaş, apărat de un titan; el 
însuşi se văzu ca un nimicnic şi, pentru prima dată în 
viaţă, îşi socoti oştenii nişte biete gângănii. Puteau ei să 
ridice mâna asupra acestei puteri tainice şi cumplite, 
care atingea cerul? Lui Miller începu deci să-i fie frică şi 
îndoiala se strecura în inima lui. Ştiind că vina va fi 
aruncată în spinarea lui, începu şi el să caute vinovaţi şi 
mânia i se abătu mai întâi asupra lui Wrzeszczowicz. În 
tabără se iscară neînţelegeri şi discordia începu să 
învrăjbească inimile; asediul n-avea decât de suferit din 
această pricină. 

Miller era însă prea obişnuit să cântărească oamenii 
şi întâmplările ca un oştean, prin urmare, din când în 
când, se mângâia totuşi cu gândul că fortăreaţa avea să 
se predea în cele din urmă. Şi, după judecata 
omenească, nu putea fi altfel. Wittemberg îi trimitea 
şase tunuri din cele mai mari care îşi arătaseră puterea 
şi la Cracovia. 

„La dracu! gândea Miller, zidurile de apărare nu 
vor rezista, iar când acest cuib de sperietori, eresuri şi 
vrăjitorii se va prăbuşi, lucrurile vor lua numaidecât altă 


32 Sus inima! (lat.). 

întorsătură şi toată ţara se va linişti.” 

Aşadar, aşteptând tunurile cele mari, porunci să se 
tragă cu cele mici. Începură iarăşi zile de luptă. Dar în 
zadar cădeau ghiulelele aprinse pe acoperişuri, în zadar 
cei mai îndemânatici dintre tunari făceau sforţări 
supraomeneşti. Ori de câte ori vântul împrăştia norii de 
fum, mânăstirea se ivea neatinsă, frumoasă ca 
totdeauna, semeaţă, cu turnurile împungând tăriile 
albastre. În plus, se petreceau întâmplări care lărgeau şi 
mai mult spaima superstiţioasă printre năvălitori. Erau 
ghiulele care treceau în zbor pe deasupra mânăstirii şi 
vătămau oştenii din cealaltă parte; câte un tunar, care 
trebăluia pe lângă tun, cădea răpus pe neaşteptate; 
fumul lua forme ciudate şi înfricoşătoare; pulberea din 
căruţe lua foc deodată, aprinsă parcă de mâini 
nevăzute... 

Pe deasupra, oştenii care ieşeau câte unul, doi sau 
trei din tabără, piereau fără urmă. Bănuiala căzu asupra 
steagurilor polone care, afară de polcul lui Kuklinowski, 
nu vroiau să ia parte la asediu, devenind tot mai 
amenințătoare. Miller îl ameninţă pe  polcovnicul 
Zbrozek că-i va pedepsi oamenii, dar acesta îi răspunse 
de faţă cu toate căpeteniile: 

= Încearcă, luminăţia ta! 

În schimb, oşteni de elită din steagurile polone 
rătăceau  înadins prin tabăra suedeză, arătându-şi 
disprețul şi căutând ceartă cu căpeteniile. Se ajungea 
deseori la dueluri în care victimele erau suedezii, mai 
puţin îndemânatici în mânuirea săbiei. 

Miller vesti porunci aspre împotriva duelurilor şi, în 

cele din urmă, nu mai îngădui intrarea polonezilor în 
tabără. Astfel, cele două oştiri stăteau una lângă alta ca 
doi duşmani, aşteptând prilejul să se ia la harţă. 

lar mânăstirea se apăra din ce în ce mai bine. Se 
arăta că tunurile trimise de castelanul Cracoviei nu erau 
cu nimic mai prejos decât acelea pe care le folosea 
Miller, iar tunarii, trăgând mereu, ajunseseră la 
asemenea îndemânare, încât fiecare ghiulea făcea 
stricăciuni printre vrăjmaşi. Suedezii puneau aceasta pe 
seama farmecelor. 'Tunarii spuneau căpeteniilor de-a 
dreptul că nu sunt în stare să lupte cu o putere ca aceea 
care apără mânăstirea. 

Într-o dimineaţă, în şanţurile dinspre răsărit şi 
miazăzi se iscă panică, deoarece oştenii văzură limpede 
o femeie în mantie albastră, care acoperea biserica şi 
mânăstirea. La această privelişte, se aruncară toţi cu 
faţa la pământ. Zadarnic veni însuşi Miller şi le spuse că 
ceața şi fumul alcătuiseră asemenea arătare, zadarnic îi 
ameninţă cu judecata şi pedepse de tot felul. La început, 
nu vroia nimeni să-l asculte, mai ales că nici ghinărarul 
nu putea să-şi ascundă spaima. 

După această întâmplare, printre oşteni se răspândi 
părerea că nici unul dintre cei care luau parte, la 
împresurare n-avea să moară de moarte bună. Multe 
căpetenii împărtăşeau această credinţă şi nici măcar 
Miller nu rămase nepăsător, deoarece îi chemă pe 
pastorii luterani şi le porunci să înlăture farmecele. 
Aceştia porniră prin tabără, şoptind şi îngânând psalmi, 
dar înfricoşarea era aşa de mare, încât nu o dată le fu 
dat să-i audă pe oşteni spunând: „Puterea voastră nu 

mai poate face nimic!” 

Cu toate că tunurile nu încetară să tragă, un nou 
trimis al lui Miller veni la mânăstire şi fu dus înaintea 
preotului Kordecki şi a sfatului. 

Era jupân Stadkowski, ajutorul stolnicului* de 
Rawa, pe care podghiazurile suedeze puseseră mâna 
când se întorcea din Prusia. Îl primiră cu răceală şi 
asprime, deşi avea faţa cinstită şi privirea ca seninul 
cerului; călugării se obişnuiseră să vadă trădători cu 
chipuri virtuoase. Acesta însă nu se sperie de asemenea 
primire şi, trecându-şi degetele prin ciuful bălai, rosti: 

— Lăudat fie numele Domnului! 

— În vecii vecilor! răspunseră în cor cei 
adunaţi. 

Iar preotul Kordecki se grăbi să adauge: 

— Binecuvântaţi fie cei care-l slujesc. 

— Şi eu îl slujesc, răspunse ajutorul de stolnic, 
şi se va vedea numaidecât, dacă nu chiar mai bine decât 
pe Miller... Hm, îngăduiţi-mi, cinstiţi şi dragi părinţi, să- 
mi dreg glasul, pentru că la început trebuie să vă spun 
lucruri de scârbă... M-a trimis Miller... ptiu... la voi, ca 
să vă îndemn... ptiu!... să vă predati. Am primit această 
însărcinare doar pentru a vă spune: apăraţi-vă şi nu vă 
gândiţi la supunere, deoarece suedezii şi-au pierdut 
ifosele şi se pierd văzând cu ochii... 

Călugării şi mirenii se mirară foarte de asemenea 
sol; spătarul de Sieradz strigă îndată: 

— Pe legea mea, iată un om cumsecade! 


3 Iniţial răspundea de masa domnului; ulterior — titlu 

onorific. 


Şi repezindu-se la el, începu să-i scuture mâna, iar 
jupân Stadkowski îşi răsfiră iarăşi cârlionţii cu cealaltă 
mână şi vorbi mai departe: 

— O să vă daţi seama numaidecât că nu sunt 
un netrebnic. M-am făcut solul lui Miller şi ca să vă aduc 
veşti noi; sunt atât de bune, încât aş vrea să vi le spun 
pe toate dintr-o răsuflare... Mulţumiţi-i lui Dumnezeu şi 
Sfintei Născătoare că v-a ales să fiţi unealta care va 
schimba inimile oamenilor! Învăţând din pilda şi 
apărarea voastră, ţara începe să lepede jugul suedez. Ce 
mai vorbă lungă! Ai noştri îi atacă pe suedezi în 
Wielkopolska şi în Mazowsze, nimicesc cetele mai mici 
şi împânzesc drumurile şi pădurile. În câteva locuri le-au 
tăbăcit bine pielea. 

Şleahticii încalecă, ţăranii se adună în grupuri şi, 
cum pun mâna pe vreun suedez, îi şi fac de petrecanie. 
Praf şi pulbere, asta-i! Iată la ce s-a ajuns! Şi al cui e 
meritul, dacă nu al vostru?! 

— Un înger vorbeşte, un înger! strigau 
călugării şi şleahticii, înălţându-şi braţele spre cer. 

— Nu e înger, ci sluga voastră, Stladkowski, 
ajutorul stolnicului de Rawa... Dar asta nu-i nimic! 
Ascultaţi mai departe! Hanul, amintindu-şi de 
binefacerile regelui nostru legiuit, Jan Kazimierz, 
Dumnezeu să-i dea sănătate şi domnie până la adânci 
bătrâneţe! soseşte  într-ajutor. A trecut hotarul 
Republicii, i-a căsăpit pe cazacii care i-au stat împotrivă 
şi se apropie de Lwów cu o urdie de o sută de mii de 
tătari, iar Chmielnicki, volens nolens*, îi însoţeşte. 


3t Vrând nevrând (lat.). 

— Pentru Dumnezeu! Pe legea mea! exclamară 
mai multe glasuri copleşite parcă de atâta fericire. 

Iar jupân Stadkowski, năduşit, începu să dea din 
mâini şi să strige: 

— Staţi că încă n-aţi auzit tot!... Pentru că 
suedezii au călcat înţelegerea încheiată cu jupân 
Czarniecki şi i-au luat pedestrimea condusă de Wolf, 
acesta nu se mai simte legat prin cuvânt şi se pregăteşte 
de luptă. Regele Jan Kaziemierz strânge oştire şi azi- 
mâine va trece hotarul, iar hatmanii, ascultați, sfinţi 
părinţi, hatmanii Potocki şi Lanckoroński, şi cu ei toată 
oastea, aşteaptă doar intrarea regelui în ţară ca să-i 
părăsească pe suedezi şi să întoarcă săbiile împotriva 
lor. Deocamdată negociază cu jupân Sapieha şi cu 
hanul. Suedezii sunt înfricoşaţi, vâlvătaia războiului 
cuprinde toată ţara... pornesc cu toţii la luptă! 

E greu de spus în cuvinte ce se petrecea în sufletul 
călugărilor şi al şleahticilor. Unii plângeau sau cădeau 
în genunchi, alţii repetau: „Nu e cu putinţă, nu e cu 
putinţă!” jupân Stadkowski se apropie atunci de- crucea 
mare, agăţată pe peretele trapezăriei şi vorbi astfel: 

— Pun mâinile pe picioarele lui Christos 
străpuns de piroane, şi jur că spun adevărul curat şi 
numai adevărul. Vă repet numai atât: apăraţi-vă, nu vă 
pierdeţi curajul, nu vă încredeţi în suedezi, nu nădăjduiţi 
că prin umilinţă şi supunere veţi scăpa cu faţa curată. 
Nu respectă nici un pact, nici o înţelegere. Închişi aici în 
fortăreață, voi nu ştiţi nimic din ce se petrece în toată 
ţara; cum asupresc şi vatămă oamenii, cum îi ucid pe 
preoţi şi pângăresc lucrurile sfinte, batjocorind legile. 

Vor făgădui marea cu sarea, dar nu vor respecta nimic. 
Ținuturile coroanei au căzut pradă oştenilor care-şi fac 
de cap. Până şi aceia care mai ţin cu suedezii sunt 
nedreptăţiţi... Dumnezeu îi pedepseşte pe trădători, 
pentru că şi-au călcat jurământul faţă de rege. 
Tărăgănaţi cât puteţi!... Eu cum mă vedeţi, dacă voi mai 
trăi şi voi scăpa din mâinile lui Miller, am să mă duc 
îndată în Slask la stăpânul nostru. Acolo am să-i cad la 
picioare şi am să-i spun: „Măria ta, scapă Czestochowa 
şi pe slugile tale cele mai credincioase!” Aşa că, iubiţi 
părinţi, să nu vă lăsaţi, pentru că în voi stă mântuirea 
întregii Republici. 

Glasul lui jupân Stadkowski începu să tremure şi 
lacrimile i se prelinseră pe gene; după un răstimp, îşi 
continuă vorba: 

— Veţi trece prin clipe grele; două sute de 
pedestraşi aduc tunurile cele mari de la Cracovia... Unul 
din ele e un balimez uriaş... Vor urma atacuri 
înverşunate... Dar acestea vor fi ultimele sforţări... Să nu 
vă pierdeţi firea, pentru că izbăvirea se apropie. Pe 
rănile lui Christos, regele, hatmanii, oştirea, întreaga 
Republică... vor veni în ajutorul Ocrotitoarei lor... Asta-i, 
ce vă spun eu... scăparea, mântuirea, slava... în 
curând!... 

Şleahticul nu se mai putu stăpâni şi izbucni în 
plâns, iar cei de faţă făcură şi ei la fel. 

Această mână de apărători istoviţi, de slugi 
credincioase şi umile, aveau într-adevăr nevoie de o 
veste mai bună, de o mângâiere care să vie din afara 
zidurilor, din ţară! 

Preotul Kordecki se ridică de la locul său, se 
apropie de jupân Stadkowski şi îşi desfăcu larg braţele. 

Siadkowski i se aruncă la piept şi se îmbrăţişară; 
urmându-le pilda, ceilalţi începură să se strângă în braţe 
şi să se sărute, firitisindu-se, de parcă suedezii dăduseră 
bir cu fugiţii. Într-un târziu, preotul Kordecki rosti: 

— Fraţii mei, să mergem la capelă! 

Şi porni înainte urmat de ceilalţi. Aprinseră toate 
lumânările, deoarece afară se lăsase întunericul, şi 
traseră perdelele de la icoana făcătoare de minuni, ale 
cărei raze se răspândiră împrejur. Preotul Kordecki 
îngenunche pe trepte, iar călugării, şleahticii şi oamenii 
de rând mai în spate; veniră şi femeile cu copiii. 
Chipurile slăbite de oboseală şi ochii plânși se înălţară 
spre icoană: dincolo de lacrimi înflorea un zâmbet de 
fericire. Un timp domni tăcerea, apoi părintele Kordecki 
începu: 

— „Sub aripa-ţi ocrotitoare grăbim, Sfântă 
Născătoare de Dumnezeu...” Cuvintele îi muriră pe 
buze; slăbiciunea, vechile suferinţe, neliniştile tăinuite şi 
speranţa luminoasă a mântuirii îi crescură în suflet ca 
un talaz uriaş. Suspinele îi cutremurară pieptul şi acest 
bărbat care purta pe umerii lui soarta întregii ţări se 
încovoie şi căzu cu faţa în jos, abia izbutind să rostească 
din pricina hohotelor de plâns: 

— O, Marie, Marie, Sfântă Marie! 

Plângeau cu toţii împreună cu ei, iar icoana 
împrăştia de sus raze încărcate de lumină. 

Călugării şi şleahticii se întoarseră pe ziduri 
noaptea târziu, dar preotul Kordecki rămase până 

dimineaţă în capelă întins în formă de cruce. Se temeau 
să nu-l doboare oboseala, dar a doua zi se arătă pe 
întărituri, trecu printre oşteni vesel, odihnit, repetând 
ici şi colo: 

— Copii, Sfântă Fecioară se va arăta mai 
puternică şi decât tunurile de asediu, apoi grijile şi 
truda noastră vor lua sfârşit. 

În aceeaşi dimineaţă, Jacek Brzuchafski, un 
târgoveţ din Częstochowa, îmbrăcându-se în haine 
suedeze, se apropie de ziduri, ca să întărească ştirea 
venirii tunurilor mari de la Cracovia şi totodată sosirea 
hanului în fruntea urdiei. Tot el aruncă şi o scrisoare de 
la părintele Antoni Paszkowski din Cracovia, în care 
acesta, înfăţişând cruzimile înspăimântătoare şi jafurile 
suedezilor, îi încuraja şi-i implora pe călugării de la 
Jasna Gora să nu se încreadă în făgăduiala vrăjmaşului 
şi să apere cu râvnă sfântul lăcaş împotriva cutezanţei 
pagânilor. 

„Pentru că suedezii, scria părintele Paszkowski, nu 
au nici o credinţă, nici o religie. N-au nimic sfânt din ce-i 
al lui Dumnezeu, şi al oamenilor; nu obişnuiesc să-şi țină 
nici o făgăduială făcută în scris sau prin viu grai.” 

Era tocmai ziua  Neîntinatei Zămisliri. Vreo 
cincisprezece căpetenii şi oşteni din steagurile polone 
aliate, după rugăminţi stăruitoare, căpătară îngăduinţa 
lui Miller de a se duce la slujba de la mânăstire. Miller 
se gândea poate că se vor împrieteni cu apărătorii şi, 
ducându-le vestea despre tunurile de asediu, vor 
împrăştia panica. Sau poate că nu vroia să mai toarne 
gaz peste foc şi să înrăutăţească şi mai mult legăturile 

dintre polonezi şi suedezi care erau şi aşa din ce în ce 
mai primejdioase. De ce, de nece, destul că-i învoi să 
plece. 

Cu ei veni şi un tătar, un credincios al lui Mahomed 
dintre tătarii polonezi. În ciuda tuturor aşteptărilor, 
acesta îi îndemnă pe călugări să nu închine lăcaşul sfânt 
unor spurcaţi, susţinând cu tărie că suedezii vor pleca în 
curând cu ruşine şi umilinţă. Acelaşi lucru îl repetară şi 
cei din oastea regală, adeverind ştirile aduse de jupân 
Stadkowski. Apărătorilor le veni inima la loc; nu se mai 
temeau acum nici de tunurile cele mari şi glumeau pe 
socoteala lor. 

După slujbă, focul începu din amândouă părţile. Un 
oştean suedez tot venea lângă ziduri şi hulea cu glasu-i 
gros împotriva Maicii Domnului. Apărătorii trăseseră de 
mai multe ori în el, dar nu-l nimeriseră. Lui Kmicic, când 
îl prinsese o dată în cătarea arcului, îi pleznise coarda, 
aşa că suedezul se obrăznicise şi mai mult, fiindu-le 
pildă şi altora prin curajul său. Se vorbea că are şapte 
diavoli în slujba lui, care-l feresc şi-l acoperă. 

În acea zi, veni din nou să-şi zvârle mascările, şi 
apărătorii socotind că în ziua Neîntinatei Zămisliri 
farmecele vor avea o putere mai mică, hotărâră să-l 
pedepsească neapărat. Traseră în el de mai multe ori, 
dar degeaba, până când o ghiulea, respinsă de valul de 
pământ îngheţat, sări ca o pasăre, îl izbi în crucea 
pieptului şi-l rupse în două. Asediaţii se bucurară şi 
strigară semeţi: 

„Ei, care vrea să mai hulească împotriva ei?” dar 
suedezii fugiră înspăimântați la şanţurile lor. 

Năvălitorii trăgeau în ziduri şi acoperişuri, dar 
ghiulelele lor nu-i înfricoşau pe apărători. 

Bătrâna cerşetoare Konstancja, care trăia într-o 
scobitură a stâncii, cutreiera tot povârnişul, parcă spre 
necazul suedezilor, strângând ghiulelele în poală şi 
ameninţându-i din când în când pe vrăjmaşi cu băţul. 
Aceştia, crezând-o vrăjitoare, fură cuprinşi de frică să 
nu-i farmece, mai ales când băgară de seamă că 
ghiulelele nu se ating de ea. 

Se scurseră două zile de bubuituri zadarnice. 
Vrăjmaşii aruncară pe acoperişuri frânghii de corăbii, 
îmbibate cu smoală, care zburau prin văzduh ca nişte 
şerpi de foc. Dar oameni, rânduiţi anume, înlăturau la 
timp primejdia. Până când veni o noapte atât de 
întunecoasă, încât, cu toate bobotăile, butoaiele cu 
smoală şi ghiulelele aprinse ale preotului Lassota, 
apărătorii nu mai văzură nimic. 

Printre suedezi domnea o mişcare neobişnuită. Se 
auzea scârţâit de roţi, larmă de glasuri omeneşti, uneori 
nechezatul cailor şi felurite alte zgomote. Oştenii de pe 
ziduri ghiciră îndată ce se întâmpla. 

— Au sosit tunurile, altfel nu se poate! spuseră 
unii. 

— Şi sapă alte şanţuri pentru ele, dar e o beznă 
de-ţi bagi degetele în ochi. 

Căpeteniile chibzuiau; jupân Czarniecki era de 
părere să năvălească asupra suedezilor, dar spătarul de 
Sieradz se împotrivea, susţinând pe bună dreptate că 
pentru asemenea treabă însemnată vrăjmaşul şi-a luat 
toate măsurile de prevedere, ţinând pedestrimea 

pregătită. Aşa că deschiseră focul spre miazănoapte şi 
miazăzi, de unde se auzea larma, deşi nu puteau să-şi 
dea seama de pagubele pe care le făceau. 

În sfârşit, se lumină de ziuă şi apărătorii văzură 
lucrările suedezilor. Spre miazănoapte şi miazăzi se 
întindeau întăriturile la care trudeau mii de oameni. Se 
înălţau atât de sus, încât asediaţilor li se părea că valul 
de pământ se ridica până la linia zidurilor, în tăieturile 
regulate ale crestelor, se zăreau gurile uriaşe ale 
tunurilor şi oştenii care stăteau înapoia lor, semănând 
de departe, cu un roi de viespi galbene. 

În biserică, încă nu se isprăvise slujba de dimineaţă, 
când o bubuitură neobişnuită cutremură văzduhul, 
geamurile zăngăniră, câteva se desprinseră din rame, 
spărgându-se cu zuruituri ascuţite pe lespezile de piatră 
şi toată biserica se umplu de praful ridicat de tencuiala 
căzută. 

Tunurile de asediu îşi spuneau cuvântul. 

Începu o grindină de foc, cum nu mai încercaseră 
apărătorii. După ce se sfârşi slujba, ieşiră cu toţii pe 
întăritori şi pe acoperişuri. Ghiulelele trase înainte 
păreau nişte jocuri nevinovate faţă de această ploaie de 
foc şi fier. 

Tunurile mai mici, de câmp, trăgeau odată cu cele 
de asediu, zvârlind spre mânăstire ghiulele uriaşe şi 
grenade, şomoioage muiate în smoală, torţe şi frânghii 
aprinse. Ghiulelele de douăzeci şi şase de funţi sfărâmau 
parapetele zidurilor şi izbeau pereţii; unele rămâneau 
acolo, dar altele deschideau spărturi uriaşe, împrăştiind 
tencuiala,  mortarul şi cărămizile. Zidurile care 

înconjurau mânăstirea începură să crape ici şi colo: 
bătute fără încetare de ghiulele, amenințau să se surpe. 
Suedezii trăgeau cu sârg în clădirile mânăstirii. 

Cei care cântau în turn simțeau cum se clatină. 
Biserica se cutremura de bubuiturile care nu mai 
conteneau; la câteva altare, lumânările începură să cadă 
din sfeşnice. 

Apa turnată cu nemiluita în locurile unde izbucnea 
focul, peste facle, frânghii şi ghiulele aprinse, alcătuia 
laolaltă cu fumul şi praful nori de aburi atât de deşi, 
încât nu se mai vedea nimic. Începură să se vadă 
stricăciuni la clădiri şi la zidurile de apărare. Strigătul 
„Arde!” răsuna tot mai des printre bubuiturile de tun şi 
şuierul gloanţelor. La turnul dinspre miazănoapte, fură 
sfărâmate roţile unui tun, iar altul, lovit în plin, amuţi. O 
ghiulea nimeri într-un grajd, omori trei cai şi dezlănţui 
focul. Nu numai ghiulelele, ci şi schijele grenadelor 
răpăiau ca grindina pe acoperişuri, pe turnuri şi pe 
zidurile de apărare. 

Curând se auziră gemetele răniților. Printr-o 
întâmplare ciudată, muriră trei tineri pe care-i chema 
Jan. Apărătorii cu acelaşi nume se înspăimântară, dar 
asediaţii luptară cu un avânt vrednic de sforţările 
suedezilor. leşiră pe întărituri până şi femeile, copiii şi 
bătrânii. Oştenii trudeau pe ziduri cu inimi neînfricate, 
prin foc şi fum, prin ploaia de ghiulele, răspunzând cu 
înverşunare la focul vrăjmaşului. Unii trăgeau tunurile 
în locurile cele mai primejdioase, alţii astupau spărturile 
din zid cu pietre, trunchiuri, bârne, gunoaie şi pământ. 

Femeile cu părul despletit şi aprinse la faţă dădeau 

pildă de curaj; unele alergau cu găleţile de apă după 
grenadele care ţopăiau pe lespezi gata să explodeze în 
orice clipă înflăcărarea creştea mereu, de parcă mirosul 
de pulbere şi de fum, bubuiturile de foc şi fier aveau 
darul s-o stârnească din ce în ce mai mult. Zoreau cu 
toţii fără să mai asculte poruncile care se pierdeau în 
zgomotul îngrozitor. Doar rugăciunile, cântate în 
biserică, acopereau până şi mugetul tunurilor. 

Pe la amiază, focul încetă. Răsuflară cu toţii uşuraţi, 
dar înaintea porţilor se auzi darabana şi toboşarul trimis 
de Miller se apropie şi întrebă dacă sfinţii părinţi s-au 
săturat şi vor să se predea. Preotul Kordecki îi răspunse 
că se vor gândi până mâine. Când auzi răspunsul, Miller 
porunci numaidecât să tragă tunurile şi focul începu 
iarăşi cu îndârjire îndoită. 

Din când în când, şirurile adânci ale pedestrimii 
înaintau spre colină, de parcă încercau o năvală, dar, 
împuţinate de tunuri şi flinte, se întorceau de fiecare 
dată repede şi în neorânduială lângă propriile guri de 
foc. Aşa cum talazul mării se revarsă peste mal şi, când 
se retrage, lasă pe nisip alge, scoici şi tot felul de 
sfărâmături, tot așa fiecare din aceste valuri suedeze, 
retrăgându-se, lăsa în urmă-i trupurile risipite pe 
povârniş. 

Miller nu porunci să se tragă în turnuri, ci în 
zidurile de apărare care se înălţau între ele, ştiind că 
acolo împotrivirea era mai slabă. Din loc în loc, se 
iviseră spărturi, dar nu destul de mari ca pedestrimea să 
poată pătrunde prin ele în incinta mânăstirii. 

Deodată avu loc o întâmplare care puse capăt 

focului. 

Era spre seară; lângă unul din tunurile cele mari se 
afla un tunar suedez cu fitilul aprins. Tocmai când se 
pregătea să-l apropie de ţeava, o ghiulea de la mânăstire 
îl nimeri drept în piept, dar pentru că sărise mai înainte 
de câteva ori pe gheaţa îngrămădită pe valul de apărare, 
îl aruncă cu fitil cu tot la vreo cincisprezece paşi înapoi. 
Fitilul căzu într-o căruţă în care mai era destulă pulbere. 
În aceeaşi clipă, răsună o bubuitură grozavă şi norii de 
fum acoperiră întăritura. Când se risipiră, se arătă că 
cinci tunari îşi pierduseră viaţa, roţile tunului fuseseră 
sfărâmate, iar restul oştenilor încremeniseră de spaimă. 
Focul din această întăritura încetă şi, pentru că între 
timp se lăsase o ceaţă deasă, încetă şi în celelalte. 

A doua zi era duminică. 

Pastorii luterani îşi psalmodiau slujbele prin 
întărituri, iar tunurile tăceau. Miller îi întrebă iarăşi pe 
sfinţii părinţi dacă nu le ajunge, dar aceştia îi 
răspunseră că pot îndura şi mai mult. 

La mânăstire se cercetau stricăciunile. Erau destul 
de însemnate. Afară de morţi, văzură că şi zidurile 
avuseseră de suferit. Cel mai mare prăpăd îl făcuse un 
balimez uriaş care se afla în partea dinspre miazăzi. 
Bătuse zidul cu atâta râvnă, doborâse atâtea pietre şi 
cărămizi, încât era lesne de prevăzut că, dacă focul avea 
să mai continue câteva zile, o mare parte din zid se va 
nărui. 

Spărtura care s-ar fi făcut în asemenea împrejurare 
n-ar mai fi putut fi astupată nici cu bârne, nici cu 
pământ sau cu bălegar. De aceea, preotul Kordecki 

privea îngrijorat la aceste pagube pe care n-avea cum să 
le împiedice. 

Iar luni focul începu din nou şi tunul uriaş continuă 
să lărgească spărtura. Suedezii aveau şi ei destule 
pierderi, în amurgul zilei, un tunar suedez ucise pe loc 
pe nepotul lui Miller, la care ghinărarul ţinea ca la 
propriul fiu, dorind să-i lase totul: numele, faima de 
războinic şi averea. Inima bătrânului luptător se umplu 
de şi mai multă ură. 

Zidul de lângă turnul de miazăzi crăpase atât de 
mult, încât noaptea se făcură pregătiri pentru năvala 
pedestraşilor. Pentru ca oştenii să se poată apropia de 
fortăreață fără primejdie, Miller porunci ca în toate 
şanţurile mici din apropierea povârnişului să se stingă 
toate focurile. Noaptea era însă luminoasă, iar 
strălucirile albe ale zăpezii trădau mişcările vrăjmaşului. 
Tunurile de la Jasna Góra împrăştiau pe acei suedezi 
care se îndeletniceau cu înălţarea parapetelor alcătuite 
din faşine, garduri, îngrădituri de nuiele şi scânduri. 

În zori, jupân Czarniecki văzu un turn de luptă, pe 
care-l împingeau spre ziduri. Apărătorii îl distruseră cu 
tunurile fără greutate, omorând o groază de oameni, 
astfel că ziua putea fi socotită ca o biruinţă a lor, dacă n- 
ar fi fost balimezul care sfărâma zidul cu străşnicie. 

În zilele următoare, vremea se încălzi şi ceţurile se 
ridicară atât de dese, încât călugării le puseră pe seama 
duhurilor necurate. Nu se mai zăreau nici turnurile de 
luptă, nici parapetele şi nici chiar întăriturile suedeze. 
Vrăjmaşii se apropiară de zidurile mânăstirii. Seara, 
Czarniecki, când priorul cercetă zidurile ca de obicei, îl 

trase la o parte şi-i şopti: 

— E rău, cinstite părinte. Zidul nostru nu 
durează mai mult de o zi. 

— Poate că ceţurile astea îi vor împiedica şi pe 
ei să tragă, răspunse preotul Kordecki, iar noi, între 
timp, o să dregem cumva stricăciunile. 

— Lor nu le pasă de ceţuri, fiindcă balimezul, o 
dată îndreptat spre ţintă, poate să tragă şi pe întuneric, 
pe când aici crăpăturile se lărgesc întruna. 

— Nădejdea noastră e în Dumnezeu şi în Sfânta 
Fecioară. 

— Aşa-i, dar ce-ar fi să încercăm o ieşire?... I- 
am mai împuţina pe suedezi şi poate că am izbuti să 
tintuim şi balaurul ăsta diavolesc?! 

În ceaţă înnegri o făptură omenească şi Babinicz se 
ivi alături de cei care vorbeau. 

— Vroiam să ştiu cine este, în abureala asta nu 
se vede nici la doi paşi, spuse. Seara bună, cinstite 
părinte! Despre ce e vorba? 

— Despre tunul cel mare. Jupân Czarniecki 
propune o năvală... Necuratul ridică parcă înadins 
ceţurile astea... am dat poruncă să facă slujbe de 
afurisenie... 

— Părinte iubit! zise jupân Andrzej. De când a 
început, balimezul ăsta să ne împroaşte zidul, nu mă 
gândesc decât la el; am un gând... Năvala nu foloseşte la 
nimic... Haideţi undeva înăuntru să vă împărtăşesc 
planul meu. 

— Bine, consimţi preotul, să mergem în chilia 
mea. 

Curând după aceea se aşezară la masa de pin în 
chilia sărăcăcioasă a priorului. Preotul Kordecki şi jupân 
Piotr Czarniecki îşi pironiră privirile pe faţa tânără a lui 
Babinicz care începu să vorbească: 

— De astă dată năvala nu mai e de nici un 
folos. Suedezii i-ar simţi pe atacatori şi i-ar respinge. 
Acum numai un singur om poate să se descurce. 

— Cum aşa? întrebă jupân Czarniecki. 

— E nevoie de un om, care să se ducă şi să 
arunce balimezul în aer cu pulbere. Şi poate s-o facă 
atâta vreme cât stăruie ceața. Cel mai bine ar fi să-şi 
schimbe hainele. Avem aici tunici de piele asemănătoare 
cu ale suedezilor. Dacă nu va putea face altfel, o să se 
furişeze printre vrăjmaşi, iar dacă nu păzeşte nimeni în 
faţa tunului, cu atât mai bine. 

Pentru Dumnezeu, ce poate să facă un singur om? 

— Nu trebuie decât să bage un săculeţ de 
pulbere în botul balimezului, cu un fitil pe care să-l 
aprindă după aceea. Pulberea va lua foc şi tunul... va 
crăpa! 

— Ei, ce tot vorbeşti, băiete? Păi nu-l înfundă 
mereu cu pulbere, de ce nu crapă? 

Kmicic izbucni în râs şi sărută mâneca preotului. 

— Cinstite părinte, ai o inimă sfântă şi mare, de 
viteaz... 

— Ei, lasă asta! îl întrerupse preotul. 

— De viteaz, repetă Kmicic, dar la tunuri nu te 
pricepi. Altceva e când pulberea se aprinde în partea 
dinapoi a ţevii, fiindcă atunci împinge ghiuleaua şi toată 
puterea iese înainte; dar dacă pulberea e aşezată în 

gura tunului, nu se află ţeava care să nu crape. 
Întreabă-l şi pe jupân Czarniecki. Până şi o flintă, dacă îi 
astupi vârful ţevii, când ia foc pulberea, se sparge, atât 
de mare e această forţă diavolească! Ce să mai vorbim 
de un săculeţ întreg care se aprinde în gura tunului.... 
Întreabă-l şi pe jupân Czarniecki. 

— Aşa este, sunt lucruri pe care le ştie orice 
oştean! întări Czarniecki. 

— Dacă am strica balimezul ăsta, îşi urmă 
vorba Kmicic, toate celelalte sunt floare la ureche! 

— Mi se pare că e cu neputinţă, zise preotul 
Kordecki. Cine se va încumeta la o treabă ca asta? 

— Un zvânturat nevoie mare, răspunse jupân 
Andrzej. Un cavaler hotărât care se numeşte Babinicz. 

— Tu? se mirară deodată preotul şi jupân 
Czarniecki. 

— Ehei, bunule părinte! M-ai spovedit şi ţi-am 
destăinuit toate isprăvile mele. Unele din ele n-au fost 
mai puţin primejdioase decât cea de acum; cum poţi dar 
să te mai îndoieşti? Nu mă cunoşti oare destul de bine? 

— E un viteaz între viteji, pe legea mea! 
izbucni Czarniecki. 

Şi apucându-l pe Kmicic de gât vorbi mai departe: 

— Lasă-mă să te îmbrăţişez, fie şi numai pentru 
dorinţa ta de a te duce! 

— Arătaţi-mi alt remedium şi nu mă duc, zise 
Kmicic, gândesc însă că mă voi descurca. Nu uitaţi că 
vorbesc nemţeşte ca şi cum aş fi făcut negoţ cu doage la 
Gdańsk. Asta înseamnă foarte mult, fiindcă dacă-mi mai 
schimb şi hainele, cu greu o să descopere că nu sunt din 

tabăra lor. Cred că nimeni nu stă de strajă la gura 
tunului, pentru că e tare primejdios, aşa că până să bage 
ei de seamă, eu am să isprăvesc toată treaba. 

— Jupâne Czarniecki, domnia ta ce gândeşti? 
întrebă priorul. 

— Dintr-o sută, unul tot trebuie să scape cu 
faţa curată, răspunse jupân Piotr, dar audaces fortuna 
juvat!” 

— Am scăpat eu din altele şi mai rele, spuse 
Kmicic, nu voi păţi nimic, căci aşa mi-e scris! Mai 
demult îmi puneam capul în primejdie doar aşa, din 
trufie deşartă, dar acum o voi face în cinstea Sfintei 
Fecioare. Şi pe urmă, chiar dacă va fi să-mi dau viaţa, 
ceea ce nu cred, spuneţi şi domniile voastre, şi-ar putea 
dori cineva o moarte mai plină de slavă decât aceasta?... 

Preotul tăcu îndelung, apoi rosti: 

— Dacă ai face-o doar ca să te acoperi de 
faimă, aş stărui, te-aş ruga şi nu ţi-aş îngădui să pleci, 
dar dreptatea e de partea ta, aici e vorba de cinstea 
Sfintei Fecioare, de lăcaşul ăsta sfânt şi de ţara 
întreagă! Fiul meu, de te vei întoarce cu noroc ori de vei 
muri, slava, fericirea supremă şi izbăvirea vor fi ale tale. 
Îţi spun dară, împotriva inimii mele, du-te, eu nu te 
opresc!... Rugăciunile noastre şi grija lui Dumnezeu te 
vor însoţi... 

— Cu asemenea tovarăşi mă duc fără frică şi 
mai bucuros! 

— Întoarce-te, oştean al lui Dumnezeu, 
întoarce-te cu noroc, pentru că noi te-am îndrăgit din 


35 Norocul îi ajută pe cei cutezători (lat.). 

toată inima. Să te călăuzească sfântul Rafał şi să te 
aducă înapoi, copilul meu, fiul meu iubit!... 

— Atunci încep pregătirile, spuse vesel jupân 
Andrzej, îmbrăţişându-l, mă îmbrac ca un suedez în 
tunică de piele şi cizme largi, pregătesc pulberea, iar 
domnia ta, părinte, opreşte afurisenia în noaptea asta, 
fiindcă vor fi având suedezii nevoie de ceaţă, dar avem 
şi noi. 

— Nu vrei să te spovedeşti înainte de plecare? 

— Cum de nu! Altminteri n-aş mai pleca, 
fiindcă necuratul s-ar putea apropia de mine. 

— Atunci să începem cu asta. 

Jupân Piotr ieşi din chilie, iar Kmicic îngenunche 
înaintea preotului şi se curăţă de păcate. După aceea, 
uşor ca pasărea, se duse să se pregătească. 

După un ceas ori două, în liniştea adâncă a nopţii, 
bătu iarăşi la uşa de la chilia priorului, unde-l aştepta şi 
jupân Czarniecki. 

Abia îl recunoscură pe Kmicic care arăta acum ca 
un suedez sadea. Îşi răsucise mustăţile până sub ochi, 
răsfirându-le sfârcurile, şi îşi pusese pălăria pe-o ureche, 
semănând cu o căpetenie de raitieri de neam mare. 

— Pe legea mea că-mi vine să pun mâna pe 
sabie, când mă uit la el! exclamă jupân Piotr. 

— Daţi lumânarea mai încolo, le spuse Kmicic, 
vreau să vă arăt ceva!... 

Şi după ce preotul Kordecki îndepărtă în grabă 
lumânarea, jupân Andrzej puse pe masă un săculeţ lung 
de vreo palmă şi jumătate şi gros cât braţul unui bărbat 
puternic, cusut din pânză muiată în smoală şi îndesat 

bine cu pulbere. La un capăt avea un fitil de cânepă 
răsucită, îmbibat cu pucioasă. 

— Ehei, zise, când o să vâr leacul ăsta în gura 
balimezului şi o să dau foc la fitil, o să-i pleznească 
burta! 

— Şi Lucifer ar plezni! strigă jupân Czarniecki. 

Dar îşi aduse aminte că nu trebuie să pomenească 
numele necuratului şi se lovi peste gură. 

— Cu ce-ai să aprinzi fitilul? Întrebă preotul 
Kordecki. 

— Aici e toată primejdia, fiindcă va trebui să 
scapăr. Am cremene bună, iască uscată şi un amnar de 
oţel pe cinste, dar o să se audă hârşcâiturile şi s-ar 
putea să intre la bănuială. Trag nădejde să nu-mi stingă 
fitilul, pentru că va atârna la gura ţevii şi le va fi greu 
să-l zărească, mai ales că va arde destul de repede. Pe 
mine însă pot să mă urmărească, iar eu nu pot să fug 
spre mânăstire. 

— De ce nu poţi? întrebă preotul. 

— Pentru că m-ar omori explozia. După ce 
fitilul va lua foc, trebuie să fug într-o parte cât mă ţin 
picioarele şi la cincizeci de paşi să mă arunc la pământ 
la poalele valului de apărare. Abia după aceea voi putea 
fugi spre mânăstire. 

— Doamne, Doamne, ce de primejdii! se sperie 
priorul, înălţând ochii spre cer. 

— Părinte iubit, sunt atât de sigur că mă voi 
întoarce, încât nici nu pot să mă înduioşez, cum s-ar 
cuveni în asemenea împrejurare. Dar nu-i nimic,! 
Rămâneţi sănătoşi şi rugaţi-vă să mă ajute Dumnezeu. 

Duceţi-mă numai până la poartă! 

— Cum aşa? Chiar acum vrei să pleci? întrebă 
jupân Czarniecki. 

— Să aştept oare să se lumineze de ziuă sau să 
se ridice ceața? Viaţa mi-e scumpă şi mie! 

Dar Kmicic nu plecă în noaptea aceea, fiindcă 
tocmai când ajunseră la poartă, parcă în ciuda lor, 
întunericul începu să se rărească. Pe deasupra, la 
balimez se auzea un murmur nedesluşit. 

A doua zi de dimineaţă, împresuraţii se convinseră 
că tunul cel mare fusese aşezat în alt lăcaş. 

Se vede că suedezii aflaseră de undeva că puţin mai 
încolo, la cotitură, lângă turnul dinspre miazăzi, zidul 
era şi mai slab şi hotărâseră să-şi îndrepte ghiulelele în 
acel loc. Poate că preotul Kordecki nu era cu totul străin 
de această schimbare, deoarece în ziua dinainte bătrâna 
Kostucha fusese văzută ieşind din mânăstire; se foloseau 
de ea atunci când vroiau să răspândească veşti 
înşelătoare printre suedezi. Oricum, era o greşeală din 
partea lor, fiindcă apărătorii puteau să dreagă în acest 
timp stricăciunile zidului, iar până să facă o nouă 
spărtură, aveau să mai treacă iarăşi câteva zile. 

Urmară zile de vânzoleală şi nopţi luminoase. 
Tunurile trăgeau de mama focului. Îndoiala crescu iarăşi 
în inimile apărătorilor. Printre şleahtici erau unii care se 
gândeau să se supună; până şi unii dintre călugări îşi 
pierduseră curajul. Tot mai mulţi erau cei care nu mai 
vroiau să lupte. Preotul Kordecki le ţinea piept cu 
hotărâre, dar sănătatea începu să i se şubrezească. În 
acest timp, suedezii primeau noi ajutoare şi care cu 

muniții de la Cracovia; mai ales ghiulele alungite ca 
nişte ţevi, încărcate cu pulbere şi sfărâmătură de plumb, 
care lărgeau şi mai mult spaima şi pagubele printre 
asediați. 

De când luase hotărârea să arunce balimezul în aer, 
lui Kmicic i se ura în fortăreață. Se uita în fiecare zi cu 
jind la săculețul cu pulbere. După ce se mai gândi o 
vreme, îl făcu şi mai mare, aşa că acum era lung de un 
cot şi gros cât carâmbul unei cizme. 

Seara arunca priviri lacome spre tunul cel 
năprasnic şi cerceta cerul ca un astrolog. Dar luna, care 
făcea zăpada să strălucească, îi zădărnicea mereu 
planurile. 

Până când veni pe neaşteptate dezgheţul, norii 
acoperiră zăpezile şi noaptea deveni atât de 
întunecoasă, încât nu vedeai nici să-ţi bagi degetele în 
ochi. Jupân Andrzej se înveseli, de parcă ar fi încălecat 
pe şoimanul sultanului, şi abia bătu miezul nopţii, că se 
şi înfăţişă la jupân Czarniecki în hainele de raitier şi cu 
săculeţul sub braţ. 

— Mă duc! spuse. 

Aşteaptă să-i dau de veste priorului. 

— Prea bine, jupâne Piotr, lasă-mă să te strâng 
în braţe şi du-te după preotul Kordecki! 

Czarniecki îl îmbrăţişă cu bucurie şi plecă. Abia 
apucase să facă vreo treizeci de paşi, că albi înainte-i 
părintele Kordecki. Ghicise că o să plece Kmicic şi venea 
să-şi ia rămas bun. 

— Babinicz e gata. Te aşteaptă doar pe sfinţia 
ta 

— Haidem repede! răspunse preotul. Maică 
Precistă, ajută-l şi scapă-l! 

Curând se opriră amândoi lângă deschizătură, unde 
Czarniecki îl lăsase pe Kmicic. Dar aici nici urmă de 
jupân Andrzej. 

— A plecat?!... se miră priorul. 

— A plecat! răspunse jupân Czarniecki. 

— Pezevenghiul.... spuse preotul  Kordecki 
înduioşat, vroiam să-i agăţ la gât iconiţa asta... 

Tăcură amândoi; împrejur domnea liniştea, fiindcă 
din pricina întunericului focul contenise de amândouă 
părţile. Deodată, jupân Czarniecki şopti repede: 

— Pe legea mea, nici nu se străduieşte să 
meargă fără zgomot! Sfinţia ta auzi paşii? Scârţâie 
zăpada. 

— Sfântă Fecioară, apără pe sluga ta! repetă 
priorul. 

O vreme ascultară amândoi cu luare-aminte, până 
când scârţâitul zăpezii se pierdu în depărtare. 

— Ştii ce sfinţia ta? şopti Czarniecki, adesea 
mă gândesc că va izbuti şi nu mă mai tem pentru el. A 
plecat, împieliţatul, ca şi când s-ar fi dus să bea horilcă 
la cârciumă... Ce curaj nemaipomenit! Sau va muri de 
timpuriu, sau va ajunge hatman. Hm, dacă n-aş şti că e 
slujitorul credincios al Mariei, aş crede că are pe... Dă-i 
Doamne, noroc, că asemenea viteaz nu se mai află în 
toată Republica... 

— Şi e atât de întuneric, atât de întuneric! 
spuse preotul Kordecki. De când cu năvala domniei tale, 
suedezii se păzesc şi ei. Poate să nimerească peste vreo 

ceată de oşteni şi atunci... 

— Asta nu cred; e adevărat că pedestraşii sunt 
acolo şi au pus străji dese, dar ei stau în şanţuri, nu 
înaintea întăriturilor, şi nici în faţa propriilor tunuri. 
Dacă nu-i aud paşii, se poate strecura aşa până la 
poalele valului de apărare, iar pe urmă nu mai au cum 
să-l vadă... Of! 

Aici jupân Czarniecki răsuflă adânc şi se întrerupse, 
inima începu să-i bată de teamă ca un ciocan şi i se tăie 
răsuflarea. 

Preotul făcu semnul crucii asupra întunericului. 

Curând veni lângă ei încă un om. Era spătarul de 
Sieradz. 

— Ce-i acolo? întrebă 

— Babinicz s-a dus de bunăvoie să arunce 
balimezul în aer cu pulbere. 

— Cum aşa? 

— A luat săculeţul cu pulbere, un fitil, 
amnarul... şi a plecat. 

Jupân Zamoyski îşi luă capul în mâini. 

— Isuse, Marie! Isuse, Marie! se miră. De unul 
singur? 

— De unul singur. 

— Cine i-a îngăduit? E cu neputinţă! 

— Eu! Pentru puterea lui Dumnezeu totul e cu 
putinţă, chiar şi întoarcerea lui! răspunse preotul 
Kordecki. 

Zamoyski nu mai zise nimic. Czarniecki nu mai 
putea sta locului. 

— Să ne rugăm! îi îndemnă preotul. 

Îngenuncheară toţi trei şi începură să se roage. 
Neliniştea ridică părul vâlvoi în capul celor doi cavaleri. 
Se scurse un sfert, o jumătate de ceas, apoi un ceas şi 
încă unul, care dură o veşnicie. 

— Acum gândesc că nu va mai fi nimic! spuse 
jupân Piotr Czarniecki. 

Şi răsuflă iarăşi adânc. 

Deodată, în depărtare se înălţă un stâlp uriaş de foc 
şi o bubuitură, ca şi când tunetele cerului s-ar fi prăvălit 
peste pământ,  cutremură zidurile, biserica şi 
mânăstirea. 

— L-a aruncat în aer, a izbutit! începu să strige 
jupân Czarniecki. 

Vorbele îi fură întrerupte de alte explozii. 

Preotul se aruncă în genunchi şi ridicându-şi 
braţele, strigă spre cer: 

— Maică Precistă! Ocrotitoarea noastră, ajută-l 
să se întoarcă! 

Pe ziduri oamenii începură să lărmuiască. Neştiind 
ce se petrecea, apărătorii puseră mâna pe arme. 
Călugării ieşiră din chilii. Nu mai dormea nimeni. Până 
şi femeile se sculaseră din somn. Întrebările şi 
răspunsurile începură să se încrucişeze ca fulgerele. 

— Ce s-a întâmplat? 

— Dau năvală! 

— Balimezul suedez a fost sfărâmat! strigă un 


— Minune! Minune! 
— Tunul cel mare a fost sfărâmat! Balimezul! 
— Unde-i părintele Kordecki? 

— Pe ziduri! Se roagă! El a făcut-o! 

— Babinicz a aruncat tunul în aer! strigă jupân 
Czarniecki. 

— Babinicz, Babinicz! Slavă Fecioarei 
Preasfinte! Acum n-o să ne mai facă nici o stricăciune! 

În acelaşi timp, răsunară strigătele de spaimă şi în 
tabăra suedeză. În toate şanţurile se aprinseră focuri. 

Zarva se înteţea. La lumina bobotăilor se vedeau 
cete de oşteni care umblau de colo-colo fără rost; se 
auziră trâmbiţele, tobele duruiau întruna; la ziduri 
ajungeau strigăte în care se simţea spaima. 

Preotul Kordecki se ruga mereu în genunchi. 

În cele din urmă, noaptea începu să pălească, dar 
Babinicz nu se mai întoarse în fortăreață. 


Capitolul XVUI 


Ce se întâmplase cu jupân Andrzej şi cum izbutise 
să-şi ducă planul la bun sfârşit? 

După ce ieşi în, afara zidurilor, merse o vreme cu 
pasul sigur şi prevăzător. Când ajunse la picioarele 
povârnişului, se opri şi ascultă. Împrejur era linişte, 
prea multă linişte, astfel că paşii i se auzeau scârţâind 
pe zăpadă. Pe măsură ce se depărta de ziduri, înainta cu 
tot mai mare grijă. Se opri din nou şi ascultă. Se temea 
să nu alunece şi să cadă, udând astfel săculeţul preţios, 
aşa că scoase spada şi se folosi de ea ca de un toiag. 
Asta îi fu de mare ajutor. 

Tot pipăind drumul înaintea lui, după vreo jumătate 

„Aha, veghează... Se vede că năvala noastră le-a 
fost de învăţătură!” gândi. Şi merse mai departe şi mai 
încet. Era bucuros că nu se rătăcise, fiindcă întunericul 
era atât de des. Încât nu putea să-şi vadă nici vârful 
rapierei. 

— Întăriturile celelalte sunt mult mai departe... 
aşa că sunt pe drumul cel bun! şopti. 

Nu se aştepta nici el să dea peste străji în faţa 
şanţurilor, pentru că, la drept vorbind, n-aveau ce să 
caute acolo, mai ales noaptea. Puteau să fie niscaiva 
oşteni de pază aşezaţi la o sută de paşi ori chiar mai 
puţin unul de altul, dar nădăjduia să treacă lesne de ei 
pe asemenea beznă 

Sufletul îi tresălta de bucurie. 

Kmicic nu numai că era un om curajos, dar simţea şi 
înflăcărarea cutezanţei. Gândul că va arunca balimezul 
în aer îl bucura până în adâncul inimii, nu numai ca 
faptă vitejească, nu numai ca un ajutor nepreţuit pe 
care-l aducea apărătorilor, ci şi ca o festă pe care avea 
să le-o joace suedezilor. Îşi închipuia cât vor fi de 
înspăimântați, cum avea să mai scrâşnească Miller din 
dinţi, uitându-se neputincios la zidurile mânăstirii, şi-l 
pufnea râsul. 

Şi, cum mărturisea mai înainte, nu simţea nici 
înduioşare, nici frică sau nelinişte, nici nu-i trecea prin 
minte cât de mare era primejdia spre care se îndrepta. 
Se ducea, cum se duce şcolarul să fure mere din grădina 
vecinului. Îşi aduse aminte de timpurile de altădată, 
când îl hărţuia pe Chowafski şi se furişa noaptea în 
tabăra de treizeci de mii de luptători numai cu două sute 

de haidamaci ca şi el. 

Îi veniră în minte foştii tovarăşi: Kokosinski, uriaşul 
Kulwiec-Hippocentaurus. Ranicki, cel cu faţa pătată, 
care se trăgea din neam de senatori şi ceilalţi, aşa că 
oftă din adânc. 

„Nemernicii, mi-ar fi fost de mare folos acum! se 
gândi. Într-o singură noapte aş putea sfărâma şase 
tunuri.” 

Un răstimp îşi simţi inima strânsă din pricina 
singurătăţii. Deodată, amintirea i-o aduse înaintea 
ochilor pe Oleńka. Dragostea se deşteptă în el cu puteri 
nebănuite. ÎI cuprinse înduioşarea... Daca măcar ea l-ar 
putea vedea, inima i s-ar umple de bucurie. Poate 
gândeşte că şi acum îi slujeşte tot pe suedezi... Frumos 
îi mai slujeşte, nimic de zis! În curând vor cunoaşte 
foloasele! Ce va fi când Oleńka va afla de aceste isprăvi 
primejdioase?... Ce-o să gândească? Îşi va spune fără 
îndoială: „E viforos, dar dacă-i vorba de fapte pe care 
alţii nu sunt în stare să le facă, el nu se dă în lături; 
acolo unde nu se duc alţii, se duce el!... Asta-i Kmicic!” 

„Am să mai fac eu şi alte isprăvi de seamă!" îşi 
spuse jupân Andrzej cu semeţie. 

Cu toate acestea, nu uită unde se află, încotro 
merge, ce vrea să facă şi începu să se apropie, cum se 
furişează noaptea lupul la oi. Privi înapoi o dată, de 
două ori. Biserica şi mânăstirea nu se mai vedeau. 
Beznele acopereau totul. După cât mersese, îşi dădu 
seama că era destul de departe şi şanţurile duşmane 
trebuiau să fie pe aproape. 

„Tare aş vrea să ştiu dacă au pus străji?” se gândi. 

Dar nu apucă să mai facă nici doi paşi, când 
deodată auzi înainte mersul măsurat al oştenilor şi 
câteva glasuri întrebară ici şi colo: 

— Cine-i? 

Jupân Andrzej înmărmuri. Îl luă cu călduri. 

— De-al nostru, răspunseră alte glasuri. 

— Parola? 

— Upsala! 

— Răspunsul!... 

— Coroana!... 

Kmicic înţelese îndată că se schimbau străjile. 

— Vă arăt eu vouă Upsala şi coroană, mormăi. 

Şi se bucură. Pentru el era într-adevăr o 
împrejurare neaşteptat de prielnică, fiindcă putea să 
treacă linia străjilor în timp ce acestea se schimbau: 
paşii lui erau acoperiţi de cei ai suedezilor. 

Aşa şi făcu, fără nici o greutate, mergând cu 
îndrăzneală pe urma oştenilor care plecau până aproape 
de şanţuri. Aici suedezii cotiră, ca să ocolească 
întăritura, iar el înaintă repede şi se ascunse în şanţul 
dinaintea valului de apărare. 

Între timp, se mai lumină puţin. Jupân Andrzej 
mulţumi cerului, pentru că pe întuneric nu putea să 
găsească balimezul. Acum, scoțând capul din şanţ şi 
întorcându-şi privirea, zări deasupra creasta neagră a 
valului şi marginile la fel de negre ale îngrăditurilor 
umplute cu pământ, între care se aflau tunurile. 

Vedea până şi gurile ţevilor ridicate deasupra 
şanţului. Înaintând cu mare grijă de-a lungul şanţului, 
descoperi în sfârşit balimezul. Atunci se opri şi începu să 

asculte. 

Din întăritura se auzeau murmure. Pesemne că 
pedestraşii aşteptau pregătiţi lângă tunuri. Kmicic era 
acoperit de înălţimea valului de apărare; puteau să-l 
audă, dar nu puteau să-l vadă. Avea să izbutească oare 
să ajungă de jos la gura tunului, care se înălța sus 
deasupra capului său? 

Din fericire, marginile şanţului nu erau prea 
abrupte; pe de altă parte, pământul reavăn, deşi stropit 
cu apă, nu apucase să îngheţe, deoarece timpul se 
încălzise. 

Dându-şi seama de toate acestea, Kmicic începu să 
scobească fără zgomot povârnişul valului şi să se caţere 
încet spre tun. 

După un sfert de ceas de trudă, izbuti să se agate 
cu mâna de gura ţevii. O clipă atârnă în aer, dar forţa-i 
ieşită din comun îi îngădui să rămână aşa până când 
băgă săculeţul cu pulbere în ţeava. 

— Câine, acum o să te saturi de cârnaţi! 
murmură. Dar vezi să nu-ţi rămână în gât! 

Spunând acestea, îşi dădu drumul jos şi începu să 
caute fitilul care, cusut la un capăt al săculeţului, atârna 
în şanţ. 

Îl găsi destul de repede. Dar acuma venea lucrul cel 
mai greu, pentru că trebuia să scapere şi să aprindă 
fitilul! 

Kmicic aşteptă un răstimp să crească murmurele 
oştenilor din întăritură. 

În cele din urmă, lovi uşor cremenea cu amnarul. 

În aceeaşi clipă, deasupra capului, auzi o întrebare 

în limba nemţească: 

— Cine-i în şanţ? 

— Eu sunt, Hans! răspunse Kmicic numaidecât. 
Mi-au aruncat diavolii vergeaua în şanţ şi scapăr s-o 
găsesc. 

— Bine, bine, răspunse tunarul. Ai noroc că nu 
tragem, că suflul te-ar fi lăsat fără cap. 

„Aha, se gândi Kmicic, aşadar balimezul, afară de 
săculeţul meu, îşi are şi încărcătura lui. Cu atât mai 
bine.” 

În aceeaşi clipă, fitilul cu pucioasă se aprinse şi 
scânteile gingaşe începură să alerge în sus. 

Era timpul s-o şteargă. Kmicic porni în fugă de-a 
lungul şanţului cât îl ţineau picioarele, fără să-i mai pese 
de zgomotul pe care-l făcea. Se depărtase la vreo 
douăzeci de paşi, dar curiozitatea învinse teama de 
primejdie. 

„Dacă s-a stins fitilul din pricina umezelii din aer!” 
îşi spuse în gând. Şi se opri. Aruncându-şi privirea 
înapoi zări scânteile, dar cu mult mai sus, decât le 
lăsase. 

„Ei, nu cumva sunt prea aproape?” se gândi şi-l 
cuprinse frica. 

O luă iarăşi la goană, dar se împiedică de o piatră şi 
căzu. Un bubuit înfricoşător sfâşie văzduhul; pământul 
se cutremură, sfărâmături de lemn şi de fier, pietre, 
bucăţi de gheaţă şi de pământ îi vâjâiră pe lângă urechi 
şi îşi pierdu simţirea. 

Apoi răsunară şi alte bubuituri. Lăzile cu pulbere, 
care se aflau nu departe de balimez, săreau în aer din 

pricina zdruncinăturii. 

Dar jupân Kmicic nu le mai auzea, fiindcă zăcea 
fără simtire în şanţ. 

Nu mai auzi nici gemetele, tipetele şi strigătele de 
ajutor ale oamenilor, care izbucniră după o clipă de 
linişte încremenită. La locul întâmplării se strânse 
aproape jumătate din oştirea suedeză şi steagurile 
polone; sosi până şi Miller întovărăşit de căpeteniile 
sale. 

Larma şi neorânduiala durară multă vreme, până 
când ghinărarul suedez să afle din veştile învălmăşite că 
balimezul fusese sfărâmat de cineva înadins. Dădu 
poruncă îndată să se cerceteze împrejurimile. Spre 
dimineaţă, oştenii îl descoperiră pe Kmicic care zăcea în 
şanţ. 

Se arătă că era numai asurzit de bubuitură şi îşi 
pierduse cunoştinţa din pricina suflului. Nu-şi veni în 
fire nici în ziua următoare, deşi îl îngrijiră cum nu se 
poate mai bine. Abia spre seară îşi recăpătă puterile. 

Miller porunci să fie adus fără zăbavă înaintea lui. 

Ocupă locul din mijloc la masă în cvartirul său, iar 
lângă el, într-o parte şi alta, se aşezară prinţul Heski, 
Wrzeszczowicz. Sadowski, toţi polcovnicii suedezi mai 
însemnați, iar dintre polonezi Zbrozek, Kaliński şi 
Kuklinowski. 

Cel din urmă se făcu vânăt la vederea lui Kmicic şi 
ochii îi scânteiară ca doi cărbuni aprinşi, iar mustăţile 
începură să-i tremure. Aşa că nu mai aşteptă întrebările 
ghinărarului şi spuse: 

— Eu cunosc pasărea asta... E din garnizoana 

de la Czestochowa. Se numeşte Babinicz! 

Kmicic tăcea. 

Pe chipu-i palid se vedea istovirea, dar avea privirea 
mândră şi faţa liniştită. 

— Tu ai aruncat balimezul în aer? întrebă 
Miller. 

— Eu! răspunse Kmicic. 

— Cum ai izbutit? 

Kmicic îi povesti totul pe scurt, fără să ascundă 
nimic. Căpeteniile se priviră cu uimire. 

— E un viteaz!... şopti prinţul Heski la urechea 
lui Sadowski. 

Iar acesta se plecă spre Wrzeszczowicz: 

— Jupâne Weyhard, întrebă, o să cucerim o 
fortăreață cu astfel de apărători?... Ce crezi, o să se 
supună? 

Dar Kmicic zise: 

— În fortăreață mai sunt şi alţii care nu se dau 
în lături de la asemenea fapte. Şi nu cunoaşteţi ziua şi 
ceasul când... 

— Şi eu mai am şi alte frânghii în tabără! îl 
întrerupse Miller. 

— Asta o ştim şi noi. Dar nu veţi cuceri Jasna 
Gora câtă vreme se va mai afla un om viu pe întărituri! 

Se aşternu tăcerea. Apoi Miller întrebă mai departe: 

— Babinicz te cheamă? 

Jupân Andrzej se gândi că, după cele ce făptuise şi 
înaintea morţii apropiate, venise vremea când nu mai 
avea nevoie să-şi ascundă adevăratul nume. Oamenii 
trebuie să uite nelegiuirile, aducându-şi aminte de jertfa 

şi curajul lui. 

— Nu mă cheamă Babinicz, răspunse nu fără 
anume semeţie, ci Andrzej Kmicic, fost polcovnic al 
propriului steag în oştirea lituaniană. 

Abia auzi Kuklinowski, că sări ca opărit, holbă ochii, 
deschise gura, începu să se bată cu mâinile peste pulpe, 
apoi strigă: 

— Luminăţia ta, vreau să-ţi spun o vorbă, 
acum, numaidecât! 

Printre polcovnicii polonezi se iscară murmure pe 
care suedezii le ascultau cu mirare, deoarece lor nu le 
spunea nimic numele lui Kmicic. Pricepură însă că nu 
putea fi un oştean de rând, de vreme ce Zbrozek se 
ridică şi, apropiindu-se de prins, îi spuse: 

— Jupâne polcovnic! în nevoia în care te afli nu 
pot să te ajut cu nimic, dar te rog să-mi dai mâna!... 

Kmicic îşi înălţă capul cu mândrie, nările îi 
fremătară şi răspunse: 

— Nu dau mâna cu trădătorii care luptă 
împotriva Republicii! 

Faţa lui Zbrozek deveni stacojie. 

Kaliński, care-l urmase, se retrase şi el; căpeteniile 
suedeze făcură cerc în jurul lor, întrebându-i cine era 
acest Kmicic, al cărui nume stârnise atâta vâlvă. 

Între timp, în odaia alăturată, Kuklinowski îl trase 
pe Miller la fereastră şi-i spuse: 

— Pentru luminăţia ta, numele lui Kmicic nu 
înseamnă nimic, dar acesta este cel mai destoinic oştean 
şi polcovnic din întreaga Republică. Toată lumea a auzit 
de el şi-i cunoaşte numele! Cândva îl slujea pe Radziwitt 

şi pe suedezi, dar acum se vede că a trecut de partea lui 
Jan Kazimierz. Altul ca el nu se mai află, afară de mine. 
Numai unul ca el putea să facă o ispravă ca asta. Hm, să 
vii de unul singur şi să sfărâmi balimezul! Numai după 
această faptă şi poţi să-ţi dai seama câte parale face. Pe 
Chowafski atâta l-a hărțuit, încât a fost silit să pună un 
preţ mare pe capul lui. După înfrângerea de la Szkłów, 
numai cu două sute de oameni, a luptat de unul singur, 
până când ceilalţi s-au refăcut şi au început să faţă 
stricăciuni vrăjmaşului după pilda lui. E cel mai 
primejdios om din toată Republica. 

— Ce tot îl lauzi, domnia ta? îl întrerupse 
Miller. Văd şi eu că e primejdios, după paguba pe care 
mi-a făcut-o. 

— Luminăţia ta, ce vrei să faci cu el? 

— L-aş spânzura, dar sunt oştean şi ştiu să 
preţuiesc curajul... Pe deasupra, mai e şi şleahtic de 
neam mare... De aceea, am să poruncesc să-l împuşte 
chiar astăzi. 

— Luminăţia ta... Nu sunt vrednic să învăţ eu 
pe cel mai iscusit oştean şi conducător al timpului 
nostru ce să facă, dar fie-mi îngăduit să spun că omul 
acesta e prea însemnat pentru asemenea pedeapsă. 
Dacă luminăţia ta vei porunci să-l împuşte, steagurile lui 
Zbrozek şi Kaliński vor trece în aceeaşi zi alături de Jan 
Kazimierz. 

— Dacă-i aşa, am să dau poruncă să-i taie pe 
toţi înainte de a mă părăsi! strigă Miller. 

— Luminăţia ta, răspunderea e prea mare, 
pentru că nimicirea a două steaguri nu poate fi ascunsă, 

iar vestea se va împrăştia pretutindeni şi atunci toată 
oastea polonă se va lepăda de Carol Gustav. Luminăţia 
ta ştii prea bine că şi aşa nu sunt prea siguri, ca şi 
hatmanii. Jupân Koniecpolski cu şase mii din cei mai 
buni călăreţi se află alături de măria sa... Nu-i de 
glumă... Doamne fereşte, să se întoarcă împotriva 
noastră şi a regelui! Fortăreaţa se apără şi ea, iar pe de 
altă parte, nici tăierea steagurilor lui Zbrozek şi Kaliński 
nu e fără primejdie, pentru că aici e şi pedestrimea lui 
Wolf. S-ar putea înţelege toţi trei cu garnizoana şi 
atunci... 

— Pe o sută de diavoli! îl întrerupse Miller. 
Kuklinowski, nu cumva vrei să-i dăruiesc viaţa? Asta nu 
se poate! 

— Aş vrea, răspunse Kuklinowski, ca luminăţia 
ta să mi-l dăruieşti mie. 

— Şi tu ce-ai să faci cu el? 

— Eu... am să-l jupoi viu de piele... 

— Înainte nu-i cunoşteai nici măcar numele 
adevărat. Ce ai împotriva lui? 

— L-am cunoscut abia la Czestochowa, când m- 
am dus a doua oară ca sol la călugări. 

— Ai vreo pricină de răzbunare? 

— Luminăţia ta! Am vrut să-l ademenesc să vie 
alături de noi... Iar el, folosindu-se de făgăduiala mea de 
a lăsa solia la o parte, m-a jignit atât de cumplit, pe 
mine, Kuklinowski, cum n-a mai cutezat nimeni până 
acum. 

— Ce ţi-a făcut? 

Kuklinowski începu să tremure şi să scrâşnească 

din dinţi... 

— Mai bine să nu mai vorbim despre asta... Dă- 
mi-l mie, luminăţia ta... Oricum, tot va trebui să moară, 
vreau să mă joc puţin cu el înainte... Cu atât mai mult, 
cu cât acest om e Kmicic la care mă uitam ca la 
Dumnezeu şi care m-a răsplătit astfel... Dă-mi, 
luminăţia ta! Aşa va fi mult mai bine, deoarece Zbrozek 
şi Kaliński, şi odată cu ei toţi oştenii polonezi, nu se vor 
mai burzului împotriva luminăţiei tale când îi voi stinge 
viaţa, ci numai împotriva mea, iar eu am să mă 
descurc... Nu va mai fi nici o supărare, nici răzmeriţe... 
Totul se va săvârşi între mine şi Kmicic, a cărui piele voi 
porunci s-o întindă pe darabană... 

Miller căzu pe gânduri; deodată, bănuiala îi sticli în 
ochi 

— Kuklinowski! spuse. Nu cumva vrei să-l 
scapi? 

Kuklinowski râse încet, dar râsul lui era atât de 
înfricoşător, că Miller încetă să se mai îndoiască. 

— Poate că sfatul tău e într-adevăr cel mai bun! 
consimţi. 

— Nu cer decât această răsplată pentru toate 
meritele mele! 

— Dacă-i aşa, ia-l! 

După aceea, intrară amândoi în încăperea în care 
erau adunate celelalte căpetenii şi Miller spuse de faţă 
cu toţi: 

— Dăruiesc prinsul lui jupân Kuklinowski, 
pentru meritele lui... Să facă ce pofteşte cu el. 

Se aşternu o clipă de tăcere, după care jupân 

Zbrozek îşi puse mâinile în şolduri şi întrebă cu anume 
batjocură în glas: 

— Şi jupân Kuklinowski ce vrea să facă cu 
prinsul? 

Kuklinowski, de obicei cocoşat, se îndreptă brusc, 
gura i se lărgi într-un zâmbet ameninţător, iar pupilele 
începură să-i tremure. 

— Cui n-o să-i placă ce fac cu el, zise, acela ştie 
unde trebuie să mă caute. 

Şi lovi cu palma garda săbiei. 

— Am cuvântul domniei tale,  jupâne 
Kuklinowski; se bucură Zbrożek. 

-= Îl ai, îl ai! 

Apoi se apropie de Kmicic. 

— Hai, viermişorule, cu mine, hai, voinicelule 
plin de faimă... Eşti cam slăbit şi ai nevoie de îngrijiri 
Hai că te îngrijesc eu! 

— Ticălosule! răspunse Kmicic. 

— Bine, prea bine, sufleţel semeţ... Haide 
odată! 

Căpeteniile rămaseră înăuntru, iar Kuklinowski 
încălecă în faţa casei. Porunci unuia dintre cei trei 
oşteni pe care-i avea cu el, să-l lege cu arcanul pe 
Kmicic şi porniră cu toţii la Lgota, unde se afla polcul lui 
Kuklinowski. 

Tot drumul Kmicic se rugă fierbinte. Înţelegea că i-a 
bătut ceasul din urmă şi îşi încredința sufletul lui 
Dumnezeu. Era atât de adâncit în rugăciuni, încât nu 
auzi nimic din cele ce-i spunea Kuklinowski; nu ştia nici 
măcar dacă drumul fusese lung sau scurt. 

Se opriră, în sfârşit, la o şură pustie, pe jumătate 
dărâmată, care se afla prea departe de cvartirul polcului 
lui Kuklinowski, în plin câmp, iar el se întoarse spre unul 
dintre oşteni. 

— Du-te în tabără, îi spuse, şi adu frânghii şi o 
căldare cu smoală aprinsă. 

Oşteanul sări pe cal şi după un sfert de ceas se 
întoarse într-un suflet cu încă un tovarăş. Amândoi 
aduceau lucrurile cerute. 

— Dezbrăcaţi-l frumuşelul ăsta până la piele! 
porunci Kuklinowski. Legaţi-i mâinile şi picioarele la 
spate cu o frânghie şi agăţaţi-l în grindă! 

— Ticălosule! repetă Kmicic. 

— Bine, bine, mai vorbim noi, că avem vreme 
destulă.. 

În acest timp, unul dintre oşteni urcă pe grindă, iar 
ceilalţi îl dezbrăcară pe Kmicic. După aceea, cei trei 
călăi îl culcară cu faţa în jos, îi legară mâinile şi 
picioarele cu o frânghie lungă, apoi, înfăşurându-i-o în 
jurul trupului, aruncară un capăt oşteanului de pe 
grindă. 

— Acum ridicaţi-l şi înţepeniţi frânghia de 
grindă cu nod! îi grăbi Kuklinowski. 

Porunca fu îndeplinită cât ai bate din palme. 

— Daţi-i drumul! se auzi glasul polcovnicului. 

Frânghia se întinse şi jupân Andrzej rămase agăţat 
la câţiva coţi deasupra ariei. 

Atunci Kuklinowski muie un șomoiog în smoala 
aprinsă, se apropie de el şi-i zise: 

— Ei, jupâne Kmicic?... Nu ţi-am spus eu că în 

toată Republica nu sunt decât doi polcovnici: eu şi tu?! 
Tu însă n-ai vrut să fii prieten cu Kuklinowski şi i-ai dat 
un picior în spate!... Prea bine viermişorule, ai avut 
dreptate! Prietenia lui Kuklinowski nu-i pentru tine, căci 
Kuklinowski e mai bun. Ehei, Kmicic e un polcovnic 
vestit, dar Kuklinowski îl are în mână şi o să-i 
pârporească şolduleţele... 

— Ticălosule! repetă Kmicic pentru a treia 
oară. 

— Uite aşa... o să-i frigă şolduleţele! sfârşi 
Kuklinowski. 

Şi atinse şoldul lui Kmicic cu șomoiogul aprins, apoi 
spuse: 

— Nu prea mult dintr-o dată, numai aşa câte 
puţin, că avem timp destul... 

Deodată, la uşa şurii se auzi tropotul câtorva cai. 

— Cine dracu mai vine? întrebă polcovnicul. 

Poarta scârţâi şi intră un oştean. 

— Jupâne polcovnic, spuse, ghinărarul Miller 
pofteşte să te vadă numaidecât. 

— A, tu erai, bătrâne! răspunse Kuklinowski. 
Ce dracu de treabă are cu mine? 

— Ghinărarul te pofteşte să te duci la el fără 
întârziere 

— Cine a venit de la ghinărar? 

— O căpetenie suedeză, dar a plecat în goana 
calului. 

— Bine! spuse Kuklinowski. 

După care se întoarse spre Kmicic: 

— Tot îți era prea cald, viermişorule. 

Răcoreşte-te puţin, că mă întorc repede, mai avem multe 
să ne spunem. 

— Ce facem cu prinsul? întrebă unul dintre 
oşteni. 

— Lăsaţi-l aşa. Mă întorc îndată. Unul să vie cu 
mine! 

Polcovnicul ieşi urmat de oşteanul care stătea pe 
grindă. Rămaseră doar trei inşi, dar curând mai veniră 
încă trei. 

— Vă puteţi duce la culcare, spuse cel care îi 
adusese lui Kuklinowski porunca lui Miller, polcovnicul 
ne-a lăsat pe noi să facem de strajă. 

Kmicic se înfioră la auzul acestui glas. I se părea 
cunoscut. 

— Mai bine rămânem şi noi, răspunse unul 
dintre cei dinainte, să privim la minunea asta, pentru 
că... 

Din  gâtlej îi ţâşni un răcnet  neomenesc, 
înfricoşător, care semăna cu cârâitul cocoşului. Îşi 
desfăcu mâinile şi căzu ca lovit de trăznet. 

În acelaşi timp, răsună în şură strigătul: „Loviţi-i la 
mir!” şi alţi doi din cei care veniseră se repeziră ca nişte 
râşi asupra celorlalţi. Se încinse o luptă scurtă, 
înfiorătoare, luminată de flăcările căldării cu smoală 
aprinsă. După o clipă, două trupuri se prăbuşiră pe paie, 
un timp se auzi hârâitul muribunzilor, apoi răsună iarăşi 
glasul care i se păruse cunoscut lui Kmicic: 

— Înălţimea ta, sunt eu Kiemlicz, cu feciorii! 
De azi dimineaţă de când aşteptăm prilejul potrivit. 

Bătrânul se întoarse către feciori: 

— Ce mai staţi, împieliţaţilor,  dezlegaţi-l 
repede pe jupânul polcovnic! 

Şi, înainte ca Kmicic să înţeleagă ce se petrece, se 
iviră lângă el capetele pletoase ale lui Kosma şi Damian, 
aidoma cu două fuioare răvăşite. Tăiară nodurile într-o 
clipită şi Kmicic fu pus pe picioare. La început se clătină 
puţin. Abia izbuti să strecoare printre buzele strânse: 

— Voi sunteţi?... Mulţumesc... 

— Noi suntem! răspunse bătrânul. Maică 
Precestă, oho, haide, înălţimea ta, îmbracă-te. Grăbiţi- 
vă, pungaşilor! 

Şi începu să-i dea hainele lui Kmicic. 

— Am lăsat caii dincolo de poartă, spuse. De 
aici drumul e slobod. E adevărat că sunt străji şi n-ar 
îngădui nimănui să treacă, dar pe noi n-o să ne 
împiedice, fiindcă ştiu parola. Cum te simţi, înălţimea 
ta? 

— Mi-a fript şoldul, dar numai puţin. E mai rău 
cu picioarele, că n-am putere... 

— Bea nişte horilcă, înălțimea ta. 

Kmicic apucă lacom plosca pe care i-o întinse 
bătrânul şi, golind-o pe jumătate, zise: 

— Am îngheţat de frig. Îmi revin îndată... 

— O să te încălzeşti în şa, înălţimea ta. Caii 
aşteaptă. 

=- Îmi revin îndată, repetă Kmicic. Mă cam 
ustură şoldul... dar nu-i nimic! Acum mi-e bine! 

Şi se aşeză pe îngrăditura care despărțea aria de 
locul unde se ţinea grâul. 

În curând îşi recapătă puterile şi se uită la chipurile 

amenințătoare ale celor trei Kiemliczi, luminate de 
flăcările gălbui ale smoalei care ardea. 

— Repede, înălţimea ta! Caii sunt gata! 

Dar în jupân Andrzej se trezise cu totul Kmicic cel 
de altădată. 

— A, nu, asta nu se poate! strigă deodată. 
Acum o să-l aştept eu pe trădător. 

Kiemliczii se priviră uluiţi, dar nici unul nu scoase o 
vorbă, atât de orbeşte erau obişnuiţi să-l asculte. 

Vinele de la tâmplele lui Kmicic se umflară, ochii îi 
scânteiau în întuneric ca două stele; clocotea de mânie 
şi vroia să se răzbune. Ceea ce făcea acum era o 
nebunie pe care putea s-o plătească cu viaţa, dar însăşi 
viaţa lui nu era decât un şir de asemenea nebunii. Şoldul 
îl ustura grozav şi punea mereu mâna pe rană, se 
gândea însă numai la Kuklinowski şi era gata să-l 
aştepte până dimineaţa. 

— Ascultaţi! întrebă. Miller l-a chemat cu 
adevărat? 

— Nu răspunse bătrânul. Asta am scornit-o eu, 
ca să mă descurc mai uşor cu ceilalţi. Cu toţi cinci ne-ar 
fi venit mai greu, fiindcă ar fi strigat vreunul după 
ajutor. 

— Bine-ai făcut. O să se întoarcă singur sau 
însoţit şi de alţii. Dacă vor fi numai câţiva oameni, dăm 
năvală asupra lor... Pe el să-l lăsaţi în seama mea. După 
aceea, la cai... Are vreunul din voi pistoale? 

— Eu am, răspunse Kosma. 

— Dă-le încoace! sunt încărcate? 

— Sunt. 

— Bine. Dacă vine singur, cum intră, vă 
repeziţi la el şi-i astupaţi, gura. Puteţi, să-i îndesaţi în 
gura propria căciulă. 

— La poruncă! spuse bătrânul. Înălţimea ta, 
acum, ne îngădui să le cotrobăim buzunarele la ceilalţi? 
Noi suntem nişte pârliţi de şleahtici... 

Spunând acestea, arătă spre trupurile care zăceau 
în paie. 

— Nu! Fiţi cu luare-aminte. Tot ce găsiţi la 
Kuklinowski va fi al vostru! 

— Dacă se întoarce singur, spuse bătrânul, nu 
mai mi-e teamă de nimic. Stau la poartă şi chiar dacă 
vine cineva din tabără, îi spun că polcovnicul mi-a 
poruncit să nu dau drumul la nimeni... 

— Aşa să faci. Ai grijă! 

Afară răsună tropotul unui cal. Kmicic sări în 
picioare şi se lipi de perete, Kosma şi Damian se aşezară 
de amândouă părţile intrării, ca două pisici care 
pândesc şoarecii. 

— E singur! rosti bătrânul, frecându-şi mâinile 
mulţumit. 

— Singur! repetară Kosma şi Damian. 

Tropotul se apropie şi încetă brusc, în schimb, de la 
poartă răsună un glas: 

— Să vie unul dintre voi să-mi ţină calul! 

Bătrânul ieşi în grabă. 

Urmă o clipă de linişte, după care cei care pândeau 
în şură auziră cele ce urmează: 

— Tu eşti, Kiemlicz? Ce dracu, ai căpiat sau te- 
ai prostit cu totul?!... E noapte. Miller doarme acum şi 

straja spune că n-a venit nici o căpetenie după mine!... 
Ce va să zică asta? 

— Căpetenia te aşteaptă în şură, înălţimea ta. 
A venit îndată după plecarea Înălţimii tale... şi a zis că v- 
aţi încrucişat pe drum, aşa că acum stă şi aşteaptă. 

— Ce înseamnă toate astea?... Dar prinsul? 

— Atârnă de frânghie. 

Poarta scârţâi şi Kuklinowski intră în şură, dar nu 
apucă să facă nici un pas, că două mâini de fier îl 
înhăţară de gât şi-i înăbuşiră strigătul de spaimă. Kosma 
şi Damian cu îndemânarea unor tâlhari adevăraţi, îl 
culcară la pământ, îi puseră genunchii pe piept, apăsară 
de-i trozniră coastele şi-i astupară gura cât ai zice peşte. 

— Dezbrăcaţi-l şi agăţaţi-l de grindă! porunci 
Kmicic. 

Kosma şi Damian începură să-l dezbrace cu atâta 
râvnă, de parcă vroiau să-i scoată şi pielea odată cu 
hainele. 

După un sfert de ceas, Kuklinowski atârna de 
grindă, legat de mâini şi de picioare ca o gâscă jumulită 
numai pe jumătate. 

Atunci Kmicic îşi puse mâinile în şolduri şi începu 
să se laude grozav. 

— Ei, jupâne Kuklinowski, zise, care-i mai bun, 
Kmicic sau Kuklinowski?... 

Apoi luă şomoiogul aprins şi făcu un pas spre el. 

— Tabăra ta e la o aruncătură de săgeată, cei o 
mie de tâlhari gata la un semn al tău... Ghinărarul 
suedez nu e nici el prea departe şi, cu toate astea, tu 
atârni acum în acelaşi loc în care vroiai să mă frigi pe 

mine de viu... Află dar cine-i Kmicic! Ai vrut să fii 
deopotrivă cu el să te numeri printre prietenii lui, să te 
pui în poară cu el?... Tu, casap nemernic?... Sperietoare 
de babe, lepădătură!... Tu, sarsailă de la Sărsăileşti, 
gură strâmbă, necioplitule, nevolnicule!... Aş putea 
porunci să-ţi reteze beregata cu briceagul, ca la claponi, 
dar tot e mai bine să te frig de viu, cum vroiai tu să faci 
cu mine... 

Spunând acestea, ridică şomoiogul şi-l lipi de şoldul 
nenorocitului, ţinându-l aşa până când mirosul de carne 
arsă începu să se răspândească în şură. 

Kuklinowski se zgârci şi frânghia începu să se 
legene cu el. Ochii lui, aţintiţi în ochii lui Kmicic, 
exprimau o durere înfiorătoare, cerşind mila, iar din 
gura astupată îi ieşeau gemete jalnice: războaiele 
aspriseră inima lui Kmicic, în care nu mai era pic de 
milă pentru trădători. 

Aşa că, îndepărtând şomoiogul de şoldul lui 
Kuklinowski, i-l apropie o clipă de nas; îi pârli mustăţile, 
genele şi sprâncenele, apoi spuse: 

— Îţi dăruiesc viaţa, ca să poţi să te mai 
gândeşti la Kmicic. Ai să atârni aici până dimineaţa, iar 
acum roagă-te lui Dumnezeu să te găsească oamenii tăi 
până nu îngheţi. 

Aici se întoarse spre Kosma şi Damian. 

— Pe cai! strigă. 

Şi ieşi din şură. 

O jumătate de ceas mai târziu, cei patru călăreţi 
lăsau în urma lor coline liniştite, tăcute şi întinderi 
pustii. Aerul proaspăt, neîmbâcsit de fumul pulberii, le 

umfla pieptul. Kmicic călărea în frunte cu Kiemliczii 
după el. Aceştia şopăcăiau între ei, în timp ce tânărul 
polcovnic  tăcea sau mai degrabă rostea încet 
rugăciunea de dimineaţă, pentru că se apropia 
revărsatul zorilor. 

Din când în când, câte un sâsâit sau un geamăt uşor 
i se smulgea de pe buze, deoarece şoldul ars îl durea 
grozav, în acelaşi timp, însă, se simţea liber, iar gândul 
că sfărâmase balimezul şi scăpase din ghearele lui 
Kuklinowski, răsplătindu-l cum se cuvine, îl umplea de o 
bucurie fără margini, faţă de care durerea nu mai 
însemna nimic. 

În acest timp, şopocăiala dintre tată şi feciori se, 
schimbase în văicăreală. 

— Ăsta-i  chimirul, bine! spuse bătrânul 
dojenitor, dar unde sunt inelele pe care le purta? Unul 
avea o piatră de cel puţin douăzeci de cervoneți. 

— Am uitat să i le scoatem! răspunse Kosma. 

— Trăzni-v-ar să vă trăznească! Tu, bătrâne, 
trebuie să te gândeşti la toate, că diavolii ăştia n-au 
minte de două parale! Tâlharilor, aţi uitat inelele, ai?... 
Minţiţi, câinilor! 

Aa Întoarce-te, tată, şi ai să vezi! mormăi 
Damian. 

— Diavolilor, minţiţi amândoi, vreţi să mă 
duceţi de nas! Pe bătrânul vostru părinte! Mai bine nu v- 
aş fi zămislit! O să muriţi fără binecuvântarea mea!... 

Kmicic îşi struni calul. 

— Veniţi cu toţii la mine! porunci. 

Sfada încetă. Cei trei Kiemliczi i se alăturară şi 

călăriră mai departe tuspatru în aceeaşi linie. 

— Cunoaşteţi drumul până la hotarul silezian? 
întrebă jupân Andrzej. 

— Of, Maică Precestă, îl cunoaştem, cum de 
nu! răspunse bătrânul.. 

— Cete suedeze nu sunt? 

— Nu, pentru că s-au strâns toţi la 
Czestochowa. Câte unul s-ar putea să întâlnim, într- 
adevăr; n-ar fi rău deloc. 

Urmă o clipă de tăcere. 

— Voi aţi slujit în polcul lui Kuklinowski? 
întrebă iarăşi Kmicic. 

= Întocmai, fiindcă ne-am gândit că, fiind prin 
apropiere, am putea să le fim de folos sfinților călugări 
şi Înălţimii tale. Aşa s-a şi întâmplat... Împotriva 
fortăreței n-am luptat, Doamne fereşte; n-am primit nici 
o leafă, afară de ce găseam pe la suedezi. 

— Cum la suedezi? 

— Am vrut s-o slujim pe Sfântă Fecioară şi în 
afara zidurilor... aşa că noaptea sau chiar ziua, cum se 
nimerea, dam târcoale în jurul taberei şi cum vedeam un 
suedez singur, îl şi... Maică alinătoare a păcătoşilor, îl 
ŞI... 

— Pocneam! sfârşiră Kosma şi Damian. 

Kmicic zâmbi. 

— Kuklinowski avea în voi slujitori de nădejde! 
spuse. El ştia? 

— S-au făcut tot felul de cercetări... Ştia şi el, 
dar tâlharul ne cerea câte un taler de cap... Ne-a 
ameninţat că altfel ne dă în vileag... Jecmănea nişte 

oameni săraci!... De-aia şi noi ţi-am păstrat credinţă 
Înălţimii tale, că alta era slujba... Înălţimea ta ne dai ce-i 
al nostru, iar el ne lua câte un taler de cap pentru truda 
noastră... Trăzni-l-ar!... 

— O să vă răsplătesc cu dărnicie pentru tot ce- 
aţi făcut! răspunse Kmicic. Nu mă aşteptam la una ca 
asta de la voi... 

Deodată, o bubuitură îndepărtată îi întrerupse 
vorbele. Se vede că suedezii începeau să tragă odată cu 
zorile. După o clipă, bubuiturile se înteţiră. Kmicic îşi 
opri calul; i se părea că deosebeşte tunurile fortăreței de 
ale suedezilor, aşa că îşi încleşta pumnul şi, amenințând 
tabăra vrăjmaşă, spuse: 

— Acum trageţi cât vă pofteşte inima! Unde vă 
e balimezul?!... 

Capitolul XIX 


Sfărâmarea tunului uriaş îl învenină pe Miller din 
cale-afară, deoarece îşi legase toate nădejdile de acest 
balimez.  Pedestrimea aştepta să dea năvală, se 
pregătiseră scări şi grămezi de faşine, iar acum era 
nevoit să renunţe la orice gând de atac. 

Planul aruncării mânăstirii în aer cu ajutorul 
tunelelor se spulberase. Minerii aduşi înainte de la 
Olkusz  scobeau stânca, apropiindu-se  pieziş de 
mânăstire, dar treaba înainta cu greutate. Cu toate 
măsurile de prevedere, săpătorii cădeau răpuşi de 
apărători cu duiumul şi lucrau fără tragere de inimă. 
Mulţi preferau să piară, decât să ajute la cucerirea 
sfântului lăcaş. 

Miller simţea că murmurele de împotrivire creşteau 
de la o zi la alta; din pricina gerului, oştenii abătuţi îşi 
pierdură şi bruma de curaj ce le mai rămăsese; spaima 
şi credinţa că această mânăstire nu putea fi cucerită de 
puterea oamenilor se lăţeau din zi în zi tot mai mult. 

În cele din urmă, până şi Miller începu să-şi piardă 
speranţa, iar după spargerea balimezului îl cuprinse 
deznădejdea. Simţământul propriei neputinţe îl paraliza. 

A doua zi, dis-de-dimineaţă, întruni sfatul mai mult 
ca să audă îndemnurile căpeteniilor de a părăsi 
fortăreaţa. 

Începură să se adune; toţi erau abătuţi şi 
posomoriţi. În ochii nici unuia dintre ei nu se vedea 

nădejdea şi înflăcărarea ostăşească. Se aşezară tăcuţi în 
jurul mesei din încăperea uriaşă şi rece; aburul 
răsuflărilor le acoperea chipurile şi se vedeau unii pe 
alţii ca prin ceaţă. Fiecare se simţea vlăguit şi 
descurajat, fiecare îşi spunea în sinea lui că nu mai 
poate împărtăşi celorlalţi alt sfat, decât acela pe care nu 
e bine să-l înfăţişezi niciodată cel dintâi. Toţi aşteptau să 
vadă ce va spune Miller; acesta însă porunci înainte de 
toate să se aducă din belşug vin fiert, socotind că sub 
înrâurirea băuturii fierbinţi îi va fi mai uşor să afle de la 
aceste făpturi mute gândurile ascunse şi îndemnul de a 
părăsi fortăreaţa. 

În cele din urmă, când crezu că vinul şi-a făcut 
efectul, vorbi după cum urmează: 

— Domniile voastre, luaţi aminte că nici unul 
dintre polcovnicii polonezi n-a venit la sfat, deşi i-am 
înştiinţat pe toţi. 

— Luminăţia ta cunoşti, fără îndoială, că 
slujitorii din steagurile polone au găsit argintăria 
mânăstirii în timp ce pescuiau şi s-au încăierat cu 
oştenii noştri din această pricină. Au fost omorâţi 
aproape cincisprezece oameni. 

— Cunosc. Cea mai mare parte din argintărie 
am izbutit s-o smulg din mâinile lor. Este aici şi o să văd 
ce fac cu ea. 

— Se vede că asta e pricina supărării 
polcovnicilor. Ei zic că, de vreme ce polonezii au găsit 
argintăria, a lor se cuvine să rămână. 

— Ce pretenţie! sări Wrzeszczowicz. 

— După părerea mea, au şi ei dreptate, 


399 


răspunse Sadowski. Cred că dacă ai fi găsit-o domnia ta, 
n-ai fi socotit de cuviinţă s-o împărţi nu numai cu 
polonezii, dar nici măcar cu mine care sunt ceh... 

— În primul rând, n-aş împărţi bunăvoința pe 
care domnia ta o arăţi duşmanilor regelui nostru! 
răspunse Wrzeszczowicz întunecat. 

= În schimb, noi trebuie să împărțim cu 
domnia ta ruşinea de a nu izbândi nimic în fața acestei 
fortărețe la care am venit sfătuiţi de domnia ta. 

— Aşadar, domnia ta ai pierdut orice speranță? 

— Dar domnia ta mai ai vreuna? 

— Ba bine că nu şi gândesc că domniile lor vor 
prefera să împartă cu mine nădejdea biruinţei, decât 
spaima cu domnia ta. 

— Mă  socoteşti cumva fricos, Jupâne 
Wrzeszczowicz? 

— Nu socotesc că ai mai mult curaj decât arăţi. 

— Eu cred însă că domnia ta ai şi mai puţin. 

— lar eu, se amestecă Miller care de la o 
vreme nu-l mai privea cu ochi buni pe Wrzeszczowicz 
din cauza acestei campanii fără noroc, hotărăsc să 
trimitem argintăria la mânăstire. Poate că prin bunătate 
şi bunăvoință vom dobândi mai mult de la aceşti 
călugări  neciopliţi decât cu tunurile şi ghiulelele 
noastre. Să priceapă odată că vrem să cucerim 
fortăreaţa, nu comorile lor. 

Căpeteniile priviră cu uimire la Miller; nu erau 
deloc obişnuite cu asemenea dărnicie din partea 
ghinărarului. 

În sfârşit, Sadowski zise: 

— E lucrul cel mai bun pe care-l putem face, 
pentru că în acest fel vom închide şi gura polcovnicilor 
polonezi care pretind că argintăria e a lor. De 
asemenea, nu încape îndoială că va face o bună impresie 
şi la mânăstire. 

— Cea mai bună impresie o va face moartea 
acelui Kmicic, răspunse  Wrzeszczowicz. Cred că 
Kuklinowski l-a şi jupuit de piele până acum. 

— Nici eu nu cred că mai trăieşte, spuse Miller, 
dar numele lui îmi aduce aminte de o mare pierdere. Era 
cel mai mare tun din artileria măriei sale. Nu vă ascund 
că îmi pusesem toată nădejdea în el. Spărtura era gata 
şi spaima se răspândea printre apărători. Încă două-trei 
zile şi am fi dat năvală. Acum toată truda şi sforţările 
noastre sunt zadarnice. O să dreagă zidul într-o singură 
zi. lar tunurile pe care le mai avem nu sunt mai bune 
decât cele din fortăreață şi pot fi sfărâmate cu uşurinţă. 
Altele mai mari n-avem de unde lua, fiindcă nici 
mareşalul Wittemberg nu mai are. Domniile voastre, cu 
cât socotesc mai mult, cu atât nenorocirea mi se pare 
mai mare!... Şi când mă gândesc că toată paguba asta a 
făcut-o un singur om!... Un câine! Un diavol!... Îmi vine 
să-mi iau câmpii, pe toţi dracii din iad!... 

Miller izbi cu pumnul în masă cuprins de o furie 
nestăpânită; neputinta îl făcea să turbeze. 

După un răstimp scurt, întrebă: 

— Ce va spune măria sa, când va auzi de 
această pierdere?!... 

Apoi adăugă: 

— Şi ce-o să facem noi?... Cu dinţii nu putem 

sfărâma stânca! Lovi-i-ar ciuma pe cei care m-au 
îndemnat să viu aici!... 

Spunând acestea, înhaţă o cupă de cristal şi o trânti 
mâînios de podele, spărgând-o în mii de cioburi. 

Căpeteniile tăceau. Furia lipsită de cuviinţă a 
ghinărarului, mai potrivită pentru un necioplit decât 
pentru un războinic cu un rang atât de înalt, îi amări şi 
mai mult pe toţi cei de faţă. 

— Spuneţi-vă părerea, domniile voastre! strigă 
Miller. 

— Asta putem s-o facem numai în linişte, 
răspunse prințul Heski. 

Miller începu să răsufle adânc şi să pufnească. 
După o vreme se linişti şi, alunecându-şi privirea peste 
cei adunaţi, spuse parcă încurajându-i din ochi: 

— Domniile voastre, mă rog de iertare, dar 
mânia mea nu e de mirare. Nu mai pomenesc toate 
oraşele pe care le-am cucerit, de când am fost făcut 
ghinărar în locul lui Torstenson, pentru că, în 
nenorocirea de acum, nu vreau să mă laud cu izbânzile 
de altădată. Mintea omenească nu e în stare să priceapă 
ce se petrece aici. Trebuie totuşi să facem ceva... De 
aceea v-am chemat, ca să chibzuim cu toţii. Spuneţi-vă 
părerea şi ce va hotări sfatul va fi lege şi pentru mine. 

— Luminăţia ta, despre ce trebuie să vorbim? 
întrebă prinţul Heski. Numai despre cucerirea fortăreței 
sau putem să ne referim şi la ridicarea asediului? 

Miller nu vroia să spună lucrurilor pe nume şi nici 
ca acel ori aşa — ori aşa să pornească de la el, de aceea 
zise: 

— Fiecare dintre domniile voastre să spună 
limpede ce gândeşte. Cu toţii trebuie să avem în vedere 
binele şi slava măriei sale. 

Dar, cum nici una dintre căpetenii nu voia să 
înceapă vorba despre ridicarea împresurării, se aşternu 
iarăşi tăcerea. 

— Jupâne Sadowski, rosti Miller după o vreme 
cu un glas pe care se străduia să-l facă plăcut şi 
binevoitor, domnia ta ai întotdeauna mai mult curaj şi 
spui tot ce gândeşti, deoarece bunul renume te apără de 
orice bănuială... 

— Luminăţia ta, răspunse polcovnicul, cred că 
acel Kmicic era unul dintre cei mai mari oşteni ai zilelor 
noastre, iar situaţia noastră este de-a dreptul 
deznădăjduită... 

— Domnia ta erai de părere să ridicăm 
asediul?... 

— Cu  îngăduinţa luminăţiei tale, eram de 
părere să nu începem asediul... Asta-i cu totul altceva. 

— Şi acum ce crezi că trebuie să facem? 

— Acum îl las să vorbească pe jupân 
Wrzeszczowicz... 

Miller înjură ca un păgân. 

— Jupân Weyhard va răspunde pentru această 
campanie nefericită! spuse. 

— N-au fost îndeplinite toate sfaturile mele, 
răspunse Wrzeszczowicz cu îndrăzneală, aşa că nici 
răspunderea nu mai e a mea. Au fost unii care s-au pus 
împotrivă, iar alţii, arătând o bunăvoință într-adevăr 
ciudată şi de neînțeles faţă de călugări, te-au împiedicat 

pe luminăţia, ta să foloseşti mijloace mai aspre. Eu am 
fost de părere să-i spânzurăm pe cei doi soli de la 
mânăstire şi sunt... convins că dacă s-ar fi întâmplat aşa, 
spaima ne-ar fi deschis porţile acestui coteţ de găini. 

Wrzeszczowicz se uită la Sadowski, dar înainte ca 
acesta să răspundă, se amestecă prinţul Heski. 

— Jupâne  Wrzeszczowicz, spuse, nu numi 
fortăreaţa coteţ de găini, deoarece cu cât îi vei scădea 
însemnătatea, cu atât ruşinea noastră va fi mai mare. 

— Totuşi, eu am spus să-i spânzure pe cei doi 
soli. Spaima şi iarăşi spaima, iată ce-am repetat întruna, 
dar jupân Sadowski a ameninţat că-şi dă demisia şi 
călugării au plecat înapoi. 

— Domnia ta, îi răspunse Sadowski, du-te acum 
la fortăreaţa şi aruncă în aer tunul lor cel mai mare, 
cum a făcut Kmicic cu al nostru, şi te asigur că astfel vei 
împrăştia mai multă spaimă, decât ucigându-le solii 
tâlhăreşte.... 

Wrzeszczowicz se întoarse spre Miller: 

— Luminăţia ta! Socotesc că ne-am adunat aici 
ca să chibzuim, nu să facem glume! 

— Domnia ta, afară de învinuiri deşarte, mai ai 
de spus şi altceva? întrebă Miller 

— Mai am, cu toată veselia acestor jupâni, pe 
care ar putea să şi-o păstreze pentru vremuri mai bune. 

— O, fiu al lui Laerte, cunoscut prin şiretenia 
ta! exclamă prinţul Heski. 

— Domniile voastre, răspunse Wrzeszczowicz, 
se ştie că nu v-aţi ales ca ocrotitoare pe Minerva, iar 


36 Tatăl lui Ulise, personajul principal din Odiseea lui Homer 

pentru că Marte nu v-a ajutat şi n-aţi catadicsit să 
vorbiţi, îngăduiţi-mi s-o fac eu. 

— Muntele începe să geamă, în curând vom 
vedea coada unui şoricel! strecură Sadowski. 

— Tăcere! porunci Miller cu asprime. Vorbeşte, 
domnia ta, dar nu uita că sfaturile de până acum au dat 
roade amare. 

— Pe care, deşi e iarnă, trebuie să le ronţăim 
ca pe nişte pesmeţi sfoiegiţi! se amestecă şi prinţul 
Heski. 

— Aşa se lămureşte de ce domnia ta bei atâta 
vin, răspunse Wrzeszczowicz, şi cu toate că vinul nu ţine 
loc de minte, te ajută să rumegi până şi ruşinea cu 
bucurie. Dar să lăsăm asta! Ştiu bine că în fortăreață 
sunt unii care doresc demult să se supună, şi numai 
neputinţa noastră, pe de o parte, şi îndărătnicia 
neomenească a priorului, de altă parte, îi ţin în frâu. 
Acestora spaima le va da aripi, de aceea trebuie să 
arătăm că nu ne pasă de pierderea balimezului şi să 
tragem mai departe cu tărie sporită. 

— Asta-i tot? 

— Chiar dacă ar fi aşa, socotesc că asemenea 
sfat se potriveşte mai bine cu onoarea oştenilor suedezi, 
decât glumele nesărate la un pahar şi somnul de după 
beţie. Dar n-am isprăvit. Trebuie să răspândim printre 
oştenii noştri şi mai ales printre cei polonezi vestea că 
săpătorii care trudesc acum la tuneluri au dat peste 
vechea trecere pe sub pământ, care duce până la 
mânăstire şi biserică... 

— Domnia ta ai dreptate, sfatul e bun! se 

bucură Miller. 

— Când vestea se va împrăştia printre oştenii 
noştri şi cei polonezi, aceştia din urmă îi vor îndemna pe 
călugări să se supună, fiindcă şi ei, ca şi călugării, vor ca 
acest cuib de eresuri să rămână neatins. 

— Pentru un catolic nu e prea rău! mormăi 
Sadowski. 

— Dacă-i slujea pe turci, atunci numea Roma 
cuib de eresuri! adăugă prinţul Heski. 

— Atunci polonezii vor trimite fără întârziere 
soli la călugări, vorbi mai departe Weyhard, cei care vor 
să se predea îşi vor înteţi sforţările de frică şi, cine ştie, 
dacă nu-l vor sili pe prior şi pe ceilalţi îndărătnici să 
deschidă porţile. 

— „Oraşul lui Priam“ pieri-va prin viclenia 
zeescului fecior ai lui Laerte...”, începu să declame 
prinţul Heski. 

— Pe legea mea repetă întâmplarea de la Troia 
şi i se pare că a născocit ceva nou! îl susţinu şi 
Sadowski. 

Lui Miller sfatul îi plăcea, la urma urmei nefiind 
chiar atât de rău. Facţia de care pomenise 
Wrzeszczowicz exista cu adevărat la mânăstire. Făceau 
parte din ea şi unii dintre călugării mai slabi de înger. 
Pe de altă parte, spaima putea să se împrăştie printre 
apărători, cuprinzând şi pe aceia care vroiau să se apere 
până la ultima picătură de sânge. 

— O să încercăm, o să încercăm! spuse Miller 


37 Conducătorul Troiei, cetate cucerită de ahei prin 

care se agăța ca înecatul şi de un fir de pai, trecând 
repede de la deznădejde la speranţă. Dar Kaliński sau 
Zbrozek vor consimţi oare să se mai ducă la mânăstire 
ca soli, vor crede în tunelul acela şi vor vrea să-i 
vestească pe călugări? 

— Kuklinowski cred că nu se va da în lături, 
răspunse Wrzeszczowicz, dar tot ar fi mai bine dacă ar 
crede şi el că săpătorii au descoperit trecerea cu 
adevărat. 

Înaintea cvartirului răsună tropot de copite. 

— Uite că a venit şi jupân Zbrozek! zise prinţul 
Hesky privind pe fereastră. 

Curând, în tindă se auzi clinchetul pintenilor şi 
Zbrozek intră, mai degrabă dădu buzna înăuntru. Faţa îi 
era palidă, răvăşită şi, înainte ca celelalte căpetenii să 
apuce să-l întrebe de pricina acestei schimbări, 
polcovnicul strigă: 

— Kuklinowski a murit! 

— Cum aşa? Ce tot vorbeşti domnia ta? Ce s-a 
întâmplat? întrebă Miller. 

= Îngăduiţi-mi să-mi trag sufletul, zise 
Zbrożek, pentru că ce-am văzut întrece orice 
închipuire... 

— Spune mai repede, l-au omorât? strigară cu 
toții. 

— Kmicic! răspunse Zbrozek. 

Căpeteniile săriră de la locurile lor şi începură să se 
uite la Zbrozek ca la un nebun; el însă, slobozind pe nări 
trâmbe de aburi, vorbi astfel: 

— Dacă nu vedeam cu ochii mei, nu credeam 

nici eu, deoarece e cu adevărat lucru de minune. 
Kuklinowski mort, trei oşteni ucişi, iar Kmicic nicăieri. 
Ştiam că e un viteaz fără pereche. Faima lui l-a făcut 
cunoscut în toată Republica... Dar, fiind prins şi legat 
fedeleş, nu numai să scapi, ci să ucizi şi trei oşteni, iar 
pe Kuklinowski să-l torturezi... aşa ceva nu poate să 
făptuiască un singur om fără ajutorul diavolului! 

— Nemaipomenit... De necrezut! şopti 
Sadowski. 

— Kmicic ăsta a arătat de ce e-n stare! spuse 
prinţul Heski. Ieri nu i-am crezut pe polonezi, când ne- 
au spus ce pasăre rară este; credeam că umflă lucrurile 
ca de obicei. 

— Te apucă nebunia nu alta! strigă 
Wrzeszczowicz. 

Miller îşi sprijinise capul în mâini şi nu mai zicea 
nimic. Când, în cele din urmă, îşi ridică ochii, fulgerele 
de mânie se încrucişau în ei cu sticlirile bănuielilor. 

— Jupâne Zbrozek, spuse, chiar dacă era 
diavol, nu om, fără nici un ajutor şi fără trădarea 
nimănui nu putea să facă una ca asta. Kmicic avea aici 
admiratorii lui care-l duşmăneau pe Kuklinowski, iar 
domnia ta făceai parte dintre ei! 

Zbrozek era un războinic neînfricat în adevăratul 
înţeles al cuvântului, prin urmare, auzind asemenea 
bănuială care-l ţintea de-a dreptul, păli şi mai mult, 
zvâcni de la locul lui, se apropie de Miller şi oprindu-se 
înaintea lui îl privi în albul ochilor: 

— Luminăţia ta, mă bănuieşti pe mine?... 
Întrebă. 

Se aşternu o tăcere apăsătoare. Cei de faţă nu 
aveau nici cea mai mică îndoială că dacă Miller nu va 
tăgădui, va urma ceva nemaiauzit în istoria războaielor. 
Toate mâinile se odihniră pe mânerele spadelor. 
Sadowski şi-o scoase din teacă pe a lui. 

În aceeaşi clipă însă, căpeteniile văzură pe 
fereastră că bătătura mişuna de călăreţi polonezi. 
Pesemne că veniseră cu veşti despre Kuklinowski, dar în 
cazul unei încăierări, ar fi trecut îndată de partea lui 
Zbrozek. Îi văzu şi Miller şi, deşi sângele îi fugi din 
obraji din pricina furiei, se înfrână şi prefăcându-se că 
nu vede nici o sfidare în purtarea lui Zbrozek, răspunse 
cu un glas care voia să pară cât mai firesc: 

— Domnia ta, povesteşte în amănunt ce s-a 
întâmplat! 

Zbrozek stătu o vreme cu nările fremătânde, dar se 
stăpâni şi el, şi gândurile i se îndreptară în altă parte, 
deoarece tocmai atunci intrară şi alţi oşteni de elită. 

— Kuklinowski a fost ucis! repetau unul după 
altul. 

— Kuklinowski e mort! 

— Polcul lui se risipeşte! Oştenii îşi fac de cap! 

— Domniile voastre,  îngăduiţi-i lui jupân 
Zbrozek să vorbească, deoarece el ne-a adus vestea cel 
dintâi! îi potoli Miller. 

Se făcu linişte îndată şi jupân Zbrozek începu să 
vorbească astfel: 

— Domniile voastre cunoaşteţi că ieri l-am 
chemat la luptă pe Kuklinowski. Îl admiram într-adevăr 
pe Kmicic, pentru că şi domniile voastre, deşi sunteţi 

duşmanii lui, trebuie să recunoaşteţi că nu oricine 
putea, să arunce balimezul în aer. Curajul se cuvine 
prețuit şi când e vorba de un vrăjmaş, de aceea am vrut 
să-i strâng mâna; dar el n-a primit şi m-a numit trădător. 
Atunci mi-am zis: Kuklinowski n-are decât să facă ce 
pofteşte cu el... Voiam doar ca polcovnicul Kuklinowski 
să nu păteze cinstea de cavaler, fiindcă ruşinea s-ar fi 
abătut asupra tuturor polonezilor, printre alţii şi asupra 
mea. lată de ce tineam morţiş să mă bat cu Kuklinowski 
şi astăzi de dimineaţă am plecat cu doi tovarăşi spre 
tabăra lui. Ajungem la cvartirul lui... şi mi se spune că 
nu-i acasă. Trimit un oştean aici, dar nu e de găsit 
nicăieri. La cvartirul lui aflu că a lipsit toată noaptea, 
dar nu erau neliniştiţi, întrucât credeau că rămăsese cu 
luminăţia ta. Un oştean ne spune însă că a plecat 
noaptea cu Kmicic la o şură, în care avea să-l 
pârporească la foc. Mă duc la şură, poarta vraişte. Intru 
înăuntru şi văd un trup despuiat, agăţat de o grindă... 
Am crezut că e Kmicic, dar când mi s-au învăţat ochii cu 
întunericul, mi s-a părut că arată cam slab şi prea osos 
pentru un Hercule ca el... Mi-am zis că într-o noapte nu 
putea să se împuţineze atât de mult... M-am apropiat 
şi... era Kuklinowski! 

— Agăţat de grindă? întrebă Miller. 

— Întocmai! Mi-am făcut cruce... Am crezut că 
sunt niscaiva farmece sau am vedenii... Abia după ce am 
văzut şi trupurile celor trei oşteni, am înţeles tot 
adevărul. Acest om cumplit a ucis trei oameni, l-a 
atârnat de grindă pe Kuklinowski şi l-a chinuit cu foc, 
apoi a şters-o! 

— Până la hotarul silezian nu e prea departe 
spuse Sadowski. 

O vreme se aşternu tăcerea. 

Din mintea lui Miller pieri orice bănuială în privinţa 
lui Zbrozek. Cele întâmplate însă îl puseră în 
încurcătură,  speriindu-l şi umplându-l de temeri 
nedesluşite. Vedea nenorocirile îngrămădindu-se în jurul 
lui, mai degrabă umbrele lor, împotriva cărora nu ştia 
cum să lupte; simţea că lanţul nenorocului se strângea 
tot mai mult. Primele verigi le avea sub ochi, dar 
celelalte erau învăluite în bezna viitorului. Avea 
impresia că trăieşte într-o casă cu zidurile crăpate, care 
putea să se năruie oricând peste el. Nesiguranţa îl apăsa 
ca o povară îngrozitoare şi se întreba ce-i rămânea de 
făcut? 

Deodată Wrzeszczowicz se lovi cu palma peste 
frunte. 

— Pentru Dumnezeu! exclamă. De ieri, de când 
l-am văzut pe Kmicic ăsta, mi s-a părut că-l cunosc de 
undeva. Acum iarăşi îi văd chipul şi-mi aduc aminte de 
sunetul glasului. Cred că l-am întâlnit vreodată seara, pe 
întuneric îmi umblă prin cap, dar... 

Începu să-şi şteargă fruntea cu mâna. 

— Ce folos? spuse Miller. Chiar dacă ai să-ţi 
aminteşti, tot n-ai să lipeşti balimezul la loc; şi nici pe 
Kuklinowski nu poţi să-l înviezi! 

Apoi se întoarse spre celelalte căpetenii: 

— Domniile voastre, cine vrea, să meargă cu 
mine la locul întâmplării! 

Îl urmară cu toţii, împinşi de curiozitate. 

Li se aduseră caii şi porniră în trap întins cu 
ghinărarul în frunte. Când se apropiară de şură, văzură 
câteva zeci de călăreţi polonezi împrăştiaţi pe câmp şi 
pe drum. 

— Cine sunt oamenii aceştia? îl întrebă Miller 
pe Zbrozek. 

— Trebuie să fie ai lui Kuklinowski. Luminăţia 
ta, adunătura asta a înnebunit de-a binelea... 

Zbrozek făcu semn cu mâna unui călăreț să se 
apropie. 

— Hei, repede la mine! 

Oşteanul veni în grabă. 

— Sunteţi oamenii lui Kuklinowski? 

— Întocmai. 

— Unde sunt ceilalţi? 

— S-au împrăştiat în toate părţile. Nu mai vor 
să lupte împotriva Jasnei Gora. 

— Ce spune? întrebă ghinărarul. 

Zbrozek îl lămuri. 

— Domnia ta, întreabă-l unde s-au dus? spuse 
ghinărarul. 

Zbrozek repetă întrebarea. 

— Nu se ştie, răspunse oşteanul. Unii au plecat 
spre Slask. Alţii au spus că se duc să slujească sub 
conducerea lui Kmicic, fiindcă asemenea polcovnici nu 
se mai află nici printre polonezi, nici printre suedezi. 

După ce Zbrozek îi traduse vorbele oşteanului, 
Miller căzu pe gânduri. Într-adevăr, oamenii pe care-i 
avea Kuklinowski erau gata oricând să treacă sub 
conducerea lui Kmicic. lar atunci puteau să devină 

primejdioşi dacă nu pentru armata lui Miller, atunci 
pentru convoaiele de hrană şi podghiazurile de legătură. 

Valul nenorocirilor se înălța tot mai sus în jurul 
fortăreței blestemate. 

Se vede că Zbrozek gândea şi el la fel de vreme ce 
spuse, răspunzând parcă la gândurile lui Miller: 

— Nu mai e nici o îndoială că întreaga 
Republică a început să se mişte. E de ajuns ca unul ca 
acest Kmicic să facă un semn, şi sute, mii de oşteni vor 
veni în jurul lui, mai ales când se va afla ce-a făcut. 

— Şi care va fi folosul? întrebă Miller. 

— Luminăţia ta, cată să-ţi aminteşti că acest 
om i-a făcut mult sânge rău lui Chowafski care, 
împreună cu cazacii, avea de şase ori mai mulţi oameni 
ca noi... Nici un convoi nu va mai ajunge la noi fără 
îngăduinţa lui, iar conacele sunt destul de ruinate şi 
foamea bate la uşă. Afară de asta, Kmicic se poate uni 
cu Zegocki şi Kulesza şi atunci va avea la îndemână 
câteva mii de săbii. E un om cu greutate şi poate să 
devină molestissimus*5. 

— Dar domnia ta eşti sigur de oştenii pe care îi 
ai? 

— Mai sigur decât de mine însumi, răspunse 
Zbrozek apăsat. 

— Cum adică? 

— Pentru că, la drept vorbind ne-am cam 
săturat cu toţii de asediul ăsta! 

— Trag nădejde că se va isprăvi curând! 

— Întrebarea e, cum? La urma urmelor, 


38 Foarte supărător (lat.). 

cucerirea acestei fortărețe este o nenorocire tot atât de 
mare ca şi ridicarea asediului. 

Ajunseră la şură. Miller descăleca, celelalte 
căpetenii făcură la fel şi intrară cu toţii înăuntru. Oştenii 
îl dezlegară pe Kuklinowski şi acoperindu-l cu o pătură, 
îl aşezară cu faţa în sus pe paie. Cele trei trupuri ale 
oştenilor zăceau alături întinse unul lângă celălalt. 

— Oştenii au fost ucişi cu jungherele, şopti 
Zbrozek. 

— Şi Kuklinowski? 

— Kuklinowski nu are răni pe trup, numai 
şoldul este ars şi mustăţile pârlite. A îngheţat de frig sau 
s-a înăbuşit, pentru că mai ţine şi acum căciula în gură. 

— Descoperiţi-l! 

Un oştean ridică un colţ al păturii şi descoperi o 
faţă umflată, înfricoşătoare, cu ochii bulbucaţi. Pe 
mustăţile pârlite răsuflarea îngheţase în ţurţuri care se 
amestecaseră cu funinginea, alcătuind parcă nişte colţi 
care-i ieşeau din gură. Chipul era atât de hidos, că 
Miller, deşi obişnuit cu tot felul de privelişti 
înfricoşătoare, se cutremură şi zise: 

— Acoperă-l repede! Groaznic! Groaznic! 

În şură se înstăpâni o linişte mohorâtă. 

— De ce-am venit aici? întrebă prinţul Heski 
scuipând. Toată ziua n-o să mă pot atinge de mâncare. 

Miller fu cuprins deodată de o furie neobişnuită, 
învecinată aproape cu nebunia. Faţa i se învineţi, 
pupilele i se lărgiră şi începu să scrâşnească din măsele. 
Simţi o sete sălbatică de sânge, de răzbunare cumplită, 
aşa că se întoarse spre Zbrozek şi întrebă: 

— Unde-i  oşteanul care l-a văzut pe 
Kuklinowski în şură? Aduceţi-l aici; trebuie să fie şi el 
amestecat. 

— Nu ştiu dacă oşteanul acela se mai află aici, 
răspunse Zbrozek. Toţi oamenii lui Kuklinowski s-au 
răspândit ca potârnichile. 

— Atunci caută-l şi prinde-l! mugi Miller 
mânios. 

— Prinde-l luminăţia ta! strigă Zbrozek la fel de 
furios. 

Şi iarăşi răbufnirea înfricoşătoare atârnă de un fir 
de păianjen deasupra capetelor suedezilor şi ale 
polonezilor. Cei din urmă începură să se strângă în jurul 
lui Zbrozek, mişcându-şi avan mustăţile uriaşe şi 
zăngănindu-şi săbiile. 

Deodată, afară răsunară împuşcături şi tropotul 
câtorva cai, şi o căpetenie de raitieri suedezi se năpusti 
în şură. 

— Luminăţia ta! strigă, apărătorii au dat năvală 
iarăşi asupra noastră. Au omorât toţi săpătorii şi au 
împrăştiat un pâlc de pedestraşi. 

— O să-mi pierd minţile! tună Miller, luându-se 
cu mâinile de păr. Pe cai! 

După o clipă, goneau cu toţii ca vijelia spre 
mânăstire; bulgării de zăpadă îngheţată se risipeau ca 
grindina de sub copitele cailor. O sută dintre călăreţii lui 
Sadowski, conduşi de fratele lui, se alăturară suitei lui 
Miller, alergând în ajutor. Pe drum întâlniră cete de 
pedestraşi înfricoşaţi, fugind în neorânduială; atât de 
mult scăzuse curajul oştenilor suedezi cândva 

neîntrecuţi. Părăsiseră până şi întăriturile pe care nu le 
ameninţa nici o primejdie. Căpeteniile şi raitierii călcară 
în copitele cailor vreo cincisprezece dintre ei. Ajunseră, 
în sfârşit, la câteva sute de paşi, dar numai ca să vadă 
pe năvălitori întorcându-se teferi spre mânăstire pe 
colina care se vedea ca-n palmă. Cântecele, strigătele de 
bucurie şi râsetele ajungeau până la urechile lui Miller. 

Unii dintre ei se opreau şi amenințau căpeteniile 
suedeze cu săbiile mânjite de sânge. Polonezii aflaţi 
alături de ghinărar îl recunoscură pe însuşi Zamoyski 
care condusese această năvală şi care acum, văzând 
alaiul lui Miller, se opri şi se închină adânc, cu căciula în 
mână. Nu e de mirare! La adăpostul tunurilor mânăstirii 
nu se mai temea de nici o primejdie. 

Zidul de apărare se acoperi de fum şi un cârd de 
ghiulele căzură sfârâind îngrozitor printre căpeteniile 
suedeze. Câţiva raitieri se clătinară în şa şi şuieratul fu 
urmat de gemete. 

— Suntem în bătaia tunurilor, înapoi! porunci 
Sadowski. 

Zbrozek apucă de frâu calul lui Miller. 

— Luminăţia ta, ne retragem! Aici e primejdie 
de moarte 

Miller parcă încremenise, nu răspunse nici o vorbă 
şi se lăsă scos din bătaia ghiulelelor. Întorcându-se la 
cvartirul său, se închise înăuntru şi până seara nu mai 
vru să vadă pe nimeni. 

Se gândea pesemne la faima lui de Poliocertes. 

În lipsa lui, Wrzeszczowicz luă toată puterea în 
mână şi începu cu multă râvnă pregătirile de atac. Fură 

săpate noi şanţuri, în vreme ce oştenii, înlocuindu-i pe 
mineri, spărgeau stânca pentru aşezarea minelor. În 
toată tabăra suedeză domnea o frământare neobişnuită; 
parcă atacatorii primiseră ajutoare proaspete, care-i 
înflăcăraseră din nou. 

Câteva zile mai târziu, în tabăra suedeză şi printre 
steagurile polone aliate, căzu ca un trăsnet vestea că 
săpătorii găsiseră o trecere pe sub pământ care ducea 
până sub biserică şi mânăstire, aşa că aruncarea 
fortăreței în aer depindea acum numai de bunul plac al 
ghinărarului.,, 

O bucurie fără margini puse stăpânire pe oştenii 
istoviţi de foame, de trudă zadarnică şi frig. 

Strigătele: „Częstochowa e a noastră!... O să 
dărâmăm coteţul ăsta de găini!” alergau din gură în 
gură. Începură ospeţele şi beţia. 

Wrzeszczowicz se afla pretutindeni, încuraja oştenii 
întărindu-le încrederea în izbândă; adeverea de o sută 
de ori pe zi vestea găsirii galeriei şi îndemna pe toţi să 
bea şi să se veselească. 

Ecourile acestei bucurii pătrunseră în cele din urmă 
şi în fortăreață. Ştirea despre minele aşezate, gata să 
arunce totul în aer, se răspândi cu iuţeala fulgerului de 
la un capăt la altul al întăritorilor. Până şi cei mai 
curajoşi fură cuprinşi de teamă. Femeile începură să 
înconjure plângând chilia priorului şi să înalțe copilaşii 
spre el, când se arăta pentru o clipă, şi să strige: 

— Nu pierde nişte nevinovaţi!... Sângele lor va 
cădea asupra ta!... 

Cei mai fricoşi se arătau şi cei mai îndâriiţi, 

îndemnându-l pe preotul Kordecki să nu primejduiască 
sfântul lăcaş al Maicii Domnului. 

Pentru viteazul în rantie albă veniră clipe grele şi 
atât de chinuitoare, cum nu mai încercase până atunci. 
Bine că şi suedezii încetaseră focul, ca să arate celor 
împresuraţi că nu mai aveau nevoie să risipească 
ghiulelele, fiind de ajuns doar aprinderea unui fitil. Cei 
de la mânăstire se înfricoşară; din aceeaşi pricină. În 
nopţile tăcute, celor mai fricoşi li se părea că aud în 
pământ zgomote şi mişcări nedesluşite, că suedezii se 
află sub mânăstire. În cele din urmă, îşi pierdură curajul 
şi unii dintre călugări. Aceştia, în frunte cu părintele 
Stradomski, se duseră la prior, rugându-l să înceapă 
fără întârziere negocierile pentru a supune mânăstirea. 
Îi însoțeau mai mult de jumătate din oşteni şi câţiva 
şleahtici. 

Atunci preotul Kordecki ieşi în curte, iar când 
mulţimea făcu cerc în jurul lui, începu să vorbească 
după cum urmează: 

— N-am jurat oare să apărăm aşezământul 
sfânt până la ultima picătură de sânge? Adevăr vă zic 
vouă, dacă pulberea ne va arunca în văzduh, doar 
trupurile noastre, doar rămăşiţele noastre lumeşti vor 
cădea înapoi pe pământ; sufletele nu se vor mai 
întoarce... Cerul se va deschide înaintea lor şi acolo vor 
intra în veşnică veselie şi fericire fără margini. Acolo 
Isus Christos şi Maica Domnului le vor ieşi în 
întâmpinare, iar ele se vor aşeza ca nişte albine de aur 
pe mantia ei, se vor cufunda în lumina, şi chipul lui 
Dumnezeu vor privi. 

Strălucirile sfinte îi înfloriră pe faţă, îşi înălţă ochii 
spre cer şi vorbi mai departe cu linişte aproape 
nepământească: 

— Doamne, care stăpâneşti peste toate lumile, 
tu vezi ce-i în inima mea şi ştii că nu mint acest norod 
atunci când spun că, dacă aş râvni numai fericirea mea, 
aş întinde braţele spre tine şi aş striga din adâncul 
sufletului meu: „Doamne, fă ca pulberea să ia foc, 
pentru că asemenea moarte înseamnă răscumpărarea 
vinilor şi a păcatelor, odihna veşnică, iar sluga ta e tare 
trudită şi nu mai are putere...” Cine oare n-ar vrea să 
primească asemenea răsplată pentru o moarte fără 
chinuri, scurtă ca bătaia genelor, ca fulgerul care 
brăzdează cerul, după care urmează veşnicia, fericirea 
şi bucuria neţărmurită!... 

Tu mi-ai poruncit să păzesc lăcaşul tău, aşa că nu- 
mi este îngăduit să plec; tu m-ai pus aici de strajă, m-ai 
întărit cu puterea ta şi ştiu, Doamne, văd şi simt că dacă 
răutatea vrăjmaşului ar ajunge până sub temelia 
bisericii, aşezând acolo toată pulberea şi silitra 
nimicitoare, ar fi de ajuns să fac semnul crucii asupra 
lor, ca să nu se mai aprindă... 

Aici se întoarse spre cei adunaţi şi le spuse: 

— Dumnezeu m-a investit cu această putere, 
iar voi lepădaţi frica din inimile voastre! Duhul meu 
străpunge pământul şi vă spune: Mint vrăjmaşii voştri, 
sub biserică nu se află balauri de pulbere!... Voi, oameni 
cu inimi temătoare, în care spaima a înăbuşit credinţa, 
nu meritaţi să intraţi astăzi în împărăţia bunătăţii şi a 
tihnei veşnice, aşa că pulberea nu se află sub picioarele 

voastre! Dumnezeu vrea ca acest lăcaş să rămână 
întreg, să se ridice ca arca lui Noe deasupra potopului 
de nenorociri şi suferinţă, de aceea, iau mărturie 
numele lui şi vă spun pentru a treia oară: nu este 
pulbere sub biserică! lar când vorbesc în numele 
Domnului, cine dintre voi va mai îndrăzni să se 
împotrivească, cine va cuteza să se mai îndoiască?... 

Părintele Kordecki tācu şi privi la mulţimea de 
călugări, şleahtici şi oşteni. În glasul lui răsuna atâta 
credinţă neclintită, siguranţă şi forţă, încât tăcură cu 
toţii. Dimpotrivă, curajul începu să se reverse iarăşi în 
inimi şi unul dintre oşteni, un om de jos, spuse: 

— Lăudat fie numele Domnului!... De trei zile 
se tot laudă că pot să dărâme fortăreaţa, de ce n-o 
dărâmă? 

— Slavă Sfintei Fecioare! De ce n-o dărâmă? 
repetară mai multe glasuri. 

Atunci avu loc o întâmplare neînţeleasă. Împrejur se 
auzi pe neaşteptate fâlfâit de aripi şi stoluri întregi de 
păsări de iarnă se iviră în curtea mânăstirii; veneau din 
ce în ce mai multe de prin conacele pustiite; ciocârlii 
cenuşii, presuri cu pieptul galben, vrăbii rebegite, 
piţigoi verzui şi  botgroşi  năpădiră  acoperişurile, 
colţurile pereţilor, tocurile uşilor şi cornişele bisericii; 
unele alcătuiau în zbor o cunună în multe culori 
deasupra capului priorului, bătând din picioare şi 
ciripind jalnic, de parcă cereau de pomană, fără nici o 
frică de oameni. Rămaseră cu toţii uimiţi de această 
privelişte, iar preotul Kordecki se rugă un răstimp, apoi 
spuse: 

— lată că până şi păsările pădurii vin sub 
ocrotirea Maicii Domnului, iar voi v-aţi îndoit de puterea 
ei!? 

Încrederea şi speranţa se întoarseră în inimi, 
călugării se depărtară spre biserică, bătându-se cu 
pumnii în piept în semn de căinţă, iar oştenii plecară pe 
întărituri. Femeile aduseră grăunţe şi le aruncară 
păsărilor care începură să le ciugulească lacome. 

Toţi tălmăciră venirea acelor mărunți locuitori ai 
pădurii ca un semn bun pentru mânăstire şi rău pentru 
vrăjmaşi. 

— Trebuie să fie nişte nămeţi grozavi, de vreme 
ce păsările se îmbulzesc aici fără să se mai teamă de 
bubuitul tunurilor, spuse unul dintre oşteni. 

— Dar de ce fug de la suedezi şi vin la noi? 

— Pentru ca orice făptură are atâta minte, 
încât poate să-l deosebească pe vrăjmaş de ai săi. 

— Nu se poate, răspunse alt oştean, fiindcă şi 
în tabăra suedeză sunt polonezi: asta înseamnă că acolo 
trebuie să cam rabde de foame şi nici ovăz pentru cai nu 
mai au. 

— Se arată astfel, adăugă al treilea, că zvonul 
cu pulberea aşezată sub mânăstire e minciună curată. 

— Cum adică? întrebară toţi deodată. 

— Bătrânii spun, răspunse oşteanul, că atunci 
când se prăbuşeşte vreo casă, rândunicile şi vrăbiile 
care şi-au făcut primăvara cuiburile sub streaşină îşi 
părăsesc adăposturile cu două-trei zile înainte; asta 
dovedeşte că au atâta minte, încât cunosc primejdia 
dinainte. Aşa că, dacă sub mânăstire ar fi pulbere, 

păsările n-ar mai fi venit aici. 

— Să fie adevărat? 

— Cum mă vezi şi cum te văd! 

— Laudă Sfintei Fecioare! Atunci nu-i a bună 
cu suedezii! 

În aceeaşi clipă, la poarta dinspre miazăzi şi apus 
răsună glasul trâmbiţei; alergară cu toţii să vadă cine 
vine. 

Era un trâmbiţaş suedez care aducea o scrisoare 
din tabără. 

Călugării se  adunară îndată în trapezărie. 
Scrisoarea era de la Wrzeszczowicz care vestea că dacă 
fortăreaţa nu se va supune până mâine, va fi aruncată în 
aer. 

Nici măcar aceia care înainte dovediseră mai multă 
spaimă nu mai dădură crezare acestei ameninţări. 

— Ne sperie degeaba! strigară în cor călugări 
şi şleahtici. 

— Să le scriem să nu ne mai cruţe. Să ne 
arunce în aer! 

Şi scriseră într-adevăr în acest fel. 

În acest timp, oştenii, strânşi în jurul trâmbiţaşului, 
răspundeau râzând la amenințările suedezului: 

— Prea bine! Ce mai aşteptaţi? O să ajungem 
mai repede în ceruri! 

Iar cel care-i înmână răspunsul călugărilor îi spuse: 

— Nu mai pierdeţi vremea cu vorbe!... Nu mai 
aveţi de nici unele, iar noi nu ducem lipsă de nimic, 
slavă Domnului! Până şi păsările fug de la voi. 

Astfel ultima viclenie a lui Wrzeszczowicz se irosi 

fără să dea roadele aşteptate. 

După ce se scurse încă o zi, se arătă, fără putinţă de 
tăgadă, cât de zadarnică fusese spaima apărătorilor şi la 
mânăstire se întronă iarăşi liniştea. 

A doua zi, vrednicul târgoveţ din Częstochowa, 
Jacek  Brzuchanski, aruncă din nou o scrisoare, 
înştiinţându-i pe călugări că suedezii pregăteau un nou 
atac. Tot pe această cale apărătorii aflară că Jan 
Kazimierz plecase din Slask şi întreaga Republică se 
ridicase împotriva cotropitorilor. Potrivit zvonurilor care 
umblau în tabăra vrăjmaşă, aceasta avea să fie cea din 
urmă încercare. 

Brzuchafski aduse scrisoarea într-o traistă cu peşte 
pe care-l dărui, sfinţilor părinţi pentru ajunul 
Crăciunului; se apropiase de ziduri în straie de oştean 
suedez. 

Spre nenorocul lui, fu recunoscut şi prins. Miller 
porunci să-l supună la chinuri, dar bătrânul, întărit de 
vedeniile cereşti, zâmbea ca un copil în timpul torturii şi 
pe faţa lui, în loc de suferinţă, se citea o bucurie 
nespusă. Ghinărarul stătu alături de călăi, dar nu izbuti 
să scoată nici o mărturisire de la bătrânul mucenic; se 
convinse, în schimb, că oamenii aceştia nu pot fi clintiţi 
în credinţa lor, că nimic nu-i poate frânge şi i se făcu 
lehamite. 

În acest răstimp, sosi bătrâna cerşetoare Kostucha 
cu o scrisoare de la preotul Kordecki care-l ruga 
respectuos pe ghinărar să înceteze focul în timpul 
slujbei din ziua de Crăciun. Străjile şi căpeteniile o 
întâmpinară cu hohote de râs, bătându-şi joc de 

asemenea trimis, dar cerşetoarea le spuse de-a dreptul: 

— Altcineva n-a vrut să vie, pentru că voi vă 
purtaţi cu solii ca şi cu tâlharii, aşa că am venit eu, ca să 
câştig o bucată de pâine. N-o să mai fac umbră 
pământului multă vreme, de aceea nici nu mă tem de 
voi. Dacă nu mă credeţi, mă aveţi în mână. 

Nu-i făcură totuşi nici un rău. Mai mult, Miller, 
dorind să încerce încă o dată calea bunei înţelegeri, 
îndeplini rugămintea priorului; îngădui, de asemenea, 
răscumpărarea lui Jacek Brzuchanski, care nu murise în 
chinuri, şi trimise la mânăstire şi partea de argintărie pe 
care o găsiseră slujitorii suedezi, în ciuda lui 
Wrzeszczowicz care căzuse iarăşi în dizgrație. 

Veni, în sfârşit, şi noaptea de Crăciun. Odată cu 
prima stea, o sumedenie de lumini şi luminiţe licăriră pe 
întărituri. Era o noapte liniştită, geroasă, dar senină. 
Oştenii suedezi, dârdâind de frig prin şanţuri, priveau de 
jos la zidurile negre ale fortăreței neînfrânte şi le 
veneau în minte căsuţele scandinave, călduroase şi 
căptuşite cu muşchi, nevestele, copiii şi brăduleţele 
strălucind de lumânări; nu puţine piepturi oftau cu jale 
sub platoşe, cu dor şi deznădejde. lar la mânăstire, 
adunaţi în jurul meselor acoperite cu fân, apărătorii îşi 
împărțeau azima sfinţită. Pe chipurile tuturor înflorea 
bucuria liniştită, deoarece fiecare avea presimţirea, 
aproape siguranţa, că suferinţele lor se vor isprăvi în 
curând. 

— Mâine va fi încercarea din urmă, îşi repetau 
călugării şi oştenii. Cui îi va fi scris să moară, să 
mulţumească cerului că i-a îngăduit să asculte sfântă 

slujbă, căci porţile raiului se vor deschide înaintea lui; 
cine va pieri în ziua de Crăciun, acela musai să fie primit 
în loc cu veşnică verdeață. 

Îşi urară deci unii altora mult noroc, viaţă lungă sau 
împărăţia cerului şi sufletele se uşurară, de parcă toate 
necazurile se sfârşiseră. 

Lângă prior era un scaun gol, în dreptul căruia 
albea o bucată de azimă sfinţită, legată cu o panglică 
albastră. 

Când se aşezară cu toţii şi locul rămase neocupat, 
spătarul de Sieradz întrebă: 

— Cinstite părinte, văd că după datina cea 
veche ai păstrat un loc şi pentru oaspeţii care vor mai 
veni. 

— Nu e pentru cei ce vor mai veni, răspunse 
preotul Augustyn, ci pentru pomenirea acelui tânăr pe 
care l-am îndrăgit cu toţii ca pe un fiu şi al cărui suflet 
priveşte acum spre noi, înduioşat că nu l-am uitat. 

— Pe legea mea, spuse spătarul, lui îi este mai 
bine acum decât nouă! I se cuvine într-adevăr 
mulţumirea noastră! 

Preotul Kordecki avea lacrimi în ochi, iar jupân 
Czarniecki zise: 

— Cronicile pomenesc de alţii mai puţin 
însemnați ca el. Dacă Dumnezeu mă va ajuta să rămân 
în viaţă şi mă va întreba cineva care dintre noi a luptat 
asemenea vitejilor din timpuri străvechi, am să spun: 
Babinicz. 

— Nu se numea Babinicz, răspunse preotul 
Kordecki. 

— Cum nu se numea Babinicz? 

— Eu îi cunosc demult adevăratul nume, mi l-a 
mărturisit la spovedanie. Abia când a plecat să sfărâme 
balimezul, mi-a spus: „Dacă voi pieri, să se afle cine 
sunt, fie că slava faptelor mele să-mi împodobească 
numele, ştergând vechile păcate.” S-a dus şi a murit, aşa 
că acum pot să vă spun şi domniilor voastre: era Kmicic! 

— Faimosul Kmicic din Lituania?! strigă jupân 
Czarniecki, apucându-se de ciuf. 

— Chiar aşa. lată cum schimbă Dumnezeu 
inima omului! 

— Pe legea mea! Acum nu mă mai mir că s-a 
încumetat la asemenea ispravă. Abia acum înţeleg de 
unde-i venea curajul cu care ne întrecea pe toţi! Kmicic, 
Kmicic!  Vestitul Kmicic pe care-l cântă întreaga 
Lituanie! 

— De-acum încolo o să-l cânte altfel nu numai 
Lituania, ci întreaga Republică. 

— El ne-a prevenit cel dintâi împotriva lui 
Wrzeszczowicz. 

— El ne-a sfătuit să închidem porţile şi să ne 
pregătim de apărare! 

— Săgeata lui a doborit primul suedez. 

— Şi câţi a răpus cu tunul! Pe de Fossis nu l-a 
omorât tot el? 

— Dar balimezul?! Dacă nu ne temem de atacul 
de mâine, numai lui i-o datorăm! 

— Fiecare dintre noi să-i pomenească numele 
cu cinste şi să-l laude cu orice prilej, ca să se facă 
dreptate, rosti preotul Kordecki, iar acum: Dumnezeu 

să-l odihnească! 

— Fie-i ţărâna uşoară! îi răspunse corul 
glasurilor. 

Jupân Czarniecki nu-şi reveni multă vreme, gândul i 
se întorcea mereu la Kmicic: 

— Domniile voastre, spuse, cu toate că slujea 
ca un oştean de rând, avea ceva în el, de se vedea cât de 
colo că-i învăţat să poruncească. Mă şi miram câteodată 
că oamenii ascultau fără să vrea de acest tinerel... În 
fapt, el poruncea în turnul nostru şi îl ascultam şi eu. 
Dac-aş fi ştiut măcar că e Kmicic! 

— Mă mir numai, se amestecă spătarul de 
Sieradz că suedezii nu s-au lăudat cu moartea lui. 

Preotul Kordecki oftă: 

— Gândesc că l-a sfârtecat pulberea pe loc! 

— Aş lăsa să mi se taie o mână ca să trăiască 
el! strigă jupân Czarniecki. Hm, unul ca el să moară în 
acest chip!... 

— Şi-a jertfit viaţa pentru noi! rosti preotul 
Kordecki. 

— Mai mult ca sigur, răspunse spătarul, că 
dacă balimezul era tot acolo, nu mai aşteptam atât de 
liniştit ziua de mâine. 

— Mâine Dumnezeu ne va da o nouă biruinţă! 
spuse preotul Kordecki, deoarece potopul nu poate să 
înece arca lui Noe! 

Astfel vorbiră între ei, apoi plecară cu toţii, 
călugării la biserică, oştenii la o scurtă odihnă şi la 
locurile de strajă de la poartă şi de pe ziduri. Veghea era 
acum de prisos, căci şi în tabăra suedeză domnea 

liniştea netulburată. Vrăjmaşii se odihneau pesemne şi 
cugetau, pentru că se apropia şi pentru ei cea mai mare 
dintre sărbători. 

Era o noapte frumoasă. Roiuri de stele spuzeau 
cerul,  licărind în culori trandafirii şi albastre. 
Strălucirea lunii înverzea giulgiul de zăpadă, care se 
întindea între fortăreață şi tabăra duşmană. Vântul 
stătuse şi împrejur era atâta linişte, cum nu mai fusese 
de la începutul împresurării. 

La miezul nopţii, oştenii suedezi auziră pe coline 
tonurile blânde ale orgii, care se uniră, în curând cu 
glasurile oamenilor şi dangătele clopotelor mari şi mici. 
Nuntirea, curajul şi liniştea răsunau în acest cântec, iar 
îndoiala şi neputinţa strânseră şi mai mult inimile 
suedezilor. 

Oştenii polonezi de sub conducerea lui Zbrozek şi 
Kaliński se apropiară de ziduri fără să mai ceară învoire. 
Nu fură lăsaţi să intre, de teama vreunei capcane la 
adăpostul nopţii, dar apărătorii le îngăduiră să stea 
lângă zidul de apărare. Veniră cu nemiluita. Unii 
îngenuncheau în zăpadă, alţii clătinau jalnic din cap, 
plângându-se de soarta lor, sau se băteau cu pumnii în 
piept, făgăduindu-şi să se îndrepte; toţi ascultau cu 
încântare şi lacrimi în ochi muzica şi cântecele zvonite 
după obiceiurile de demult. 

În acest timp, străjerii de pe ziduri, care nu puteau 
să se ducă la biserică, vrând să se despăgubească 
pentru această pierdere, începură să cânte şi ei, şi 
curând colina răsună de la un capăt la altul al 
întăriturilor: 

Lerui Ler 
Au venit la ieslea lui, 
Ca să cânte Domnului. 


A doua zi după-amiază, bubuitul tunurilor acoperi 
din nou toate celelalte zgomote. Toate şanţurile se 
umplură de fum, pământul se cutremura din temelii; 
spre acoperişul bisericii zburau ca şi mai înainte 
ghiulele grele şi grenade, ţevi care împrăştiau o ploaie 
de plumb topit, torţe aprinse, frânghii cu şomoioage de 
cârpe. Nicicând mugetul tunurilor nu fusese atât de 
puternic, nicicând nu se prăvălise asupra mânăstirii 
asemenea val de foc şi de fier. Dar printre tunurile 
suedeze nu se mai afla balimezul în stare să sfărâme 
zidul şi să deschidă spărturile prin care să pătrundă 
năvălitorii. 

Dealtfel, asediaţii se învăţaseră atât de mult cu 
focul tunurilor şi fiecare ştia atât de bine ce trebuie să 
facă, încât apărarea se desfăşura fără nici o poruncă, 
după tipicul obişnuit. La foc se răspundea cu foc, la 
ghiulele cu ghiulele, dar mai bine ţintite, pentru că 
ochitorii mânăstirii erau mai liniştiţi. 

Spre seară, Miller ieşi să vadă în strălucirile 
soarelui care apunea rezultatele tragerii şi privirea îi 
căzu pe turnul care se profila pe cerul albastru. 

— Mânăstirea asta o să dureze în vecii vecilor! 
strigă cuprins de mânie. 

— Amin! răspunse Zbrozek liniştit. 

Seara, în cvartirul ghinărarului se adună iarăşi 

sfatul, mai mohorât decât de obicei. Miller începu să 
vorbească: 

— Astăzi, asediul nostru n-a avut nici un 
rezultat, spuse. Pulberea se isprăveşte, jumătate din 
oameni au pierit, iar ceilalţi, descurajaţi, nu mai 
aşteaptă biruinţa, ci înfrângerea. Rezervele de hrană s- 
au dus şi ajutoare nu vom primi de nicăieri. 

— lar mânăstirea stă neclintită, ca în prima zi 
de asediu! adăugă Sadowski. 

— Ce ne mai rămâne? 

— Ruşinea... 

— Am primit poruncă, spuse ghinărarul, să 
sfârşesc mai repede sau să ridic asediul şi să plec în 
Prusia. 

— Ce ne mai rămâne?... repetă prinţul Heski. 

Toate privirile se îndreptară spre Wrzeszczowicz 
care zise: 

— Să ne păstrăm onoarea! 

Un râs scurt, întrerupt, ca un scrâşnit de măsele, 
ieşi din gura lui Miller, căruia i se spunea Poliocertes. 

— Jupân Wrzeszczowicz vrea să ne înveţe cum 
se învie morţii! rosti. 

Wrzeszczowicz se prefăcu că nu aude. 

— Numai cei care s-au prăpădit şi-au păstrat 
onoarea, spuse Sadowski. 

Miller începu să-şi piardă cumpătul. 

— Şi mânăstirea asta se află tot acolo!... Jasna 
Gora, coteţul ăsta de găini?!... Nu l-am cucerit?!... Noi 
suntem nevoiţi să părăsim lupta?... Visez oare sau e 
adevărat?... 

— Mânăstirea asta, Jasna Gora, se află la locul 
ei, repetă prinţul Heski cuvânt cu cuvânt, iar noi vom 
părăsi lupta înfrânţi!... 

Se aşternu o clipă de tăcere; se părea că ghinărarul 
şi cei din subordinea lui găsesc o plăcere sălbatică în a- 
şi vorbi de propria umilinţă şi ruşine. 

Deodată, Wrzeszczowicz rosti încet şi apăsat: 

— S-a întâmplat de multe ori, în orice război, 
ca o fortăreață împresurată să plătească răscumpărarea 
asediatorilor care încetau lupta ca învingători, fiindcă de 
obicei acela care plăteşte răscumpărarea se numeşte 
înfrânt. 

Căpeteniile care ascultau la început cu nepăsare şi 
dispreţ cuvintele vorbitorului făcură linişte. 

— Mânăstirea să plătească o sumă oarecare, 
vorbi Wrzeszczowicz mai departe, şi atunci oamenii nu 
vor mai spune că n-am fost în stare s-o cucerim; toţi vor 
gândi că n-am vrut. 

— Numai să cadă şi ei la învoială?! se amestecă 
prinţul Heski. 

= Îmi pun zălog viața mea, răspunse Weyhard, 
mai mult, onoarea mea de oştean! 

— Se prea poate! consimţi Sadowski. Ne-am 
săturat noi de asediu, dar sunt sătui şi ei până peste 
cap. Luminăţia ta, ce gândeşti despre asta? 

Miller se întoarse spre Wrzeszczowicz: 

— Jupâne graf, am încercat destule şi mari 
necazuri, mai mari nici că se poate, dând ascultarea 
sfaturilor domniei tale, totuşi pentru acesta din urmă îţi 
mulţumesc şi-ţi rămân recunoscător; 


431 


Toate piepturile răsuflară uşurate. Într-adevăr, nu 
mai putea fi vorba decât să se retragă cu onoarea 
nepătată. 

A doua zi, de sfântul Szczepan, căpeteniile se 
adunară în păr, ca să asculte răspunsul preotului 
Kordecki la scrisoarea lui Miller, pe care acesta o 
trimisese de dimineaţă, propunând răscumpărarea. 

Fură siliţi să aştepte îndelung. Miller vroia să pară 
vesel, dar pe faţa lui se vedea cât de colo că se preface. 
Nici una dintre căpetenii nu mai putea sta locului. 
Inimile băteau neliniştite. 

Prinţul Heski şi Sadowski stăteau la fereastră, 
vorbind în şoaptă. 

— Domnia ta ce crezi, se vor învoi? întrebă 
primul. 

— Toate arată că se vor învoi. Cine n-ar vrea să 
scape de asemenea înfricoşătoare primejdie cu preţul 
câtorva zeci de mii de taleri, mai ales că cei de, la 
mânăstire nu au ambițiile şi onoarea oştenilor; cel puţin 
n-ar trebui să le aibă. Mă tem să nu fi cerut ghinărarul 
prea mult. 

— Cât a cerut? 

— Patruzeci de mii de taleri de la călugări şi 
douăzeci de mii de la şleahtici. Dar oricum, în cel mai 
rău caz se vor târgui. 

— Pe legea mea, trebuie să ne arătăm 
îngăduitori! Dacă aş şti că n-au bani, aş fi în stare să-i 
împrumut eu, numai să nu plecăm cu ruşine de aici. 

— Iar eu îţi spun domniei tale că, deşi de astă 
dată socotesc bun sfatul lui Wrzeszczowicz şi cred că 

vor plăti răscumpărarea, sunt atât de nerăbdător, încât 
aş prefera zece atacuri, în locul acestei aşteptări 
groaznice. 

— Of, domnia ta ai dreptate, Wrzeczczowicz 
ăsta poate să ajungă... sus de tot... 

— Fie şi în ştreang. 


Greşeau amândoi. Pe graful Weyhard 
Wrzeszczowicz îl aştepta o soartă mult mai rea decât 
spânzurătoarea. 


Dar bubuitul tunurilor le întrerupse vorbirea. 

— Ce-i asta? Trag din fortăreață?! strigă Miller. 

Şi, sărind ca opărit, ieşi afară. 

Îl urmară cu toţii şi începură să asculte. Bubuiturile 
regulate se auzeau într-adevăr din fortăreață. 

— Pentru Dumnezeu, ce poate să însemne 
asta?... Se bat oare între ei? se miră Miller. Nu pricep! 

— Am să te lămuresc eu, luminăţia ta, zise 
Zbrozek, astăzi e sfântul Szczepan, ziua celor doi 
Zamoyski, tatăl şi fiul, şi trag în cinstea lor. 

În fortăreață răsunară strigăte şi urale, urmate 
iarăşi de bubuituri. 

— Nu se zgârcesc la pulbere! spuse Miller 
întunecat. Pentru noi e un nou semn. 

Soarta nu-l cruţă nici de al doilea semn, şi mai 
dureros. Oştenii suedezi erau atât de abătuţi şi fără 
tragere de inimă, încât, la auzul bubuiturilor din 
fortăreață, pâlcurile care păzeau şanţurile mai înainte 
fugiră în neorânduială 

Miller văzu un polc întreg de puşcaşi smalandezi, de 
elită, care se adăpostiră înfricoşaţi aproape de cvartirul 

lui; auzi, de asemenea, căpeteniile care-şi spuneau: 

— E timpul, e timpul să isprăvim! 

Treptat, totul se linişti, rămase doar o stare 
sufletească apăsătoare. Ghinărarul însoţit de celelalte 
căpetenii, intră iarăşi înăuntru şi începură să aştepte cu 
nerăbdare; până şi chipul lui Wrzeszczowicz trăda 
neliniştea. 

În sfârşit, în tindă răsună clinchetul pintenilor şi în 
încăpere îşi făcu apariţia un trâmbiţaş cu obrajii 
îmbujoraţi de ger şi cu mustăţile albite de chiciură. 

— Răspuns de la mânăstire! spuse. Întinzând 
un pachet destul de mare, învelit într-o năframă colorată 
şi legat cu sfoară. 

Lui Miller îi tremurau mâinile, aşa că nemaiavând 
răbdare să dezlege sfoara, o tăie cu jungherul. 
Căpeteniile îşi ţineau răsuflarea, privirile tuturor erau 
aţintite spre pachet. 

Ghinărarul desfăcu năframa şi pe masă se risipiră 
bucăţi de azimă sfinţită. 

Atunci păli şi, cu toate că nimeni nu mai avea 
nevoie de lămuriri în privinţa conţinutului, spuse: 

— Azimă sfinţită!... 

— Altceva nimic? întrebă un glas. 

— Nimic! răspunse ghinărarul ca un ecou. 

Urmă un răstimp de tăcere întreruptă doar de 
zgomotul răsuflărilor; din când în când, se auzeau 
scrâşnete şi zăngănit de spade. 

— Jupâne Wrzeszczowicz! tună Miller în cele 
din urmă cu un glas care nu prevestea nimic bun. 

— Nu mai e aici! răspunse o căpetenie. 

Şi iarăşi se aşternu tăcerea. 

În schimb, tabăra se frământă toată noaptea. Abia 
apucară să se stingă lucirile zilei, că începură să se audă 
porunci, tropotul pâlcurilor de călărime, paşii regulaţi ai 
pedestrașilor, nechezatul cailor, scârţâitul carelor, 
duruitul surd al tunurilor şi zăngănitul fierului lovit, 
clinchet de lanţuri, zgomot, larmă şi fierbere. 

— Pregătesc oare un nou atac pentru mâine? 
se întrebau străjerii de la poartă. 

Nu vedeau nimic, pentru că de cu seară cerul se 
acoperise de nori şi începuse să ningă din belşug. 

Fulgii deşi ascundeau totul. Către ceasurile cinci de 
dimineaţă, toate zgomotele încetară, dar zăpada cădea 
tot mai deasă. Pe ziduri şi parapete alcătuia alte ziduri 
şi alte parapete albe. În curând linţoliul acoperi biserica 
şi mânăstirea, vrând parcă să le ascundă de privirile 
năvălitorilor, sale apere de ghiulelele de foc. 

În cele din urmă, întunericul începu să se rărească 
şi răsună clopotul de utrenie, când oştenii care făceau 
de strajă la poarta dinspre miazăzi auziră sforăitul unui 
cal. 

Înaintea porţii se afla un ţăran acoperit tot de 
zăpadă; înapoia lui se zărea pe drum o sanie mică de 
lemn, la care era înhămată o mârţoagă costelivă. 

Țăranul începu să se lovească peste braţe, să se 
mute de pe un picior pe altul şi să strige: 

— Ei, oameni buni, deschideţi odată! 

— Cine e? întrebară cei de pe întărituri. 

— De-al vostru; sunt din Dzbow!... Am adus 
vânat sfinţilor părinţi. 

— Cum de te-au lăsat suedezii? 

— Care suedezi? 

— Cei care înconjură mânăstirea. 

— Ehei, nu mai e nici unul! 

— Binecuvântat fie numele Domnului! Au 
plecat? 

— Zăpada le-a şi acoperit urmele! 

Grupuri de târgoveţi şi ţărani înnegriră pe drum; 
unii călare, alţii pe jos cu femeile; începură să strige cu 
toţii de departe: 

— N-a mai rămas picior de suedez! 

— Au plecat la Wieluń! 

— Deschideţi porţile! Nu mai e nimeni în 
tabără! 

— Au plecat suedezii! Au plecat suedezii! 
răsunară strigătele apărătorilor şi vestea se împrăştie ca 
fulgerul de-a lungul întăriturilor. 

Oştenii alergară la clopote şi traseră de frânghii; 
dangătele tuturor parcă vesteau primejdia. Din chilii şi 
din biserică, din toate încăperile, ieşiră cu toţii afară. 

Clopotele băteau întruna. Curtea se umplu de 
călugări, şleahtici, oşteni, neveste şi copii. Strigătele de 
bucurie se auzeau pretutindeni. Unii fugeau pe ziduri să 
vadă tabăra pustie, alţii izbucneau în hohote de râs sau 
suspinau. 

Erau şi din aceia cărora încă nu le venea să creadă; 
ţăranii şi orăşenii din împrejurimi se adunau din ce în ce 
mai mulţi. 

Veneau din oraşul Czestochowa, din satele din jur şi 
din pădurile apropiate, lărmuind veseli şi cântând. 

Veştile se încrucişau uneori; fiecare îi văzuse pe suedezii 
care plecau şi spuneau încotro se duceau. 

După câteva ceasuri, oamenii roiau pe povârniş şi la 
poalele colinei. Porţile mânăstirii erau deschise la 
perete, ca înainte de împresurare; clopotele băteau fără 
încetare... şi glasurile izbânzii zburau în depărtări, 
răsunând în toată Republica. 

Zăpada acoperea mereu urmele suedezilor. 


La amiază, biserica gemea de lume, astfel că marea 
de capete semăna cu ulițele de la oraş, acoperite de 
piatră lângă piatră. Însuşi preotul Kordecki celebră 
slujba de mulţumire, iar mulţimii i se părea aidoma unui 
heruvim în rantia-i albă. Îşi punea în cântecul sfânt tot 
sufletul care parcă se înălța odată cu fumul cădelniţelor 
şi se împrăştia spre slava lui Dumnezeu. 

Bubuitul tunurilor nu mai cutremura zidurile şi 
geamurile nu mai zăngăneau, nu mai acoperea oamenii 
cu praf, nu mai întrerupea rugăciunile şi nici cântul 
acesta de recunoştinţă pe care sfântul prior îl intona în 
evlavia şi plânsul tuturor: 

Te Deum laudamus.... 


Capitolul XX 


Kmicic şi cei trei Kiemliczi călăreau cu grăbire spre 
hotarul silezian. Înaintau cu multă prevedere, ca să nu 
întâlnească vreun podghiaz suedez. Cu toate că şireţii 
Kiemliczi aveau scrisori de „liberă trecere” de la 


Kuklinowski şi iscălite chiar de Miller, oştenii ca ei erau 

supuşi la tot felul de cercetări care puteau să se 
sfârşească rău pentru jupân Andrzej şi tovarăşii săi. De 
aceea, se grăbeau să treacă hotarul cât mai repede şi să 
se afunde în ţinuturile împăratului. Primejdia îi pândea 
şi în pământurile de la hotar, brăzdate în lung şi-n lat de 
cetele suedeze. Nu o dată roate întregi de raitieri 
năvăleau în Slask, ca să-i prindă pe cei care se strecurau 
la Jan Kazimierz. Cât timp stătuseră la Czestochowa şi 
se îndeletniciseră cu vânarea suedezilor, Kiemliczii 
avuseseră prilejul să cunoască toate împrejurimile, 
drumurile de la hotar, cărările şi trecerile bogate în 
vânat, aşa că se mişcau ca la ei acasă. 

Pe drum, bătrânul Kiemlicz îi povesti lui jupân 
Andrzej ce se petrecea în Republică; acesta, închis atâta 
vreme în fortăreață, asculta cu lăcomie noutăţile, uitând 
de propria durere, fiindcă veştile erau cum nu se poate 
mai rele pentru suedezi şi vesteau sfârşitul apropiat al 
domniei lor în Polonia. 

— Oştirea s-a săturat de norocul şi tovărăşia 
suedezilor, spuse bătrânul Kiemlicz. Cei care mai demult 
îi amenințau pe hatmani, vrând să se alăture suedezilor, 
acum trimit deputăţii şi se roagă de jupân Potocki să 
scape Republica de la ananghie, jurând să-şi dea viaţa 
alături de el. Câţiva polcovnici îi hărţuiau pe suedezi pe 
socoteala lor. 

— Cine a început? 

— Jupân Zegocki, starostele de Babimost, şi 
jupân Kulesza. Ei s-au ridicat cei dintâi în Wielkopolska 
şi le dau multă bătaie de cap suedezilor; pâlcuri mai 
mici sunt o mulţime în toată ţara, dar e greu de aflat 


438 


numele conducătorilor care le tăinuiesc înadins, ca să-şi 
ferească familiile şi averea de răzbunarea suedezilor. 
Din oştire s-a ridicat mai întâi polcul condus de jupân 
Wojnittowicz. 

— Gabriel?... E rudă cu mine, deşi nu-l cunosc! 

— E un oştean destoinic. El a zdrobit ceata lui 
Pracki, care-i slujea pe suedezi, împuşcând căpetenia; 
acum a plecat în munţii de dincolo de Cracovia, a nimicit 
o roată de suedezi, scăpându-i pe munteni de asuprirea 
cotropitorilor... 

— Şi muntenii luptă împotriva suedezilor? 

— Ei au început primii, dar, proştii au vrut să 
recucerească Cracovia cu securile, aşa că ghinărarul 
Duglas i-a împrăştiat numaidecât, fiindcă la şes nu se 
pricep să lupte. În schimb, din podghiazurile trimise în 
munţi să-i pedepsească, nu s-a mai întors nici un oştean. 
Jupân Wojnittowicz i-a ajutat şi a pornit apoi spre 
Lubowla, la mareşal, unindu-se cu oastea acestuia. 

— Aşadar mareşalul Lubomirski e împotriva 
suedezilor? 

— S-au spus multe şi mărunte pe seama lui, dar 
când toată ţara a început să se ridice, s-a înverşunat şi 
el împotriva suedezilor. E un magnat puternic şi le-ar 
putea face mult rău. Numai el singur şi ar putea să se ia 
la harţă cu regele suedez. Lumea vorbeşte că până la 
primăvară nu va mai rămâne nici urmă de suedez în 
toată Republica... 

— Să te-audă Dumnezeu! 

— Cum va putea fi altfel, înălţimea ta, de 
vreme ce după împrejurarea Czestochowei s-au întors 

cu toţii împotriva lor. Oştirea se răzvrăteşte, şleahticii îi 
bat şi ei pe unde pot, ţăranii se adună şi, pe deasupra, 
mai vin şi tătarii, vine hanul însuşi, care i-a înfrânt pe 
Chmielnicki şi pe cazaci, făgăduindu-le că-i va şterge de 
pe faţa pământului dacă nu vor porni asupra suedezilor. 

— Dar şi suedezii au încă destui sprijinitori 
printre magnați şi şleahtici! 

— Ţine cu ei doar cine n-are încotro, aşteptând 
prilejul să-i lase de izbelişte. Numai prinţul voievod de 
Wilno s-a lipit cu tot sufletul de ei, de aceea a şi păţit-o. 

Kmicic aproape că-şi opri calul, ducându-şi mâna la 
şoldul rănit în care simţi o durere aprigă. 

— Pentru Dumnezeu! strigă, înăbuşindu-şi 
geamătul. Spune-mi ce se întâmpla cu Radziwilt? Se află 
şi acum tot la Kiejdany? 

— Poartă a raiului! răspunse bătrânul. Ştiu şi 
eu ce vorbeşte toată lumea, dar numai Dumnezeu 
cunoaşte adevărul. Unii zic că prinţul voievod nu mai 
trăieşte, alţii însă cred că se mai apără şi acum 
împotriva lui jupân Sapieha, dar abia îşi mai trage 
sufletul. Pesemne că şi-au încercat puterile în Podlasie şi 
jupân Sapieha a ieşit învingător, fiindcă suedezii n-au 
putut să-l ajute pe prinţul voievod... Acum se zvoneşte 
că e la Tykocin, încercuit de jupân Sapieha, şi s-a zis cu 
el. 

— Slavă Domnului! Cei vrednici triumfă asupra 
trădătorilor!... Slavă Domnului! Slavă Domnului! 

Kiemlicz se uită pe sub sprâncene la Kmicic, 
neştiind ce să mai creadă. Întreaga Republică aflase că, 
dacă Radziwilt îşi biruise propriile steaguri şi pe 

şleahticii care nu voiau stăpânirea suedeză, asta se 
întâmplase în mare măsură datorită lui Kmicic şi 
oamenilor lui. 

Dar bătrânul nu-şi mărturisi acest gând 
polcovnicului său şi merseră mai departe în tăcere. 

— Ce se petrece cu prinţul comis? întrebă, în 
sfârşit, jupân Andrzej. 

— Despre el n-am auzit nimic, înălţimea ta, 
răspunse Kiemlicz. Poate că se află la Tykocin sau la 
elector. Acum e război acolo şi regele suedez a plecat el 
însuşi în Prusia ducală. În acest timp, noi îl aşteptăm pe 
stăpânul nostru legiuit. Adu-l, Doamne, mai repede; 
numai să se arate şi toţi vor trece de partea lui, 
părăsindu-i pe suedezi. 

— E chiar aşa? 

— Înălţimea ta, eu ştiu numai ce mi-au spus 
oştenii care se aflau cu suedezii la Czestochowa. Sunt 
acolo vreo câteva mii de călăreţi sub conducerea lui 
jupân Zbrozek, jupân Kaliński şi a altor polcovnici. 
Îndrăznesc să susţin că nici unul nu slujeşte de 
bunăvoie, afară poate de tâlharii lui Kuklinowski, care 
voiau să-şi umple pungile cu comorile de la Jasna Góra. 
Toţi oştenii cinstiţi se văietau mereu şi-şi spuneau unul 
altuia: „Ne-am săturat de această slujbă jidovească! 
Numai să treacă regele nostru hotarul şi întoarcem 
săbiile împotriva suedezilor; câtă vreme nu e aici, ce să 
facem, unde să ne ducem?” Aşa se plângeau, iar cei din 
polcurile hatmanilor sunt şi mai îndâriiţi. Asta o ştiu 
sigur, fiindcă au trimis o deputăţie, la jupân Zbrozek şi 
s-au tot sfătuit în taină, noaptea, lucru de care Miller n-a 

ştiut nimic, deşi simţea că se unelteşte în jurul lui. 

— lar prinţul voievod de Wilno se află 
împresurat la Tykocin? întrebă jupân Andrzej. 

Kiemlicz privi iarăşi neliniştit la Kmicic, gândind că- 
l cuprinde fierbinţeala, de vreme ce porunceşte să 
repete a doua oară vestea pe care i-o împărtăşise cu o 
cupă înainte; răspunse totuşi: 

— E împresurat de jupân Sapieha. 

— Judecata lui Dumnezeu nu dă greş! spuse 
Kmicic. El, care putea să-şi măsoare puterea cu a 
regilor!... N-a rămas nimeni alături de el? 

— La Tykocin este acum o garnizoană suedeză, 
iar lângă prinţul voievod au mai rămas doar câţiva 
curteni de credinţă. 

Sufletul lui Kmicic se umplu de bucurie. Se temea 
de răzbunarea înfricoşătorului magnat asupra Oleńkăi 
şi, deşi socotea că amenințările lui aveau s-o apere pe 
jupâniţă, se gândea mereu că pentru Oleńka şi cei din 
neamul Billewicz ar fi fost mai bine şi mai fără primejdie 
să stea în bârlogul leului, decât la Kiejdany; la bunul 
plac al prinţului care nu ierta pe nimeni. Acum însă, 
când acesta se prăbuşea, potrivnicii lui trebuiau să se 
ridice; acum, când nu mai avea nici o putere şi 
însemnătate, când mai stăpânea doar o mică cetate, în 
care-şi apăra viaţa şi avântul, nu mai putea să se 
gândească la răzbunare; braţul lui încetase să-i mai 
asuprească pe neprieteni. 

— Slavă Domnului! Slavă Domnului! repetă 
Kmicic. 

Era atât de preocupat de schimbarea sorții lui 

Radziwitt, de tot ce se petrecuse în timpul şederii lui la 
Czestochowa şi de locul în care putea să se afle aleasa 
inimii lui, încât îl întrebă pentru a treia oară pe 
Kiemlicz; 

— Şi zici că prinţul e la pământ? 

— La pământ, răspunse bătrânul. Înălţimea ta, 
nu cumva eşti bolnav? 

— Mă cam ustură şoldul, dar nu-i nimic! 
răspunse Kmicic. 

Şi iarăşi călăriră în tăcere. Caii osteniţi îşi încetiniră 
treptat goana, până când începură să meargă la pas. 
Mişcarea legănată îl adormi pe jupân Andrzej care era 
trudit de moarte; dormi multă vreme, clătinându-se în 
şa. Îl trezi lumina albă a zilei. 

Privi cu mirare împrejur, deoarece la început crezu 
că tot ce se petrecuse în timpul nopţii fusese un vis; în 
sfârşit, întrebă: 

— Voi sunteţi cei trei Kiemliczi? Venim de la 
Czestochowa? 

st Întocmai, înălţimea ta! 

— Şi unde ne aflăm? 

m Ehe, în Śląsk. Aici nu ne mai ajung suedezii. 

— Asta-i bine! spuse Kmicic cu mintea 
limpezită. Dar milostivul nostru rege unde se află? 

— La Głogowa. 

— Acolo mergem şi noi să-i facem închinăciune 
şi să-i oferim slujba noastră. Dar ascultă, bătrâne! 

— Ascult, înălţimea ta! 

Kmicic se adânci în gânduri şi un răstimp nu mai 
zise nimic. Se vede că plănuia ceva în minte, şovăia, 

chibzuia; în cele din urmă, încheie: 

— Altfel nu poate fi! 

— Ascult, înălţimea ta! repetă Kiemlicz. 

— Să nu spuneţi cine sunt, nici regelui şi nici 
vreunuia dintre curteni!... Mă cheamă Babinicz şi venim 
de la Częstochowa. Despre Babinicz şi despre 
Kuklinowski puteţi să vorbiţi... Dar să nu-mi pomeniţi 
numele; în orbirea mea l-am slujit şi l-am ajutat pe 
prinţul voievod de Wilno, lucru de care trebuie să se fi 
auzit şi la curtea regelui. Dacă ar afla cine sunt, nu mi- 
ar mai da crezare şi m-ar socoti un trădător. 

— Jupâne polcovnic, după tot ce-ai făcut la 
Czestochowa... 

— Cine va depune mărturie că-i adevărat, câtă 
vreme mânăstirea e încercuită? 

— Va fi cum porunceşti, înălţimea ta. 

— Va veni şi timpul acela când adevărul va ieşi 
la suprafaţă, rosti Kmicic parcă pentru sine, dar mai 
întâi stăpânul nostru milostiv trebuie să se convingă 
singur... El va depune mărturie pentru mine la vremea 
potrivită! 

Cu acestea, îşi întrerupse vorba. Între timp, se 
luminase de-a binelea. Bătrânul Kiemlicz începu să 
cânte rugăciunile de dimineaţă, ajutat de glasurile 
groase ale lui Kosma şi Damian. Înaintau destul de încet, 
pentru că geruia straşnic, iar pe de altă parte, erau 
opriţi mereu de trecători, care-i întrebau de noutăţi, 
doritori să ştie mai ales dacă Czestochowa se mai apăra. 
Kmicic le răspundea că se apără şi se va apăra până va 
birui, dar întrebările nu se mai isprăveau. Drumurile 

roiau de călători, pretutindeni hanurile erau tixite. Cei 
care trăiau pe pământurile de la hotarul Republicii îşi 
căutau adăpost înlăuntrul ţării, fugind de asuprirea 
suedezilor, alţii se furişau spre hotare după veşti. Nu o 
dată întâlniră şleahtici care, sătui de stăpânirea 
suedeză, se duceau, ca şi Kmicic, să-l slujească pe rege. 
Deseori vedeau şi alaiuri de magnați sau cete mai mici şi 
mai mari de oşteni din acele polcuri care, de bunăvoie 
ori în puterea înţelegerii cu suedezii, trecuseră hotarul, 
cum se întâmplase cu oastea castelanului de Kiev. 
Veştile din ţară învioraseră nădejdile acestor izgoniți, şi 
mulţi se pregăteau să se întoarcă înarmaţi. Pretutindeni 
în Śląsk, mai ales în ţinuturile Racibórz şi Opole, era 
mare fierbere; olăcarii goneau cu scrisori la rege şi de la 
rege la castelanul de Kiev, la primat, la cancelarul 
Koryciński, la jupân Warszycki, castelanul Cracoviei, 
primul senator al Republicii care nu părăsise nici o clipă 
cauza lui Jan Kazimierz. 

Aceşti magnati, în înţelegere cu regina, neclătinată 
în nenorocire, luau legătura între ei şi cu ţara, cu 
oamenii de seamă despre care ştiau că s-ar întoarce 
bucuroşi alături de stăpânul legiuit. Pe de altă parte, 
repezeau gonaci mareşalul coroanei, hatmanii, oastea şi 
şleahticii care se pregăteau să pună mâna pe arme. 

Toate acestea se întâmplau în ajunul marelui război 
care izbucnise în câteva locuri. Suedezii înăbuşeau 
aceste răbufhniri fie cu puterea armelor, fie cu securea 
călăului, dar focul, stins într-un loc, izbucnea îndată în 
altă parte. O furtună înfricoșătoare îi ameninţa pe 
năvălitorii scandinavi; pământul, deşi acoperit de 

zăpadă, începea să-i frigă la tălpi; amenințările şi 
răzbunarea îi pândeau din toate părţile şi se speriau de 
propria umbră; 

Umblau ca năuci. Cântecele de biruinţă de altădată 
le mureau pe buze şi se întrebau cuprinşi de mare 
uimire: „Să fie oare acelaşi popor care ieri îşi părăsea 
propriul stăpân şi se preda fără luptă?” Chiar aşa, 
magnați,  şleahtici şi  oşteni treceau de partea 
învingătorului, dând o pildă nemaipomenită în istorie; 
oraşele şi cetăţile îşi deschideau porţile; ţara era 
ocupată. Niciodată o cucerire nu costase mai puţină 
putere şi sânge. Până şi suedezii, mirându-se de 
uşurinţa cu care cotropiseră această Republică 
puternică, nu puteau să-şi ascundă disprețul faţă de cei 
învinşi, care, la prima lucire a paloşului suedez, se 
depărtau de rege şi de ţară, numai ca să scape cu viaţă, 
să-şi păstreze averile sau să le sporească în 
învălmăşeală; Tot ce-i spusese cândva Wrzeszczowicz lui 
Lisola, trimisul împăratului, repeta însuşi regele şi toţi 
ghinărarii suedezi: „Poporul acesta e lipsit de bărbăţie şi 
statornicie, nu respectă nici o rânduială, nu are credinţă 
şi dragoste de ţară, aşa că trebuie să piară!” 

Uitau că polonezii mai aveau totuşi un simţământ 
puternic, a cărui expresie pământească era Jasna Góra. 

Şi tocmai datorită acestui simţământ avea să 
renască. 

Aşadar, bubuitul tunurilor, care răsuna la sfântul 
aşezământ, răsuna în acelaşi timp în toate inimile 
magnaţilor, ale şleahticilor, ale orăşenilor şi ale 
ţăranilor. Strigătul de groază se auzea din Carpaţi până 

la Marea Baltică şi uriaşul se trezea din amorţire. 

— Parcă e alt popor! spuneau cu mirare 
ghinărari suedezi. 

Şi cu toţii, de la Arfuid Wittemberg până la 
căpeteniile cetăților, trimiteau veşti pline de înfricoşare 
către Carol Gustav care se afla în pământurile prusiene. 

Pământul le fugea de sub picioare; în locul vechilor 
prieteni, întâlneau pretutindeni numai duşmani; în locul 
spaimei, curajul sălbatic în stare de orice; în locul 
slăbiciunii, îndârjirea; în locul răbdării, răzbunarea. 

În acest timp, în toată Republica trecea din mână în 
mână ordonanța lui Jan Kazimierz, care, scoasă mai 
dinainte în Slask, nu stârnise vâlva cuvenită. Acum, 
dimpotrivă, putea fi văzută prin cetăţile încă neocupate. 
Oriunde oamenii nu simțeau pe grumaz apăsarea 
călcâiului suedez, şleahticii se adunau în grupuri şi se 
băteau cu pumnii în piept, ascultând cuvintele 
înălţătoare ale regelui izgonit care, arătând greşelile şi 
păcatele, poruncea tuturor să nu-şi piardă nădejdea şi să 
se ridice întru apărarea Republicii îngenuncheate. 

„Cu toate că vrăjmaşul a pătruns adânc în ţară, 
scria Kazimierz, mai e încă vreme să recucerim 
ținuturile şi oraşele cotropite, să-i întoarcem lui 
Dumnezeu slava ce i se cuvine, să răzbunăm cu sânge 
bisericile pângărite şi să reaşezăm vechile libertăţi şi 
drepturi în Republică. Numai să se întoarcă virtutea 
vechilor poloni, observantia*” şi dragostea înaintaşilor 
pentru cinstea şi credința față de domnul lor, cu care se 
lăuda înaintea altor popoare bunicul nostru Zygmunt I. 


3 Tradiţii (lat.). 

Încă de atunci, fărădelegile au început să se schimbe în 
virtute. Aceia dintre voi pentru care Dumnezeu şi sfânta- 
i credinţă sunt bunul cel mai de preţ, ridicaţi cinstea şi 
credinţa voastră împotriva vrăjmaşului suedez. Nu mai 
aşteptaţi căpetenii şi voievozi sau poruncile scrise în 
legile Republicii, căci vrăjmaşul a amestecat toate 
aceste lucruri între cinstea şi credința voastră; ci unul 
lângă altul, al treilea lângă cei doi, al patrulea lângă cei 
trei, al cincilea lângă cei patru şi aşa per consequens 
fiecare cu slujitorii voştri, adunaţi-vă şi acolo unde 
dreptatea e de partea voastră, puneți-vă împotrivă. Abia 
atunci alegeţi-vă conducătorul. O ceată uniţi-o cu alta şi 
făcând oştire, alegeţi căpetenia cunoscută şi aşteptaţi 
venirea noastră, nescăpând prilejul, dacă se nimereşte, 
să ştirbiţi pe vrăjmaş. Când vom afla de cinstea şi 
credinţa voastră pentru noi, vom veni îndată şi ne vom 
primejdui viaţa acolo unde întregirea ţării o va cere!” 

Această ordonanţă se citea până şi în tabăra lui 
Carol Gustav sau în cetăţile păzite de garnizoane 
suedeze; pretutindeni unde se aflau steaguri polone. 
Şleahticii scăldau în lacrimi fiecare cuvânt al regelui, 
pârându-le rău de bunul stăpân, şi îşi jurau pe cruce, pe 
icoana Maicii Domnului şi pe  scapularii să-i 
îndeplinească porunca. Şi, ca să-şi dovedească 
dragostea, cu înflăcărarea în inimi şi ochii înlăcrimaţi, 
nu mai aşteptau, încălecau pe cai şi se aruncau asupra 
suedezilor. 

În acest fel, cetele suedeze mai mici începeau să se 
topească şi să piară văzând cu ochii. Aşa se întâmpla în 
Lituania şi Samogiţia. În Mazowsze, Wielkopolska şi 

Matopolska. Nu o dată şleahticii adunându-se la câte un 
vecin la botez, de ziua numelui, la nuntă sau la vreo 
petrecere, fără planuri de luptă, după ce băutura 
înfierbânta sângele. sfârşeau cheful căzând ca trăsnetul 
şi nimicind garnizoana suedeză cea mai apropiată. După 
care, cântând şi strigând, înmulţindu-se pe drum cu cei 
care vroiau să li se alăture, porneau mai departe; se 
strângea astfel o mulţime lacomă de sânge, care se 
preschimba în ceată, începând să lupte pe socoteala 
proprie. Ţăranii iobagi şi slujitorii veneau cu duiumul la 
asemenea  „petreceri”; alții aduceau veşti despre 
suedezii răzleţiţi sau despre podghiazurile cartiruite 
fără prevedere prin sate. Şi numărul „petrecerilor” şi al 
„praznicelor” sporea de la o zi la alta. Veselia şi curajul, 
proprii poporului, se descărcau din plin la aceste jocuri 
sângeroase. 

Deseori se îmbrăcau în haine de tătari, al căror 
nume îi umplea de spaimă pe suedezi, deoarece printre 
ei umblau tot felul de zvonuri ciudate despre sălbăticia 
şi vitejia înfricoșătoare a acestor fii ai stepelor de la 
Crâm cu care scandinavii nu se mai întâlniseră 
niciodată. Şi pentru că toată lumea ştia că hanul venea 
în ajutorul lui Jan Kazimierz cu o urdie de o sută de mii 
de luptători, iar şleahticii îşi făceau de cap, atacând 
garnizoanele, se isca o învălmăşeală cumplită. 

În multe locuri, polcovnicii şi căpeteniile suedeze 
credeau într-adevăr că veniseră tătarii şi se retrăgeau 
degrabă spre fortărețe mai mari sau spre tabere, 
împrăştiind pretutindeni ştirile înşelătoare şi spaima. În 
acest timp, aşezările care scăpau astfel de vrăjmaşi 

puteau să se  înarmeze, gloatele întâmplătoare 
preschimbându-se în oşteni. 

Mai primejdioase decât „petrecerile” şleahticilor şi 
decât tătarii erau pentru suedezi mişcările ţăranilor. 
Mai de mult, din primele zile ale încercuirii 
Czestochowei, norodul începuse să se frământe şi 
truditorii câmpului, liniştiţi şi răbdători până atunci, 
începuseră, ici şi colo, să se împotrivească, să pună 
mâna pe coase sau îmblăcie şi să dea ajutor şleahticilor. 
Ghinărarii suedezi mai pricepuţi priveau cu teamă la 
norii aceştia care puteau oricând să reverse un adevărat 
potop şi să-i înece pe năvălitori. 

Socoteau că spaima este mijlocia cel mai potrivit 
pentru a înăbuşi în faşă primejdia. Carol Gustav se arăta 
încă blând şi cu vorbe mieroase ţinea lângă el steagurile 
polone care-l urmaseră în Prusia. De aceea, nu se 
zgârcea cu laudele faţă de stegarul Koniekpolski, 
căpetenie faimoasă de la Zbaraż. Acesta îl însoțea cu 
şase mii de călăreţi neîntrecuţi care, la prima ciocnire 
cu oştile vrăjmaşe ale electorului, băgase asemenea 
groază în prusieni, încât electorul, părăsind lupta, 
consimţise numaidecât să negocieze. 

De asemenea, regele suedez trimitea scrisori către 
hatmani, magnați şi şleahtici, pline de bunăvoință, 
făgăduieli şi îndemnuri de a-i păstra credinţă. În acelaşi 
timp, poruncea ghinărarilor şi celorlalte căpetenii să 
treacă prin foc şi sabie orice împotrivire înăuntrul ţării, 
mai ales dacă era vorba de răzmeriţe ţărăneşti. Începea 
astfel cârmuirea cu mână de fier a oştenilor. Suedezii 
lepădau masca de prietenie. Paloşul, focul, jarul şi 

asuprirea luau locul bunăvoinţei prefăcute de odinioară. 
Din cetăţi porneau roate de călărime şi pedestraşi în 
urmărirea „petrecerilor”. Sate întregi erau făcute una 
cu pământul, conacele, bisericile şi casele parohiale — 
arse. Şleabhticii prinşi erau daţi pe mâna călăilor, iar 
ţăranilor li se tăia mâna dreaptă, apoi erau lăsaţi să se 
ducă la casele lor. 

Suedezii se arătau deosebit de aspri mai ales în 
Wielkopolska, provincie care, supunându-se înaintea 
celorlalte, se ridicase cea dintâi împotriva stăpânirii 
străine. Aici, căpetenia Stein poruncise o dată să se taie 
mâinile la trei sute de ţărani prinşi cu arma în mână. 
Prin târguri se înălţau mereu spânzurători de care 
atârnau în fiecare zi alţi osândiţi. La fel făcea Magnus 
de la Gardie în Lituania şi Samogiţia, unde şleabhticii şi 
ţăranii puseseră mâna pe arme. Şi pentru că în 
învălmăşeală era greu să deosebească pe prieteni de 
duşmani, suedezii nu mai cruţau pe nimeni. 

Dar vâlvătaia răzvrătirii, atâţată de sânge, în loc să 
se stingă, se lăţea din ce în ce mai mult; începea un 
război în care de amândouă părţile nu mai era vorba 
numai de izbânzi, cetăţi şi oraşe sau de ţinuturi, ci de 
moarte şi viaţă. Cruzimile sporeau ura şi potrivnicii nu 
mai luptau între ei, ci se ucideau unii pe alţii fără milă. 


Capitolul XXI 


Acest război de nimicire era abia la început când 
jupân Kmicic, împreună cu cei trei Kiemliczi, ajunse la 
Gtogowa după o călătorie destul de anevoioasă, având în 

vedere sănătatea-i zdruncinată. Sosiră aici în timpul 
nopţii. Oraşul era înţesat de oşteni, magnați şi şleahtici, 
de slujitorii regelui şi ai magnaţilor, iar hanurile erau 
atât de tixite, încât bătrânul Kiemlicz izbuti cu mare 
greutate să găsească, o locuinţă pentru jupân Andrzej la 
un frânghier care trăia în afara oraşului. 

Jupân Andrzej îşi petrecu ziua în durere şi 
fierbinţeală din pricina arsurii. Erau clipe când se 
gândea că va cădea la pat. Dar trupu-i de fier învinse. În 
noaptea care urmă îi fu mai bine, iar în zori se îmbrăcă 
şi plecă la biserică să-i mulţumească lui Dumnezeu 
pentru că scăpase ca prin minune. 

Ningea, şi dimineaţa cenuşie de iarnă abia izbutea 
să împrăştie întunericul. Oraşul dormea încă, dar în 
biserică se vedeau lumânările aprinse la altar şi se 
auzea cântecul orgii. Preotul începuse slujba înaintea 
altarului, deşi era destul de puţină lume. Pe lângă laviţe 
îngenuncheau zece cincisprezece credincioşi cu feţele 
ascunse în palme, iar când ochii i se mai obişnuiră cu 
întunericul, jupân Andrzej zări înaintea scaunelor un om 
întins în formă de cruce pe covorul aşternut pe lespezi. 
Înapoia lui îngenuncheau doi flăcăiandri cu chipuri 
rumene de copii, aproape îngereşti. Făptura aceasta 
stătea nemişcată şi numai pieptul ridicat de suspine 
arăta că nu doarme şi se roagă fierbinte, cu tot sufletul. 
Kmicic se adânci şi el în rugăciune; după ce-i mulţumi 
lui Dumnezeu, privirile i se îndreptară fără să vrea spre 
bărbatul întins în formă de cruce şi nu se mai 
desprinseră de el. Suspinele, ca nişte gemete, care se 
auzeau în liniştea bisericii, îi cutremurau întruna 

pieptul. În lucirile gălbui ale lumânărilor aprinse în faţa 
altarului şi lumina zilei care albea în geamurile 
ferestrelor, cel ce se ruga ieşea treptat din întuneric, 
devenind tot mai vizibil. 

Jupân Andrzej ghici îndată, după veşminte, că 
trebuie să fie cineva de vază, deoarece toţi cei de faţă, 
laolaltă cu preotul, se uitau la el cu mult respect. 
Necunoscutul era îmbrăcat în catifea neagră căptuşită 
cu blană de sobol, doar pe umeri i se răsfrângea un 
guler de dantelă albă, sub care se zăreau verigile 
lanţului de aur; lângă el se afla pălăria neagră cu pene 
de aceeaşi culoare, iar unul din pajii îngenuncheaţi în 
spatele cavalerului îi ţinea mănuşile şi spada lăcuită în 
albastru. Kmicic nu putea să-i vadă faţa ascunsă de 
zbârciturile covorului şi de buclele perucii neobişnuit de 
bogate, împrăştiate în jurul capului. 

Vrând să-i vadă chipul când necunoscutul avea să 
se ridice, jupân Andrzej se apropie de rândul de scaune. 
Slujba era spre sfârşit. Preotul intona Pater noster. Cei 
care voiau să ia parte la slujba următoare intrau pe uşa 
cea mare. Biserica se umplea cu încetul de oameni cu 
părul tuns scurt, îmbrăcaţi cu mantii, burci ostăşeşti, 
şube şi caftane de brocart. Începea să fie înghesuială. 
Atunci Kmicic îl înghionti cu cotul pe şleahticul de lângă 
el şi-i şopti: 

— Mă rog de iertare, domnia ta, că te 
stingheresc în rugăciune, dar dorinţa de a afla e mai 
tare decât mine. Cine este? 

Şi arătă din ochi spre necunoscutul întins în formă 
de cruce. 

— Se vede că domnia ta vii de departe, de 
vreme ce nu-l cunoşti, răspunse şleahticul. 

— Nici vorbă că viu de departe şi tocmai de 
aceea întreb, în nădejdea că am să nimeresc peste un 
om cu purtări alese, care n-o să întârzie să-mi răspundă. 

— E regele. 

— Pe viul Dumnezeu! strigă Kmicic. 

În aceeaşi clipă, se ridică şi regele, fiindcă preotul 
tocmai începea să citească evanghelia. 

Jupân Andrzej văzu o faţă suptă, galbenă şi 
străvezie ca ceara. Ochii regelui erau umezi, iar 
pleoapele  înroşite. Parcă soarta întregii ţări se 
răsfrângea pe chipu-i ales, slăbit de durere, suferinţă şi 
griji. Nopțile de nesomn, împărţite între rugă şi 
îngrijorare, chinurile cumplite, pribegia, părăsirea, 
maiestatea umilită a acestui fiu, nepot şi strănepot de 
regi puternici, amărăciunea cu care-l dăruiseră din 
belşug proprii supuşi, nerecunoştinţa ţării pentru care 
era gata să-şi jertfească sângele şi viaţa, toate acestea 
se puteau citi ca într-o carte pe această faţă. Totuşi nu 
răsfrângea numai resemnarea dobândită prin credinţă şi 
rugăciune, nu numai măreţia regelui şi a unsului lui 
Dumnezeu, ci şi atâta bunătate nemărginită, încât era 
limpede că va fi de ajuns ca cei ce se lepădaseră de el, 
toţi vinovaţi, să întindă braţele spre acest părinte care-i 
va primi şi-i va ierta, uitând nedreptăţile îndurate. 

La vederea lui, Kmicic îşi simţi inima strânsă de o 
gheară de fier. Sufletul înflăcărat al tânărului se umplu 
de o jale adâncă. Căinţa, mila şi respectul îi opriră 
răsuflarea în piept, vinovăția îi încovoie genunchii şi 

începu să tremure din tot trupul; un simţământ 
necunoscut îi încolţea în inimă. Îl îndrăgi dintr-o dată pe 
acest rege îndurerat şi simţi că nu are nimic mai scump 
decât acest părinte şi stăpân, că e gata să-şi jertfească 
pentru el sângele, viaţa, să îndure toate chinurile 
iadului. Îi venea să se arunce la picioarele lui, să-i 
îmbrăţişeze genunchii şi să-i ceară iertare. Şleahticul şi 
zurbagiul cutezător muriră într-o clipă în el, născându- 
se în loc un sprijinitor înfocat al regelui. 

— E stăpânul nostru, stăpânul nostru nefericit! 
îşi spunea, vrând parcă să se convingă singur de ce-i 
simţea inima şi îi vedeau ochii. 

În acest timp, după evanghelie, Jan Kazimierz 
îngenunche din nou, îşi desfăcu braţele şi înălţându-şi 
privirile, se adânci în rugăciune. În cele din urmă 
preotul plecă, oamenii începură să se mişte, dar regele 
continuă să stea în genunchi. Şleahticul pe care Kmicic 
îl întrebase de vorbă, îl înghionti la rându-i şi-l întrebă: 

— Dar domnia ta cine eşti? 

Kmicic nu înţelese întrebarea la început şi nu-i 
răspunse, inima şi gândurile îi erau prinse de rege. 

— Dar domnia ta cine eşti? repetă şleahticul. 

— Sunt un şleahtic, ca şi domnia ta! răspunse 
jupân Andrzej, parcă trezindu-se din somn. 

— Cum te cheamă? 

— Cum mă cheamă? Mă cheamă Babinicz şi 
sunt din Lituania, de lângă Witebsk. 

— Eu sunt Lugowski, curtean al regelui!... 
Domnia ta rogu-te, vii tocmai din Lituania, de la 
Witebsk? 

— Nu. Viu de la Czestochowa. 

Jupân Lugowski mai că amuţi de uimire. 

— Dacă-i aşa, fii binevenit, domnia ta, fii 
binevenit, pentru că ne aduci veşti noi! Milostivul nostru 
rege este tare îngrijorat, de trei zile n-am mai primit nici 
o ştire sigură. Cum asta? Din steagul lui Zbrozek, al lui 
Kaliński sau al lui Kuklinowski? De la Częstochowa? 

— Nu de la Czestochowa, ci chiar de la 
mânăstire! 

— Domnia ta glumeşti cumva? Ce-i acolo, ce se 
aude Jasna Góra se mai apără? 

— Se apără şi se va mai apăra. Suedezii sunt 
gata să părăsească asediul! 

— Pe legea mea, regele te va îmbrăca în aur! 
Zici că vii chiar de la mânăstire?... Cum de te-au lăsat 
suedezii să treci? 

— Nu le-am cerut îngăduinţa, dar iartă-mă, 
domnia ta. Suntem în biserică şi nu pot să-ţi dau prea 
multe amănunte. 

— Aşa-i,  aşa-i, răspunse jupân Lugowski. 
Dumnezeu e milostiv!... Ne-ai căzut ca din cer!... Aşa-i, 
suntem în biserică şi nu se cuvine!... Aşteaptă, domnia 
ta. Regele se va ridica numaidecât şi va merge să ia 
gustarea de dimineaţă înainte de slujba cea mare... Azi e 
duminică.. Haide, domnia ta să aşteptăm la intrare, 
unde am să te înfăţişez regelui... Haide, haide, că n- 
avem timp de pierdut! 

Spunând acestea, porni înainte cu Kmicic după el. 
Abia se opriră la uşă, că se arătară mai întâi cei doi paji, 
urmaţi încet de Jan Kazimierz. 

— Măria ta! strigă Lugowski, sunt veşti de la 
Czestochowa! 

Faţa de ceară a lui Jan Kazimierz se învioră dintr-o 
dată. 

— Ce, unde, cine a venit? întrebă. 

— Şleahticul acesta! Zice că vine chiar de la 
mânăstire. 

— A căzut mânăstirea? exclamă regele. 

Jupân Andrzej se prăbuşi cât era de lung la 
picioarele stăpânului. 

Jan Kazimierz se aplecă şi-l ridică de braţ. 

— Pe urmă, strigă, pe urmă!... Pentru 
Dumnezeu, ridică-te, domnia ta, şi spune o dată... 
Mânăstirea a fost cucerită? 

Kmicic zvâcni în sus cu lacrimi în ochi şi strigă 
înflăcărat: 

— N-a fost cucerită, măria ta, şi nici nu va fi! 
Suedezii sunt bătuţi! Tunul cel mare e sfărâmat! Printre 
ei bântuie spaima, foamea şi sărăcia! Se gândesc să se 
retragă! 

— Slavă, slavă ţie, Regină a îngerilor şi a 
noastră! rosti regele. 

Se întoarse apoi spre uşa bisericii, îşi scoase pălăria 
şi nu mai intră înăuntru, îngenunchind pe zăpadă afară. 
Îşi rezemă capul de rama de piatră a uşii şi se cufundă 
în tăcere. În curând, pieptul i se cutremură de suspine. 

Înduioşarea puse stăpânire pe toţi cei de faţă. Jupân 
Andrzej mugea ca un zimbru. 

După ce se rugă şi plânse îndestul, regele se ridică 
liniştit, cu faţa înseninată. Îl întrebă pe Kmicic cum îl 

cheamă, iar când acesta îşi spuse numele de împrumut, 
zise: 

— Jupân Lugowski să te conducă numaidecât la 
locuinţa noastră. O să luăm gustarea de dimineaţă, 
ascultând veştile de la Jasna Gora. 

Peste un sfert de ceas, Kmicic se afla în încăperea 
regelui în faţa unei adunări alese. Regele o aştepta pe 
regină să ia împreună fiertura de dimineaţă; într-adevăr, 
Maria Ludovica intră în curând. Când o văzu, Jan 
Kazimierz strigă îndată: 

— Czestochowa a rezistat! Suedezii se gândesc 
să ridice asediul! Uite-l pe jupân Babinicz care a venit 
de-acolo şi ne-a adus această ştire! 

Ochii negri ai reginei se opriră cercetători pe faţa 
tânărului oştean şi, văzându-i sinceritatea, se luminară 
de bucurie. Kmicic, făcându-i o plecăciune adâncă, se 
uită la ea cu îndrăzneală, cum ştiu să privească doar 
adevărul şi virtutea. 

— O, Doamne! rosti regina. Ne-ai luat o grea 
povară de pe inimă, domnia ta. Cu ajutorul lui 
Dumnezeu, să nădăjduim că norocul se va schimba. Vii 
drept de la Czestochowa? 

— Nu de la Czestochowa, zice că vine chiar de 
la mânăstire, e unul dintre apărători! exclamă regele. 
Oaspete de aur!... Unde nu dă Dumnezeu să vie câte 
unul ca ăsta în fiecare zi! Dar să-l lăsăm să vorbească... 
Haide, frate, spune cum aţi luptat şi cum aţi ocrotit 
braţul Domnului? 

= Într-adevăr, măriile voastre, nimic altceva 
decât grija lui Dumnezeu şi minunile Sfintei Fecioare, pe 

care le-am văzut cu ochii noştri în fiecare zi. 

Jupân Kmicic se pregătea să povestească totul în 
amănunt, dar începură să se strângă şi alţi dregători. 
Veniră deci trimisul papei, apoi primatul Leszczyński, 
urmat de preotul Wydzga, un predicator cu gura de aur, 
care era cancelarul reginei, de episcopul de Warmia şi 
de încă un primat. După aceea intrară jupân Korycinski, 
cancelarul coroanei, şi franţuzul de Noyers, om de 
credinţă al reginei, apoi veniră pe rând şi alţi dregători 
care nu-şi părăsiseră stăpânul în nenorocire, preferând 
să împartă cu el pâinea amară a pribegiei, decât să-şi 
calce jurământul. 

Regele era nerăbdător, aşa că se întrerupea mereu 
de la mâncare şi repeta: 

— Domniile voastre, ascultaţi-l pe oaspetele de 
la Częstochowa... Ascultaţi-l, că ne aduce veşti bune!... 
De la Jasna Góra!... 

Dregătorii se uitau cu luare-aminte la Kmicic care 
parcă stătea înaintea judecății. Jupân Andrzej însă, 
îndrăzneţ din fire şi învăţat cu mărimile, nu-şi pierdu 
cumpătul în faţa atâtor oameni de seamă şi, după ce se 
aşezară cu toţii, începu să istorisească despre 
împresurare. 

În cuvintele lui se simţea adevărul, pentru că 
vorbea limpede şi apăsat, ca un oştean care văzuse şi 
trăise totul, luând parte la toate. Povesti despre preotul 
Kordecki ca despre un proroc sfânt, îi ridică în slăvi pe 
jupân Zamoyski şi pe jupân Czarniecki, lăudă pe ceilalţi 
călugări, nelăsând la o parte pe nimeni afară de sine; 
întreaga apărare a pus-o pe seama bunăvoinţei şi 

minunilor Sfintei Fecioare. 

Regele şi dregătorii îl ascultau cu uimire. 

Arhiepiscopul îşi înălţase ochii înlăcrimaţi spre cer, 
preotul Wydzga îi traducea repede solului papei, unii îşi 
luaseră capul în mâini, alţii se rugau sau se băteau în 
piept. 

În sfârşit, când Kmicic ajunse la ultimele atacuri, 
când începu să povestească despre tunurile aduse de 
Miller de la Cracovia, despre balimezul căruia nu i se 
putea împotrivi nici un zid de apărare, ce să mai vorbim 
de cele de la Czestochowa, se aşternu o tăcere de 
mormânt şi toate privirile se aţintiră asupra lui. 

Dar Kmicic se întrerupse pe neaşteptate şi începu 
să gâfâie; faţa i se îmbujora, îşi încruntă sprâncenele, 
înălţă capul şi spuse cu mândrie: 

— Acum sunt nevoit să vorbesc despre mine, 
deşi aş vrea mai bine să tac... Dacă voi spune ceva care 
va semăna a laudă de sine, Dumnezeu mi-e martor că n- 
o fac pentru vreo răsplată; n-am nevoie, fiindcă pentru 
mine răsplata cea mai de preţ este să-mi vărs sângele 
pentru măria sa... 

— Vorbeşte cu îndrăzneală, te credem! îl 
îndemnă regele. Ce-i cu balimezul acela?... 

— Balimezul acela... eu, furişându-mă noaptea 
afară din fortăreață, l-am aruncat în aer cu pulbere! 

— Pe viul Dumnezeu! se miră regele. 

Apoi se înstăpâni tăcerea, toţi ascultătorii erau de-a 
dreptul uluiţi. Priveau cu toţii ca la o minune la voinicul 
care sta înaintea lor cu ochii scânteietori, cu rumeneala 
în obraji şi cu fruntea sus. Făptura lui arăta atâta vitejie 

sălbatică, încât se gândiră cu toţii că omul acela era în 
stare de asemenea faptă. 

De aceea, după un răstimp, primatul rosti: 

— Omul acesta nu minte! 

— Cum ai izbutit? întrebă regele. 

Kmicic povesti totul, în amănunt. 

— Să vezi şi să nu crezi! spuse cancelarul 
Korycinski. 

— Domniile voastre! rosti regele: N-am ştiut pe 
cine avem înaintea noastră. Nădăjduiesc că Republica n- 
a pierit, de vreme ce se nasc în ea asemenea viteji. 

— Acesta poate spune despre sine: Si tractus 
illabatur orbis, impavidum ferient ruinae!“ zise preotul 
Wydzga, căruia-i plăcea oricând să citeze pe alţii. 

— E aproape de necrezut! rosti iarăşi 
cancelarul. Jupâne cavaler, cum ai scăpat cu viaţă şi 
cum te-ai strecurat printre suedezi? 

— Bubuitura m-a asurzit, răspunse Kmicic, şi 
abia a doua zi m-au găsit suedezii lângă valul de 
apărare, zăcând fără suflare. M-au judecat numaidecât 
şi Miller m-a osândit la moarte. 

— Dar ai fugit? 

— Un oarecare Kuklinowski m-a cerut lui 
Miller, ca să mă omoare el, fiindcă nutrea o ură cumplită 
împotriva mea... 

— E un zurbagiu şi un tâlhar cunoscut, am 
auzit de el, îl întrerupse castelanul de Krzywin. Polcul 
lui se află cu Miller la Czestochowa, nu-i aşa?. 


1% Dacă universul s-ar preface în dărâmături, ruinele lui m-ar 
lovi fără să mă tem (lat.). 

— Acel Kuklinowski a venit mai înainte la 
mânăstire ca sol al lui Miller şi când l-am condus la 
poartă, m-a îndemnat la trădare. Drept răspuns, eu l-am 
pocnit cu pumnul în faţă şi i-am dat un picior în fund... 
De aceea era pornit împotriva mea. 

— Văd că avem de-a face cu un şleahtic 
plămădit din foc si pucioasă! strigă regele înveselit. 
Unuia ca ăsta nu e bine să-i ţii calea!... Aşadar Miller te- 
a dat lui Kuklinowski? 

— Întocmai, măria ta!... M-a dus într-o şură 
părăsită cu câţiva oşteni... Acolo m-a atârnat de o grindă 
şi a început să mă chinuiască; mai întâi mi-au ars şoldul. 

— Pentru Dumnezeu! 

A fost însă chemat la Miller şi, în acest timp, au 
venit trei şleahtici, Kiemlicz îi cheamă, oşteni de-ai lui, 
care slujiseră mai înainte la mine. Aceştia au omorât 
străjile şi m-au dezlegat. 

— Apoi aţi fugit! Acum pricepem! spuse regele. 

— Nu, măria ta. L-am aşteptat pe Kuklinowski 
să se întoarcă. Când a venit, am poruncit să-l lege de 
aceeaşi grindă şi i-am plătit-o cu vârf şi îndesat. 

Kmicic, aţâţat de amintirea celor întâmplate, roşi 
iarăşi şi-i luciră dinţii ca la lup. 

Dar regele, care trecea uşor de la supărare la 
veselie, de la vorba aşezată la glumă, începu să bată cu 
palma în masă şi strigă râzând: 

— Aşa-i trebuia! Bine i-ai făcut! Asemenea 
trădător a meritat-o din plin! 

— L-am lăsat în viaţă, răspunse Kmicic, dar 
gândesc că a îngheţat până dimineaţa. 

— E dintre cei cărora nu le place să rămână 
datori! De-am avea cât mai mulţi! se bucură regele. Şi-ai 
venit aici numai cu oştenii aceia? Cum zici că-i cheamă? 

— Kiemlicz; tatăl şi doi feciori. 

— Mater mea de domo Kiemlicz est +! — spuse 
preotul cancelar al reginei, Wydzga. 

— Pesemne că în neamul Kiemlicz sunt şi mari 
şi mici, răspunse Kmicic cu veselie. Ai mei nu numai că 
sunt mici, dar în fapt sunt nişte tâlhari adevăraţi; sunt 
oşteni îndemânatici şi-mi poartă credinţă. 

În această vreme, cancelarul Koryciiski, care tot 
şoptea ceva la urechea arhiepiscopului de Gniezno, 
spuse: 

— Mulţi vin aici şi îndrugă verzi şi uscate, 
dornici de răsplată şi faimă. Uneori aduc veşti 
înşelătoare la îndemnurile vrăjmaşului. 

Vorbele cancelarului  stinseră dintr-o dată 
înflăcărarea celor de faţă. Faţa lui Kmicic se acoperi de 
purpură. 

— Eu nu-ți cunosc rangul domniei tale, 
răspunse, care bănuiesc că trebuie să fie destul de 
înalt... aşa că n-aş vrea să te jignesc, dar gândesc că nici 
un rang nu poate îndreptăţi un şleahtic să mă facă 
mincinos fără temei. 

— Omule, vorbeşti cu marele cancelar al 
coroanei îl preveni jupân Lugowski. 

Kmicic izbucni cu mânie: 

— Aceluia care mă face mincinos, de-ar fi şi 
cancelar, tot am să-i spun: e mai lesne să faci pe altul 


4 Mama mea e din neamul Kiemlicz (lat.). 

mincinos, decât să-ţi pui viaţa în primejdie, e mai lesne 
să pecetluieşti cu ceară decât cu sânge! 

Dar jupân Korycinski nu se supără deloc, răspunse 
doar: 

— Nu te fac mincinos, jupâne cavaler, dar 
dacă-i adevărat ce-ai spus, atunci trebuie să ai şoldul 
ars. 

— Haide cu mine alături şi am să ţi-l arăt! tună 
Kmicic. 

— Nu e nevoie, zise regele, te credem şi aşa! 

— Nu se poate, măria ta, strigă jupân Andrzej, 
acum eu sunt cel care te roagă din tot sufletul, fiindcă 
nu doresc ca vreunul dintre cei de faţă, oricât ar fi de 
suspus, să mă creadă mincinos. Măriile voastre, crudă-i 
răsplata chinurilor mele! Nu vreau altceva decât să mi 
se dea crezare; cei care nu mă cred n-au decât să-mi 
pipăie rănile. 

— Noi avem încredere în domnia ta! spuse 


regele. 

— Cuvintele lui nu s-au abătut nici cu o iotă de 
la adevăr, — adăugă Maria Ludovica. Eu mă pricep la 
oameni. 


Dar Kmicic îşi împreună mâinile. 

— Măriile voastre, mă rog de iertare, dar 
îngăduiţi să vie cineva cu mine în odaia vecină, pentru 
că altfel mi-ar fi greu să mai rămân aici bănuit de 
minciună. 

— Vin eu, consimţi jupân Tyzenhauz, un tânăr 
curtean al regelui. 

Spunând acestea, îl conduse pe Kmicic în altă odaie, 

spunându-i pe drum: 

— Nu vin cu domnia ta pentru că nu ţi-aş da 
crezare, ci pentru că vreau să mai stăm de vorbă. Noi 
doi ne-am văzut pe undeva în Lituania... Nu-mi aduc 
aminte numele, fiindcă se prea poate să te fi văzut când 
eram nişte flăcăiandri amândoi. 

Kmicic îşi întoarse faţa, ca să-şi ascundă tulburarea. 

— Poate pe la vreo adunare. Răposatul tată- 
meu mă lua deseori cu el, ca să învăţ treburile obşteşti. 

— E cu putinţă... Nici vorbă, chipul domniei 
tale îmi este cunoscut, deşi pe atunci n-aveai cicatricea 
asta. Vezi domnia ta, memoria fragilis est“, mi se pare 
că atunci te numeai altfel. 

— Trecerea anilor tulbură amintirea, răspunse 
jupân Andrzej. 

După care intrară într-o încăpere. În curând, jupân 
Tyzenhauz se întoarse înaintea regelui. 

— E fript, măria ta, ca în frigare! spuse. Tot 
şoldul îi este ars! 

Aşadar, când reveni şi Kmicic, regele se sculă, îi luă 
capul în mâini şi zise: 

— Nu ne-am îndoit deloc că spui adevărul, iar 
meritul şi durerea ta nu vor fi uitate. 

— Suntem  datornicii domniei tale, adăugă 
regina, întinzându-i mâna. 

Jupân Andrzej se lăsă într-un genunchi şi sărută cu 
respect mâna reginei care-l mângâie ca o mamă pe cap. 

— Acum nu mai fi supărat pe cancelar, spuse 
iarăşi regele. La drept vorbind, pe aici au mai fost şi 


“2 Memoria este fragilă (lat.). 

alţii, trădători sau mincinoşi, iar datoria cancelarului e 
să afle adevărul de publicis. 

— Ce poate să însemne supărarea unui pârlit 
de şleahtic ca mine pentru un om atât de mare, 
răspunse jupân Andrzej. N-aş cuteza nici măcar să 
murmur împotriva acestui vrednic senator care dă 
tuturor pildă de credinţă şi dragoste de ţară. 

Cancelarul zâmbi cu bunăvoință şi-i întinse mâna. 

— Fi, hai să ne împăcăm! Mi-ai cam zis-o cu 
ceara aia, dar află că şi cei din neamul Korycinski n-au 
pecetluit numai cu ceară, ci şi cu sânge... 

Regele era tare mulţumit. 

— Ne place grozav Babinicz ăsta, spuse către 
senator. Prea puţini ne-au plăcut atât de mult ca el... 
Acum nu-ţi mai dăm drumul de lângă noi şi, cu ajutorul 
lui Dumnezeu, ne vom întoarce împreună în ţara iubită. 

— O, măria ta! strigă Kmicic cu înflăcărare, cu 
toate că am stat închis în fortăreață, am aflat de la 
şleahtici, de la oşteni, chiar de la cei care, slujind sub 
Zbrozek şi Kaliński, au împresurat Częstochowa, că 
aşteaptă cu toţii întoarcerea măriei tale. Numai să te 
arăţi, măria ta, şi în aceeaşi zi întreaga Lituanie, Polonia 
şi Rutenia vor veni ca un singur bărbat să-ţi stea alături. 
Vor veni şleahticii, vor veni până şi ţăranii să lupte lângă 
domnul lor. Oştile conduse de hatmani abia aşteaptă să 
se năpustească asupra suedezilor... La Czestochowa a 
venit o deputăţie de la polcurile hatmanilor, ca să-i 
asmuţă pe Zbrozek, Kaliński şi Kuklinowski împotriva 
suedezilor. Dacă vei trece astăzi hotarul, peste o lună nu 
va mai rămâne nici picior de suedez în Republică, dar 

vino, arată-te, măria ta, că suntem ca oile fără păstor!... 

În timp ce vorbea, lui Kmicic îi scânteiau ochii; îl 
cuprinse asemenea înflăcărare, încât îngenunche în 
mijlocul sălii. Înflăcărarea lui o cuprinse până şi pe 
regină care, neînfricată din fire, îl îndemna demult pe 
rege să se întoarcă. 

Aşa că, întorcându-se acum spre Jan Kazimierz, 
spuse apăsat şi cu hotărâre: 

— Întregul popor vorbeşte prin gura acestui 
şleahtic!... 

— Aşa-i, aşa-i, milostivă stăpână şi mamă a 
noastră!... strigă Kmicic. 

Cancelarul Koryciński şi regele se mirară de unele 
din vorbele spuse de Kmicic. 

— Suntem gata oricând, rosti regele, să ne 
jertfim sănătatea şi viaţa noastră, dar până acum am tot 
aşteptat îndreptarea supuşilor noştri. 

— Îndreptarea s-a înfăptuit! spuse Maria 
Ludovica. 

— Maiestas  infracta  malis!* rosti preotul 
Wydzga, privind-o cu admiraţie. 

— Acestea sunt lucruri însemnate, se amestecă 
arhiepiscopul Leszczyński. Să fi venit oare cu adevărat 
solia la Częstochowa de la oştile hatmanilor? 

— Ştiu asta de la oamenii mei, de la Kiemliczi! 
răspunse jupân Andrzej. 

— Oştenii lui Zbrozek şi Kaliński vorbeau în 
gura mare, nepăsându-le de Miller şi de suedezi. 
Kiemliczii n-au stat închişi în fortăreață, având legături 


“3 Suferințele nu pot învinge măreţia! (lat.). 

cu lumea dimprejur, cu oştenii şi şleahticii... Pot să-i 
aduc înaintea luminăţiilor voastre, ca să vă povestească 
singuri ce fierbere s-a iscat în toată ţara. Hatmanii s-au 
alăturat suedezilor de nevoie, pentru că duhul rău a 
întunecat mintea oştenilor care acum vor să se întoarcă 
la vechea slujbă. Suedezii îi bat pe şleahtici şi pe clerici, 
le jefuiesc avutul, hulesc împotriva slobozeniilor de 
altădată, aşa că nu e de mirare că toţi îşi încleştează 
pumnii şi vor să pună mâna pe sabie. 

— Am primit şi noi solie de la oştire, spuse 
regele, au venit şi aici trimişi în taină, care ne-au vestit 
dorinţa oştenilor de a se întoarce la vechea slujbă... 

— Se potriveşte cu ce spune cavalerul acesta, 
zise cancelarul. lar dacă deputăţiile umblă de la un polc 
la altul, înseamnă că fructele s-au copt, că strădaniile 
noastre nu s-au irosit în zadar şi treaba e gata, aşa că a 
venit timpul... 

— Dar Koniecpolski? întrebă regele, dar toţi 
ceilalţi care stau şi acum alături de cotropitor, îi privesc 
în ochi şi-l asigură de credinţa lor? 

Tăcură cu toţii, iar regele se posomori dintr-o dată; 
aşa cum soarele se ascunde după vreun nor şi 
mohoreala acoperă tot pământul, tot aşa se întunecă şi 
chipul lui. 

După un răstimp, începu să vorbească astfel: 

— Dumnezeu vede ce-i în inima noastră şi ştie 
că suntem gata să pornim chiar astăzi; nu puterea 
suedezilor ne ţine în loc, ci firea schimbătoare a 
poporului nostru care, asemenea lui Proteus, îmbracă 
mereu alte forme. Putem să avem încredere că această 

întoarcere nu este înşelătoare? Putem să ne încredem în 
acest popor care ne-a părăsit nu demult şi cu inima 
uşoară s-a unit cu năvălitorul împotriva propriului rege, 
împotriva ţării şi a libertăţilor sale? Durerea ne strânge 
inima şi ne e ruşine pentru supuşii noştri! Când s-a mai 
pomenit în istorie asemenea pildă? Care stăpânitor a 
mai avut parte de astfel de trădare şi reavoinţă, care a 
mai fost părăsit în acest fel? Nu uitaţi, domniile voastre, 
că în propria oştire, printre aceia care aveau datoria să- 
şi verse sângele pentru noi — ne şi temem s-o spunem — 
nu mai eram siguri de viaţa noastră. lar dacă am plecat 
din ţară, siliţi fiind să ne adăpostim aici, n-am făcut-o de 
frica vrăjmaşului suedez, ci ca să ne ferim supuşii, copiii 
noştri, de înspăimântătoarea faptă a uciderii de rege şi 
de părinte. 

— Stăpâne milostiv! strigă Kmicic, poporul 
nostru s-a făcut vinovat de vini grele, a păcătuit, şi pe 
drept îl pedepseşte Dumnezeu, dar, pe rănile lui 
Christos, nu s-a aflat nimeni şi, cu ajutorul lui 
Dumnezeu, nici nu se va afla în vecii vecilor, unul care 
să cuteze a ridica mâna asupra persoanei sfinte a 
unsului lui Dumnezeu! 

— Ţie nu-ţi vine să crezi, pentru că eşti prea 
cinstit, răspunse regele, dar noi avem scrisori şi dovezi. 
Radziwitii, de pildă, amar ne-au mai răsplătit pentru 
binefacerile pe care le-au cunoscut din partea noastră, 
cu toate acestea, pe Bogustaw, deşi trădător, îl mustră 
conştiinţa şi nu numai că n-a vrut să se alăture braţului 
ucigaş dar a fost primul care ne-a vestit. 

— Ce braţ ucigaş? strigă Kmicic uimit. 

— Bogusław ne-a adus la cunoştinţă, spuse 
regele, că s-a găsit cineva care, pentru o sută de 
cervoneți, s-a oferit să ne răpească şi, viu sau mort, să 
ne dea pe mâna suedezilor 

Toţi cei de faţă se înfiorară la aceste cuvinte ale 
regelui, iar jupân Kmicic abia fu în stare să bâlbâie 
întrebarea: 

— Cine-i acela?... Cine-i acela?... 

— Un oarecare Kmicic, răspunse regele. 

Un val de sânge i se urcă la cap lui jupân Andrzej, i 
se făcu întuneric înaintea ochilor, se apucă de ciuf şi 
strigă cu glasul răguşit: 

— E o minciună! Prinţul Bogustaw minte ca un 
câine. Măria ta, stăpâne, nu te încrede în acest trădător, 
a făcut-o înadins, ca să-şi ruşineze vrăjmaşul şi să te 
înfricoşeze!... Ăsta e un trădător!... Kmicic n-ar fi 
îndrăznit aşa ceva... 

Jupân Andrzej se răsuci deodată în loc. Puterile, 
slăbite de asediu, de explozia pulberii în ţeava 
balimezului şi de chinurile la care-l supusese 
Kuklinowski îl părăsiră cu totul şi se prăbuşi fără 
cunoştinţă la picioarele regelui. 

Îl duseră în încăperea alăturată şi doftorul regelui 
încercă să-l readucă în simţiri. Dregătorii rămaşi lângă 
rege nu-şi puteau lămuri de ce vorbele acestuia făcuseră 
impresie atât de adâncă asupra tânărului şleahtic. 

— Ori e atât de cinstit, încât fapta în sine l-a 
făcut să leşine, ori e vreo rudă de-a lui Kmicic, spuse 
castelanul de Cracovia. 

— Va trebui să-i întrebăm, răspunse cavalerul 

Koryciński. În Lituania sunt toţi rude între ei, ca şi la 
noi, dealtminteri. 

La acestea, jupân Tyzenhauz: 

— Măria ta, nu vreau, Doamne fereşte, să spun 
nimic rău de acest şleahtic, dar... nu trebuie să ne 
încredem prea mult în el... Nu încape îndoială că a 
luptat la Czestochowa; are şoldul ars şi călugării n-ar fi 
făcut în nici un caz una ca asta, deoarece ei, ca slugi ale 
lui Dumnezeu, trebuie să se arate milostivi chiar faţă de 
prinşi şi de trădători, dar mă tot urmăreşte un gând şi 
nu-mi îngăduie să am deplină încredere în el... Eu l-am 
întâlnit cândva în Lituania... pe când eram copil, la vreo 
adunare sau la vreo petrecere... nu-mi mai aduc aminte. 

— Şi ce-i cu asta? întrebă regele. 

— Dar mi se pare... că nu se numea Babinicz. 

— Nu vorbi cu bănat! îl dojeni regele, eşti încă 
tânăr şi împrăştiat, poţi să încurci lucrurile cu uşurinţă. 
Fie că-l cheamă Babinicz, fie că nu, de ce să n-avem 
încredere în el? în vorbele lui se văd sinceritatea şi 
adevărul, are o inimă de aur. Nu ne-am mai încrede nici 
în noi, dacă n-am avea încredere în acest oştean care nu 
şi-a cruțat sângele pentru noi şi pentru ţară, 

— El merită mai multă încredere decât 
scrisoarea prințului Bogusław, spuse regina pe 
neaşteptate. Va rog să luaţi aminte că în această 
scrisoare s-ar putea să nu fie nici un cuvânt adevărat. 
Radziwitti de la Birze sunt prea interesaţi să ne 
descurajeze şi nu e greu de presupus că prinţul 
Bogusław a vrut să-şi înfunde vreun vrăjmaş şi să-şi lase 
o portiţă deschisă pentru orice schimbare. 

— Dacă n-aş şti, spuse primatul, că din gura 
măriei tale iese numai adevărul, aş rămâne uimit de 
ascuţimea acestor cuvinte, vrednice de cel mai 
îndemânatic cârmuitor. 

—...Curasque gerens, animosque viriles“... îl 
întrerupse încet preotul Wydzga. 

Încurajată de aceste cuvinte, regina se ridică de pe 
scaun şi începu să vorbească astfel: 

— Nu e vorba de Radziwittii de la Birze, 
deoarece aceştia, ca eretici, puteau să dea lesne 
ascultare zvonurilor vrăjmaşe; nici de scrisoarea 
prinţului Bogustaw care poate că urmăreşte o răzbunare 
personală... Cel mai mult mă dor cuvintele 
deznădăjduite pe care regele, stăpânul şi soţul meu, le-a 
rostit împotriva acestui popor. Cine-l va mai cruța, dacă 
propriul rege îl osândeşte? Iar dacă mă uit prin lume, 
zadarnic am să întreb unde se mai află un alt popor care 
să păstreze şi să sporească slava lui Dumnezeu după 
pilda celor din vechime... E greu să găsesc un alt popor 
cu sufletul atât de deschis; este oare vreo ţară în care să 
nu se fi auzit despre asemenea pângăriri diavoleşti, 
nelegiuiri şi ură neînduplecată, de care sunt pline 
cronicile străine... Oamenii pricepuţi în istoria lumii să- 
mi arate şi mie un regat în care regii să moară de 
moarte liniştită. Aici n-ai să găseşti pumnale şi otravă, 
nici proteguitori, ca la englezi... E adevărat, stăpâne, 
poporul acesta are vini grele, a păcătuit prin 
samavolnicie şi uşurătate, dar unde-i poporul care nu 
greşeşte niciodată şi care îşi recunoaşte vinovăția atât 


4 ducând grijile şi înălţând sufletele cutezătoare (lat.). 

de repede, începând să se îndrepte? Iată că şi-au înţeles 
greşeala şi vin înaintea măriei tale, bătându-se în piept 
cu căinţă... gata să-şi verse sângele, să-şi jertfească 
viaţa şi averea pentru tine... Ai să-i respingi oare, nu-i 
vei ierta pe cei care se pocăiesc şi se îndreaptă, nu le vei 
arăta  încredere?... Nu vei arăta iarăşi dragoste 
părintească acestor copii care au rătăcit drumul?... 
Încrede-te în ei, stăpâne, fiindcă iată că duc dorul stirpei 
Jagiettonilor şi al stăpânirii tale... Du-te între ei... Eu, o 
femeie, nu mă tem de trădare, pentru că văd dragostea 
lor, părerea lor de rău pentru păcatele săvârșite şi mă 
gândesc la reîntregirea acestui regat la cârma căruia ai 
urmat după tatăl şi fratele tău. Nu pot să cred că 
Dumnezeu vrea să piardă această Republică în care 
sălăşluieşte lumina adevăratei credinţe. Pentru scurtă 
vreme, dreptatea dumnezeiască şi-a coborât pe pământ 
varga pedepsitoare nu spre pierzania acestor copii, 
pentru că în curând bunătatea cerescului stăpân şi 
părinte îi va alina în suferinţa lor. Dar tu, măria ta, nu le 
arăta dispreţ şi nu te teme să te încredinţezi pazei lor, 
pentru că numai în acest fel răul se poate schimba în 
bine, grijile în mângâiere şi înfrângerile în izbânzi. 

Spunând acestea, regina se aşeză, ochii îi scânteiau 
şi înflăcărarea îi umfla pieptul; toţi se uitau la ea cu 
admiraţie, iar preotul cancelar Wydzga începu să 
vorbească astfel; 


Nulla sors longa est, dolors et voluptas 
Invicem cedunt. 

Inia permutat brevis hora summis...% 


Dar nu-l ascultă nimeni, deoarece înflăcărarea 
eroicei stăpâne se împărtăşise tuturor. Însuşi regele se 
ridică cu obrajii împurpuraţi şi strigă: 

— N-am pierdut încă regatul, de vreme ce 
avem asemenea regină!... Facă-se voia ei, căci a vorbit 
ca un proroc. Cu cât vom pleca mai repede şi vom 
ajunge în inter regna? cu atât va fi mai bine!... 

La aceste cuvinte, primatul răspunse: 

— Nu vreau să mă arăt împotriva dorinţei 
măriilor voastre, nu vreau să vă abat de la această 
întreprindere care poate fi într-adevăr primejdioasă, dar 
care de asemenea poate să aducă izbăvirea. Socotesc 
totuşi că n-ar fi rău să ne strângem încă o dată la Opole, 
unde vin cei mai mulţi senatori, şi să ascultăm părerile 
celor adunaţi, care nu pot decât să lumineze şi mai bine 
şi mai pe larg împrejurările. 

— Atunci să mergem la Opole! strigă regele, 
iar după aceea, la drum, şi ce-o da Dumnezeu! 

— Dumnezeu o să dea întoarcere fericită şi 
izbândă! zise regina. 

— Amin! rosti primatul. 


Capitolul XXII 


Jupân Andrzej se frământă în hanul său ca un râs 


15 Nici un destin nu e veşnic, durerea şi plăcerea se schimbă 
între ele, prăbuşitul se ridică într-o clipă (lat.). 
5 In regat (lat). 
474 


rănit. Răzbunarea drăcească a lui Bogusław Radziwitt îl 
adusese în pragul nebuniei. Nu era de ajuns că prinţul 
scăpase din mâinile lui, îi ucisese oamenii şi cât pe ce 
să-l omoare şi pe el, dar îl mai şi acoperise de ruşine. 
Nimeni din neamul lui şi, mai mult, nici un polonez nu 
mai păţise aşa ceva de când e lumea lume. 

Erau clipe când Kmicic voia să renunţe la toate, la 
slava care-l aştepta, la slujba regelui, şi să zboare să se 
răzbune, pe acest magnat, pe care l-ar fi sfâşiat de viu. 

Pe de altă parte însă, cu toată înverşunarea şi 
viforul inimii, îi trecea prin minte că răzbunarea nu va 
fugi atâta vreme cât prinţul trăia, iar cel mai bun prilej, 
singura cale de a-i dovedi minciuna şi a-i da în vileag 
învinuirea sfruntată, era tocmai slujba regelui, deoarece 
astfel putea să arate lumii nu numai că nu ridicase mâna 
asupra înaltului stăpân, dar şi că printre toţi şleahticii 
din Polonia şi Lituania regele nu şi-ar fi putut găsi un 
slujitor mai credincios decât Kmicic. 

Cu toate astea, scrâşnea din dinţi, fierbea asemenea 
apei în clocot şi-şi smulgea hainele de pe el; multă 
vreme nu fu în stare să se liniştească. Se bucura la 
gândul răzbunării, îl vedea iarăşi pe prinţ în mâinile 
sale; îşi jură pe amintirea părintelui său că trebuie să 
pună mâna pe el, de-ar fi să plătească asemenea faptă 
cu moartea în chinuri. Şi, cu toate că prinţul Bogusław 
era un magnat puternic, pe care nu numai răzbunarea 
unui şleahtic de rând, dar şi aceea a regelui putea să-l 
ajungă cu greutate, dacă i-ar fi cunoscut mai bine 
sufletu-i vijelios, n-ar mai fi dormit liniştit şi s-ar fi 
înfiorat la auzul acestui legământ. 

Dar jupân Andrzej nu ştia că prinţul nu se 
mulţumise numai să-l acopere de ruşine şi să-i păteze 
bunul renume. 

În acest timp, regele, care-l îndrăgise dintr-o dată 
pe tânărul viteaz, îl trimise în aceeaşi zi pe jupân 
Lugowski la el, iar în cea următoare îi porunci să-l 
însoţească la Opole; unde adunarea senatorilor avea să 
chibzuiască asupra întoarcerii regelui în ţară. Aveau 
într-adevăr destule lucruri de hotărât, întrucât 
mareşalul coroanei trimisese a doua scrisoare, vestind 
că în ţară toţi sunt gata de luptă şi îndemnându-l pe 
rege să se întoarcă cât mai repede. Pe de altă parte, se 
răspândi ştirea despre o înţelegere între şleahtici şi 
oşteni întru apărarea regelui şi a ţării, la care lumea se 
gândea de multă vreme, dar care, cum s-a arătat după 
aceea, avea să se încheie ceva mai târziu sub numele de 
Confederaţia de la Tyszowce. 

Deocamdată toţi erau preocupaţi de aceste veşti şi 
îndată după slujbă se retraseră la sfat de taină; luă parte 
şi Kmicic, chemat de rege, ca unul care aducea veşti de 
la Czestochowa. 

Începură deci să discute dacă regele trebuia să se 
întoarcă în ţară acum ori să amâne până când oştirea îi 
va părăsi pe suedezi nu numai cu vorba, ci şi cu fapta. 

Jan Kazimierz puse capăt dezbaterilor spunând: 

— Domniile voastre, nu mai chibzuiţi dacă e 
bine sau nu să ne întoarcem fiindcă ne-am şi sfătuit cu 
Dumnezeu şi Sfânta Fecioară. Prin urmare, vă aducem 
la cunoştinţă că vom pleca în aceste zile fără să mai 
ţinem seamă de cele ce-ar putea să ne întâmpine acolo... 

Aşa că domniile voastre gândiţi-vă mai bine, şi nu vă 
zgârciţi cu sfatul, cum să facem ca întoarcerea noastră 
să aibă loc mai cu folos şi mai fără primejdie. 

Părerile erau împărţite. Unii ziceau să nu se 
încreadă prea mult în mareşalul coroanei, care se 
arătase şi altă dată şovăitor şi lipsit de credinţă, atunci 
când în loc să dea coroana în păstrarea împăratului, 
cum îi poruncise regele, o dusese la Lubowla.— Mai 
sunt, spunea, trufia şi ambițiile acestui magnat şi nu se 
ştie ce va face atunci când îl va avea pe rege în castelul 
său, ce va cere în schimbul serviciilor lui; nu va pretinde 
oare să ia toată puterea în mâinile sale, ca să se afle 
deasupra tuturor şi să fie proteguitorul întregii ţări şi al 
regelui? 

Aceştia erau de părere ca regele să aştepte 
ridicarea asediului şi să plece la Czestochowa, izvor al 
bunăvoinţei dumnezeieşti şi al renaşterii Republicii. Alţii 
însă aveau altă părere. 

— Suedezii se află şi acum la Czestochowa şi, 
deşi cu ajutorul Celui de Sus n-o va cuceri, toate 
drumurile sunt păzite. Toate aşezările din împrejurimi 
sunt în mâinile suedezilor. Vrăjmaşul stă la Krzepice, 
Wieluń şi la Cracovia, iar de-a lungul hotarului sunt de 
asemenea împrăştiate forţe însemnate. În munţi, spre 
fruntariile maghiare, unde se află aşezată Lubowla, nu 
mai sunt alte oşti afară de ale mareşalului, şi suedezii n- 
au pătruns niciodată până acolo, lipsindu-le oamenii şi 
îndrăzneala. În plus, de la Lubowla se poate ajunge mai 
repede în Rutenia, necălcată încă de piciorul 
vrăjmaşului, la Lwów, care n-a încetat să păstreze 

credinţa regelui, şi la tătari; după cât se spune, aceştia 
ne vin în ajutor, aşteptând acolo hotărârea regelui. 

— Quod attinet mareşalul, vorbi episcopul de 
Cracovia. Ambiţia lui va fi măgulită de faptul că va fi cel 
dintâi care-l va primi şi-l va ocroti pe rege în stărostia 
lui de la Spisz. Puterea va rămâne în mâinile regelui, 
mareşalul mulţumindu-se cu nădejdea acestor mari 
servicii aduse măriei tale; iar dacă va voi să-i întreacă pe 
toţi în credinţă, atunci fie că această credinţă a lui 
izvorăşte din ambiţie ori din dragostea de domn şi ţară, 
regele va avea numai de câştigat. 

Părerea vrednicului şi încercatului episcop li se 
păru tuturor întemeiată; hotărâră, prin urmare, ca 
regele să pornească prin munţi spre Lubowla, iar de 
acolo la Lwów sau în altă parte, după cum se vor arăta 
împrejurările. 

Se puse în discuţie şi ziua plecării, dar voievodul de 
Leczyca, abia întors de la împărat, la care fusese trimis 
să ceară ajutor, socoti că e mai bine să nu se hotărască 
o dată anume, lăsând aceasta la voia regelui, pentru că, 
altminteri, vestea s-ar fi împrăştiat şi duşmanul ar fi fost 
prevenit. Hotărâră de aceea, numai că regele avea să 
plece cu trei sute de dragoni aleşi, sub conducerea lui 
jupân Tyzenhauz care, deşi tânăr, era socotit un mare 
războinic. 

Şi mai însemnată fu a doua parte a dezbaterilor 
când consimţiră cu toţii că, după sosirea în ţară, 
întreaga putere şi conducerea războiului vor trece în 
mâinile regelui, căruia îi datorau ascultare în totul 
şleahticii, oştirea şi hatmanii. Se vorbi, de asemenea, 

despre viitor şi despre cauzele nenorocirilor care se 
revărsaseră pe neaşteptate, ca potopul, peste toată ţara. 
Însuşi, primatul, nu altcineva, dădu drept pricină 
neorânduiala, lipsa de ascultare şi nerespectarea puterii 
şi măreției regale. 

Îl ascultară cu toţii într-o tăcere adâncă, deoarece 
fiecare înţelegea că e vorba de soarta Republicii şi de 
schimbările care puteau să-i întoarcă puterea de 
odinioară, schimbări la care se gândea demult regina 
înţeleaptă şi cu dragoste de ţară. 

Cuvintele se rostogoleau ca tunetele din gura 
înaltului prelat al bisericii, iar sufletele ascultătorilor se 
deschideau spre adevăr, cum se deschid florile spre 
soare. 

— Nu sunt împotriva slobozeniilor de altădată, 
spuse primatul, ci împotriva acelei samavolnicii care 
face ca ţara să se piardă cu propriile mâini... Adevăr 
grăiesc, în această Republică s-a uitat deosebirea dintre 
slobozenie şi samavolnicie şi iată cum destrăbălarea şi 
slobozenia neîngrădită au sfârşit în durere şi robie. 
Cetăţeni ai acestei Republici strălucitoare, cum de vi s-a 
întunecat într-atâta mintea, încât să socotiți apărător al 
libertăţii numai pe acela care face gălăgie, întrerupe 
adunările Seimului şi se pune împotriva regelui, nu 
atunci când trebuie, ci atunci când acesta vrea să scape 
ţara? Prin vistieria noastră suflă vântul, oştenii neplătiţi 
îşi caută leafa în slujba vrăjmaşului şi până şi Seimul, 
singura temelie a Republicii, nu e în stare de nimic, 
pentru că un samavolnic, un cetăţean rău, poate strica 
totul pentru vreun interes de-al lui. Ce fel de libertate e 

aceea care îngăduie unuia să se împotrivească 
tuturor?... Asemenea libertate nu înseamnă oare robia 
tuturor? Unde am ajuns folosindu-ne de ea, care sunt 
acele fructa dulci pe care le-a dat?... Până şi un vrăjmaş 
atât de slab, asupra căruia înaintaşii noştri au biruit de 
atâtea ori, acum sicut fulgur ab occidente et paret usque 
ad orientem”. N-a încercat nimeni să-i pună stavilă, 
ereticii trădători l-au ajutat şi a cotropit totul, 
prigoneşte credinţa, ruşinează bisericile şi atunci când îi 
vorbiţi de slobozeniile voastre, vă arată paloşul!... Iată la 
ce au dus adunările voastre, dreptul vostru de veto, 
samavolnicia şi nerespectarea stăpânirii!... Regelui, 
apărătorul legiuit al ţării, i-aţi luat toată puterea şi pe 
urmă l-aţi învinovăţit că nu vă apără!... Nu v-a mai 
plăcut stăpânirea voastră, iar acum vă stăpâneşte 
vrăjmaşul... Cine, vă întreb, poate să ne scape din 
această cumpănă, cine să întoarcă vechea înflorire a 
Republicii, dacă nu acela care şi-a jertfit sănătatea şi 
odihna pe vremea când ţara era sfâşiată de războiul cu 
cazacii; care şi-a pus viaţa sfântă în primejdie, cum n-a 
mai făcut nici unul dintre stăpânitorii timpurilor 
noastre; care la Zbórow, Beresteczko şi la Zwaniec a 
luptat ca un oştean de rând, îndurând trudă şi lipsuri 
nepotrivite cu rangul său... Lui dar să ne încredinţăm 
acum şi, asemeni vechilor romani, să-i dăm toată 
puterea, iar noi să chibzuim cum să scăpăm pe viitor 
țara de  vrăjmaşul dinăuntru, de  destrăbălare, 
samavolnicie, neorânduială şi strâmbătate, cum să 
statornicim iarăşi respectul faţă de legi şi de rege!... 


47 Se iveşte şi se întinde ca fulgerul de la apus la răsărit (lat.). 

Astfel cuvântă primatul, iar amintirea nenorocirii şi 
a încercărilor din ultima vreme îi copleşi pe ascultători; 
nu se împotrivi nici unul, dându-şi seama cu toţii că 
dacă nu va fi întărită puterea regelui, Republica va 
trebui să piară. Începură deci să se sfătuiască între ei 
cum să ducă mai la îndeplinire propunerea primatului, 
iar regele şi regina ascultau bucuroşi, mai ales regina 
care trudea de multă vreme să aşeze buna rânduială în 
Republică. 

Aşa că regele se întoarse la Głogowa vesel şi 
mulţumit; aici chemă în odaia lui câteva căpetenii de 
încredere, printre care şi pe Kmicic, şi le spuse: 

— Ne grăbim şi ne arde pământul sub picioare, 
am vrea să plecăm fie şi mâine, de aceea v-am chemat 
pe domniile voastre, ca să spuneţi ce-i de făcut, sunteţi 
doar oameni încercaţi şi pricepuţi în ale războiului. E 
păcat să mai pierdem timpul, de vreme ce prezenţa 
voastră poate grăbi începerea luptelor. 

Nici vorbă, întări jupân Lugowski, dacă asta e voia 
măriei tale, n-are rost să mai zăbovim. Cu cât mai 
repede, cu atât mai bine! 

— Până când nu se află şi duşmanul nu-şi 
întăreşte paza, adăugă polcovnicul Wolf. 

— Duşmanul e prevenit şi drumurile sunt 
păzite! spuse Kmicic. 

— Cum aşa? întrebă regele. 

— Stăpâne milostiv. Întoarcerea măriei tale nu 
e o noutate pentru suedezi! Aproape în fiecare zi se 
împrăştie vestea în toată ţara că măria ta te afli pe drum 
ori în inter regna. De aceea, trebuie să fim foarte 

prevăzători şi să ne strecurăm prin cheile munţilor, 
fiindcă pe tracturile mari pândesc podghiazurile lui 
Duglas. 

— Cea mai bună prevedere, spuse jupân 
Tyzenhauz privind la Kmicic, sunt cele trei sute de săbii 
şi, de vreme ce milostivul stăpân îmi încredinţează mie 
conducerea lor, nu i se va clinti nici un fir de păr, de-ar 
fi să calc în picioarele cailor podghiazurile lui Duglas. 

— Domnia ta, aşa va fi, dacă ai să întâlneşti trei 
sute, să zicem şase sute sau chiar o mie de oameni, dar 
dacă vei nimeri în capcana întinsă de un pâlc mai-mare, 
ce se va întâmpla? 

— Am spus trei sute, răspunse Tyzenhauz, 
pentru că aşa s-a hotărât. Dar dacă-s prea puţini oşteni, 
pot sa fac rost de cinci sute sau chiar de mai mulţi. 

— Ferească Sfântul! Cu cât ceata e mai mare, 
cu atât se va afla mai repede! se împotrivi Kmicic. 

— Ei, socot că mareşalul coroanei ne va ieşi în 
întâmpinare cu steagurile sale, se amestecă regele. 

— Mareşalul nu va veni, pentru că nu va 
cunoaşte nici ziua şi nici ceasul plecării măriei tale, şi pe 
urmă, chiar dacă ar şti, s-ar putea să întârzie pe drum; e 
greu să prevezi totul. 

— Vorbeşti ca un oştean adevărat, domnia ta! 
spuse regele. Se vede cât de colo că războiul nu-ţi este 
străin. 

Kmicic zâmbi, aducându-şi aminte cum îl hărţuise 
pe Chowański. Cine se pricepea mai bine ca el la 
asemenea treburi! Cui trebuia să i se încredinţeze 
însoţirea regelui? 

Dar se vede că jupân Tyzenhauz nu împărtăşea 
părerea regelui, fiindcă se încruntă şi-i spuse lui Kmicic: 

— Aşteptăm de la domnia ta un sfat mai bun... 

Kmicic simţi râca tânărului, aşa că-l ţintui cu 
privirea pe Tyzenhauz şi răspunse: 

— Părerea mea e că o ceată mai mică poate să 
se furişeze mai lesne. 

— Aşadar, cum va fi? 

— Stăpâne milostiv, zise Kmicic. Măria ta vei 
face cum vei crede de cuviinţă, dar mie mintea-mi spune 
aşa: jupân Tyzenhauz să plece înainte cu dragonii, 
vestind înadins că-l conduce pe rege, ca să atragă 
vrăjmaşul asupra lui. Îl priveşte cum se va descurca şi 
ce va face ca să scape cu faţa curată. Noi însă, nu prea 
mulţi, vom porni împreună cu măria ta după o zi sau 
două; în timp ce luarea-aminte a vrăjmaşului va fi 
îndreptată în altă parte, gândesc că nu ne va fi prea 
greu să ne strecurăm până la Lubowla. 

Regele începu să bată din palme. 

— Dumnezeu ne-a trimis pe acest oştean! 
strigă. Nici Solomon nu ne-ar fi dat un sfat mai bun! Ne 
dăm votum pentru acest plan şi aşa vom face. Îl vor 
căuta pe rege printre dragoni, iar regele le va trece pe 
sub nas. Pe legea mea, nici că se poate mai bine! 

— Măria ta, asta-i o glumă!... strigă Tyzenhauz. 

— O glumă de oştean! răspunse regele. În 
sfârşit, fie, ce-o fi, nu renunţ la această părere! 

Lui Kmicic îi scânteiară ochii de bucurie, văzând că 
planul lui era socotit mai bun, dar Tyzenhauz zvâcni în 
picioare. 

— Stăpâne, milostiv! spuse, renunţ la 
conducerea dragonilor, să-i conducă altcineva! 

— Şi pentru care pricină? întrebă regele. 

— Măria ta, dacă ai să pleci fără apărare, la 
cheremul întâmplării şi al tuturor primejdiilor, n-am să 
fiu alături de tine, să te apăr şi să-mi dau viaţa de va fi 
nevoie. 

— Îţi mulţumim pentru dorința domniei tale, 
răspunse Jan Kazimierz, dar fii liniştit, căci luându-ne 
după sfatul lui Babinicz, vom fi în siguranță. 

— Jupân... Babinicz, sau cum s-o fi numind, n- 
are decât să-şi ia toată răspunderea sfatului său! Poate 
că vrea cu tot dinadinsul ca măria ta să rătăceşti prin 
munţi fără nici o apărare... Îl iau martor pe Dumnezeu şi 
pe toţi cei de faţă că nu sunt de această părere! 

Abia isprăvi, că şi Kmicic sări în picioare şi 
privindu-l pe Tyzenhauz în albul ochilor, întrebă: 

— Domnia ta, ce înţelegi prin aceste vorbe? 

Dar Tyzenhauz se mulţumi să-l măsoare cu semeţie 
de sus până jos: 

— Nu cuteza să mă înfrunţi, domnia ta, că nu 
eşti în stare! 

Kmicic îi răspunse cu fulgere în priviri: 

— Nu se ştie cine-ar fi mai sus dacă... 

— Dacă ce? întrebă Tyzenhauz, uitându-se 
aprig la el. 

— I-am înfruntat eu pe alţii mai presus decât 
domnia ta! 

Tyzenhaus izbucni în râs. 

— Pe unde i-ai căutat, domnia ta? 

— Tăcere! porunci regele  încruntându-şi 
sprâncenele. N-avem nevoie de gâlceavă şi aici!... 

Jan Kazimierz impunea atâta respect celor de faţă, 
încât cei doi tineri tăcură şi se simţiră încurcaţi, 
amintindu-şi că rostiseră cuvinte nesăbuite înaintea 
măriei sale. 

Regele adăugă: 

— Nimeni nu are dreptul să se socotească mai 
presus decât acest cavaler care a sfărâmat balimezul şi 
a scăpat din mâna suedezilor, chiar dacă părintele lui a 
fost un prăpădit de şleahtic, lucru cu neputinţă, fiindcă 
se ştie că pasărea se cunoaşte după pene, iar sângele 
omului după fapte. Lăsaţi ranchiuna. Aici, regele se 
întoarse spre Tyzenhauz. Dacă vrei, rămâi şi tu alături 
de noi. Nu se cuvine să nu-ţi îndeplinim asemenea 
dorinţă. Pe dragoni o să-i conducă Wolf sau Denhoff. Dar 
să rămână şi Babinicz; o să facem cum ne-a sfătuit el, 
asta-i voia noastră. 

— Eu mă spăl pe mâini! spuse Tyzenhauz. 

— Domniile voastre trebuie să păstraţi taina. 
Dragonii să plece chiar astăzi spre Racibórz... şi să 
răspândească vestea că şi noi ne aflăm printre ei!... Fiţi 
gata, pentru că nu se ştie când va veni ziua şi ceasul... 
Tyzenhauz, du-te şi spune-i porunca rotmistrului de 
dragoni. 

Tyzenhauz ieşi, frângându-şi mâinile de supărare şi 
părere de rău, iar după el plecară şi ceilalţi. 

În aceeaşi zi, vestea se împrăştie ca fulgerul prin 
toată Głogowa cum că regele Jan Kazimierz pornise spre 
hotarele Republicii. Mulţi dintre senatori crezură că 

regele plecase cu adevărat. Gonaci repeziţi înadins 
duseră ştirea la Opole şi spre drumurile de la hotare. 

Tyzenhauz, deşi declarase că se spală pe mâini, nu 
se lăsă cu una cu două. Ca om de încredere, putea să vie 
când vroia la rege, aşa că în aceeaşi zi, după plecarea 
dragonilor, se înfăţişă înaintea lui Jan Kazimierz, mai 
bine zis a măriilor lor, deoarece era de faţă şi Maria 
Ludovic. 

— Am venit să ascult porunca, spuse. Când 
pornim? 

— Poimâine în zorii zilei, răspunse regele. 

— Vor fi mulţi oameni? 

— Dintre oşteni ai să mergi tu, Babinicz şi 
Lugowski. Castelanul de Sandomierz va rămâne şi el cu 
noi; l-am rugat să ia cât mai puţini oameni, dar vreo 
zece-cincisprezece tot va lua; sigur că aceştia vor fi şi 
luptători de nădejde. Sfinţia sa, trimisul papei, doreşte 
de asemenea să vie cu noi; tovărăşia lui va spori 
însemnătatea cauzei noastre şi-i va ridica pe toţi 
credincioşii bisericii noastre. Nu pregetă să-şi pună în 
primejdie sfânta persoană. Tu ai grijă să nu fie mai mult 
de patruzeci de oameni, căci aşa ne-a sfătuit Babinicz. 

— Stăpâne milostiv! spuse Tyzenhauz. 

— Ce mai doreşti? 

— Măria Ta, mă rog în genunchi. Poruncile s- 
au dat... Dragonii au plecat; noi o să pornim fără 
apărare şi orice podghiaz de câteva zeci de cai poate să 
ne prindă. Stăpâne milostiv, pleacă-ţi urechea la 
rugămintea slugii tale şi nu te încrede cu totul în acest 
şleahtic; Dumnezeu mă vede că-ţi vorbesc cu credinţă. E 

un om tare descurcăreţ, de vreme, ce a izbutit să se 
furişeze în inima măriei tale într-un timp atât de scurt şi 
să-ţi câştige bunăvoința, dar... 

— Aşadar îl invidiezi? îl întrerupse regele. 

— Nu-l invidiez, milostive stăpâne, nici măcar 
nu vreau să-l învinuiesc de trădare, dar sunt în stare să 
jur că nu se numeşte Babinicz. De ce-şi ascunde numele 
adevărat? De ce nu se grăbeşte să spună ce a făcut 
înainte de împresurarea Czestochowei? De ce a stăruit 
atâta ca dragonii să plece înainte şi măria ta să rămâi 
fără pază? 

Regele căzu pe gânduri, apoi îşi ţuguie buzele, cum 
avea obiceiul. 

— Dacă ar fi vorba de vreo înţelegere cu 
suedezii, răspunse în sfârşit, ce mai înseamnă trei sute 
de dragoni! Ce putere şi ce apărare mai e şi asta?... 
Babinicz n-ar trebui decât să le dea de ştire suedezilor 
să împânzească drumurile cu câteva sute de pedestraşi, 
şi ne-ar prinde ca într-o plasă. Dar gândeşte-te şi tu 
dacă aici poate fi vorba de trădare. Mai întâi, s-ar cuveni 
să cunoască data plecării noastre şi apoi să aibă timp să- 
i vestească pe suedezi la Cracovia, or cum poate să facă 
una ca asta, de vreme ce noi pornim poimâine. Pe de 
altă parte, nu putea ghici că vom asculta sfatul lui, 
deoarece puteam să ne luăm după al tău sau după al 
altuia... La început se hotărâse doar că vom pleca 
însoţiţi de dragoni, aşa că dacă voia să se înţeleagă cu 
suedezii, plecarea fără ei i-ar fi încurcat planurile, 
pentru că ar fi fost silit să trimită alţi olăcari ca să-i 
înştiinţeze. Toate acestea sunt adevărate. Şi pe urmă, n- 

a vrut deloc să-şi impună părerea, cum zici tu, ci a spus 
şi el cum a crezut că-i mai bine, ca şi ceilalţi. O, nu, nu! 
În ochii acestui şleahtic se citeşte adevărul, iar şoldul 
ars dovedeşte că e gata să nu-i pese de chinuri. 

— Măria sa are dreptate, spuse deodată regina. 
Toate acestea sunt adevărate, iar sfatul a fost şi este 
foarte bun. 

Tyzenhauz ştia din experienţă că atunci când regina 
îşi spunea părerea, în zadar ar fi încercat cineva să mai 
schimbe lucrurile apelând la rege, atât de mult se 
încredea Jan Kazimierz în judecata şi înţelepciunea ei. 
Aşadar, tânărul nu mai dorea decât să-l convingă pe 
rege să ia unele măsuri de prevedere. 

— Nu e de rangul meu, răspunse, să mă 
împotrivesc măriilor voastre. Dacă totuşi trebuie să 
pornim poimâine, e bine ca Babinicz să nu afle asta 
decât în ceasul plecării. 

— Asta se poate! răspunse regele. 

— lar pe drum, am să fiu cu ochii pe el şi 
Doamne fereşte de vreo primejdie, că nu va scăpa viu 
din mâinile mele! 

— Nu va fi nevoie, spuse regina. Ascultă, 
domnia ta, regele va fi apărat în drumul său de 
primejdii, de trădare şi de capcanele duşmanului nu de 
domnia ta sau de Babinicz, nu de dragoni şi nici de 
puterile pământene, ci de grija lui Dumnezeu, al cărui 
ochi este îndreptat mereu spre călăuzitorii popoarelor şi 
spre unşii lui. Ea îl va păzi, îl va feri şi-l va conduce cu 
noroc, iar la nevoie îi va trimite asemenea ajutor, la care 
nici nu vă gândiţi voi, cei ce vă încredeţi doar în puterea 

pământească. 

— Prealuminată stăpână, răspunse Tyzenhauz, 
şi eu cred că fără vrerea Celui de Sus nu se poate clinti 
nici un fir de păr din capul nimănui, dar nu e un păcat să 
mă gândesc la rege şi să mă tem de trădători. 

Maria Ludovica zâmbi cu bunăvoință. 

— Dar prea te grăbeşti, domnia ta, să 
bănuieşti; aruncând astfel ruşinea asupra întregului 
popor în care, cum zicea Babinicz, nu s-a aflat nimeni 
care să ridice braţul asupra propriului rege... De aceea, 
să nu-ţi pară lucru de mirare că după atâta descurajare 
şi călcări de jurăminte şi credinţă, pe care le-am 
încercat alături de rege, eu îţi spun că n-ar cuteza 
nimeni să făptuiască asemenea nelegiuire, chiar dintre 
cei ce-i slujesc şi acum pe suedezi. 

— Dar scrisoarea prinţului Bogustaw, milostivă 
stăpână? 

— Scrisoarea e înşelătoare! spuse regina cu 
hotărâre. Dacă se află vreun om în Republică în stare să- 
l trădeze pe rege, apoi acela nu poate fi decât prinţul 
comis, pentru că numai el ţine de acest popor doar cu 
numele. 

— Pe scurt, nu-l mai bănui pe Babinicz, adăugă 
regele, pentru că socotim că te-ai înşelat şi în privinţa 
numelui. Am putea să-l cercetăm, dar cum să i-o spui?... 
Cum să-l întrebi netam-nesam: „Dacă nu te cheamă 
Babinicz, atunci cum te cheamă?” Asemenea întrebare 
poate să rănească de moarte un om cinstit, iar el, ne 
punem capul că-i cinstit. 

— Stăpâne milostiv, n-aş vrea să, mă conving 


489 


de cinstea lui cu astfel de preţ. 

— Bine, bine! îţi suntem recunoscători pentru 
grijă. Ziua de mâine o vom petrece în rugăciuni şi căinţă 
iar poimâine la drum, la drum! 

Tyzenhauz se retrase oftând şi în aceeaşi zi începu 
pregătirile în cea mai mare taină. Nici măcar dregătorii 
care aveau să-l întovărăşească pe rege nu fură înştiinţaţi 
cu toţii de data hotărâtă. Doar slujitorilor li se spuse că 
trebuie să aibă caii pregătiţi, pentru că vor pleca la 
Racibórz cu stăpânii lor în curând. 

În ziua următoare, regele nu se arătă nicăieri, nici 
măcar la biserică, petrecându-şi tot timpul întins în 
formă de cruce în odaia lui, postind şi rugându-l pe 
Regele regilor să-i vină într-ajutor, nu pentru el ci 
pentru binele Republicii. 

Maria Ludovica se rugă şi ea împreună cu ceilalţi. 

După aceea, noaptea întări forţele celor trudiţi, iar 
când clopotul bisericii din Gtogowa vesti utrenia încă pe 
întuneric, bătu ceasul despărțirii. 


Capitolul XXIII 


Trecură prin Racibórz, oprindu-se numai atât cât să 
lase caii să răsufle. Nimeni nu-l recunoscu pe rege, 
grupul nu atrase prea mult luarea-aminte a nimănui, 
deoarece lumea era încă preocupată de trecerea 
dragonilor printre care, după părerea tuturor, se găsea 
şi stăpânitorul polonez. 

Suita regelui număra în jur de cincizeci de oameni, 
fiindcă îl întovărăşeau câţiva dregători, cinci episcopi şi, 

printre alţii, şi trimisul papei, care nu stătuse în 
cumpănă să împartă cu ceilalţi greutăţile acestei 
întreprinderi primejdioase, între fruntariile împărăteşti 
nu întâmpinară nici o piedică. La Oderberg, nu departe 
de vărsarea Olszei în Odra, intrară în Moravia. 

Ziua era înnorată şi cădea o zăpadă atât de deasă, 
încât drumul nu se vedea nici la zece paşi înainte. Dar 
regele era vesel şi încrezător, pentru că avusese loc o 
întâmplare pe care toţi o socotiseră de bun augur; 
istoricii acelor vremuri aveau s-o treacă şi în cronici. 
Când regele plecase de la Głogowa, înaintea calului se 
ivise în zbor o păsărică albă şi începuse să se învârte în 
jurul lui, aci urcând în tării, aci coborând deasupra 
capului regesc şi ciripind cu bucurie. Îşi amintiseră cu 
toţii că atunci când regele plecase de la Varşovia înainte 
de venirea suedezilor, deasupra lui zburase o pasăre 
neagră. 

Păsărică albă, ca mărime şi ca formă, semăna cu o 
rândunică, lucru de mirare, pentru că era în toiul iernii 
şi rândunicile nici nu se gândeau să se întoarcă. Se 
bucuraseră cu toţii, iar regele nu mai vorbise de altceva 
în zilele următoare, aşteptându-se la un viitor însorit. De 
asemenea, se văzu de la început cât de bun fusese sfatul 
lui Kmicic de a pleca neînsoţit de dragoni. 

În Moravia se vorbea pretutindeni de trecerea 
regelui polonez. Unii spuneau că-l văzuseră cu ochii lor, 
în armură, cu paloşul în mână şi coroana pe cap. Se 
încrucişau tot felul de zvonuri despre puterea pe care o 
avea cu el, umflându-se peste măsură numărul 
dragonilor. Erau şi din aceia care văzuseră zeci de mii, 

şiraguri de oameni, cai, polcuri şi flamuri ce nu se mai 
sfârşeau. 

— Nu încape îndoială, se spunea, că suedezii le 
vor ţine calea, dar nu se ştia dacă vor putea răzbi 
asemenea putere. 

— Ei, îl întreba regele pe Tyzenhauz, n-a avut 
dreptate Babinicz? 

— Încă n-am ajuns la Lubowla, stăpâne 
milostiv, îi răspundea tânărul magnat. 

Babinicz, în schimb, era mulţumit de sine şi de 
călătorie, împreună cu cei trei Kiemliczi călărea de 
obicei înaintea grupului, cercetând drumul; în 
răstimpuri mergea alături de ceilalți, povestindu-i 
regelui întâmplări de la asediul Czestochowei, pe care 
Jan Kazimierz nu se mai sătura să le asculte. Cu fiecare 
clipă regele îl îndrăgea tot mai mult pe acest tânăr vesel 
şi vioi care semăna cu un vultur. Stăpânitorul îşi 
petrecea vremea în rugăciuni sau în meditații cucernice 
despre viaţa de apoi, vorbind despre războiul viitor sau 
despre ajutorul aşteptat de la împărat, în sfârşit, privind 
la jocurile cavalereşti cu care oştenii se străduiau să-şi 
scurteze timpul călătoriei. Fiindcă aşa era firea lui Jan 
Kazimierz; putea să treacă lesne de la vorba aşezată, 
aproape la uşurătate, de la o muncă anevoioasă, la 
petreceri pe care, atunci când avea prilejul, le trăia cu 
tot sufletul, ca şi când nu l-ar fi apăsat nici o grijă, nici 
un necaz. 

Oştenii arătau fiecare ce ştia; tinerii Kiemlicz, 
Kosma şi Damian îl veseleau pe rege cu statura lor 
uriaşă şi stângace; frângeau potcoavele ca pe firul de 

trestie, iar stăpânul poruncea de fiecare dată să li se dea 
câte un taler, cu toate că pungile nu erau prea pline, 
fiindcă toţi banii, până şi podoabele şi inelele cu pecete 
ale reginei, se cheltuiseră pentru plata oştenilor. 

Jupân Andrzej se fălea cu aruncarea baltagului pe 
care-l zvârlea în sus cu atâta putere, încât aproape nu se 
mai vedea, iar el dădea pinteni calului şi-l prindea din 
zbor. La această privelişte, regele mai că bătea din 
palme. 

— L-am văzut, spunea — şi pe jupân Stuszka, 
fratele vicecancelăresei, aruncând baltagul, dar nu-l 
zvârlea nici pe jumătate atât de sus. 

— La noi în Lituania e un obicei răspândit 
peste tot, răspundea jupân Andrzej. Aşa că tot 
aruncându-l din copilărie, ajungi cu timpul la o mare 
îndemânare. 

— De unde ai cicatricea asta pe obraz? întrebă 
o dată regele, arătând spre semnul lui Kmicic. Cineva te- 
a crestat binişor cu sabia. 

— Nu-i de la sabie, măria ta, ci de la un plumb. 
S-a tras în mine cu ţeava pistolului aproape lipită de 
obraz. 

— Vreun vrăjmaş ori unul de-al nostru? 

— De-al nostru, dar neprieten, pe care am să-l 
chem să-mi dea socoteală; nu se cade să vorbesc de asta 
până când nu mă voi răzbuna. 

— Eşti chiar atât de neînduplecat? 

— Nu sunt neînduplecat, măria ta, pentru că în 
creştetul capului am o crestătură şi mai adâncă de la 
sabie, din pricina căreia era cât pe ce să-mi dau duhul; 

mi-a făcut-o un om destoinic, şi de aceea nu-i port 
supărare. 

Spunând acestea, Kmicic îşi scoase căciula şi-i arătă 
regelui semnul unei tăieturi adânci ale cărei margini 
albe se vedeau foarte bine. 

— Nu mi-e ruşine de această rană, spuse, 
pentru că mi-a făcut-o un meşter cum nu se mai află 
altul în Republică. 

— Cine-i acest meşter? 

— Pan Wotodyjowski. 

— Pentru Dumnezeu! Îl cunoaştem şi noi. A 
făcut adevărate minuni la Zbaraz. lar după aceea am 
fost la nunta unui tovarăş de-al lui, Skrzetuski, care ne-a 
adus cel dintâi veşti din Zbarazul împresurat. Sunt 
cavaleri viteji! Mai era încă unul cu ei, pe care îl lăuda 
toată oştirea ca pe cel mai vrednic. Un şleahtic gras şi 
bun de glume, care ne-a făcut să râdem grozav. 

— Cred că e jupân Zagłoba! spuse Kmicic, un 
bărbat nu numai viteaz, dar şi tare şiret. 

— Nu ştii ce fac ei acum? 

— Wołodyjowski era polcovnic de dragoni la 
prinţul voievod de Wilno. 

Regele se posomori. 

— Şi împreună cu prinţul voievod îi slujeşte 
acum pe suedezi? 

— El? Pe suedezi? Da' de unde, e alături de 
jupân Sapieha. L-am văzut cu ochii mei zvârlind 
buzduganul la picioarele prinţului când acesta a vestit 
trădarea. 

— E un oştean vrednic! răspunse regele. Jupân 

Sapieha ne-a trimis veşti de la Tykocin, unde l-a 
încercuit pe prinţul voievod. Să-i dea Dumnezeu noroc! 
Dacă toţi ar fi ca el, vrăjmaşul suedez ar începe să 
regrete această campanie. 

— Domnia ta ai fost şi la Kiejdany, la Radziwitt? 

Kmicic rămase uşor descumpănit şi începu să se 
joace cu baltagul. 

— Am fost. 

— Mai lasă baltagul! vorbi mai departe 
Tyzenhauz. Şi ce-ai căutat la curtea prinţului? 

— Am fost musafir, răspunse Kmicic, 
pierzându-şi răbdarea, şi am mâncat pâinea prințului 
până când mi s-a făcut lehamite. 

— De ce nu te-ai dus odată cu ceilalţi oşteni la 
jupân Sapieha? 

— Pentru că jurasem să plec la Czestochowa, 
lucru pe care domnia ta ai să-l înţelegi mai bine când am 
să-ţi spun că Ostra Brama fusese ocupată de 
septentrioni. 

Jupân Tyzenhauz începu să clatine din cap şi să 
ţâăţâie, atrăgând astfel luarea-aminte a regelui, apoi îl 
privi cercetător pe Kmicic. 

Acesta însă, stârnit, se întoarse spre Tyzenhauz şi 
spuse; 

— Domnia ta! Eu de ce nu te întreb unde ai fost 
şi ce-ai făcut? 

— N-ai decât să mă întrebi, răspunse 
Tyzenhauz. N-am nimic de ascuns. 

— lar eu nu mă aflu înaintea judecății, iar dacă 
mă voi afla vreodată, nu domnia ta mă vei judeca. Aşa 

că, dă-mi pace, ca să nu-mi pierd răbdarea. 

Spunând acestea, aruncă baltagul atât de sus, încât 
aproape că pieri din ochi, regele îl urmări cu privirea şi 
nu se mai gândi decât dacă Babinicz îl va prinde sau nu 
din zbor... 

Babinicz împunse calul cu pintenii, se repezi înainte 
şi-l prinse. 

În aceeaşi seară, Tyzenhauz îi spuse regelui: 

— Măria ta, şleahticul ăsta îmi place din ce în 
ce mai puţin!... 

— lar nouă din ce în ce mai mult! spuse 
tuguindu-şi buzele. 

— Astăzi l-am auzit pe unul dintre oamenii lui 
zicându-i polcovnic, dar el l-a privit ameninţător şi 
celălalt a tăcut. Nu e lucru curat! 

— Şi nouă ni se pare câteodată, răspunse 
regele, că nu vrea să spună totul, dar asta-i treaba lui. 

— Nu, stăpâne milostiv! se împotrivi cu tărie 
Tyzenhauz, nu-i numai treaba lui, ci şi a noastră, a 
întregii Republici. Pentru că, dacă e vreun vânzător care 
pregăteşte pierzania sau robia măriei tale, odată cu 
măria ta vor pieri toţi cei ce ridică armele împotriva 
suedezilor, va pieri întreaga Republică pe care numai 
regele poate s-o mai scape. 

— O să-l întrebăm chiar mâine. 

— Deie Domnul să fiu un proroc mincinos, dar 
nu văd nimic bun în ochii lui. E prea iute, prea cutezător 
şi prea hotărât, iar oamenii aceştia sunt în stare de 
orice. 

Regele se îngrijoră. 

A doua zi, după ce porniră la drum, îi făcu semn lui 
Kmicic să se apropie. 

— Unde ai fost polcovnic? îl întrebă regele pe 
neaşteptate. 

Se aşternu tăcerea. 

Kmicic se lupta cu el însuşi; ardea de dorinţa să 
descalece, să cadă la picioarele regelui şi să lepede 
povara care-l apăsa, să-i spună adevărul. 

Dar se gândi cu groază ce volbură va stârni numele 
lui, mai ales după scrisoarea prinţului Bogustaw 
Radziwilt. 

El, odinioară mâna dreaptă a prinţului voievod de 
Wilno, care sprijinise stăpânirea acestuia, ajutându-l să 
zdrobească steagurile răzvrătite şi rămânându-i alături 
în trădare; el, cel bănuit şi învinuit de cea mai cumplită 
nelegiuire, încercarea de a-l răpi pe rege, avea să 
izbutească oare să-l convingă pe Jan Kazimierz, pe 
episcopi şi pe senatori, că se îndreptase, recunoscuse şi 
îşi plătise greşelile cu sânge?... Cum va putea să-şi 
dovedească adevăratele simţăminte, ce argumenta 
putea să aducă afară de vorbe goale?... 

Vinile de altădată îl urmăreau mereu neînduplecate, 
cum urmăresc câinii aţâţaţi fiara în bungetul pădurii. 

De aceea, se hotări să tacă. 

În acelaşi timp, simţea o silă nespusă faţă de orice 
minciună. Putea oare să arunce praf în ochii acestui 
stăpân pe care-l iubea cu toată puterea sufletului, să-l 
înşele spunându-i lucruri născocite? 

Simţea că nu e în stare de una ca asta. 

Aşa că după un timp începu să vorbească astfel: 

— Stăpâne milostiv! Poate că în curând va veni 
vremea când voi putea să-mi deschid sufletul înaintea 
măriei tale ca înaintea unui spoveditor... Aş vrea însă ca 
pentru mine, pentru credinţa şi dragostea mea faţă de 
rege să vorbească mai întâi faptele, nu vorbele goale. 
Am păcătuit, stăpâne, am păcătuit împotriva măriei tale 
şi a ţării, dar m-am căit prea puţin şi de aceea caut o 
slujbă în care să-mi pot găsi mai repede îndreptarea. La 
urma urmei, cine n-a păcătuit? Care-i acela care nu 
trebuie să se bată cu pumnii în piept, recunoscându-şi 
vina? Se prea poate să fi greşit mai mult decât alţii, dar 
mi-am revenit cel dintâi... Să nu mă întrebi, stăpâne 
milostiv, de nimic, până când slujba de acum nu te va 
convinge; să nu mă întrebi, fiindcă nu pot să-ţi spun 
nimic, ca să nu-mi închid singur drumul mântuirii; iau 
martor pe Dumnezeu şi pe Sfântă Fecioară că nu te mint 
şi sunt gata să-mi vărs ultima picătură de sânge pentru 
măria ta. 

Ochii lui jupân Andrzej se umeziră, iar faţa-i era 
străluminată de atâta sinceritate şi părere de rău, încât 
îl apăsa mai mult decât cuvintele. 

— Dumnezeu îmi cunoaşte vrerile mele, vorbi 
mai departe, şi va ţine seama de ele la judecată... 
Stăpâne milostiv, dacă nu ai încredere în mine, atunci 
alungă-mă, îndepărtează-mă de măria ta. Voi merge pe 
urmele măriei tale, ca în clipa de cumpănă să vin 
nechemat şi să-mi dau viaţa pentru a te scăpa. Atunci, 
stăpâne, ai să vezi că nu sunt un trădător, ci unul dintre 
acei rari slujitori pe care n-ai să-i afli nici măcar printre 
cei ce aruncă bănuielile asupra altora. 

— Noi te credem şi acum, zise regele. Rămâi 
alături de noi, fiindcă trădarea nu vorbeşte aşa. 

— Mulţumesc, măria-ta! spuse Kmicic. 

Şi strunindu-şi calul, rămase printre cei din urmă. 

Dar Tyzenhauz nu se mulţumi să-i împărtăşească 
numai regelui bănuielile sale, aşa că toţi începură să se 
uite pieziş la Kmicic. Discuţiile încetau, când se apropia, 
şi începeau şuşotelile. Îi urmăreau fiecare mişcare, 
cercetându-i fiecare vorbă. Jupân Andrzej îşi dădu 
seama curând şi începu să se simtă tot mai străin 
printre aceşti oameni. 

Până şi regele, deşi avea încredere în el, nu se mai 
uita la el cu aceeaşi privire veselă de mai înainte. Aşa că 
tânărul îşi pierdu vioiciunea, se posomori, jalea şi 
amărăciunea îi stăpâniră inima. La început, obişnuia să 
călărească printre cei din frunte, iar acum venea la 
câteva sute de paşi în urma grupului, cu capul plecat, 
năpădit de gânduri negre. 

În sfârşit, înaintea călăreţilor albiră Carpaţii. 
Zăpada acoperea povârnişurile, norii greoi învăluiau 
crestele, iar în serile senine, culmile dinspre apus se 
înveşmântau în lumina şi străluceau orbitor până când 
se stingeau în întunericul care cuprindea tot pământul. 
Kmicic privea la aceste minuni ale firii, pe care nu le 
văzuse, şi, deşi apăsat de griji, uita de supărare cu ochii 
la ele. 

În fiecare zi, culmile uriaşe creşteau tot mai mult, 
părând din ce în ce mai puternice. În cele din urmă, 
suita regelui ajunse, la ele şi îşi urmă drumul prin 
trecătorile care se deschideau ca nişte porţi înaintea lor. 

— Hotarul trebuie să fie aproape, spuse regele 
mişcat. 

Deodată le ieşi înainte un om într-un cărucean cu 
două roţi, la care era înhămat un cal. Oamenii regelui îl 
opriră îndată. 

— Omule, întrebă Tyzenhauz, am ajuns în 
Polonia? 

— Dincolo de stânca aia şi de pârâu e hotarul 
împărăției, iar voi vă aflaţi pe pământul regelui. 

== Încotro e Żywiec? 

— Mergeţi drept şi ajungeţi la drum. 

Şi munteanul îşi şfichiui mârţoaga. Tyzenhauz se 
repezi la suita care se oprise nu departe. 

— Stăpâne milostiv, strigă cu înflăcărare, ai 
ajuns în inter regna, fiindcă regatul măriei tale începe 
de la pârâul acela. 

Regele nu răspunse nimic, făcu doar semn să i se 
oprească fugarul, descălecă şi căzu în genunchi, 
ridicându-şi ochii şi braţele spre cer. 

La această privelişte, descălecară cu toţii şi-i 
urmară pilda; regele pribeag se întinse în formă de 
cruce pe zăpadă şi începu să sărute pământul acesta 
atât de drag şi atât de nerecunoscător, care-i refuzase 
adăpostul în clipele de nenorocire. 

Se aşternu tăcerea, tulburată doar de suspinele 
celor ce se rugau. 

Seara era geroasă, senină, culmile şi vârfurile 
brazilor apropiaţi luceau ca purpura, iar cele mai 
depărtate se îmbrăcau în umbre albăstrii; drumul pe 
care sta întins regele părea o panglică roşietic-aurie ce 

răsfrângea străluciri asupra regelui, a episcopilor şi a 
dregătorilor. 

Pe creste se iscă vântul şi cobori spre văi, purtând 
pe aripi zăpada îngheţată. Aşa că brazii din apropiere 
începură să-şi plece vârfurile acoperite de promoroacă, 
să se încline înaintea stăpânului şi să foşnească de 
bucurie, cântând parcă acel cântec de demult: 

— Bine-ai venit, stăpâne drag, bine-ai venit!... 

Cobora amurgul, când alaiul regelui porni mai 
departe. Dincolo de trecătoare se întindea o vale largă, 
al cărei capăt se pierdea în depărtare. Lucirile zilei se 
stingeau împrejur, într-un singur loc cerul mai strălucea 
roşietic. 

Regele începu Ave Maria, iar ceilalţi repetară după 
el vorbele cucernice. 

Pământul de baştină, nevăzut de atâta vreme, 
munţii pe care-i învăluia noaptea, jariştea cerului ce se 
stingea treptat, rugăciunile — toate acestea înălţau 
sărbătoreşte inimile şi minţile tuturor, aşa că după ce-şi 
făcură datoria faţă de ziditor, regele, dregătorii şi 
cavalerii călăriră în tăcere. 

Apoi se lăsă întunericul, numai spre răsărit cerul se 
înroşea tot mai mult. 

— Mergem spre jariştea aceea, spuse regele. E 
de mirare că lumina stăruie şi acum. 

Deodată, se apropie în galop Kmicic. 

— Stăpâne milostiv, acolo e foc! strigă. 

Se opriră cu toţii. 

— Cum aşa? întrebă regele, parc-ar fi zorile!... 

— E foc, măria ta! Nu mă înşel! repetă jupân 

Kmicic. 

Într-adevăr, dintre toţi însoțitorii regelui el se 
pricepea cel mai bine la asemenea lucruri. 

În cele din urmă, nu se mai îndoi nimeni, deoarece 
deasupra acelei văpăi parcă se rostogoliră nori purpurii, 
luminându-se şi întunecându-se în acelaşi timp. 

— Te pomeneşti că arde Zywiec! strigă regele. 
Vrăjmaşul a pătruns până acolo. 

Abia îşi sfârşi vorba, că la urechile privitorilor 
ajunse larmă de glasuri omeneşti, sforăitul cailor şi 
zece-cincisprezece făpturi întunecate se iviră înaintea 
grupului, 

— Stati! Staţi! începu să strige Tyzenhauz. 

Noii sosiți se opriră, şovăind. 

— Oameni buni, cine sunteţi? îi întrebară. 

— Prieteni! răspunseră câteva glasuri. Prieteni! 
Abia am scăpat cu viaţa de la Zywiec; suedezii dau foc şi 
omoară oamenii! 

— Staţi, ce tot vorbiţi?... Cum de-au ajuns 
acolo? 

— Păi, boierule, l-au pândit pe regele nostru. 
Sunt o grămadă! Maica Domnului să-l aibă în pază! 

Tyzenhauz îşi pierdu capul. 

— lată ce înseamnă să călătoreşti cu oameni 
puţini! strigă la Kmicic. De te-ar trăsni Dumnezeu 
pentru sfatul tău! 

Jan Kazimierz începu să-i cerceteze pe fugari, 

— Şi unde se află regele? întrebă. 

— Regele s-a dus în munţi cu oştirea cea mare, 
a trecut prin Zywiec acum două zile, dar suedezii l-au 

ajuns din urmă şi s-au bătut pe undeva aproape de 
Sucha... 

Nu ştim dacă au pus mâna pe el sau nu, dar astăzi, 
spre seară, s-au întors la Zywiec şi dau foc, omoară... 

— Duceţi-vă cu Dumnezeu, oameni buni! spuse 
Jan Kazimierz. 

Fugarii se făcură nevăzuţi. 

— lată ce s-ar fi întâmplat dacă mergeam şi noi 
cu dragonii! strigă Kmicic. 

— Măria ta! întrebă episcopul  Gebicki, 
duşmanul se află înaintea noastră... Ce trebuie să 
facem? 

Făcură cu toţii cerc în jurul regelui, de parcă voiau 
să-l apere de primejdie cu trupurile lor, dar Jan 
Kazimierz privea la zarea de foc, care i se răsfrângea în 
priviri, şi tăcea; nimeni nu cuteza să propună nimic în 
această împrejurare trudnică. 

— Când am părăsit ţara, pojarurile ne-au 
luminat drumul, rosti în sfârşit, iar acum la întoarcere se 
întâmpla la fel... 

Şi iarăşi se înstăpâni tăcerea care dură mai mult ca 
înainte. 

— Cine poate să ne dea vreun sfat? întrebă în 
cele din urmă episcopul Gebicki. 

Deodată răsună glasul lui Tyzenhauz, încărcat de 
amărăciune şi batjocură. 

— Acela care n-a şovăit să pună un primejdie 
viaţa regelui, îndemnându-l să plece fără prea mulţi 
însoțitori, acela să spună şi acum ce-i de făcut! 

În aceeaşi clipă, un călăreț ieşi înainte: era Kmicic. 

— Prea bine! răspunse. 

Şi ridicându-se în scări, strigă spre slujitorii care 
stăteau departe: 

— Kiemliczi, după mine! 

Spunând acestea, porni în galop urmat de trei 
călăreţi. 

Un strigat de deznădejde se smulse din pieptul lui 
jupân Tyzenhauz. 

— E o capcană! spuse, trădarea iese la iveală! 
Măria ta, scapă-ţi viaţa cât mai e vreme; curând 
vrăjmaşii vor închide trecătoarea! Scapă-ţi viaţa, măria 
ta! înapoi, înapoi! 

— Să ne întoarcem, să ne întoarcem! strigară 
într-un glas episcopii şi dregătorii. 

Dar Jan Kazimierz îşi pierdu răbdarea, ochii 
începură să-i împrăştie fulgere, scoase spada din teacă 
şi strigă 

— Doamne fereşte! Să fugim pentru a doua, 
oara din ţara noastră. Întâmplă-se ce s-o întâmpla, ne- 
ajunge! 

Şi îmboldi calul cu pintenii, ca să pornească înainte, 
dar solul papei puse mâna pe dârlogi. 

— Măria ta, rosti liniştit, porţi în spinare soarta 
ţării şi a bisericii, aşa că nu-ţi este îngăduit să-ţi 
primejduieşti viaţa. 

— Nu-ţi este îngăduit! repetară episcopii. 

— În Slask nu ne mai întoarcem, aşa să ne 
ajute sfânta Cruce! răspunse Jan Kazimierz. 

— Stăpâne milostiv, ascultă rugămintea 
supuşilor tăi! spuse  castelanul de Sandomierz, 

împreunându-şi mâinile. Dacă nu vrei cu nici un preţ să 
te mai adăposteşti în pământurile împăratului, s-o luăm 
cel puţin pe alt drum, spre hotarul maghiar, sau să ne 
întoarcem prin trecătoare, ca să nu ni se taie calea. O să 
aşteptăm acolo. Dacă va sosi vrăjmaşul, vom putea 
scăpa cu ajutorul cailor, căci nu vor mai putea strânge 
laţul în jurul nostru. 

— Fie şi aşa, consimţi regele mai blând. Nu 
putem respinge un sfat înţelept, dar nu mai pornim a 
doua oară în pribegie. Dacă nu ne putem strecura pe 
aici, ne vom strecura pe alt drum. Totuşi, credem că 
domniile voastre vă speriaţi degeaba. De vreme ce 
suedezii aceia ne-au căutat printre dragoni, cum 
spuneau oamenii din Zywiec, înseamnă că nu ştiu de noi, 
aşa că nu poate fi vorba de nici o trădare. Gândiţi-vă şi 
domniile voastre, că doar sunteţi oameni cu experienţă. 
Suedezii nu s-ar fi legat de dragoni, n-ar fi tras nici un 
plumb în ei dacă ar fi fost înştiinţaţi că noi venim în 
urma lor. Liniştiţi-vă, domniile voastre! Babinicz a plecat 
înainte cu oamenii lui şi nu se va întoarce fără veşti. 

Spunând acestea, regele porni înapoi spre 
trecătoare, urmat de ceilalţi. Se opriră acolo unde 
munteanul le arătase hotarul. 

Se scurse un sfert de ceas, apoi o jumătate, un ceas. 

— Domniile voastre, spuse deodată voievodul 
de Leczyca, nu vi se pare că zarea de lumina se 
micşorează! 

— Se stinge, se stinge văzând cu ochii, 
răspunseră câteva glasuri. 

— E un semn bun! observă regele. 

— Eu plec înainte cu vreo cincisprezece 
oameni, spuse Tyzenhauz. Ne oprim la câteva sute de 
paşi şi dacă vin suedezii, îi ţinem în loc până murim. În 
acest timp, veţi putea să vă gândiţi la scăparea regelui. 

— Rămâi cu noi, nu-ţi îngăduim să pleci! se 
opuse regele. 

La acestea, Tyzenhauz: 

— Stăpâne milostiv, pe urmă o să porunceşti să 
mă împuşte, dar acum tot mă duc, pentru că e vorba de 
capul măriei tale. 

Şi chemându-şi oştenii de nădejde, plecă. 

Se opriră la celălalt capăt al trecătorii, spre vale şi 
aşteptară cu flintele pregătite, ascultând cu luare- 
aminte orice zgomot. Tăcerea dură multă vreme, până 
când le ajunse la ureche scârţâitul zăpezii călcate de 
copite. 

— Vin! şopti unul dintre oşteni. 

— Nu sunt decât câţiva oşteni, răspunse al 
doilea. Se întoarce jupân Babinicz. 

În acest timp, cei care soseau se apropiară prin 
întuneric la câteva zeci de paşi. 

— Werdo! întrebă Tyzenhauz. 

— Prieteni, nu trageţi! răsună glasul lui jupân 
Kmicic. În aceeaşi clipă se ivi înaintea lui Tyzenhauz şi, 
nerecunoscându-l din pricina beznei, întrebă: 

— Unde-i regele? 

— Acolo, nu departe de trecătoare! răspunse 
Tyzenhauz liniştit. 

— Cine vorbeşte, că nu-mi dau seama? 

— Tyzenhauz! Dar domnia ta ce porţi pe şa? 

Întrebă şi arătă o formă alungită, întinsă pe şa 
înaintea lui Kmicic. 

Dar jupân Andrzej nu răspunse nimic şi trecu pe 
lângă el. 

Ajungând la suita regelui, îl recunoscu de departe, 
deoarece dincolo de trecătoare era mai multă lumină, şi 
strigă: 

— Stăpâne milostiv, drumul e slobod! 

== Nu mai sunt suedezi la Żywiec? 

— S-au retras spre Wadowice. Era o ceată de 
lefegii nemți. lată pe unul dintre ei, pe care măria ta 
poti să-l cercetezi. 

Şi jupân Andrzej zvârli din şa mogâldeaţa pe care o 
ţinea dinainte; un geamăt răsună în liniştea nopţii. 

— Ce-i asta? întrebă regele mirat., 

— Un raitier! 

— Pe viul Dumnezeu! Ai adus şi o limbă? Cum 
ai izbutit? Vorbeşte! 

— Stăpâne milostiv! când lupul merge noaptea 
în urma turmei de oi, nu-i e prea greu să răpească 
vreuna, deşi la drept vorbind, nu e prima dată când fac 
aşa ceva. 

Regele îşi duse mâinile la cap. 

— Ce pui de oştean e Babinicz ăsta, bătu-l-ar 
ghiulelele! închipuiţi-vă, domniile voastre... Văd că 
având asemenea slujitori, putem să trecem şi prin 
mijlocul suedezilor! 

Între timp, îl înconjurară cu toţii pe raitierul care nu 
se mai ridicase de jos. 

— Cercetează-l, măria ta, zise Kmicic nu fără 

anume semeţie în glas, cu toate că nu ştiu dacă va fi în 
stare să răspundă, pentru că l-am cam strâns de gât, iar 
aici nu prea avem cu ce să-l încălzim la tălpi... 

— Turnaţi-i horilcă în gură! porunci regele. 

Leacul acesta ajută mai mult decât „încălzirea”, 
fiindcă raitierul îşi recăpătă curând forţele şi glasul. 
Jupân Kmicic îi puse vârful săbiei în gât şi-i porunci să 
spună tot adevărul. 

Prinsul mărturisi că face parte din polcul condus de 
polcovnicul Irbehorn şi că primiseră ştire despre 
trecerea regelui cu dragonii, aşa că năvăliseră asupra 
lor aproape de Sucha, dar întâmpinând o împotrivire 
îndârjită, fuseseră nevoiţi să se retragă la Zywiec, de 
unde plecaseră spre Wadowice şi Cracovia, fiindcă aşa 
aveau poruncă. 

— În munţi nu mai sunt şi alte cete de suedezi? 
întrebă Kmicic în limba nemţească, apăsând mai tare 
gâtul raitierului. 

— Poate că mai sunt şi altele, răspunse 
raitierul cu glasul întrerupt, pentru că ghinărarul 
Duglas a împrăştiat podghiazuri pretutindeni, dar se 
retrag toate, fiindcă ţăranii le atacă prin trecători. 

— La Zywiec şi prin apropiere numai voi aţi 
fost? 

— Numai noi. 

— Şi cunoaşteţi că regele polonez a trecut pe 
aici? 

— A trecut cu dragonii cu care ne-am ciocnit la 
Sucha, l-au văzut mai mulţi. 

— De ce nu l-aţi urmărit? 


508 


— Ne-a fost frică de munteni. 

Aici Kmicic vorbi iarăşi în polonă: 

— Măria ta, drumul e liber şi loc de popas vom 
găsi la Zywiec, pentru că n-a ars decât o parte din 
aşezare. 

Dar bănuitorul Tyzenhauz vorbea în acest timp cu 
castelanul de Wojnicz, spunându-i: 

— Ori e un oştean mare şi curat ca lacrima, ori 
e un trădător grozav de iscusit... la aminte, domnia ta, 
că toate acestea pot fi prefăcute, prinderea raitierului şi 
mărturisirile lui. lar dacă-i aşa? Dacă suedezii aşteaptă 
ascunşi la Zywiec? Dacă regele se duce acolo şi cade în 
capcana întinsă?... 

— E mai bine să ne convingem, răspunse 
castelanul de Wojnicz. 

Tyzenhauz se întoarse deci spre rege şi spuse cu 
voce tare: 

— Stăpâne milostiv, îngăduie-mi să plec eu 
înainte la Zywiec şi să mă conving dacă-i adevărat ce 
spun cavalerul şi raitierul ăsta. 

— Fie şi aşa! îngăduie-i, stăpâne, să plece! 
strigă Kmicic. 

— Du-te, îl învoi regele, dar ne vom mişca şi 
noi înainte, pentru că e tare frig. 

Jupân Tyzenhauz porni în goană, iar suita regelui 
porni încet în urma lui. Jan Kazimierz îşi recăpătă buna 
dispoziţie şi după o vreme îi spuse lui Kmicic: 

— Cu tine putem să-i vânăm pe suedezi ca şi cu 
şoimul, pentru că te repezi de sus la ei! 

— Aşa s-a şi întâmplat, răspunse jupân Andrzej. 

Dacă măria ta pofteşti să vânezi, şoimul e gata. 

— Povesteşte cum l-ai prins. 

— Nu-i prea greu, stăpâne milostiv! 
întotdeauna când polcul merge înainte, rămân în urmă 
destui oşteni; ăsta se târa la câteva sute de paşi. M-am 
apropiat de el, dar nu s-a ferit, gândind că e vreunul de- 
al lui, aşa că până să-şi dea seama bine, am şi pus mâna 
pe ei şi i-am astupat gura, ca să nu strige. 

— Spuneai că nu-i prima dată. Ai mai făcut-o şi 
înainte? 

Kmicic izbucni în râs. 

— Oho, măria ta, de multe ori. Şi asta şi altele 
şi mai şi! Dacă măria ta porunceşti, pornesc iarăşi după 
ei, îi ajung din urmă, fiindcă au caii osteniţi, şi îţi mai 
aduc încă unul; mai mult, pot să le spun şi Kiemliczilor 
mei să facă la fel. 

Un timp călăriră în tăcere. Deodată se auzi tropotul 
unui cal şi veni Tyzenhauz. 

— Măria ta! spuse, drumul e liber şi locul de 
popas arvunit. 

— Vedeţi, domniile voastre?! îi dojeni Jan 
Kazimierz; Nu v-am spus că vă îngrijoraţi degeaba... Să 
mergem deci, să mergem, pentru că avem nevoie de 
odihnă. 

Porniră cu toţii în trap întins, sprinteni şi veseli, iar 
după un ceas, regele trudit dormea somn fără primejdie 
pe pământul ţării lui... 

În aceeaşi seară, jupân Tyzenhauz se apropie de 
Kmicic. 

— Te rog să mă ierţi, domnia ta, spuse. 

Dragostea de rege m-a făcut să te bănuiesc. 

Dar Kmicic nu-i luă mâna. 

— A, nu se poate! răspunse. M-ai numit 
trădător... 

— Aş fi făcut şi mai mult, fiindcă ţi-aş fi trimis 
un plumb în cap, zise Tyzenhauz, dar acum m-am 
convins că eşti un om cinstit şi ţii la domnul nostru, aşa 
că ţi-am întins mâna. De vrei, o primeşti — de nu vrei, n- 
o primeşti... Totuşi aş fi bucuros să ne întoarcem 
amândoi în dragostea faţă de rege... Deşi nu mă tem nici 
de alt fel de întrecere. 

— Aşa gândeşti domnia ta?... Hm, poate că ai 
dreptate, dar sunt cam supărat pe domnia ta. 

— Ei, uită supărarea... Domnia ta eşti un 
oştean grozav. Hai să ne îmbrăţişăm, ca să nu ne culcăm 
duşmănindu-ne. 

— Fie şi aşa! consimţi Kmicic. 

Şi căzură unul în braţele celuilalt. 


Capitolul XXIV 


Suita regelui ajunse noaptea târziu la Zywiec şi 
aproape că nu-i văzu nimeni în târgul înfricoşat de 
năvala polcului suedez. Regele nu se opri la cetăţuie, 
care fusese pustiită de suedezi mai înainte, în parte 
arsă, ci la casa parohială. Aici Kmicic răspândi vestea că 
solul împăratului vine din Slask şi se îndreaptă spre 
Cracovia. 

A doua zi, o luară într-adevăr, spre Wadowice şi 

acolo aveau să meargă la Jordanów, trecând prin 
Krzeczonow, apoi la Nowy Targ. Dacă aflau că la 
Czorsztyn nu sunt podghiazuri suedeze, urmau să se 
ducă acolo, în caz contrar trebuind să se îndrepte spre 
hotarul maghiar, să-l treacă şi să ajungă astfel la 
Lubowla. Regele se aştepta ca marele mareşal al 
coroanei, care dispunea de forţe însemnate, cum aveau 
prea puţini principi domnitori, va curăța drumurile şi-i 
va ieşi în întâmpinare. E adevărat că nu ştia pe unde 
vine regele şi asta putea să-i încurce planurile, dar 
printre munteni nu lipseau oamenii de credinţă, gata 
oricând să-i aducă vestea aşteptată. Nu era nevoie să le 
mai spună să păstreze taina, deoarece se duceau cu 
plăcere, când auzeau că e vorba de rege. Pentru că 
oamenii munţilor, deşi săraci şi pe jumătate sălbatici, 
ocupându-se prea puţin sau deloc cu truda câmpului 
neroditor, trăind în schimb din creşterea vitelor, 
cucernici şi urând pe eretici, erau cu trup şi suflet 
alături de rege. Când se răspândise vestea despre 
căderea Cracoviei şi mai ales despre asedierea 
Czestochowei, unde se obişnuiseră să meargă în 
pelerinaj, ei se ridicaseră cei dintâi, puseseră mâna pe 
topoare şi securi şi coborâseră din munţi. Ghinărarul 
Duglas, un războinic priceput, dispunând de tunuri şi 
flinte, îi împrăştiase într-adevăr cu uşurinţă la şes, unde 
nu ştiau să se bată; în schimb, suedezii se arătau foarte 
grijulii când trebuiau să pornească spre locurile de 
baştină ale muntenilor, unde nu era chip să-i ia pe 
neaşteptate şi puteau fi învinşi fără greutate, Câteva 
cete, care se încumetaseră să intre adânc în creierii 

munţilor, pieriseră fără urmă. 

Şi acum, vestea despre trecerea regelui cu oştirea 
făcuse vâlvă, deoarece se ridicau cu toţii, ca un singur 
bărbat, să-l apere şi să-l însoţească până la marginea 
lumii cu toporiştele lor. Jan Kazimierz putea, dacă ar fi 
spus cine este, să strângă într-o clipă în jurul lui mii de 
munteni pe jumătate sălbatici, dar se gândea pe drept 
cuvânt că în asemenea împrejurare vestea s-ar răspândi 
ca vântul prin împrejurimi şi suedezii ar putea trimite şi 
ei oştiri puternice în întâmpinarea lui, aşa că prefera să 
înainteze fără să fie cunoscut chiar de munteni. 

Găseau pretutindeni călăuze sigure, cărora era de 
ajuns să le spună că se află înaintea unor episcopi şi 
magnati doritori să scape de suedezi, ca să-i slujească 
fără murmur. Îi îndrumau deci prin zăpadă, stâncăraie, 
creste şi trecători, pe „pârtii” cunoscute doar de ei, prin 
locuri atât de greu de străbătut, de credeai că nu poate 
trece nici pasărea în zbor. 

Adesea regele şi dregătorii aveau norii la picioarele 
lor, iar dacă nu erau nori, privirea le zbura pe întinderea 
nemărginită, acoperită de zăpadă, care părea uriaşă, cât 
ţara întreagă; nu o dată intrau în văgăuni aproape 
întunecoase, chenăruite de streşini de zăpadă, prin care 
numai fiarele îşi aveau vizuina. Ocoleau cu grijă locurile 
pe unde ar fi putut trece şi vrăjmaşul, o luau pe 
scurtături şi se întâmpla ca vreo aşezare la care se 
aşteptau să ajungă după o jumătate de zi, să se ivească 
deodată la picioarele lor, îmbiindu-i cu odihna şi bucuria 
ospeţiei, fie şi în colibe şi odăi afumate. 

Regele era mereu voios, îi încuraja pe însoțitori să 

îndure greutăţile neobişnuite şi le spunea că, mergând 
pe asemenea drumuri, vor ajunge cu bine şi pe 
neaşteptate la Lubowla. 

— Mareşalul habar nu are când o să-i cădem în 
cârcă! repeta întruna. 

Iar trimisul papei răspundea: 

— Ce înseamnă întoarcerea lui Xenofon faţă de 
călătoria noastră prin nori? 

— Cu cât ne vom înălța mai sus, cu atât mai jos 
va cobori norocul suedezilor, spunea regele. 

Ajunseră astfel la Nowy Targ. Se părea că nu maie 
nici o primejdie, dar muntenii susțineau că niscaiva oşti 
străine dau târcoale pe lângă Czorsztyn şi prin 
împrejurimi. Regele presupunea că sunt raitierii nemti 
ai mareşalului coroanei, care avea două asemenea 
polcuri, sau că dragonii trimişi înainte de el au fost luaţi 
drept podghiazuri vrăjmaşe. Aşadar, când aflară că şi la 
Czorsziyn era garnizoana episcopului de Cracovia, 
sfetnicii regelui se împărţiră în două: unii voiau să 
meargă pe tractul cel mare până la Czorsztyn, iar de 
acolo să înainteze pe hotar până în ţinutul Spisz, în timp 
ce alţii erau de părere să cotească îndată spre 
pământurile maghiare, care pătrundeau ca un clin până 
aproape de Nowy Targ, şi să se furişeze peste vârfuri şi 
prin păsurile munţilor, slujindu-se peste tot de călăuze, 
deoarece numai acestea cunoşteau trecerile fără 
primejdie. 

Învinse a doua părere, fiindcă astfel o întâlnire cu 
suedezii devenea cu neputinţă, iar pe de altă parte, 
regelui îi plăcea mai mult drumul acesta „vulturesc” 

prin prăpăstii, şi prin nori. 

De la Nowy Targ se îndreptară deci spre apus şi 
miazăzi, lăsând la dreapta Biały Dunajec. La început 
străbătură întinderi largi, dar pe măsură ce înaintau, 
spinările muntoase începeau să se împreune şi văile se 
îngustau. Mergeau pe drumuri pe care caii se căţărau 
cu mare greutate. Uneori era nevoie să descalece şi să-i 
ducă de dârlogi, deşi nu o dată se împotriveau şi aşa, 
ciulind urechile şi întinzându-şi nările aburinde spre 
hăurile în adâncul cărora părea că pândeşte moartea. 

Muntenii, învăţaţi cu prăpăstiile, socoteau adesea 
drept bune poteci pe care celor neobişnuiţi le vâjâiau 
urechile şi le venea ameţeală. În cele din urmă, intrară 
parcă într-o crăpătură stâncoasă, lungă, dreaptă şi atât 
de îngustă, încât abia de puteau călări unul lângă altul 
trei oameni. 

Trecătoarea era aidoma unui coridor uriaş. Doi 
pereţi stâncoşi îl mărgineau de amândouă părţile. Din 
loc în loc, streşinile lor se desfăceau, alcătuind 
povârnişuri mai line, acoperite cu nămeţi şi înrămate de 
pădurea neagră. 

Viscolul măturase zăpada din fundul trecătorii şi 
copitele cailor scrâşneau, izbindu-se de piatră. Acum 
însă nu bătea vântul şi domnea o tăcere atât de adâncă, 
încât parcă răsuna în urechi. Numai sus de tot, printre 
marginile împădurite, albăstrea o fâşie de cer, treceau 
în  răstimpuri păsări negre, bătând din aripi şi 
croncănind. 

Alaiul regal se opri să se odihnească. Caii năduşiţi 
răspândeau în jur trâmbe de aburi, iar oamenii erau 

obosiţi şi ei. 

— Suntem în Polonia sau în Ungaria. întrebă 
după o clipă regele pe călăuză. 

— Aici e tot Polonia. 

— De ce n-am cotit mai de mult spre Ungaria? 

— Pentru că nu se poate. Trecătoarea coteşte 
puţin mai încolo, apoi urmează o cădere de apă, dincolo 
de care poteca duce la drumul mare. Acolo întoarcem, 
mai trecem printr-o trecătoare şi abia după aceea vom 
ajunge în pământul maghiar. 

— Dacă-i aşa, era mai bine s-o luăm pe tractul 
cel mare, spuse regele. 

— Linişte!... răspunse deodată munteanul. 

Şi apropiindu-se de peretele stâncos, îşi lipi urechea 
de el. 

Rămaseră toţi cu privirile aţintite spre el: călăuza se 
schimbă la faţă şi spuse: 

— Dincolo de cotitură se apropie nişte oşteni 
dinspre pârâu!.... O, Doamne, nu cumva sunt suedezi?! 

— Unde, cum, ce?... începură să-l întrebe din 
toate părţile. Nu se aude nimic!... 

— Pentru că acolo e zăpadă. Pe rănile lui 
Christos! Sunt aproape de tot!... Se vor arăta 
numaidecât!... 

— Poate că sunt oamenii mareşalului! spuse 
regele. 

În aceeaşi clipă, Kmicic îşi îndemnă calul. 

— Mă duc să văd! zise. 

Kiemliczii porniră în urma lui, ca nişte copoi de 
vânătoare, dar abia se desprinseră de ceilalţi, că la vreo 

sută de paşi înainte, cotul trecătorii se înnegri de 
oameni şi cai. 

Kmicic se uită şi... tresări înfricoşat. 

Erau suedezii. 

Ajunseseră atât de aproape, încât nu mai putea fi 
vorba de retragere, mai ales că suita regelui avea caii 
sleiţi. Nu mai era altceva de făcut decât să străpungă 
rândurile dușmane, să piară sau să cadă în robie. Regele 
pricepu într-o clipită cum stau lucrurile, aşa că puse 
mâna pe mânerul spadei! 

— Acoperiţi-l pe rege şi înapoi! strigă Kmicic. 

Tyzenhauz trecu repede înainte cu douăzeci de 
oameni, dar Kmicic, în loc să i se alăture, porni în trap 
mărunt asupra suedezilor. 

Era îmbrăcat în straiele suedeze în care plecase de 
la mânăstire, aşa că vrăjmaşii nu-şi dădură seama cine 
era. Văzând un călăreț suedez îndreptându-se spre ei, 
socotiră pesemne că alaiul regal era un podghiaz de-al 
lor, fiindcă nu grăbiră pasul; doar rotmistrul ieşi 
înaintea rândului din faţă. 

— Cine sunteţi? întrebă în suedeză, uitându-se 
la chipul palid şi ameninţător al tânărului care se 
apropia. 

Kmicic veni atât de aproape, încât mai că se 
atingeau cu genunchii, şi fără o vorbă îi descarcă 
pistolul în ureche. 

Un strigăt de spaimă ţâşni din pieptul raitierilor, iar 
glasul lui jupân Andrzej răsună şi mai puternic: 

— Loveşte! 

Şi aşa cum stânca dezgrădinată se rostogoleşte în 

prăpastie, sfărâmând totul în cale, tot aşa se repezi 
Kmicic asupra rândului din faţă, ducând cu el moartea şi 
nimicirea. Tinerii Kiemliczi, ca doi urşi, săriră după el în 
învălmăşeală. Loviturile săbiilor izbite de platoşe şi 
coifuri răsunau ca bătaia ciocanelor, însoţită îndată de 
tipete şi gemete. 

Suedezii înspăimântați crezură la început că trei 
uriaşi se năpustiseră asupra lor în această trecătoare. 
Primele rânduri de câte trei se retraseră dinaintea 
straşnicului bărbat, iar când şirurile din urmă apărură la 
cotitură, mijlocul se frânse şi se învălmăşi. Caii începură 
să muşte şi să dea din picioare. Oştenii din spate nu 
puteau să tragă cu muschetele şi nici să-i ajute în vreun 
fel pe cei din frunte, care cădeau fără putinţă de 
apărare sub loviturile celor trei uriaşi. În zadar se apără 
şi împung, atacatorii le frâng săbiile, răsturnând oameni 
şi cai. Fugarul lui Kmicic, strunit cu putere, îşi ridica 
copitele peste capetele cailor suedezi, în timp ce 
călăreţul se vânzolea, tăia şi împungea mereu. Faţa-i era 
năclăită de sânge, ochii îi scăpărau scântei, nu se mai 
gândea decât că trebuie să-i oprească pe suedezi cu 
preţul vieţii lui. Gândul acesta îl înflăcăra, întreindu-i 
puterile şi mişcările începură să-i semene cu zvârcolirile 
râsului: sălbatice şi repezi ca fulgerul. Izbind 
neomeneşte cu sabia, despica oamenii, cum despică 
trăsnetul copacii tineri; tinerii Kiemliczi îl urmau de 
aproape, iar bătrânul, în spatele lor, împungea mereu cu 
spada printre cei doi fii şi o trăgea înapoi plină de 
sânge. 

În acest timp, oamenii din jurul regelui începuseră 

să se frământe. Solul papei îi ţinea şi acum calul de 
dârlogi, ca la Zywiec, iar de cealaltă parte episcopul de 
Cracovia făcea la fel şi trăgeau amândoi fugarul înapoi 
din toate puterile, dar regele îl înghiontea cu pintenii 
înainte, aşa că dzianetto se ridica în două picioare. 

— Lăsaţi dârlogii!... poruncea regele. Pe legea 
mea, trebuie să trecem peste vrăjmaşi! 

— Stăpâne, gândeşte-te la Republică! striga 
episcopul de Cracovia. 

Regele nu putea să se smulgă din mâinile lor, mai 
ales că din faţă îi închidea drumul Tyzenhauz cu toţi 
oamenii lui. Nu pornise în ajutorul lui Kmicic, jertfindu-l 
din dorinţa de a-l scăpa pe rege. 

— Pe chinurile lui Christos! striga şi el cu 
glasul deznădejdii, ceilalţi vor cădea repede!... Stăpâne 
milostiv, scapă-ţi viaţa cât mai e timp! Eu am să-i ţin în 
loc aici! 

Dar îndârjirea regelui nu mai ţinea socoteală de 
nimeni şi de nimic. Jan Kazimierz îşi îmboldea calul cu şi 
mai multă putere şi, în loc să se retragă, se mişca 
înainte. 

lar timpul trecea şi fiecare clipă putea să aducă 
pierzarea. 

— Vom muri pe pământul nostru!... Lăsaţi 
frâul!... strigă regele. 

Din fericire, împotriva lui Kmicic şi a celor trei 
Kiemliczi, din pricina îngustimii locului, puteau să lupte 
doar câţiva oameni deodată; de aceea şi rezistaseră 
atâta vreme. Dar puterile începură să-i părăsească tot 
mai mult. De câteva ori rapierele suedeze atinseră 

trupul lui Kmicic şi sângele începu să se scurgă. Ceaţa îi 
întuneca vederea. Răsuflarea i se oprea în piept. Simţea 
apropierea morţii şi nu mai dorea decât să-şi vândă cât 
mai scump pielea. „încă unul măcar!” repeta în gând şi 
slobozea fierul în capul sau umărul celui mai apropiat 
raitier, apoi iarăşi se întorcea spre altul. După ce-şi 
reveniră din spaima de ia început, suedezii, ruşinaţi se 
vede că cei patru bărbaţi li se împotriviseră atâta vreme, 
atacară cu furie; Kmicic şi oamenii lui fură împinşi 
înapoi de greutatea oamenilor şi a cailor. 

Fugarul lui Kmicic se prăbuşi deodată şi valul 
suedez îl acoperi pe călăreț. 

Kiemliczii se mai zvârcoliră un timp, asemenea 
înotătorilor care, văzând că se îneacă, se străduiesc să-şi 
ţină capul cât mai mult deasupra apei, dar căzură şi ei în 
curând... 

Suedezii porniră cu vijelie asupra suitei regelui. 

Dar 'Tyzenhauz se repezi cu oamenii lui spre ei şi se 
izbiră atât de năprasnic, încât răsunară munţii. 

Nu mai încăpea îndoială că pentru rege şi însoțitorii 
lui avea să bată ceasul pieirii sau al robiei. 

Jan Kazimierz, preferând pesemne să piară, scăpă 
de episcopii care-i ţineau calul de dârlogi şi porni 
repede după Tyzenhauz. 

Deodată însă rămase stană de piatră. 

Se întâmpla ceva nemaipomenit. Privitorilor li se 
părea că munţii vin în ajutorul regelui şi stăpânului 
legiuit. 

Streşinile pereţilor stâncoşi prinseră viaţă, de parcă 
pământul se cutremura din temelii şi pădurea de sus 

voia să ia parte la luptă. Trunchiuri de copaci, sloiuri de 
gheaţă şi zăpadă întărită, pietre şi sfărâmături de stâncă 
începură să se rostogolească duruind peste şirurile 
strânse ale suedezilor; totodată, din amândouă părţile 
trecătorii răsună un urlet neomenesc. 

Jos, printre oşteni, se iscă o învălmăşeală care 
întrecea orice închipuire. Suedezii credeau că munţii se 
prăvălesc asupra lor. Se auziră ţipete, gemetele 
luptătorilor striviţi, strigăte deznădăjduite de ajutor, 
nechezatul cailor, scrâşnetul şi bufniturile îngrozitoare 
ale pietroaielor care se izbeau de platoşe. 

În cele din urmă, oamenii şi caii alcătuiră o masă 
învălmăşită, plină de gemete, deznădăjduită, 
înspăimântătoare. 

Pietrele şi sfărâmăturile de stâncă îi zdrumicau fără 
încetare, rostogolindu-se peste oameni şi cai. 

— Muntenii, muntenii! începură să strige 
însoțitorii regelui. 

— Săriţi cu baltagele pe câinii ăştia! răsunară 
glasuri pe culmi. 

Şi în aceeaşi clipă, pe streşinile stâncilor se iviră 
capete pletoase, acoperite de pălării rotunde de piele, 
apoi trupurile şi câteva sute de făpturi ciudate îşi 
dădură drumul în jos pe povârnişurile înzăpezite. 

Bundele albe şi săine pe care le purtau pe umeri îi 
făceau să semene cu nişte înfricoşătoare păsări de 
pradă. Coborâră cât ai bate din palme; şuierul 
toporiştelor însoțea strigătele sălbatice şi gemetele 
suedezilor răpuşi. Regele vru să oprească măcelul; 
câţiva raitieri rămaşi în viaţă se aruncară în genunchi şi 

îşi întinseră braţele, cerşind îndurarea. Fără folos, 
deoarece nimic nu mai putea opri securile răzbunătoare; 
după un sfert de ceas nu mai rămăsese nici picior de 
suedez viu în trecătoare. 

Muntenii mânjiţi de sânge se apropiară de alaiul 
regelui. 

Trimisul papei privea cu uimire la aceşti oameni 
spătoşi, puternici, îmbrăcaţi în cojoace miţoase năclăite 
de sânge şi cu baltagele ridicate deasupra capetelor, pe 
care nu-i cunoştea. 

La vederea episcopilor, muntenii se descoperiră. 
Mulţi îngenuncheară în zăpadă. 

Episcopul de Cracovia îşi înălţă spre cer faţa 
înlăcrimată. 

— lată ajutorul lui Dumnezeu care veghează 
asupra regelui. 

Apoi se întoarse spre munteni şi le spuse: 

— Oameni buni, de unde sunteţi? 

— De pe aici! îi răspunseră glasuri din 
mulţime. 

— Ştiţi oare cui i-aţi sărit într-ajutor?... lată-l 
pe regele şi stăpânul vostru, pe el l-aţi scăpat! 

La aceste cuvinte, mulţimea începu să strige: 
„Regele, regele! Isuse, Marie, regele!”  Muntenii 
credincioşi începură să se îmbulzească spre rege. îl 
înconjurară din toate părţile, plângând, îi sărutară 
picioarele, scările şi chiar copitele calului. Strigau şi 
suspinau, erau cuprinşi de asemenea înflăcărare, încât 
episcopii, temându-se pentru rege, fură nevoiţi să-i 
domolească. 

Regele sta în mijlocul poporului credincios, ca 
păstorul între oi, şi lacrimi mari, curate ca perlele, îi 
şiroiau pe obraji. 

Dar chipul i se însenină de parcă în sufletul lui se 
petrecuse o schimbare şi un gând măreț, trimis de cer, îi 
mijise în minte; făcu semn cu mâna că vrea să 
vorbească, iar când se înstăpâni tăcerea, spuse cu glasul 
ridicat, de-l auziră cu toţii. 

— Doamne, care m-ai scăpat cu mâinile acestor 
oameni de jos, îţi jur pe chinurile şi moartea Fiului Tău 
că de acum înainte voi fi şi părintele lor! 

— Amin! repetară episcopii. 

Şi un răstimp domni o tăcere sărbătorească, apoi 
bucuria izbucni iarăşi. Începură să-i întrebe pe munteni 
cum de se aflau la trecătoare, cum de veniseră în 
ajutorul regelui la vremea potrivită. 

Se arătă că prin împrejurimile Czorsztynului dădeau 
târcoale podghiazuri însemnate de suedezi care nu 
atacau cetatea, părând că aşteaptă sau caută pe cineva. 
Muntenii auziseră şi ei de bătălia dintre aceste 
podghiazuri şi nu ştiu ce oştire în care trebuia să se afle 
şi regele. Atunci hotărâseră să-i atragă pe vrăjmaşi într- 
o capcană şi le trimiseseră călăuze înşelătoare care-i 
aduseseră înadins în această trecătoare. 

— Am văzut, spuseră muntenii, când cei patru 
viteji s-au năpustit asupra câinilor, am vrut să-i ajutăm, 
dar ne-a fost frică să nu-i speriem prea devreme. 

Regele îşi luă capul în mâini. 

— Sfântă Fecioară! tună. Căutaţi-l pe Babinicz! 
Măcar să-l înmormântăm cum se cuvine!... când te 

gândeşti că omul acesta, care şi-a vărsat cel dintâi 
sângele pentru noi, a fost bănuit de trădare! 

— Am greşit, stăpâne milostiv! spuse 
Tyzenhauz. 

— Căutaţi-l, căutaţi-l degrabă! îi îndemnă 
regele. Nu plecăm de aici până nu-l vedem şi nu ne luăm 
rămas bun de la el. 

Oştenii şi muntenii alergară la locul unde începuse 
lupta şi în curând îl scoaseră pe jupân Andrzej de sub 
grămada de oameni şi cai. Faţa-i era palidă, împroşcată 
de sângele care-i îngheţase pe mustăţi, ţinea ochii 
închişi, iar platoşa era îndoită de loviturile paloşelor şi 
copitele cailor. Dar tocmai această platoşă îl apărase să 
nu fie zdrobit; oşteanului care-l purta i se păru că aude 
un geamăt uşor. 

— Pentru Dumnezeu, trăieşte! strigă. 

— Scoateţi-i platoşa! strigară alţii. 

Îi tăiară îndată curelele. 

Kmicic răsuflă adânc. 

— Răsuflă, răsuflă! Trăieşte! repetară câteva 
glasuri. 

O vreme zăcu nemişcat, apoi deschise ochii. Atunci, 
unul dintre oşteni îi turnă puţină horilcă pe gât, iar 
ceilalţi îl ridicară de umeri. 

În aceeaşi clipă, sosi în galop şi, regele care auzise 
strigătul repetat din gură în gură. 

Oştenii îl aduseră înaintea lui pe jupân Andrzej care 
se lăsa greu şi atârna fără vlagă în braţele lor. Cu toate 
acestea, la vederea regelui, îşi recapătă cunoştinţa 
pentru o clipă, un zâmbet aproape copilăresc îi înflori pe 

faţă, iar buzele-i palide şoptiră desluşit: 

— Stăpânul şi regele meu trăieşte... e liber.... 

Şi lacrimile îi străluciră în ochi. 

— Babinicz, Babinicz! Cum să te răsplătim?! 
strigă regele. 

— Eu nu sunt Ba-bi-nicz, eu sunt Kmi-cic! şopti 
cavalerul. Spunând acestea, leşină din nou în braţele 
oştenilor. 


Capitolul XXV 


Deoarece muntenii îi încredinţară că pe drumul 
dinspre Czorsztyn nu se mai afla nici o ceată de suedezi, 
suita regelui coti spre această cetate şi în curând ajunse 
la drumul mare pe care călătoria era mult mai uşoară şi 
mai puţin istovitoare. Călăreau în cântecele şi strigătele 
muntenilor: „Vine regele, vine regele!” iar pe drum li se 
alăturau tot mai multe grupuri de poporeni înarmaţi cu 
îmblăcie, coase, furci şi flinte, astfel că Jan Kazimierz se 
afla în curând în fruntea unui pâlc însemnat de oameni, 
fără experienţă într-adevăr, dar gata ori când să meargă 
cu el fie şi asupra Cracoviei şi să-şi verse sângele pentru 
domnul lor. Aproape de Czorsztyn, regele era înconjurat 
de aproape o mie de munteni pe jumătate sălbatici. 

Începură să vie şi şleahticii dinspre Nowy şi Stary 
Sacz. Aceştia aduseră vestea că în aceeaşi dimineaţă 
polcul polonez condus de Wojnittowicz zdrobise aproape 
de Nowy Sacz un însemnat podghiaz suedez, cei mai 
mulţi vrăjmaşi pierind de sabie ori înecându-se în 
Kamienna şi Dunajec. 

În curând se arătă că spuneau adevărul, deoarece 
pe drum se văzură flancurile desfăşurate, urmate de 
Wojnittowicz care sosea cu un polc al voievodului de 
Bractaw. 

Regele îl întâmpină cu bucurie pe vechiul oştean, pe 
care-l cunoştea mai demult, şi în înflăcărarea tuturor 
porniră mai departe spre Spisz. Fură repeziţi în goană 
călăreţi, care să-l vestească pe mareşal de venirea 
regelui, ca să fie gata să-i iasă înainte. 

Călătoriră apoi cu larmă şi veselie. Pe drum se 
uneau cu ei alte şi alte grupuri de oameni. Trimisul 
papei, care plecase prin Slask de teamă pentru viaţa 
proprie şi a regelui, iar la început teama lui crescuse şi 
mai mult, nu mai ştia de bucurie, fiindcă acum era sigur 
că viitorul avea să aducă biruinţa regelui şi în acelaşi 
timp a bisericii. Episcopii îi împărtăşeau bucuria, iar 
dregătorii mireni susțineau că tot poporul, de la Carpaţi 
până la Marea Baltică, va pune mâna pe arme, 
asemenea mulțimii care-i însoțea. Wojnitowicz îi 
încredința că cei mai mulţi se ridicaseră la luptă. 

Şi povestea ce se zvonea prin ţară, ce spaimă îi 
cuprinsese pe suedezi care nu mai cutează să scoată 
capul din întărituri în cete mici, cum părăsesc şi ard 
cetăţuile mai mici, adăpostindu-se în fortărețele cele 
mari. 

— Oştenii cu o mână se bat în piept, căindu-se, 
iar cu cealaltă încep să-i bată pe suedezi, spuse. 
Wilczkowski, porucinicul polcului de husari ai măriei 
tale, le-a mulţumit suedezilor pentru slujbă şi încă în aşa 
fel, încât a năvălit asupra polcovnicului Attenberg la 

Zakrzew şi a tăiat o groază de vrăjmaşi, lăsând prea 
puţini în viaţă... Cu ajutorul Celui de Sus, i-am răzbit la 
Nowy Sacz, obţinând o biruinţă deplină, fiindcă nu ştiu 
dacă a mai scăpat vreunul viu... Jupân Felicjan 
Kochowski m-a ajutat mult cu pedestrimea nawojeză şi. 
În acest fel şi-au primit răsplata pentru dragonii pe care 
i-au hărtănit cu două zile în urmă. 

— Pentru care dragoni? întrebă regele. 

— Cei pe care i-ai trimis măria ta mai înainte 
din Slask. Suedezii i-au atacat pe neaşteptate şi deşi n- 
au izbutit să-i împrăştie, fiindcă s-au apărat cu îndârjire, 
au vătămat pe mulţi dintre ei... cât pe ce să ne dăm 
duhul din pricina deznădejdii, gândind că şi măria ta te 
afli cu ei; ne temeam să nu ţi se întâmple ceva. 
Dumnezeu ţi-a dat gândul cel bun să trimiţi dragonii 
înainte. Suedezii i-au adulmecat numaidecât şi au 
împânzit toate drumurile. 

— Auzi, Tyzenhauz? întrebă regele. O spune un 
oştean încercat. 

— Aud, stăpâne milostiv, răspunse tânărul 
magnat 

Regele se întoarse spre Wojnittowicz: 

— Şi altceva? Ce mai e? Vorbeşte! 

= N-am să ascund nimic din ce ştiu. În 
Wielkopolska luptă Zegocki şi Kulesza. Jupân Warszycki 
l-a izgonit pe Lindorm din castelul de la Piła, Danków se 
apără, Lanckorona e în mâinile noastre, iar în Podlasie 
jupân Sapieha creşte în putere la Tykocin. Suedezii 
slăbesc tot mai mult în cetate şi odată cu ei prințul 
voievod de Wilno. Cât despre hatmani, aceştia au şi 

pornit de la Sandomierz în ţinutul Lublinului, arătând 
astfel limpede că au rupt înţelegerea cu vrăjmaşul. Cu ei 
se află şi voievodul de Czernichów, iar din aşezările 
dimprejur vin cu duiumul toţi cei în stare să ţină sabia în 
mâini. Se vorbeşte că acolo va lua fiinţă o înţelegere 
împotriva suedezilor prin strădania lui jupân Sapieha şi 
a castelanului de Kiev. 

— Castelanul de Kiev e şi el în ţinutul 
Lublinului? 

= Întocmai, măria ta! Dar el, azi e aici, mâine 
dincolo... Şi eu trebuie să mă duc la el, dar nu ştiu unde 
să-l caut. 

— Se va auzi de el, spuse regele, aşa că n-ai să 
ai nevoie să mai întrebi unde se află. 

— Aşa gândesc şi eu stăpâne milostiv, răspunse 
Wojnittowicz. 

Tot vorbind astfel, scurtau drumul din ce în ce mult. 
Cerul se înseninase, astfel că nici o zdreanţă nor nu păta 
albastrul tăriei: zăpada scânteia în razele soarelui. 
Munţii de la Spisz se înălţau semeţi şi veseli înaintea 
călăreţilor şi firea întreagă părea să-i zâmbească 
stăpânului. 

— Ţara noastră iubită! rosti regele, măcar dacă 
am putea să-ţi întoarcem liniştea înainte ca oasele 
noastre să odihnească în pământul tău! 

Urcară pe o colină înaltă, de pe care vederea se 
deschidea până departe, pentru că de partea cealaltă se 
aşternea la poale o întindere uriaşă. Acolo în vale văzură 
mişcându-se în depărtare un furnicar omenesc. 

— Sunt oştile mareşalului! strigă Wojnittowicz. 

— Dacă nu sunt cumva suedezi! zise regele. 

— Nu sunt, milostive stăpân! Suedezii n-ar 
putea veni dinspre Ungaria. Văd şi steguleţele de la 
suliţele husarilor. 

Într-adevăr, în curând, din depărtarea albăstruie, se 
ivi o pădure de sulițe, steguleţele colorate fluturau ca 
florile bătute de vânt; deasupra lor vârfurile de fier 
străluceau ca nişte flăcărui. Soarele se răsfrângea în 
platoşe şi coifuri. 

Mulțimea care-l întovărăşea pe rege scoase un chiot 
de bucurie, care se auzi în depărtare, deoarece masa de 
cai, călăreţi, steaguri, tuiuri şi steguleţe începu să 
înainteze mai repede; se vede că porniseră în galop, 
fiindcă polcurile se vedeau tot mai limpede şi creşteau 
văzând cu ochii neînchipuit de repede. 

— Să rămânem pe această înălţime. O să-l 
aşteptăm aici pe mareşal! spuse regele. 

Alaiul se opri: cei care veneau din faţă înaintau cu 
iuţeală tot mai mare. 

Uneori dispăreau la cotiturile drumului sau după 
ridicăturile şi stâncile risipite în vale, dar se iveau iarăşi 
înaintea ochilor, asemenea unui şarpe cu pielea 
colorată, strălucitoare. Ajunseră, în sfârşit, la mai puţin 
de o jumătate de verstă de înălţime şi îşi încetiniră 
goana. Ochii puteau să-i cuprindă pe toţi acum şi să se 
bucure de vederea lor. În frunte venea steagul de husari 
al mareşalului, înarmat şi înţolit atât de bogat, încât 
orice rege s-ar fi putut mândri cu asemenea oşteni. În 
acest steag slujeau numai şleahtici munteni: flăcăi pe 
sprânceană, unul şi unul, în platoşe strălucitoare, bătute 

cu alamă, şi cu tăblițe cu chipul Sfintei Fecioare de la 
Czestochowa la gât; pe cap purtau coifuri rotunde cu 
apărători pentru urechi şi cu creastă, la umeri aripi din 
pene de vultur, iar pe spate piei de tigru şi de leopard 
spre deosebire de căpetenii care aveau piei de lup, după 
obicei. 

Pădurea de steguleţe verzi şi negre fluturau 
deasupra lor; înainte călărea porucinicul Wiktor, urmat 
de o capelă ienicerească cu clopoței, tumbelechiuri, tobe 
şi fluiere, după care venea peretele de piepturi 
îmbrăcate în fier. 

La această privelişte, inima regelui tresaltă de 
bucurie. Îndată după husari înainta călărimea uşoară, şi 
mai numeroasă, cu săbiile goale în mână şi cu arcurile la 
spate; apoi trei sotnii de seimeni, în mundire de 
culoarea macului înflorit, înarmaţi cu sulițe şi sâneţe; 
apoi două sute de dragoni în tunici roşii; apoi cetele de 
simbriaşi ale magnaţilor, care se aflau la Lubowla, 
slujitori gătiţi ca la nuntă, halebardieri, haiduci, paici, 
maghiari şi ieniceri care slujeau la curţile panilor. 

Oştirea juca în culori de curcubeie şi se apropia 
lărmuind în nechezatul cailor, scrâşnetul armurilor, 
bubuitul tobelor,  duruitul  darabanelor, răpăitul 
tumbelechiurilor şi strigăte uriaşe, din pricina cărora 
zăpada părea că va aluneca la vale pe pripoarele 
munţilor. În sfârşit, înapoia oştenilor se văzură carâte şi 
caleşti în care se aflau pesemne dregători mireni şi 
oameni ai bisericii. 

Oştenii se aşezară pe două rânduri, de o parte şi de 
alta a drumului, iar printre ei se ivi pe un cal alb ca 

laptele însuşi mareşalul coroanei, Jerzy Lubomirski. 
Gonea ca vijelia pe uliţa deschisă între şireagurile de 
oşteni, urmat de doi rândaşi îmbrăcaţi în haine bogate. 
Ajungând la înălţime, sări de pe cal şi zvârlind frâul 
unuia dintre ei, porni să urce pe jos spre locul în care 
stătea regele. 

Îşi scoase căciula şi, punând-o pe mânerul săbiei, 
înainta cu capul descoperit, sprijinindu-se de baltagul 
bătut în perle. Era înveşmântat în straie poloneze de 
luptă; trupul îi era acoperit de o platoşe argintată, 
bătută des cu pietre scumpe pe margine şi atât de bine 
lustruită, încât părea că duce soarele în piept; pe 
umărul stâng îi atârna mantia de culoare închisă, care 
da în vioriul purpurei, din catifea de Veneţia, prinsă la 
gât cu un şiret fixat de agrafe cu briliante presărate pe 
toată mantia; surguciul de la căciulă era de asemenea 
împodobit cu briliante; pietrele preţioase făceau ape-ape 
în jurul lui, strălucind de-ţi luau ochii. 

Era un bărbat în puterea vârstei, cu o înfăţişare 
falnică. Pe capul tuns înalt avea un ciuf destul de rar, 
cărunţit, care-i cădea în smocuri pe frunte, iar mustaţa-i 
neagră ca pana corbului i se alungea în sfârcuri subţiri 
pe amândouă părţile gurii. Fruntea înaltă şi nasul roman 
sporeau frumuseţea chipului urâţit întrucâtva de obrajii 
prea bucălaţi şi ochii mici, înconjurați de cearcăne. Pe 
faţă i se citea statornicia, dar şi deşertăciunea unei trufii 
nemărginite. Se ghicea lesne că acest magnat voia ca 
ochii întregii ţări, chiar ai Europei, să fie îndreptaţi 
mereu asupra lui. Într-adevăr, aşa şi era. 

Ori de câte ori Jerzy Lubomirski nu izbutea să 

ocupe locul de frunte, trebuind să împartă cu alţii slava 
şi meritele, mândria-i rănită era gata să se pună de-a 
curmezişul şi să strice, să zădărnicească orice strădanie, 
chiar dacă era vorba de scăparea ţării. 

Era o căpetenie norocoasă şi pricepută, dar şi aici îl 
întreceau mulţi, deoarece însuşirile lui, deşi ieşite din 
comun, nu erau pe potriva ambițiilor şi a dorinţei de a fi 
cel dintâi. De aceea, era veşnic neliniştit; bănuiala şi 
invidia aveau să facă din el mai târziu un vrăjmaş al 
Republicii, mai primejdios decât Janusz Radziwilt. Duhul 
necurat care sălăşluia în Janusz era în acelaşi timp şi 
măreț, nu da înapoi înaintea nimănui şi de la nimic; 
Janusz voia coroana şi pentru ca jertfea cu bună ştiinţă 
oamenii şi nimicea ţara. Lubomirski ar fi primit-o şi el 
dacă şleahticii i-ar fi pus-o pe cap, dar având un suflet 
mărunt, nu cuteza să întindă mâna spre ea în văzul 
tuturor. Radziwił era unul dintre acei bărbaţi pe care 
înfrângerea îi împinge spre nelegiuiri, iar izbânda îi 
aşază în rândul semizeilor; Lubomirski era însă un mare 
zurbagiu, gata oricând să se arate împotriva mântuirii 
ţării din pricina trufiei rănite, neînălţând nimic în loc: 
nici măcar pe sine, căci nu îndrăznea şi nu ştia; 
Radziwilt avea să moară mai vinovat, dar Lubomirski 
avea să facă mai mult rău. 

Acum însă, când mergea spre rege îmbrăcat în aur, 
catifea şi pietre scumpe, mândria lui era satisfăcută pe 
deplin. Era cel dintâi dintre magnați care-l primea pe 
rege pe pământurile lui; într-un fel îl lua sub ocrotirea 
lui şi avea să-l conducă la tron, izgonind vrăjmaşul; 
regele şi întreaga ţară aşteptau totul de la el şi toţi ochii 

erau aţintiţi asupra lui. Aşadar, când se simţea măgulit 
în trufia lui, îi plăcea să-şi arate credinţa, fiind în stare 
de jertfe însemnate; pentru a-şi dovedi credinţa, era 
gata să întreacă măsura. Ajungând la jumătatea colinei, 
pe care sta regele, luă căciula de pe mânerul săbiei şi 
înclinându-se, începu să măture zăpada cu surguciul 
împodobit cu diamante. 

Regele îşi îndemnă calul spre el şi îl opri, vrând să 
descalece. Văzând aceasta, mareşalul se repezi să-i ţină 
scara cu mâinile lui şi, în acelaşi timp, îşi smulse mantia 
de pe umeri şi, urmând pilda unui curtean englez, o 
aşternu la picioarele regelui. 

Înduioşat, regele îşi deschise braţele şi-l îmbrăţişă 
ca pe un frate. 

Un răstimp, nici unul din ei nu fu în stare să 
rostească o vorbă, dar la această privelişte înălţătoare, 
izbucniră într-un singur glas oştirea, şleahticii, norodul, 
şi mii de căciuli zburară în văzduh; bubuiră toate 
muschetele, flintele şi sâneţele, iar de la Lubowla 
răspunseră tunurile, mugind gros, de se cutremurară 
munţii, stârnind ecourile care începură să alerge 
împrejur, răsfrânte de pereţii întunecaţi ai pădurilor, de 
stânci şi prăpăstii, ducând vestea până la crestele 
îndepărtate... 

— Jupâne mareşal, spuse regele, domniei tale 
îţi vom datora mântuirea regatului. 

— Stăpâne milostiv! răspunse Lubomirski, 
averea, viaţa şi sângele meu le pun la picioarele măriei 
tale! 

— Vivat! Vivat Johannes Casimirus rex... 

strigară cu toţii. 

— Trăiască regele, părintele nostru! chiotiră 
muntenii. În acest timp, însoțitorii regelui făcură cerc în 
jurul mareşalului, dar el rămase alături de domnul său. 
După cuvintele de bun venit, regele încălecă din nou, iar 
mareşalul, vrând să se întreacă în dovezi de cinstire, luă 
calul de frâu şi-l conduse pe jos prin mijlocul oştenilor şi 
al strigătelor asurzitoare până la careta aurită la care 
erau înhămaţi opt cai bălani; regele urcă, însoţit de 
Widon, solul papei. 

Episcopii şi dregătorii se aşezară în celelalte, apoi 
porniră încet spre Lubowla. Mareşalul călărea lângă 
fereastra caretei în care se afla regele, mândru şi 
mulţumit de sine, de parcă ar fi fost socotit părintele 
întregii ţări. 

De amândouă părţile mergeau oşteni, cântând după 
cum urmează: 


Taie la şvezi, taie, 
Hârst! pe cuțitoaie. 
Bate la şvezi, bate, 
Cu măciuca-n spate. 


Groapa tu le-o sapă 
Și trage-i în țeapă. 

Arde-i tot la moacă, 
Durerea să-i coacă. 


Moaie-i pe şvezi, moaie, 
De piele-i jupoaie. 

În coaste-i loveşte, 
Oastea le stârpeşte. 
Îneacă-i, că-i bine. 
De ai snagă-n tine.” 


Din nefericire, în bucuria şi înflăcărarea tuturor, nu 
prevedea nimeni că mai târziu acelaşi cântec, 
schimbându-i pe suedezi în franţuzi, aveau să-l cânte tot 
oştenii lui Lubomirski, răzvrătiți împotriva regelui şi 
stăpânului legiuit. 

Mai era însă mult timp până atunci. La Lubowla 
bubuiau  treascurile, fumul  învăluia turnurile şi 
parapetele, iar clopotele băteau ca de foc. Curtea în 
care cobori regele, pridvorul şi scările castelului erau 
aşternute cu postav roşu. În vase aduse din Italia 
fumegau arome orientale. Cea mai mare parte din 
averea neamului Lubomirski: tacâmuri de aur şi argint, 
chilimuri, covoare,  gobelinuri tesute de mâinile 
meşterilor flamanzi, statui orologii, dulapuri împodobite 
cu pietre scumpe, măsuţe încrustate cu sidef şi 
chihlimbar, fusese, adusă din vreme la Lubowla ca să nu 
cadă pradă lăcomiei suedezilor; acum toate acestea erau 
aşternute, agăţate, şi luau ochii, preschimbând castelul 
într-o reşedinţă ca în basme. Mareşalul înfăţişa înadins 
această bogăţie, vrednică de un sultan, ca să-i arate 
regelui că, deşi se întorcea ca un pribeag, fără bani şi 
fără oştire, neavând aproape nici haine de schimb, era 
totuşi un stăpânitor puternic, de vreme ce avea slugi 
atât de avute şi tot pe atât de credincioase. Regele îi 


48 Acest cântec a fost cântat la Matwy (nota ed. polone). 

înţelese dorinţa şi inima i se umplu de recunoştinţă; îl 
îmbrăţişa mereu pe mareşal, îi lua capul în mâini şi-i 
mulțumea. Trimisul papei, deşi obişnuit cu belşugul, se 
mira cu voce tare de tot ce vedea; îi auziră cu toţii 
spunându-i grafului Apotyngen că până acum n-avea 
idee de puterea regelui polon şi, după credinţa lui, 
înfrângerile dinainte nu se datorau decât unei schimbări 
trecătoare a norocului care avea să se îndrepte în 
curând. 

La ospăţul care urmă după odihnă, regele se aşeză 
pe podină, iar mareşalul ţinu să-l slujească el 
neîngăduind nimănui să-l înlocuiască. În dreapta regelui 
luă loc solul papei, Widon, iar în stânga prelatul 
Leszczyński. Mai încolo, pe amândouă părţile se aşezară 
dregătorii mireni şi oamenii bisericii: episcopul de 
Cracovia, cel de Poznań, arhiepiscopul de Lwów, apoi 
cei de Łuck, Przemyśl şi Chelm, arhidiaconul de 
Cracovia; mai departe se aflau cei ce aveau în grijă 
peceţile coroanei şi voievozii; opt la număr, castelanii şi 
pisarii; dintre căpeteniile oştirii luau parte la ospăț 
jupân Wojnitowicz, jupân Wiktor, jupân Stabkowski şi 
jupân Baldwin Szurski care conducea călărimea uşoară 
a lui Lubomirski. 

Altă sală era pregătită pentru şleahticii mai puţin 
însemnați, iar spătăria uriaşă, pentru oamenii de rând, 
fiindcă în ziua sosirii regelui trebuia să se veselească tot 
natul. 

La toate mesele nu se vorbea decât de întoarcerea 
regelui şi de primejdiile grozave întâmpinate pe drum, 
din care numai mâna lui Dumnezeu îl scăpase. Însuşi Jan 

Kazimierz începu să povestească despre încăierarea din 
trecătoare, ridicându-l în slăvi pe cavalerul care oprise 
cel dintâi înaintarea suedezilor. 

— Cum îi merge? îl întrebă pe mareşal. 

— Doftorul stă lângă el şi răspunde de viaţa lui, 
dar l-au luat în grija lor şi jupâniţele şi nu cred că-i vor 
lăsa sufletul să zboare dintr-un trup atât de tânăr şi 
frumos! răspunse mareşalul vesel. 

— Slavă Domnului! se bucura regele. L-am 
auzit rostind ceva ce n-avem să repetăm înaintea 
domniilor voastre, pentru că şi nouă ni se pare că n-am 
auzit bine sau că a aiurat; dacă se va arăta că-i 
adevărat, apoi ştiu că veţi avea de ce să vă mirati. 

— Numai să nu fie ceva care să te supere pe 
măria ta! 

— Nici vorbă de aşa ceva! zise regele. 
Dimpotrivă, ne-am bucurat grozav, fiindcă se arată că 
până şi aceia pe care îi socoteam pe bună dreptate cei 
mai mari vrăjmaşi ai noştri, sunt gata la nevoie să-şi 
verse sângele pentru noi. 

— Stăpâne milostiv! se înfierbântă mareşalul, a 
venit vremea îndreptării, dar sub acest acoperiş, mărita 
ta, te afli printre oameni care n-au păcătuit niciodată 
împotriva măriei tale nici măcar cu gândul. 

— Adevărat, adevărat! răspunse regele. 
Domnia ta, mareşale, în primul rând! 

— Sunt sluga umilă a măriei tale! 

La masă larma creştea tot mai mult. Urmară 
discuţii despre împrejurările politiceşti, despre ajutorul 
aşteptat în zadar din partea împăratului nemţesc, 

despre tătari şi viitorul război cu suedezii. Inimile 
tresăltară de bucurie când mareşalul spuse că solul pe 
care-l repezise înadins la han se întorsese cu câteva zile 
înainte cu vestea că patruzeci de mii de luptători, poate 
chiar o sută de mii, sunt gata să pornească după ce 
regele se va înţelege cu hanul la Lwów. Acelaşi sol îl 
înştiinţase că, de frica tătarilor, şi cazacii se întorceau 
sub ascultarea Republicii. 

— Jupâne mareşal, îl măguli regele, te-ai gândit 
la toate mai bine decât noi! 

Înălţă deodată cupa şi strigă: 

— În sănătatea mareşalului coroanei, gazda şi 
prietenul nostru! 

— Nu se poate, stăpâne milostiv! se împotrivi 
mareşalul. Nu putem să bem în sănătatea nimănui, 
înainte de a bea în sănătatea măriei tale! 

Mâinile care duceau paharele la gură se opriră la 
jumătatea drumului, iar Lubomirski, bucuros, 
înfierbântat, făcu un semn majordomului. 

Slujitorii care mişunau prin salā, se repeziră şi 
începură să toarne iarăşi licoarea de Malmazia, pe care 
o scoteau cu căni aurite dintr-un butoiaş de argint. 
Veselia spori şi mai mult şi toți aşteptară închinarea 
mareşalului. 

Majordomul aduse în acest timp două pocale de 
cristal venețian, atât de măiestrit lucrate, încât puteau 
să treacă drept a opta minune a lumii. Cristalul, înflorat 
şi lustruit poate ani întregi, împrăştia străluciri de 
diamante; montura fusese lucrată de meşteri italieni. 
Cupele care apărau sticla scumpă erau din aur sculptat 

în făpturi mărunte care înfăţişau intrarea triumfală a 
unei căpetenii la Capitol. Căpetenia se afla într-un car 
aurit şi înainta pe un drum aşternut cu perle. În urma lui 
veneau robii cu mâinile legate, un rege într-un turban cu 
smaragd, şi oştenii cu flamurile şi acvilele romane. Peste 
cincizeci de figuri erau săpate pe fiecare cupă, mici cât 
o alună, dar meşterite cu atâta grijă, încât se puteau 
vedea bine trăsăturile şi simţămintele fiecăreia, semeţia 
învingătorilor şi suferinţa celor înfrânți. Cristalul era 
înţepenit în cupe cu fire de aur filigranate, subţiri ca 
firele de păr şi arcuite cu migală în frunze de viţă, 
ciorchini şi flori felurite. Voiurile de filigran se răsuceau 
în jurul cristalului, unindu-se sus într-un cerc care 
alcătuia rama pocalului, bătută cu pietre preţioase în 
şapte culori. 

Majordomul îi dete un pocal regelui, iar pe cel de-al 
doilea îl întinse mareşalului; amândouă erau pline cu vin 
de Malmazia. Atunci se ridicară cu toţii de la locurile lor 
şi mareşalul ridică pocalul, strigând din toate puterile: 

— Vivat Johannes Casimirus rex! 

— Vivat, vivat, vivat! 

În clipa aceea, tunurile bubuiră din nou, de se 
cutremurară pereţii castelului. Şleahticii care ospătau în 
a doua sală dădură buzna cu paharele pline; mareşalul 
voia să mai vorbească, dar nu mai era chip, fiindcă 
glasul îi era acoperit de strigătele: Vivat, vivat, vivat! 
care nu se mai sfârşeau. 

Mareşalul fu cuprins de asemenea bucurie şi 
înflăcărare, încât ochii îi sticliră şi golindu-şi pocalul, 
răcni de-l auziră cu toţii: 

— Ego ultimus!... 

Spunând acestea, se lovi cu paharul în cap şi 
cioburile de cristal se împrăştiară în toate părţile pe 
podea, iar tâmpla magnatului se umplu de sânge. 

Se mirară cu toţii, iar regele spuse: 

— Jupâne mareşal, nu ne pare rău de pahar, ci 
de capul domniei tale... Pentru noi preţuieşte foarte 
mult! 

— Nu-mi pasă de comori şi giuvaeruri, strigă 
mareşalul, când am cinstea să te primesc pe măria ta în 
casă la mine. Vivat Johannes Casimirus rex! 

Majordomul îi dădu altă cupă. 

— Vivat, vivat, vivat! răsuna fără încetare. 

Zuruitul sticlei sparte se amesteca mereu cu 
strigătele. Doar episcopii nu urmară pilda mareşalului, 
deoarece nu le-o îngăduia rangul bisericesc. 

Trimisul papei, necunoscând obiceiul spargerii 
paharelor în cap, se plecă spre episcopul de Poznań, 
care şedea alături, şi-i zise: 

— Pentru Dumnezeu, sunt de-a dreptul uluit... 
Vistieria vă e goală şi cu asemenea pocal se puteau pune 
pe picioare şi întreţine două polcuri! 

— Aşa-i totdeauna la noi, răspunse episcopul 
de Poznań, clătinând din cap. Când înflăcărarea 
cuprinde inimile, nu se mai păstrează măsura. 

Într-adevăr, înflăcărarea era din ce în ce mai mare. 
Spre sfârşitul ospăţului o zare de lumină pătrunse prin 
ferestrele castelului. 

— Ce-i asta? întrebă regele. 

— Stăpâne milostiv! Pofteşte la spectacol! îl 

îndemnă mareşalul. 

Şi cu paşi şovăitori îl conduse pe rege la fereastră. 
O privelişte minunată li se înfăţişă ochilor. Curtea era 
luminată ca ziua. Câteva zeci de butoaie cu smoală 
aruncau străluciri galbene pe bătătura măturată de 
zăpadă şi aşternută cu crengi de brad. Din loc în loc, 
ardeau căldări cu rachiu, împrăştiind lumini albastre. În 
unele se adăugase sare, ca să lumineze roşu. 

Începură jocurile. Mai întâi cavalerii retezară 
câteva capete de turci, apoi aruncară din goană sulițe 
prin inel şi se întrecură în săbii; după aceea, câinii 
asmuţiţi sfâşiară un urs, iar un muntean vânjos ca 
Samson zvârli în sus o piatră de moară, prinzând-o din 
zbor. Petrecură în acest fel până la mijlocul nopţii. 

Astfel îl primi pe rege mareşalul coroanei, deşi 
suedezii se aflau încă în ţară. 


Capitolul XXVI 


În toiul ospeţelor şi în îmbulzeala dregătorilor, a 
şleahticilor şi a  oştenilor care se adunau de 
pretutindeni, regele nu uită de sluga credincioasă care 
în trecătoarea munţilor oprise cu atâta cutezanţă 
paloşele suedezilor cu pieptul său, şi a doua zi îl vizită 
pe jupân Andrzej. Îl găsi cu judecata întreagă şi aproape 
vesel, deşi palid ca un mort, deoarece printr-o 
întâmplare fericită tânărul nu avea nici o rană 
primejdioasă; pierduse, în schimb, mult sânge. 

La vederea regelui, Kmicic se ridică în capul oaselor 

să-l asculte. 

— Stăpâne milostiv, spuse, peste câteva zile am 
să încalec şi, cu îngăduinţa măriei tale, am să te însoțesc 
mai departe, pentru că simt că n-am nimic. 

— Trebuie să te fi vătămat îngrozitor... E 
nemaipomenit, să te arunci de unul singur asupra atâtor 
oşteni! 

— Mi s-a întâmplat de multe ori, pentru că la o 
adică sabia şi hotărârea sunt lucrul de căpetenie!... Ei, 
stăpâne milostiv, semnele de pe trupul meu nu încap 
nici pe o piele de vițel. Asta-i norocul meu! 

— Nu te mai plânge de noroc, dai buzna 
orbeşte în gura lupului şi aşa poţi fi rănit sau omorât cu 
uşurinţă. Lupţi de multă vreme? Unde te-ai bătut mai 
înainte? 

O rumeneală fugară coloră chipul palid al lui 
Kmicic. 

— Stăpâne milostiv! După ce toţi părăsiseră 
lupta, eu l-am hărțuit mai departe pe Chowafski, de a 
trebuit să pună un preţ mare pe capul meu. 

— Ascultă, zise deodată regele, în trecătoare 
ne-ai spus un lucru de mirare, dar am crezut că te-a 
doborât fierbinţeala şi ţi s-a întunecat mintea. Acum 
susţii iarăşi că l-ai hărțuit pe Chowanski. Cine eşti? E 
adevărat că nu eşti Babinicz? Cunoaştem doar cine l-a 
hărțuit pe Chowanski! 

Se aşternu o clipă de tăcere; în sfârşit, tânărul 
oştean îşi înălţă faţa slăbită şi răspunse: 

— Aşa-i, stăpâne milostiv!... Nu aiurez, ci spun 
numai adevărul; eu l-am hărțuit pe Chowanski şi de 


542 


atunci numele meu a devenit cunoscut în toată 
Republica... Eu sunt Andrej Kmicic, stegarul de Orsza... 

Kmicic închise ochii, îngălbenind tot mai mult, dar 
când văzu că regele tăcea mirat, vorbi astfel mai 
departe: 

— Stăpâne milostiv, eu sunt acel blestemat, 
osândit pentru ucideri şi samavolnicie, de Dumnezeu şi 
de oameni, eu l-am slujit pe Radziwilt şi împreună cu el 
m-am lepădat de măria ta şi de ţară. Dar acum, ciuruit 
de spade, călcat de copitele cailor şi fără putere, mă bat 
cu pumnii în piept, repet: „Mea culpa, mea culpa!“ şi-ţi 
cerşesc  părinteasca îndurare... lartă-mă, stăpâne, 
pentru că eu singur am părăsit calea cea rea, 
blestemându-mi faptele de altădată. 

Lacrimile începură să curgă şiroaie din ochii 
oşteanului care-i săruta mâna regelui. Jan Kazimierz nu 
şi-o retrase, dar se posomori şi spuse: 

— Acela care poartă coroana în această ţară se 
cuvine să fie gata să ierte pe oricine, aşadar şi pe tine, 
mai ales că la Jasna Gora şi în timpul călătoriei ne-ai 
slujit cu credinţă şi ţi-ai pus viaţa în primejdie. 

— lartă-mă, stăpâne milostiv!... Scurtează-mi 
chinurile! 

— Suntem gata să-ţi iertăm greşelile, dar nu 
putem uita că, în ciuda virtuţilor acestui popor, 
neîntinate până acum de dorinţa de a ridica mâna 
asupra regelui, te-ai oferit prinţului Bogusław să ne 
răpeşti şi, viu sau mort să ne dai pe mâna suedezilor! 

Cu toate că mai înainte Kmicic spusese că nu e în 
stare să se ridice din pat, zvâcni în picioare, luă crucea 

agăţată pe perete şi, cu văpaia în obraji şi ochii arzând 
de fierbinţeală, începu să vorbească repede: 

— Jur pe mântuirea sufletului părintelui meu şi 
al mamei mele, pe rănile lui Christos, jur că nu-i 
adevărat!... Dacă sunt vinovat, Dumnezeu să mă 
pedepsească în clipa asta şi să mă ardă în foc veşnic! 
Stăpâne, dacă nu mă crezi, îmi rup legăturile şi-mi las să 
mi se scurgă sângele pe care mi l-au mai lăsat suedezii. 
Nu m-am oferit niciodată. Niciodată asemenea gând n-a 
încolţit în inima mea... Pentru toate împărăţiile din lume 
n-aş fi făcut una ca asta... Amin, pe crucea asta, Amin, 
Amin! 

Şi începu să tremure din pricina ațâţării şi a 
fierbinţelii. 

— Aşadar, prinţul a minţit? întrebă regele 
uimit. De ce oare? 

— Aşa-i, măria ta, a minţit... Asta-i răzbunarea 
lui diavolească pentru ce i-am făcut. 

— Da' ce i-ai făcut? 

— L-am răpit din mijlocul curtenilor şi oştenilor 
lui şi am vrut să-l aduc legat la picioarele măriei tale. 

Regele îşi trecu mâna peste frunte. 

— Hm, hm!... se miră, te credem, dar nu 
pricepem. Cum aşa? L-ai slujit pe Janusz, dar l-ai răpit 
pe Bogustaw, care era mai puţin vinovat, şi ai vrut să-l 
aduci legat înaintea noastră?... 

Kmicic vru să răspundă, dar regele văzu cât era de 
palid şi istovit şi-i zise: 

— Odihneşte-te şi pe urmă îmi spui totul de la 
capăt. Te credem, iată mâna noastră! 

Kmicic o duse la buze şi o vreme stătu cu răsuflarea 
tăiată; se uita la chipul domnului cu o dragoste 
nemărginită, în cele din urmă, îşi adună puterile şi 
începu să vorbească: 

— Am să povestesc totul de la capăt. Am luptat 
împotriva lui Chowafski, dar i-am asuprit şi pe polonezi. 
În parte, am fost nevoit să nedreptăţesc oamenii, ca să 
iau ce-mi trebuia, în parte, am făcut-o din samavolnicie, 
pentru că sângele n-avea astâmpăr în mine... Însoţitorii 
mei erau şleahtici de neam, dar nu mai buni decât 
mine... Aşa că, ici tăiam un om, colo dam foc, dincolo 
goneam pe câte unul cu harapnicul prin zăpadă... Şi aşa 
mi s-a dus buhul. Pe unde nu călcase vrăjmaşul, lumea 
mă chema la judecată şi pierdeam de fiecare dată fără 
să mă înfăţişez. Osândirile veneau una după alta, dar 
nu-mi păsa de ele; diavolul mă măgulea şi-mi şoptea să-l 
întrec pe jupân Laszcz care şi-a căptuşit mantaua cu 
actele de osândă, rămânând de pomină, el şi numele lui.. 

— Pentru că s-a căit şi a murit ca un creştin 
cucernic, îl întrerupse regele. 

Kmicic se odihni puţin şi-şi urmă vorba: 

ua În acest timp, polcovnicul Billewicz — 
Billewiczii sunt un neam mare în Samogiția — şi-a 
lepădat învelişul trecător şi s-a strămutat pe lumea 
cealaltă, lăsându-mi în scris un sat şi pe nepoata lui. Nu- 
mi pasă de sat, fiindcă tot luptându-mă cu vrăjmaşii, am 
pus mâna pe prăzi bogate şi nu numai că mi-am refăcut 
averea pustiită de năvălitori, dar am mai şi sporit-o. Şi la 
Czestochowa mai am ceva parale cu care aş putea 
cumpăra vreo două sate, ca să nu cer de pomană la 

nimeni... când ceata mi s-a împuţinat, am plecat să 
iernăm în părţile Laudei. Acolo am îndrăgit-o atât de 
mult pe fată, încât n-am mai ştiut pe ce lume mă aflu. 
Este atât de cinstită şi virtuoasă, încât faţă de ea mă 
ruşinam pentru faptele mele. Urând păcatul din naştere, 
m-a îndemnat stăruitor să părăsesc viaţa dinainte, să 
dreg stricăciunile şi să încep să trăiesc cinstit. 

— Şi i-ai urmat sfatul? 

— Da de unde, stăpâne milostiv! Am vrut, ce-i 
drept, Dumnezeu mi-e martor, am vrut!... Dar vechile 
păcate nu-i dau pace omului. Mai întâi mi-au cam 
vătămat oamenii la Upita, lucru pentru care am dat foc 
târgului... 

— Pentru Dumnezeu! Asta înseamnă temniţa! 
se sperie regele. 

— De-ar fi numai atât, milostive stăpâne! După 
aceea, şleahticii din Lauda mi-au căsăpit însoțitorii, 
oşteni vrednici, deşi zurbagii. Nu puteam să nu-i răzbun, 
aşa că am atacat în aceeaşi noapte aşezarea Butrymilor 
şi am pedepsit uciderea cu focul şi sabia... M-au biruit 
însă, pentru că sunt o groază de sărăntoci. Am fost 
nevoit să mă ascund. Jupâniţa nici nu mai vroia să se 
uite la mine, fiindcă laudanienii erau părinţii şi 
ocrotitorii ei hotărâți prin testament. Inima îmi da ghes 
spre ea, de-mi venea să-mi sparg capul de pereţi! 
Neputând să trăiesc fără ea, am strâns o nouă ceată şi 
am luat-o cu anasâna. 

— Bătu-te-ar!... Nici tătarii nu fac altfel. 

— E o purtare nevrednică, recunosc. Dar m-a 
pedepsit Dumnezeu prin braţul lui jupân Wotodyjowski, 

care, punându-se în fruntea şleahticilor, mi-a smuls fata, 
iar pe mine m-a tăiat, de era cât pe ce să-mi dau duhul. 
Ar fi fost de o sută de ori mai bine, pentru că n-aş mai fi 
intrat în cârdăşie cu Radziwilt spre pierzania regelui şi a 
ţării. Dar cum putea să fie altfel? S-a iscat o nouă 
judecată... Temniţa, învinuiri grele. Nici eu nu mai ştiam 
ce să fac, când pe neaşteptate mi-a venit în ajutor 
voievodul de Wilno. 

— El te-a ocrotit? 

— Mi-a trimis împuternicire de chemare la 
oaste, luându-mă astfel sub oblăduirea lui; aşa am 
scăpat de judecată. M-am alăturat cu tot sufletul de 
voievod, socotindu-l singura portiţă de scăpare. Am 
înjghebat la repezeală un steag din bătăuşi cunoscuţi în 
toată Lituania. Unul mai bun nu se afla în toată oştirea... 
L-am adus la Kiejdany. Acolo Radziwił m-a primit ca un 
părinte, mi-a amintit de înrudirea noastră prin neamul 
Kiszka şi mi-a făgăduit să mă ocrotească. Îşi avea 
planurile lui... Îi trebuiau oameni dintr-o bucată, în stare 
de orice, iar eu, ca un prost, mi-am vârât gâtul în lat. 
Înainte de a-şi da în vileag gândurile, mi-a poruncit să 
jur pe crucifix că nu-l voi părăsi niciodată. Socotind că-i 
vorba de războiul cu suedezii şi cu septentrionii, n-am 
şovăit nici o clipă şi am jurat. 

Şi a urmat acel ospăț înfricoşător, când s-a iscălit 
înţelegerea de la Kiejdany. Trădarea a ieşit la iveală. 
Ceilalţi polcovnici şi-au zvârlit buzduganele la picioarele 
hatmanului, dar eu eram legat prin jurământ, ca un 
câine în lanţ, şi n-am putut să-l părăsesc... 

— Parcă nouă nu ne-au jurat credinţă toţi aceia 

care pe urmă ne-au părăsit?... spuse regele cu tristeţe. 

— Cu toate că nu aruncasem buzduganul de 
polcovnic, nu voiam nici eu să iau parte la trădare. Cât 
am mai suferit, stăpâne milostiv, numai unul Dumnezeu 
ştie! Mă zvârcoleam de durere, de parcă mă frigeau de 
viu, deoarece şi jupâniţa mea, deşi mă împăcasem cu ea 
după răpirea aceea, acum mă socotea un trădător şi mă 
dispreţuia ca pe o jivină scârboasă. Dar eu îi jurasem lui 
Radzwill că nu-l voi părăsi... Ea, stăpâne milostiv, cu 
toate că e femeie, are minte de bărbat şi n-o întrece 
nimeni în credinţă faţă de măria ta! 

— Dumnezeu s-o binecuvânteze! zise regele. 
lată pentru ce ţin şi eu la ea! 

— Ea vroia să facă din mine un sprijinitor al 
regelui şi al ţării, dar când a văzut că strădania i se 
iroseşte în zadar, s-a încrâncenat împotriva mea şi pe 
cât mă avea de drag înainte, pe atât mă ura acum. În 
acest timp, Radziwilt m-a chemat la el şi a încercat să 
mă convingă. Mi-a dovedit fără putinţă de tăgadă că a 
făcut bine şi că numai în acest fel putea să scape ţara 
care se ducea de râpă. Nu sunt în stare să repet toate 
argumenta lui, atât erau de măreţe; toate păreau că 
ţintesc numai binele Republicii. L-ar fi convins şi pe unul 
de o sută de ori mai înţelept, ce să mai vorbesc de mine, 
un oştean obişnuit! Atunci, măria ta, m-am legat şi mai 
mult de el, gândind că toţi sunt orbi şi păcătoşi, afară de 
el care-i cinstit si vede adevărul. Aş fi sărit şi-n foc 
pentru el, aşa cum sunt în stare s-o fac acum pentru 
măria ta, pentru că eu nu ştiu să slujesc şi să îndrăgesc 
numai pe jumătate... 


548 


— Am văzut şi noi că aşa este! băgă de seamă 
Jan Kazimierz. 

— A avut multe foloase de pe urma mea, zise 
Kmicic mohorât. Pot să spun că, dacă nu eram eu, nu 
mai erau nici acele fructe otrăvite ale trădării, fiindcă l- 
ar fi luat în săbii propria oştire. La asta s-ar fi ajuns. 
Dragonii, pedestraşii maghiari şi steagurile uşoare îi şi 
luaseră în săbii pe scoţienii lui Radziwitl, când am sărit 
eu cu oamenii mei şi i-am împrăştiat cât ai bate din 
palme. Mai rămâneau steagurile cartiruite prin alte 
părţi. Şi pe acelea le-am zdrobit. Numai jupân 
Wołodyjowski a scăpat din, temniţă şi, cu o hotărâre 
supraomenească, şi-a condus laudanienii în Podlasie, ca 
să se unească cu jupân Sapieha. Cei care scăpaseră cu 
viaţă se adunaseră în mare număr acolo, dar câţi oşteni 
de nădejde au pierit din pricina mea, numai Dumnezeu 
ştie.  Mărturisesc totul ca la spovedanie... Jupân 
Wołodyjowski, în trecere prin Podlasie, m-a prins şi pe 
mine şi a vrut să mă împuşte. Abia am scăpat cu viaţă, 
ajutat de scrisorile găsite asupra mea, din care se vedea 
că atunci când era în temniţă şi prinţul vroia să-l 
omoare, eu l-am rugat stăruitor să-l lase în viaţă. M-a 
lăsat deci să plec, iar eu m-am întors la Radziwilt şi l-am 
slujit mai departe. Dar amărăciunea începea să se 
strecoare în sufletul meu, eram scârbit de unele fapte 
ale prinţului, care nu avea nici credinţă, nici cinste, nici 
conştiinţă, iar de propriu-i cuvânt îi păsa tot atâta cât şi 
regelui suedez. Atunci am început să mă zburlesc la el. 
Lui Radziwilt nu i-a plăcut cutezanţa mea şi, în cele din 
urmă, m-a trimis cu nişte scrisori... 

— Spui lucruri de mare însemnătate pentru 
noi, zise regele, cel puţin acum ştim de la un martor la 
faţa locului, care pars magna fuit? cum s-au petrecut 
lucrurile... 

— E adevărat că pars magna fui, răspunse 
Kmicic. Am plecat bucuros cu scrisorile, pentru că nu 
mai puteam sta locului. La Pilwiszki l-am întâlnit pe 
prinţul Bogusław. Am să mă străduiesc din toate 
puterile să mi-l dea Dumnezeu pe mână şi să mă răzbun 
pentru minciuna pe care a răspândit-o pe seama mea! 
Nu numai că nu m-am oferit să fac nimic, stăpâne 
milostiv, nu numai că asta e o minciună sfruntată, dar 
tocmai acolo mi s-au deschis ochii, văzând întreaga 
neruşinare a acestor eretici. 

— Spune degrabă cum a fost, pentru că nouă ni 
s-a adus la cunoştinţă că prinţul Bogusław s-a arătat 
numai de nevoie de partea vărului său. 

— El, stăpâne milostiv? El e şi mai rău decât 
Janusz! Păi, în mintea cui a încolţit trădarea mai întâi? 
N-a fost el acela care l-a ademenit pe prinţul hatman, 
arătându-i coroana? Dumnezeu să-l judece! Cel puţin 
Janusz se mai prefăcea. Îndreptăţindu-şi faptele cu bono 
publico, pe când Bogusław, luându-mă drept un 
nemernic, mi-a dezvăluit tot ce avea pe suflet. Mi-e şi 
frică să repet ce mi-a spus... „Republica noastră, zice, 
trebuie să se ducă dracului; seamănă cu o bucată de 
postav roşu. Noi nu numai că n-o să punem mâna s-o 
scăpăm, dimpotrivă, o să tragem şi noi de ea, ca să ne 
rămână cât mai mult şi nouă... Lituania, zice, trebuie să 


19 A fost o parte însemnată (lat.). 

ne rămână nouă, iar după vărul Janusz o să-mi pun eu pe 
cap cuşma de mare prinţ, însurându-mă cu fiica lui”. 

Regele îşi acoperi ochii cu mâinile. 

— Chinuri ale lui Christos! exclamă. Radziwiltii, 
Radziejowski, Opaliński... Cum să nu se întâmple ce s-a 
întâmplat!... Le trebuia coroană şi de aceea voiau să 
rupă ceea ce a unit Dumnezeu... 

— Am rămas şi eu încremenit, măria ta! Mi-am 
turnat apă rece pe cap, ca să nu-mi pierd minţile. 
Sufletul mi s-a schimbat dintr-o dată, de parcă m-ar fi 
lovit trăsnetul. M-am înfricoşat de cele ce făcusem. Nu 
mai ştiam ce să fac. În Bogusław sau în mine să înfig 
jungherul?... Mugeam ca o fiară prinsă în capcană!... Nu 
mai vroiam să-i slujesc pe Radziwitti, ci să mă răzbun... 
Dumnezeu mi-a trimis gândul cel bun, m-am dus cu 
câţiva oameni la cvartirul prinţului Bogustaw, l-am atras 
afară din târg, l-am răpit şi am vrut să-l duc plocon 
confederaţilor, ca să mă alătur lor şi să intru în slujba 
măriei tale cu preţul vieţii iui. 

— Îţi iertăm totul! strigă regele, pentru că te- 
au înşelat, dar ştiu că le-ai plătit-o! Numai Kmicic putea 
să se încumete la asemenea faptă. Pentru asta îţi iertăm 
toate vinile din toată inima, dar spune mai repede, că 
ard de nerăbdare; ţi-a scăpat? 

— La prima oprire, mi-a smuls pistolul de la 
cingătoare... şi a tras în plină faţă... lată cicatricea... Mi- 
a omorât oamenii şi a fugit... E un mare viteaz... nu 
tăgăduiesc, dar ne vom mai întâlni, de-aş şti că atunci 
îmi va bate ceasul din urmă!... 

Kmicic începu să tragă de pătura cu care era 

învelit, dar regele îl întrerupse repede: 

— Şi ca să se răzbune pe tine a născocit 
scrisoarea aceea? 

— Întocmai. Rana mi s-a vindecat în pădure, 
dar sufletul mă durea şi mai rău. Nu mai puteam să mă 
duc la Wołodyjowski şi la confederați, fiindcă laudanienii 
m-ar fi făcut chisăliţă... Ştiind că prinţul hatman avea să 
pornească asupra lor, i-am prevenit să stea cu toţii 
laolaltă. Asta a fost prima faptă bună, fiindcă altminteri 
Radziwilt i-ar fi nimicit pe rând: acum însă l-au biruit ei 
şi, după câte aud, l-au împresurat... Să le ajute 
Dumnezeu, iar pe el să-l pedepsească, Amin! 

— Dacă nu s-a întâmplat până acum, o să se 
întâmple curând, zise regele. Şi pe urmă ce-ai făcut? 

— Neputând să te slujesc alături de 
confederați, am hotărât să viu la măria ta şi să-mi 
plătesc vinile de altădată, prin credinţă statornică. Dar 
cum puteam veni? Cine l-ar fi primit pe Kmicic? Cine i-ar 
fi dat crezare, cine nu i-ar fi strigat în faţă că e un 
trădător? Mi-am luat deci numele de Babinicz şi, 
străbătând toată Republica, am ajuns la Czestochowa. 
Dacă am fost sau nu de mare folos acolo, să depună 
mărturie preotul Kordecki. Zi şi noapte nu mă gândeam 
decât să plătesc pagubele aduse ţării, să-mi vărs sângele 
pentru ea, să-mi recapăt faima şi bunul renume. Ce-a 
mai fost, ştii şi măria ta, pentru că ai fost de faţă. Dacă 
inima-ţi bună de părinte te îndeamnă, dacă foloasele 
aduse în noua slujbă au întrecut vechile păcate sau 
măcar le-au şters, primeşte-mă, stăpâne, în inima-ţi 
binevoitoare, pentru că toţi s-au lepădat de mine şi 

nimeni nu-mi poate mângâia sufletul afară de măria ta... 
Numai tu, stăpâne, îmi cunoşti părerea de rău şi 
lacrimile mele!... sunt un blestemat care a trădat şi şi-a 
călcat jurământul, dar mi-e dragă ţara asta şi măria ta... 
şi Dumnezeu mă vede că vreau să vă slujesc pe 
amândoi! 

Lacrimi amare şiroiră din ochii tânărului şi aproape 
că se înecă de plâns, iar regele, ca un adevărat părinte 
cu inimă largă, îi luă capul în mâini şi începu să-l sărute 
pe frunte şi să-l aline: 

— Jedrek, ţinem la tine ca la copilul nostru... 
Ţi-am spus doar că ai păcătuit fără să vrei, dar câţi nu 
păcătuiesc cu bună ştiinţă?... Te iertăm din toată inima, 
fiindcă ţi-ai plătit greşelile. Linişteşte-te, Jedrek! Nu 
sunt puţini cei care s-ar făli bucuroşi cu meritele tale... 
Pe legea meu, noi te iertăm, iar ţara te va ierta şi ea, ba 
îţi rămânem şi datori! Haide, lasă plânsul! 

— Dumnezeu să te răsplătească, măria ta, 
pentru bunăvoința pe care mi-o arăţi! rosti oşteanul 
printre lacrimi. Şi aşa, tot va trebui să sufăr pe lumea 
cealaltă pentru jurământul pe care i l-am făcut lui 
Radziwit; chiar dacă n-am ştiut pentru ce jur, 
jurământul rămâne jurământ. 

— Dumnezeu nu te va osândi, răspunse regele, 
deoarece ar trebui să trimită în iad jumătate din 
Republică, adică pe toţi aceia care şi-au călcat 
jurământul de credinţă faţă de noi. 

— Nădăjduiesc şi eu, stăpâne milostiv, că n-am 
să ajung în iad, mi-a făgăduit şi părintele Kordecki, dar 
nici el nu ştia dacă voi putea scăpa de purgatoriu. E 

greu să te tot frigă o sută de ani şi mai bine... Dar ce să-i 
faci? Multe îndură omul întărit de nădejdea mântuirii, 
iar rugăciunile ar putea şi ele să-mi scurteze chinurile. 

— Să n-ai nici o grijă! îl linişti Jan Kazimierz. Îl 
vom convinge pe trimisul papei să citească o slujbă 
pentru tine... Cu asemenea apărător, nu vei fi 
nedreptăţit... Ai încredere în mila lui Dumnezeu! 

Kmicic zâmbi printre lacrimi. 

— Cu ajutorul lui Dumnezeu, zise, o să-mi 
recapăt puterile şi o să mai sting din viaţă câţiva 
suedezi. Meritele mele vor creşte astfel nu numai în cer, 
ci şi pe pământ, îndreptându-mi renumele. 

— Nu te mai necăji, cât priveşte bunul tău 
renume, vom avea grijă să fii răsplătit cum se cuvine. 
Când se vor linişti vremurile, vom aduce la cunoştinţa 
tuturor meritele tale care nu sunt mici şi vor fi şi mai 
mari. O să poruncesc să se discute şi în adunarea 
Seimului, aşa că-ţi vei recăpăta cinstea şi toate 
drepturile. 

— Stăpâne şi părinte milostiv, când se va aşeza 
liniştea ori chiar mai înainte, voi fi tras în judecată şi de 
asta nu mă poţi scăpa nici măria ta. Dar să nu mai 
vorbim!... N-am să mă las câtă vreme îmi va bate inima 
şi voi putea ţine sabia în mână... Ce fac însă cu jupâniţa? 
Oleńka o cheamă stăpâne milostiv! Ehei, multă vreme a 
trecut de când n-am mai văzut-o! Cât am mai suferit din 
pricina ei! Cu toate că uneori am vrut să mi-o smulg din 
mână şi m-am luptat cu dragostea aşa cum te lupţi cu un 
urs, degeaba mi-a fost truda, că tot n-am izbutit să scap 
de ea! 

Jan Kazimierz râse cu bunăvoință. 

— Cu ce te putem ajuta noi, bietul de tine? 

— Păi, cine mai poate să mă ajute, dacă nu 
măria ta? E o regalistă înfocată şi n-o să-mi ierte 
niciodată isprăvile de la Kiejdany. Se va lăsa convinsă 
numai dacă măria ta ai să-mi dai mărturie că m-am 
schimbat şi m-am întors de bunăvoie în slujba măriei 
tale şi a ţării, pe scurt, că n-am venit atras de cine ştie 
ce răsplată, ci din proprie voinţă şi căinţă. 

— Dacă este vorba numai de atâta lucru, o s-o 
rugăm şi noi, iar dacă-i de partea noastră, cum spui, 
rugămintea ne va fi ascultată. Numai să fie slobodă şi să 
nu fi păţit ceva, cum lesne se poate întâmpla în vreme 
de război... 

= Îngerii o vor păzi 

— Merită, într-adevăr. Iar ca să-ți dea pace 
tribunalele, vei face astfel: vor începe curând chemările 
la oaste; de vreme ce ruşinea apasă încă asupra ta, cum 
zic ei, nu putem să-ţi dăm împuternicire pe numele de 
Kmicic, dar îţi vom da pe numele de Babinicz; ai să 
înrolezi şi tu oşteni, lucru care nu poate fi decât în 
folosul ţării, că vedem că eşti luptător viforos şi cu 
experienţă. Ai să pleci la luptă sub conducerea 
castelanului de Kiev; vei avea astfel prilejul să te acoperi 
de faimă, deşi primejdiile nu vor lipsi. La nevoie, vei 
începe să-i hărţuieşti şi pe suedezi, cum l-ai hărțuit pe 
Chowański. Îndreptarea ta şi faptele bune au început de 
când te numeşti Babinicz... Păstrează dar acest nume şi 
judecăţile te vor lăsa în pace. Iar când vei străluci ca un 
soare, când se va vorbi în toată Republica de isprăvile 

tale, atunci poate să afle toată lumea cine-i viteazul. 
Oricine se va ruşina să tragă în judecată asemenea 
războinic... Între timp, unii vor pieri, pe alţii ai să-i 
îmbunezi... Multe documente se vor pierde, iar noi îţi 
făgăduim încă o dată că-ţi vom lăuda meritele şi vom 
stărui în adunarea Seimului să fii răsplătit, deoarece în 
ochii noştri o meriţi pe deplin de pe acum. 

— Stăpâne milostiv!... Ce-am făcut eu, ca să 
merit atâta bunăvoință? 

— Mai mult decât alţii care cred că li se cuvine 
de drept. Aşa că, fii fără grijă, sprijinitor drag, fiindcă 
socotesc că şi regalista va fi tot a ta şi, cu ajutorul Celui 
de Sus, îmi veţi spori în curând oamenii de credinţă... 

Deşi bolnav, Kmicic se ridică repede din pat şi căzu 
cât era de lung la picioarele regelui. 

— Pentru Dumnezeu, ce faci? strigă regele. Îţi 
curge sânge! Jedrek!... Hei, veniţi careva aici! 

Intră în pripă însuşi mareşalul care-l căuta de multă 
vreme pe rege prin castel. 

— Sfinte Jerzy, apărătorul meu, ce-mi văd 
ochii?! strigă, văzându-l pe rege ridicându-l cu mâinile 
lui pe jupân Kmicic. 

— Asta e jupân Babinicz, cel mai iubit oştean al 
meu şi sluga cea mai credincioasă care mi-a scăpat viaţa 
ieri, spuse regele. Jupâne mareşal, ajută-mă să-l urcăm 
în pat. 


Capitolul XXVII 


De la Lubowla, regele plecă spre Dukla, Krosno, 

Lańcut, şi Lwów, însoţit de mareşalul coroanei, mulţi 
episcopi, dregători şi senatori, precum şi de steagurile 
de curte şi simbriaşi. Aşa cum râul puternic, curgând 
prin ţară, adună toate apele mai mici, tot aşa şi alaiul 
regal creştea mereu, împreunându-se cu noile cete. 
Veneau alături de stăpânul legiuit magnați, şleahtici şi 
oşteni, de unul singur sau în grupuri, şi mulţimi întregi 
de ţărani înarmaţi, înverşunaţi de ură împotriva 
suedezilor. 

Frământarea se lăţise pretutindeni şi rânduiala 
războiului începea să se simtă. Apărură ordonanţele de 
la Sacz: una a lui Konstanty Lubomirski, mareşalul 
ordinului cavalerilor, a doua a lui Jan Wielopolski, 
castelanul de Wojnicz. Amândouă chemau la arme pe 
toţi şleahticii din ţinutul Cracoviei. Acum ştiau cu toţii în 
jurul cui să se adune; cei care nu se înfăţişau aveau să 
sufere pedeapsa legii. Ordonanţa regelui îi puse în 
picioare până şi pe cei mai zăbavnici. 

Dar nu mai era nevoie de ameninţări, deoarece 
înflăcărarea cuprinsese toate stările. Încălecau cu toţii, 
bătrâni şi flăcăiandri, femeile îşi dădeau podoabele şi 
veşmintele, unele vrând să pornească şi ele la luptă. 

Prin fierării, ţiganii băteau ziua şi noaptea cu 
ciocanele, prefăcând în arme uneltele nevinovate ale 
plugarilor. Satele şi oraşele se goleau, fiindcă bărbaţii 
plecau la luptă. Din munţii silhui coborau întruna cete 
de oameni pe jumătate sălbatici. Forţele regelui 
creşteau cu fiecare clipă. 

Îi ieşeau în întâmpinare preoţii cu crucea şi 

prapurii, rabinii în fruntea cahalului5; înaintarea lui 
semăna cu un marş triumfal. De pretutindeni soseau 
veşti îmbucurătoare, de parcă le aducea vântul. 

Oamenii puneau mâna pe arme nu numai în aceste 
părţi ale ţării, care nu fuseseră cotropite de duşmani. 
Peste tot, în cele mai depărtate judeţe şi olaturi, prin 
oraşe, sate, aşezări şi prin pădurile neumblate îşi înălța 
capul războiul înfricoşător al răzbunării. Cu cât mai jos 
căzuse poporul înainte, cu atât mai sus îşi înălța capul 
acum, renăştea, se schimba şi cuprins de însufleţire nu 
pregeta să-şi scormonească rănile ogoite, ca să-şi 
mântuiască sângele de sevele otrăvite. 

Se vorbea, de asemenea, tot mai mult despre unirea 
şleahticilor şi a oştenilor, în fruntea cărora aveau, să 
stea bătrânul mare hatman, Rewera Potocki, şi 
hatmanul de câmp, Lanckoroński, voievodul rutean, şi 
jupân Ştefan Czarniecki, castelanul de Kiev, şi jupân 
Paweł Sapieha, voievodul de Witebsk, şi prinţul stolnic 
de Lituania, Michał Radziwilt, stăpânitor puternic, 
doritor să şteargă pata cu care mânjise neamul Janusz, 
şi jupân Krzysztof Tyszkiewicz, voievodul de Czernihów, 
şi mulţi alţi senatori, dregători, oşteni şi şleahtici. 

Scrisorile se încrucişau zilnic între aceştia şi 
mareşalul coroanei care nu voia ca asemenea unire să 
se facă fără el. Veştile erau tot mai sigure şi în cele din 
urmă se auzi că hatmanii, şi odată cu ei oştirea, îi 
părăsiseră pe suedezi şi alcătuiseră Confederaţia de la 
Tyszowce pentru apărarea regelui şi a ţării. 

Regele ştia şi el mai demult de această unire, 


5% Comunitate evreiască (Ebr. sec. XIX). 

fiindcă împreună cu regina, deşi se aflau departe, 
osteniseră destul prin scrisori pentru înfăptuirea «ei; 
neputând să ia parte el însuşi, Jan Kazimierz aştepta cu 
nerăbdare trimişii confederaţilor. Într-adevăr, înainte de 
a ajunge la Lwów, veniră la el jupân Stuzewski şi jupân 
Domaszewski, judele de Luków, aducându-i jurământul 
de credinţă din partea confederaţilor şi actul de 
înfiinţare spre iscălire. 

Regele citi actul în adunarea episcopilor şi a 
senatorilor. Inimile tuturor se umplură de bucurie, 
sufletele înălţară rugă de mulţumire lui Dumnezeu, 
deoarece acea faimoasă confederație nu vestea numai 
trezirea, ci şi schimbarea acestui popor despre care 
năvălitorul putea să spună până nu demult că e lipsit de 
credinţă, de dragoste de ţară şi de conştiinţă, neavând 
nici o rânduială sau statornicie, nici una din acele virtuţi 
ce ţin unite popoarele. 

Mărturia acestor virtuţi se afla acum înaintea 
regelui în actul înfiinţării confederației şi în ordonanța 
acesteia. Se vorbea în ea despre lipsa de credinţă a lui 
Carol Gustav, despre călcarea jurămintelor şi a 
făgăduielilor, despre cruzimile  ghinărarilor şi ale 
oştenilor, pe care nu le făptuiau nici cele mai sălbatice 
noroade, despre  pângărirea bisericilor,  asuprire, 
lăcomie şi jafuri, despre vărsarea de sânge nevinovat, 
declarându-se război pe viaţă şi pe moarte, 
cotropitorilor scandinavi. Ordonanţa, amenințătoare ca 
trâmbiţa unui arhanghel, chema la oaste nu numai pe 
oşteni, ci toate stările şi naţiile Republicii. „Toţi infames 
— glăsuia ordonanța — banniti şi proscripti trebuie să se 

ridice la luptă” Cavalerii aveau să încalece, să-şi pună 
viaţa în primejdie şi din avutul lor să alcătuiască cete de 
pedestraşi, cei bogaţi mai multe, cei mai puţin avuţi mai 
puţine, fiecare după puterea şi averea lui. 

„Deoarece în această țară aeque bona şi mala” 
aparțin tuturor, la fel trebuie împărţite şi primejdiile. 
Oricine se socoteşte a fi şleahtic, statomicit în vreo 
aşezare sau nu, Chiar dacă are mai mulţi copii, sunt 
obligaţi cu toţii să meargă la războiul împotriva 
vrăjmaşului Republicii. Căci şleahtici fiind cu toții, mai 
presus ori mai prejos prin naştere, şi având dreptul lor, 
aceleaşi slujbe, ranguri şi binefaceri, să fim dară 
deopotrivă şi întru apărarea libertăților şi 
beneficiorum...” 

Astfel înțelegea ordonanța egalitatea şleahticilor. 
Regele, episcopii şi senatorii, care purtau de mult în 
inima lor gândul îndreptării Republicii, vedeau cu 
mirare că şi poporul era pregătit pentru acele 
schimbări, fiind gata să păşească pe drumuri noi, să 
lepede rugina şi putregaiul şi să înceapă altă viaţă. 

„Prin aceasta, se scria, oricărui plebeiae conditionis 
îi deschidem calea spre benemerendi în Republică, 
arătându-i şi oferindu-i, după legământul de mai sus 
prilejul de a ajunge la faima, Slujbele şi binefacerile de 
care gaudet? starea şleahticilor...” 

Când se citi această parte, printre cei de faţă se 
înstăpâni o tăcere adâncă. Aceia care, alături de rege, 
doreau din tot sufletul să deschidă oamenilor din stările 


51 La fel, cele bune şi rele (lat.). 
52 Se bucură (lat.). 

de jos calea spre drepturile şleahticilor, credeau că vor 
fi nevoiţi să sufere, să se zbată şi să înlăture multe 
piedici, că mulţi ani vor trebui să treacă înainte de a 
putea vorbi fără primejdie de asemenea lucruri. Când 
colo, şleahticii înşişi, atât de îndărătnici şi de înapoiaţi 
până atunci ori de câte ori venea vorba de drepturile lor, 
deschideau larg porţile mulţimii cenușii a ţăranilor. 

Prinţul primat se ridică, însufleţit parcă de duhul 
prorociei, şi spuse: 

— Urmaşii vor pomeni în veac această 
confederație, pentru că aţi introdus acest punctum, iar 
dacă vreunul va socoti vremea noastră ca o decădere a 
vechilor virtuţi polone, ceilalţi se vor împotrivi, arătând 
spre voi. 

Preotul Gebicki era bolnav, aşa că neputând vorbi, 
făcu doar semnul crucii asupra actului de înfiinţare şi a 
solilor. 

— Parcă-l vedem pe vrăjmaş plecând cu ruşine 
din aceste locuri! spuse regele. 

— Să dea Dumnezeu să se întâmple cât mai 
repede!... strigară amândoi trimişii. 

— Domniile voastre veţi merge cu noi la Lwów, 
le spuse regele, unde vom întări înfiinţarea confederației 
şi, cu acest prilej, nu vom întârzia să închegăm şi altă 
unire pe care n-o vor putea frânge nici puterile iadului. 

Trimişii şi senatorii se uitară unii la alţii, parcă 
întrebându-se despre ce unire este vorba, dar regele 
tăcea, doar chipul îi împrăştia tot mai multă lumină; luă 
iarăşi actul în mână, îl citi a doua oară, zâmbi şi întrebă 
deodată: 

— Au fost mulţi potrivnici? 

— Stăpâne milostiv, răspunse jupân 
Domaszewski, confederaţia a luat fiinţă unanimitate la 
îndemnurile hatmanilor, ale voievodului de Witebsk şi 
ale lui jupân Czarniecki. Dintre şleahtici nu s-a 
împotrivit nici unul, atât sunt de însufleţiţi de dragostea 
de ţară şi de rege şi de înverşunaţi contra suedezilor. 

— Am hotărât dinainte, adăugă  jupân 
Stuzewski, că nu va fi ca la adunarea Seimului, ci va 
hotări pluralitas, astfel că nici un veto nu mai putea să 
strice lucrarea, iar potrivnicul ar fi fost luat îndată în 
săbii. Au spus cu toţii că trebuie să sfârşim cu liberum 
veto care înseamnă domnia unuia şi robia tuturor. 

— Vorbele domniei tale sunt de aur! spuse 
preotul primat când Republica se va îndrepta, nu ne 
vom mai teme de nici un vrăjmaş. 

— Voievodul de Witebsk unde se află? întrebă 
regele. 

— În noaptea care a urmat iscălirii înţelegerii, 
a plecat, la oastea lui de la Tykocin, unde îl ţine 
împresurat pe prinţul voievod de Wilno, trădătorul. Până 
acum socot că a şi pus mâna pe el, viu sau mort. 

— Era chiar atât de sigur că-l va înfrânge? 

— Aşa cum ziua urmează nopţii. Vânzătorul a 
fost părăsit până şi de slugile cele mai credincioase. 
Doar o mână de suedezi se mai apără acolo şi nu pot 
primi ajutor de nicăieri. La Tyszowce jupân Sapieha a 
spus aşa: „Am vrut să mai întârzii o zi, fiindcă până 
seara aş fi sfârşit cu Radziwill!... Dar asta-i o treabă mai 
însemnată decât Radziwiltt, pentru că pe el îl pot prinde 

şi fără mine, e de ajuns un steag de oşteni.” 

— Slavă Domnului! se bucură regele. Dar jupân 
Czarniecki unde este? 

— S-au strâns atâţia şleahtici şi cavaleri de 
nădejde în jurul lui, încât într-o singură zi a pus pe 
picioare un steag întreg şi a pornit îndată asupra 
suedezilor. Pe unde poate fi acum, nu ştim. 

— Şi hatmanii? 

— Hatmanii aşteaptă cu nerăbdare poruncile 
măriei tale, chibzuiesc amândoi asupra războiului ce va 
să vie şi se înţeleg la Zamość cu starostele de Kaluza. În 
acest timp, polcurile vin zilnic la ei odată cu zăpada. 

— Îi părăsesc cu toţii pe suedezi? 

— Chiar aşa, stăpâne milostiv! Hatmanii au 
primit o deputăţie şi de la oştenii lui jupân Koniecpolski, 
care se află alături de Carol Gustav. Până şi aceştia ar fi 
bucuroşi să se întoarcă în slujba măriei tale, cu toate că 
regele suedez nu se arată zgârcit cu măgulirile şi 
făgăduielile de tot felul. Au spus că, deşi nu pot să 
recedere numaidecât, o vor face la cel dintâi prilej, 
deoarece li s-a scârbit cu atâtea ospeţe, măguliri, clipiri 
din ochi şi bătăi din palme. Abia mai pot răbda. 

— De pretutindeni numai veşti bune. Îşi revin 
cu toții, rosti regele. Slavă Sfintei Fecioare!... E cea mai 
fericită zi din viața noastră, iar a doua va fi atunci când 
cel din urmă vrăjmaş va fi izgonit din Republică. 

Jupân Domaszewski lovi garda săbiei cu palma. 

— Doamne fereşte de una ca asta! se împotrivi. 

— Cum aşa? întrebă regele mirat. 

— Adică cei din urmă nădrăgar să iasă din 

hotarele Republicii pe propriile picioare? Nu se poate, 
stăpâne milostiv! Păi, noi de ce mai purtăm sabia la 
şold? 

— Bătu-te-ar să te bată, domnia ta! se veseli 
Jan Kazimierz. Ăsta zic şi eu curaj! 

Dar jupân Stuzewski, vrând să nu rămână mai 
prejos de jupân Domaszewski, strigă: 

— Pe legea mea, nu sunt de aceeaşi părere şi 
voi fi primul care voi spune veto. Nu ne vom mulţumi să- 
i gonim din ţară, ci îi vom urmări până acasă! 

Primatul începu să clatine din cap şi să râdă cu 
bunăvoință. 

— Ehei, şleahticii încalecă pe cai şi nu se mai 
opresc! Dumnezeu să vă binecuvânteze, dar luaţi-o mai 
domol! Vrăjmaşul n-a plecat încă! 

— Vin! strigă regele. Vrem să bem cu 
confederaţii. 

— Oamenii s-au schimbat şi norocul se va 
schimba şi el! rosti părintele Gebicki cu glasul slab. 

— Vin! strigă regele. Vrem să bem cu 
confederaţii pentru această schimbare! 

Se aduse vin, dar odată cu feciorii de casă intră şi 
camerdinerul regelui şi spuse: 

— Stăpâne milostiv, a sosit jupân 
Krzysztoporski de la Czestochowa şi doreşte să se 
închine măriei tale. 

În curând intră un şleahtic înalt şi slab care privea 
pe sub sprâncene ca un tap. Făcu o plecăciune adâncă 
în faţa regelui, apoi se înclină cu semeţie înaintea 
dregătorilor şi zise: 

— Lăudat fie numele Domnului! 

— Acum şi în vecii vecilor, răspunse regele. Ce 
se aude pe acolo? 

— E un ger grozav, măria ta, de-ţi îngheaţă 
răsuflarea. 

— Pentru Dumnezeu, domnia ta, vorbeşte 
despre suedezi, nu despre frig! strigă Jan Kazimierz. 

— Păi, ce să mai vorbesc de ei, stăpâne, dacă 
nu mai sunt la Czestochowa! răspunse de-a dreptul 
jupân Krzysztoporski. 

— A ajuns şi la noi vestea asta, răspunse regele 
bucuros, dar numai din vorbele oamenilor, pe când 
domnia ta vii chiar de la mânăstire... Ai fost martor la 
faţa locului şi apărător? 

— Întocmai, măria ta, am luat parte la apărare 
şi am fost martor la minunile Sfintei Fecioare... 

— Fără margini e bunăvoința ei! zise regele, 
înălțându-și ochii spre cer, numai s-o merităm şi de 
acum încolo... 

— Multe-am văzut la viaţa mea, dădu răspuns 
Krzysztoporski, dar astfel de minuni nu mi-a fost dat să 
mai văd. Preotul Kordecki înfăţişează totul amănunţit în 
scrisoarea asta. 

Jan Kazimierz luă repede scrisoarea pe care i-o 
întindea  Krzysztoporski şi începu să citească. În 
răstimpuri se întrerupea din citit şi începea să se roage, 
apoi iarăşi se întorcea la scrisoare. Pe faţă i se 
răsfrângeau simţăminte de bucurie; în cele din urmă, îşi 
înălţă ochii spre Krzysztoporski: 

— Preotul Kordecki ne scrie, spuse, că aţi 

pierdut un mare viteaz, un oarecare Babinicz, care a 
aruncat în aer balimezul suedez! 

— S-a jertfit pentru noi toţi, stăpâne milostiv! 
Unii însă cred că trăieşte şi numai Dumnezeu ştie care-i 
adevărul; nefiind siguri de nimic, n-am încetat să-l 
plângem, deoarece, dacă n-ar fi fost isprava-i vitejească, 
ne-am fi descurcat tare greu... 

— Dacă-i aşa nu-l mai plângeţi, fiindcă jupân 
Babinicz trăieşte şi se află la noi. El ne-a înştiinţat cel 
dintâi că suedezii, neputând înfrânge voinţa lui 
Dumnezeu, se gândesc să părăsească asediul... lar după 
aceea, ne-a adus foloase atât de însemnate, încât nici 
noi nu ştim cum să-l răsplătim. 

— Oho, ce-o să se mai bucure preotul 
Kordecki! strigă şleahticul cu bucurie, dar dacă jupân 
Babinicz trăieşte, înseamnă că se bucură de bunăvoința 
Maicii Domnului... Ce se va mai bucura părintele 
Kordecki! 'Ţinea la el mai mult decât ţine un tată la 
copilul lui! Măria ta o să-mi îngădui şi mie să-i dau 
bineţe lui jupân Babinicz, deoarece un asemenea viteaz 
nu se mai află în toată Republica! 

Regele începu iarăşi să citească şi după o clipă 
exclamă: 

— Ce auzim? După ce au ridicat împresurarea, 
au mai încercat încă o dată să cucerească mânăstirea? 

— Odată plecat, Miller nu s-a mai arătat, dar 
Wrzeszczowicz s-a întors pe neaşteptate, crezând 
pesemne că va găsi porţile deschise. Aşa s-a şi 
întâmplat, dar ţăranii s-au aruncat asupra lui cu atâta 
îndârjire, încât a plecat cu coada-ntre picioare. De când 

e lumea lume nu s-a mai pomenit ca prostimea să lupte 
cu atâta avânt la câmp deschis împotriva călărimii. Pe 
urmă au venit jupân Czarniecki şi jupân Kulesza şi l-au 
nimicit. 

Regele se întoarse spre senatori: 

— Vedeţi, domniile voastre, cum se ridică 
aceşti sărmani plugari întru apărarea ţării şi a sfintei 
credinţe! 

— E prea adevărat, milostive stăpân! întări 
Krzysztoporski. Toate satele din jurul Czestochowei sunt 
pustii, pentru că ţăranii au plecat cu coasele la luptă. 
Războiul s-a încins pretutindeni şi suedezii trebuie să se 
ţină laolaltă. Dacă ţăranii prind vreunul, îl chinuiesc 
atâta, încât ar fi fost mai bine pentru el să intre în iad 
dintr-o dată. Ce mai tura-vura, cine nu pune mâna pe 
arme în Republica noastră?! Câinii nu trebuiau să 
împresoare Czestochowa... De atunci a început să le 
ardă pământul sub picioare! 

— De-acum încolo, cei care se împotrivesc cu 
braţul înarmat nu vor mai răbda asuprirea, răspunse 
regele, aşa să-mi ajute Dumnezeu şi Sfânta Cruce! 

— Amin! adăugă primatul. 

În acest timp, Krzysztoporski se lovi cu palma peste 
frunte: 

— Gerul mi-a întunecat mentem, măria ta, zise. 
Am uitat să-ţi spun că voievodul de Poznan, mişelul, a 
murit pe neaşteptate. 

Jupân Krzysztoporski, ruşinându-se pesemne că-l 
făcuse mişel pe un mare senator înaintea regelui şi a 
dregătorilor, adăugă încurcat: 

— Am vrut să-l umilesc numai pe trădător, nu 
şi rangul lui. 

Dar nimeni nu-i mai auzi vorbele, deoarece se uitau 
cu toţii la rege care spuse: 

— Demult, încă de pe când trăia jupân 
Opaliński, l-am desemnat pe jupân Jan Leszczyński să fie 
voievod de Poznan. Să primească deci această 
însărcinare şi s-o ducă la îndeplinire cu mai multă 
vrednicie... Se vede că Dumnezeu a început judecata 
acelora care au dus ţara de râpă, pentru că se prea 
poate ca în această clipă să dea socoteală de faptele sale 
înaintea înaltului judecător şi prinţul voievod de Wilno... 

Aici se întoarse spre episcopi şi senatori: 

— E timpul să ne grăbim la război şi în această 
privinţă dorim să auzim părerea domniilor voastre. 


Capitolul XXVIII 


În clipa în care regele spunea că voievodul de Wilno 
se află înaintea judecății lui Dumnezeu, vorbea ca un 
proroc, deoarece în acel timp întâmplările de la Tykocin 
luaseră sfârşit. 

În ziua de 25 decembrie, jupân Sapieha, voievodul 
de Witebsk, era atât de sigur de căderea Tykocinului, 
încât plecă la Tyszowce lăsând conducerea luptei în 
seama lui jupân Oskierko. Porunci, în schimb, ca ultima 
năvală, care avea să urmeze curând, să nu aibă loc 
decât după venirea lui; adunându-i pe polcovnicii mai 
însemnați, le vorbi astfel: 


— Mi-a ajuns la ureche că unii dintre şleabhtici, 

după cucerirea castelului, vor să-l ia în săbii pe prinţul 
voievod de Wilno... Dacă cetatea va cădea în lipsa mea, 
lucru foarte cu putinţă, vă înştiinţez că nu îngădui 
nimănui să ridice braţul asupra lui. Primesc şi eu 
scrisori de la cine domniile voastre nici măcar nu visati, 
ca punând mâna pe el, să nu-l las în viaţă... Dar nu vreau 
să dau ascultare acestor porunci, nu din compătimire, 
pentru că trădătorul nu o merită, ci pentru că eu nu am 
dreptul de a-i lua viaţa. Am să-l duc mai bine la judecata 
Seimului, ca să slujească drept pildă urmaşilor şi să se 
ştie că măreţia neamului şi rangurile nu pot răscumpăra 
asemenea trădare, nu pot feri pe nimeni de pedeapsa 
obştei. 

Astfel glăsui voievodul, dar mai multă vreme, 
fiindcă, deşi de bună-credinţă, avea slăbiciunea de a se 
socoti un mare vorbitor şi îi plăcea să se desfăşoare 
întotdeauna mai mult decât era nevoie, ascultându-şi cu 
plăcere propriile cuvinte şi închizând ochii la 
întorsăturile mai izbutite. 

— Atunci trebuie să-mi bag mâna în apă fiartă, 
răspunse jupân Zagłoba, fiindcă mă mănâncă grozav... 
Vreau să spun însă că dacă eu aş cădea în mâinile lui, 
Radziwilt n-ar aştepta nici până la apusul soarelui, ca să- 
mi reteze capul. Ştie el prea bine din pricina cui l-au 
părăsit oştenii şi ştie şi cine l-a făcut să se certe cu 
suedezii... În schimb, eu nu pricep de ce trebuie să mă 
arăt mai îngăduitor cu el, decât s-ar arăta el cu mine? 

— Pentru că eu sunt căpetenia, iar domnia ta 
trebuie să-mi dai ascultare! răspunse voievodul. 

— E drept că trebuie să mă supun, dar uneori e 

bine să fie ascultat şi Zagłoba... Cutez să spun că dacă 
Radziwilt mă asculta pe mine când l-am îndemnat să 
apere ţara, nu s-ar afla acum la Tykocin, ci pe câmpul de 
luptă, în fruntea tuturor oştilor lituaniene. 

— Aşadar, domnia ta socoteşti că buzduganul 
nu se află în mâini bune? 

— Asta nu mi se cuvine s-o spun, fiindcă eu ţi l- 
am încredinţat, luminăţia ta. Milostivul nostru stăpân, 
Johannes Casimirus, nu mai trebuie decât să întărească 
alegerea mea. 

Voievodul zâmbi la aceste vorbe, pentru că ţinea la 
jupân Zagtoba şi la glumele lui. 

— Frăţioare, zise, l-ai asuprit pe Radziwitt, m-ai 
făcut hatman... şi toate acestea sunt meritele domniei 
tale. Îngăduie-mi acum să plec în linişte la Tyszowce, ca 
să poată şi Sapieha să-şi slujească ţara în vreun fel. 

Jupân Zagtoba îşi puse mâinile în şolduri şi se gândi 
o clipă dacă să-i îngăduie sau nu, apoi clipi din ochi, 
încuviinţă din cap şi spuse aşezat: 

— Du-te sănătos, luminăţia ta! 

— Dumnezeu să te răsplătească pentru învoire! 
răspunse voievodul râzând. 

Celelalte căpetenii râseră şi ele, iar Sapieha se 
pregăti de plecare. Caleaşca îl aştepta afară; îşi luă 
rămas bun de la toţi, dând fiecăruia poruncile de 
cuviinţă pentru timpul cât avea să lipsească, apoi se 
apropie de Wotodyjowski şi-i zise: 

— În cazul cuceririi castelului, domnia ta vei 
răspunde de viaţa voievodului; eu îţi dau această 
însărcinare. 

— La poruncă, nu se va clinti nici un fir de păr 
din capul lui! răspunse micul viteaz. 

— Jupâne Michał, îi spuse Zagłoba după 
plecare voievodului, aş vrea să ştiu şi eu cine sunt aceia 
care stăruie pe lângă Sapieha al nostru ca să nu-l lase în 
viaţă pe Radziwit, dacă-l prinde! 

— De unde să ştiu eu! răspunse cavalerul. 

— Adică vrei să spui că ceea ce nu ţi se spune 
la ureche, nu-ţi şopteşte nici propria minte. E adevărat! 
Trebuie să fie niscaiva persoane sus-puse, de vreme ce 
pot să-i poruncească voievodului. 

— Poate că e regele!? 

— Regele? Dacă l-ar muşca un câine, regele l- 
ar ierta numaidecât şi pe deasupra ar spune să i se dea 
şi o halcă de slănină. Aşa-i inima lui! 

— Nu vreau să mă pun în poară cu domnia ta, 
dar se vorbeşte că pe Radziejowski e grozav de supărat. 

— Mai întâi că oricine poate să se supere, 
exemplum supărarea mea împotriva lui Radziwill, iar în 
al doilea rând, ce supărare mai e şi asta, de vreme ce; i- 
a luat băieţii sub ocrotirea lui şi se poartă cu ei mai bine 
decât un părinte adevărat! El are o inimă de aur şi 
gândesc că mai degrabă regina vrea capul lui Radziwill. 
E o stăpână vrednică, nici vorbă, dar se poartă ca un 
bărbat şi află de la mine că atunci când o femeie se 
îndârjeşte împotriva ta, degeaba te ascunzi că şi în 
gaură de şarpe tot te găseşte. 

Jupân Wołodyjowski oftă şi răspunse: 

— Cum poate să se supere vreuna pe mine, 
când eu nu m-am luat de nici una până acum. 

— Dar ai fi tare bucuros s-o faci, nu-i aşa? De 
aceea, cu toate că slujeşti la călărime, te tot caţeri ca un 
pedestraş pe zidurile Tykocinului pentru că socoteşti că 
acolo îl vei găsi nu numai pe Radziwill, ci şi pe 
Billewiczowna: Te ştie o lume întreagă, puişorule! Nu ți- 
ai scos-o încă de la inimă? 

— A fost o vreme când nu mă mai gândeam 
deloc la ea şi însuşi Kmicic, dacă ar fi fost aici, ar fi fost 
nevoit să recunoască şi el că m-am purtat ca un cavaler, 
nevrând să merg împotriva simţămintelor şi uitând de 
bobârnacul pe care l-am căpătat. Nu ascund însă că, 
dacă ea se află acum la Tykocin şi o voi scăpa a doua 
oară de asuprire, voi vedea în asta vrerea Providenţei. 
De Kmicic nu trebuie să mai ţin seamă, fiindcă nu-i sunt 
îndatorat cu nimic şi trag nădejde că, dacă a părăsit-o 
de bunăvoie, ea l-a şi uitat până acum, aşa că nu voi mai 
păţi ce-am păţit mai demult. 

Tot vorbind astfel, ajunseră la cvartir, unde-i găsiră 
pe cei doi Skrzetuski, pe jupân Roch Kowalski şi pe 
arendaşul din Wasosza. 

Nu era nici o taină pentru nimeni de ce plecase 
voievodul de Witebsk la Tyszowce, astfel că oştenii se 
bucurară că va lua fiinţă asemenea unire întru apărarea 
ţării şi a credinţei. 

— Alte vânturi bat acum în toată Republica, 
zise jupân Stanistaw. Şi, slavă Domnului, bat împotriva 
suedezilor. 

— De la Czestochowa s-au iscat, răspunse 
jupân Jan. Ieri s-a primit veste că mânăstirea rezistă şi 
respinge atacuri tot mai puternice... Maică Precestă, nu 

lăsa ca vrăjmaşul să-ţi pângărească lăcaşul! 

Jupân Rzedzian oftă şi zise: 

— Pe lângă ruşinarea lui Dumnezeu, câte 
comori ar încăpea pe mâna duşmanului! când mă 
gândesc la asta, îmi piere şi pofta de mâncare. 

— Oştenii vor să dea năvală neapărat şi numai 
cu greu pot fi ţinuţi în frâu, spuse jupân Michał. Ieri, 
steagul lui Stankiewicz a pornit fără poruncă, zicând că 
după ce vom isprăvi cu trădătorul ăsta, vom sări în 
ajurul  Czestochowei. Cum pomeneşte vreunul de 
Czestochowa, încep să scrâşnească din dinţi şi să pună 
mâna pe săbii. 

— La drept vorbind, de ce stau atâtea steaguri 
aici, când şi jumătate ar fi de ajuns, zise jupân Zagtoba. 
Numai încăpăţânarea lui jupân Sapieha e de vină. Nu 
vrea să mă asculte, ca să arate că se descurcă şi fllără 
sfatul meu, dar vedeţi şi voi că sunt prea mulţi oameni 
pentru asemenea cetăţuie şi nu fac decât să se 
împiedice unii de alţii; n-au loc toţi. 

— Prin gura domniei tale vorbeşte experienţa 
războiului, ce mai vorbă! răspunse jupân Stanistaw. 

— Aha, deci am capul pe umeri, nu-i aşa? 

— Unchiul are capul pe umeri! strigă deodată 
jupân Roch şi, zburlindu-şi mustăţile, începu să 
privească la cei de faţă, căutând parcă vreunul care nu 
era de aceeaşi părere. 

— Dar nici voievodul nu face rău, răspunse Jan 
Skrzetuski, şi dacă ţine atâtea steaguri aici, apoi o face 
de teamă ca prinţul Bogustaw să nu vie în ajutorul 
vărului său. 

— Atunci să trimită măcar câteva roate de 
călărime uşoară, care să pustiască ţinuturile electorului, 
nu se lăsă Zagłoba, şi să strângă volintiri printre 
poporeni. M-aş duce cel dintâi să încerc berea 
prusienilor. 

— Iarna berea nu-i bună de nimic, poate numai 
fiartă, zise jupân Michał. 

— Atunci  daţi-mi vin, horilcă sau mied, 
răspunse Zagtoba. 

Ceilalţi se arătară şi ei dornici de băutură, aşa că 
arendaşul de la Wasosza luă treaba asupra lui şi în 
curând câteva urcioare se aflau pe masă. Inimile se 
umplură de bucurie la această privelişte şi cavalerii 
începură să bea, ridicând paharele cu sârg. 

— Moarte nădrăgarilor, să nu ne mai mănânce 
pâinea aici! strigă Zagtoba. Să-şi roadă conurile lor de 
brad în Suedia! 

— În sănătatea măriei sale regelui şi a reginei! 
ură Skrzetuski. 

— Şi a acelora care le-au păstrat credinţă! 
adăugă Wołodyjowski. 

— Aşadar, în sănătatea noastră! 

— În sănătatea unchiului! răcni jupân Roch. 

— Dumnezeu să te răsplătească! sunt al tău cu 
trup şi suflet, dar goleşte paharul până la fund... 
Zagtoba încă nu s-a ramolit de tot! Domniile voastre, fie 
ca să-l scoatem mai repede din vizuină pe bursucul ăsta 
şi să plecăm la Czestochowa! 

— La Czestochowa! tună Roch, s-o ajutăm pe 
Sfânta Fecioară. 

— La Czestochowa! strigară cu toţii. 

— Să apărăm comorile de la Jasna Gora 
împotriva păgânilor! adăugă Rzedzian. 

— Care se prefac a crede în Isus Christos, 
vrând să-şi ascundă neruşinarea, dar care, cum am mai 
spus, urlă la lună precum câinii, şi asta-i toată credinţa 
lor. 

— Şi asemenea mişei ridică mâna asupra 
minunăţiilor de la Jasna Góra! 

— Domnia ta, ai nimerit-o cum nu se poate mai 
bine când ai vorbit de credinţa lor, îi spuse 
Wotodyjowski lui Zagtoba, pentru că i-am auzit chiar eu 
urlând la lună. Mi-au spus pe urmă că sunt psalmi 
luterani, dar nu încape îndoială că astfel de psalmi cântă 
şi câinii. 

— Cum aşa? întrebă jupân Roch. Se află printre 
ei asemenea nemernici? 

— Toţi sunt aşa! răspunse jupân Zagłoba cu 
convingere. 

— Şi regele lor tot aşa e? 

— Regele-i mai rău decât toți. A pornit războiul 
înadins, ca să poată huli împotriva adevăratei credințe 
prin biserici. 

La acestea, jupân Roch, cherchelit de-a binelea, se 
ridică şi spuse: 

— Dacă-i aşa, domniile voastre, aşa cum mă 
vedeţi şi cum mă cheamă Kowalski, în prima bătălie mă 
voi repezi asupra regelui suedez! Oricât de mulţi l-ar 
înconjura, tot nu scapă de mine! Unul dintre noi trebuie 
să moară!... Îmi voi încrucişa sulița cu el... N-aveţi decât 

să mă socotiți un mare nătărău, dacă n-am s-o fac! 

Spunând acestea, îşi făcu mâna pumn şi vru să 
izbească în masă. Ar fi spart paharele, urcioarele şi ar fi 
sfărâmat masa, dar jupân Zagtoba îl apucă de mână şi-i 
vorbi după cum urmează: 

— Roch, aşează-te şi stai liniştit! Află că te vom 
socoti într-adevăr un mare nătărău dacă te vei încumeta 
la asemenea faptă nesăbuită; nu altfel. Pe urmă, nu 
pricep cum ai să-ţi încrucişezi sulița cu el, de vreme ce 
nu slujeşti la husari! 

— Atunci am să fac rost de slujitori şi cai şi am 
să intru în steagul cneazului Polubiiski. O să mă ajute şi 
tata. 

— Tata, Roch? 

— Păi, cum altfel? 

— N-are decât să te ajute, dar acum nu sparge 
paharele, că ţi le sparg eu mai întâi în cap. Despre ce 
vorbeam, domniile voastre?... Aha, despre 
Czestochowa... O să mă trăsnească Dumnezeu, dacă nu 
vom porni în ajutorul sfântului așezământ... O să mă 
trăsnească, vă spun eu! Şi toate astea din pricina 
trădătorului Radziwitt şi a fandoselilor lui Sapieha. 

— Domnia ta, nu-i vorbi de rău pe voievod! E 
un stăpân vrednic! se împotrivi micul cavaler. 

— Atunci de ce-l acoperă pe Radziwilt cu toată 
mantia, când i-ar ajunge numai poalele? Aproape zece 
mii de oameni stau lângă cetăţuia asta nepricopsită, 
călărime şi pedestrime de mâna întâi. În curând o să 
lingă şi funinginea dinăuntrul coşurilor din preajmă, că 
pe cea de deasupra au înghiţit-o de mult. 

— Nu se cuvine să ne amestecăm în treburile 
celor mai mari, datoria noastră e să ascultăm! 

— Ţie nu ți se cuvine, Jupâne Michał, dar mie 
da, pentru că pe mine jumătate din fosta oştire a lui 
Radziwiłł m-a ales căpetenie şi până acum l-aş fi fugărit 
pe Carol Gustav peste nouă mări şi ţări, dacă n-ar fi fost 
modestia-mi nefericită, din pricina căreia i-am dat 
buzduganul lui jupân Sapieha. Să mă slăbească cu 
tărăgănelile lui şi să aibă grijă să nu-i iau înapoi ce i-am 
dat. 

— E, domnia ta, te-ai afumat şi faci pe 
grozavul, spuse Wotodyjowski. 

— Aşa zici tu? Atunci ai să vezi! Astăzi încă mă 
voi duce printre oşteni şi voi striga: domniile voastre, 
cine vrea să meargă cu mine la Czestochowa nu trebuie 
să-şi mai tocească genunchii şi coatele de varul de la 
Tykocin, ci să vină după mine. Cei care m-au ales 
căpetenie, cei care mi-au dat puterea, crezând că tot ce 
voi face va fi spre binele ţării şi al credinţei, aceia să mă 
urmeze. E bine să-i pedepsim pe trădători, dar e şi mai 
bine s-o scăpăm de asuprirea şi jugul ereticilor pe 
Sfânta Fecioară, apărătoarea coroanei şi mama noastră. 

Aici jupân Zagłoba, care se ameţise binişor, sări de 
la locul lui, urcă pe laviţă şi începu să strige, de parcă se 
găsea înaintea unei adunări: 

— Domniile voastre! Toţi catolicii şi polonezii 
care ţin la Sfânta Fecioară să meargă cu mine în 
ajutorul Czestochowei. 

— Eu merg! strigă Roch Kowalski, ridicându- 
se. 

Zagłoba privi un răstimp la cei de faţă, dar văzând 
uimirea întipărită pe chipurile tăcute, cobori de pe laviţă 
şi spuse: 

— Am să-l învăţ, eu minte pe Sapieha!... 
Nemernic să fiu, dacă până mâine nu plec la 
Czestochowa cu jumătate din oştenii de la Tykocin! 

— Pentru Dumnezeu, vino-ţi în fire, tătucă! îl 
potoli Jan Skrzetuski. 

— Nemernic să fiu, asta-i! repetă jupân 
Zagtoba. 

Se temură cu toţii să n-o facă într-adevăr, pentru că 
era în stare. În multe steaguri oştenii începuseră să 
murmure împotriva tărăgănelii de la Tykocin, scrâşnind 
din dinţi când se gândeau la Czestochowa. Era prea 
destul să arunce o scânteie în această pulbere, ca să ia 
foc, cu atât mai mult, cu cât era vorba de Zagłoba, un 
om care se bucura de multă dragoste şi trecere. Cea mai 
mare parte din oştirea lui Sapieha era întocmită din 
oameni neobişnuiţi cu ascultarea şi înclinați să-şi facă 
de cap, iar aceştia l-ar fi urmat cu toţii pe jupân Zagłoba 
la Czestochowa. 

Cei doi Skrzetuski intrară la idei, iar Wotodyjowski 
zise: 

— Abia a izbutit voievodul să strângă cu mare 
trudă ceva oştire, abia s-a înjghebat o putere în stare să 
apere Republica noastră, că s-au şi găsit zurbagii care 
să dezbine steagurile şi să le îndemne iar la răzvrătire. 
Radziwił va plăti cum se cuvine asemenea sfat care 
aduce apa la moara lui. Domnia ta, cum de nu-ţi este 
ruşine să vorbeşti despre una ca asta? 

— Nemernic să fiu, dacă n-am s-o fac! răspunse 


Zagtoba. 

— Unchiul o va face! adăugă Roch Kowalski. 

— Tăcere, căpăţână de cal! răcni la el jupân 
Michał. 

Jupân Roch holbă ochii, închise gura şi luă poziţia 
de drepţi. 


Atunci  Wotodyjowski se întoarse spre jupân 
Zagtoba. 

— Iar eu nemernic să fiu, zise, dacă vreunul din 
oamenii mei va pleca cu domnia ta. De vrei să 
răzvrăteşti oştirea, află că voi fi cel dintâi care-i va lovi 
pe volintirii domniei tale! 

— Păgânule, turc  neruşinat! i-o întoarse 
Zagłoba. Cum aşa? Îi vei ataca oare pe oştenii Sfintei 
Fecioare? Ai fi în stare? Prea bine! Te cunoaştem noi! 
Domniile voastre, credeţi că lui îi pasă de oştire şi de 
ascultare? Da' de unde! A mirosit-o pe Billewiczowna 
dincolo de zidurile Tykocinului. Pentru folosul tău şi 
samavolnicie nu şovăi să te lepezi de cea mai sfântă 
cauză! Ai vrea să te scălâmbăiezi, mutându-te de pe un 
picior pe altul înaintea jupâniţei, cum nu! Dar nu se va 
alege nimic din planurile tale! Am să mă îngrijesc eu să 
ţi-o ia alţii mai buni înainte, fie şi Kmicic, pentru că nici 
el nu-i mai rău ca tine. 

Wołodyjowski privi la cei de faţă, luându-i drept 
martori la nedreptatea care i se face. Apoi se încruntă şi 
toţi crezură că va răbufni cu mânie, dar pentru că nici el 
nu mai era cu totul treaz, îl apucă duioşia. 

— lată-mi răsplata, strigă, pentru că slujesc 

ţara de mic şi n-am lăsat o clipă sabia din mână! N-am 
nici casă, nici nevastă, nici copii, am rămas singur pe 
lume ca un cuc. Cei mai vrednici se gândesc la ei, pe 
când eu, afară de răni, n-am avut altă răsplată, iar acum 
mi se vorbeşte de foloasele mele şi aproape că sunt 
socotit trădător. 

Spunând acestea, începu să verse lacrimi peste 
mustăcioara gălbioară, iar jupân Zagłoba se muie dintr-o 
dată şi deschizând braţele, strigă: 

— Jupâne Michal! Te-am nedreptăţit rău de tot. 
Merit să fiu dat pe mâna călăului, pentru că am jignit 
astfel un prieten de nădejde! 

Căzură unul în braţele celuilalt, începură să se 
sărute şi să se îmbrăţişeze, după care băură mai departe 
pentru împăcare, iar când jalea le zbură din inimi, 
Wotodyjowski spuse: 

— Nu-i aşa că n-o să răzvrăteşti oştenii, n-o să 
mai bagi zâzanie între ei şi n-o să mai dai pildă rea? 

— Nu, Jupâne Michał, n-am s-o fac, dar numai 
pentru tine! 

— lar dacă vom cuceri Iykocinul, cu ajutorul 
lui Dumnezeu, cui şi ce-i pasă ce caut eu înăuntrul 
zidurilor. Cine are dreptul să-şi bată joc de mine, ai? 

Luat pe neaşteptate, jupân Zagłoba începu să-şi 
mişte sfârcul mustăţii şi-i răspunse: 

— Nu. Jupâne Michał, ţin la tine ca la ochii din 
cap, dar pe Billewiczowna să ţi-o scoţi din inimă. 

— Şi de ce, mă rog? întrebă Wołodyjowski 
uimit. 

— E frumoasă, assentior” zise Zagłoba, dar e 
prea arătoasă şi nu vă potriviţi deloc. Doar dacă i-ai sta 
pe umăr ca un cănăraş şi i-ai ciuguli dulceaţa de pe 
buze. Te-ar putea purta ca un şoim pe mănuşă, ca să te 
asmuţă asupra oricărui vrăjmaş, fiindcă deşi eşti prizărit 
la trup, eşti instar” de veninos ca şi tăunul. 

— Iar începi, domnia ta? se miră Wołodyjowski. 

— De vreme ce am început, îngăduie-mi să 
isprăvesc: o singură codană a fost făcută parcă pe 
măsura ta... Cum o cheamă oare? Cea cu care trebuia să 
se însoţească răposatul Podbipieta? 

— Anusia Borzobohata-Krasienska! strigă Jan 
Skrzetuski. Vechea dragoste a lui Michat... 

— Era cât un bob de hrişcă, dar frumuşică, bat- 
o vina, ca o păpuşă, spuse jupân Zagtoba, lingându-se pe 
buze. 

Jupân Michat începu să ofteze cu alean şi să repete 
iarăși ce spunea ori de câte ori amintea cineva de 
Anusia: 

— Ce s-o fi întâmplat cu ea, sărmana?... Ehei, 
dacă aş mai găsi-o! 

— Nu i-ai mai da drumul din mână... Şi bine-ai 
face, jupâne Michał, deoarece, cum eşti tu cam iubăreţ, 
poate să te înhaţe vreo căpriţă şi să te prefacă în ţap. Pe 
legea mea, în viaţa mea n-am mai văzut un om atât de 
lacom de dragoste. Trebuia să te naşti cocoşel, să râcâi 
gunoaiele înaintea prispei şi să-ţi chemi moţatele. 

— Anusia, Anusia! repeta Wotodyjowski cu 


5 Recunosc (lat.). 
5 Tot atât (lat.). 

înduioşare. Dumnezeu mi-ar trimite-o!... Dar poate că ea 
nici nu mai e pe lume, ori poate că s-a căsătorit şi are 
copii... 

— De ce să se căsătorească! când am văzut-o, 
era cât o pitcoace şi, pe urmă, chiar dacă s-a mai 
împlinit, putea foarte bine să-şi păstreze nevinovăția 
până acum. După unul ca jupân Longinus, nu cred să se 
fi bulguit la fitecine... Pe de altă parte, în aceste vremuri 
de război, cine se mai gândeşte la însurătoare. 

Iar jupân Michat: 

— Domnia ta n-ai cunoscut-o prea bine. De 
mirare, cât era de virtuoasă... Dar avea o fire care nu-i 
îngăduia să lase pe cineva să-i scape fără să-i străpungă 
inima... Aşa o făcuse Dumnezeu. Nu dispreţuia nici 
oamenii din starea de jos, exemplum doftorul prinţesei 
Gryzelda, italianul care se îndrăgostise la toartă de ea. 
Te pomeneşti că s-a căsătorit cu el şi a dus-o peste 
mare... 

— Nu vorbi prostii, Jupâne Michał! se împotrivi 
jupân Zagtoba nemulţumit. Doftor, doftor... Păi, o fiică 
de şleahtic putea să ia asemenea om?... Ţi-am mai spus 
o dată, nu e cu putinţă! 

— Şi eu eram cam supărat pe ea, gândindu-mă 
că întrece măsura, de vreme ce suceşte capul la astfel 
de pârliţi. 

— Eu îţi prezic că ai s-o mai întâlneşti, zise 
Zagtoba. 

Vorbirea le fu întreruptă de intrarea lui jupân 
Tokarzewicz care slujise înainte în polcul lui Radziwilt, 
iar după trădarea hatmanului îl părăsise odată cu ceilalţi 

şi acum era stegar în polcul lui Oskierko. 

— Jupâne polcovnic, îi spuse lui Wotodyjowski, 
punem petarda. 

— Jupân Oskierko e gata? 

— E gata de la amiază şi nu mai vrea să 
aştepte, pentru că noaptea va fi întunecoasă. 

— Prea bine! răspunse Wotodyjowski, mergem 
şi noi să vedem; dau poruncă oamenilor să aibă 
muschetele pregătite, ca să nu dea năvală din cetate. 
Petarda o va aşeza chiar jupân Oskierko? 

— Întocmai... El însuşi... Îl vor urma o groază 
de volintiri. 

— Merg şi eu! se bucură Wotodyjowski. 

— Şi noi! strigară cei doi Skrzetuski! 

— Păcat că nu mai văd pe întuneric, rosti jupân 
Zagłoba, că nu v-aş fi lăsat să vă duceţi singuri... Dar ce 
să-i faci, cum se întunecă, nu mai sunt în stare să 
încrucişez sabia cu cineva... Ziua, la lumina soarelui, îmi 
place să ies la luptă. Daţi-mi pe cei mai tari suedezi, dar 
la amiază! 

— Mă duc şi eu, zise arendaşul de Wasosza 
după o clipă de gândire. Când vor arunca porţile în aer, 
oştenii vor porni la atac, iar în castel trebuie să fie o 
mulţime de lucruri, podoabe şi alte avuţii. 

leşiră cu toţii, fiindcă afară se lăsase întunericul; 
rămase doar jupân Zagłoba, care ascultă o vreme cum 
scârţâia zăpada sub picioarele celor plecaţi, apoi începu 
să ridice urcioarele pe rând şi să le cerceteze la lumina 
focului de pe vatră, vrând să vadă dacă mai rămăsese 
ceva în vreunul. 

Ceilalţi se îndreptară spre castel prin bezna şi 
vântul care se iscase dinspre miazănoapte şi sufla tot 
mai puternic, şuiera, urla, viscolind zăpada. 

— E o noapte cum nu se poate mai potrivită 
pentru aşezarea petardei, spuse Wotodyjowski. 

— Dar şi pentru atacuri neaşteptate, răspunse 
Skrzetuski. Trebuie să fim cu ochii în patru şi puşcaşii să 
fie pregătiţi de luptă. 

— De-ar da Dumnezeu, zise jupân Tokarzewicz, 
ca la Czestochowa să fie un viscol şi mai grozav. Oricum, 
apărătorilor le e mai cald la adăpostul zidurilor... Dar 
străjile suedeze ar îngheţa de frig... Lovi-i-ar!... 

— Înfricoșătoare noapte! spuse jupân 
Stanistaw. Domniile voastre, urlă de parcă ar da năvală 
tătarii prin văzduh. 

— Ori parcă diavolii i-ar cânta requiem lui 
Radziwitt, adăugă Wołodyjowski. 


Capitolul XXIX 


La castel, după câteva zile, trădătorul cel mare 
privea la întunericul care se lăsa peste linţoliul de 
zăpadă şi asculta şuierul vijeliei. 

Lumina vieţii i se stingea cu încetul. În aceeaşi zi, la 
amiază, mergea încă pe picioarele lui, privea de pe 
metereze la corturile şi adăposturile de lemn ale 
oştenilor lui Sapieha; două ceasuri mai târziu puterile îl 
părăsiseră şi îl aduseseră pe braţe înăuntru. 

Faţă de vremea de la Kiejdany, când voia să ajungă 
la coroană, se schimbase de nerecunoscut. Părul din cap 

îi albise. În jurul ochilor se adânciseră cearcăne roşii, 
faţa i se umflase, părând şi mai mare; era faţa unui om 
pe jumătate mort, însemnată de pete vineţii şi 
înfiorătoare prin expresia de suferinţă cumplită. 

Totuşi, deşi viaţa lui se putea număra cu ceasurile, 
trăise prea mult, mai mult decât credinţa în sine, în 
steaua-i norocoasă, mai mult decât speranţele şi 
planurile lui, decât propria decădere; când privea în 
adâncul acestei prăpăstii în care se rostogolise, nu-i 
venea să creadă. Aşteptările îi fuseseră înşelate de 
sprijinitori şi de curgerea întâmplărilor; planurile i se 
năruiseră. El, care nu se mulțumea să fie cel mai 
puternic magnat polonez, prinţ al statului roman, mare 
hatman şi voievod de Wilno, el pentru care întreaga 
Lituanie nu era pe măsura poftelor lui nesăţioase, era 
închis acum într-o cetăţuie strâmtă în care nu-l mai 
aştepta decât moartea sau robia. Privea mereu la uşă, 
întrebându-se care dintre aceste două zeițe va intra cea 
dintâi să-i ia sufletul şi trupul şubrezit. 

Din ţinuturile, judeţele şi stărostiile lui putea 
cândva să întocmească un regat; astăzi nu mai era 
stăpân nici măcar pe zidurile Tykocinului. 

Doar cu câteva luni înainte negocia cu regii din 
ţările vecine, în timp ce astăzi un rotmistru suedez îi 
ascultă poruncile cu nerăbdare şi dispreţ, impunându-i 
voinţa lui. 

Acum, când oştirea îl părăsise, când dintr-un 
magnat în stare să cutremure întreaga ţară, ajunsese un 
sărman fără putere, care avea el însuşi nevoie de sprijin, 
Carol Gustav îl dispreţuia. L-ar fi ridicat în slava cerului 

pe aliatul puternic, dar cerşetorului îi întorcea spatele 
cu mândrie. 

Aşa cum tâlharul Kostka Napierski fusese asediat 
odinioară la Czorsztyn, tot aşa şi el, Radziwił, era 
împresurat acum în castelul de la Tykocin. Şi cine îl 
împresurase? Sapieha cel mai mare, vrăjmaş al său. 

Când le va încăpea în mână, îl vor târî înaintea 
judecății, căci el era mai rău decât un tâlhar, era un 
trădător. 

Îl părăsiseră cu toţii, rude şi prieteni. Oştenii îi 
încălcau proprietăţile, iar comorile şi bogăţiile se 
risipeau ca fumul; acel prinţ care cândva uimise curtea 
Franţei prin luxul orbitor, care poftea la ospeţe mii de 
şleahtici şi întreținea zece mii de oşteni, îi îmbrăca şi-i 
hrănea, nu mai avea acum nici măcar cu ce să-şi 
împrospăteze forţele slăbite; de necrezut, el, Radziwilt, 
în ultimele clipe ale vieţii, aproape în ceasul morţii, era 
flămând! 

Cei de la Tykocin duceau lipsă de hrană demult, 
căpetenia suedeză împărțea raţii foarte mici din 
merindele împuţinate, iar prinţul nu vroia să se roage de 
el. 

Dacă cel puţin fierbinţeala care-i măcina puterile i- 
ar fi întunecat şi mintea! Dar nu! Pieptul i se ridica din 
ce în ce mai greu, răsuflarea se schimba în horcăit, 
picioarele umflate şi mâinile îi îngheţau, pe când mintea, 
cu toate clipele de rătăcire, cu toate vedeniile 
înfricoșătoare ce i se perindau pe dinaintea ochilor, îi 
rămânea limpede cea mai mare parte din timp. Prinţul 
îşi vedea prăbuşirea, sărăcirea şi înjosirea, fostul 


586 


războinic biruitor îşi vedea înfrângerea şi suferinţele lui 
se puteau asemui numai cu păcatele-i uriaşe. 

Deoarece, aşa cum eriniile îl chinuiau pe Oreste, tot 
aşa şi pe el îl mustra conştiinţa şi nu se afla nicăieri pe 
lume un templu în care să se ascundă de ea. 

Se zbuciuma fără istov ziua şi noaptea, afară şi 
înăuntru; mândria nu putea să înfrângă mustrările 
cugetului şi nici să le înlăture. Cu cât mai adâncă era 
decăderea lui, cu atât se arătau mai îndârjite. Avea clipe 
când îşi sfâşia pieptul. În vreme ce vrăjmaşii 
încălecaseră ţara din toate părţile şi naţiile străine îi 
deplângeau soarta nefericită, durerea şi sângele vărsat, 
el, marele hatman de Lituania, în loc să pornească la 
bătălie şi să-şi jertfească ultima picătură de sânge, în loc 
să uimească lumea, ca Leonida“ sau ca Temistocle“ şi 
să-şi amaneteze cel din urmă contăş, ca Sapieha, se 
înhăitase cu unul dintre duşmani şi ridicase mâna-i 
pângăritoare împotriva propriei mame şi a propriului 
stăpân, năclăind-o în sângele scump de frate... El 
făptuise toate acestea, iar acum se afla ruşinat la 
capătul vieţii, aproape de clipa când avea să dea 
socoteală dincolo... Ce-l mai aştepta oare acolo? 

Părul i se ridica vâlvoi în vârful capului, când se 
gândea la asta, când ridicase braţul înarmat asupra 
ţării, se credea uriaş, pe lângă Republica nenorocită, 
dar acum se schimbaseră toate. Acum el se micşorase, 
iar Republica, ridicată din pulbere şi sânge, i se părea 
din ce în ce mai mare, hrănită de puteri tainice, plină de 
„5 Rege al Spartei (.e.n.); a murit eroic la Termopile, luptând 
împotriva perşilor. 

56 General şi om de stat atenian. 

măreție, sfântă, înfricoşătoare. Şi creştea mereu în ochii 
lui tot mai mult. Faţă de ea se simţea ca un firicel de 
praf, ca prinţ, ca hatman şi ca Radziwiltt. Nu putea să 
înţeleagă ce înseamnă asta. Talazuri necunoscute se 
înălţau în jurul lui, se rostogoleau cu zgomot mare, 
veneau din ce în ce mai aproape, se ridicau 
înfricoșătoare, iar el îşi dădea seama că trebuie să se 
înece, că o sută ca el s-ar fi înecat în acest potop de ape. 
De ce oare nu văzuse mai înainte această putere tainică, 
de ce pornise împotriva ei ca un nebun? Când i se 
rostogoleau prin minte astfel de gânduri, îl cuprindea 
spaima în faţa acestei mame, în faţa acestei Republici, 
ale cărei trăsături, atât de blajine cândva, nu le mai 
recunoştea. 

Îşi pierdea cumpătul şi inima i se umplea de groază. 
Uneori credea că se află în altă ţară, în mijlocul altor 
oameni. Prin zidurile împresurate pătrundeau ştiri 
despre tot ce se petrecea în Republică, şi se petreceau 
lucruri ciudate şi înfiorătoare. Începuse războiul pe 
viaţă şi pe moarte împotriva suedezilor şi a trădătorilor, 
cu atât mai înfricoșător, cu cât nu-l prevăzuse nimeni. 
Republica începuse să pedepsească, îndeplinind parcă 
mânia dumnezeiască stârnită de nedreptăţile de tot 
felul. 

Când se răspândise vestea asedierii Czestochowei, 
Radziwitt, deşi calvin, se speriase de moarte şi spaima 
nu-i ieşise din suflet, pentru că atunci văzuse pentru 
prima oară talazurile acelea tainice care, înălțându-se, 
aveau să-i acopere pe suedezi şi pe el; abia atunci i se 
păruse că năvălirea suedezilor înseamnă ruşinarea celor 

sfinte şi pedeapsa avea să vie curând. Atunci parcă i se 
luase o legătură de pe ochi şi văzuse chipul schimbat al 
ţării, care nu mai arăta ca o mamă, ci ca o regină care 
pedepseşte. 

Toţi aceia care îi rămăseseră credincioşi şi o 
slujiseră cu trup şi suflet se ridicaseră deasupra şi 
creşteau mereu, iar cei care păcătuiseră împotriva ei 
decădeau. 

„Aşadar, nu-i este îngăduit nimănui, îşi spunea 
prinţul să se gândească la propria înălţare, nici la aceea 
a neamului său, fiecare trebuind să-şi jertfească viaţa, 
puterile şi dragostea pe altarul ei?” 

Pentru el însă era prea târziu, pentru că nu mai 
avea ce jertfi, nu mai avea nici un viitor, afară de cel de 
dincolo de mormânt, la vederea căruia se cutremura. 

Din clipa încercuirii Czestochowei, când un strigăt 
uriaş ţâşnise din pieptul ţării, când apăruse ca prin 
minune o forţă ciudată, necunoscută până atunci şi 
neînţeleasă, când se ridicase deodată în apărarea ei un 
braţ tainic, parcă de pe altă lume, în sufletul prinţului îşi 
făcuse loc o nouă îndoială, fiindcă nu mai putea să scape 
de gândul cumplit că Dumnezeu se afla alături de cauza 
şi credinţa celorlalţi. 

Când îi treceau prin minte asemenea gânduri, se 
îndoia de propria credinţă şi atunci deznădejdea 
întrecea măsura propriilor păcate. 

Şubrezimea trupului, decăderea sufletească, 
întunericul, nimicnicia — iată la ce ajunsese şi ce 
câştigase, slujindu-şi numai sieşi. 

La început, după ce plecase de la Kiejdany în 

Podlasie, era plin de speranţe. Sapieha, căpetenie cu 
mult mai nepricepută, îl bătuse într-adevăr la câmp 
deschis, steagurile ce-i mai rămăseseră îl părăsiseră şi 
ele, dar se întărea la gândul că Bogustaw avea să-i vie 
într-ajutor de pe o zi pe alta. Puiandrul de vultur din 
cuibul Radziwittilor va veni în zbor în fruntea cetelor 
prusiene luterane, care nu vor mai trece de partea 
papistaşilor, cum făcuseră steagurile lituaniene, şi 
atunci îl vor nimici amândoi pe Sapieha, îi vor sfărâma 
oştirea, îi vor sfărâma şi pe confederați şi se vor aşeza 
pe trupul Lituaniei, ca doi lei pe trupul căprioarei, 
îngrozindu-i numai cu răcnetele pe cei care ar fi vrut să 
le-o smulgă. 

Dar timpul trecea şi forţele lui Janusz se topeau 
văzând cu ochii; până şi polcurile de lefegii străini se 
alăturau lui Sapieha; se scurgeau zile, săptămâni, luni, 
iar Bogustaw nu mai sosea. 

În cele din urmă, începuse asediul Tykocinului. 
Mâna de suedezi care rămăseseră lângă Janusz, se 
apăra cu vitejie; făptuind cruzimi înfricoșătoare, ştiau că 
nici dacă se vor preda nu vor scăpa de mâna 
răzbunătoare a lituanienilor. La începutul împresurării, 
prinţul trăgea nădejde că până la urmă însuşi regele 
suedez va veni în ajutorul lui, sau avea să-l trimită pe 
jupân Koniecpolski care se afla alături de Carol Gustav 
cu şase mii de călăreţi. Dar aşteptarea-i fusese 
zadarnică. Nimeni nu se mai gândea la el, nimeni nu 
venea să-l ajute. 

— Bogusław, Bogusław! repeta prințul, 
umblând prin încăperile de la Tykocin, dacă nu vrei să-l 

scapi pe vărul tău, scapă-l cel puţin pe Radziwiht!... 

În sfârşit, deznădăjduit, prinţul hotărâse să facă un 
pas care-i înjosea cumplit mândria lui; vroia să-l roage 
pe prinţul Michał de la Nieswiez să-i vie în ajutor. 

Pe drum, scrisoarea căzuse în mâna oamenilor lui 
Sapieha, iar voievodul de Witebsk îi trimisese lui Janusz 
drept răspuns scrisoarea prinţului stolnic, pe care o 
primise cu o săptămână înainte. 

Prinţul Janusz găsise o parte care glăsuia astfel: 

„Dacă luminăţia ta afli că vreau să viu în ajutorul 
rudei mele, prințul voievod de Wilno, să nu crezi, fiindcă 
eu ţin numai cu aceia care-i păstrează credinţă ţării şi 
regelui, dorind să reaşeze libertăţile de altădată în 
această slăvită Republică. Eu nu voi încerca să apăr pe 
trădători de pedeapsa pe care o merită. Bogusław nu va 
veni nici el, deoarece, cum aud, electorul se gândeşte la 
el şi nu vrea să-şi împrăştie forțele, iar quod attinet pe 
Koniecpolski, acesta ar veni bucuros în pețit la văduva 
lui, aşa că-i convine ca prinţul voievod să dea ortul popii 
cât mai repede.” 

Scrisoarea, adresată lui Sapieha, îi spulberase 
ultima speranţă nefericitului Janusz, aşa că acum nu-i 
mai rămânea decât să aştepte împlinirea sorții. 

Asediul se apropia de sfârşit. 

Vestea plecării lui jupân Sapieha se răspândise 
îndată la castel, dar nădejdea că atacatorii aveau să 
înceteze lupta durase puţină vreme, fiindcă în polcurile 
de pedestraşi începuse o frământare neobişnuită. Cu 
toate acestea, urmară câteva zile destul de liniştite, 
pentru că aruncarea porţilor în aer cu ajutorul petardei 

dăduse greş. Sosi însă ziua de 31 decembrie, când 
numai noaptea putea să mai strice planurile 
atacatorilor, deoarece era limpede că pregăteau ceva 
împotriva cetăţii, dacă nu o năvală, cel puţin tunurile 
aveau să tragă iarăşi în zidurile şubrezite. 

Ziua se apropia de sfârşit. Prinţul zăcea în 
încăperea aşa-zisă „din colţ”, în aripa apuseană a 
castelului. Pe vatra căminului uriaş ardeau buturugi de 
pin, aruncând luciri vioaie peste pereţii albi şi goi. 
Prinţul era întins pe spate pe o canapea turcească, trasă 
înadins la mijlocul odăii, ca să ajungă până la ea căldura 
flăcărilor. Mai aproape de cămin, în umbră, pajul 
dormea pe un covoraş, iar în jurul prinţului moţăiau pe 
scaune jupâneasa Jakimowicz, cândva supraveghetoarea 
jupâniţelor de la Kiejdany, al doilea paj, doftorul, care 
era şi astrologul voievodului, şi Chartamp. 

Pentru că acesta nu-l părăsise, pe prinţ, cu toate că 
dintre oştenii de altădată nu mai rămăsese aproape nici 
unul. Amară era slujba lui, fiindcă, deşi inima şi sufletul 
bătrânului luptător se aflau în afara zidurilor 
Tykocinului, în tabăra lui Sapieha, continua să-i păstreze 
credinţă fostei căpetenii. Bietul oştean slăbise de foame 
şi neodihnă ca un schelet. Din toată faţa îi mai 
rămăseseră doar nasul, care părea şi mai mare, şi 
mustăţile ca nişte şomoioage. Era îmbrăcat în fier de sus 
până jos, avea platoşe, umărare şi coif cu apărători de 
zale care-i cădeau pe umeri. Cotierele de metal îi 
străluceau pe braţe, pentru că abia se întorsese de pe 
ziduri, unde fusese să vadă ce se petrece şi unde îşi 
căuta moartea în fiecare zi. Acum aţipise şi el, istovit, cu 

toate că prinţul hârâia îngrozitor, de parcă începuse 
agonia, şi vântul urla şi şuiera pe afară. 

Deodată, tremurături scurte începură să scuture 
trupul uriaş al lui Radziwilt şi hârâiala încetă. Se treziră 
cu toţii si se uitară cu luare-aminte mai întâi la ei, apoi 
unul la altul. 

Prinţul rosti: 

— Parcă mi s-a luat o povară de pe piept, mi-e 
mai uşor... 

După aceea, întoarse capul puţin, începu să 
privească spre uşă şi spuse: 

— Chartamp! 

— Sluga luminăţiei tale. 

— Ce vrea Stachowicz de la mine? 

Bietului Chartamp începură să-i tremure genunchii, 
deoarece pe cât de neînfricat era în luptă, pe atât era de 
superstiţios, aşa că privi repede împrejur şi răspunse cu 
glasul înăbuşit: 

— Stachowicz nu e aici. Luminăţia ta ai 
poruncit să-l împuşte la Kiejdany. 

Prinţul închise ochii şi nu mai zise nimic. 

Un răstimp se auzi numai urletul jalnic şi prelung al 
vijeliei. 

— În viforniţa de afară se aud vaiere omeneşti, 
zise iarăşi prinţul, deschizând ochii. Nu eu i-am adus pe 
suedezi, ci Radziejowski. 

Când văzu că nu-i răspunde nimeni, adăugă: 

— El poartă vina cea mai mare, el e cel mai 
vinovat, el e cel mai vinovat. 

Şi se mai linişti puţin, bucurându-se parcă la gândul 

că alţii erau mai vinovaţi decât el. 

Curând însă alte gânduri trebuie să-i fi venit în 
minte, fiindcă faţa i se întunecă şi repetă de câteva ori: 

— Isuse, Isuse, Isuse! 

Şi iarăşi îl năpădi astmul şi începu să hârâie şi mai 
rău ca înainte. 

În acest timp, de afară se auziră împuşcături de 
muschetă, la început rare, apoi din ce în ce mai dese, 
dar prin viscol şi urletul viforniţei nu răsunau prea tare, 
aşa că se putea crede că erau nişte ciocănituri care nu 
mai conteneau în poarta castelului. 

— Se bat! spuse doftorul prinţului. 

— Ca de obicei! răspunse Charlamp. Oamenii 
îngheaţă de frig şi vor să se bată, să se încălzească. 

— E a şasea zi de când tot viscoleşte întruna, 
zise doftorul. Schimbări mari se vor petrece în acest 
regat, pentru că nu-i lucru obişnuit! 

La acestea, Chartamp: 

— Să dea Dumnezeu! N-o să fie mai rău decât 
acum! 

Vorbirea le fu întreruptă de prinţ, căruia îi era 
iarăşi mai bine: 

— Chartamp! 

— Sluga luminăţiei tale. 

— Mi se pare oare din pricina slăbiciunii sau 
Oskierko a încercat să arunce poarta în aer cu câteva 
zile în urmă? 

— A încercat, luminăţia ta, dar suedezii au 
stins petarda, un plumb l-a atins pe Oskierko, iar 
oamenii lui Sapieha au fost respinşi. 

— Dacă n-a fost vătămat rău, va încerca din 
nou... în cât suntem astăzi? 

— E ultima zi din decembrie, luminăţia ta. 

— Doamne, îndură-te de sufletul meu!... N-o să 
mai ajung până la Anul nou... Mi s-a prorocit mai demult 
că moartea îmi dă târcoale la cinci ani o dată. 

— Dumnezeu e milostiv, luminăţia ta. 

— Dumnezeu ţine cu jupân Sapieha, răspunse 
prinţul surd. 

Deodată, începu să se uite împrejur şi spuse: 

— Mā ia cu frig din pricina ei... N-o văd, dar 
simt că e aici. 

— Cine, luminăţia ta? 

— Moartea! 

= În numele Tatălui, al Fiului şi al Duhului 
Sfânt! 

Se aşternu o clipă de tăcere, se auzeau doar 
şoaptele rugăciunilor rostite de jupâneasa Jakimowicz. 

— Spuneţi-mi, întrebă prințul cu glas 
sugrumat, voi credeți într-adevăr că afară de credința 
voastră nimeni nu mai poate fi mântuit? 

— Greşelile pot fi iertate şi în ceasul morţii, 
răspunse Charłamp. 

Ecourile împuşcăturilor deveneau din ce în ce mai 
dese. Bubuitul tunurilor începu să cutremure geamurile, 
care rāspundeau de fiecare dată zuruind jalnic. 

Prințul ascultă o vreme liniştit, după care se ridică 
în capul oaselor, ochii începură să i se lărgească, 
pupilele să-i scânteieze. O clipă îşi ţinu capul în mâini, 
apoi strigă deodată, cuprins parcă de nebunie: 

— Bogustaw! Bogustaw! Bogustaw! 

Chartamp fugi afară cu mintea rătăcită. 

Castelul se cutremura din încheieturi de bubuitul 
tunurilor. 

Deodată răsună strigătul câtorva mii de glasuri, 
după care ceva parcă izbi cu mare zgomot pereţii; 
reteveiele şi cărbunii din vatră se risipiră pe podea, iar 
Chartamp dădu buzna înapoi în sală. 

— Oamenii lui Sapieha au aruncat poarta în 
aer! strigă. Suedezii au fugit în turn!... Vrăjmaşul e 
aproape, luminăţia ta... 

Cuvintele îi muriră pe buze. Radziwilt şedea pe 
canapea cu ochii ieşiţi din orbite, trăgea cu greu aerul 
pe gura deschisă, dinţii i se rânjiseră, zgâria cu mâinile 
canapeaua pe care şedea şi privind cu înfricoşare în 
fundul încăperii, striga sau mai degrabă horcăia între 
două răsuflări: 

— Radziejowski... Nu eu... Ajutor!... Ce vreţi?! 
Luaţi-vă  coroana!... Radziejowski... Radziejowski, 
oameni buni! Isuse, Isuse, Marie! 

Apoi îl apucă un sughiţ îngrozitor, ochii îi ieşiră şi 
mai mult din găvane, se încordă, căzu pe spate şi 
rămase nemişcat. 

— S-a stins! spuse doftorul. 

— A chemat-o pe Maria, aţi auzit, cu toate că 
era calvin, zise jupâneasa Jakimowicz. 

— Puneţi uscături pe foc! porunci Chartamp 
femeilor încremenite. 

Se apropie de mort, îi închise pleoapele, apoi îşi 
scoase iconiţa de aur a Maicii Domnului, pe care o purta 

la gât, şi încrucişând mâinile lui Radziwilt pe piept, i-o 
puse între degete. 

Lumina focului cădea pe iconiţa care răsfrângea 
strălucirile pe chipul voievodului şi îl înveselea; 
niciodată nu păruse mai liniştit ca acum. 

Chartamp se aşeză alături şi, rezemându-şi coatele 
pe genunchi, îşi acoperi faţa cu mâinile. 

Tăcerea era tulburată doar de zgomotul 
împuşcăturilor. 

Deodată se întâmplă ceva înfricoșător. Mai întâi 
fulgeră o lumina orbitoare; părea că lumea întreagă 
luase foc şi, aproape în acelaşi timp, răsună o bubuitură 
năprasnică, de parcă se scufunda pământul cu castel cu 
tot. Pereţii se clătinară, tavanul crăpă cu un trosnet 
îngrozitor, toate ferestrele se prăbuşiră pe podea şi 
geamurile se sparseră în mii de cioburi. Prin găvanele 
ferestrelor pătrunseră valuri de zăpadă şi viscolul 
începu să urle spăimos prin colţurile încăperii. 

Toţi oamenii care se aflau înăuntru căzură cu feţele 
la pământ, amuţiţi de groază. 

Cel dintâi se ridică Charlamp şi se uită la trupul 
voievodului care zăcea liniştit în acelaşi loc, dar iconiţa 
de aur se aplecase puţin între degetele mortului. 

Chartamp răsuflă adânc. Mai înainte era sigur că o 
ceată de diavoli intraseră în odaie să ia trupul prinţului. 

— Cuvântul s-a întrupat! spuse. Cred că 
suedezii au aruncat turnul în aer, murind cu toţii. 

Dar de afară nu se auzea nici un zgomot. Se vede că 
oştenii lui Sapieha se opriseră cuprinşi de admiraţie ori 
poate de teamă că toată cetatea e minată şi pulberea 

avea să se aprindă curând. 

— Puneţi vreascuri pe foc! le spuse Chartamp 
pajilor. 

Şi iarăşi strălucirile vâlvătăilor luminară încăperea. 
Împrejur domnea o linişte de moarte, doar focul sâsâia 
şi trosnea, vijelia urla şi zăpada pătrundea din ce în ce 
mai deasă prin ferestrele goale. 

În cele din urmă, se auziră glasuri învălmăşite, apoi 
răsunară clinchetul pintenilor şi tropăiturile paşilor 
numeroşi; uşa se deschise la perete şi oştenii dădură 
buzna înăuntru. 

Odaia se lumina de luciul săbiilor trase din teacă; 
luptătorii, purtând pe cap coifuri, căciuli şi calpace, se 
îmbulzeau pe uşă. Mulţi aveau felinare în mână şi le 
ţineau sus, înaintând cu mare grijă, deşi focul împrăştia 
şi aşa destulă lumină. 

În sfârşit, din mulţime ieşi înainte micul cavaler, 
acoperit de sus până jos de o armură strălucitoare, şi 
strigă: 

— Unde-i voievodul de Wilno? 

— Aici! răspunse  Chartamp, arătând spre 
trupul întins pe canapea. 

Wołodyjowski se uită şi spuse: 

— Nu mai trăieşte! 

— A murit, a murit! Vestea trecu din gură în 
gură. 'Trădătorul a murit. 

— Aşa-i, spuse Chartamp mohorât. Dar dacă-i 
veţi pângări trupul şi-l veţi ciopârţi cu săbiile, nu veţi 
face bine, pentru că înainte de a muri a rostit numele 
Sfintei Fecioare, iar acum ţine între degete icoana ei. 

Aceste cuvinte făcură o impresie adâncă. Strigătele 
conteniră. 

Oştenii începură să se apropie, să dea ocol 
canapelei şi să se uite la mort. Cei care aveau felinare îi 
luminau faţa, dar el zăcea uriaş, mohorât, cu măreţia de 
hatman şi răceala morţii pe chip. 

Veniră pe rând oşteni şi căpetenii. Se apropiară 
deci Stankiewicz şi cei doi Skrzetuski, Horotkiewicz şi 
Jakub Kmicic, Oskierko şi jupân Zagtoba. 

— E adevărat!... spuse jupân Zagłoba cu glas 
şoptit, de parcă se temea să nu-l trezească pe prinţ. Ţine 
în mână iconiţa Maicii Domnului, care-i răsfrânge 
lumina pe obraji... 

Spunând acestea, îşi luă căciula de pe cap. Ceilalţi 
făcură şi ei la fel. Urmă o tăcere plină de respect, pe 
care o întrerupse Wotodyjowski. 

— Of, acum se află în faţa judecății 
dumnezeieşti şi oamenii nu mai au nimic cu el! 

Apoi se întoarse spre Chartamp: 

— Dar tu, nefericitule, de ce ţi-ai părăsit ţara şi 
stăpânul pentru el? 

— Lăsaţi-l în seama noastră!... se auziră câteva 
glasuri deodată. 

Chartamp se ridică şi scoțând sabia, o zvârli pe jos. 

— Sunt al vostru, n-aveţi decât să mă hăcuiţi! 
spuse. Nu l-am părăsit odată cu voi, atunci când era 
puternic ca un rege, iar pe urmă, când a sărăcit şi n-a 
mai rămas nimeni lângă el, mi s-a părut că nu se cuvine 
să mă lepăd şi eu de el. Ehei, nu m-am îngrăşat în slujba 
lui, de trei zile n-am mai pus nimic în gură şi-mi tremură 

picioarele... Dar sunt al vostru, tăiaţi-mă, pentru că 
recunosc că am ţinut la el... 

Spunând acestea, se clătină şi ar fi căzut, dar 
Zagłoba deschise braţele, îl prinse şi-l sprijini, apoi 
începu să strige: 

— Pe viul Dumnezeu! Daţi-i să mănânce şi să 
bea! 

Toţi se simţiră înduioşaţi, aşa că-l luară de subsuori 
pe jupân Chartamp şi-l duseră afară. După care, oştenii 
începură şi ei să părăsească încăperea pe rând, 
închinându-se cu adâncă evlavie. 

În drum spre cvartir, jupân Zagłoba cumpăni o 
vreme, se gândi, îşi drese glasul şi, în cele din urmă, 
trase de pulpana lui Wotodyjowski. 

— Jupâne Michal! zise. 

— Ce-i? 

— Mi-a trecut înverşunarea împotriva lui 
Radziwilt. Mortul e mort. Îl iert din toată inima că a vrut 
să-mi ia viaţa. 

— Acum se află la judecata cerului! răspunse 
Wotodyjowski. 

— Aşa-i, aşa-i!... 'Hm, dac-aş şti că-i ajută, i-aş 
plăti o slujbă, fiindcă mi se pare ca stă grozav de prost. 

— Dumnezeu e milostiv! 

— De milostiv, e milostiv, nici vorbă, dar nici el 
nu poate privi fără scârbă la eretici. lar ăsta nu e numai 
eretic, ci şi trădător. Asta-i! 

Jupân Zagłoba înălţă capul şi începu să privească 
spre cer. 

— Mi-e frică, rosti după o clipă, să nu-mi cadă 

în cap vreunul dintre suedezii care s-au aruncat în aer, 
pentru că mai mult ca sigur că nu li s-a deschis poarta 
raiului! 

— Flăcăi de nădejde! spuse jupân Michat cu 
admiraţie. Au vrut mai bine să piară, decât să se predea. 
Asemenea oşteni sunt puţini pe lume! 

Apoi înaintară mai departe în tăcere. Deodată, 
jupân Michał se opri. 

— Billewiczowna nu era la castel! zise. 

— De unde ştii? 

— I-am întrebat pe copiii de casă. Bogusław a 
luat-o la Taurogi. 

— Vai de mine! se sperie Zagłoba. Asta e ca şi 
când ai lăsa capra în grija lupului. Dar nu te priveşte, 
pentru că ţie îţi este hărăzită cealaltă. 


Capitolul XXX 


De la venirea regelui, Lwów devenise adevăratul 
oraş de scaun al Republicii. Odată cu regele sosiseră cei 
mai mulţi episcopi şi toţi acei senatori mireni care nu 
intraseră în slujba vrăjmaşului. De asemenea, lauda” 
scrise chemau la arme şleahticii din Rutenia şi din 
ţinuturile învecinate, care se înfăţişau în număr mare, 
cu atât mai uşor, cu cât suedezii nu ajunseseră până 
aici. Inimile creşteau de bucurie la vederea lor, 
deoarece, nu aminteau cu nimic de oştirea din 
Wielkopolska, ce se împotrivise atât de slab vrăjmaşului 


5 Porunci (lat.). 

la Ujscie. Dimpotrivă, aici se adunau şleahtici deprinşi 
cu lupta, crescuţi de copii pe cal şi pe câmpul de bătaie, 
învăţaţi cu vărsarea de sânge şi pârjolul, care mânuiau 
sabia mai bine decât latina. Nu demult îi muştruluise 
cum nu se poate mai bine războiul cu Chmielnicki, ce 
durase şapte ani fără încetare, astfel că printre ei nu se 
afla nici unul care să nu fi luat parte la luptă de cel puţin 
atâtea ori câţi ani număra. Veneau cu duiumul la Lwów, 
din ce în ce mai mulţi. Unii din văgăunile munţilor 
Bieszczady, alţii de pe Prut, Nistru şi Siret; cei care 
trăiau în lunca Nistrului sau pe malul priporos al 
Bugului, cei pe care nu-i ştersese de pe faţa pământului 
răzvrătirea ţăranilor la Siniucha sau cei care se 
statorniciseră la hotarul cu tătarii — toţi aceştia 
grăbeau acum spre Lwów, la chemarea stăpânului, ca să 
pornească de acolo asupra unui vrăjmaş pe care nu-l 
cunoşteau. Veneau în număr mare şleahticii din Wotynia 
şi din alte ţinuturi mai depărtate, atât de mare era ura 
care crescuse în toate piepturile la vestea că vrăjmaşul 
ridicase braţu-i  profanator asupra  Ocrotitoarei 
Republicii de la Czestochowa. 

Cazacii nu mai cutezau să-i împiedice, fiindcă 
duioşia pătrunsese până şi în inimile cele mai 
înverşunate, iar pe de altă parte, erau siliţi de tătari să 
facă temenele înaintea regelui prin solii lor şi să-şi 
reînnoiască a suta oară jurământul de credinţă. O solie 
tătărască, primejdioasă pentru vrăjmaşii regelui, se afla 
la Lwów sub conducerea lui Subaghazi-bei, oferind 
Republicii în numele hanului un ajutor de o sută de mii 
de luptători din care patruzeci de mii puteau să 

pornească îndată la luptă de la Kamieniec. 

Afară de solia tătarilor, se mai afla şi o deputăţie 
transilvană pentru continuarea negocierilor începute cu 
Rakoczi” în legătură cu moştenirea tronului; mai erau la 
Lwów trimisul împăratului şi reprezentantul papei care 
venise odată cu regele; zilnic soseau deputăţii de la 
oştile coroanei şi cele lituaniene, de la ţinuturi şi olaturi, 
cu declaraţii de credinţă faţă de rege şi dorinţa de a 
apăra până la ultima suflare ţara încălcată. 

Norocul regelui sporea, Republica, îngenuncheată 
până nu demult, se ridica văzând cu ochii spre uimirea 
veacurilor şi a noroadelor. Sufletele oamenilor ardeau 
de dorinţa de a porni războiul, de a se răzbuna, şi în 
acelaşi timp se întăreau. Şi aşa cum primăvara ploaia 
caldă şi bogată topeşte zăpezile, tot aşa nădejdea 
spulbera acum toate îndoielile. Nu numai că vroiau 
izbânda, dar şi credeau în ea. Veşti care de care mai 
îmbucurătoare, deşi câteodată neadevărate, treceau din 
gură în gură. Se vorbea deseori de cetăţi cucerite sau 
despre bătălii în care polcuri necunoscute, conduse de 
căpetenii de care nu auzise nimeni până atunci, îi 
nimiciseră pe suedezi, despre gloatele înfricoșătoare ale 
ţăranilor care se ridicau ca stolurile de lăcuste împotriva 
vrăjmaşului. Numele lui Ştefan Czarniecki se auzea tot 
mai des pe buzele tuturor. 

Ştirile conţineau nu o dată amănunte înşelătoare, 
dar luate laolaltă, răsfrângeau asemenea unei oglinzi 
cele ce se petreceau în ţară. 

5 Gheorghe Rakoczi (m. 1660) — prinţ de Transilvania; a dus 
o politică antiotomană. Plănuieşte împărţirea Republicii cu Carol 
Gustav şi organizează o campanie în Polonia, în 1657, dar e înfrânt. 

La Lwów, sărbătorile parcă nu se mai sfârşeau. 
Când venise regele, oraşul îl întâmpinase după cuviinţă: 
preoţii celor trei rituri, pârgarii, târgoveţii şi breslele. 
Prin pieţe şi pe uliţe, oriunde ţi-ai fi aruncat privirile, 
fluturau steaguri albe, albastre, purpurii, aurii. 
Lwowienii îşi înălţau cu mândrie leul de aur pe un câmp 
siniliu, aducându-şi aminte de năvălirile cazacilor şi ale 
tătarilor. La ivirea regelui, mulțimile începeau de fiecare 
dată să strige, iar acestea nu lipseau de nicăieri. 

În zilele din urmă, populaţia oraşului se dublase. 
Afară de senatori şi episcopi, afară de şleahtici, veneau 
întruna ţăranii care auziseră că regele plănuieşte să le 
îmbunătăţească viaţa. Aşa că sumanele şi bundele se 
amestecau pretutindeni cu surtucurile târgoveţilor. 
Armenii întreprinzători cu feţe oacheşe îşi desfăcuseră 
tarabele cu mărfuri şi arme de tot felul, pe care 
şleahticii le cumpărau cu lăcomie. 

Mai erau şi destui tătari care însoțeau solia, şi 
maghiari, şi moldoveni, şi austrieci, mulţime de 
poporeni şi de oşteni, de chipuri felurite şi straie 
ciudate, colorate; erau şi o groază de slujitori de pe la 
curţile magnaţilor; paici uriaşi, haiduci, ieniceri, cazaci 
înveşmântaţi în roşu şi scutieri în haine străine. 

Pe uliţe, larma nu contenea nici o clipă, de 
dimineaţa până seara; treceau steaguri, din oştirea 
regulată, cete de şleahtici călări, platoşele şi săbiile 
scânteiau, se auzeau porunci, nechezat, de cai, duruitul 
tunurilor şi cântece pline de ameninţări şi blesteme 
împotriva suedezilor. 

lar clopotele din bisericile poloneze, rutene şi 

armeneşti băteau fără încetare, vestind tuturor că 
regele se află la Lwów şi că, dintre oraşele de scaun, 
Lwów îl primise cel dintâi pe regele pribeag, spre 
veşnica-i laudă. 

I se închinau până la pământ oriunde se arăta; 
căciulile zburau în sus, iar strigătele de vivat 
cutremurau  văzduhul; oamenii se descopereau şi 
înaintea caleştilor episcopilor care făceau semnul crucii 
asupra mulţimii; arătau cinstirea cuvenită senatorilor, 
respectându-i pentru credinţa lor faţă de rege şi ţară. 

Tot oraşul fierbea. Noaptea se aprindeau prin pieţe 
grămezi de lemne, în jurul cărora poposeau, cu tot 
gerul, aceia care nu-şi aflaseră loc pe nicăieri. 

Regele petrecea zile întregi sfătuindu-se cu 
senatorii. Se primeau solii străini, deputăţiile ținuturilor 
şi ale oştenilor, chibzuiau cum să umple vistieria goală; 
se foloseau tot felul de mijloace, ca să stârnească 
războiul acolo unde nu începuse până atunci. 

Olăcării grăbeau spre oraşele mai însemnate, în 
toate părţile Republicii, până hăt, în ţinuturile prusiene 
şi în Samogiţia; la Tyszowce, la hatmani, la jupân 
Sapieha care, după căderea Tykocinului, pornise cu 
oastea spre miazăzi, şi la marele stegar Koniecpolski, 
aflat şi acum alături de suedezi. Acolo unde era nevoie, 
se trimiteau ajutoare băneşti, iar cei care se urneau mai 
greu erau îndemnați prin ordonanţe. 

Regele recunoscu, consfinţi şi întări confederaţia de 
la Tyszowce, intrând şi el în această tovărăşie şi luând 
conducerea treburilor mai însemnate în mâinile-i 
neobosite; trudea de dimineaţa până noaptea târziu, 

jertfindu-şi odihna şi sănătatea pentru binele Republicii. 

Nu ajunsese însă la capătul sforţărilor, deoarece 
hotărâse să încheie, în numele lui şi al stărilor, 
asemenea alianţă pe care să n-o poată înfrânge nici o 
putere pământească şi care să slujească în viitor la 
îndreptarea Republicii. 

Acum sosise, în sfârşit, clipa potrivită. 

De la senatori, taina ajunsese la şleahtici, iar de la 
aceştia la mulţimea fără număr, deoarece dis-de- 
dimineaţă se vorbea că în timpul slujbei se va întâmpla 
un lucru de mare însemnătate, iar regele va depune nu 
ştiu ce jurământ. Se vorbea despre îmbunătăţirea vieţii 
ţăranilor şi despre o alianţă cu cerul; alţii susțineau că 
se petrec lucruri nemaipomenite în istorie, dar 
curiozitatea era stârnită şi toată lumea era în aşteptare. 

Ziua era geroasă, cu multă lumină, fulgi mici de 
zăpadă se zbenguiau prin văzduh, lucind ca nişte 
scântei. Pedestrimea regală de la Lwów şi din judeţul 
Zydacz6w, în şube albastre tivite cu aur, şi jumătate din 
polcul maghiar se rânduiră în două şiruri lungi înaintea 
bisericii catolice, cu muschetele la picior; prin faţa lor, 
ca nişte păstori, umblau de, colo-colo căpeteniile cu 
bastoanele, însemne ale puterii, în mână. Printre 
rândurile de oşteni se scurgea ca un râu spre biserică 
mulţimea multicoloră, înainte mergeau şleahticii şi 
cavalerii, urmaţi de sfatul oraşului cu lanţuri aurite la 
gât şi cu lumânări în mână, condus de şoltuz* un doftor 
vestit în tot ţinutul, înveşmântat într-o mantie de catifea 
şi cu beretă pe cap; înapoia sfatului veneau târgoveţii, 


5 Un fel de primar. 

printre care se aflau mulţi armeni cu tichii verzi pe cap 
împodobite cu aur şi în halate largi orientale. Cu toate 
că ţineau de alt rit, luau şi ei parte, reprezentând starea 
negustorilor. După târgoveţi se înşiruiau meşteşugurile, 
fiecare cu flamura lui, aşadar măcelarii, brutarii, 
cizmarii,  aurarii,  alămarii,  lăcătuşii,  armurierii, 
tăbăcarii, vinarii şi mulţi alţii; toţi erau aleşi pe 
sprânceană şi păşeau în urma flamurii pe care o ducea 
cel mai arătos dintre ei. Veneau apoi frăţiile de tot felul 
şi mulţimea pestriță în surtuce de cânepă, cojoace, 
bunde, sumane, locuitori de la marginea oraşului şi 
ţărani. Erau lăsaţi să intre cu toţii, până când biserica se 
umplu de oameni din toate stările, bărbaţi şi femei. 

În sfârşit, începură să sosească şi caleştile, dar 
ocoliră intrarea cea mare, deoarece regele, episcopii şi 
dregătorii intrau pe altă uşă, mai aproape de altar. 
Oştenii prezentau armele mereu: în cele din urmă, 
coborâră muschetele la picior şi începură să sufle în 
mâinile îngheţate, slobozind din piept trâmbe de aburi. 

Regele veni împreună cu trimisul papei, Widon, apoi 
sosiră pe rând arhiepiscopul de Gniezno cu prinţul 
Czartoryski, episcopul de Cracovia, episcopul de Lwów. 
marele cancelar al coroanei şi mulţi alţi voievozi şi 
castelani. Toţi aceştia intrară pe uşiţa laterală, iar 
caleştile, curtenii, rândaşii şi ceilalţi slujitori care-i 
însoţiseră alcătuiau parcă o nouă suită de oşteni într-o 
latură a bisericii. 

Slujba o celebră Widon, solul papei, înveşmântat în 
purpură, cu o mantie albă deasupra, presărată cu perle 
şi aur. 

Regele avea să îngenuncheze pe o podişcă aşezată 
între altarul cel mare şi scaunele din faţă, înaintea 
căreia era întins un covor turcesc. Episcopii şi senatorii 
mireni ocupau scaunele canonicilor. 

Lumina multicoloră care pătrundea pe fereastră, 
amestecată cu strălucirile lumânărilor de la altar, cădea 
pe chipurile senatorilor, ascunse în umbra stranelor 
canonicilor, pe bărbile albe, pe staturile impunătoare, 
pe lanţurile de aur şi veşmintele de catifea. Parcă era 
senatul roman, atâta măreție împrăştiau aceşti bătrâni; 
ici-colo printre capetele ninse apărea faţa câte unui 
senator oştean ori căpşorul bălai al vreunui fecior de 
magnat; toate privirile, sunt aţintite la altar, se roagă cu 
toţii; flăcăruile lumânărilor strălucesc şi se încovoaie; 
fumul cădelniţelor face ape-ape în lumină. De cealaltă 
parte a scaunelor, biserica geme de lume, flamurile 
lucesc în culori de curcubeie deasupra capetelor. 

Regele Jan Kazimierz căzu cu faţa la pământ în 
formă de cruce şi se umili înaintea puterii dumnezeieşti. 
În sfârşit, solul papei luă din cutia de la altar un pocal şi, 
se apropie de podişca pe care îngenunchease regele. 
Acesta se ridică îndată cu chipul străluminat, glasul 
nunţiului papal răsună: Ecce Agnus Dei“ şi regele primi 
împărtăşania. 

O vreme se aşeză iarăşi în genunchi, apoi se ridică 
şi-şi înălţă ochii şi braţele spre cer. 

În biserică se înstăpâni o tăcere adâncă, de nu se 
mai auzeau nici răsuflările oamenilor. Înţeleseră cu toţii 
că sosise clipa cea mare şi regele avea să depună 


6 Tată mielul Domnului (lat.). 

jurământul; toţi ascultau cu suflete reculese; regele 
întârzie un răstimp cu braţele ridicate, apoi vorbi astfel, 
cu glasul mişcat, dar limpede şi răsunător ca un dangăt 
de clopot. 

— Maică a neamului dumnezeiesc şi Sfântă 
Fecioară! Eu, Jan Kazimierz, rege din mila Fiului tău, 
Regele regilor şi stăpânul meu, vin la picioarele tale şi 
fac această confederație: pe tine te aleg astăzi 
Ocrotitoare a mea şi Regină a regatului meu. 
Încredinţez pazei tale regatul meu şi pe mine, marele 
principat lituanian, Rutenia, ţinuturile  prusiene, 
Mazowsze, Samogiţia, Letonia şi Czernihów, oştirea 
celor două popoare şi pe toţi ceilalţi. Îndură-te şi ajută- 
mi regatul în această clipă de restrişte împotriva 
vrăjmaşilor... 

Regele căzu iarăşi în genunchi şi tăcu o vreme; în 
biserică domnea şi acum o linişte adâncă, aşa că se 
ridică şi vorbi mai departe: 

— Şi pentru că, alături de poporul polonez, 
covârşit de binefacerile tale, am datoria de a te sluji cu 
înflăcărare, mă leg înaintea ta, în numele meu, al 
dregătorilor şi al senatorilor, al şleahticilor şi al 
celorlalţi, înaintea Fiului tău, Isus Christos, mântuitorul 
nostru, să sporesc în toate ţinuturile regatului meu 
cinstirea şi slava ta. Făgăduiesc, de asemenea, că dacă 
prin mila Fiului tău voi dobândi biruinţa asupra 
suedezilor, mă voi strădui ca de acum înainte, în fiecare 
an şi în această zi, să se facă slujbe în toată ţara întru 
slava lui Dumnezeu şi a ta, Maică Precestă! 

Aici se întrerupse iarăşi şi îngenunche. În biserică 

se iscară murmure, dar glasul regelui le acoperi 
numaidecât şi, cu toate că acum tremura de căinţă şi 
înduioşare, răsuna şi mai limpede: 

— Şi pentru că recunosc cu mare durere în 
inimă că nenorocirile de tot felul, pe care le-am îndurat 
cu toţii timp de şapte ani, pedeapsa dreaptă trimisă 
asupra regatului meu de Dumnezeu pentru gemetele 
ţăranilor asupriţi de oşteni, mai făgăduiesc că, după 
aşezarea păcii, mă voi strădui din răsputeri, împreună 
cu celelalte stări ale Republicii, ca truditorii câmpului să 
nu mai fie nedreptăţiţi de nici un fel de asuprire. De 
aceea, Maică milostivă, Regină şi Stăpână a mea, tu 
care m-ai îndemnat să fac acest bine, roagă-l pe Fiul tău 
să mă ajute în marea-i bunătate să împlinesc cele 
făgăduite. 

Ascultau aceste vorbe ale regelui clerul, senatorii, 
şleahticii şi norodul de rând. În biserică răsunară hohote 
de plâns, ţăranii izbucniră cei dintâi în suspine, urmaţi 
îndată de ceilalţi. Îşi înălţau cu toţii braţele spre cer, iar 
glasurile sugrumate de plâns repetau: „Amin, Amin, 
Amin!” în semn că împărtăşeau simţămintele şi 
legământul regelui. Înflăcărarea cuprinse inimile şi se 
înfrăţiră cu toţii în această clipă în dragostea faţă de 
Republică şi de Ocrotitoarea ei. Apoi, o bucurie 
nemărginită se răsfrânse pe chipurile tuturor, deoarece 
în toată biserica nu se mai îndoia nimeni că Dumnezeu îi 
va pedepsi pe suedezi. 

Când se isprăvi slujba, în răpăitul muschetelor şi 
bubuitul treascurilor, în mijlocul strigătelor „Izbândă, 
izbândă! Trăiască!” regele plecă spre cetate, unde 

această unire cu puterile, cereşti fu iscălită odată cu cea 
de la Tyszowce. 


Capitolul XXXI 


După acele zile de sărbătoare, veştile începură să 
sosească la Lwów asemenea unor păsări înaripate. Mai 
vechi ori proaspete, mai mult sau mai puţin 
îmbucurătoare — toate îmbărbătau inimile. Confederaţia 
de la Tyszowce se întindea ca pârjolul, câştigând noi 
sprijinitori. Şleahtici sau oameni de rând i se alăturau cu 
toţii. Oraşele dădeau care de povară, flinte şi 
pedestrime, evreii bani. Nimeni nu cuteza să se 
împotrivească ordonanţelor; încălecau până şi cei mai 
zăbovelnici. Se aduse la cunoştinţa tuturor şi ordonanța 
lui  Wittemberg, îndreptată împotriva confederației. 
Focul şi sabia aveau să pedepsească pe aceia care 
treceau de partea tovărăşiei. Urmarea fu ca şi când 
cineva ar fi vrut să stingă focul, aruncând gaz peste el. 
Pentru a spori înverşunarea împotriva suedezilor, multe 
exemplare din acest manifest fură împrăştiate cu ştirea 
regelui la Lwów şi nu se cuvine să spunem ce făceau 
gloatele cu aceste hârtii, destul că vântul le purta pe 
ulite grozav de ruşinate, iar  şcolarii  înfăţişau 
„încurcătura lui Wittemberg” în scene de vicleim, spre 
bucuria mulțimilor, cântând stihuri care începeau astfel: 


Wittemberg, o, vai sărmane, 
Fugi degrabă peste mare 
Ca un iepuraş! 

Căci de-ţi pică năsturaşii, 
Ai să-ţi pierzi pantalonaşii 
Fugi tot mintenaş! 


Ca şi când ar fi vrut să împlinească vorbele 
cântecului; Wittemberg lăsă în locul lui la Cracovia pe 
vrednicul Wirtz şi plecă în grabă la Elblag, unde regele 
suedez se afla împreună cu regina, petrecându-şi 
vremea în ospeţe şi bucurându-se în inima lui că 
ajunsese stăpânul unui regat atât de bogat. 

La Lwow veniră ştiri şi despre căderea Tykocinului, 
care înveseliră oamenii. Lucru de mirare, dar zvonul se 
împrăştiase înainte de venirea vreunui sol. Părerile erau 
împărţite doar în ceea ce priveşte soarta prinţului; nu se 
ştia sigur dacă voievodul de Wilno murise sau se afla în 
robie, se vorbea însă că jupân Sapieha, în fruntea unei 
oştiri însemnate, plecase din Podlasie în ţinutul 
Lublinului, spre a se uni cu hatmanii, şi sporea în putere 
cu fiecare zi tot mai mult. 

În cele din urmă, veniră şi solii voievodului de 
Witebsk, în număr destul de mare, deoarece jupân 
Sapieha trimitea regelui nici mai mult, nici mai puţin 
decât un steag de călărime, dorind prin aceasta să arate 
cinstirea cuvenită stăpânului, să-l apere de primejdii şi, 
poate, să crească şi el în ochii acestuia. 

Steagul era condus de tânărul  polcovnic 
Wołodyjowski, veche cunoştinţă a regelui, aşa că Jan 
Kazimierz îi porunci să se înfăţişeze înaintea lui şi, 
luându-i capul în mâini, îi spuse: 

— Fii binevenit, oştene plin de faimă! A trecut 

o groază de vreme de când nu te-am mai văzut. 
Credeam că la Beresteczko te-am văzut ultima oară, erai 
năclăit tot de sânge. 

Jupân Michat făcu o plecăciune adâncă şi răspunse: 

— Şi mai târziu la Varşovia, stăpâne milostiv, 
am fost şi eu la cetate împreună cu castelanul de Kiev. 

— Slujeşti mereu? N-ai vrut să te bucuri de 
tihna casei tale? 

— Măria ta, Republica a fost în nevoie şi în 
timpul războiului s-a prăpădit şi moşioara mea. Aşa că n- 
am nici un locşor unde să-mi pun capul pe căpătâi, dar 
nu-mi fac gânduri, fiindcă socotesc că datoria unui 
oştean este, înainte de toate, slujirea regelui şi a ţării. 

— Deie Domnul să fie cât mai mulţi ca tine, cât 
mai mulţi... Vrăjmaşul nu şi-ar fi întins atâta stăpânirea. 
Cu ajutorul lui Dumnezeu, va veni şi ziua răsplăţii, dar 
acum spune ce-aţi făcut cu voievodul de Wilno?! 

— Voievodul de Wilno se află la judecata lui 
Dumnezeu. A murit când am dat ultima năvală. 

— Cum s-a întâmplat? 

— lată scrisoarea voievodului de Witebsk, 
spuse jupân Michał. 

Regele luă scrisoarea şi începu să citească, dar se 
întrerupse îndată: 

— Jupân Sapieha greşeşte, rosti, când scrie că 
rangul de mare hatman de Lituania vacat; nu vacat, 
deoarece îi dăm lui buzduganul. 

— Un altul mai vrednic nu se află, răspunse 
jupân Michat, şi întreaga oştire îţi va arăta măriei tale 
recunoştinţă până la moarte pentru această faptă. 

Regele  zâmbi la auzul acestei mărturisiri, 
neprefăcute şi citi mai departe. 

După o clipă, zise oftând: 

— Radziwitt ar fi putut să fie cea mai frumoasă 
perlă în această coroană vestită, dacă trufia şi 
deşertăciunile în care credea nu i-ar fi secătuit sufletul... 
Acum nu se mai poate face nimic! Necercetate sunt 
hotărârile Domnului!... Radziwił şi Opaliński... aproape 
în acelaşi timp... Doamne, judecă-i nu după păcatele lor, 
ci după milostenia ta. 

Urmă un răstimp de tăcere, după care regele 
începu să citească din nou. 

— Îi suntem recunoscători voievodului, spuse 
când isprăvi, că ne trimite un steag întreg la îndemână 
şi, cum scrie, pe cel mai viteaz cavaler. Aici însă nu e 
nici o primejdie, iar de asemenea oştire e nevoie pe 
câmpul de bătaie. Odihniţi-vă câteva zile, apoi o să 
plecaţi la jupân Czarniecki, căci nu ne îndoim că cea mai 
mare putere se va îndrepta asupra lui. 

— Măria ta, ne-am odihnit destul la Tykocin, 
răspunse micul viteaz cu însufleţire, şi dacă n-ar trebui 
să dăm mâncare la cai, am putea porni numaidecât, 
pentru că alături de jupân Czarniecki ne aşteaptă mari 
bucurii!... E o mare fericire pentru noi să privim chipul 
măriei tale, dar inima ne dă ghes să pornim asupra 
suedezilor. 

Regele se lumina. O bunătate părintească i se 
aşternu pe faţă si rosti, privind cu mulţumire la făptura 
îndârjită a micului cavaler: 

— Oştene, tu ai zvârlit cel dintâi buzduganul de 

polcovnic la picioarele răposatului prinţ şi voievod de 
Wilno? 

— N-am fost cel dintâi, măria ta, dar a fost 
prima oară, deie Domnul să fie şi ultima, când m-am 
răzvrătit împotriva mai-marilor mei. 

Aici jupân Michat se poticni, apoi adăugă: 

— Altfel nu s-a putut! 

— Fireşte, consimţi regele, au fost clipe grele 
pentru cei ce înţeleg rostul datoriei ostăşeşti, dar şi 
ascultarea îşi are marginile ei, dincolo de care începe 
vina. Au rămas multe căpetenii alături de Radziwilt? 

— Dintre polcovnici, l-am găsit la Tykocin 
numai pe jupân Chartamp care nu l-a părăsit pe prinţ de 
la început, iar pe urmă n-a mai vrut să plece de lângă el, 
văzându-i prăbuşirea. Întârzia alături de Janusz numai 
din milă, fiindcă inima îl îndemna spre noi. Abia l-am pus 
pe picioare, asemenea foamete îndurau la castel, iar el 
îşi mai rupea şi de la gură, ca să-l hrănească pe prinţ. 
Acum a venit aici, la Lwów, să cerşească mila măriei tale 
şi odată cu el îţi cad şi eu la picioare, stăpâne milostiv, 
fiindcă este un slujitor credincios şi un bun oştean. 

— Să vie la noi, zise regele. 

— Măria ta, are să-ţi spună un lucru de mare 
însemnătate, pe care l-a auzit din gura lui Bogustaw la 
Kiejdany şi care priveşte siguranţa şi viaţa măriei tale. 

— Nu e oare vorba de Kmicic? 

Si Întocmai, stăpâne milostiv!... 

— Tu l-ai cunoscut pe Kmicic? 

— L-am cunoscut şi m-am bătut cu el, dar nu 
ştiu pe unde se află acum. 

— Ce crezi despre el? 

— Stăpâne milostiv, dacă s-a încumetat la 
asemenea faptă, e vrednic de cele mai îngrozitoare 
chinuri, fiindcă-i prăsila iadului. 

— Bine, dar nu-i nimic adevărat, se împotrivi 
regele, totul a fost o născocire a lui Bogusław... Să 
trecem însă peste asta, spune ce ştii despre isprăvile 
mai vechi ale acestui om. 

— A fost întotdeauna un mare  oştean, 
neîntrecut în arta războiului. Nimeni n-ar fi în stare să-l 
hăituiască pe Chowafski numai cu câteva sute de 
oameni, cum a făcut el; l-a chinuit pe vrăjmaş rău de tot. 
Mai mare minunea că nu i-au întins pielea pe tobă! Nici 
vorbă, Chowanski ar fi fost tare mulţumit, dacă ar fi pus 
mâna pe prinţul voievod, dar bucuria lui n-ar fi cunoscut 
margini, dacă cineva i l-ar fi dăruit pe Kmicic... Ajunsese 
până acolo că mânca cu furculiţa lui Chowanski, dormea 
pe covorul lui, se plimba în sania şi pe calul lui. Dar pe 
urmă s-a arătat trudnic şi pentru ai lui, şi-a făcut de cap, 
jurând să-şi căptuşească mantia cu osândirile, asemenea 
lui jupân Laszcz, iar la Kiejdany a întrecut măsura. 

Jupân Wołodyjowski povesti în amănunt cele 
petrecute la Kiejdany. 

Jan Kazimierz îl asculta cu luare-aminte, iar când 
jupân Michał istorisi cum fugise jupân Zagłoba mai întâi, 
apoi cum îşi scăpase tovarăşii din robia lui Radziwill, 
regele îşi puse mâinile în şold şi începu să râdă cu poftă. 

— Vir incomparabilis, vir incomparabilis! 
repetă. A venit şi el cu tine? 

— Se află la porunca măriei tale! răspunse 

Wotodyjowski. 

— Şleahticul ăsta l-a întrecut şi pe Ulise! Pe el 
şi, pe jupânii Skrzetuski să-i aduci la masa noastră, la o 
clipă de veselie, iar acum spune ce mai ştii despre 
Kmicic! 

— Abia din scrisorile pe care le-am găsit 
asupra lui Roch Kowalski am aflat că la Birze ne aştepta 
moartea. Prinţul ne-a urmărit şi s-a căznit să ne 
înconjure cu oastea, dar n-a izbutit. Am scăpat cu 
bine!... Ba l-am mai prins şi pe Kmicic, nu departe de 
Kiejdany, şi am dat poruncă să-l împuşte numaidecât. 

— Oho! se miră regele. La voi în Lituania 
treaba se face repede! 

— Dar jupân Zagłoba a poruncit să-l caute 
înainte prin buzunare, gândindu-se că va găsi niscaiva 
scrisori. A găsit într-adevăr scrisoarea hatmanului, din 
care am aflat că, dacă nu era Kmicic, nu ne mai duceau 
la Birze şi ne împuşcau la Kiejdany. 

— Ei vezi! îl întrerupse regele. 

— După aceea nu se mai cuvenea să-i luăm 
viaţa şi l-am lăsat slobod... Ce-a mai făcut pe urmă, nu 
ştiu, dar pe Radziwiłł tot nu l-a părăsit. Dumnezeu ştie 
ce fel de om e... Nu e prea uşor să-ţi faci o părere 
despre asemenea vifor. A rămas alături de Radziwilt, 
apoi a plecat undeva... Ne-a prevenit că prinţul a plecat 
de la Kiejdany asupra noastră. Nu pot tăgădui că ne-a 
făcut un mare bine, pentru că dacă nu ne-ar fi prevenit, 
prinţul voievod de Wilno ne-ar fi atacat şi ne-ar fi nimicit 
steagurile unul câte unul... Nici eu nu mai ştiu ce să 
cred, milostive stăpâne... Dacă prinţul Bogusław a 

minţit... 

— Se va arăta îndată, spuse regele. 

Şi bătu din palme. 

— Cheamă-l aici pe jupân Babinicz, îi porunci 
pajului care se ivi în prag. 

Pajul plecă şi în curând uşa de la încăperea regelui 
se deschise şi intră jupân Andrzej. Wołodyjowski, nu-l 
recunoscu la început, deoarece tânărul cavaler arăta 
foarte schimbat şi palid; nu-şi revenise încă bine după 
lupta din trecătoare. Jupân Michał se uita nedumerit la 
el. 

— Hm! spuse în sfârşit. Dacă n-ar fi slăbiciunea 
feţei şi numele pe care l-ai rostit măria ta, aş zice că e 
Kmicic! 

Regele zâmbi şi răspunse: 

— Tocmai ne povestea acest cavaler despre un 
mare tâlhar care purta acest nume, dar noi i-am dovedit 
negru pe alb că greşeşte şi nu ne îndoim că jupân 
Babinicz ne va sluji ca martor. 

— Stăpâne milostiv, răspunse repede Babinicz, 
ajunge un singur cuvânt al măriei tale, ca să-l curețe pe 
acest tâlhar de toate vinile, mai bine decât ar face-o 
jurămintele mele. 

— Şi glasul e acelaşi, spuse micul polcovnic din 
ce în ce mai uimit, dar nu avea această cicatrice. 

— Domnia ta, zise Kmicic, capul şleahticului e 
ca un răboj pe care se scrie mereu cu sabia... Aici se află 
şi crestătura domniei, tale, acum gândesc că mă 
recunoşti. 

Spunând acestea, se aplecă şi arătă cu degetul o 

dungă albă care se întindea aproape de ciuf. 

— E mâna mea! strigă Wołodyjowski. Ăsta e 
Kmicic! 

— Iar noi îţi spunem că nu-l cunoşti pe Kmicic! 
Se amestecă regele. 

— Cum aşa, stăpâne milostiv? 

— Pentru că tu ai cunoscut un mare oştean, dar 
un samavolnic şi un tovarăş întru trădare al lui 
Radziwitt... Iar aici se află acest Hector al Czestochowei, 
căruia Jasna Góra, după preotul Kordecki, îi datorează 
cel mai mult, aici se află apărătorul ţării şi slujitorul 
nostru de credinţă, care ne-a apărat cu pieptul lui şi ne- 
a scăpat viaţa în trecătoare, când suedezii ne încolţiseră 
ca o haită de lupi. Acesta e Kmicic cel de acum... 
Cunoaşte-l bine şi îndrăgeşte-l, că merită din plin! 

Wołodyjowski începu să-şi mişte mustăcioara bălaie, 
neştiind ce să mai zică, iar regele adăugă: 

— Şi mai află că nu i-a făgăduit nimic prinţului 
Bogustaw. Dimpotrivă, el a fost cel dintâi care a vrut să 
se răzbune pentru uneltirile lui, căci l-a răpit şi a vrut 
să-l dea în mâinile noastre. 

— Şi pe noi ne-a prevenit împotriva prinţului 
voievod de Wilno! strigă micul cavaler. Ce înger te-a 
schimbat, domnia ta? 

— Îmbrăţişaţi-vă! îi îndemnă regele. 

— Domnia ta, mi-ai plăcut de când te-am văzut! 
spuse jupân Kmicic. 

Căzură unul în braţele celuilalt, în timp ce regele se 
uita la ei şi ţâţâia din buze de mulţumire. Kmicic îl 
strânse cu atâta inimă pe micul viteaz, încât îl ridică în 

sus ca pe un pisoi şi abia după un răstimp îl lăsă iarăşi 
pe picioare. 

După care regele plecă la sfatul de fiecare zi, mai 
ales că şi cei doi hatmani ai coroanei veniseră la Lwow 
să întocmească oştirea şi s-o ducă lui jupân Czarniecki şi 
pâlcurilor confederate, care se mişcau prin ţară sub 
diferite căpetenii. 

Cavalerii rămaseră singuri. 

— Domnia ta, hai la cvartirul meu, îl pofti 
Wotodyjowski, ai să-i găseşti acolo pe cei doi Skrzetuski 
şi pe jupân Zagtoba care vor fi bucuroşi să audă ce mi-a 
spus regele. E şi jupân Chartamp cu ei. 

Dar Kmicic se apropie de micul viteaz cu 
îngrijorarea pe faţă. 

— Aţi găsit mulţi oameni alături de prinţul 
Radziwilt? întrebă. 

— Dintre polcovnici, numai Chartamp era cu el. 

— Nu-mi pasă de oşteni, pentru Dumnezeul... 
Dar femei? 

— Acum ghicesc despre ce e vorba— răspunse 
micul cavaler, împurpurându-se, pe jupâniţa Billewicz a 
dus-o prinţul Bogustaw la Taurogi. 

Chipul lui Kmicic se schimbă deodată, mai întâi păli 
ca ceara, apoi roşi pentru a deveni iarăşi mai galben ca 
înainte. Nu mai era în stare să lege nici două vorbe, 
trăgea cu lăcomie aerul pe nări, de parcă i se îneca 
răsuflarea în piept. După aceea, îşi duse amândouă 
mâinile la tâmple şi, alergând ca un nebun prin 
încăpere, începu să repete: 

— Vai de mine, vai de mine! 

— Hai, domnia ta, Chartamp iţi va spune ce s-a 
întâmplat, fiindcă el a fost de faţă, spuse Wotodyjowski. 


Capitolul XXXII 


După ce ieşiră de la rege, cei doi cavaleri porniră în 
tăcere. Wotodyjowski nu voia să vorbească, iar Kmicic 
nu putea, fiindcă durerea şi turbarea îi sfâşiau inima; îşi 
făceau loc prin mulţimea care se adunase în număr 
mare pe ulite la vestea că prima ceată din tătarii 
făgăduiţi de han avea să intre în oraş, ca să se înfăţişeze 
înaintea măriei sale. Micul viteaz mergea înainte, iar 
Kmicic se împleticea în urma lui cu calpacul pe ochi, 
îmbrâncind oamenii pe drum. 

Abia când ieşiră la lărgime, jupân Michat îl apucă 
pe Kmicic de încheietura mâinii şi-i spuse: 

— Stăpâneşte-te, domnia ta!... Cu deznădejdea 
nu faci nimic! 

— Nu sunt deznădăjduit, răspunse Kmicic, dar 
am nevoie de sângele lui! 

— Poţi să fii sigur că-l vei găsi printre vrăjmaşii 
Republicii! 

— Cu atât mai bine! zise jupân Andrzej repede. 
Dar şi-n biserică de l-aş găsi... 

— Pentru Dumnezeu, nu huli, domnia ta! se 
grăbi să-l întrerupă micul polcovnic. 

— Trădătorul ăsta mă bagă în păcat! 

Tăcură o vreme, după care Kmicic întrebă cel 
dintâi: 

— Unde-i acum? 

— Poate la Taurogi sau în altă parte. Chartamp 
o să ştie mai bine. 

— Să mergem! 

— Nu mai e departe. Oştenii sunt afară din 
oraş, dar noi stăm aici... şi cu noi e şi Chartamp. 

Pe neaşteptate, Kmicic începu să răsufle greu, ca 
omul care urcă un povârniş nu prea lin. 

— Sunt încă tare slăbit! şopti. 

— Cu atât mai mult trebuie să te stăpâneşti, cu 
cât vei avea de-a face cu asemenea războinic. 

— Am mai avut o dată şi iată cu ce m-am ales. 

Kmicic îi arătă cicatricea de pe faţă. 

— Domnia ta, spune-mi şi mie cum a fost, 
pentru că regele a amintit doar în treacăt. 

Jupân Andrzej începu să povestească şi, cu toate că 
scrâşnea din măsele şi mai că da cu calpacul de pământ, 
gândurile i se îndreptară în altă parte şi se mai linişti. 

— Ştiam că domnia ta eşti un om dintr-o 
bucată, zise micul viteaz, dar nu mă aşteptam să-l 
răpeşti pe Bogusław Radziwilt din mijlocul oştenilor lui. 

Ajunseră la cvartir. Cei doi Skrzetuski, jupân 
Zagtoba, arendaşul de la Wasosza şi Chartamp tocmai 
prefirau nişte cojocele pe care le adusese un tătar să le 
vândă. Chartamp, care-l cunoştea cel mai bine pe 
Kmicic, îl recunoscu de la prima aruncătură de ochi şi 
strigă, scăpând cojocelul din mână: 

— Isuse, Marie! 

— Lăudat fie numele Domnului! exclamă 
arendaşul de la Wasosza. 

Dar înainte ca ceilalţi să-şi revină din uimire, 

Wotodyjowski spuse: 

— Domniile voastre, vă înfăţişez pe acest 
Hector de la Częstochowa, slugă de credinţă a regelui, 
care şi-a vărsat sângele pentru ţară şi pentru rege. 

Uimirea tuturor spori şi mai mult, iar vrednicul 
jupân Michał le povesti îndată cu mare însufleţire tot ce 
auzise de la rege despre meritele lui Kmicic, şi de la 
acesta despre răpirea prinţului Bogustaw, isprăvind 
astfel: 

— Aşadar, nu numai că nu e nimic adevărat din 
tot ce a spus prinţul pe socoteala acestui cavaler, ci 
dimpotrivă, Kmicic e cel mai înverşunat duşman al lui. 
De aceea a luat-o pe jupâniţă Billewicz de la Kiejdany, 
ca să se răzbune în vreun fel asupra lui. 

— lar nouă, cavalerul ăsta ne-a scăpat viaţa şi 
a prevenit steagurile confederaţiilor împotriva prinţului 
voievod, adăugă jupân Zagłoba. Faţă de asemenea 
merite, vechile păcate nu mai înseamnă nimic! Pe legea 
mea, jupâne Michał, bine că a venit cu tine! Slavă 
Domnului că steagul nostru se află în afara oraşului, 
pentru că laudanienii sunt grozav de porniţi împotriva 
lui şi l-ar fi luat în săbii înainte de a apuca să zică vreo 
vorbă. 

— Domnia ta, ne bucurăm din toată inima şi te 
primim ca pe un frate şi viitor tovarăş! spuse Jan 
Skrzetuski. 

Chartamp mai că se luă cu mâinile de păr. 

— Unul ca ăsta nu se poticneşte niciodată! zise. 
De fiecare dată scapă cu faţa curată, iar pe deasupra se 
mai acoperă şi de faimă! 

— Nu v-am spus eu! strigă Zagłoba. Când l-am 
văzut la Kiejdany, am gândit numaidecât: iată un oştean 
în stare de orice! Vă aduceţi aminte că ne-am îmbrăţişat 
de la început? E adevărat că eu i-am stricat socotelile lui 
Radziwitt, dar şi el a pus umărul. Dumnezeu mi-a trimis 
gândul cel bun şi nu v-am lăsat să-l împuşcaţi la 
Billewicze... Domniile voastre, nu se cuvine să ospeţim 
asemenea cavaler cu gâtlejurile uscate, o să ne creadă 
nişte prefăcuţi. 

La aceste cuvinte, Rzędzian se descotorosi de 
tătarul cu cojocele şi, împreună cu feciorii de casă, puse 
la cale aducerea băuturii. 

Dar jupân Kmicic voia să afle cât mai repede ce ştia 
Chartamp despre plecarea Olenkăi. 

— Domnia ta ai fost acolo? îl întrebă. 

— Aproape că nu m-am mişcat de la Kiejdany, 
răspunse năsosul. Prinţul Bogustaw a venit la prinţul 
voievod. Pentru cină s-a gătit de-ţi lua ochii şi se vedea 
cât de colo că jupâniţa Billewicz i-a căzut cu tronc, 
fiindcă mai că nu torcea de mulţumire, ca un cotoi când 
îl mângâi pe spinare. Dar cotoiul se spune că se roagă, 
pe când prinţul Bogustaw, dacă se ruga, apoi o făcea 
numai spre slava diavolească. Şi ce se mai linguşea, ce- 
şi mai lingea buzele. 

— Las-o baltă! îl întrerupse Wołodyjowski. 
Prea-l chinuieşti rău pe acest cavaler! 

— Dimpotrivă! Vorbeşte, domnia ta, vorbeşte! 
se împotrivi Kmicic. 

— A spus atunci la masă, îşi urmă vorba 
Charlamp, că nu-i nici o înjosire pentru un Radziwitt 

dacă se însoţeşte cu o fiică de şleahtic. Mai mult, el 
însuşi preferă o şlahtiancă prinţeselor pe care i le-au 
petit regii Franţei şi ale căror nume nu mi le-aduc 
aminte, fiindcă sunau tare ciudat, parcă-şi chema cineva 
câinii prin bungetul pădurii. 

— Nici nu vrem să le auzim! îl grăbi Zagtoba. 

— Se vede că spunea toate acestea, ca s-o 
câştige pe jupâniţă, iar noi, văzând ce se sfinţeşte, ne 
uitam unii la alţii şi ne făceam cu ochiul, socotind că se 
întindea o capcană nevinovăţiei. 

— Dar ea, ea?!... întrebă Kmicic nerăbdător. 

— Ea, ca orice fată de neam mare şi cu purtări 
alese, nu arăta nici o mulţumire, nici nu se uita la el. 
Abia când prinţul Bogusław a început să vorbească 
despre domnia ta, şi-a aţintit privirile asupra lui. S-a 
întâmplat un lucru aproape de spaimă atunci când a 
spus că domnia ta te-ai oferit pentru nu ştiu cât ducați 
să-l răpeşti pe rege şi, viu sau mort, să-l dai pe mâna 
suedezilor. Am crezut cu toţii că biata jupâniţă o să-şi 
dea duhul, dar mânia împotriva domniei tale era atât de 
mare, încât a învins slăbiciunea femeiască. Şi când 
Bogusław a început să spună cu câtă scârbă a respins 
propunerea domniei tale, a început să-l admire şi să se 
uite la el cu recunoştinţă, iar după aceea, când a vrut s-o 
conducă de la masă, nu i-a mai refuzat braţul. 

Kmicic îşi acoperi ochii cu mâinile. 

— Loveşte, loveşte, cine crede-n Dumnezeu! 
repetă. 

Deodată zvâcni în picioare. 

— Rămâneţi sănătoşi, domniile voastre! 

— Ce va să zică asta, încotro? întrebă Zagłoba 
aţinându-i calea. 

— Regele o să-mi dea învoire şi am să plec să-l 
găsesc! se descarcă Kmicic. 

— Pe rănile lui Christos, aşteaptă, domnia ta! 
Nici n-ai ascultat tot, iar de căutat ai destul timp. Cu 
cine pleci şi unde ai să-l găseşti? 

Poate că jupân Andrzej nu l-ar fi ascultat, dar 
puterile îl părăsiră, era încă slăbit de pe urma rănilor, 
aşa că se lăsă să cadă pe laviţă şi, rezemându-se de 
perete, închise ochii. 

Zagtoba îi întinse un pahar de vin, pe care îl apucă 
în grabă cu mâna tremurătoare şi, vărsând băutura pe 
barbă şi pe piept, îl dădu peste cap. 

— Nu e încă nimic pierdut, spuse Jan 
Skrzetuski, dar e nevoie de multă prevedere când ai de- 
a face cu asemenea magnat. O faptă nesăbuită poate să 
vă piardă pe amândoi, pe jupâniţă şi pe domnia ta. 

— Ascultă-l pe Chartamp până la capăt! îl 
îndemna jupân Zagłoba. 

Kmicic îşi încleşta dinţii. 

— Ascult cu răbdare. 

— Nu ştiu dacă jupâniţa a plecat de bunăvoie, 
continuă Chartamp fiindcă n-am fost de faţă: ştiu numai 
că spătarul de Rosienie s-a împotrivit, de aceea au 
încercat mai întâi să-l convingă, apoi l-au închis în 
spătărie, iar în cele din urmă l-au lăsat să plece la 
Billewicze. Jupâniţa nu se află pe mâini bune, de ce să 
ne ascundem după deget, pentru că se spune că tânărul 
prinţ e mai lacom decât un turc când e vorba de sexul 

frumos. Când îi place o femeie, poate să fie şi căsătorită, 
că lui nu-i pasă de nimic. 

— Vai mie, vai mie! repetă Kmicic. 

— Netrebnicul! strigă Zagtoba. 

— Mă mir numai că prinţul voievod n-a 
pregetat să i-o dea lui Bogustaw, rosti Skrzetuski. 

— Păi nu mă prea pricep la treburi de-astea, 
răspunse Charlamp, aşa că repet şi eu ce spuneau 
căpeteniile, mai ales Ganchof care cunoştea toate 
arcana prinţului. Am auzit cu urechile mele când cineva 
a exclamat faţă cu el: „Tânărul nostru prinţ n-o să-i mai 
lase nimic lui Kmicic!” iar Ganchof a răspuns: „în 
plecarea asta e mai mult lucru politicesc decât dragoste. 
Prinţul Bogusław nu iartă pe nici una, dar dacă jupâniţa 
se va împotrivi, nu se va purta cu ea cum s-a purtat cu 
celelalte, pentru că s-ar stârni vâlvă, şi la Taurogi se află 
şi jupâneasa voievodului cu fiica ei, de care Bogustaw 
trebuie să ţină seamă, având în vedere că vrea să-i ceară 
mâna tinerei prințese... Îi va veni destul de greu să se 
prefacă cinstit, dar la Taurogi n-are încotro”. 

— Domnia ta, gândesc că acum ţi s-a luat 
piatra de pe inimă! se bucură jupân Zagłoba. E limpede 
că pe jupâniţă n-o ameninţă nici o primejdie. 

— Atunci de ce a luat-o cu el? răcni Kmicic. 

— Bine faci că mă întrebi pe mine, răspunse 
Zagłoba, pentru că eu dau repede de rostul iţelor, oricât 
ar fi de încurcate, pe când alţii s-ar căzni degeaba cu 
anii. De ce s a luat-o cu el? Nu tăgăduiesc că i-a plăcut, 
dar a dus-o la Taurogi, ca să-i oprească astfel pe toţi cei 
din neamul Billewicz, care-i mare şi puternic, de la fapte 


627 


vrăjmaşe împotriva lui Radziwill. 

— Poate fi! întări Chartamp. Nu mai încape 
îndoială că la Taurogi va trebui să-şi înfrâneze poftele, 
fiindcă nu poate să forţeze lucrurile ad extrema. 

— Unde se află acum? 

— La Tykocin, prinţul voievod presupunea că 
trebuie să fie la Elblag cu regele suedez căruia avea să-i 
ceară ajutor. Oricum, nu e la Taurogi, pentru că trimişii 
noştri nu l-au găsit acolo. 

Aici Chartamp se întoarse spre Kmicic: 

— Dacă domnia ta vrei să asculţi un oştean de 
rând, am să-ţi spun şi eu ce gândesc: dacă jupâniţa a 
suferit vreo întâmplare de năprasnă la Taurogi sau dacă 
prinţul a izbutit să-i câştige dragostea, domnia ta n-are 
nici un rost să te mai duci acolo; iar dacă nu, dacă 
Billewiczowna se află alături de prinţesă, cu care va 
pleca în Kurlandia, apoi un loc mai fără primejdie şi mai 
bun ca acolo n-ai să-i găseşti nici domnia ta în toată 
această Republică pustiită de vâlvătaia războiului. 

— Dacă domnia ta eşti atât de curajos, pe cât 
se spune, şi cum cred şi eu, se amestecă Skrzetuski, mai 
întâi pune mâna pe Bogusław şi pe urmă vei dobândi tot 
ce vrei de la el. 

— Unde-i acum? repetă Kmicic, întorcându-se 
spre Chartamp. 

— Ţi-am mai spus o dată, răspunse năsosul, 
dar, domnia ta ai uitat din pricina supărării. Presupun 
că e la Elblag şi nu va întârzia să pornească alături de 
Carol Gustav împotriva lui jupân Czarniecki. 

— Aşa că domnia ta ai face mai bine să mergi 

cu noi la jupân Czarniecki, pentru că în acest fel ai 
putea să te întâlneşti destul de repede cu Bogustaw, îl 
sfătui Wotodyjowski. 

— Domniile voastre, vă mulţumesc pentru 
sfaturile binevoitoare! strigă Kmicic. 

Şi se grăbi să-şi ia rămas bun de la toţi; nu 
încercară să-l oprească, ştiind că la supărare omului nu-i 
arde nici de vorbă, nici de băutură. În schimb, jupân 
Wotodyjowski spuse: 

— Domnia, ta, am să te însoțesc până la palatul 
arhiepiscopului; eşti atât de tulburat, încât mi-e să nu 
leşini pe drum. 

— Merg şi eu! i se alătură Jan Skrzetuski. 

— Atunci să mergem cu toţii! adăugă Zagtoba. 

Îşi încinseră săbiile, se îmbrăcară în bunde 
călduroase şi plecară. Pe uliţe era şi mai multă lume ca 
înainte. Întâlneau mereu cete de şleahtici înarmaţi, 
oşteni, slujitori de-ai magnaţilor ori de-ai şleahticilor, 
armeni, ovrei, moldoveni, ţărani ruteni din împrejurimile 
pârjolite de cele două năvăliri ale lui Chmielnicki. 

Negustorii stau în faţa tarabelor, ferestrele caselor 
erau pline de capete curioase. Repetau cu toţii că tătarii 
sosiseră şi că în curând aveau să treacă prin oraş, ca să 
se înfăţişeze regelui. Toată lumea vroia să-i vadă, 
întrucât arareori avea prilejul să privească la nişte tătari 
care mergeau liniştiţi pe ulițele oraşului. Până acum îi 
văzuse altfel, de cele mai multe ori dincolo de zidurile 
de apărare, urdii nenumărate prădând şi arzând satele 
din împrejurimi şi casele din afara cetăţii. Acum veneau 
ca aliaţi împotriva suedezilor. De aceea, cavalerii îşi 

croiau drum cu greutate prin îmbulzeală. În fiecare clipă 
strigătele: „lată-i, vin!” treceau de la o uliţă la alta şi 
mulţimea se bulucea de nu mai era chip să faci un pas. 

— Ei, să ne oprim şi noi puţin! propuse 
Zagłoba. Jupâne Michał, o să ne aducem aminte de 
vremea când priveam din faţă la împieliţaţii ăştia. Eu am 
fost şi rob la ei. Se spune că viitorul han seamănă cu 
mine ca două picături de apă... Dar la ce bun să mai 
amintesc de zburdălniciile de altădată! 

— Vin! Vin! se auzi iarăşi. 

— Dumnezeu a schimbat inimile acestor câini, 
vorbi mai departe jupân Zagłoba, şi în loc să pustiască 
ţinuturile rutene, vin în ajutorul nostru... E o adevărată 
minune! Pentru că, vă spun domniilor voastre, dacă mi 
s-ar ierta câte un păcat de fiecare păgân pe care braţul 
ăsta l-a trimis în iad, aş fi socotit sfânt şi ar trebui să 
ajunaţi înainte de ziua mea sau aş fi răpit la cer într-un 
car de foc. 

— Îţi mai aduci aminte, domnia ta, cum a fost 
atunci când ne îndreptam spre Zbaraż, venind de la apa 
Watladynkăi dinspre Raszkow?... 

— Cum să nu?! când ai căzut în groapă şi eu i- 
am fugărit prin desişuri până la drumul mare. Când ne- 
am întors să te luăm, oştenii nu puteau să-şi revină din 
uimire, pentru că în fiecare hăţiş zăcea câte un tătar 
ucis. 

Jupân Wołodyjowski ţinea minte că se întâmplase 
tocmai dimpotrivă, dar nu zise nimic; până să-i treacă 
mirarea, glasuri începură iarăşi să strige pentru a nu 
ştiu câta oară: 

— Vin! Vin!... 

Larma se înteţi, apoi conteni şi toate capetele se 
întoarseră spre partea din care aveau să vie tătarii. De 
departe se auziră într-adevăr sunete ascuţite şi 
mulţimea începu să se desfacă de la mijloc, înghesuindu- 
se spre pereţii caselor; la capătul uliţei se iviră primii 
călăreţi tătari. 

— Ia te uită, au şi capelă, lucru nemaiîntâlnit la 
tătari. 

— Vor şi ei să se înfăţişeze cât mai cu fală, 
rāspunse Jan Skrzetuski. Unele ciambuluri îşi au 
muzicanții lor care le cântă când îşi aşează tabăra 
pentru mai multă vreme într-un loc. Ăştia trebuie să fie 
aleşi dintre cei mai buni! 

Între timp, călăreţii se apropiară şi începură să 
treacă prin faţa privitorilor. În frunte, pe un cal bălţat, 
înainta un tătar oacheş, parcă afumat, care ţinea două 
fluiere în gură. Dându-şi capul pe spate şi închizând 
ochii, îşi plimba degetele peste găurile fluierelor, 
scoțând sunete ascuţite şi atât de repezi, încât urechile 
abia aveau vreme să le prindă. După el veneau alţi doi 
cu nişte bețe în mână, la capătul cărora erau legate 
bucăţi mici de aramă şi pe care le mişcau cu îndârjire în 
sus şi în jos; urmau apoi câţiva care izbeau unul de altul 
talgere de alamă; unii băteau tobele, în vreme ce alţii 
cântau la teorbe căzăceşti. Cântau cu toţii, afară de 
fluieraş, mai degrabă urlau, în sunetele melodiei 
sălbatice, rânjindu-şi dinţii şi rostogolindu-şi ochii în 
cap. În urma tabulhanalei, care înainta printre orăşeni 
ca o arătare din basme, venea la pas, în rânduri de câte 

patru călăreţi, o roată de aproape patru sute de oameni. 

Erau într-adevăr unul şi unul, trimişi în dar regelui 
polonez, ca un fel de zălog, în semn de mare cinstire din 
partea hanului. Îi conducea Akbah-Ulan, care se trăgea 
din tătarii dobrogeni, cei mai înverşunaţi în luptă, un 
războinic bătrân şi încercat, cu multă trecere în auluri“! 
pentru vitejia şi asprimea lui. Acum călărea la mijloc, 
între tabulhana şi grosul oştenilor, îmbrăcat într-o şubă 
trandafirie de catifea, căptuşită cu blăni de jder cam 
roase, ieşită de soare şi prea strâmtă pe trupu-i 
puternic. La cingătoare avea înfipt buzduganul cu pene, 
asemenea cazacilor. Faţa roşie i se învineţise în bătaia 
vântului tăios şi se legăna în şaua înaltă, privind la 
răstimpuri în lături sau întorcându-şi capul spre tătari, 
de parcă nu era prea sigur dacă se vor putea stăpâni, la 
vederea mulţimii, a femeilor şi a copiilor, a prăvăliilor 
deschise şi a mărfurilor, să nu se repeadă cu strigăte 
sălbatice asupra acestor minunăţii. 

Dar aceştia călăreau liniştiţi, ca nişte câini duşi de 
sfoară, care se tem de harapnic, şi numai după privirile 
piezişe şi lacome se putea ghici ce se întâmpla în 
sufletul acestor barbari. Mulțimea îi privea cu interes, 
deşi fără prea multă prietenie, atât de mare era 
îndârjirea împotriva paginilor prin aceste părţi ale 
Republicii. Din când în când, izbucneau strigăte: „A hu! 
a hu!” ca la lupi. Erau însă şi dintre aceia care-şi 
făgăduiau mari foloase de pe urma lor. 

— Suedezii se tem cumplit de tătari şi oştenii 
îşi povestesc lucruri de minune, care sporesc spaima, 


6 Sate tătăreşti. 

spuneau, uitându-se la tătari. 

— Şi pe bună dreptate, răspundeau alţii. 
Raitierii lui Carolus nu sunt în stare să lupte cu tătarii, 
mai ales cu cei din Dobrogea, care uneori ţin piept până 
şi călărimii noastre. Raitierul n-apucă să-şi dea seama ce 
se petrece, că tătarul i-a şi pus laţul de gât. 

— E păcat să chemi nişte fii de păgâni în 
ajutor! se auziră câteva glasuri. 

— Păcat nepăcat, vor fi de mare folos! 

— E o ceată pe cinste! spuse jupân Zagłoba. 

Într-adevăr, tătarii aceia erau bine îmbrăcaţi, în 
cojoace albe, săine şi pestriţe, întoarse pe dos, arcurile 
negre şi săhăidacele pline cu săgeți se legănau pe 
spinare şi fiecare avea sabie, lucru neobişnuit până şi în 
marile ciambuluri, deoarece săracii nu-şi puteau îngădui 
asemenea risipă, slujindu-se în lupta de aproape cu fălci 
de cal, legate la capătul ciomegelor. Dar, cum am mai 
spus, erau aleşi cu grijă, aşa că unii aveau chiar şi 
sâneţe păstrate în apărători de pâslă şi toţi călăreau pe 
cai buni, măruntaci într-adevăr, destul de slabi şi cu 
coama lungă, dar neîntrecuţi în iuţeală. 

La mijloc păşeau patru cămile încărcate cu poveri; 
mulţimea presupunea că în aceste legături se găseau 
darurile pe care hanul le trimitea regelui, dar aici 
greşea, fiindcă hanul preferă să primească daruri, în loc 
să dea el; făgăduia într-adevăr ajutoare, dar nu pe 
degeaba. 

De aceea, după ce trecură tătarii, jupân Zagłoba 
zise: 

— Aceste auxilia ne vor costa destul de scump! 

Chipurile sunt aliaţii noştri, dar şi ei vor pustii ţara... 
După suedezi şi după ei nu va mai rămâne nici un 
acoperiş întreg în toată Republica. 

— Nici vorbă, nu sunt o tovărăşie uşoară, întări 
Jan Skrzetuski. Doar îi cunoaştem mai de mult! 

— Pe drum am aflat, spuse jupân Michał, că 
regele a încheiat o înţelegere care glăsuieşte că fiecare 
cinci sute de tătari vor avea câte o căpetenie de-a 
noastră, în mâna căruia se va afla puterea şi dreptul de 
pedeapsă. Altminteri, aceşti prieteni n-ar mai lăsa în 
urma lor decât cerul şi pământul! 

— Şi ce-o să facă regele cu tătarii ăştia? 

— Hanul i-a trimis regelui aproape ca pe un 
dar şi, cu toate că va ţine cont şi de părerea lor, poate 
să facă ce vrea cu ei. Socotesc că-i va trimite lui jupân 
Czarniecki odată cu noi. 

— Fi, jupân Czarniecki va izbuti să-i ţină în 
frâu. 

— Numai dacă va sta cu ei, altfel, când vor 
rămâne singuri, tot îşi vor face de cap. Nu se poate, 
gândesc că şi de astă dată regele va pune pe cineva mai 
mare peste ei... 

— Care să-i conducă? Şi grăsanul ăsta de aga 
ce-o să mai facă? 

— Dacă nu va avea de-a face cu un nătărău, îi 
va îndeplini poruncile. 

— Rămâneţi cu bine, domniile voastre, 
rāmâneti sănătoşi! strigă Kmicic pe neaşteptate. 

= Încotro aşa degrabă? 

— Mă duc la rege şi-l rog în genunchi să-mi 

încredinţeze mie conducerea acestor oameni! 


Capitolul XXXIII 


În aceeaşi zi, Akbah-Ulan se închină până la pământ 
înaintea regelui,  înmânându-i totodată scrisorile 
hanului, în care acesta repeta făgăduiala de a purcede 
cu o urdie de o sută de mii de oameni împotriva 
suedezilor. Dacă i se plăteau patruzeci de mii de taleri, 
putea să pornească la primăvară, când avea să dea 
colţul ierbii fără de care, într-o ţară pustiită de război, 
ar fi fost greu să hrănească atâţia cai. Cât priveşte cele 
câteva sute de tătari, hanul îi trimitea ca o dovadă de 
dragoste „fratelui său prea iubit.” Cazacii, care se 
gândesc şi acum la nesupunere, vor avea astfel un semn 
neîndoielnic al acelei iubiri statornice, aşa că dacă la 
urechile hanului va ajunge vestea răzvrătirii, mânia lui 
avea să se abată răzbunătoare asupra vinovaţilor. 

Regele îl primi bine pe Akbah-Ulan şi, dăruindu-i un 
frumos dziannetto, îi spuse că-l va trimite în curând la 
jupân Czarniecki, deoarece dorea ca şi suedezii să se 
convingă că hanul ajuta Republica. Ochii tătarului se 
luminară când auzi că va sluji sub conducerea lui jupân 
Czarniecki, pentru că îl cunoştea de mult, din timpul 
războiului din Ucraina, şi îl admira laolaltă cu cei de 
seama lui. 

Se bucură mai puţin când auzi începutul scrisorii, 
deoarece hanul îl ruga pe rege să pună podghiazul sub 
conducerea unei căpetenii care să cunoască bine ţara şi 
să-i oprească pe tătari, odată cu ei şi pe Akbah-Ulan, de 

la jefuirea şi asuprirea locuitorilor. Fireşte, Akbah-Ulan 
ar fi preferat să nu aibă pe nimeni deasupra lui, dar 
pentru că porunca hanului şi dorinţa regelui erau 
limpezi, se mulţumi să se ploconească încă o dată până 
la pământ,  ascunzându-şi împotrivirea ori poate 
făgăduindu-şi în sinea lui că nu va fi cel care va face 
temenele, ci, dimpotrivă, acea căpetenie va fi nevoită să- 
şi plece grumazul. 

După plecarea tătarului şi senatorilor, Kmicic, care 
se afla alături de rege în timpul primirii, căzu la 
picioarele stăpânului şi spuse: 

— Stăpâne milostiv! Nu sunt vrednic de favorul 
pe care ţi-l cer, dar pentru mine e tot atât de însemnat 
ca viaţa mea. Încredinţează-mi, părinte milostiv, 
conducerea tătarilor şi îngăduie-mi să plec cu ei la 
luptă. 

— Nu te refuzăm, răspunse mirat Jan 
Kazimierz, deoarece ne-ar fi greu să găsim o căpetenie 
mai potrivită pentru ei. E nevoie de un cavaler de mare 
curaj şi hotărât, care să ştie să-i strunească, fiindcă 
altminteri vor începe să-i pârjolească şi să-i omoare şi pe 
ai noştri. Nu ne învoim însă în ruptul capului să pleci 
mâine, înainte de a ţi se vindeca rănile căpătate de la 
suedezi. 

— Măria ta, când voi simţi vântul câmpiei, îmi 
va trece slăbiciunea pe dată şi-mi voi recăpăta puterile, 
iar în ce-i priveşte pe tătari, am să mă descurc eu, căci 
am să-i moi ca pe ceară. 

— Dar de ce te grăbeşti aşa? Încotro vrei s-o 
apuci? 

— Împotriva suedezilor, stăpâne milostiv!... 
Aici nu mai are rost să stau, pentru că am dobândit tot 
ce mi-am dorit — bunăvoința măriei tale, iertarea 
vechilor păcate... Mă duc la jupân Czarniecki împreună 
cu Wołodyjowski sau îl voi hărţui de unul singur pe 
vrăjmaş, ca altădată pe Chowafski, şi gândesc că 
Dumnezeu mă va ajuta şi de acum înainte. 

— Nu se poate, trebuie să mai fie vreo pricină 
care te îndeamnă să pleci! 

— Măria ta, îmi dezvălui tot sufletul ca în faţa 
unui părinte... Prinţul Bogusław nu s-a mulţumit cu 
minciuna pe care a scornit-o pe socoteala mea, ci mi-a 
luat şi jupâniţa de la Kiejdany şi a dus-o la Taurogi, unde 
o ţine închisă ori şi mai rău, fiindcă vrea să-i piardă 
cinstea şi virtutea fecioriei... Stăpâne milostiv!... Mi se 
întunecă mintea, când mă gândesc în ce mâini se află 
sărmana... Pe chinurile Mântuitorului, rănile trupului 
mă dor mai puţin... Jupâniţa crede şi acum că eu i-am 
făgăduit acestui blestemat să ridic mâna asupra măriei 
tale... şi mă socoteşte drept cel mai mare mişel! Nu mai 
pot să îndur, stăpâne milostiv, nu mai pot, până când nu 
voi pune mâna pe el, până când nu voi smulge-o din 
ghearele lui... Stăpâne, dă-mi roata de tătari şi-ţi jur că 
nu-i voi folosi pentru treburile mele, ci voi mirui atâţia 
suedezi, încât să pot aşterne toată curtea cu capetele 
lor... 

— Linişteşte-te! spuse regele. 

— Măria ta, dacă ar fi trebuit să mă lepăd de 
slujbă pentru interesul meu şi să încetez a mai apăra 
regele şi Republica, m-aş fi ruşinat să cer asemenea 

lucru, dar acum una se împleteşte cu cealaltă. A venit 
timpul să ne războim cu suedezii? Nici eu nu voi face 
altceva... A venit timpul să-l urmărim pe trădător? Îl voi 
urmări în Letonia, în Kurlandia şi dacă se va ascunde la 
septentrioni sau la suedezi peste mare, mă voi duce si 
acolo după el! 

— Avem veste că Bogusław va pleca de la 
Elblag împreună cu Carolus. 

— Atunci am să le ies în întâmpinare! 

— Cu ceata de tătari! Te vor înghiţi 
numaidecât. 

— A vrut s-o facă şi Chowanski, care avea 
optzeci de mii oameni, şi tot n-a izbutit. 

— Toţi oştenii de nădejde se află alături de 
jupân Czarniecki, aşa că se vor năpusti ante omnia” 
asupra lui. 

— Mă duc şi eu la jupân Czarniecki. Trebuie să 
i se dea ajutor degrabă. 

— La jupân Czarniecki poţi să te duci, dar 
numai cu atâţia oameni n-o să ajungi până la Taurogi. 
Prinţul voievod a dat vrăjmaşului toate cetăţile din 
Samogiţia şi pretutindeni se află garnizoane suedeze, iar 
Taurogi ni se pare că e chiar la hotarul prusian, nu 
departe de Tylza. 

— Chiar lângă hotarul cu Prusia electorului, 
dar în partea noastră, iar până la Tylza sunt vreo patru 
mile. De ce să n-ajung până acolo? Am să ajung şi nu 
numai că n-am să pierd oamenii, dar pe drum o să mi se 
alăture o mulţime de luptători. Măria ta, gândeşte-te că 

oriunde mă voi arăta, oamenii vor porni cu mic cu mare 
împotriva suedezilor. Voi fi cel dintâi care-i va aţâţa pe 
samogiţieni la răscoală, dacă n-a făcut-o altul înaintea 
mea. Acum, când toată ţara e în fierbere, se poate 
ajunge pretutindeni. Sunt obişnuit să mă descurc în 
asemenea împrejurări. 

— Da, dar nu te gândeşti că tătarii pot să nu 
vrea să te urmeze atât de departe? 

— Ehei, n-au decât să încerce să nu vrea, spuse 
Kmicic scrâşnind din dinţi la asemenea gând. Patru sute 
sau câţi sunt, poruncesc să-i spânzure pe toţi!... De 
copaci nu vom duce lipsă!... Numai să încerce să se 
răzvrătească... 

— Jedrek! strigă regele ţâţâind din buze cu 
voioşie. Pe legea mea, un păstor mai bun pentru oiţele 
astea nu puteam găsi! Ia-le şi du-le unde-ţi va fi voia! 

— Mulţumesc, stăpâne milostiv şi bunule 
părinte! rosti cavalerul, îmbrăţişând genunchii regelui. 

— Când vrei să pleci? întrebă Jan Kazimierz. 

— Mâine, măria ta! 

— Poate că Akbah-Ulan nu va vroi, deoarece 
caii lor sunt osteniţi de drum! 

— Atunci am să poruncesc să-l lege cu arcanul 
de şaua mea şi va merge pe jos, dacă-i pare rău de cal. 

— Ni se pare că, în ce-l priveşte, nu vei avea 
greutăţi. Totuşi, pe cât se poate, poartă-te bine cu el. Iar 
acum... Jedrek... azi e târziu, dar mâine vrem să te 
vedem... Până atunci primeşte acest inel, să-i spui 
regalistei tale că-l ai de la rege, iar regele îi porunceşte 
să-l îndrăgească statornic pe apărătorul şi sluga-i 

credincioasă. 

— Să dea Dumnezeu! răspunse tânărul cu 
lacrimi în ochi. Să dea Dumnezeu să nu mor decât în 
apărarea măriei tale! 

Regele se retrase, pentru că era într-adevăr târziu, 
iar Kmicic se duse la cvartirul său să se pregătească de 
drum şi să cumpănească bine cu ce să înceapă şi unde 
să plece mai întâi. 

Îi veniră în minte cuvintele lui Chartamp; dacă avea 
să se arate că prinţul Bogusław se află la Taurogi, era 
mai bine s-o lase acolo pe jupâniţă, fiindcă de la Taurogi, 
de lângă hotar, putea oricând să se adăpostească la 
Tylza sub oblăduirea electorului. Dealtfel, cu toate că 
suedezii îl părăsiseră la ananghie pe prinţul voievod de 
Wilno, era de aşteptat că vor arăta respectul cuvenit 
văduvei sale, aşa că dacă Oleńka rămânea în grija ei, n- 
avea să i se întâmple nimic rău. lar dacă plecau în 
Kurlandia, cu atât mai bine. 

— În Kurlandia nu pot să merg cu tătarii mei, 
îşi spuse Kmicic, fiindcă e altă ţară. 

Se plimba de  colo-colo, trudindu-şi mintea. 
Ceasurile treceau unul după altul, dar nici vorbă să se 
odihnească. Gândul campaniei îl înviora atât de mult, 
încât, deşi de dimineaţă era încă slăbit, acum simţea 
cum îi revin puterile şi era gata să încalece numaidecât. 

Slujitorii  isprăviră, în sfârşit, cu  strânsul 
calabalâcului şi se pregăteau să plece la culcare, când 
deodată bătu cineva la uşă. 

— Cine-i acolo? întrebă Kmicic. 

După care spuse unui slujitor: 

— Du-te şi vezi cine e! 

Slujitorul plecă şi, după ce vorbi cu cineva dincolo 
de uşă, se întoarse curând: 

— Un oştean doreşte să se vadă degrabă cu 
înălţimea ta. Zice că-l cheamă Soroka. 

— Pentru Dumnezeu, lasă-l să intre! porunci 
Kmicic. 

Şi nemaiaşteptând ca slujitorul să-i îndeplinească 
porunca, se repezi la uşă. 

— Vino, Soroka, vino! 

Oşteanul intră şi vru să cadă la picioarele 
polcovnicului său, fiindcă era mai degrabă prietenul şi 
slujitorul lui, pe cât de credincios, pe atât de legat de el, 
dar ascultarea ostăşească învinse aşa că luă poziţia de 
drepţi şi spuse: 

— La porunca înălţimii tale! 

— Fii binevenit, tovarăş drag, fii binevenit! îl 
întâmpină Kmicic repede. Credeam că te-au omorât la 
Czestochowa! 

Şi-i strânse capul în mâini, apoi începu să-i scuture 
mâna, lucru pe care putea să-l facă fără să se 
înjosească, deoarece Soroka se trăgea dintr-o aşezare 
de şleahtici mărunți. 

Bătrânul vagmistru începu şi el să îmbrăţişeze 
genunchii stăpânului. 

— De unde vii? întrebă Kmicic. 

— De la Czestochowa, înălţimea ta. 

— M-ai căutat şi acolo? 

a Întocmai. 

— Şi de la cine ai aflat că trăiesc? 

— De la oamenii lui Kuklinowski. Preotul 
Kordecki a făcut o slujbă de mulţumire lui Dumnezeu. 
Pe urmă, când s-a auzit că jupân Babinicz l-a însoţit pe 
rege prin văgăunile munţilor, am ştiut îndată că numai 
înălţimea ta puteai să fii. 

— Părintele Kordecki e sănătos? 

— E sănătos, înălţimea ta, dar nu ştiu dacă nu 
se va ridica la cer în viaţă fiind, deoarece e un om sfânt. 

— Sigur că aşa se va întâmpla. Unde ai aflat că 
am venit cu regele la Lwów? 

— Mi-am zis aşa: de vreme ce înălţimea ta l-ai 
condus pe rege, trebuie să fii alături de el, mă temeam 
totuşi să nu fi plecat la luptă şi să nu vin prea târziu. 

— Plec mâine cu tătarii! 

— E cum nu se poate mai bine, pentru că eu ti- 
am adus cele două pungi pline: cea care era la mine şi 
pe a înălţimii tale, afară de pietricelele strălucitoare 
smulse de la calpacele boierilor şi cele pe care înălţimea 
ta le-au luat atunci când am pus mâna pe vistieria lui 
Chowański. 

— Ce vremuri bune erau când i-am luat 
vistieria, dar gândesc că, n-a mai rămas mare lucru, 
fiindcă o mână şi mai bine din acele pietre scumpe le-am 
lăsat preotului Kordecki. 

— Nu ştiu câte sunt, dar tocmai părintele 
Kordecki mi-a spus că din ce-a rămas se pot cumpăra 
vreo două sate pe ales. 

Spunând acestea, Soroka se apropie de masă şi se 
apucă să scoată pungile din sân. 

— Pietricelele sunt în plosca asta de tinichea, 

adăugă punând alături de pungi o ploscă ostăşească 
pentru horilcă. 

Jupân Kmicic scutură în pumn câţiva cervoneți de 
aur şi-i întinse vagmistrului fără să-i mai numere: 

— Sunt ai tăi! spuse. 

— Mă închin până la pământ, înălţimea ta! Ehe, 
dac-aş fi avut pe drum măcar un ducat ca ăştia! 

— Ce vrei să spui? întrebă cavalerul. 

— Am flămânzit grozav. Acum rareori te 
cinsteşte cineva cu o bucată de pâine, pentru că se tem 
cu toţii, aşa că până la urmă abia mă tineam pe picioare 
de foame. 

— Pentru Dumnezeu, aveai doar atâta bănet 
asupra ta! 

— N-am cutezat să iau fără învoirea înălţimii 
tale, spuse scurt vagmistrul. 

— Ţine! îi întinse Kmicic încă o mână de 
cervoneți. 

După care porunci slujitorilor: 

— Hai,  împieliţaţilor!  Daţi-i să mănânce 
numaidecât, că vă rup picioarele! 

Slujitorii se repeziră să îndeplinească porunca şi în 
curând înaintea lui Soroka apăru o strachină uriaşă cu 
cârnaţi afumati şi o carafă cu horilcă. 

Oşteanul îşi aţinti privirile lacome la mâncare, 
buzele si mustăţile îi tremurau, dar nu îndrăznea să se 
aşeze la masă alături de polcovnic. 

— Șezi şi mănâncă! îi porunci Kmicic. 

Abia apucă să-şi isprăvească vorba, că Soroka 
începu să mestece cârnaţii uscați între fălcile-i 


643 


puternice. Cei doi feciori de casă se uitau la el cu ochii 
holbaţi. 

— Plecaţi de-aici! strigă Kmicic. 

Flăcăiandrii ieşiră cât ai zice peşte; cavalerul umbla 
cu paşi repezi prin încăpere şi tăcea, lăsându-şi sluga 
credincioasă să-şi astâmpere foamea în tihnă. lar 
Soroka, de câte ori îşi umplea paharul de horilcă, se uita 
cu coada ochiului la polcovnic, temându-se să nu-i vadă 
sprânceana încruntată, după care se întorcea cu faţa la 
perete şi dădea de duşcă băutura. 

Kmicic umblă ce umblă, până când începu să 
vorbească de unul singur. 

— Altfel nu se poate! mormăi. Trebuie să-l 
trimit acolo... Îi poruncesc să-i spună... Dar la ce bun! N- 
o să-i dea crezare!... N-o să citească scrisoarea, 
deoarece mă socoteşte un câine şi un trădător... Mai 
bine să nu apară înaintea ei, să vadă ce e şi să-mi dea de 
ştire ce se pe trece acolo. 

Aici strigă pe neaşteptate. 

— Soroka! 

Oşteanul sări în picioare atât de repede, încât era 
cât pe ce să răstoarne masa, şi se încordă ca o strună. 

— La poruncă! 

— Tu eşti un om de credinţă şi ştii să te 
descurci la o adică. Ai să pleci la drum lung, dar n-ai să 
mai rabzi de foame. 

— La poruncă! 

— La Taurogi, lângă hotarul prusian. Jupâniţa 
Billewicz stă acolo... la prinţul Bogustaw. Află dacă e şi 
el acolo... şi ai grijă de toate... Să nu te duci la ea, dar 

dacă o întâlneşti din întâmplare, să-i spui şi să juri că l- 
am călăuzit pe rege prin munţi şi că mă aflu alături de 
el. Sigur că n-o să te creadă, fiindcă prinţul m-a 
încondeiat cât a putut faţă de ea, născocind că aş vrea 
să ridic mâna asupra regelui, minciună vrednică de un 
mişel! 

— La poruncă! 

— Cum îţi spuneam, să nu-i faci silă, că şi aşa 
n-o să te creadă... Dar dacă se iveşte prilejul, spune-i tot 
ce ştii. Fii cu ochii în patru şi pleacă-ţi urechea la toate. 
Şi umblă cu fereală, că dacă prinţul e acolo şi te 
recunoaşte, el sau vreunul dintre curteni o să te tragă în 
țeapă! 

— La poruncă! 

— L-aş fi trimis pe bătrânul Kiemlicz, dar e pe 
lumea cealaltă, l-au omorât suedezii în trecătoare, iar 
feciorii lui sunt prea proşti. Ei vor merge cu mine. Ai 
mai fost vreodată la Taurogi? 

— Nu, înălţimea ta. 

— Te duci întâi la Szczuczyn şi de acolo mergi 
pe hotarul prusian până hăt! la Tylza. Faţă în faţă, pe 
partea noastră, la vreo patru mile, se află Taurogi... 
Zăboveşti la Taurogi până când îţi dai seama cum stau 
lucrurile şi pe urmă te întorci. O să mă găseşti acolo 
unde am să fiu... Întrebi de tătari şi de jupân Babinicz. 
Acum du-te să dormi cu cei doi Kiemliczi!... Mâine, la 
drum! 

După aceste cuvinte, Soroka plecă, iar jupân Kmicic 
nu se culcă multă vreme; într-un târziu oboseala îl 
învinse. Se aruncă pe pat şi se cufundă într-un somn 

adânc. 

A doua zi se sculă înviorat şi mult mai în putere 
decât ieri. Toată curtea era în picioare şi începuse 
vânzoleala obişnuită. Kmicic se duse mai întâi la 
cancelarie să-şi ia numirea şi scrisoarea care-i chezăşuia 
libertatea până la hotărârea judecății, apoi îl vizită pe 
Subaghazi-bei, maimarele soliei hanului la Lwów, cu 
care stătu de vorbă îndelung. 

În timpul acestei convorbiri, jupân Andrzej băgă de 
două ori mâna în pungă. De aceea, la plecare, schimbară 
calpacele între ei, iar Subaghazi îi înmână un buzdugan 
cu pene verzi şi câţiva coţi de şnur de mătase tot verde. 

Dăruit în acest fel, jupân Andrzej se întoarse la 
rege, care tocmai venise de la slujbă, aşa că tânărul 
căzu încă o dată la picioarele stăpânului, apoi, în 
tovărăşia celor doi Kiemlicz şi a slujitorilor, plecă afară 
din oraş, unde se afla Akbah-Ulan cu luptătorii lui. 

La vederea lui, bătrânul tătar îşi duse mâna la 
frunte, la gură şi la piept, dar aflând cine este Kmicic şi 
de ce venise, se îmbufna dintr-o dată; faţa i se întunecă 
şi se uită la el cu trufie. 

— De vreme ce regele te-a trimis să mă 
călăuzeşti, îi spuse lui Kmicic într-o ruteană stricată, o 
să-mi arăţi drumul, deşi socot că aş fi nimerit şi singur 
acolo unde trebuie, mai ales că tu eşti prea tânăr şi fără 
experienţă. 

„Îmi spune de la început care va fi locul meu, se 
gândi Kmicic, dar cât se poate, mă voi purta cuviincios.” 

Apoi rosti cu voce tare: 

— Akbah-Ulan, regele mă trimite să-ţi fiu 

căpetenie, nu călăuză... Şi-ţi spun că ai face bine să nu 
te pui împotriva voinţei lui. 

— Stăpânul tătarilor nu este regele, ci hanul! 
răspunse Akbah-Ulan. 

— Akbah-Ulan, repetă Jupân Andrzej, hanul te- 
a dăruit regelui, ca şi cum i-ar fi dăruit un câine sau un 
şoim, de aceea nu-i nesocoti voia, căci s-ar putea să te 
lege cu frânghia de gât ca pe un câine. 

— Allah! exclamă tătarul uluit. 

— Ehei, nu mă scoate din sărite! răspunse 
Kmicic. 

Ochii lui Akbah-Ulan se umplură de flăcări. Un 
răstimp nu fu în stare să scoată o vorbă, vinele gâtului i 
se umflară şi duse mâna la jungher. 

— Kesim, kesim!” îngăimă cu glasul sugrumat 
de furie. 

Dar nici jupân Andrzej, cu toate că îşi făgăduise să 
se poarte cuviincios, nu-şi mai putu stăpâni firea 
viforoasă, într-o clipită se răsuci în el, de parcă l-ar fi 
muşcat un şarpe veninos, îl înhaţă pe tătar de barba-i 
rară şi ridicându-i capul în sus, ca şi când i-ar fi arătat 
ceva în tavan, începu să vorbească printre dinţii 
încleştaţi: 

— Ascultă, ţap bătrân! Ai vrea să nu mai ai pe 
nimeni deasupra ta, ca să arzi, să jefuieşti şi să 
căsăpeşti cât pofteşti, nu-i aşa!... Călăuză vrei să-ţi fiu, 
ai! Na călăuză, satură-te de călăuză! 

Şi lipindu-l de perete, începu să-l lovească cu capul 
de colţul unei grinzi. 


63 Moarte (tăt.). 

Când îi dădu drumul, tătarul rămase stană de piatră 
şi nu se mai gândi să pună mâna pe jungher. Kmicic, 
urmând îndemnul firii sale aprige, descoperise fără să 
vrea mijlocul cel mai potrivit pentru a convinge un 
oriental învăţat cu robia. Într-adevăr, în mintea 
tătarului, cu toată turbarea ce-l înăbuşea, fulgeră îndată 
gândul: cât de mare şi de puternic trebuie să fie acest 
cavaler care se poartă cu el, cu Akbah-Ulan, în acest fel, 
şi buzele-i însângerate repetară de trei ori: 

— Viteaz! Viteaz! Viteaz! 

În acest timp, jupân Kmicic îşi puse pe cap calpacul 
lui Subaghazi, scoase buzduganul cu pene pe care până 
atunci îl ţinuse înadins la spate, înfipt în cingătoare, şi 
spuse: 

— Priveşte aici, robule, şi aici! 

— Allah! rosti Ulan înfricoşat. 

— Şi aici! adăugă Kmicic, scoțând şnurul din 
buzunar. 

Dar Akbah-Ulan îngenunchease la picioarele lui şi 
bătea mătănii. 

Un ceas mai târziu, tătarii înaintau într-un şir lung 
pe drumul care ducea de la Lwów spre Wietkie Oczy, iar 
Kmicic, călare pe o mândreţe de roib dăruit de rege, 
gonea ciambulul cum goneşte câinele ciobănesc oile. 
Akbah-Ulan se uita la tânărul cavaler cu spaimă şi 
admiraţie. 

Tătarii, care se pricepeau la oşteni, ghiciseră de la 
prima aruncătură de ochi că sub această căpetenie nu 
vor duce lipsă de sânge şi de pradă, aşa că mergeau 
voioşi, cântând din gură şi din fluiere. 

Lui Kmicic îi creştea inima când privea la aceste 
făpturi care, îmbrăcate în cojoace întoarse pe dos şi 
caftane din păr de cămilă, semănau cu sălbăticiunile 
pădurii. Valul de capete se legăna urmând mişcările 
cailor, iar el le număra şi se gândea ce-ar putea 
întreprinde cu asemenea putere. 

„E o ceată de călăreţi cam ciudată, îşi spuse. Parcă 
aş conduce o haită de lupi, dar numai cu astfel de 
oameni pot să străbat toată Republica şi să calc în 
picioare ţinuturile prusiene. Să te ţii bine, prinţe 
Bogustaw!” 

Înclinat cum era spre lăudăroşenie, începură să i se 
îmbulzească în minte gânduri care de care mai trufaşe. 

„Dumnezeu mi-a dat destulă dibăcie, cugetă. Ieri îi 
aveam numai pe cei doi Kiemliczi, iar astăzi mă urmează 
patru sute de călăreţi. Numai să încep danţul şi voi avea 
o mie sau două de asemenea blestemaţi de care nu s-ar 
ruşina nici vechii mei tovarăşi... Să te ţii bine, prinţe 
Bogustaw!” 

După o clipă iară, pentru a-şi linişti propria 
conştiinţă, adăugă: „în acest fel voi aduce foloase 
însemnate ţării şi regelui”. 

Se umplu de voie bună. Se bucura nespus când 
vedea că şleahticii, evreii, ţăranii şi chiar cetele mai 
mari de şleahtici chemaţi la oaste nu-şi puteau stăpâni 
spaima când dădeau ochii pe neaşteptate cu ortacii lui. 
Dezgheţul umpluse văzduhul cu o ceaţă jilavă, aşa că de 
multe ori oamenii se apropiau nepăsători şi, pomenindu- 
se deodată în faţa ciambulului, strigau: 

— Cuvântul s-a întrupat. 

— Isuse, Marie, Sfinte Jozef! 

— Tătarii, urdia! 

Dar tătarii treceau liniştiţi pe lângă brişte şi care 
încărcate, herghelii de cai şi călători. Ehei, altfel ar fi 
stat lucrurile dacă ar fi avut învoirea căpeteniei, căci 
singuri nu cutezau să întreprindă nimic; la plecare îl 
văzuseră cu ochii lor pe însuşi Akbah-Ulan ţinându-i 
scara căpeteniei. 

Oraşul Lwów pieri în depărtare înghiţit de ceţuri. 
Tătarii încetară cântecul şi ciambulul înainta încet 
printre aburii care ieşeau din caii năduşiţi. Deodată, 
dinapoia ciambulului se auzi tropot de cai în goană. 

În curând îi ajunseră din urmă doi călăreţi. Unul 
dintre ei era jupân Wołodyjowski, iar celălalt arendaşul 
din  Wasosza. Amândoi trecură pe lângă tătari, 
îndreptându-se spre Kmicic. 

— Staţi, staţi! strigă micul cavaler. 

Kmicic îşi opri calul. 

— Domnia ta eşti! 

Wołodyjowski îşi struni calul cu putere, de se ridică 
pe picioarele din spate. 

— Închinăciune! spuse. Scrisori de la rege! 
Una pentru domnia ta şi alta pentru voievodul de 
Witebsk. 

— Eu mă duc la jupân Czarniecki, nu la jupân 
Sapieha. 

— Citeşte mai întâi scrisoarea! 

Kmicic rupse pecetea şi citi cele ce urmează: 

„Aflăm printr-un olăcar, venit de la voievodul de 
Witebsk, cum că acesta nu poate veni în Matopolska şi 

se întoarce din drum, plecând iarăşi spre Podlasie, din 
pricina prințului Bogusław care nu rămâne alături de 
regele suedez, ci plănuieşte să pornească spre Tykocin 
şi să-l lovească pe jupân Sapieha. Şi pentru că voievodul 
a trebuit să aşeze în garnizoana magna pars din oştire, 
îţi poruncim să te duci cu ciambulul într-ajutorul lui. lar 
dacă râvna ta va fi astfel mulțumită şi ea, îndemnul 
nostru de a te grăbi e de prisos. Vei da voievodului 
cealaltă scrisoare, în care il încredințăm pe jupân 
Babinicz, sluga noastră de nădejde, dragostei 
voievodului şi înainte de toate pazei lui Dumnezeu. Jan 
Kazimierz, rege”. 

— Pe viul Dumnezeu! lată o veste bună pentru 
mine! se bucură Kmicic. Nici nu ştiu cum să-i mulţumesc 
regelui şi domniei tale. 

— M-am oferit singur să te ajung din urmă, 
răspunse micul viteaz. Şi asta am făcut-o din 
compătimire faţă de domnia ta, fiindcă ţi-am văzut 
durerea, şi ca scrisorile să ajungă unde trebuie fără 
zăbavă. 

— Când a sosit olăcarul? 

— Tocmai luam prânzul la rege, eu, cei doi 
Skrzetuski. Jupân Chartamp şi jupân Zagtoba. Domnia ta 
nu-ţi poţi închipui ce s-a mai dat în stambă jupân 
Zagłoba, ce-a mai povestit despre nătângia lui Sapieha 
şi meritele sale. E destul să-ţi spun că regele lăcrima de 
atâta râs, iar cei doi hatmani se ţineau mereu cu mâinile 
de burtă. Deodată, a intrat un slujitor cu o scrisoare şi 
regele s-a cam răstit ia el: „Dă-mi pace, zice, poate că e 
o veste proastă, nu-mi strica cheful!” Abia când a aflat 

că e de la jupân Sapieha, a început să citească. Era într- 
adevăr o veste proastă, fiindcă se adeverea ceea ce se 
vorbea mai de mult, cum că electorul îşi călcase toate 
jurămintele şi se unise cu regele suedez împotriva 
stăpânului legiuit. 

— lată încă un duşman, de parcă nu erau şi aşa 
destui! strigă Kmicic. Şi îşi împreună mâinile. 

— Dumnezeule mare! Numai o săptămână să- 
mi îngăduie jupân Sapieha să calc Prusia electorului şi 
pe legea mea că toţi locuitorii mă vor pomeni, pe mine şi 
pe tătarii mei, câte zile-or avea! 

— Se prea poate să ajungeţi şi acolo, răspunse 
jupân Michał, dar mai întâi trebuie să-l biruiţi pe 
Bogusław care a venit în Podlasie cu oşteni daţi de 
elector, ca urmare a trădării acestuia. 

— Atunci o să ne întâlnim, fără îndoială, o să ne 
întâlnim acolo! spuse Kmicic cu ochii scânteietori. 
Domnia ta, dacă mi-ai fi adus numirea de voievod de 
Wilno, nu mi-ai fi făcut asemenea bucurie! 

— Şi regele a spus îndată: „lată o campanie 
pentru Jedrek, care-i va umple inima de bucurie.” A vrut 
să trimită numaidecât un slujitor după domnia ta, dar eu 
am zis: „Mă duc eu, că tot trebuie să-mi iau rămas bun 
de la el”. 

Kmicic se aplecă în şa şi-l luă în braţe pe micul 
cavaler. 

— Nici un frate n-ar fi făcut atâtea pentru mine 
câte ai făcut domnia ta! Deie Domnul să te pot răsplăti 
în vreun fel! 

— Ei, doar am poruncit să te împuşte! 

— Pentru că nici nu meritam altceva mai bun. 
Nu-i nimic! Să mor în prima bătălie, dacă nu ţin la 
domnia ta mai mult ca la oricare dintre cavaleri. 

Şi se îmbrăţişară din nou, iar la despărţire 
Wotodyjowski zise: 

— Ai grijă ce faci cu Bogustaw, că nu-i uşor să-i 
vii de hac! 

— Unul din noi va trebui să moară. 

— Prea bine. 

— Ei, dacă domnia ta, care eşti meşter între 
meşteri în mânuirea săbiei, mi-ai dezvălui tainele 
domniei tale! Dar acum n-avem vreme!... Nădăjduiesc că 
mă vor ajuta îngerii cerului şi-i voi vedea sângele 
curgând; numai să nu închid ochii pentru totdeauna 
înainte de a mă răzbuna. 


— Să-ţi ajute Dumnezeu!... Drum bun!... Şi 
învaţă-i minte pe  prusienii trădători! îi ură 
Wotodyjowski. 


— Fiţi fără grijă. Le va ieşi pe nas credinţa lui 
Luther! 

Jupân Wotodyjowski îi făcu un semn lui Rzedzian, 
care îi povestise între timp lui Akbah-Ulan isprăvile lui 
Kmicic în luptele cu Chowanski, şi plecară amândoi 
înapoi la Lwów. 

lar Kmicic îşi întoarse ciambulul în loc, cum îşi 
întoarce chirigiul carul, şi porni drept spre miazănoapte. 


Capitolul XXXIV 


Deşi tătarii, îndeosebi cei din Dobrogea, se 
653 


pricepeau să ţină piept la câmp deschis călăreţilor 
înarmaţi, preferau să ucidă oameni fără apărare, să ia 
femei şi ţărani în robie şi, înainte de toate, să jefuiască. 
Aşa că acum, ciambulul pe care-l conducea Kmicic se 
plictisea de moarte. Stăpâniţi cu mână de fier, luptătorii 
sălbatici erau siliți să se preschimbe în mieluşei 
nevinovaţi, să-şi ţină cuţitele în teacă, iar iasca stinsă şi 
curelele în desagi. De aceea, la început începură să 
murmure. 

Aproape de Tarnogród, zece-cincisprezece dintre ei 
rămaseră înadins în urmă, ca să sloboadă din arc 
„păsările roşii” la Chmielewsk şi să-şi facă de cap cu 
fetele. Dar jupân Kmicic, care o luase spre Tomaszów, 
se întoarse degrabă când văzu lumina şi porunci 
vinovaţilor să se spânzure unul pe altul. Akbah-Ulan era 
atât de înspăimântat, încât nu numai că nu se împotrivi 
deloc, dar îi şi îndemnă pe osândiţi să isprăvească 
treaba mai repede, fiindcă altfel „viteazul” avea să se 
mânie. După această întâmplare, „mieluşeii” se potoliră, 
strângând rândurile prin sate şi târguri, ca să nu mai 
cadă vreo bănuială asupra lor. Şi cu toate că osânda 
fusese foarte aspră, nu stârnise împotriva lui ura 
tătarilor, deoarece împieliţatul avea întotdeauna noroc; 
oştenii ţineau la el, deşi se temeau. 

E adevărat că jupân Andrzej nu îngăduia să fie 
nedreptăţiţi, ţara era pustiită de năvălirea lui 
Chmielnicki şi Szeremet, aşa că făceau rost cu greutate 
de hrana pentru oameni şi cai, mai cu seamă acum 
înaintea strângerii recoltei. Cu toate acestea, totul 
trebuia adus la timp şi din belşug. La Krynica, unde 

sătenii se împotriviră, nevrând să dea nimic, jupân 
Andrzej porunci să-i biciuiască, iar pe ajutorul de 
staroste îl culcă la pământ cu o lovitură de baltag. 

Fapta lui Kmicic câștigă inimile tătarilor care, 
ascultând bucuroşi tipetele krynicenilor bătuţi, îşi 
spuneau unul altuia: 

— Ehei, Kmitah al nostru e un şoim adevărat, 
nu-şi lasă mieluşeii de izbelişte! 

În felul acesta, nu numai că nu slăbiră, dar se mai şi 
îngrăşară, oamenii şi caii. Bătrânul Ulan, căruia îi 
creştea burdihanul, privea la tânăr cu o admiraţie din ce 
în ce mai mare şi îşi lingea buzele. 

— Dacă mi-ar da Allah un fecior, aş vrea să-i 
semene. Ştiu că atunci n-aş mai muri de foame la 
bătrâneţe în aul! repeta. 

Iar Kmicic îl înghiontea din când în când cu pumnul 
în burtă şi-i spunea: 

— Ascultă umflatule! Dacă suedezii n-o să-ţi 
spintece burdihanul, ai să bagi în el toate cămările! 

— Unde sunt suedezii? Curelele putrezesc şi 
arcurile se usucă! răspundea Ulan care ducea dorul 
luptelor. 

Într-adevăr, la început înaintaseră prin locuri în 
care piciorul suedez nu apucase să calce, iar pe unde 
treceau acum fuseseră cândva garnizoane suedeze, dar 
confederaţii le  izgoniseră.  Întâlneau, în schimb, 
pretutindeni grupuri mai mici şi mai mari de şleahtici 
înarmaţi care se îndreptau în toate părţile. Ori cete 
uriaşe de ţărani care le ţineau calea, înțelegând cu greu 
că au de-a face cu prieteni şi oameni de credinţă ai 

regelui polonez. 

În sfârşit, ajunseră la Zamosc. Tătarii se minunară 
la vederea puternicii fortărețe, mai cu seamă când 
auziră că nu demult oprise întreaga putere a lui 
Chmielnicki. 

Jupân Jan Zamoyski, în semn de mare bunăvoință, le 
îngădui să pătrundă în oraş. Intrară pe poarta 
Szczebrzeszynhska sau Poarta de cărămidă, cum i se mai 
zicea, întrucât celelalte două erau de piatră. Nici Kmicic 
nu se aştepta să vadă aşa ceva şi privea cu uimire la 
ulițele largi, cu case zidite în linie, după moda italiană, 
la clădirea impunătoare a colegiului canonicilor şi la 
internate, la cetate şi la ziduri, la tunurile uriaşe şi la 
toate cele de trebuinţă apărării. Aşa cum prea puţini 
magnați se puteau măsura cu nepotul marelui cancelar, 
tot aşa nu orice fortăreață putea sta alături de Zamość. 

Încântarea tătarilor nu mai cunoscu margini când 
văzură partea armenească a oraşului. Nările lor 
adulmecau lacom mirosul de safian pe care-l pregăteau 
aici, în ateliere mari, oameni pricepuţi, veniţi de la 
Kaffa. Le râdeau ochii în cap văzând bacaliile, covoarele 
orientale şi cingătorile, săbiile bătute cu pietre scumpe, 
jungherele, arcurile, felinarele turceşti şi tot felul de 
lucruri de preţ. 

Paharnicul““ coroanei îi plăcu şi el destul de mult lui 
Kmicic. Era un adevărat rege în cetatea lui, om în 
puterea vârstei, arătos, deşi cam slab, deoarece în prima 
tinereţe nu-şi prea înfrânase pornirile firii. Avea o 


$ La început turna băutura în paharul domnului; ulterior — 
titlu onorific. 

slăbiciune  neprefăcută pentru sexul frumos, iar 
sănătatea nu-i era chiar atât de zdruncinată, încât să-i 
piară voioşia de pe chip. Nu se căsătorise încă, deşi cele 
mai mari neamuri din Republică îi deschideau larg 
porţile, susţinând că nu găsea o jupâniţă îndeajuns de 
chipeşă. Avea s-o găsească în curând în făptura unei 
franţuzoaice care, îndrăgostită de altul, nu şovăise să-i 
dea mâna în schimbul bogățiilor uriaşe, neputând 
prevedea că tânărul respins avea să împodobească mai 
târziu capul lui şi al ei cu coroana regală. 

Stăpânul de la Zamość nu se deosebea printr-o 
minte prea ascuţită, avea în schimb atâta cât îi trebuia. 
Nu se străduia să ajungă la ranguri şi dregătorii, căci 
acestea veneau singure spre el, iar când prietenii îl 
dojeneau că n-are pic de ambiţie, răspundea: 

— Nu-i adevărat că n-am ambiţie, numai că am 
mai multă decât aceia care se ploconesc tuturor. Ce-mi 
trebuie mie să tocesc pragurile de la curte? La Zamość 
sunt nu numai Jan Zamoyski, ci şi Sobiepan® Zamoyski. 

De aceea îl numeau cu toţii Sobiepan, lucru de care 
era tare mulţumit. Cu toate că primise o creştere aleasă 
şi îşi petrecuse tinereţea călătorind prin ţări străine, îi 
plăcea mult să facă pe prostul. Spunea singur că e un 
şleahtic obişnuit şi poate că vorbea atâta de scurtimea 
„surtucului”, tocmai pentru că vroia ca ceilalţi să se 
împotrivească, sau ca să nu i se bage de seamă 
mărginirea minţii. Altminteri era un om cumsecade şi un 
fiu al Republicii mai credincios decât mulţi alţii. 

Aşa cum polcovnicul îi plăcu lui Kmicic, tot aşa şi 


6 Sobiepan — sieşi stăpân, propriul stăpân (lb. polonă). 

jupân Andrzej îi plăcu paharnicului care-l pofti la castel, 
fiindcă vroia ca toţi să-i laude ospeţia. 

Tânărul cavaler cunoscu la castel multe persoane 
însemnate, printre altele pe prinţesa  Gryselda 
Wisniowiecka, sora lui jupân Zamoyski şi văduva 
prinţului Jeremi, la vremea lui aproape cel mai mare 
stăpânitor din Republica polonă, care îşi pierduse 
avuţiile-i nemărginite în timpul năvălirii cazacilor, astfel 
că prinţesa se adăpostise la Zamość, trăind din 
bunăvoința fratelui. 

Era o femeie frumoasă, plină de măreție şi virtute, 
de care jupân Jan se temea ca de foc şi-i făcea toate 
voile. Nu era împrejurare în care să nu-i facă pe plac şi, 
când era vorba de lucruri însemnate, să nu-i ceară 
sfatul. Curtenii spuneau că la Zamosc prinţesa conducea 
totul — armia, vistieria şi pe fratele ei, dar ea nu vroia 
să profite de această putere, îndurerată cum era de 
moartea soţului şi prea ocupată cu creşterea feciorului. 

Fiul lui Jeremi tocmai se întorsese nu demult de la 
curtea din Viena şi se afla pentru scurtă vreme la 
Zamosc. Era un flăcăiandru în primăvara vârstei, dar 
jupân Kmicic căuta zadarnic pe chipul lui semnele pe 
care se cuvenea să le poarte vlăstarul lui Wisniowiecki. 

Făptura tânărului prinţ era plină de dulceaţă; faţa-i 
era mare, bucălată, dar ochii puţin bulbucaţi priveau 
sfioşi; avea buzele groase, umede, asemenea oamenilor 
dedaţi cu plăcerile ospeţelor, iar părul lung şi negru ca 
pana corbului îi cădea pe umeri. De la tatăl său 
moştenise doar părul şi pielea oacheşe. 

Cei care trăiau pe lângă el îl asigurară pe jupân 

Kmicic că tânărul prinţ era un suflet ales, o judecată 
ieşită din comun şi o ţinere de minte grozavă, datorită 
căreia poate vorbi aproape în toate limbile: doar o 
anume încetineală a trupului şi a minţii şi o lăcomie 
înnăscută la mâncare erau singurele părţi slabe ale 
acestui tânăr, altminteri cu multe însuşiri. 

Într-adevăr, intrând în vorbă cu el, jupân Andrzej se 
convinse că prinţul avea nu numai o mare putere de 
înţelegere şi o judecată pătrunzătoare, ci şi darul de a-şi 
apropia oamenii. Kmicic îl îndrăgi de la început, dar în 
acest simţământ era mai multă milă. Simţea că ar fi dat 
mult să-i întoarcă acestui orfan strălucirea unei vieţi la 
care avea dreptul prin naştere. 

Se convinse însă pe când prânzeau că erau 
adevărate şi cele ce se spuneau despre lăcomia lui 
Micha!65. Tânărul prinţ părea că nu se mai gândeşte la 
altceva decât să înfulece. Ochii bulbucaţi urmăreau cu 
nelinişte fiecare fel de bucate, iar când i se aducea tava, 
îşi trăgea pe taler purcoaie uriaşe şi înghiţea cu mare 
poftă, plescăind din buze, cum fac numai oamenii foarte 
lacomi. La această privelişte, faţa de marmură a 
prinţesei se acoperi de o tristeţe nespusă. Kmicic se 
simţi atât de stânjenit, încât îşi întoarse privirile şi se 
uită la jupân Sobiepan Zamoyski. 

Dar starostele de Kaluza nu privea la prinţul Michat 
şi nici la oaspetele său. Jupân Kmicic îi urmări privirea 
şi după umărul prinţesei Gryzelda zări o adevărată 


& Michal Korybut Wiśniowiecki (1638—1673) — rege al 
Poloniei din anul 1669; fiul lui Jeremi Wiśniowiecki. Incapabil şi 
slab, el n-a putut să-i ţină în frâu pe marii magnati. In timpul lui s-a 
încheiat tratatul de la Buczacz (1672) favorabil turcilor. 

minune pe care n-o băgase de seamă înainte. 

Era un căpşor de fată, albă ca laptele, rumenă ca 
bujorul şi frumoasă ca o cadră. Cârlionţii mărunţei, care 
se răsuceau fără ajutorul fierului, îi împodobeau fruntea, 
iar ochii jucăuşi cătau spre căpeteniile care şedeau în 
rând cu starostele şi nu se fereau să se odihnească şi 
asupra lui; în cele din urmă, se opriră şi asupra lui jupân 
Kmicic şi-l priviră cu atâta stăruinţă ştrengărească, de 
parcă vroiau să-i pătrundă în adâncul inimii. 

Dar Kmicic nu-şi pierdea cumpătul cu una cu două, 
aşa că îşi aţinti aproape sfidător privirile în ochişorii 
aceia, apoi îl înghionti pe jupân Szurski, porucinic în 
steagul de cuirasieri al starostelui, şi-l întrebă cu 
jumătate de glas: 

— Cine-i pitulicea asta codată? 

— Domnia ta, răspunse jupân Szurski cu 
asprime, nu vorbi cu bănat câtă vreme nu ştii despre 
cine vorbeşti... Nu e nici o pitulice, ci jupâniţa Anna 
Borzobohata-Krasiefska... De acum încolo să binevoieşti 
să nu-i mai spui altfel, dacă nu vrei să-ţi pară rău de 
grubianitas“” domniei tale! 

— Poate că domnia ta nu ştii că pitulicea eo 
păsărică tare frumoasă, aşa că nu e vorba de nici o 
jignire, răspunse Kmicic râzând. Judecând după 
supărarea domniei tale, trebuie să fii îndrăgostit lulea! 

— Păi, cine nu-i îndrăgostit dintre cei de faţă? 
mormăi Szurski repezit. Până şi starostelui i se scurg 
ochii după ea şi stă ca pe ghimpi. 

— Hm, văd, văd prea bine! 


67 Grosolănie (lat.) 

— Ce poţi să vezi domnia ta!... El, eu, 
Grabowski, Stołagiewicz, Kanojadzki, Rubecki de la 
dragoni, Pieczynga — pe toți ne-a dat gata... Şi cu 
domnia ta se va întâmpla la fel, dacă ai să stai mai multă 
vreme pe aici... Uneia ca ea îi ajung douăzeci şi patru de 
ceasuri! 

— Ei, frăţioare, cu mine nu i-ar merge nici în 
patru luni! 

— Cum aşa? întrebă jupân Szurski revoltat. Ce, 
domnia ta eşti de lemn? 

— Nu, dar dacă-ţi fură cineva domniei tale 
ultimul taler din buzunar, nu-i aşa că n-ai de ce să te mai 
temi de hoţi?... 

— Aşa mai merge! se domoli Szurski. 

Jupân Kmicic se posomori dintr-o dată, fiindcă îşi 
aduse aminte de propriile necazuri şi nu-i mai păsă că 
ochişorii negri se uitau tot mai stăruitor la el, 
întrebându-l parcă: Cum te cheamă şi de unde ai răsărit, 
tinere cavaler? 

Iar Szurski murmură: 

— Sfredeleşte, sfredeleşte!... Şi în mine a 
sfredelit tot aşa până a ajuns la inimă... Acum nici că-i 
pasă! 

Kmicic se scutură din îngândurare. 

— De ce naiba nu se însoară vreunul dintre 
domniile voastre cu ea?! 

— Pentru că ne împiedicăm unul pe altul! 

— E numai bună de măritiş, deşi, ce-i drept, 
para asta arată încă destul de crudă. 

Szurski deschise ochii mari şi, aplecându-se la 

urechea lui Kmicic, îi spuse în mare taină: 

— Lumea vorbeşte că are douăzeci şi cinci de 
ani bătuţi pe muche, pe legea mea! E la prinţesa 
Gryzelda dinainte de năvălirea cazacilor. 

— Mare minune, nu i-aş fi dat mai mult de 
şaisprezece ani, optsprezece cel mult! 

În acest timp, „împieliţata” ghici pesemne că era 
vorba de ea, pentru că îşi acoperi ochişorii arzători cu 
pleoapele şi se uită la jupân Kmicic dintr-o parte, 
întrebându-l mereu: Cine eşti, chipeş cavaler, şi de unde 
vii? 

Fără să vrea, jupân Andrzej începu să-şi răsucească 
mustaţa. 

După prânz îl luă de braţ starostele de Kaluza care, 
văzându-i purtarea aleasă, îl socotea un oaspete de 
seamă. 

— Jupâne Babinicz, spuse, domnia ta parcă 
spuneai că eşti din Lituania? 

— Întocmai, jupâne staroste. 

— Spune-mi dar, cunoşti cumva neamul 
Podbipieta? 

— De cunoscut, n-am cunoscut pe nici unul 
dintre ei, pentru că nu mai sunt în viaţă, cel puţin cei cu 
blazonul Rupe-glugă. Ultimul vlăstar a căzut la Zbaraz. 
A fost cel mai mare cavaler pe care l-a dat Lituania 
vreodată. Cine n-a auzit de ei! 

— Am auzit şi eu, dar uite de ce te întreb; în 
grija sorei mele se află o jupâniţă care se numeşte 
Borzobohata-Krasienska... Un neam ales!... A fost 
logodită cu acel Podbipieta care a murit la Zbaraz... E 

orfană, fără mamă şi fără tată, şi cu toate că sora mea 
ţine mult la ea, eu, care sunt ocrotitorul prinţesei, sunt 
şi al ei. 

— Plăcută ocrotire! îl întrerupse Kmicic. 

Starostele de Kaluza zâmbi, clipi din ochi şi se linse 
pe buze. 

— Nu-i aşa? Marţipan, nu alta!... 

Dar văzând că se trădează, îşi luă seama îndată. 

— Vânzătorule! îl dojeni starostele jumătate în 
glumă jumătate în serios. Ai vrut să mă tragi de limbă, 
cât pe ce să mă dau de gol!... 

— Cu ce? întrebă Kmicic, privindu-l în albul 
ochilor. 

Sobiepan pricepu că oaspetele este mai iute la 
minte decât el şi schimbă vorba numaidecât. 

— Acel Podbipieta, zise, a trecut pe numele ei 
nişte conace de prin părţile voastre. Nu-mi mai aduc 
aminte cum le zice, deoarece sunt nişte nume ciudate, 
parcă Baltupie, Syruciany, Myszykiszki, într-un cuvânt, 
tot ce a avut. Pe legea mea că nu mai ţin minte... Cinci 
sau şase conace. 

— Sunt moşii în lege, nu conace. Podbipieta 
era un om avut şi dacă jupâniţa ar intra în stăpânirea 
întregii averi, ar putea să-şi aibă curtea ei şi să-şi caute 
bărbat printre senatori. 

— Ce vorbeşti? Ştii cumva pe unde sunt satele 
astea? 

— Doar Lubowicze şi Szeputa, fiindcă se 
învecinează cu moşiile mele. Vreo două mile de pădure 
şi încă pe atâta de câmpie şi luncă. 

— Unde se află? 

= În tinutul Witebsk. 

— Ehei, tare departe! Nu merită osteneala 
atâta vreme cât ţara e cotropită de vrăjmaş. 

— După ce-l vom izgoni pe vrăjmaş, vom 
ajunge şi la averile noastre. Dar cei din neamul 
Podbipięta au moşii şi prin alte părţi, iar în Samogiţia 
destul de însemnate. Ştiu bine, fiindcă am şi eu o sfoară 
de pământ acolo. 

— Văd că nici cu averea domniei tale nu mi-e 
ruşine: 

— Acum nu-mi aduce nimic, dar n-am nevoie de 
ce-i al altuia. 

— Domnia ta, sfătuieşte-mă cum s-o căpătuiesc 
pe jupâniţă. 

Kmicic izbucni în râs. 

— În această privinţă îmi dau sfatul bucuros, 
mai degrabă decât în altele. Gândesc că cel mai bine ar 
fi să se ducă la jupân Sapieha. Dacă va pune umărul, ca 
voievod de Witebsk ce se află, aşadar cea mai însemnată 
persoană din Lituania, i-ar putea fi de mare folos. 

— Fireşte, poate să înştiinţeze tribunalele că 
averea i-a fost lăsată Borzobohatei prin testament, 
zădărnicind astfel pretenţiile rudelor mai depărtate. 

— Aşa-i, dar acum nu mai sunt tribunale, iar 
jupân Sapieha are şi el alte treburi pe cap. 

— Am putea să trimitem fata sub oblăduirea 
lui. Având-o mereu înaintea ochilor, s-ar grăbi să facă 
ceva pentru ea. 

Kmicic se uită cu uimire la staroste. 

„Ce folos are el, de vrea să scape de ea?” se 
întrebă. 

Iar starostele vorbi mai departe: 

— Fără îndoială, nu se poate duce să stea în 
tabără, în cortul voievodului, dar ar putea rămâne cu 
fiicele lui. 

„Nu pricep, îşi spuse Kmicic, vrea oare numai să se 
îngrijească de ea?” 

= Toată greutatea e, cum s-o trimitem prin 
acele părți acum, când timpurile sunt atât de tulburi... 
Ar fi nevoie de câteva sute de oameni, iar eu nu pot lăsa 
cetatea fără apărare. Dacă aş găsi pe cineva care s-o 
ducă fără primejdie... Domnia ta ai putea s-o faci, că şi 
aşa tot mergi la jupân Sapieha. Eu ţi-aş da scrisorile de 
trebuinţă... iar domnia ta mi-ai da cuvântul de cavaler că 
vei avea grijă să ajungă cu bine. 

— Să i-o duc eu lui jupân Sapieha? se miră 
Kmicic. 

— E o însărcinare chiar atât de neplăcută?... Pe 
drum s-ar putea să se înfiripe şi simţăminte mai 
delicate... 

— Ehe! se împotrivi Kmicic, inima mea e 
arendată alteia şi, cu toate că nu primesc nimic în 
schimb, nu mă gândesc să-i schimb stăpâna. 

— Cu atât mai bine, căci astfel ţi-o pot 
încredința cu toată liniştea. 

Urmă o clipă de tăcere. 

— Ei, ce zici, te-ai încumeta? întrebă 
starostele. 

— Cu mine merg şi tătarii. 

— Oamenii mei mi-au spus că tătarii se tem de 
domnia ta mai rău ca de foc. Ei, ce zici, te-ai încumeta? 

— Hm, de ce nu, dacă prin aceasta aş putea să 
te îndatorez pe domnia ta.. Numai că.. 

— Aha, te gândeşti că trebuie să ai învoirea 
prinţesei... O vei avea, pe Dumnezeul meu, pentru că, 
închipuie-ţi domnia ta, mă bănuieşte de... 

Şi starostele începu să vorbească în şoaptă la 
urechea lui Kmicic, după care adăugă cu voce tare: 

— A fost grozav de supărată pe mine din 
această pricină, aşa că am dat bir cu fugiţii; mai bine mă 
lupt cu suedezii la Zamosc decât cu femeile. Va avea 
astfel cea mai bună dovadă că nu mă gândesc la nimic 
rău, de vreme ce vreau să trimit fata de aici. E adevărat 
că va fi tare uimită... O să vorbesc cu ea la cel dintâi 
prilej. 

Spunând acestea, starostele se învârti pe călcâie şi 
plecă, iar Kmicic privi în urma lui şi murmură: 

— Se vede că întinzi niscaiva capcane, jupâne 
staroste; cu toate că nu pricep ce scop poţi să ai, îţi văd 
foarte bine  laţul, fiindcă eşti, un vânător tare 
neîndemânatic. 

Starostele, în schimb, era foarte mulţumit de sine, 
deşi înţelegea prea bine că făcuse abia jumătate din 
treabă, iar cealaltă jumătate era atât de grea, încât îl 
cuprindeau îndoielile şi spaima numai când se gândea. 
Trebuia să capete învoirea prinţesei Gryzelda, de 
asprimea şi mintea pătrunzătoare a căreia starostele se 
temea cumplit. 

Totuşi, odată început, vroia să ducă lucrul la bun 

sfârşit cât mai repede, aşa că a doua zi, dis-de- 
dimineaţă, după slujbă, după gustare şi după muştrul 
pedestraşilor nemți, se  îndreptă spre încăperile 
prinţesei. 

O găsi singură, brodind odăjdii pentru colegiul 
canonicilor, în spatele ei, Anusia făcea ghem dintr-un 
scul de mătase întins pe două scaune; a doua jurubiţă, 
de culoare trandafirie, şi-o pusese la gât şi, mişcându-şi 
iute mânuţele, alerga în jurul scaunelor după firul care 
se desfăcea. 

Starostelui i se luminară ochii la vederea ei, dar îşi 
luă repede o înfăţişare serioasă şi, dându-i bineţe 
prinţesei, începu ca din întâmplare: 

— Jupân Babinicz, cel care a venit aici cu 
tătarii, e lituanian. E un om de seamă, cu creştere 
aleasă, şi un războinic înnăscut. L-ai văzut, soră dragă? 

— Chiar tu l-ai adus la mine, răspunse 
nepăsătoare prinţesa Gryzelda. Are o faţă cinstită şi 
pare un bun oştean. 

— L-am întrebat de moşiile acelea ale jupâniţei 
Borzobohata şi mi-a spus că e vorba de o avere egală cu 
cea a lui Radziwitt. 

— Să dea Dumnezeu! Viaţa de orfană şi 
bătrâneţea îi vor fi astfel mai uşoare, spuse jupâneasa. 

— Este însă periculum ca să şi-o împartă 
rudele îndepărtate. Babinicz zice că voievodul de 
Witebsk, dacă ar vrea, s-ar putea ocupa de treaba asta. 
E un om vrednic şi se arată binevoitor faţă de noi, căruia 
aş fi în stare să-i încredinţez propria fiică. Ajunge să 
înştiinţeze tribunalul şi să vestească tuturor că o ia în 

grija lui. Babinicz mai spune însă că pentru asta jupâniţa 
Anna ar trebui să se ducă acolo. 

— Unde, la jupân Sapieha? 

— Sau la jupâniţele Sapieha; ca să aibă loc 
luarea în stăpânire pro forma trebuie să fie de faţă. 

Voievodul născoci „luarea în stăpânire pro forma”, 
gândindu-se pe bună dreptate că prinţesa va lua drept 
adevărată această minciună. 

Aceasta însă se gândi o clipă şi spuse: 

— Cum poate să plece acum, când suedezii 
sunt pe toate drumurile? 

— Am primit veste că şi-au luat tălpăşiţa din 
ţinutul Lublinului. Toată ţara din partea asta a Vistulei e 
liberă. 

— Şi cine o va însoţi pe Hanka până la jupân 
Sapieha. 

— Fie şi acelaşi Babinicz. 

— Cu tătarii? Teme-te de Dumnezeu, frăţioare. 
Ştii doară că sunt oameni sălbateci şi neciopliţi. 

— Eu nu mă tem, se amestecă Anusia 
înclinându-se. 

Dar prinţesa Gryzelda înţelese că fratele venise cu 
un plan pregătit dinainte, aşa că o trimise pe Anusia în 
altă încăpere, apoi se uită cu priviri întrebătoare la 
staroste. 

Jupân Zamoyski spuse parcă numai pentru el: 

i Tătarii sunt morţi de frica lui Babinicz. Îi 
spânzură pentru orice abatere. 

— Nu mă pot învoi la asemenea călătorie, 
răspunse prinţesa. Fata e virtuoasă, dar îi cam joacă 

ochii şi stârneşte lesne înflăcărarea oamenilor... Ştii 
prea bine. N-aş încredinţa-o niciodată unui tânăr 
necunoscut. 

— Chiar atât de necunoscut nu este, căci toată 
lumea ştie că cei din neamul Babinicz sunt oameni de 
vază şi statornici! Starostele era cel dintâi care nu 
auzise în viaţa lui de acest nume. De altminteri, vorbi 
mai departe, ai putea să-i dai vreuna din femeile mai 
aşezate, s-o însoţească, păstrând astfel şi decorum. 
Pentru Babinicz răspund eu. Soră dragă, mi-a spus chiar 
el că are o logodnică prin părţile acelea, de care e 
grozav de îndrăgostit... Aşa că are alte gânduri, ca orice 
îndrăgostit. Lucrul de căpetenie este că asemenea prilej 
nu se nimereşte în toate zilele, iar averea jupâniţei se 
poate duce pe apa sâmbetei, lăsând-o fără un adăpost 
deasupra capului. 

Prinţesa se opri din brodat, îşi înălţă capul şi îşi 
aţinti ochii pătrunzători la fratele ei. 

— Ce folos ai tu, de vrei s-o trimiţi de aici? 

— Ce folos? răspunse starostele coborându-şi 
privirea: Ce folos pot să am? Nici unul! 

— Jane!... Tu te-ai vorbit cu Babinicz s-o 
năpăstuiţi”?! 

— la te uită! Pe legea mea, numai asta mai 
lipsea! O să-ţi dau să citeşti scrisoarea pe care vreau să 
i-o scriu lui jupân Sapieha şi, dacă doreşti, poţi să-i scrii 
şi tu una... Eu îţi făgăduiesc că nu mă voi mişca de la 
Zamość. În sfârşit, cercetează-l tu însuţi pe Babinicz şi 
roagă-l să primească această însărcinare. De vreme ce 
mă bănuieşti, nu vreau să ştiu de nimic. 

— Atunci de ce stărui atâta să plece de la 
Zamosc? 

— Pentru că-i doresc binele şi e vorba de o 
mare avere. În sfârşit... recunosc! Aş vrea tare mult să 
plece de la Zamość. Mi s-a urât cu bănuielile tale şi nu- 
mi place să te văd mereu supărată pe mine şi privindu- 
mă cu asprime... Am crezut că, îngăduind plecarea 
jupâniţei, voi găsi cel mai bun argumentum împotriva 
bănuielilor. Pe legea mea, îmi ajunge, fiindcă nu mai 
sunt nici eu un şcolar leşinat care se furişează noaptea 
pe sub ferestre... Mai mult, căpeteniile oştenilor se ațâță 
unii pe alţii din pricina ei şi încrucişează săbiile. Nu mai 
e nici o rânduială, nici o înţelegere şi nici slujba nu şi-o 
mai fac cum trebuie. Mi-ajunge! Dar de vreme ce mă tot 
sfredeleşti aşa cu privirile, fă cum crezi, iar pe Michat 
păzeşte-l singură, că asta e treaba ta, nu a mea. 

— Pe Michał? se miră prinţesa. 

— Eu nu spun că fata e vinovată... Nu-i face 
ochi dulci mai mult decât celorlalţi, dar dacă tu, soră 
dragă, nu-i vezi privirile săgetătoare şi poftele-i 
înflăcărate, atunci nici Cupidon, nu orbeşte mai mult 
decât dragostea de mamă. 

Sprâncenele prinţesei se împreunară, iar obrajii îi 
păliră. 

Starostele însă, văzând că nimerise în sfârşit unde 
trebuia, se lovi cu palmele peste genunchi şi îşi urmă 
vorba: 

— Aşa-i, soră dragă, aşa-i!... Ce-mi pasă mie? 
Michał n-are decât să-i ţină sculul de mătase, să-i 
freamăte nările uitându-se la ea, să se îmbujoreze şi să 

se uite prin gaura cheii!... Ce mă priveşte pe mine!... La 
urma urmei... ştiu şi eu!... Averea nu-i de lepădat... iar 
neamul, da, e drept că se trage din şleahtici, dar nici eu 
nu mă sumeţesc mai presus de el. Vrei, bine! La ani, e 
adevărat, nu prea se potrivesc, dar nici asta nu-i treaba 
mea. 

Starostele se ridică şi, înclinându-se înaintea sorei, 
se pregăti de plecare. 

În acest timp, prinţesei îi năvălise sângele în obraz. 
Mândra jupâneasa nu vedea în toată Republica o partidă 
vrednică de un Wisniowiecki, iar în străinătate poate 
numai printre marile prințese austriece, astfel că 
vorbele fratelui o fripseră ca fierul încins. 

— Jane! spuse, aşteaptă! 

— Soră dragă, răspunse starostele de Kałuża, 
primo, am vrut să-ţi fac dovada că mă bănuieşti pe 
nedrept, iar secundo, că trebuie să supraveghezi pe 
altul. Faci cum crezi de cuviinţă, eu nu mai am nimic de 
spus. 

Şi jupân Zamoyski se înclină şi ieşi. 


Capitolul XXXV 


Starostele de Kaluza nu născocea întru totul când 
spunea sorei lui despre dragostea lui Michat pentru 
Anusia, deoarece tânărul prinţ o îndrăgise într-adevăr la 
fel ca toţi ceilalţi, dintre care nu lipseau nici pajii de la 
curte. Simţămintele lui nu erau însă prea viforoase şi 
întreprinzătoare, era vorba mai degrabă de o înflăcărare 
a minţii şi a simţurilor, decât de o pornire a inimii care, 

iubind, tinde la stăpânirea fiinţei îndrăgite. Prinţul 
Michał nu avea destulă energie pentru asemenea 
dorinţă. 

Totuşi, prinţesa Gryzelda, visând la viitorul fericit al 
fiului, se sperie de-a binelea. 

La început, o mirase învoirea neaşteptată a 
starostelui cu privire la plecarea Anusiei; dar acum nu 
se mai gândea la asta, atât de mult o preocupa primejdia 
care îi ameninţa feciorul. Discuţia cu Michał, care pălise 
şi tremurase în faţa ei, iar înainte de a recunoaşte ceva, 
începuse să verse lacrimi amare, îi întări convingerea că 
primejdia era într-adevăr destul de mare. 

Cu toate acestea, nu-şi învinse dintr-o dată 
mustrările de conştiinţă şi abia când Anusia, care voia 
să vadă alte locuri şi alţi oameni, şi, poate, să 
zăpăcească pe tânărul cavaler, îi căzu la picioare, 
rugând-o să se învoiască, prinţesa nu mai avu puterea s- 
o refuze. 

Anusia vărsa lacrimi bogate la gândul despărțirii de 
stăpâna şi mama ei, dar pentru şireata jupâniţă era 
limpede că rugând-o să plece, îndepărta orice bănuială 
în legătură cu vreun scop pe care l-ar fi avut zăpăcindu-l 
pe tânărul prinţ sau chiar pe staroste. 

Prinţesa Gryzelda, vrând să se convingă dacă 
fratele ei nu se înţelesese cumva cu Kmicic, îi porunci 
acestuia din urmă să se înfăţişeze înaintea ei. 
Făgăduiala starostelui că nu se va mişca de la Zamosc o 
linişti întrucâtva, vroia totuşi să-l cunoască mai de 
aproape pe omul care avea s-o conducă pe jupâniţă. 

Întrevederea cu Kmicic îi spulberă şi ultimele 

îndoieli. 

Ochii cenuşii ai tânărului şleahtic răsfrângeau atâta 
sinceritate şi adevăr, încât orice reţinere devenea de 
prisos. Mărturisi de la bun început că ţine la altcineva şi 
mintea şi inima nu-l îndeamnă spre farmecele altei 
jupâniţe. În cele din urmă, îşi dădu cuvântul de cavaler 
că o va apăra de orice primejdie, fie şi cu preţul vieţii 
lui. 

— Până la jupân Sapieha o s-o conduc fără 
mare greutate, deoarece starostele spunea că vrăjmaşul 
s-a retras din ţinutul Lublinului... Dar după aceea nu mai 
vreau să ştiu de ea... Şi nu fiindcă aş pregeta să te 
slujesc pe luminăţia ta; pentru văduva celui mai mare 
războinic, fală a întregului popor, sunt gata oricând să- 
mi vărs sângele... Ci pentru că am acolo treburi grele, 
din care nu ştiu dacă voi scăpa cu faţa curată. 

— Nici nu poate fi vorba de mai mult, răspunse 
prinţesa. Domnia ta trebuia doar să i-o încredinţezi lui 
jupân Sapieha, iar voievodul, gândindu-se la rugămintea 
mea, îi va purta mai departe de grijă. 

Aici îi întinse mâna pe care cavalerul o duse la buze 
cu cel mai mare respect; la despărţire, prinţesa îi zise: 

— Ai grijă, jupâne cavaler, ai grijă! Nu te bizui 
prea mult că vrăjmaşul a părăsit acele locuri. 

Kmicic rămase mirat la auzul ultimelor cuvinte, dar 
nu mai avu timp să se gândească la ele, deoarece 
starostele îl luă îndată la întrebări: 

— Ei, jupâne cavaler, spuse cu veselie, nu-i aşa 
că ai să ne răpeşti pe cea mai frumoasă jupâniţă de la 
Zamosc? 

— Întocmai, dar cu voia domniei tale, răspunse 
Kmicic. 

— S-o păzeşti bine. E o bucăţică bună şi oricine 
e gata să ţi-o smulgă! 

N-are decât să încerce! Ehei, i-am dat prinţesei 
cuvântul meu de cavaler şi pentru mine cuvântul e lucru 
sfânt! 

— Ei, zic şi eu aşa, în glumă... Nu trebuie să te 
temi şi nici să iei cine ştie ce măsuri de prevedere. 

— Te-aş ruga, domnia ta, să-mi dai o caleaşca 
închisă şi acoperită cu tablă. 

— Îţi dau două!... Dar nădăjduiesc că nu vrei să 
pleci numaidecât!? 

— Mă grăbesc, pe legea mea! Şi aşa am 
pierdut destulă vreme aici. 

— Dacă-i aşa, trimite-ţi tătarii înainte la 
Krasnystaw. Eu am să reped un gonaci, ca să-i aştepte 
nutreţul pregătit acolo, iar domniei tale am să-ţi dau 
însoțitori dintre oştenii mei. Aici nu ţi se poate întâmpla 
nimic, fiindcă e olatul meu... Am să-ţi dau nişte dragoni 
nemți de nădejde, oameni îndrăzneţi care cunosc bine 
drumul... Dealtfel, până la Krasnystaw drumul e fără 
ocolişuri. 

— Şi eu de ce trebuie să mai rămân? 

— Ca să stai mai multă vreme cu noi; domnia 
ta îmi eşti un oaspete drag şi aş fi tare bucuros să rămâi 
un an întreg la Zamosc. Pe urmă, am trimis să aducă 
hergheliile de la Perespa, poate că o să-ţi alegi şi 
domnia ta vreun bahmet care, crede-mă, nu te va lăsa în 
drum la nevoie!... 

Kmicic se uită cu luare-aminte în ochii starostelui, 
apoi, ca şi când atunci ar fi luat hotărârea, spuse: 

— Mulţumesc de poftire şi am să rămân, iar 
tătarii am să-i trimit înainte. 

Şi plecă îndată să dea poruncile de trebuinţă; îl luă 
de-o parte pe Akbah-Ulan şi-i zise: 

— Akbah-Ulan, tu ai să pleci înainte cu oamenii 
la Krasnystaw, drumul e drept, nu coteşte nicăieri. Eu 
voi rămâne aici o zi şi voi veni după voi însoţit de oştenii 
starostelui. Acum deschide bine urechile şi ascultă ce-ţi 
spun: nu te duci până la Krasnystaw, ci te ascunzi în 
pădurile care încep nu departe de Zamosc în aşa fel, 
încât să nu ştie nimeni de voi; când vei auzi o 
împuşcătură pe drum, veniţi în goană la mine, că mi se 
pare că vor să mă tragă pe sfoară. 

— Fie după voia ta! răspunse Akbah-Ulan, 
ducându-şi mâna la frunte, la gură şi la piept. 

„Ţi-am ghicit planul, jupâne staroste! îşi spuse 
Kmicic. La Zamosc ţi-e frică de soră, de aceea vrei s-o 
răpeşti pe jupâniţă şi s-o ascunzi pe undeva pe aproape, 
făcând din mine instrumentum poftelor tale; cine ştie 
dacă nu te gândeşti să-mi iei şi viaţa. Dar fii pe pace, ai 
nimerit peste unul mai vrednic ca tine... şi ai să cazi 
singur în propria plasă.” 

Seara porucinicul Szurski ciocăni la uşa lui Kmicic. 
Oşteanul ştia şi el ori bănuia ceva şi, pentru că ţinea la 
Anusia, prefera ca jupâniţa să plece, decât să cadă în 
mâinile starostelui. Cu toate acestea, nu cuteza să 
vorbească deschis sau poate că nu era prea sigur; se 
prefăcu mirat, aşadar, că Kmicic se învoise să trimită 

tătarii înainte şi îi spuse că drumurile nu sunt chiar atât 
de fără primejdie cum se vorbeşte, deoarece 
pretutindeni mişună cetele înarmate în stare oricând să 
se dedea la tot felul de nelegiuiri. 

Dar jupân Andrzej hotări să se prefacă a nu pricepe 
nimic. 

— Ce mi se poate întâmpla, întrebă, de vreme 
ce starostele de Kaluza îmi dă însoțitori dintre oştenii 
lui? 

— Sunt nemți! 

— Nu sunt oameni prea siguri? 

— În câinii ăştia nu poți să ai încredere 
niciodată, domnia ta. Odată s-au înțeles pe drum şi au 
fugit la vrăjmaşi... 

— Da, dar de partea asta a Vistulei nu sunt 
suedezi. 

— Ba sunt la Lublin, nemernicii! Nu-i adevărat 
că au plecat. lată de ce te sfătuiesc cu inima deschisă, 
nu-i trimite pe tătari înainte; cu cât ceata e mai mare, cu 
atât călătoria e mai fără primejdie. 

— Pācat că domnia ta nu m-ai prevenit mai 
dinainte. Am o singură vorbă şi o dată ce-am dat 
porunca, nu pot s-o mai schimb. 

Într-adevăr, tătarii porniră înainte a doua zi. Kmicic 
avea să plece spre seară, în aşa fel încât să poată 
înnopta la Krasnystaw. În acest timp, i se înmânară două 
scrisori pentru jupân Sapieha, una de la prinţesă şi alta 
de la staroste. 

Kmicic avea mare poftă s-o deschidă pe cea din 
urmă, dar nu cuteză să-şi ducă gândul la îndeplinire. Se 

mulţumi s-o privească în lumină şi se convinse că pe 
hârtia dinăuntru nu scria nimic. Această descoperire îi 
întări presupunerea că jupâniţa şi scrisorile aveau să-i 
fie luate pe drum. 

Între timp, sosi herghelia de la Perespa şi starostele 
îi dărui tânărului cavaler o mândreţe de bahmet pe care 
acesta îl primi cu recunoştinţă, gândindu-se în sinea lui 
că va ajunge mai departe călărind în spinarea lui decât 
se aştepta starostele. Se gândi şi la tătarii lui care acum 
erau ascunşi în pădure şi începu să râdă. În răstimpuri 
se răzvrătea în lăuntrul lui şi îşi făgăduia să-i dea 
starostelui o bună învăţătură. 

Sosi, în sfârşit, vremea prânzului care se scurse 
destul de mohorât. Anusia avea ochii roşii, căpeteniile 
tăceau mâlc, numai starostele era vesel şi poruncea să 
se toarne în paharele pe care Kmicic le golea unul după 
altul. Dar când veni vremea plecării, prea puţini îşi luară 
rămas bun de la cei care plecau, fiindcă starostele 
risipise căpeteniile, dându-le diferite însărcinări. 

Anusia căzu la picioarele prinţesei şi multă vreme 
nu putură s-o ridice de jos, iar pe faţa prinţesei se 
întipărise  neliniştea. Îşi făcea poate mustrări că 
îngăduise plecarea slugii credincioase în aceste vremuri 
pline de primejdii. Dar plânsul lui Michat care, cu 
mâinile la ochi, suspina ca un şcolar, întări şi mai mult 
convingerea mândrei jupânese că trebuia să pună capăt 
pornirilor flăcăului. În cele din urmă, se linişti de-a 
binelea la gândul că în familia lui Sapieha avea să 
găsească ocrotirea şi, cu ajutorul voievodului, va putea 
să intre în stăpânirea acelei averi care să-i asigure 

restul zilelor. 

— O  încredinţez virtuţii, vitejiei şi cinstei 
domniei tale, îi spuse prinţesa încă o dată lui Kmicic. 
Ţine minte, mi-ai jurat să ajungă teafără la jupân 
Sapieha. 

— Am s-o duc ca pe o sticlă de preţ, iar la 
nevoie voi avea grijă de ea ca de ochii din cap, mi-am 
dat cuvântul şi numai moartea mă va împiedica să nu 
mi-l ţiu, răspunse cavalerul. 

Şi îi oferi braţul Anusiei, dar aceasta era supărată 
pe el, pentru că nu se uitase la ea, arătându-se 
nepăsător, aşa că îi întinse mâna cu mândrie, 
întorcându-şi privirea şi capul în altă parte. 

Îi părea rău să plece şi o cuprindea frica, dar acum 
era prea târziu să mai dea înapoi. 

Sosi clipa despărțirii; Anusia urcă în caretă, 
împreună cu bătrâna jupâniţă Suwalska, iar Kmicic pe 
cal, şi porniră. Doisprezece raitieri nemți înconjurau 
caleaşca şi carul cu lucrurile Anusiei. Când, în cele din 
urmă, grilajul de fier de la poarta Varşoviei scrâşni după 
trecerea lor şi răsună duruitul roţilor pe podul coborât, 
Anusia izbucni în hohote de plâns. 

Kmicic se aplecă spre caleaşca. 

— Nu te teme, jupâniţă, n-am să te mănânc! 

„Necioplitule” rosti Anusia în gând. 

Merseră o vreme de-a lungul caselor ridicate în 
afara zidurilor drept spre Stary Zamość, după care 
ieşiră la câmp deschis, apoi intrară în pădurea care de o 
parte acoperea ţinutul deluros până hăt! la Bug şi 
dincolo de Bug, iar de cealaltă se prelungea, întreruptă 

de sate, până la Zawichost. 

Se lăsase o noaptea senină şi luminoasă, tractul se 
vedea ca o panglică argintoasă; liniştea era întreruptă 
doar de uruitul caretei şi de tropotul cailor raitierilor. 

„Lătarii mei trebuie să stea aici ca lupii prin 
desişuri”, gândi Kmicic, 

Deodată, ascultă cu luare-aminte. 

— Ce-i asta? îl întrebă pe  mai-marele 
raitierilor. 

— Se aude tropot de copite!... Un călăreț vine 
în goană după noi! răspunse acesta. 

Abia sfârşi vorba, că îi ajunse un cazac pe calul 
înspumat, strigând: 

— Jupâne Babinicz, Jupâne Babinicz! Scrisoare 
de la staroste! 

Convoiul se opri. Cazacul îi întinse scrisoarea lui 
jupân Kmicic. 

Acesta rupse pecetea şi, la lumina felinarului de pe 
capra caretei, citi cele ce urmează: 

„Domnia ta şi mult iubite Jupâne Babinicz! Îndată 
după plecarea jupâniței Borzobohata-Krasieriska, am 
primit veste că suedezii nu numai că n-au plecat de la 
Lublin, dar plănuiesc să atace şi cetatea Zamosc. În 
aceste împrejurări, călătoria nu mai e cu putinţă. 
Cântărind dar acele pericula care pot să amenințe o 
femeie, dorim ca jupâniţa Borzobohata să se întoarcă la 
Zamosc. O vor aduce înapoi aceiaşi raitieri, căci pe 
domnia ta, care te grăbeşti să mergi mai departe, nu 
vrem să te mai obosim în zadar. Aducându-ţi la 
cunoştinţă dorința noastră, te rugăm să binevoieşti a da 


679 


raitierilor poruncile de cuviinţă”. 

„A mai rămas un strop de cinste în el, de vreme ce 
nu vrea să-mi ia şi viaţa, mulţumindu-se doar să mă 
tragă pe sfoară, îşi spuse Kmicic. Se va arăta 
numaidecât dacă e vorba de o capcană sau nu.” 

În acest timp, Anusia scoase capul pe fereastră. 

— Ce s-a întâmplat? întrebă. 

— Nimic, starostele de Kaluza mă roagă încă o 
dată să am grijă de domnia ta. Altceva nimic. 

Apoi se întoarse spre vizitiu şi spre raitieri: 

— La drum! 

Dar mai-marele raitierilor îşi struni calul. 

— Stai! strigă la vizitiu. 

Apoi la Kmicic: 

— Cum adică: „la drum”? 

— Ce rost are să mai stăm în pădure? întrebă 
Kmicic, făcându-se că nu pricepe. 

— Domnia ta ai primit o poruncă! 

— Şi ce te priveşte pe domnia ta? Am primit, şi 
tocmai de aceea poruncesc: la drum! 

— Stai! strigă căpetenia raitierilor. 

— La drum! repetă Kmicic. 

— Ce se petrece acolo? întrebă iarăşi Anusia. 

— Nu facem un pas mai departe până când nu 
văd şi eu porunca! spuse raitierul hotărât. 

— Porunca n-ai s-o vezi, pentru că nu ţie ţi-a 
fost trimisă! 

— Dacă domnia ta nu vrei să-i dai ascultare, 
am s-o îndeplinesc eu... Du-te cu Dumnezeu la 
Krasnystaw şi vezi să nu capeţi şi câteva pentru drum, 

iar noi o luăm înapoi pe jupâniţă. 

Jupân Kmicic nu voia decât să-l facă pe mai-marele 
raitierilor să arate că ştie care-i porunca; în acest fel nu 
mai era nici o îndoială că planul fusese pregătit 
dinainte. 

— Du-te cu Dumnezeu! repetă  neamţul 
ameninţător. 

În aceeaşi clipă, raitierii scoaseră săbiile din teacă 
fără nici o poruncă. 

— Aha, ăştia-mi sunteţi! Nu voiaţi s-o duceţi pe 
jupâniţă la Zamość, ci pe undeva prin apropiere, ca 
starostele să-şi poată da frâu liber poftelor. Aţi nimerit 
însă peste unul mai deştept ca voi! 

Spunând acestea, trase cu pistolul în sus. 

Adâncurile pădurii răsunară de tipete 
înfricoşătoare, ca şi când împuşcătura ar fi trezit toate 
haitele de lupi care dormeau prin împrejurimi. Urletele 
se auzeau înainte, în spate, pe de lături însoţite de 
tropotul cailor, trosnetul vreascurilor frânte sub copite, 
şi pe drum înnegriră cete de călăreţi care se apropiau cu 
răcnete neomeneşti şi ţiuituri. 

— Isuse, Marie, Sfinte Jozef! strigară femeile 
îngrozite. 

În acest timp, tătarii se năpustiră ca un nor, dar 
Kmicic îi opri cu un strigăt repetat de trei ori, apoi se 
întoarse spre căpetenia înspăimântată şi începu să se 
laude: 

— la aminte peste cine-ai dat... Starostele a 
vrut să-şi bată joc de mine, făcându-mă instrumentum 
lui orb... Iar ţie ţi-a încredinţat o treabă de codoşlâc pe 

care ai primit-o ca să câştigi bunăvoința stăpânului. 
Închină-te jupânului staroste din partea lui Babinicz şi 
spune-i că jupâniţa va ajunge nevătămată la jupân 
Sapieha. 

Mercenarul îşi roti cu teamă privirea împrejur şi 
văzu feţele sălbatice care se uitau cu o lăcomie 
înfiorătoare la el şi la raitieri. Se vedea că aşteaptă doar 
un semn, ca să se arunce asupra lor şi să-i sfâşie în 
bucăţi. 

— Domnia ta, faci cum vrei, deoarece cu forţa 
nu dobândim nimic, răspunse cu glasul tremurător, dar 
starostele se va răzbuna. 

Kmicic izbucni în râs. 

— N-are decât să se răzbune asupra ta, pentru 
că dacă nu te-ai fi trădat, dacă n-ai fi arătat că ştii 
dinainte porunca şi ne-ai fi lăsat să plecăm, nu m-aş fi 
convins că e vorba de o capcană şi ţi-aş fi dat fata la 
Krasnystaw. Mai spune-i starostelui să-şi aleagă codoşi 
mai iuți la minte decât tine. 

Tonul liniştit cu care vorbea Kmicic îl asigură pe 
neamţ că cel puţin deocamdată nici pe el, nici pe 
raitierii lui nu-i ameninţa moartea, aşa că răsuflă uşurat 
şi zise: 

— Deci, ne întoarcem la Zamość cu mâna 
goală? 

lar Kmicic: 

— Chiar cu mâna goală n-o să vă întoarceţi, 
pentru că o să vă dau o scrisoare pe care o s-o însemnez 
pe pielea voastră. 

— Domnia ta... 


682 


— Luaţi-i! porunci Kmicic. 

Şi el însuşi îşi înfipse mâna în grumazul căpeteniei. 

În jurul caretei se iscă învălmăşeală. Urletele 
tătarilor acopereau strigătele de ajutor şi tipetele 
înfricoşate care se smulgeau din pieptul femeilor. 

Dar vânzoleala nu dură multă vreme, deoarece în 
curând raitierii zăceau legaţi unul lângă altul în mijlocul 
drumului. 

Kmicic porunci tătarilor să-i altoiască pe toţi cu bice 
din vine de bou, nu prea rău însă, ca să se poată 
întoarce pe jos până la Zamosc. Aşadar, oştenii de rând 
primiră câte o sută de lovituri, iar căpetenia o sută 
cincizeci, cu toate rugăminţile şi implorările Anusiei 
care, neînţelegând ce se întâmpla în jurul ei, credea că a 
căzut în niscaiva mâini cumplite şi, împreunându-şi 
mâinile, cerşea cu lacrimi în ochi s-o lase în viaţă. 

— lartă-mă, cavalere!... Ce ţi-am făcut eu 
domniei tale?... lartă-mă, iartă-mă! 

— Tăcere, jupâniţă! tună Kmicic. 

— Cu ce ţi-am greşit? 

— Se prea poate să te fi înţeles cu ei!... 

— Cum să mă fi înţeles? Doamne, ai milă de 
mine păcătoasa!... 

— Domnia ta nu ştii că starostele s-a prefăcut 
doar că se învoieşte să pleci, ca să te despartă de 
prinţesă, să te răpească pe drum şi să-ţi batjocorească 
virtutea în vreo cetăţuie pustie? 

— Isuse din Nazaret! strigă Anusia. 

În acest strigăt era atâta adevăr şi neprefăcătorie, 
încât Kmicic spuse mai blând: 

— Cum aşa? Deci domnia ta nu te-ai înţeles cu 
ei?... Hm, e cu putinţă! 

Anusia îşi acoperi faţa cu mâinile, dar nu mai fu în 
stare să răspundă nimic, repeta doar întruna: 

— Isuse, Marie! Isuse, Marie! 

— Linişteşte-te, jupâniţă, rosti Kmicic şi mai 
blajin. Ai să ajungi cu bine la jupân Sapieha, fiindcă 
starostele n-a ţinut seamă cu cine are de-a face!... Uite, 
oamenii aceia pe care îi bat acum, trebuiau să te 
răpească... Îi las în viaţă, ca să-i povestească starostelui 
cât de uşor le-a mers. 

— Aşadar, domnia ta, m-ai scăpat de ruşine? 

— Întocmai, deşi nu ştiam dacă vei fi prea 
bucuroasă. 

Anusia, în loc să-i răspundă sau să se 
împotrivească, îi apucă repede mâna şi o duse la buzele- 
i palide. 

Jupân Andrzej se înfioră din cap până în picioare. 

— Dă-mi pace, jupâniţă, pe legea mea, ce mai e 
şi asta!... strigă. Urcă în caleaşcă, domnia ta, că ai să-ţi 
uzi picioarele... Şi nu te teme!... Nici la sânul mamei n-ai 
fi mai fără primejdie... 

— Acum merg cu domnia ta şi până la capătul 
lumii! 

— Nu vorbi aşa, jupâniţă! 

— Dumnezeu te va răsplăti că ai apărat 
nevinovăția! 

— E pentru prima oară când mi se întâmplă 
una ca asta! răspunse Kmicic. 

Apoi murmură pentru sine: 

„Până acum am apărat-o mai mult de-o groază 

Între timp, tătarii încetară să-i mai bată pe raitieri, 
aşa că jupân Andrzej le porunci să-i gonească goi şi 
însângeraţi pe drumul spre Zamość. Plecară vărsând 
lacrimi amare. Caii, armele şi veşmintele fură dăruite de 
Kmicic tătarilor săi, după care porniră degrabă înainte, 
pentru că era primejdios să mai întârzie. 

Pe drum, tânărul cavaler nu se putu stăpâni să nu 
privească în caleaşcă, mai bine-zis în ochişorii vioi şi la 
obrăjorul minunat al jupâniţei. De fiecare dată o întreba 
dacă n-are nevoie de ceva, dacă se simte bine în 
caleaşcă şi n-o oboseşte mersul prea repede. 

lar ea îi răspundea recunoscătoare că nu se simţise 
niciodată atât de bine ca acum. Îi trecuse spaima. Inima 
i se umpluse de încredere în apărătorul ei. În sinea ei îşi 
spunea: „Nu e chiar atât de neîndemânatic şi necioplit 
pe cât credeam la început!” 

„Ehei, Oleńka, câte îndur eu pentru tine! îşi spuse 
Kmicic. Oare numai de nerecunoştinţa voi avea parte?... 
Dac-aş mai fi ca altădată... U-ha!...” 

Aici îi veniră în minte vechii tovarăşi şi 
samavolniciile pe care şi le îngăduise alături de ei, aşa 
că, vrând să alunge ispita, începu să rostească „Veşnică 
odihnă” pentru sufletele lor. 

Ajungând la Krasnystaw, Kmicic crezu că e mai bine 
să nu aştepte veşti de la Zamość şi porni îndată mai 
departe. Totuşi, la plecare, îi scrise şi trimise starostelui 
scrisoarea care urmează: 

„Preamărite jupâne staroste,  binevoitorul şi 
binefăcătorul meu! 

Pe cine l-a făcut Dumnezeu mare pe lumea asta, 
aceluia i-a dat şi minte mai multă. Am cunoscut dintr-o 
dată că domnia ta ai vrut numai să mă pui la încercare, 
trimițându-mi porunca s-o dau pe jupâniță Borzobohata- 
Krasierniska; am priceput că nu poate fi altfel atunci când 
raitierii s-au trădat că ştiu porunca dinainte, cu toate că 
nu le-am arătat scrisoarea, căci domnia ta mă înştiinţezi 
că ai primit vestea după plecarea noastră. Aşadar, cum 
pe de o parte, iţi admir cu atât mai mult prevederea, tot 
aşa, pe de altă parte, pentru liniştirea ocrotitorului 
grijuliu, făgăduiesc din nou că nimic nu mă va abate de 
la îndeplinirea însărcinării care mi s-a dat. Dar cum 
oştenii aceia au înțeles, se vede, anapoda vrerea 
domniei tale şi s-au arătat tare neciopliți, ameninţându- 
mi Chiar viaţa, gândesc că aş fi fost pe gândul domniei 
tale dacă aş fi poruncit să-i spânzure. Ceea ce n-am 
făcut şi mă rog de iertare, mulțumindu-mă să-i altoiesc 
cu vergile, pedeapsă pe care, dacă domnia ta o socoteşti 
prea mică, poţi s-o măreşti după cum ţi-e voia. Drept 
care, gândind că am dobândit astfel toată încrederea şi 
recunoştinţa domniei tale, mă iscălesc ca o slugă 
credincioasă şi binevoitoare a domniei tale, Babinicz”. 

Dragonii, ajungând la Zamość noaptea târziu, nu 
îndrăzniră să se arate înaintea starostelui de Kaluza 
care află de cele petrecute din scrisoarea lui Kmicic, 
adusă a doua zi de la Krasnystaw de un cazac. 

După ce o citi, starostele se închise trei zile în odaia 
lui, neprimind pe nimeni dintre curteni, afară de 
slujitorii care-i aduceau mâncarea. Fu auzit blestemând 
pe franţuzeşte, lucru pe care îl făcea numai atunci când 

era foarte mânios. 

Totuşi, în cele din urmă, furtuna se potoli. A patra şi 
a cincea zi, starostele era încă tăcut, frământa ceva în 
sinea lui şi se trăgea de mustață. Abia după o săptămână 
îşi recapătă veselia şi, bând ceva mai mult la masă, 
începu deodată să-şi răsucească mustaţa şi-i spuse 
prinţesei Gryzelda: 

— Soră dragă, ştii că nu-mi lipseşte 
prevederea.... Cu câteva zile în urmă l-am pus înadins la 
încercare pe şleahticul acela care a luat-o pe Anusia, şi 
pot să te asigur că o va duce cu bine la jupân Sapieha. 

Se pare că, după vreo lună, starostele îşi îndreptă 
inima în altă parte, fiind convins că toate se 
întâmplaseră cu voia şi ştiinţa lui. 


Capitolul XXXVI 


Ţinutul Lublinului în cea mai mare parte, iar 
Podlasie aproape în întregime se aflau în stăpânirea 
polonă, adică a confederaţilor şi a lui Sapieha. Deoarece 
regele suedez întârzia în pământurile prusiene, unde 
negocia cu electorul, suedezii nu se simțeau prea în 
largul lor faţă de răzvrătirea care creştea cu fiecare 
clipă; nu mai cutezau să iasă din oraşele şi cetăţile 
întărite şi cu atât mai puţin să treacă Vistula, dincolo de 
care forţele poloneze erau şi mai mari. În cele două 
ţinuturi se pregătea întocmirea unei oştiri însemnate şi 
disciplinate care să se poată măsura cu oastea regulată 
a suedezilor. Prin târguri se muştruluiau pedestraşi şi, 

oameni, trebuia doar ca aceste cete învălmăşite, deseori 
primejdioase chiar pentru polonezi, să fie strunite şi 
învăţate să lupte într-un cadru organizat. 

Cu această treabă se îndeletniceau rotmiştrii 
olaturilor. Pe de altă parte, regele dăduse împuterniciri 
de chemare la oaste a oştenilor mai vârstnici şi 
încercaţi, aşa că înrolările aveau loc pretutindeni şi, cum 
prin acele părţi se găseau luptători destui, se alcătuiau 
steaguri de călărime de prima mână. Unele treceau 
Vistula să aţâţe războiul de cealaltă parte, altele se 
duceau la jupân Czarniecki şi la jupân Sapieha. Atât de 
mulţi oameni puseseră mâna pe arme, încât oastea lui 
Jan Kazimierz era de pe acum mai numeroasă decât cea 
suedeză. 

Ţara care uimise nu demult întreaga Europă cu 
slăbiciunea ei, dădea acum dovada unei forţe de care n- 
o crezuseră în stare nu numai vrăjmaşii, ci nici propriul 
rege, nici măcar aceia cărora durerea şi deznădejdea le 
sfâşia inima cu câteva luni în urmă. Se găseau din 
belşug bani, înflăcărare, vitejie; până şi sufletele cele 
mai descurajate nutreau convingerea că nu există 
situaţie, cădere sau slăbiciune din care să nu se afle o 
cale de scăpare; acolo unde se nasc copii, curajul nu 
poate să moară, 

Kmicic mergea înainte fără piedici, adunând pe 
drum spiritele neliniştite care se alăturau ciambulului în 
nădejdea că împreună cu tătarii vor jefui şi ucide mai 
mult. Jupân Andrzej îi schimba pe dată în oşteni 
ascultători şi îndemânatici, fiindcă avea darul de a trezi 
spaima şi ascultarea celor din subordinea lui. Pe drum îl 

întâmpinau cu bucurie din pricina tătarilor. Vederea lor 
îi convingea pe toţi că hanul vine într-adevăr în ajutorul 
Republicii. Fiindcă se răspândise vestea că jupân 
Sapieha avea să primească drept auxilia patruzeci de 
mii de călăreţi tătari. Se spuneau adevărate minuni 
despre „modestia” acestor aliaţi care nu jefuiau pe drum 
şi nu ucideau pe nimeni. Căpeteniile îi dădeau drept 
pildă propriilor oşteni. 

Jupân Sapieha se afla la Biata. Avea cu sine o oştire 
de aproape zece mii de oşteni regulaţi, pedestraşi şi 
călărime. Tot ce mai rămăsese din oştile lituaniene, 
împlinite cu noi luptători. Călărimea, îndeosebi unele 
steaguri, întrecea în vitejie şi îndemânare pe cea 
suedeză, dar pedestrimea nu era prea bine muştruluită 
şi ducea lipsă de flinte şi mai ales de pulbere. Nu aveau 
nici tunuri. Voievodul de Witebsk se gândea că va face 
rost de ele de la Tykocin, dar suedezii, aruncându-se în 
aer, stricaseră toate tunurile de la castel. 

Afară de această oştire, în împrejurimile Biatei se 
aflau vreo douăsprezece mii de şleahtici din Lituania, 
Mazowsze şi Podlasie, dar voievodul nu se aştepta la 
cine ştie ce foloase de pe urma lor, mai ales că mulţimea 
carelor de povară îngreuia marşurile şi făcea din tabără 
o adunătură nu prea uşor de urnit. 

Intrând în Biała, Kmicic se gândea la un singur 
lucru. La jupân Sapieha slujeau atâţia şleahtici din 
Lituania şi destule căpetenii ale lui Radziwił, cunoscuţi 
vechi; se temea deci că-l vor recunoaşte şi-l vor lua în 
săbii înainte de a apuca să strige: „Isuse, Marie!”. 
Numele lui era urât în toată Lituania şi în tabăra lui 

Sapieha, deoarece nu uitase nimeni că, slujindu-l pe 
Radziwił, nimicise steagurile care se răzvrătiseră 
împotriva hatmanului. 

Dar jupân Andrzej se încuraja, spunându-şi că s-a 
schimbat foarte mult. Înainte de toate slăbise, iar pe 
faţă avea acum şi cicatricea de la plumbul tras de 
Bogusław; în sfârşit, purta barbă destul de lungă, 
răsucită la vârf după moda suedeză, şi pentru că îşi 
pieptăna mustăţile în sus, semăna mai mult cu vreun 
Erikson decât cu un şleahtic polonez. 

„Numai să nu se işte zarvă împotriva mea la 
început, căci după prima bătălie mă vor judeca altfel”, 
se gândea Kmicic intrând în Biata. 

Intră pe înserat, vesti de unde vine, spunând că 
aducea scrisori de la rege, şi-l rugă pe voievod să-l 
primească numaidecât. 

Jupân Sapieha îl întâmpină cu bunăvoință, având în 
vedere recomandaţia călduroasă a regelui. 

„Îți trimitem pe cel mai credincios slujitor al nostru, 
scria regele, supranumit Hector al Czestochowei de la 
împresurarea sfântului lăcaş, care şi-a primejduit viaţa 
în trecătoarea munţilor pentru a ne apăra libertatea şi 
sănătatea noastră. Ai grijă mai ales să nu întâmpine 
vreo strâmbătate din partea oştenilor. Noi îi cunoaştem 
numele adevărat şi pricinile pentru care slujeşte sub 
unul de împrumut, nimeni nu trebuie să-l bănuiască de 
cine ştie ce uneltiri. “ 

— Şi nu se poate şti de ce porţi alt nume? 
întrebă voievodul. 

— Sunt blestemat şi n-aş putea să înrolez 

oşteni cu numele adevărat... Regele mi-a dat 
împuternicirea de chemare la oaste şi pot să strâng 
oamenii numai dacă mă cheamă Babinicz. 

— Ce nevoie mai ai de oşteni, de vreme ce îi ai 
pe tătari? 

— Nu strică să am mai mulţi. 

— Şi pentru ce eşti blestemat? 

— Celui pe care-l slujesc şi a cărui ocrotire o 
cer, se cuvine să-i mărturisesc totul ca unui părinte. 
Adevăratul meu nume este Kmicic! 

Voievodul se dădu înapoi câţiva paşi. 

— Acela care i-a făgăduit lui Bogustaw să-l 
răpească viu sau mort pe stăpânul nostru? 

Kmicic povesti cu vioiciune cum se petrecuseră 
lucrurile, cum îi slujise pe Radziwilti din orbire, cum, 
auzind din gura lui Bogustaw care erau adevăratele 
planuri ale prinților, îl răpise, atrăgându-şi răzbunarea 
neînduplecată a magnatului. 

Voievodul îl crezu, fiindcă nu putea să nu-l creadă, 
mai ales că şi scrisorile regelui întăreau vorbele lui 
Kmicic. Voievodul se bucura atât de mult, încât l-ar fi 
strâns în braţe pe cel mai aprig vrăjmaş al său, iertându- 
i cele mai mari păcate. Bucuria i-o stârni următorul 
fragment din scrisoarea regelui: 

„Cu toate că buzduganul de mare hatman al 
Lituaniei, rămas fără stăpân după moartea voievodului 
de Wilno, poate fi înmânat urmaşului numai după 
hotărârea Seimului, în împrejurările neobişnuite de 
astăzi, nu mai aşteptăm împlinirea datinei şi ţi-l dăm 
domniei tale, supusul nostru drag, pentru binele 

Republicii şi faptele de pomină, nădăjduind cu drept 
cuvânt că Dumnezeu va aduce pacea şi, la viitoarea 
adunare a Seimului, nici un glas nu se va împotrivi 
voinţei noastre care va dobândi învoirea tuturor.” 

Jupân Sapieha, cum se vorbea pe atunci în 
Republică, îşi arvunise contăşul şi vânduse cea din urmă 
linguriţă de argint, nu slujise ţara pentru foloase şi 
onoruri. Dar până şi omul cel mai puţin interesat se 
bucură când vede că meritele îi sunt preţuite şi virtutea 
recunoscută. De aceea, pe chipul lui se răsfrângea o 
lumină neobişnuită. 

Voința regelui împodobea neamul Sapieha cu o 
nouă cunună, lucru care nu lăsa nepăsător pe nici unul 
dintre „noii regi” de atunci; bine că mai erau şi din aceia 
care nu voiau să se ridice per nefast, aşa că jupân 
Sapieha era în stare să facă acum orice pentru rege, fie 
că-i stătea, fie că nu-i stătea în putere. 

— De vreme ce sunt hatman, îi spuse lui 
Kmicic, te afli la poruncile mele şi eu te voi ocroti. Aici 
se află o mulţime de şleahtici gata oricând să facă zarvă, 
de aceea nu te prea arăta până nu-i previn eu pe oşteni 
şi nu îndepărtez ocara pe care Bogusław a aruncat-o 
asupra ta. 

Kmicic îi mulţumi din toată inima şi, la rândul lui, 
începu să vorbească de Anusia pe care o adusese la 
Biata. Hatmanul mai că începu să se mânie, dar fiindcă 
era voios, izbucni cu veselie: 

— Pe legea mea, Sobiepan şi-a pierdut minţile. 
Stă cu soră-sa ca în sânul lui Avram, apăraţi de zidurile 

de la Zamosc, şi crede că oricine poate să-şi sumeată 
pulpanele contăşului, să se întoarcă spre vatră şi să-şi 
încălzească spinarea. I-am cunoscut pe cei din neamul 
Podbipięta, fiindcă sunt rude cu cei din familia 
Brzostowski, iar aceştia cu mine. Averea e de mâna 
întâi, ce să mai vorbim, dar cu toate că războiul cu 
septentrionii s-a întrerupt, vrăjmaşul se află încă acolo. 
Unde să cauţi dreptate, la care judecăţi, la care 
tribunale? Cine să ia în primire averea şi să i-o dea 
jupâniţei? Şi-au pierdut minţile, asta e! Bogusław îmi stă 
în spinare, iar eu trebuie să fac pe vătăşelul şi să-mi bat 
capul cu muierile... 

— Nu e o muiere, ci o vişină pârguită, răspunse 
Kmicic. La urma urmei mi-au poruncit s-o aduc, am 
adus-o, iar dacă mi se porunceşte s-o duc înapoi, o duc 
înapoi! 

Hatmanul îl luă pe Kmicic de ureche şi-i spuse: 

— Dar cine ştie, ştrengarule, cum au adus-o... 
Doamne fereşte de ceva rău; o să vorbească lumea că 
ocrotirea lui Sapieha i-a fost cu priinţă, iar eu nu voi mai 
şti pe unde să scot cămaşa de ruşine. Ce-aţi făcut în 
timpul popasurilor? Spune repede, păgânule, nu cumva 
ai împrumutat obiceiurile tătarilor tăi? 

— La popasuri?... răspunse Kmicic vesel. La 
popasuri am poruncit slujitorilor să-mi are pielea cu 
vergile, ca să alunge poftele necuviincioase care îşi au 
sălaşul sub piele şi care, confiteor®, mă înţepau ca 
tăunii. 

— Păi, vezi... Fata-i frumoasă? 


5% Mărturisesc (lat.). 


693 


— Ei, o căpriţă, deşi e grozav de chipeşă şi 
lipicioasă foc! 

— Uite păgânul! 

— Dar e virtuoasă ca o călugăriţă, trebuie s-o 
recunosc. Cât despre priinţă, socot că mai degrabă 
ocrotirea lui jupân Zamoyski ar fi ieşit la iveală. 

Aici Kmicic îi povesti cele ce se întâmplaseră. Abia 
atunci hatmanul începu să-l bată pe umăr şi să râdă. 

— Ehei, eşti vulpe bătrână! Nu degeaba se 
spun atâtea despre Kmicic. Nu te teme! Jupân Jan nu e 
un om ranchiunos, e doar prietenul meu. Când o să-i 
treacă supărarea, o să râdă şi el şi o să te răsplătească. 

— N-am nevoie! îl întrerupse Kmicic. 

— E bine că ai ambiţie şi nu te uiţi la mila 
altora. Ajută-mă cu râvnă împotriva lui Bogustaw şi nu 
te teme de vechile osândiri. 

Jupân Sapieha rămase uluit când văzu faţa 
oşteanului, înainte cu o clipă veselă şi nepăsătoare. La 
auzul numelui lui Bogustaw, Kmicic păli dintr-o dată şi 
faţa i se strâmbă ca gura unui câine rău când vrea să 
muşte. 

— Să dea Dumnezeu ca trădătorul să se 
otrăvească înghițind propriul scuipat! De mi-ar cădea în 
mână înainte de a-mi da duhul! rosti crunt. 

— Nu mă mir de înverşunarea ta... Ai grijă 
numai ca mânia să nu-ţi slăbească prevederea, pentru 
că n-ai de-a face cu oricine. Bine că te-a trimis regele 
aici! Îl vei hărţui pe Bogusław, cum l-ai hărțuit altădată 
pe Chowanski. 

= Îl voi hărțui şi mai bine! răspunse Kmicic tot 

atât de mohorât. 

Cu acestea, vorbirea luă sfârşit. Kmicic se duse să 
doarmă în cvartirul lui, fiindcă era trudit de drum. 

În acest timp, printre oşteni se răspândi vestea că 
regele i-a trimis buzduganul de mare hatman căpeteniei 
sale iubite. Bucuria răbufni ca vâlvătaia printre miile de 
oameni. 

Oştenii de elită şi căpeteniile din diferite steaguri se 
îndreptară cu mic cu mare spre cvartirul hatmanului. 
Târgul adormit se trezi din somn. Se aprinseseră 
focurile.  Stegarii  aduseră  flamurile.  Răsunară 
trâmbiţele, tobele duruiră, se auziră bubuituri de tun şi 
pocnetul muschetelor, iar jupân Sapieha dădu un ospăț 
de pomina şi băură toată noaptea în sănătatea regelui, a 
hatmanului şi pentru viitoarea biruinţă asupra lui 
Bogustaw. 

Cum am spus, jupân Andrzej nu era de faţă la ospăț. 

Poate tocmai de aceea hatmanul aduse vorba la 
masă despre Bogustaw şi, nespunând cine este 
căpetenia care venise cu tătarii şi-i dăduse buzduganul, 
pomeni despre răutatea prinţului. 

— La amândoi Radziwitii, spuse, le plăcea să 
uneltească, dar prinţul Bogustaw l-a întrecut pe vărul 
răposat... Domniile voastre îl ţineţi minte cu toţii pe 
Kmicic sau cel puţin aţi auzit de el. Închipuiţi-vă că cele 
ce-a spus prinţul Bogustaw pe seama lui, cum că i s-a 
oferit să ridice mâna asupra regelui şi stăpânului nostru, 
nu sunt adevărate! 

— Totuşi, Kmicic l-a ajutat pe Janusz să 
zdrobească o groază de cavaleri. 

— Aşa-i, l-a ajutat pe Janusz, dar în cele din 
urmă şi-a revenit şi revenindu-şi, nu numai că a părăsit 
lupta, dar cum ştiţi că era şi un om cutezător, l-a răpit şi 
pe Bogusław. Se pare că tânărul prinţ s-a aflat la 
strâmtoare şi abia a scăpat cu viaţă din mâinile lui 
Kmicic. 

— Kmicic era un mare oştean, se auziră glasuri 
numeroase. 

— Şi ca să se răzbune, prinţul a scornit pe 
seama lui o minciună atât de sfruntată, încât orice om se 
cutremură de scârbă. 

— Nici diavolul n-ar fi născocit una mai bună! 

— Aflaţi dar că am toate dovezile, negru pe alb, 
că nu e vorba decât de o răzbunare îndreptată împotriva 
lui Kmicic. 

— Să ruşinezi astfel numele cuiva!... Numai 
Bogustaw putea s-o facă! 

— Să înjoseşti asemenea oştean! 

— Am auzit, vorbi hatmanul mai departe, că 
Kmicic, văzând că nu mai are nimic de făcut aici, s-a 
furişat până la Czestochowa, unde a adus mari foloase, 
iar după aceea l-a apărat pe rege cu propria viaţă. 

Auzind aceasta, aceiaşi oşteni care l-ar fi luat în 
săbii pe Kmicic cu o clipă înainte, începură să vorbească 
tot mai binevoitor despre el. 

— Kmicic nu-i omul care să i-o ierte, unul ca el 
ridică mâna şi asupra lui Radziwilt! 

— Aruncând asemenea ocară asupra unuia 
dintre oşteni, prinţul comis i-a înjosit pe toţi ceilalţi! 

— Kmicic a fost un samavolnic şi un nelegiuit, 

dar nu şi-ar fi ucis propriul părinte. 

— Nici vorbă că se va răzbuna! 

— Îl vom răzbuna noi mai întâi! 

— De vreme ce măritul hatman pune mâna în 
foc pentru el, aşa trebuie să fie. 

— Aşa a fost! întări hatmanul. 

= În sănătatea hatmanului! 

Nu mai lipsea mult, ca să bea şi în sănătatea lui 
Kmicic. Ce-i drept, se auziră şi destule glasuri împotrivă, 
mai ales printre foştii polcovnici ai lui Radziwił. 
Ascultându-i, hatmanul zise: 

— Domniile voastre, mi-am adus aminte de 
Kmicic, pentru că Babinicz, trimisul regelui, îi seamănă 
leit. La început şi eu m-am înşelat. 

Jupân Sapieha începu să privească în jur cu mai 
multă asprime şi vorbi astfel: 

— Chiar dacă Kmicic ar veni într-adevăr aici, 
deoarece s-a îndreptat şi a apărat cu mult curaj sfântul 
lăcaş, ca hatman, aş putea să-l iau sub ocrotirea mea. 
De aceea, să n-aud de nici o încăierare din pricina 
noului sosit. Nu uitaţi că a venit aici din partea regelui şi 
a hanului. Spun asta mai ales pentru rotmiştrii din 
oştirea şleahticilor, deoarece ascultarea lasă de dorit 
acolo. 

Când jupân Sapieha vorbea în acest fel, tăceau cu 
toţii cu capul în pământ; doar jupân Zagłoba mai 
îndrăznea să mormăie pe sub mustăţi; asta se 
întâmplase însă mai demult. Tot aşa tăcură şi acum, dar 
când faţa hatmanului se lumina din nou, se bucurară şi 
ceilalţi. Paharele care se umpleau mereu împliniră 

măsura veseliei şi tot târgul răsună de bubuituri până 
dimineaţa; pereţii caselor se cutremurau din temelii, iar 
fumul tunurilor se înălța deasupra lor ca după bătălie. 

A doua zi, dis-de-dimineaţă, jupân Sapieha o trimise 
pe Anusia la Grodno cu jupân Kotczyc. La Grodno, de 
unde  Chowanski plecase demult, se afla familia 
voievodului. 

Biata Anusia, căreia frumosul Babinicz îi cam 
răvăşise gândurile, se despărţi de el tare înduioşată, dar 
oşteanul se ţinu tare şi abia la plecare îi spuse: 

— Dacă n-ar fi fost spiriduşul care mi s-a înfipt 
ca un spin în inimă, musai te-aş fi îndrăgit pe domnia ta. 

Anusia se gândi în sinea ei că orice spin poate fi 
scos cu acul, fireşte, cu multă răbdare, dar pentru că se 
şi temea puţin de acest Babinicz, nu mai zise nimic, oftă 
încet şi plecă. 


Capitolul XXXVII 


După plecarea Anusiei cu Kotczyc, tabăra lui 
Sapieha întârzie încă vreo săptămână la Biata. În acest 
timp, Kmicic şi tătarii lui statură la Rokitno, nu prea 
departe, trebuind să-şi lase caii osteniţi să se 
odihnească după drumul lung. La Biata veni şi stăpânul 
ei, prinţul stolnic Michał Kazimierz Radziwilt magnat 
puternic din ramura de la Nieswiez, despre care se 
spunea că moştenise numai de la neamul Kiszka 
şaptezeci de târguri şi patru sute de sate. Acesta nu 
semăna deloc cu rudele sale de la Birze. Poate nu mai 
puţin ambițios, se deosebea prin credinţă, îşi iubea ţara 

cu înflăcărare, fiind un partizan al regelui, care se 
alăturase cu tot sufletul confederației de la Tyszowce, 
sprijinind-o pe cât îi îngăduiau puterile. Proprietăţile-i 
uriaşe erau într-adevăr pustiite de ultimul război cu 
hiperboreenii, cu toate acestea, avea oaste destulă, 
aducându-i hatmanului ajutoare însemnate. 

Dar nu numai numărul oştenilor săi putea să atârne 
greu în balanţa războiului, ci şi faptul că un Radziwilt 
lupta împotriva altuia. În acest fel, năvălirea şi trădarea 
lui Bogustaw apăreau în adevărata lumină, nemaifiind 
ascunse de întemeieri înşelătoare. 

De aceea, jupân Sapieha era tare bucuros să-l aibă 
pe prinţul stolnic în tabăra lui. Acum nu se mai îndoia 
că-l va birui pe Bogustaw, pentru că îl întrecea mult în 
putere. Avea însă obiceiul de a-şi pregăti îndelung 
planurile, cântărindu-le pe toate feţele şi chemându-şi 
căpeteniile la sfat. 

La aceste sfaturi venea şi Kmicic. Ura atât de mult 
numele de Radziwił, încât, când îl văzu prima dată pe 
prinţul Michat, se cutremură de groază şi furie, dar 
acesta ştia să câştige oamenii fie şi numai cu chipul lui 
pe care frumuseţea şi dulceaţa făceau bună pereche. Pe 
de altă parte, însuşirile-i vrednice, zilele grele prin care 
trecuse nu demult, apărând ţara de Zoltarenko şi 
Srebrny, dragostea neprefăcută faţă de Republică şi 
rege — toate acestea făceau din el unul din cei mai 
virtuoşi cavaleri ai timpului său. Însăşi prezenţa lui în 
tabăra lui Sapieha, rivalul casei Radziwilt, dovedea cât 
de bine ştia tânărul prinţ să-şi jertfească propriile 
interese pentru treburile obştei. Nici măcar viforosul 

jupân Andrzej nu se putu împotrivi acestui simţământ, 
cu toată scârba dintâi. 

În cele din urmă, prinţul îl câştigă cu totul prin 
sfaturile lui. 

Fiindcă era de părere să nu se mai piardă vremea, 
să se pornească împotriva lui Bogusław şi, neîncepând 
nici un fel de negocieri, să-l lovească numaidecât, să nu- 
l] lase să cucerească cetăţile, să răsufle şi să se 
odihnească, într-un cuvânt să-l bată cu propriile 
mijloace. Prinţul socotea că iuţeala campaniei va hotări 
obţinerea unei izbânzi sigure. 

— Nu se poate să nu se mişte şi Carol Gustav, 
aşadar trebuie să avem mâinile libere, ca să grăbim în 
ajutorul lui jupân Czarniecki. 

Aceeaşi părere o împărtăşea şi Kmicic care, după 
câteva zile, se văzu nevoit să-şi stăpânească vechea 
aplecare spre samavolnicie, ca să nu pornească înainte 
fără poruncă. 

Dar lui Sapieha îi plăcea să meargă la sigur, se 
temea de fiecare pas nesăbuit, aşa că hotărî să aştepte 
veşti mai precise. 

Hatmanul îşi avea şi el motivele lui. Mult trâmbiţata 
campanie a lui Bogusław în Podlasie putea să fie doar un 
joc înşelător. Poate că era vorba de o prefăcătorie, de o 
întreprindere cu forţe neînsemnate în scopul de a 
împiedica unirea oştilor lui Sapieha cu cele ale coroanei. 
În această împrejurare, Bogusław se va retrage mereu, 
neprimind lupta nicăieri şi întârziind astfel lucrurile cât 
mai mult. În acest timp, Carol Gustav şi electorul îl vor 
ataca pe Czarniecki, îl vor birui cu puteri mai mari, vor 

porni asupra regelui şi vor înăbuşi în faşă mişcarea de 
apărare iscată de pilda înălţătoare a Czestochowei. 

Sapieha era nu numai un conducător, ci se pricepea 
şi la treburile politiceşti. La adunările sfatului îşi înfăţişa 
cu iscusinţă întemeierile, aşa că, în sinea lui, până şi 
Kmicic se vedea nevoit să-i recunoască dreptatea. 
Înainte de toate, trebuia să se ştie adevărul. Dacă se 
arăta că năvala lui Bogustaw e numai un joc, era de 
ajuns să lase câteva steaguri împotriva lui şi să 
pornească degrabă cu toată armia spre Czarniecki şi 
spre puterile vrăjmaşe cele mai de seamă. Hatmanul 
putea să se lipsească fără teamă de câteva steaguri ori 
chiar de mai multe, deoarece nu toate forţele lui se aflau 
în împrejurimile Biatei. Tânărul jupân Krzysztof, căruia i 
se zicea Krzysztofek Sapieha, sta cu două steaguri de 
călărime uşoară şi un polc de pedestraşi la Janów; 
Horotkiewicz zăbovea nu departe de Tykocin, având o 
jumătate de polc de dragoni bine muştruluiţi şi aproape 
cinci sute de volintiri, başca steagul petyhorean care 
purta numele voievodului. lar la Biatystok se afla 
pedestrimea regală. 

Oştenii aceştia erau prea de ajuns pentru a se 
împotrivi lui Bogustaw, dacă acesta n-ar fi avut mai mult 
de câteva sute de călăreţi. 

Aşa că hatmanul prevăzător împrăştia gonaci în 
toate părţile şi aştepta veşti. 

Sosiră, în sfârşit, şi veştile, căzând asemenea unor 
trăsnete; printr-o întâmplare neînţeleasă toate se aflară 
în aceeaşi seară. 

La cetatea din Biata tocmai începuse sfatul, când 

intră căpetenia străjilor şi îi înmână hatmanului o 
scrisoare. 

Voievodul abia apucă să-şi arunce ochii peste 
scrisoare, că se schimbă la faţă şi le spuse celor de faţă: 

— Krzysztof Sapieha, ruda mea, a fost zdrobit 
cu totul la Janów de însuşi Bogusław. Abia a scăpat cu 
viaţă! 

Urmă o clipă de tăcere pe care o întrerupse 
hatmanul. 

— Scrisoarea e trimisă de la Bransk, spuse, şi e 
scrisă în fugă şi în panică, de aceea nu spune nimic 
despre puterea lui Bogustaw. Trebuie să fi fost destul de 
mare, de vreme ce două steaguri de călărime uşoară şi 
un polc de pedestraşi au fost nimicite!... Dar se prea 
poate ca prinţul Bogustaw să-i fi atacat pe nepusă masă. 
Scrisoarea nu ne lămureşte... 

— Jupâne hatman, spuse prinţul Michał, sunt 
sigur că Bogusław vrea să pună mâna pe tot ţinutul 
Podlasie, nădăjduind să-şi întărească stăpânirea prin 
negocieri după aceea sau să-i revină ca o feudă... Nu 
mai încape îndoială că a venit cu toată puterea pe care a 
putut s-o strângă. 

— Presupunerile se cuvin sprijinite cu dovezi, 
domnia ta! 

— N-am dovezi, dar îl cunosc pe Bogustaw. Lui 
nu-i pasă de suedezi sau de brandenburghezi, el se 
gândeşte numai la sine... E un războinic priceput care se 
încrede în steaua-i norocoasă. Vrea să pună mâna pe un 
tinut, să-l răzbune pe Janusz şi să se acopere de faimă, 
iar pentru aceasta trebuie să aibă o putere 

corespunzătoare şi o are. De aceea, trebuie să-l lovim, 
altminteri ne va lovi el. 

— Nimic nu se poate face fără binecuvântarea 
lui Dumnezeu, spuse Oskierko, care se află alături de 
noi! 

— Mărite hatman, sări Kmicic. Avem nevoie de 
veşti. Lasă-mă să plec cu tătarii mei şi voi aduce veşti! 

Oskierko, care ştia cine-i Babinicz, îl sprijini 
numaidecât. 

— Pe legea mea, e o propunere grozavă! 
Asemenea cavaleri şi asemenea oşteni ne trebuie. 
Numai caii să fie odihniti. 

Oskierko se întrerupse, deoarece căpetenia străjilor 
intră din nou în încăpere. 

— Mărite hatman, spuse, au venit doi oşteni 
din steagul lui Horotkiewicz, care vor să se înfăţişeze 
înălţimii tale. 

— Slavă Domnului! se bucură jupân Sapieha, 
lovindu-se cu palma peste genunchi, acum vom avea şi 
veşti... Adu-i înăuntru! 

După o clipă intrară doi petyhoreni jerpeliţi şi plini 
de noroi. 

— De la Horotkiewicz? întrebă Sapieha. 

= Întocmai. 

— Unde se află acum? 

— A murit, iar dacă n-a murit, nu ştim unde se 
află... 

Voievodul se ridică în picioare, dar se aşeză la loc şi 
începu să-i cerceteze în linişte. 

— Unde-i steagul? 

— A fost nimicit de prinţul Bogustaw. 

— Au pierit mulţi? 

— Ne-a măcelărit pe toţi, au mai rămas doar 
câţiva care au căzut în robie, ca şi noi. Unii spun că şi 
polcovnicul a scăpat, dar eu am văzut că era rănit. Noi 
am fugit după ce ne-au luat prinşi. 

— Unde a năvălit asupra voastră? 

— Lângă Tykocin. 

— De ce nu v-aţi adăpostit înapoia zidurilor, 
dacă n-aveaţi putere destulă? 

— Tykocinul a căzut. 

Hatmanul îşi acoperi faţa cu mâinile. 

— Bogustaw are mulţi oşteni? 

— Vreo patru mii de călăreţi, afară de 
pedestrime şi tunuri. Pedestraşii sunt bine înarmaţi. 
Călărimea a pornit cu noi înainte, dar am avut noroc şi- 
am scăpat. 

— De unde aţi fugit? 

— De la Drohiczyn. 

Sapieha deschise ochii larg. 

Domnia ta eşti ameţit de băutură. Cum putea 
Bogustaw să ajungă la Drohiczyn? Când v-a nimicit? 

— Acum două săptămâni. 

— Şi a şi ajuns la Drohiczyn? 

— Podghiazurile lui sunt acolo, dar el a rămas 
în urmă, pentru că au pus mâna pe convoiul condus de 
jupân Kotczyc. 

— O însoțea pe jupâniţă Borzobohata! strigă 
Kmicic. 

Şi se aşternu o tăcere mai lungă decât înainte. 

Nimeni nu voia să vorbească. Căpeteniile erau aproape 
năucite de izbânzile lui Bogustaw. Se gândeau cu toţii că 
numai zăbava hatmanului era de vină, dar nimeni nu 
cuteza s-o spună de faţă cu el. 

Dar Sapieha socotea că făcuse bine, dovedind multă 
înţelepciune. El îşi reveni cel dintâi, le îngădui oştenilor 
să plece, apoi zise: 

— Toate acestea sunt întâmplări de război 
obişnuite, care nu trebuie să sperie pe nimeni. Domniile 
voastre, să nu credeţi că am suferit vreo înfrângere. 
Fireşte, nu trebuie să ne bucurăm de pierderea acelor 
steaguri... Dar paguba ţării ar fi fost de o sută de ori mai 
mare dacă Bogusław ne atrăgea degeaba într-un ţinut 
îndepărtat. Acum vine spre noi... Ca nişte gazde bune, 
să-i ieşim în întâmpinare. 

Aici se întoarse spre polcovnici: 

— După poruncile mele, toată lumea trebuie să 
fie gata de plecare. 

— E gata, răspunse Oskierko, doar să punem 
cailor căpicele şi trâmbiţa să vestească încălecarea. 

— Trâmbiţa să sune chiar astăzi. Pornim mâine 
în zori, fără să mai zăbovim... Jupân Babinicz se va 
repezi înainte cu tătarii şi ne va aduce vreo limbă de la 
vrăjmaş. 

Abia apucă să-şi isprăvească vorba, că Kmicic se şi 
năpusti afară, iar după o clipă gonea în fruntea tătarilor 
spre Rokitno. 

Jupân Sapieha nu mai întârzie nici el. 

Întunericul nu se ridicase, când trâmbiţele sunară 
prelung, apoi călărimea şi pedestraşii ieşiră pe câmp, 

urmaţi de şiragul lung al carelor de povară. Primele 
străluciri ale zilei se răsfrânseră în ţevile muschetelor şi 
în vârfurile lucioase ale suliţelor. 

Polcurile şi steagurile mergeau unul după altul în 
mare rânduială. Călăreţii îngânau rugăciunea de 
dimineaţă, iar caii sforăiau vioi în răcoarea dimineţii, 
făcându-i pe oşteni să nu se mai îndoiască de izbândă. 

Inimile tuturor erau pline de încredere, deoarece 
cavalerii ştiau din experienţă că jupân Sapieha se 
gândeşte, judecă şi cumpăneşte pe toate părţile orice 
lucru, dar când începe ceva, nu se lasă până când nu 
isprăveşte; odată pornit la luptă, apoi se bate. 

La Rokitno  culcuşurile tătarilor se  răciseră; 
plecaseră ieri cu noaptea în cap şi trebuiau să fie 
departe. Jupân Sapieha se miră că lumea nu prea ştia de 
ei, cu toate că pâlcul de câteva sute de oameni împreună 
cu volintirii nu putea să treacă neobservat. 

Căpeteniile cu mai multă experienţă se bucurau că 
jupân Babinicz ştie să-şi conducă oştenii atât de bine. 

— Se strecoară prin tufele de lozie şi sfâşie ca 
lupul, se spunea, ce-i al lui e pus de-o parte! 

lar jupân Oskierko care, cum am mai spus, ştia 
cine-i Babinicz, îi zise lui jupân Sapieha: 

— Nu degeaba a pus Chowafski un preţ atât de 
mare pe capul lui. Dumnezeu va hotărî a cui va fi 
izbânda, dar mai mult ea sigur că Bogustaw se va umple 
de obidă în lupta cu noi. 

— Păcat numai că pe Babinicz parcă l-a înghiţit 
pământul, răspunse hatmanul. 

Într-adevăr, se scurseră trei zile fără nici o veste. 

Grosul oştirii lui Sapieha ajunse la Drohiczyn, trecu 
Bugul şi nu-l află pe vrăjmaş nici acolo. Hatmanul 
începu să se îngrijoreze. După dezvăluirile 
petyhorenilor, podghiazurile lui Bogusław ajunseseră 
până la Drohiozyn, dar se vede că Bogustaw se hotărâse 
să se retragă. Dar ce putea să însemne această 
retragere? Aflase oare Bogustaw că puterea lui Sapieha 
o întrecea pe a lui şi nu cuteza să se măsoare cu el, sau 
voia să-l atragă pe hatman departe spre miazănoapte, ca 
să-i uşureze regelui suedez atacul asupra lui Czarniecki 
şi a hatmanilor coroanei? Babinicz trebuia să fi prins 
vreo limbă până acum şi să dea de ştire hatmanului. 
Destăinuirile  petyhorenilor cu privire la numărul 
oştenilor lui Bogustaw puteau să fie înşelătoare, tocmai 
de aceea avea nevoie de veşti sigure. 

Dar se mai scurseră încă cinci zile şi Babinicz nu 
dădea nici un semn de viaţă. Se împrimăvăra. Zilele 
deveneau tot mai calde, zăpezile se topeau. Întinderile 
se acopereau de apă şi clisa moale îngreuna mult 
înaintarea. Hatmanul trebui să lase cea mai mare parte 
din tunuri şi carele de povară la Drohiczyn şi să meargă 
mai departe cu călărimea. De aci tot felul de lipsuri şi 
murmure, mai ales printre şleahtici. La Brańsk nimeriră 
peste asemenea mocirle, că nici pedestrimea n-ar fi 
putut merge mai departe. Pe drum, hatmanul luă caii 
ţăranilor şi porunci puşcaşilor să încalece; alţii urcară în 
spatele călăreţilor din steagurile uşoare; hatmanul 
înţelese că nu mai putea da înapoi şi nu-i mai rămânea 
decât să înainteze cât mai repede. 

Bogusław se retrăgea mereu. Îi întâlneau urmele 

mereu, sate arse, oameni spânzurați prin copaci. 
Şleahticii din partea locului îi aduceau mereu ştiri lui 
jupân Sapieha, dar adevărul se pierdea ca de obicei 
printre veştile care se băteau cap în cap. Unul văzuse un 
steag şi jura că prinţul nu mai are şi altele; alţii 
văzuseră două, trei, o oştire uriaşă care se înşiruia pe o 
milă de drum. Pe scurt, trăncăneli de-ale oamenilor care 
nu cunoşteau meşteşugul războiului. 

Ici şi colo, fuseseră văzuţi şi tătari, dar mai ales 
ştirile despre ei păreau de necrezut, deoarece se spunea 
că nu se aflau înapoia oştirii prinţului, ci înaintea ei. 
Jupân Sapieha răsufla cu mânie când vorbea cineva de 
Babinicz de faţă cu el şi îi spunea lui Oskierko: 

— L-aţi lăudat prea mult. Am făcut rău că m-am 
lipsit de Wotodyjowski, căci dacă el ar fi fost aici, aş fi 
avut atâtea limbi câte aş fi vrut, pe când Babinicz e doar 
o vijelie ori poate şi mai rău. Cine ştie, poate că s-a 
alăturat într-adevăr lui Bogustaw şi merge înaintea lui! 

Oskierko nu mai ştia nici el ce să creadă. Între timp, 
se mai scurse încă o săptămână; oştirea ajunse la 
Biatystok. 

Era pe la amiază. 

După două ceasuri, străjile dinainte dădură de ştire 
că se apropie o ceată de oşteni. 

— Poate că e Babinicz! se bucură hatmanul. 
Am să-i arăt eu lui! 

Dar nu era Babinicz. În tabără se iscase atâta zarvă 
după sosirea acelui pâlc, încât jupân Sapieha ieşi să 
vadă ce se petrece. 

În acest timp, veneau în fugă oşteni din diferite 

steaguri strigând: 

— De la Babinicz! Prinşi! O ceată întreagă!... A 
pus mâna pe o groază de oameni! 

Hatmanul văzu într-adevăr câteva zeci de oameni 
pe cai costelivi şi păroşi. Înconjurau aproape trei sute de 
oşteni cu mâinile legate, bătându-i cu vergi din vine de 
bou. Prinşii înfăţişau o privelişte înfricoşătoare. Arătau 
mai degrabă ca nişte umbre omeneşti. Jerpeliţi, pe 
jumătate goi, atât de slabi, că le ieşeau oasele prin piele 
şi însângeraţi, înaintau mai mult morţi decât vii, 
nepăsători la toate, chiar la şuierul vinelor de bou, care 
le brăzdau pielea, şi la ţipetele sălbatice ale tătarilor. 

— Cine sunt aceşti oameni? întrebă hatmanul. 

— Sunt oşteni de-ai lui Bogustaw! răspunse 
unul dintre volintirii lui Kmicic, care păzea prinşii 
împreună cu tătarii. 

— Şi voi unde-aţi pus mâna pe atâţia inşi? 

— Aproape jumătate au căzut pe drum din 
pricina oboselii. 

Deodată, se apropie un tătar mai vârstnic, un fel de 
vagmistru, şi închinându-se înaintea lui jupân Sapieha, îi 
dădu scrisoarea lui Kmicic. 

Hatmanul rupse în grabă pecetea şi citi cu voce 
tare: 

„Preamărite hatman! 

Nu ti-am trimis până acum nici o limbă, deoarece 
am mers înaintea şi nu în urma oştirii prințului 
Bogusław şi am vrut să-ţi pun la îndemână o ceată mai 
mare..." 

Hatmanul se întrerupse din citit. 

— Asta e un diavol! spuse. În loc să se ţină pe 
urmele prinţului, s-a înşiruit înaintea lui! 

— Bătu-l-ar  ghiulelele!...  adăugă  jupân 
Oskierko cu jumătate de glas. 

Hatmanul citi mai departe: 

„Cu toate că lucrul era cu primejdie. Întrucât 
podghiazurile umblau în toate părţile, am zdrobit două 
dintre ele şi, nelăsând pe nimeni în viață, am ajuns 
înainte; în acest fel l-am speriat grozav pe prinţ care a 
crezut că e împresurat şi va cădea în capcană...” 

— lată de ce s-a retras pe neaşteptate! exclamă 
hatmanul. E un diavol în carne şi oase! 

Şi se apucă iar de citit cu şi mai multă luare-aminte 

„Neinţelegând ce i s-a întâmplat, prinţul şi-a pierdut 
capul şi a început să trimită un podghiaz după altul. lar 
noi le-am împuținat cu sârg, astfel că nici unul nu s-a 
mai întors întreg. Mergând înainte, am luat tot 
proviantul, am stricat digurile şi podurile, astfel că au 
început să înainteze cu mare trudă, fără să doarmă şi 
fără să mănânce, nemaiştiind ce-i odihna nici ziua şi nici 
noaptea. Din tabără nu puteau să scoată capul, fiindcă 
tătarii îi prindeau pe cei nesăbuiţi, iar când se culcau, 
ortacii lui Akbah-Ulan urlau cumplit în tufărişul de lozie, 
făcându-i să creadă că o mare oştire venea asupra lor, 
aşa că trebuiau să stea de veghe toată noaptea. Prinţul e 
deznădăjduit şi nu ştie ce să mai facă şi încotro s-o mai 
apuce, de aceea trebuie să năvăleşti asupra lui până 
când nu-i trece spaima. Are şase mii de oşteni, dar a 
pierdut aproape o mie. Caii îi mor de osteneală. 
Călărimea e bună, pedestraşii la fel, dar cu ajutorul lui 

Dumnezeu se împuţinează pe zi ce trece; e destul să-i 
atace oştirea noastră ca să se iîmprăştie îndată. La 
Białystok am pus mâna pe caleştile prințului, o parte din 
văsărie şi lucruri de preţ; am luat şi două tunuri, dar pe 
cele mai mari am fost nevoit să le arunc în apă. Prinţul 
trădător s-a îmbolnăvit de mânie şi abia mai poate sta pe 
cal, febris nu-l lasă deloc. Jupâniţța Borzobohata e în 
puterea lui, dar fiind bolnav, cinstea ei nu se află în 
primejdie. Aceste veşti, precum şi mărturisirile în 
legătură cu deznădejdea prințului, le-am scos de la 
prinşi pe care tătarii i-au fript la tălpi; sunt gata să 
repete, dacă-i veţi arde iarăşi cu fierul încins. Drept care 
mă  încredințez cu umilinţă preamăritului hatman, 
rugându-mă de iertare de-am greşit cu ceva. Tătarii sunt 
flăcăi de treabă şi, văzând că au parte de pradă bogată, 
slujesc cu râvnă.” 

— Luminăţia ta! spuse Oskierko. Gândesc că 
acum nu-ţi mai pare rău că nu-l ai pe Wołodyjowski aici, 
căci nici el nu l-ar fi întrecut pe acest diavol împieliţat. 

— Sunt lucruri nemaipomenite! răspunse jupân 
Sapieha, ţinându-şi capul în mâini. Nu ne înşeală oare? 

— E un om cu ambiţie! El cuteza să-i spună 
adevărul în faţă şi prinţului voievod de Wilno, 
nepăsându-i dacă-i era pe plac ori ba. Foloseşte aceleaşi 
mijloace ca şi cu Chowanski, numai că acesta avea de 
cincisprezece ori mai mulţi oşteni. 

— Dacă-i adevărat, trebuie să dăm năvală cât 
mai repede, spuse Sapieha. 

— Până când prinţul nu-şi dă seama de cele ce 
se întâmplă. 

— Să pornim, pentru Dumnezeu! Babinicz 
strică digurile, aşa că o să-i ajungem! 

În acest timp, prinşii pe care tătarii îi ţineau adunaţi 
înaintea hatmanului începură, văzându-l pe jupân 
Sapieha, să geamă, să plângă, să-şi arate nenorocirea şi 
să cerşească milă în limbi felurite. Printre ei se aflau 
suedezi, nemți şi scoțieni dintre cei care rămăseseră 
alături de prinţ. Jupân Sapieha îi preluă din mâna 
tătarilor, porunci să le dea să mănânce şi să-i întrebe 
fără să-i chinuiască. 

Mărturisirile lor adeveriră vorbele lui Kmicic. Drept 
urmare, toate oştile lui Sapieha porniră degrabă înainte. 


Capitolul XXXVIII 


Următoarea veste de la Kmicic sosi de la Sokotka şi 
suna scurt: 

„Ca să înşele oştile noastre, prinţul s-a prefăcut că o 
ia spre Szczuczyn, unde a trimis numai un podghiaz. El 
a plecat cu grosul oştirii spre Janów şi acolo s-a 
împreunat cu pedestraşii pe care i-a adus ca ajutor 
rotmistrul Kyritz: opt sute de oameni de nădejde. De la 
noi se văd focurile prințului. La Janów se vor odihni o 
săptămână. Prinşii spun că e gata să primească lupta. 
Frigurile se ţin scai de el.” 

După ce primi această ştire, jupân Sapieha, lăsând 
în urmă carele de povară şi tunurile, porni cu călărimea 
spre Sokolka şi, în cele din urmă, cele două oştiri se 
aflară faţă în faţă. Bătălia era de neînlăturat, deoarece 
unii nu mai puteau să fugă, iar ceilalţi să-i urmărească. 

712 


Între timp, ca doi potrivnici care, după o goană 
îndelungată, trebuie să se ia la trântă, stăteau unul în 
faţa celuilalt, răsuflând adânc, şi se odihneau. 

Când îl văzu pe Kmicic, hatmanul îl luă în braţe şi-i 
spuse: 

— Mă supărasem pe tine, pentru că nu mi-ai 
trimis nici o ştire atâta vreme, dar văd că ai făcut mai 
mult decât mă aşteptam şi dacă va da Dumnezeu şi vom 
învinge, meritul va fi al tău, nu al meu. L-ai urmărit pe 
Bogustaw ca un înger păzitor. 

Ochii lui Kmicic  începură să  scânteieze 
ameninţători. 

— Dacă-i sunt înger păzitor, trebuie să fiu de 
faţă şi la moartea lui. 

— Asta numai Dumnezeu va hotărî, rosti 
hatmanul serios, dar dacă vrei să-i dobândeşti 
binecuvântarea, urmăreşte-l pe vrăjmaşul ţării, nu pe al 
tău. 

Kmicic se înclină în tăcere, dar se vedea că vorbele 
hatmanului nu făcuseră o impresie prea puternică 
asupra lui. Pe chip i se citea ura neînduplecată care 
părea cu atât mai cumplită, cu cât slăbise şi mai mult 
din pricina trudei. Mai înainte, pe faţă i se răsfrângeau 
numai curajul şi uşurătatea cutezătoare, dar acum 
devenise aspră şi îndârjită. Se ghicea lesne că dacă 
acest om jura să se răzbune pe cineva, apoi acela 
trebuia să se ferească, fie el şi Radziwilt. 

Se răzbunase într-adevăr cu vârf şi îndesat. 
Meritele lui în acest război erau uriaşe. Mergând 
înaintea lui Bogustaw, îl încurcase, îi stricase socotelile, 

făcându-l să se creadă înconjurat şi silindu-l astfel să se 
retragă. Călărise zi şi noapte înaintea lui. Distrusese 
podghiazurile, arătându-se fără milă faţă de prinşi. La 
Siemiatycze şi la Bocki, la Orla şi lângă Bielsk atacase la 
adăpostul întunericului întreaga tabără. 

La  Wojszki, nu departe de Zabłudów, pe 
pământurile lui Radziwił, se abătuse ca un uragan 
asupra cvartirului prinţului, astfel că Bogusław, care 
tocmai se aşezase la masă, cât pe ce să-i cadă în mână şi 
numai datorită lui jupân Sakowicz, ajutorul cămăraşului 
de Oszmiana, scăpase cu viaţă. La Bialystok Kmicic îi 
răpise caleştile şi argintăria, îi chinuise, descurajase şi 
înfometase oştirea. Pedestraşii nemți şi raitierii suedezi, 
pe care Bogusław îi luase cu el, se întorceau în tabără 
aidoma unor schelete umblătoare, înnebuniţi, înfricoşaţi, 
nedormiţi. Urletele turbate ale tătarilor şi ale volintirilor 
lui Kmicic răsunau înainte, pe de lături şi înapoia lor. 
Abia apucau să închidă ochii, că trebuiau să pună mâna 
pe arme. Din rău în mai rău. 

Şleahticii mărunți de prin acele locuri se uneau cu 
tătarii, din ură faţă de Radzwiltii de la Birze ori de frica 
lui Kmicic care-i pedepsea fără milă pe cei ce se 
împotriveau. Puterea lui sporea, pe când a lui Bogustaw 
se topea văzând cu ochii. 

Pe deasupra, Bogustaw era într-adevăr bolnav şi, cu 
toate că în inima acestui om grijile nu-şi făceau cuib 
niciodată pentru multă vreme, cu toate că astrologii, în 
care credea orbeşte, îi prevestiseră în ţinuturile 
prusiene, că lui nu i se va întâmpla nimic în această 
campanie, lovit în ambiția lui de conducător, suferea 

grozav. El, al cărui nume era rostit cu admiraţie în 
Niderlandy, pe Rin şi în Franţa, era hărțuit zilnic în 
aceste păduri sălbatice de un vrăjmaş nevăzut şi învins 
fără luptă. 

Îndârjirea urmăritorilor întrecuse măsura obişnuită 
a înverşunării războiului, aşa că Bogusław, cu ascuţimea 
minţii lui, înţelesese după câteva zile că îl urmărea 
vreun duşman al lui. Îi aflase cu uşurinţă numele: 
Babinicz, pentru că îl repetau toţi localnicii, dar numele 
îi era cu totul străin. Totuşi, voia să-l vadă la faţă şi 
pusese la cale zeci şi sute de capcane. Totdeauna în 
zadar! Babinicz ocolea de fiecare dată primejdia şi lovea 
acolo unde se aştepta mai puţin. 

În cele din urmă, oştirile potrivnice ajunseră una în 
faţa alteia nu departe de Sokolka. Bogusław găsi într- 
adevăr acolo ajutoarele conduse de Kyritz care, neştiind 
mai înainte unde se află prinţul, plecase la Janów, unde 
avea să se hotărască soarta campaniei lui Bogustaw. 

Kmicic închisese toate drumurile care duceau de la 
Janów spre Sokolka, Korczyn, Kuznica şi Suchowola. 
Pădurile din jur, tufele de lozie şi desişurile erau 
împânzite de tătari. Scrisorile nu puteau trece, ca şi 
carele cu proviant, astfel că Bogustaw se grăbea şi el să 
dea lupta înainte ca oştenii să ronţăie ultimul pesmet de 
la Janów. 

Dar, ca un om cu mintea pătrunzătoare şi priceput 
în tragerea sforilor, hotărî să încerce mai întâi cu 
negocierile. Nu ştia că în asemenea treburi jupân 
Sapieha îl întrecea cu mult în îndemânare şi isteţime. La 
Sokotka veni aşadar în numele lui Bogusław jupân 

Sakowicz, ajutor de cămăraş şi staroste de Oszmiana, 
unul dintre curtenii de credinţă ai prinţului, aducând 
scrisori şi având împuternicirea de a încheia pace. 

Jupân Sakowicz, om puternic, care mai târziu avea 
să ajungă senator, fiind mai întâi voievod de Smolensk şi 
ajutor de vistiernic al Marelui Principat, era acum unul 
dintre cavalerii cunoscuţi ai Lituaniei, vestit prin vitejia 
şi frumuseţea lui. De statură mijlocie, cu părul şi 
sprâncenele ca pana corbului, avea ochi albaştri cu 
privirea nespus de îndrăzneață, astfel că Bogusław 
spunea despre el că loveşte cu ea ca şi cu baltagul. Se 
purta după moda străină; hainele şi le adusese din 
călătoriile pe care le făcuse cu Bogustaw. Vorbea 
aproape în toate limbile, iar în bătălie se arunca unde 
era vânzoleala mai mare, de aceea prietenii îl numiseră 
„zăltatul”. 

Datorită forței uriaşe şi  iscusinţei, scăpa 
întotdeauna cu fața curată. Lumea vorbea despre el că 
era în stare să apuce roțile din spate ale unei carâte în 
goană şi s-o oprească; de asemenea, putea să bea fără 
nici o măsură. Golea o oca de rachiu şi era treaz, ca si 
când n-ar fi băut nimic. Aspru, trufaş şi arţăgos cu 
oamenii, se muia ca ceara în mâinile lui Bogustaw. Ştia 
să se poarte şi, deşi în această privinţă se putea 
descurca şi la curtea regelui, în sufletul lui stăruia 
mereu o sălbăticie, care izbucnea din când în când ca 
vâlvătaia. 

Era mai degrabă un tovarăş decât sluga prinţului 
Bogustaw. 

Bogusław, care nu ţinuse la nimeni cu adevărat în 

viaţa lui, avea o mare slăbiciune pentru acest om. 
Zgârcit din fire, cu Sakowicz se arăta destul de darnic. 
El îl ridicase la rangul de ajutor de cămăraş şi-i dăruise 
stărostia Oszmianei. 

După fiecare bătălie, prima întrebare era: „Unde-i 
Sakowicz, a păţit ceva?” îi asculta sfatul de multe ori, iar 
în timpul luptelor îl întrebuința pentru negocieri, 
deoarece nu o dată cutezanţa şi obrăznicia starostelui 
de Oszmiana se vădiseră de mare folos. 

Acum îl trimisese la Sapieha, deşi însărcinarea era 
tare grea. Mai întâi pentru că starostele putea fi lesne 
bănuit că venise numai să cerceteze oştile lui Sapieha, 
iar în al doilea rând, pentru că solul n-avea nimic de 
oferit, ci numai de cerut. 

Din fericire, jupân Sakowicz nu-şi pierdea capul cu 
una cu două. Intră asemenea biruitorului care vine să-şi 
impună învinsului vrerile sale şi îşi repezi privirile 
albastre asupra lui jupân Sapieha. 

Hatmanul, văzându-i semeţia, se mulţumi să 
zâmbească aproape cu milă. Oricine poate să facă 
impresie prin îndrăzneală şi neruşinare în faţa unor 
oameni de măsură obişnuită, dar hatmanul se afla cu 
mult deasupra lui jupân Sakowicz. 

— Stăpânul meu, prinţ de Birze şi Dubinki, 
comis de Lituania şi mai-mare peste oştile înălţimii sale 
prinţul elector, spuse Sakowicz, îţi trimite închinăciune 
şi te întreabă de sănătate, luminăţia ta. 

— Domnia ta, mulţumeşte-i prinţului din partea 
mea şi spune-i că m-ai aflat sănătos. 

— Am şi o scrisoare pentru luminăţia ta. 

Sapieha luă scrisoarea, o deschise cu destulă 
nepăsare, o citi şi zise: 

— Ne pierdem vremea... Nu pricep ce vrea 
prinţul... Vă predaţi sau vreţi să vă încercaţi norocul? 

Sakowicz se prefăcu uluit. 

— Noi să ne predăm? Gândesc că prinţul îţi 
propune luminăţiei tale să te predai; cel puţin poruncile 
pe care le-am primit... 

Sapieha îl întrerupse: 

— Despre poruncile pe care le-ai primit domnia 
ta, o să vorbim mai pe urmă, Jupâne Sakowicz! Am gonit 
după voi aproape treizeci de mile, ca ogarul după 
iepure... Domnia ta ai mai pomenit ca iepurele să-i 
propună ogarului să se predea? 

— Am primit ajutoare. 

— Von Kyritz cu opt sute de oameni. Ceilalţi 
sunt atât de vlăguiţi, încât vor cădea înainte de 
începerea bătăliei. De aceea, spun şi eu ce repeta mereu 
Chmielnicki: „Vorbă de clacă!” 

— Electorul va veni în ajutor cu toată puterea 
lui. 

— Prea bine... Nu va trebui să-l caut departe, 
căci tocmai voiam să-l întreb cu ce drept îşi trimite 
oştenii în Republică, faţă de care are datoriile unui 
vasal?! 

— Cu dreptul celui mai puternic. 

— Poate că în Prusia există asemenea drepturi, 
dar la noi nu... În sfârşit, dacă sunteţi mai puternici, 
pregătiţi-vă de luptă! 

— Luminăţia ta, prinţul te-ar fi atacat de mult, 

dacă n-ar fi vrut să cruţe sângele fraţilor săi. 

— Să şi-l cruţe pe al lui! 

— Prinţul este uimit de îndârjirea neamului 
Sapieha împotriva casei Radziwitilor, ca şi de faptul că 
luminăţia ta nu şovăi să sângerezi ţara numai dintr-o 
răzbunare personală. 

— Ptiu! strigă Kmicic, care asculta înapoia 
hatmanului. 

Jupân Sakowicz se ridică, se apropie de el şi îl 
pironi cu privirea. 

Dar dăduse peste unul pe potriva lui, dacă nu chiar 
mai aprig, şi starostele află în ochii lui Kmicic un 
răspuns care-l făcu să-şi plece capul. 

Hatmanul se încruntă. 

— Aşează-te, jupâne Sakowicz, iar domnia ta 
nu ne încurca! 

După care spuse: 

— Cugetul vrea să spună adevărul, dar în gură 
se fărâmiţează şi afară iese minciuna. Acela care 
năvăleşte în ţară cu oaste străină, îl ceartă pe cel ce-i 
stă împotrivă. Dumnezeu aude, iar pisarul ceresc o trece 
pe răboj. 

— Prinţul voievod de Wilno a murit din pricina 
vrăjmăşiei lui Sapieha împotriva Radziwittilor. 

— Pe trădători îi urăsc, nu pe Radziwilti, şi cea 
mai bună dovadă este că prinţul stolnic Radziwiłł se află 
alături de mine... Acum spune, domnia ta, ce doreşti? 

— Luminăţia ta, am să spun tot ce-mi stă pe 
inimă! acela urăşte care trimite ucigaşi pe ascuns... 

Fu rândul lui jupân Sapieha să rămână uimit. 

— Eu am trimis ucigaşi să-l omoare pe prinţul 
Bogustaw? 

Sakowicz îşi aţinti privirile înfricoșătoare la hatman 
şi rosti apăsat: 

= Întocmai! 

— Domnia ta, ţi-ai pierdut minţile? 

— Deunăzi a fost prins un om aproape de 
Janów, un tâlhar, care a mai ridicat mâna o dată asupra 
prinţului. Chinurile îl vor face să spună cine l-a trimis... 

Se aşternu o clipă de linişte şi jupân Sapieha îl auzi 
pe Kmicic care sta înapoia lui repetând de două ori: 

— Vai mie, vai mie! 

— Dumnezeu mă vede, răspunse hatmanul cu o 
linişte de adevărat senator, nu mă dezvinovăţesc 
înaintea domniei tale şi a prinţului Bogustaw, căci nu voi 
mă veţi judeca. lar domnia ta, în loc să tărăgănezi 
lucrurile, spune odată de ce ai venit şi care sunt 
condiţiile prinţului! 

— Prinţul, stăpânul meu, l-a nimicit pe 
Horotkiewicz şi pe jupân Krzysztof Sapieha şi a 
recucerit Tykocinul, aşa că se socoteşte pe drept cuvânt 
biruitor şi în măsură să pretindă foloase însemnate. 
Scârbindu-se să verse sânge creştinesc, doreşte să plece 
în linişte spre ţinuturile prusiene, necerând altceva 
decât să-i fie îngăduit să-şi lase garnizoanele în cetăţi. 
Am luat şi o mulţime de prinşi, printre care se află 
căpetenii însemnate, fără s-o mai socotim pe jupâniţa 
Borzobohata-Krasienska pe care am trimis-o la Taurogi. 
Toţi aceştia ar putea fi schimbaţi cu prinşii voştri. 

— Domnia ta nu te mai lăuda atâta cu 

biruinţele, pentru că oştenii mei, conduşi de jupân 
Babinicz, aci de faţă, v-au tot gonit cale de treizeci de 
mile... timp în care aţi pierdut de două ori mai mulţi 
oameni, decât căzuseră înainte în mâinile noastre; aţi 
pierdut carele cu proviant, tunuri, argintăria... Oştenii 
sunt istoviţi, mor de foame şi nu mai ştiţi încotro s-o 
apucaţi. Domnia ta ai văzut oştirea mea. Înadins n-am 
poruncit să-ţi lege ochii ca să-ţi dai seama dacă sunteţi 
în stare să vă măsuraţi cu noi. Cât priveşte jupâniţa 
aceea, nu se află în grija mea, ci în a lui jupân Zamoyski 
şi a prinţesei Gryzelda Wisniowiecka. Cu ei se va socoti 
prinţul dacă-i va face vreo strâmbătate. Domnia ta, 
sfârşeşte ce mai ai de spus, dar vorbeşte cu rost, fiindcă, 
altminteri, îi poruncesc lui jupân Babinicz să pornească 
năvala. 

În loc să răspundă, Sakowicz se întoarse spre 
Kmicic: 

— Aşadar, domnia ta ne-ai tot sâcâit pe drum? 
Parcă ai fi fost învăţăcelul lui Kmicic în asemenea 
hărţuieli tâlhăreşti. 

— Judecaţi după propria piele dacă am învăţat 
bine! 

Hatmanul se încruntă din nou. 

— Nu mai ai ce face aici, îi spuse lui Sakowicz, 
poţi să pleci. 

— Luminăţia ta, dă-mi măcar o scrisoare 
pentru prinţ. 

— Fie şi aşa. Aşteaptă, domnia ta, la Oskierko. 

Auzind acestea, Oskierko îl conduse îndată pe jupân 
Sakowicz. Hatmanul dădu din mână în semn de rămas 

bun, după care se întoarse numaidecât spre jupân 
Andrzej. 

— De ce ai spus „Vai mie!” când a venit vorba 
de omul pe care l-au prins? îl întrebă, privind cu asprime 
în ochii cavalerului. Nu cumva ura ţi-a înăbuşit 
conştiinţa într-atât, încât ai pus să-l omoare pe prinţul 
Bogustaw? 

— Pe Sfântă Fecioară pe care am apărat-o, nu! 
răspunse Kmicic. Nu vreau să-l apuc de gât cu mâinile 
altuia! 

— Atunci de ce ai spus „Vai mie!” Îl cunoşti 
oare pe acest om? 

— Îl cunosc, răspunse Kmicic, îngălbenind de 
mânie. L-am trimis la Taurogi pe când mă aflam la 
Lwów... Prinţul a dus-o la Taurogi pe jupâniţa 
Billewicz... Mi-e dragă această jupâniţă!... Trebuia să ne 
luăm... L-am trimis pe omul acesta să afle ce se întâmpla 
cu ea şi să-mi dea de ştire... În mâinile lui Bogustaw... 

— Linişteşte-te, spuse hatmanul, i-ai dat 
niscaiva scrisori? 

— Nu... Ea n-ar fi vrut să le citească. 

— De ce? 

— Pentru că Bogustaw i-a spus că m-am oferit 
să-l răpesc pe rege... 

— Pricinile urii tale sunt însemnate... 
Recunosc... 

— Aşa-i, luminăţia ta, aşa-i! 

— Şi prinţul îl cunoaşte pe acest om? 

= Îl cunoaşte. E vagmistrul Soroka. El mi-a 
ajutat să-l răpesc pe Bogusław... 

= Înţeleg, zise hatmanul. Îl aşteaptă 
răzbunarea prințului. 

Un răstimp, se înstăpâni tăcerea. 

— Prinţul a căzut în capcană, spuse hatmanul 
după o clipă, poate se va învoi să-l dea... 

— Luminăţia ta! propuse Kmicic. Opreşte-l pe 
Sakowicz ca ostatic şi trimite-mă pe mine la prinţ. Poate 
că izbutesc să-l scap. 

— Atât de mult ţii la el? 

— E un vechi oştean şi slugă de credinţă... M-a 
purtat în braţe. M-a scăpat de nu ştiu câte ori de la 
moarte... M-ar pedepsi Dumnezeu, dacă l-aş părăsi la 
asemenea necaz. 

Şi Kmicic începu să tremure de teamă şi jale, iar 
hatmanul spuse: 

— Nu mă mai mir că oştenii te îndrăgesc, 
pentru că şi tu ţii la ei. Voi face tot ce stă în puterea 
mea. Am să-i scriu prinţului că-i dau pe oricine în loc, 
dacă-i dă drumul acestui oştean care-i nevinovat, 
întrucât a îndeplinit poruncile tale. 

Kmicic se luă cu mâinile de cap. 

— Mult îi mai pasă lui de prinşi, n-o să-l lase să 
plece nici pentru treizeci de inşi. 

— Atunci n-o să ţi-l dea nici ţie, cine ştie dacă 
n-o să vrea să te omoare şi pe tine. 

— Luminăţia ta... l-ar schimba cu un singur om: 
Sakowicz. 

— Pe Sakowicz nu pot să-l opresc, e doar solul 
lui! 

— Opreşte-l, luminăţia ta, şi-i duc, eu 

scrisoarea prinţului. Poate că izbutesc... Dumnezeu să-l 
păzească. Lepăd răzbunarea din inima mea, numai să-l 
lase slobod pe acest oştean!... 

— Aşteaptă, spuse hatmanul. L-aş putea opri 
pe Sakowicz, iar prinţului am să-i scriu să-mi trimită 
scrisoare de liberă trecere în alb. 

Hatmanul se apucă îndată de scris. După un sfert 
de ceas, un cazac duse în goană scrisoarea la Janów, iar 
spre seară se întoarse cu răspunsul lui Bogustaw. 

„La dorinţa luminăţiei tale, scria Bogusław, iţi 
trimit scrisoarea de liberă trecere cu care orice trimis se 
poate întoarce fără primejdie. Deşi mă mir că-mi ceri 
acest lucru, avându-l ca ostatic pe sluga şi prietenul 
meu, starostele de Oszmiana, la care ţin atât de mult, 
încât sunt în stare să-ţi slobod toate căpeteniile 
luminăţiei tale în schimbul lui. Este iarăşi îndeobşte 
cunoscut că solii nu sunt bătuţi de nimeni şi până şi 
tătarii sălbatici cu care lupti împotriva unei oştiri 
creştineşti s-au învăţat să-i respecte. Drept care, 
punându-mi  Chezăşie pentru siguranța  trimisului 
cuvântul meu de prinţ, mă iscălesc etc.” 

În aceeaşi seară, Kmicic luă scrisoarea de liberă 
trecere, pe cei doi Kiemliczi şi plecă. Jupân Sakowicz 
rămase ca ostatic la Sokotka. 


Capitolul XXXIX 


Era aproape miezul nopţii când jupân Andrzej 
ajunse la străjile prinţului; în toată tabăra lui Bogustaw 

în alta, aşa că se pregăteau cu sârg. Oştile prinţului 
ocupau Janów, dominând drumul spre Sokotka, pe care-l 
păzeau tunurile mânuite de oştenii pricepuţi ai 
electorului. Aveau doar trei guri de foc, dar pulbere şi 
ghiulele din belşug. De amândouă părţile târgului, 
printre lăstarii de mesteacăn, Bogustaw poruncise să se 
sape şanţuri în care aşezase tunurile-orgă” şi 
pedestrimea. Călărimea ocupa târgul, tractul din spatele 
tunurilor şi locurile libere dintre şanţuri. Poziţia era 
destul de bună şi nişte oameni odihniţi puteau să se 
apere cu înverşunare multă vreme, dar numai cei opt 
sute de pedestraşi conduşi de Kyritz aveau puteri 
proaspete, iar ceilalţi abia se mai ţineau pe picioare. Pe 
de altă parte, urletele tătarilor se auziră la Suchowola 
spre miazănoapte, aşadar în spatele oştilor lui 
Bogusław, şi spaima se lăţise printre oşteni. Bogusław 
fusese nevoit să trimită într-acolo toată călărimea 
uşoară care, depărtându-se la vreo jumătate de milă, nu 
mai îndrăznea să se întoarcă, dar nici să înainteze, 
temându-se de o capcană în pădure. 

Cu toate că frigurile şi fierbinţeala îl făceau să 
sufere mai mult ca oricând, Bogusław se îngrijea el 
însuşi de toate, iar pentru că se ţinea cu greutate pe cal, 
poruncise  halebardierilor să-l poarte într-o lectică 
deschisă. Văzuse astfel drumul, mestecănişul şi tocmai 
se întorcea la Janów, când îl înştiinţară că se apropia 
trimisul voievodului. 

Se aflau pe una din ulițele târgului. Bogusław nu-l 
putea recunoaşte pe Kmicic din pricina întunericului, 


7 Mai multe ţevi aşezate paralel 

precum şi pentru că jupân Andrzej, ca urmare a 
prevederii căpeteniei străjilor, de prisos dealtfel, avea 
capul acoperit cu un sac cu o singură tăietură în dreptul 
gurii. 

Când Kmicic descălecă şi se opri alături, prinţul zări 
sacul şi porunci îndată să i-l scoată. 

— Aici suntem la Janów, spuse, şi n-are rost să 
facem o taină din asta. 

După care se întoarse spre jupân Andrzej: 

— De la jupân Sapieha? 

= Întocmai. 

— Ce face jupân Sakowicz acolo? 

— Se află în grija lui jupân Oskierko. 

— De ce-ați mai cerut scrisoare de liberă 
trecere, de vreme ce Îl aveți pe Sakowicz? Jupân 
Sapieha arată prea multă prevedere, dar să aibă grijă să 
nu întreacă măsura. 

— Asta nu-i treaba mea! răspunse Kmicic. 

— Văd că trimisul nu e prea harnic la vorbă. 

— Am adus o scrisoare, iar despre treburile 
mele am să vorbesc în cvartirul luminăţiei tale. 

— Sunt şi de-astea? 

— O rugăminte pentru luminăţia ta. 

— Voi fi bucuros să ţi-o îndeplinesc. Dar am şi 
eu o rugăminte. Încalecă! Te-aş pofti în lectică, dar nu 
prea e loc. 

Porniră. Prinţul în lectică, iar Kmicic călare alături. 
Priveau pe întuneric unul la altul, neputând să-şi vadă 
feţele. În curând, cu toate blănurile care îl acopereau, 
începu să tremure şi să clănţăne din dinţi. Într-un târziu 

rosti: 

— M-a lovit blestemata asta de boală... ehei, 
dacă n-aş fi fost bolnav, aş fi pus alte condiţii... 

Kmicic nu răspunse nimic, numai cu ochii voia să 
străpungă întunericul în care capul şi faţa prinţului se 
iţeau nedesluşite. La auzul glasului lui Bogusław şi la 
vederea lui, necazurile de demult, ura nestinsă încă şi 
dorinţa de răzbunare îi  renăscură în inimă, 
preschimbându-se într-o adevărată nebunie... Fără să 
vrea, mâna îi căuta sabia, care-i fusese luată, dar la 
cingătoare avea buzduganul de polcovnic cu măciulie de 
fier, aşa că diavolul începu să-i răvăşească gândurile şi 
să-i şoptească:,,Strigă-i în ureche cine eşti şi zdrobeşte-i 
capul... Noaptea e întunecoasă... ai să scapi... Kiemliczii 
sunt cu tine. În omul acesta omori un trădător, te 
răzbuni... O scapi pe Oleńka, pe Soroka... Loveşte-l, 
loveşte-l!” 

Kmicic se apropie şi mai mult de lectică şi cu mâna 
tremurătoare începu să scoată buzduganul de la brâu. 
„Loveşte-l!... şoptea diavolul. Îţi vei sluji ţara...” 

Kmicic scosese buzduganul şi-l strângea în mână, 
de parcă voia să-l sfărâme. „Unu, doi, trei!...” şopti 
diavolul. 

Dar în aceeaşi clipă calul, fie că nimerise cu botul în 
coiful unui trabant, fie că se speriase, destul că îşi 
înfipse copitele în pământ şi se poticni; Kmicic strânse 
frâul. Între timp, lectica se depărtase la vreo 
cincisprezece paşi. 

Oşteanului i se făcu părul măciucă în vârful capului. 

— Sfântă Fecioară, opreşte-mi mâna! murmură 

printre dinţii încleştaţi. Maică Sfântă, ajută-mă! Am 
venit aici ca trimis al hatmanului şi vreau să ucid pe 
întuneric, ca un tâlhar... sunt şleahtic şi sluga ta... Nu 
mă duce în ispită! 

— De ce rămâi în urmă, domnia ta? răsună 
glasul lui Bogustaw întretăiat de friguri. 

— lată-mă! 

— Auzi, domnia ta... cântă cocoşii... Trebuie să 
grăbim, pentru că sunt trudit şi am nevoie de odihnă. 

Kmicic îşi înfipse buzduganul la brâu şi călări mai 
departe pe lângă lectică. Cu toate acestea, nu-şi găsea 
liniştea. Înţelegea prea bine că, numai păstrându-şi 
sângele rece şi stăpânindu-se, va izbuti să-l scape pe 
Soroka; prin urmare, se apucă să-şi pregătească vorbele 
pe care avea să i le spună prinţului, ca să-l convingă. Îşi 
jură să nu se gândească decât la Soroka şi să nu 
pomenească nimic despre ceilalţi, mai ales despre 
Oleńka 

Simţea cum îi urcă sângele în obraji la gândul că 
poate, prinţul va aminti de ea, spunându-i ceva ce jupân 
Andrzej n-ar fi fost în stare să asculte şi să îndure. 

„Să nu se atingă de ea, îşi spuse în gând, să nu se 
atingă de ea, căci asta va însemna moartea lui şi a 
mea... Dacă nu-i ajunge ruşinea, să aibă milă de propria 
viaţă...” 

Jupân Andrzej suferea cumplit, i se tăia răsuflarea, 
parcă îl strângea ura de gât şi se temea că atunci când 
va trebui să vorbească, nu va putea să scoată nici un 
cuvânt. 

În această stare sufletească, începu să se roage. 

După o clipă se simţi uşurat, se linişti de-a binelea 
şi cercul de fier care-i apăsa gâtul îşi slăbi strânsoarea. 

În acest timp, sosiră la cvartirul prinţului. Trabanţii 
lăsară lectica jos; doi slujitori de la curte îl luară pe 
prinţ de subsuori, iar el se întoarse spre Kmicic şi, 
clănţănind întruna din dinţi, zise: 

— Hai cu mine... Criza va trece îndată... şi vom 
putea sta de vorbă. 

În curând se aflau amândoi într-o încăpere în care 
mocneau pe vatră o grămadă de cărbuni şi era o căldură 
de nesuferit. Aici îl aşezară pe prinţ pe un pat de 
campanie, îl înveliră cu blănuri, şi aduseră lumină. După 
ce curtenii se depărtară, iar prinţul îşi lăsă capul pe 
spate, închise ochii şi rămase o vreme nemişcat. 

În sfârşit, rosti: 

— Numaidecât... să mă odihnesc puţin... 

Kmicic se uită la el. Prinţul nu se schimbase prea 
mult, doar faţa i se alungise din pricina frigurilor. Îşi 
dăduse cu pomadă ca de obicei şi îşi colorase obrajii, 
dar tocmai de aceea, cum zăcea cu ochii închişi şi cu 
capul pe spate, semăna cu un mort sau cu un chip de 
ceară. 

Jupân Andrzej stătea înaintea lui în lumina 
sfeşnicului. Pleoapele prinţului începură să se ridice 
leneşe; deodată se deschiseră cu totul şi parcă o flacără 
îi fulgeră pe faţă. Dar nu dură decât o clipă, după care 
închise iarăşi ochii. 

— Dacă eşti vreun duh, nu mă tem de tine, 
zise, dar pieri dinainte-mi! 

— Am venit cu o scrisoare de la hatman, 

răspunse Kmicic. 

Bogustaw se înfioră fără voie, vrând parcă să scape 
de vedenii, apoi privi la Kmicic şi răspunse: 

— Nu te-am nimerit, domnia ta? 

— Nu tocmai bine! dădu răspuns jupân Andrzej 
întunecat, arătându-i cicatricea cu mâna. 

— E al doilea!... murmură prinţul ca pentru 
sine. 

Şi adăugă cu voce tare: 

— Unde-i scrisoarea? 

— Iat-o! i-o întinse Kmicic. 

Bogusław începu să citească, iar când isprăvi, 
lumini ciudate îi străluciră în ochi. 

— Prea bine! exclamă, destul cu zăbava!... 
Mâine dăm bătălia... Şi mă bucur, fiindcă mâine nu voi 
avea friguri. 

— Şi noi suntem la fel de bucuroşi, răspunse 
Kmicic. 

Urmă o clipă de tăcere, în timpul căreia cei doi 
potrivnici neînduplecaţi se măsurară din ochi cu o luare- 
aminte înfricoșătoare. 

Prinţul începu vorba cel dintâi: 

— Acum sunt sigur că domnia ta m-ai necăjit 
atâta cu tătarii!?... 

— Eu... 

— Şi nu ţi-a fost frică să vii aici? 

Kmicic nu zise nimic. 

— Te-ai gândit poate la înrudirea noastră prin 
neamul Kiszka... Pentru că noi avem socoteli vechi de 
încheiat... Jupâne cavaler, aş putea porunci să te jupoaie 

de piele. 

— Ai putea, luminăţia ta. 

— Ai venit cu scrisoarea de liberă trecere, e 
adevărat... Acum înţeleg de ce a cerut-o jupân Sapieha... 
Dar ai vrut să-mi iei viaţa... Acolo se află Sakowicz ca 
ostatic, deşi... voievodul n-are dreptul să-l oprească, pe 
când eu îl am... vere... 

— Am venit la luminăţia ta cu o rugăminte... 

— Pofteşte şi spune! Poţi să fii sigur că pentru 
domnia, ta fac orice... Care ţi-e rugămintea? 

— Aici se află prins un oştean dintre cei care 
m-au ajutat să te răpesc pe luminăţia ta. Poruncile le-am 
dat eu, iar el a ascultat ca un instrumentum orb. Te rog, 
luminăţia ta, să-i dai drumul acestui oştean. 

Bogustaw rămase un răstimp pe gânduri. 

— Jupâne cavaler, spuse, stau şi mă întreb 
dacă vitejia îţi întrece neruşinarea. 

— Luminăţia ta, eu nu ţi-l cer degeaba pe acest 
om, 

— Ce-mi dai în schimb? 

— Pe mine însumi. 

— la te uită, aşa miles praeciosus”! este?... 
Plăteşti cu dărnicie, n-am ce zice, dar vezi să-ţi ajungă 
banii, fiindcă sunt sigur că mai vrei să cumperi şi pe 
altcineva de la mine... 

Kmicic făcu un pas spre el şi păli atât de cumplit, 
încât prinţul se uită fără voie la uşă şi cu tot curajul său 
schimbă vorba. 

— Jupân Sapieha nu se va învoi la asemenea 


71 Oştean de preţ, important (lat.). 

schimb, zise. Aş fi bucuros să te am în mână dar mi-am 
dat cuvântul de prinţ, că nu ţi se va întâmpla nimic. 

— Prin acel oştean îi voi scrie hatmanului că 
am rămas de bunăvoie. 

— lar el va pretinde să te trimit înapoi şi fără 
voia domniei tale. I-ai adus prea mari foloase... şi nu-i va 
da drumul nici lui Sakowicz pe care-l preţuiesc mai mult 
decât pe domnia ta... 

— Atunci lasă-l slobod pe degeaba, iar eu îţi 
dau cuvântul de cavaler că mă voi înfăţişa unde vei 
porunci luminăţia ta. 

— Mâine s-ar putea să pier, aşa că nu mai pot 
să vorbesc despre ce va fi poimâine... 

— Te rog în genunchi, luminăţia ta! Pentru 
acest om eu sunt în stare să... 

— Ei, ce eşti în stare să faci? 

— Renunţ la răzbunare. 

— Fi, jupâne Kmicic, de multe ori am vânat 
ursul numai cu sulița şi nu de nevoie, ci pentru că mi-a 
plăcut s-o fac. Primejdiile mă bucură, fiindcă mă scapă 
de plictiseala vieţii. Aşa că lasă-mă să mă bucur de 
răzbunarea ta deşi trebuie să recunosc că eşti dintre 
urşii care-l caută singur pe vânător. 

— Luminăţia ta, spuse Kmicic, deseori 
Dumnezeu iartă păcate oricât de mari pentru o faptă 
bună fără însemnătate. Nici unul din noi nu ştie când se 
va înfăţişa înaintea judecății lui Cristos... 

— Destul! îl întrerupse prinţul. Cu toate că mă 
scutură frigurile, alcătuiesc şi eu psalmi, ca să am vreun 
merit înaintea lui Dumnezeu, iar dacă aş avea nevoie de 

un duhovnic, l-aş chema pe al meu... Domnia ta nu ştii 
să te rogi cu umilinţă şi atunci te foloseşti de felurite 
tertipuri... Dacă-i aşa, îţi spun eu ce trebuie să faci: 
atacă-l mâine în timpul bătăliei pe jupân Sapieha, iar 
poimâine eu îl voi slobozi pe omul domniei tale, 
iertându-ţi toate păcatele. Trădează-l şi pe Sapieha, cum 
i-ai trădat pe Radziwilti... 

— Luminăţia ta, ăsta-i ultimul cuvânt?... Te rog 
pe toţi sfinţii din cer... 

— Nu! Diavolul pune stăpânire pe domnia ta, 
bine!... Şi te schimbi la faţă... Nu te apropia prea mult, 
căci cu toate că mi-e ruşine să-mi chem oamenii... uite 
colea! Domnia ta eşti prea pornit! 

Spunând acestea, Bogustaw îi arătă sub blana care-l 
acoperea ţeava pistolului şi începu să se uite la Kmicic 
cu ochi scânteietori. 

— Luminăţia ta! strigă Kmicic, împreunându-şi 
într-adevăr mâinile ca pentru rugăciune, dar cu chipul 
schimonosit de mânie. 

— Aci mă rogi, aci mă ameninţi!... se miră 
Bogusław. Îţi pleci grumazul, dar diavolul îşi rânjeşte 
dinţii la mine de sub guler... În ochi ţi se citeşte semeţia, 
dar scrâşneşti avan din măsele. Domnia ta, când te rogi 
de un Radziwilt, apleacă-ţi fruntea până la picioarele 
lui!... Atinge podeaua cu capul şi abia atunci am să-ţi 


Faţa lui jupân Andrzej era albă ca varul, îşi trecu 
mâna peste fruntea năduşită, peste ochi, peste obraji şi 
răspunse cu glasul întretăiat, de parcă frigurile care-l 
scuturau pe prinţ îl cuprinseseră şi pe el. 

— Dacă luminăţia ta îi dai drumul acestui 
oştean... eu... sunt... gata să-ţi cad la... picioare... 

Ochii lui Bogustaw sticliră de mulţumire. Umilise un 
duşman, încovoindu-i grumazul trufaş. O hrană mai 
potrivită pentru răzbunarea şi ura lui nici că se putea. 

lar Kmicic sta înaintea lui cu părul vâlvoi, 
tremurând din tot trupul. Faţa lui, care aducea cu un 
cap de erete chiar atunci când era liniştită, amintea 
acum şi mai mult de o pasăre de pradă dezlănţuită. Nu 
se ştia dacă se va arunca la picioarele prinţului sau îl va 
înşfăca de gât... 

Dar Bogustaw spuse fără să-şi ia ochii de la el: 

— Faţă de martori, în faţa tuturor! 

Şi strigă spre uşă: 

— Veniţi aici! 

Prin uşa deschisă intrară vreo cincisprezece 
curteni, polonezi şi străini, urmaţi de polcovnici. 

— Domniile voastre! le vesti prinţul. Jupân 
Kmicic, stegar de Orsza şi trimis al lui jupân Sapieha, 
are să-mi facă o rugăminte şi vrea să-i fiţi martori!... 

Kmicic se clătină ca un om beat, gemu şi căzu la 
picioarele lui Bogustaw. 

lar prinţul şi le întinse înadins, astfel că vârful 
cizmei de raitier atinse fruntea cavalerului. 

Priveau cu toţii în tăcere, uimiţi de acest nume 
faimos, ca şi de faptul că cel care-l purta era acum solul 
voievodului Sapieha. Înţeleseră cu toţii că se întâmpla 
un lucru neobişnuit. 

În acest timp, prinţul se ridică şi trecu fără o vorbă 
în încăperea vecină, făcând semn la doi curteni să-l 

urmeze. 

Kmicic se ridică şi el. Pe faţă nu i se mai răsfrângea 
mânia, ci nepăsarea şi amorţeala. Se părea că nu-şi mai 
dă seama ce se petrece cu el, că-şi pierduse toată vlaga. 

Se scurse o jumătate de ceas, apoi un ceas întreg. 
Afară se auzeau tropote de cai şi paşii măsuraţi ai 
oştenilor, dar el sta ca o stană de piatră. 

Deodată, se deschise uşa de la tindă. Intră un 
polcovnic, un vechi cunoscut al lui Kmicic de la Birze, şi 
opt oşteni, patru cu muschete şi patru numai cu săbii. 

— Jupâne polcovnic, ridică-te, domnia ta! îl 
rugă polcovnicul. 

Kmicic se uită la el cu privirea rătăcită. 

— Glowbicz!... rosti recunoscându-l. 

— Am poruncă, răspunse Glowbicz, să-ţi leg 
mâinile şi să te scot din Janów. Mai pe urmă am să te 
dezleg, domnia ta, şi ai să poţi pleca slobod... De aceea 
te rog să nu te împotriveşti... 

— Leagă-mă! răspunse Kmicic. 

Şi se lăsă legat fără împotrivire. Polcovnicul îl duse 
afară şi-l conduse pe jos prin Janów. După care mai 
merseră preţ de vreun ceas. Pe drum li se alăturară 
câţiva călăreţi. Kmicic îi auzi vorbind în limba polonă. 

Deoarece polonezii care-l slujeau şi acum pe 
Bogustaw cunoşteau cu toţii numele lui Kmicic şi erau 
dornici să afle ce se va întâmpla cu el. Trecură de 
mestecăniş şi ieşiră la câmp deschis, unde jupân Andrzej 
văzu un pâlc de călărime uşoară poloneză din steagurile 
lui Bogustaw. 

Şirul de oşteni închidea un medean pătrat pe care 

se aflau doi pedestraşi, ce ţineau caii cu hamurile pe ei, 
şi vreo cincisprezece oameni cu făclii. 

La lumina lor, jupân Andrzej văzu o ţeapă proaspăt 
cioplită, proptită cu capătul gros într-un trunchi de 
copac. 

Pe Kmicic îl trecură fiorii. 

„E pentru mine, se gândi, vrea să mă tragă în ţeapă 
cu caii... Îl jertfeşte pe Sakowicz pentru răzbunarea lui!” 

Greşea însă, ţeapa era hotărâtă în primul rând 
pentru Soroka. 

În strălucirea flăcăruilor pâlpâitoare, jupân Andrzej 
îl zări şi pe Soroka; oşteanul stătea pe un scăunel lângă 
copac, cu capul descoperit şi cu mâinile legate, păzit de 
patru oşteni. Un om, îmbrăcat într-un cojoc fără mâneci, 
îi ţinea la gură o cană cu horilcă, din care Soroka sorbea 
cu lăcomie. După ce bău, scuipă; deoarece tocmai atunci 
Kmicic fu împins între doi călăreţi în rândul din faţă, 
vagmistrul îl văzu, zvâcni de pe scăunel şi se încordă ca 
o strună. 

Un răstimp priviră unul la altul. Soroka avea faţa 
destul de liniştită şi împăcată cu soarta, îşi mişca doar 
fălcile de parcă mesteca. 

— Soroka!... gemu Kmicic. 

— La poruncă! răspunse oşteanul. 

Şi iarăşi se aşternu tăcerea. Ce puteau să-şi spună 
în asemenea clipe? Deodată, călăul care-i dăduse horilcă 
înainte, se apropie de el. 

— Ei, bătrâne, spuse, e timpul. 

— Atunci, trăgeţi-mă în ţeapă! 

— Să nu-ţi fie frică. 

Soroka nu se temea, dar când simţi pe umăr mâna 
călăului, începu să răsufle repede şi zise: 

— Mai dati-mi horilcă... 

— Nu mai este! 

Deodată, unul dintre oşteni ieşi din rând şi întinse 
plosca. 

— Este, daţi-i să bea! 

— Înapoi în rând! porunci Glowbicz. 

Cu toate acestea, omul în cojocel duse plosca la 
gura lui Soroka, iar acesta bău pe săturate, după care 
oftă adânc. 

— lată, spuse, răsplata oşteanului pentru 
treizeci de ani de slujbă... Ei, dacă-i timpul, începeţi! 

Se apropie şi al doilea călău şi începură să-l 
dezbrace. 

Se înstăpâni o linişte de mormânt. 

Făcliile tremurau în mâinile oamenilor care le 
ţineau. Nimeni nu se simţea în apele lui. 

Printre şirurile care înconjurau medeanul se iscară 
murmure ce deveneau tot mai puternice. Oşteanul nu e 
călău, ucide el însuşi, dar nu-i place să privească la 
chinuirea altuia. 

— Tăcere! tună Glowbicz. 

Murmurul spori şi mai mult, se auziră vorbe ca: 
„diavolii!”, „trăsnetul”, „slujbă la păgâni!...” 

Pe neaşteptate. Kmicic răcni, de parcă pe el îl 
trăgeau în ţeapă: 

— Staţi! 

Călăii se opriră fără voie. Toţi ochii se întoarseră 
spre Kmicic. 

— Oşteni! strigă  jupân Andrzej. Prinţul 
Bogusław e un trădător care şi-a vândut regele şi 
Republica! Sunteţi încercuiți, şi mâine veţi fi spârcuiţi 
până la cel din urmă! Slujiţi un trădător! Împotriva ţării 
slujiţi! Acela care vă părăsi slujba şi pe trădător va fi 
iertat de rege şi de hatman!... Alegeţi! Moartea şi 
ruşinea sau răsplata mâine! Veţi primi leafa şi câte un 
ducat de cap, chiar doi!... Alegeţi! Nu se cuvine ca voi, 
nişte oşteni vrednici, să slujiţi un trădător! Trăiască 
regele! Trăiască marele hatman de Lituania! 

Murmurele se prefăcură în strigăte. Şirurile se 
învălmăşiră. 

Mai multe glasuri răcniră: 

— Trăiască regele! 

— Trăiască regele! Trăiască marele hatman de 


Lituania! 

— Ne-am săturat de slujba asta! 

— Moarte trădătorului! 

— Staţi, staţi! strigară alte glasuri. 

— Mâine veţi muri acoperiţi de ruşine! mugi 
Kmicic. 


— Tătarii sunt la Suchowola! 

— Prinţul e un trădător! 

— Luptăm împotriva regelui! 

— Loveşte! 

— Staţi! 

— Hai la prinţ! 

În învălmăşeală, o sabie reteză sfoara cu care erau 
legate mâinile lui Kmicic. Acesta sări îndată pe unul din 
caii care trebuiau să-l tragă în ţeapă pe Soroka, şi 

strigă: 

— După mine! La hatman! 

— Merg şi eu! ţipă Glowbicz. Trăiască regele! 

— Trăiască! răspunseră cincizeci de glasuri şi 
cincizeci de săbii ieşiră din teacă în acelaşi timp. 

— Urcaţi-l pe cal pe Soroka! porunci Kmicic. 

Erau unii care voiau să se împotrivească, dar la 
vederea săbiilor scoase tăcură mâlc. Numai unul 
întoarse calul şi pieri curând din ochi. Făcliile se 
stinseră. Pe toţi îi învălui întunericul. 

— După mine! răsună glasul lui Kmicic. 

Şi ceata de oameni învălmăşiţi porni, întinzându-se 
apoi ca un şarpe lung pe drum. 

După vreo jumătate de verstă, dădură peste străjile 
pedestraşilor care  împânziseră în număr mare 
mestecănişul din stânga tractului. 

— Cine-i? întrebară glasuri. 

— Glowbicz cu podghiazul! 

— Parola? 

— Trâmbiţe! 

— Puteţi trece! 

Şi trecură fără să se grăbească prea mult, pornind 
uşor în trap întins. 

— Soroka! rosti Kmicic. 

— La poruncă! răspunse glasul vagmistrului de 
lângă el. 

Kmicic nu mai spuse nimic, se mulţumi să întindă 
mâna, aşezând-o pe capul vagmistrului, de parcă voia să 
se convingă dacă e lângă el. 

Oşteanul îi duse mâna la buze în tăcere. 

Deodată, de cealaltă parte se auzi Glowbicz: 

— Domnia ta, de mult voiam să fac ce fac 
acum. 

— N-o să-ţi pară rău! 

= Îţi voi purta recunoştinţă toată viaţa! 

— Ascultă, Glowbicz, de ce v-a trimis prinţul pe 
voi şi nu vreun polc străin, ca să fie de faţă la împlinirea 
osândei? 

— Pentru că voia să te ruşineze pe domnia ta 
înaintea polonezilor. Oştenii străini nu te cunosc. 

— Eu nu trebuia să păţesc nimic? 

— Aveam poruncă să-ţi tai legăturile. Dacă ai fi 
sărit în ajutorul lui Soroka, te-am fi dus înaintea 
prinţului, ca să-ţi primeşti pedeapsa. 

— Aşadar a vrut să-l jertfească şi pe Sakowicz! 
murmură Kmicic. 

În acest timp, la Janów, prinţul Bogusław, toropit de 
friguri şi de truda din timpul zilei, se culcase. Îl trezi din 
somn larma dinaintea casei şi ciocăniturile în uşă. 

— Luminăţia ta, luminăţia ta! strigară câteva 
glasuri. 

— Doarme, nu-l treziţi! răspunseră pajii. 

Dar prinţul săltă în capul oaselor şi strigă: 

— Lumină. 

Se aduse lumină şi în acelaşi timp intră şi căpetenia 
străjilor. 

— Luminăţia ta! spuse. Solul lui Sapieha a 
răzvrătit steagul lui Glowbicz şi l-a dus la hatman. 

Se lăsă tăcerea. 

— Să se bată tobele mari şi darabanele, 

porunci prinţul, în sfârşit. Oastea să fie pregătită! 
Căpetenia oştilor ieşi, iar prinţul rămase singur. 
„Straşnic om!” îşi spuse. 
Şi simţi că-l cuprind iarăşi frigurile. 


Capitolul XL 


E lesne de închipuit uimirea lui jupân Sapieha când 
îl văzu pe Kmicic întorcându-se nevătămat şi aducând cu 
el câteva zeci de călăreţi şi pe bătrâna-i slugă. Jupân 
Andrzej trebui să povestească de două ori hatmanului şi 
lui jupân Oskierko ce se întâmplase, iar ei îl ascultară cu 
interes, bătând adesea din palme şi luându-şi capul în 
mâini. 

— la aminte, zise hatmanul, cine întrece 
măsura în răzbunare, aceluia poate să-i scape prada ca o 
păsărică printre degete. Prinţul Bogustaw a sărit peste 
cal, vrând să-i aibă pe polonezi martori ai ruşinii şi 
chinurilor tale, ca să te umilească şi mai mult. Dar să nu 
te lauzi prea mult cu asta, fiindcă ai izbândit cu vrerea 
lui Dumnezeu, deşi, la urma urmei, trebuie să ţi-o spun: 
şi el o fi un diavol, dar nici tu nu eşti mai prejos! Prinţul 
n-a făcut bine că te-a înjosit. 

— Eu n-am să-l înjosesc şi n-am să întrec 
măsura în răzbunare! 

— lartă cum a iertat şi Christos, deşi 
Dumnezeu fiind, putea să-i nimicească pe jidovi cu un 
singur cuvânt. 

Kmicic nu răspunse nimic, fiindcă n-avea timp de 
discuţii; n-avea nici măcar pentru odihnă. Cavalerul era 

trudit de moarte, cu toate acestea hotărâse să se 
întoarcă în aceeaşi noapte la tătarii săi care stăteau 
pitiţi în păduricile de dincolo de Janów şi pe drumurile 
din spatele oştilor lui Bogustaw. Dar oamenii de atunci 
dormeau destul de bine şi în şa. Prin urmare, jupân 
Andrzej dădu poruncă să i se pună şaua pe alt cal, 
făgăduindu-şi să moţăie în lege pe drum. 

Înainte de plecare, veni la el Soroka şi se încordă 
ostăşeşte, ca la poruncă: 

== Înălţimea ta! spuse. 

— Ce-i bătrâne? 

— Am venit să întreb când trebuie să plec? 

— Unde? 

— La Taurogi, 

Kmicic izbucni în râs. 

— Nu mai pleci la Taurogi, ai să mergi cu mine. 

— La poruncă! răspunse vagmistrul, 
străduindu-se să-şi ascundă mulţumirea. 

Plecară, într-adevăr, împreună. Merseră vreme 
îndelungată, deoarece fură siliţi să ocolească prin 
pădure, ca să nu dea de Bogustaw, în schimb, Kmicic şi 
Soroka se săturară de somn şi ajunseră fără nici o 
primejdie la tătari. 

Akbah-Ulan se înfăţişă numaidecât înaintea lui 
Babinicz, dându-i socoteală de tot ce făcuse. Jupân 
Andrzej era mulţumit de el: toate pădurile fuseseră arse, 
iar digurile stricate; mai mult, apele primăverii se 
revărsaseră  preschimbând câmpurile, luncile şi 
drumurile joase în smârcuri noroioase. 

Bogusław nu mai avea de ales, trebuia să pornească 

lupta, să învingă sau să piară. Nu mai putea fi vorba de 
întoarcere. 

— Bine, spuse Kmicic, are raitieri buni, dar 
sunt prea grei. Nu-i va putea folosi prin mocirla de 
acum. 

După care se întoarse spre Akbah-Ulan: 

— Ai slăbit! îi zise, înghiontindu-l cu pumnul în 
burtă, dar după bătălie îţi vei umple burdihanul cu 
ducaţii prinţului. 

— Dumnezeu i-a făcut pe vrăjmaşi, ca bărbaţii 
viteji să aibă de la cine să ia pradă! răspunse tătarul 
serios. 

— Călărimea lui Bogusław se află înaintea 
voastră? 

— Sunt vreo câteva sute de cai buni, dar ieri le- 
au trimis un polc de pedestraşi şi s-au înconjurat cu 
şanţuri. 

— Şi nu i-am putea ademeni afară? 

— N-o să iasă. 

— Am putea să-i ocolim, ca să ajungem la 
Janów? 

— Stau chiar în drum. 

— Trebuie să născocim ceva! 

Kmicic începu să-şi mângâie ciuful cu mâna. 

— Aţi încercat să vă apropiaţi de ei? cât de 
departe v-au gonit? 

— Doar câteva sute de paşi... mai mult nu. 

— Trebuie să născocim ceva! repetă Kmicic. 

Dar în noaptea aceea nu mai născoci nimic. În 
schimb, a doua zi se apropie cu tătarii de tabăra care se 

afla între Suchowola şi Janów şi cunoscu că Akbah-Ulan 
cam umflase lucrurile, spunând că pedestraşii săpaseră 
adăposturi în această parte; nu erau decât nişte 
parapete foarte scunde. Se puteau apăra multă vreme 
înapoia lor, mai ales împotriva tătarilor care nu prea 
atacau din faţă, dar nici vorbă nu putea fi să reziste la 
un asediu. 

„Dacă aş avea pedestrime, se gândi Kmicic, aş 
năvăli îndată asupra lor...” 

Dar nu mai avea rost nici măcar să viseze la 
pedestrime, deoarece nici jupân Sapieha n-avea prea 
multă, iar pe de altă parte, nu mai avea când s-o aducă. 

Kmicic se apropie atât de mult, încât pedestraşii lui 
Bogustaw începură să tragă, dar lui nici că-i păsa, umbla 
printre plumbi, privea, cerceta, iar tătarii, deşi nu se 
simțeau în largul lor, trebuiau să-l urmeze. Apoi ieşi 
călărimea şi-l atacă dintr-o latură. Jupân Andrzej porni 
în goană înapoi şi după vreo trei mii de paşi se întoarse 
asupra urmăritorilor. 

Dar şi aceştia fugiră îndată spre şanţuri. În zadar 
sloboziră tătarii în urma lor un nor de săgeți. Un singur 
om se prăbuşi de pe cal, dar şi pe acela îl luară şi-l, 
duseră cu ei. 

La întoarcere, în loc s-o apuce drept spre 
Suchowola, Kmicic o luă spre apus şi ajunse la 
Kamionka. Râul mocirlos se revărsase peste maluri, 
fiindcă primăvara era deosebit de bogată în apă. Kmicic 
privi la râu, aruncă în apă o mână de vreascuri uscate, 
ca să măsoare iuţeala sforului, şi-i spuse lui Ulan: 

— Pe aici îi putem ocoli, ca să-i lovim din spate. 

— Caii nu pot să înoate împotriva sforului. 

— Curge încet. O să înoate. Aproape că stă pe 
loc. 

— Caii o să îngheţe şi n-o să-i poată ţine pe 
oameni. E încă frig. 

— Oamenii o să înoate, ţinându-se de cozile 
cailor. Voi, tătarii, vă pricepeţi la aşa ceva. 

— Oamenii vor îngheţa. 

— Se vor încălzi în luptă. 

— Kiszmet!”? 

Înainte de a se lăsa întunericul, Kmicic porunci să 
se taie maldăre de răchită, stuf uscat şi trestie, pe care 
să le lege pe amândouă părţile cailor. 

Când apăru luceafărul de seară, opt sute de cai 
intrară în apă şi începură să înoate. Kmicic, care se afla 
în frunte, îşi dădu repede seama că înaintau atât de 
încet, încât nici în două zile nu vor trece de şanţurile 
vrăjmaşe. 

Porunci atunci să iasă toţi pe malul celălalt. 

Nu era prea uşor, pentru că malul celălalt era oblu 
şi mlăştinos. Caii, deşi uşori, se scufundau până la 
burtă. Înaintau totuşi, ajutându-se unul pe altul. 

Merseră aşa vreo şase sute de paşi. 

Stelele arătau miezul nopţii. Deodată, dinspre 
miazăzi le ajunse la ureche pocnetul flintelor. 

— Lupta a început! strigă Kmicic. 

— O să ne înecăm! răspunse Akbah-Ulan. 

— După mine! 

Tătarii nu ştiau ce să facă. Văzură însă fugarul lui 


72 Facă-se voia lui Allah! 

Kmicic ieşind din nămol; se vede că nimerise peste 
pământ tare. 

Începea o limbă de nisip. Apa ajungea până la 
piepturile cailor, dar dedesubt fundul era destul de tare. 
Înaintară, aşadar, mai repede. Spre stânga văzură 
licărul focurilor îndepărtate. 

— Sunt şanţurile! şopti Kmicic. Trecem de ele, 
ocolim! 

Curând trecuseră într-adevăr de şanţuri. Atunci 
cotiră spre stânga şi intrară iarăşi în râu, ca să iasă în 
spatele şanţurilor. 

Mai mult de o sută de cai rămaseră în nămolul de 
pe mal, doar oamenii ieşiră aproape toţi. Kmicic le 
porunci celor fără cai să încalece în spatele celorlalţi şi 
porniră spre şanţuri. Mai înainte lăsase două sute de 
volintiri care trebuiau să sâcâie vrăjmaşul din faţă, în 
timp ce el avea să le cadă în spate. Când se apropie, 
auzi Împuşcături, la început rare, apoi tot mai dese. 

— E bine! spuse. Atacă şi ceilalţi! 

Şi porniră. 

În întunericul nopţii se vedeau doar capetele 
oştenilor, mişcându-se după mersul cailor; săbiile nu 
zăngăneau şi nici armurile. Tătarii şi volintirii ştiau să se 
furişeze ca lupii. 

Spre Janów, răpăitul flintelor se înteţea. Pesemne 
că jupân Sapieha ataca pe toată linia. 

Dar şi în şanţurile spre care se îndrepta Kmicic 
răsunară strigăte. Cele câteva grămezi de lemne aprinse 
împrăştiau o lumină puternică. Jupân Andrzej văzu 
pedestraşii care trăgeau rar, privind înainte pe 

întinderea pe care călărimea se ciocnea cu volintirii. 

Cei din şanţuri îl văzură şi pe el, dar pâlcul care se 
apropia fu întâmpinat cu strigăte uriaşe, în loc de 
împuşcături. Oştenii credeau că prinţul Bogusław le 
venea în ajutor. 

Dar când noii sosiți ajunseră la o sută de paşi de 
şanţuri, pedestraşii începură să se mişte îngrijoraţi de 
colo-colo; tot mai mulţi îşi duceau mâna streaşină la ochi 
şi priveau la oamenii care veneau spre ei. 

Deodată, la cincisprezece paşi, un urlet înfricoşător 
cutremură văzduhul şi tot pâlcul porni ca un uragan, 
învălui pedestrimea şi întreaga masă de oameni începu 
să se vânzolească spasmodic. Parcă un şarpe uriaş îşi 
înăbuşea victima. 

În învălmăşeală răsunau strigăte sfâşietoare: Allah! 
Herr Jesus! Mein Gott! 

Dinaintea  şanţurilor răspunseră alte strigăte, 
fiindcă volintirii, deşi mai puţini, dându-şi seama că 
jupân Babinicz se afla în şanţuri, se repeziră cu şi mai 
multă înverşunare asupra călărimii. Între timp, cerul se 
limpezise şi, cum se întâmpla de obicei, primăvara, se 
porni pe neaşteptate o ploaie deasă. Bobotăile se 
stinseră şi lupta continuă pe întuneric. 

Dar nu tinu multă vreme. Atacaţi prin surprindere, 
pedestraşii lui Bogusław  căzură  înjunghiaţi, iar 
călărimea, în care se aflau mulţi polonezi, depuse 
armele. Cei o sută de dragoni străini fură ucişi până la 
unul. Când luna se ivi iarăşi dintre nori, nu mai lumina 
decât pe tătarii care-i omorau pe răniţi şi-i jefuiau. 

Dar nici aceasta nu dură prea mult. Răsună ţiuitul 

ascuţit al unui fluier, iar tătarii şi volintirii încălecară ca 
un singur om. 

— După mine! strigă Kmicic. 

Şi-i conduse ca vijelia spre Janów. 

Un sfert de ceas mai târziu, târgul lua foc în cele 
patru colţuri, iar după un ceas, marea de flăcări se 
întinsese peste tot. Deasupra vâlvătăilor ţâșneau spre 
cerul înroşit jerbe de scântei. 

În acest fel, jupân Kmicic îl înştiinţa pe hatman că 
zdrobise spatele oştirii lui Bogusław. Roşu de sânge 
omenesc, îşi pregătea tătarii în mijlocul flăcărilor, ca să- 
i ducă mai departe. 

Abia strânseră rândurile, când deodată, pe câmpul 
luminat ca ziua de pojar, văzură înaintea lor pâlcul de 
raitieri ai electorului. 

Îi conducea un cavaler care putea fi văzut de 
departe, deoarece era acoperit de o armură argintie şi 
călărea un cal alb. 

— Bogusław!  răcni Kmicic cu un glas 
neomenesc şi porni înainte cu toți tătarii după el. 

Se apropiau unii de alţii ca două talazuri gonite de 
vifor. Întinderea care-i despărţea era destul de mare şi 
caii celor doi potrivnici îşi luară vânt; alergau cu 
urechile ciulite, întinşi ca nişte ogari, aproape ştergând 
pământul cu burţile. De o parte, luptători uriaşi, apăraţi 
de platoşe strălucitoare, cu spadele ridicate în mâna 
dreaptă, de cealaltă, mulţimea cenuşie a tătarilor. 

În cele din urmă, se izbiră pe câmpul luminat şi 
atunci se întâmplă un lucru înspăimântător. Lavina 
tătarilor se aşternu ca un lan bătut de vânt; raitierii 

uriaşi trecură peste ei şi goniră mai departe, de parcă 
oamenii şi caii aveau puterea trăsnetului şi aripile 
furtunii. 

După un răstimp, se ridicară câteva zeci de tătari şi 
începură să-i urmărească. Peste luptătorii hanului se 
putea trece, dar nu puteau fi nimiciţi cu una cu două. De 
aceea, tot mai mulţi erau cei care porneau în urma 
raitierilor. Arcanele începură să şuiere prin văzduh. 

În fruntea fugarilor se afla mereu călăreţul în alb 
iar Kmicic nu se vedea printre urmăritori. 

Tătarii se întoarseră abia spre dimineaţă şi aproape 
fiecare aducea un raitier în arcan. Îl găsiră îndată pe 
Kmicic şi îl duseră fără simţire la jupân Sapieha. 

Hatmanul stătu de veghe la căpătâiul lui. La 
amiază, jupân Andrzej deschise ochii. 

— Unde-i Bogustaw? fură primele cuvinte pe 
care le rosti. 

— A fost nimicit cu desăvârșire... Dumnezeu i-a 
ajutat la început, aşa că a ieşit din păduricea de 
mesteceni şi s-a năpustit la câmp deschis asupra 
pedestraşilor lui jupân Oskierko, pierzând oamenii şi 
izbânda... Nu ştiu dacă a izbutit să scape cu vreo cinci 
sute de raitieri, căci tătarii tăi au prins o mulţime. 

— Dar el? 

— A scăpat. 

Kmicic tăcu o vreme, apoi spuse: 

— Încă nu sunt în stare să mă măsor cu el. M-a 
izbit cu spada în cap şi am căzut odată cu calul... Noroc 
că oţelul coifului nu s-a spart, dar am leşinat, 

— Atunci s-ar cuveni să-ţi duci coiful la 

biserică! 

— Îl vom urmări fie şi la capătul lumii! zise 
Kmicic. 

La acestea, hatmanul: 

— Uite ce veste am primit astăzi după bătălie. 

Şi îi întinse o scrisoare. 

Kmicic citi cu voce tare cele ce urmează: 

„Regele suedez a plecat de la Elblag, se îndreaptă 
spre Zamosc iar de acolo spre Lwow, asupra regelui. 
Vino, luminăţia ta, cu toate puterile în ajutorul 
stăpânului şi al ţării; pentru că singur n-am să fac faţă. 
Czarniecki.” 

Se aşternu o clipă de tăcere. 

— Tu ai să mergi cu noi sau vrei să pleci cu 
tătarii la Taurogi? întrebă hatmanul. 

Kmicic închise ochii. Îşi aduse aminte de cuvintele 
preotului Kordecki şi de cele povestite de Wotodyjowski 
despre Skrzetuski şi răspunse: 

— De treburile mele am să mă îngrijesc mai 
târziu! Vreau să lupt alături de ţară împotriva 
vrăjmaşului! 

Hatmanul îi strânse capul în mâini. 

— Mi-eşti ca şi un frate, spuse, şi pentru că 
sunt mai în vârstă, primeşte binecuvântarea mea... 

